
Kažkur kitur sukurta 2 
Ir ateina iš tolių. 


William Wordsworth 
Odė užuominoms apie nemirtingumą 


„jei mes išties būtume įrodę šios planetos paviršiuje 
egzistuojant gyventojus, gausumu galbūt nenusileidžiančius 
žmonių giminei, kurie gyvena savo nežinomą gyvenimą 
mums nežinomu būdu ir kuriuos nuo mūsų skiria tik tam 
tikri virpesių dažniai... 


Seras Arthuras Conanas Doyle'is 
| Fėjų pasirodymas 


Šalia kiekvieno augalo ir gyvūno fizinės formos mes jaučiame 
kupiną gyvybės dvasinę formą... 


Rudolph Steiner 
Teosofija 


Gegužės 14, 1911 
Mieloji Amelija, 


pas mus čia nuostabiausias pavasario rytas, o diena pa- 
ženklinta šiokiu tokiu jauduliu. Šiandien atvyksta naujoji 
tarnaitė - Ketė Morlėj. Turiu pripažinti, kad jaučiu nerimą 
dėl liūdnai pagarsėjusios jos reputacijos, tačiau visgi neabe- 
joju, kad negali viskas būti taip blogai. Albertas anaiptol 
nebuvo tikras dėl jos samdymo, bet man pavyko jį įtikin- 
ti pateikus du argumentus: pasamdyti ją, kai niekas dau- 
giau to nedarytų, iš mūsų pusės yra pagirtina krikščioniška 
mielaširdystė; o dėl jos reputacijos turėsime mokėti jai labai 
mažai, ir tokiu būdu jos pasamdymas taps gera investicija į 
namų ūkį. Mes padvigubiname savo tarnų skaičių faktiškai 
be papildomų išlaidų! Gavau rekomendacinį laišką iš namų 
Brotono gatvėje ūkvedės - ponios Hedingli, - kuriame ji iš- 
vardija merginai žinomų pareigų sąrašą, taip pat primyg- 
tinai pataria neleisti jai skaityti - „visų mūsų labui“. Ne- 

labai suprantu, apie ką ji, bet manau, kad būtų išmintinga 
paisyti išmanančių reikalą žmonių patarimo. Jinai — ponia 
Hedingli - dar perpasakoja savotišką gandą apie merginą. 
Neįsivaizduoju, kodėl ji nusprendė apie tai užsiminti, — 
nebent dėl pomėgio liežuvauti, - kad Ketės tėvo tapatybė ke- 
lia visokių kalbų ir kad šnabždamasi, turint omeny tamsius 
jos odos ir plaukų tonus, kad jis galėjęs būti negras. Regis, 
po šito gando kiti tarnai Brotono gatvėje ėmę pravardžiuoti 
ją Juodąja Kate. Aš tai neabejoju, jog merginos motina, kad 
ir kokios prastos kilmės, nebūtų galėjusi taip žemai pulti, 
nebent ji tapo paties šlykščiausio nusikaltimo auka. O kad 
jos vargšė dukra turi nešioti tokią nelemtą pravardę, vargu 
ar teisinga. Tvirtai nusprendžiau, kad daugiau taip ją vadi- 
nant man neteks girdėti. 

Prisipažinsiu, - kad ir nervindamasi, - aš drauge ir lau- 
kiu jos atvykimo. Ne vien dėl to, kad po lovomis voliojasi ka- 
muoliai dulkių, didumo kaip obuoliai! Jau daugybę mėnesių 
ponia Bel, telaimina ją Dievas, nebejstengia taip žemai pa- 
silenkti, kad juos įžiūrėtų. Visam namui reikia kruopščios 
priežiūros. Bet man taip pat bus didelis džiaugsmas padėti 
vienai iš Dievo kūrinių, kuri buvo paklaidinta ir atsidūrusi 
pavojingai arti pražūties. Čia ji ras dievobaimingus namus, 
atleidimą ir galimybę tarnauti Viešpačiui sunkiu darbu ir 
doru gyvenimu. Ketinu šitame kelyje teikti jai visokeriopą 
pagalbą ir iki galo ją globoti - ji bus mano kūrinys - įsi- 
vaizduok tai! Galimybė tikrai pakeisti žmogų ir vėl grąžinti 
į doros kelią. Esu tikra, mergina supras, kaip jai pasisekė, 
kad jai suteikta tokia proga išsigelbėti. Ji atvyksta pas mus 
susitepusi ir greit bus nušveista iki tviskesio. 

Toks darbas išties tobulai padeda pasiruošti motinys- 
tei. Nes kas gali būti svarbiau motinos veikloje, nei išauklėti 
savo vaikus dievobaimingais, gerbtinais ir dorais žmonėmis? 
Matau, kaip puikiai tu tvarkaisi su mano dukterėčia ir sū- 
nėnu, brangiaisiais Ele ir Džonu, ir negaliu atsigėrėti tavo 
švelniai vadovaujamu elgesiu su jais. Nesierzink taip labai 
dėl Džono ir jo laidynės. Esu tikra, kad gangreit jis išaugs iš 
to polinkio į smurtą: berniukiška prigimtis Apvaizdos va- 
lia yra karingesnė nei mergaičių, ir gali būti, kad jis jaučia 
impulsus, kurių mudvi su tavim negalime suprasti. Kaip aš 
trokštu pati turėti mažyčių sielų ir jas auginti. 

Amelija, atleisk, prašau, kad vėl tavęs klausiu, bet bijau, 
kad pastarasis tavo laiškas nė kiek neišsklaidė tamsos, gau- 
biančios man rūpimą klausimą. Ar tau būtinai reikia atsakyti 
taip miglotai, mieloji? Žinau, kad šituos dalykus nelengva ap- 
tarinėti, iš tiesų geriau visai apie juos nekalbėti, jei įmanoma, 
bet mano rūpestis didelis, ir jei negaliu kreiptis pagalbos ir pa- 
tarimo į savo seserį, tai į ką tuomet, dėl Dievo, kreiptis? Alber- 
tas yra pavyzdingas vyras, iš jo sulaukiu vien švelnumo ir prie- 
raišumo - kasnakt prieš miegą jis prispaudžia lūpas man prie 
plaukų ir išliaupsina mane kaip gerą žmoną ir mielą būtybę, 
bet paskui jis užmiega, o man belieka gulėti ir sukti galvą, ką 
tokio darau ne taip, ar ko nedarau, ar išties net ir nebandau 
daryti. Jei tik tu galėtumei man labai tiksliai nusakyti, kaip 
man derėtų elgtis ir kaip mūsų kūnai galėtų „susijungti , anot 
tavęs? Albertas toks nuostabus vyras, man belieka daryti išva- 
dą, kad tai aš, kaip žmona, nevykdau savo priedermės ir kad 
tai yra priežastis - na, kad vis dar negaliu tikėtis laimingojo 
įvykio. Meldžiu, brangioji Amelija, būk tiksli. 

Šiaip viskas gerai. Vertėtų čia ir baigti laišką. Saulė jau 
aukštai, paukščiai čiulba kaip pašėlę, ir aš išsiųsiu laišką pa- 
keliui, eidama aplankyti vargšelės ponios Daf, kuri neturi 
tokių rūpesčių kaip aš ir guli lovoje dėl smarkaus užkrėtimo 
po šeštojo vaiko - vėl berniuko - gimimo. Paskui po pietų 
turi pasirodyti Ketė Morlėj, ji atvyks trečios valandos pen- 
kiolikos minučių traukiniu. Ketė - koks šiurkštus vardas. 
Kažin, ar ji leisis vadinama Kiti? Parašyk man greitai, mie- 
liausia ir geriausia iš seserų. 


Tave mylinti Estera 


2011 


Kai pirmą sykį Li išvydo vyrą, pakeisiantį jos gyvenimą, jis gulėjo 
kniūbsčias ant plieninio stalo, visiškai abejingas jos buvimui. 
Buvo išlikę jo drabužių skiaučių, purvo spalvos, blizgančių nuo 
drėgmės. Kelnių kiškos apatinė pusė, švarko pečiai. Ji pajuto šaltį, 
lyg pati ten gulėtų, ir šiokį tokį nejaukumą dėl nuogumo. Jo galva 
buvo nusukta nuo jos, veidas pusiau prispaustas prie stalo, tad 
ji tegalėjo matyti lyg išraižytus tamsius plaukų darinius ir vieną 
tobulą vaško spalvos ausį. Li oda pašiurpo, ji pasijuto vujariste. 
Atrodė, kadjis tik miega ir bet kurią minutę gali sujudėti, pasukti 
galvą ir pažvelgti į ją, pažadintas jos žingsnių ir jos kvėpavimo 
garso, sklindančio į tą nepriekaištingą ausį. 

- Juk neketini apsivemti, ką? — iš transo pažadino ją Rajano 
balsas. 

Ji nurijo seiles, papurtė galvą. Rajanas šypsojosi nieko gera 
nežadančia šypsena. 

— Kas jis toks? Kas jis buvo? — paklausė ji atsikrenkštusi ir 
sukryžiavo rankas dėdamasi abejinga. 

- Jei žinotume, nebūčiau tavęs kvietęs čionai net į Belgiją. 


Katherine Webb „ Nematomieji 


Rajanas nerūpestingai gūžtelėjo pečiais. Jis vilkėjo baltu ap- 
siaustu tarsi gydytojas, bet nevalyvu ir dėmėtu. Prasiskleidus 
skvernams buvo matyti apiplyšę džinsai ir aptrintas odinis diržas. 

— Pirmą kartą matai negyvėlį? - paklausė Piteris savo ramia 
gališka intonacija. Piteris, archeologijos skyriaus viršininkas. 

— Taip, - linktelėjo Li. 

— Tai visuomet būna savotiškas potyris. Na, šitas senukas 
bent jau neskleidžia kvapo. Tai yra ne paties blogiausio kvapo, — 
pasakė jis. 

Li susivokė kvėpuojanti per burną negiliais kvėpčiojimais, 
kaip tikintis blogiausio. Ji atsargiai įkvėpė per nosį. Kvapas 
buvo drėgnas, kone aštrus - lyg šlapių sausio lapų, lyg upės 
žiočių dumblo. 

Ji pasirausė krepšyje, išsitraukė bloknotą ir rašiklį. 

— Kur, sakei, jį surado? - paklausė. 

— Užpakaliniame namo sode netoli Zonebekės, į šiaurės ry- 
tus nuo Ipro. Ponia Bišė kasė kapą savo šuniui... - Rajanas pa- 
delsė, dėdamasis tikrinąs savo užrašus, - savo šuniui Andrė, jei 
teisingai užsirašiau. - Nusišypsojo savo vylingu kreivu vyptelė- 
jimu, ir jis aidu smilktelėjo Li iki kaulų. Ji kilstelėjo antakį, nieko 
daugiau. Ruožais krintančioje šviesoje jo oda atrodė pilka, po 
akimis buvo ratilai. Bet jis vis dar gražus, pagalvojo ji bejėgiškai. 
Vis dar gražus. - Kasė vieną kapą, o atkasė kitą. Vos nenukirto 
kastuvu jo dešinės rankos - pažiūrėk. 

Jis atsargiai parodė į negyvėlio dilbį. Pageltusi oda buvo pra- 
siskyrusi, kyšojo ruda mėsa, audiniai lyg žemių, lyg mėšlo spal- 
vos. Li vėl nurijo seiles ir pajuto svaigulį. 

— Ar Karo aukų laidojimo komisija jo neidentifikavo? Kam 
reikėjo kviesti mane? 

— Tiek daug kasmet randama negyvų kareivių - penkiolika, 
dvidešimt, dvidešimt penkis. Darome, ką galime, bet jei nėra 
nei pulko ženklelių, nei kilpučių, nei svarbių aprangos ir amuni- 
cijos dalelių, mes tiesiog neturime už ko užsikabinti, kad galėtu- 
me tęsti darbą, - paaiškino Piteris. 

- Jis bus dailiai palaidotas, gaus dailų baltą kryžių, bet jie 
nežinos, kokį vardą ant jo užrašyti, - pasakė Rajanas. 

— Dailiai palaidotas? - pakartojo Li. - Rajanai, tu pernelyg 
lengvabūdiškas. Kaip visada. 

— Žinau. Aš nepakenčiamas, tiesa? - Jis vėl smagiai nusišyp- 

sojo, kaip paprastai sušvelnindamas rimtus dalykus. 

— Taigi... jei nėr už ko užsikabinti, kuo, tavo nuomone, aš 
galėčiau padėti? - kreipėsi Li į Piterį. 

— Na... - pradėjo Piteris, bet Rajanas jį nutraukė. 

— Ar nenorėtum pažvelgti jam į veidą? Jis stebinamai gerai 
išsilaikęs — tas sodo galas, regis, kiaurus metus drėkinamas, apa- 
čioje teka upelis. Labai gražus, visais atžvilgiais. Nagi, juk tu ne- 
bijai? Nesibaidai archeologinio radinio? 

— Rajanai, kodėl tu toks... - ji nutilo, nebaigusi sakinio. Užsi- 
bruko už ausų plaukus, sukryžiavo ant krūtinės rankas ir apėjo 
aplink stalą. 

Negyvėlio veidas buvo mažumą suraukšlėtas, tarsi žmogus 
atgulė miegoti, tvirtai prisispaudęs prie nelygios žemės pagal- 
vės. Ant apatinio skruosto raukšlė, nusidriekusi nuo akiduobės 
iki burnos. Jo viršutinę lūpą vis dar žymėjo ilgas elegantiškas 
linkis, virš jos matėsi šerių pėdsakai. Apatinė lūpa ir žandikau- 
lis buvo sumalti į košę, į ją Li neįstengė žiūrėti iš arčiau. Nosis 
irgi buvo sutraiškyta, priplota, minkšta kaip drebutiena. Atrodė 
taip, lyg ištiesusi ranką ji galėtų delnu viską išsemti lauk. Tačiau 

jo kakta ir akys buvo tobulos. Ant kaktos netvarkingai krito per- 
mirkusi garbana; kakta be jokios raukšlelės, gal dėl jaunatvės, o 
gal kad oda buvo išbrinkusi, prisisunkusi vandens. Jis tikriausiai 
buvo gražuolis. Ji beveik galėjo tai matyti - atitolinti žvilgsnį, 
leisti išblukti baisiems sužalojimams, netinkamai odos spalvai, 
nežmogiškam kvapui. O akis supo mažos juodos blakstienos — 
kiekviena atskirai, pastebima, tvarkingai subrūkšniuota, kaip ir 
turėtų būti. Kaip ir buvo tą dieną, kai jis mirė, beveik prieš šimtą 
metų. Vokai vos įžiūrimai blizgėjo sidabru, kaip per ilgai palikta 
mėsa. Ar jie buvo visai sumerkti? Li pasilenkė arčiau, kiek susi- 
raukė. Dabar jie atrodė lyg truputį prasivėrę. Tik truputėlį. Kaip 
kai kurių miegančių ir sapnuojančių žmonių. Ji pasilenkė dar 
arčiau, jos širdies dūžiai stelbė lempų zvimbimą. Ar pamatys 
jo akis sujudant po vokais? Ar jose tebėra sustingęs paskutinis 
jo išvystas vaizdas? Kaltinamai atsispaudęs rainelėse. Ji sulaikė 
kvapą. 

— Bū-ū! - riktelėjo Rajanas jai į ausį. 

Li krūptelėjo, garsiai aiktelėjo. 

— Kvailys, — atšovė jam ir išėjo pro sunkias sukamąsias duris, 
pyktelėjusi, kad taip lengva ją išgąsdinti. 

Ji guviai užlipo du laiptų maršus ir pasuko į koledžo kavi- 
nę, sekdama paskui gruzdintų bulvyčių ir kavos kvapą. Pilda- 
masi kavos į popierinį puodelį pastebėjo, kad jai dreba rankos. 
Klestelėjo į plastikinę kėdę prie lango ir užsižiūrėjo į peizažą. 
Monotoniškas, pilkas ir rudas - lygiai taip ir Anglija atrodė jai 
išvykstant. Tvarkinga akį rėžiančių krokų eilė palei taką tik pa- 
ryškino visa ko pilkumą. Jos atspindys lange buvo blyškus — 
blyški oda, blyškios lūpos, blyškūs gelsvi plaukai. Negyvėlis 
rūsyje, ir tas spalvingesnis, gailiai pamanė ji. Belgija. Umai ją 

pagavo troškimas būti kur nors kitur, bet kur, tik ne čia. Kur 
nors, kur skaisčiai šviečia saulė, išryškindama peizažo kontūrus 
ir leisdama šilumai skverbtis iki pat kaulų. Kodėl, po galais, ji 
sutiko atvažiuoti? Bet ji žinojo kodėl. Nes to paprašė Rajanas. 
Jis nužengė tiesiai iš jos minčių ir atsisėdo priešais, raukdamas 
antakius. 

— Klausyk, aš atsiprašau, gerai? — tarė apgailestaudamas. — 
Man irgi nėra lengva, kai tu čionai, supranti. Aš nervinuos. 

— Kodėl aš čia, Rajanai? — paklausė Li. 

— Manau, tu galėtum iš to išpešti puikų siužetą, rimtai. Din- 
gęs kareivis, šitiek metų niekam nežinomas, neapraudotas... 

— Tu nežinai, ar jis neapraudotas. 

— Teisybė. Na, tuomet nesurastas. Žinau, tu manai, kad aš į šį 
reikalą žiūriu lengvabūdiškai, bet taip nėra. Jo mirtis tikriausiai 
buvo sumautai apgailėtina, ir, mano nuomone, vyrukas nusipel- 
no šiokio tokio dėmesio, kaip manai? 

Li įtariai jį stebėjo, bet jis atrodė nuoširdus. Nuo tada, kai 
paskutinįsyk jį matė, jo plaukai ataugo. Rusvos garbanos laisvai 
krito abipus veido, atliepdamos trijų ar keturių dienų šerius ant 
smakro. Jo akys buvo tamsaus medaus spalvos. Li stengėsi neuž- 
sižiūrėti į jas. 

— Kodėl aš? - paklausė ji. 

— O kodėl ne tu? — atrėmė jis. - Aš ne tiek jau daug nepri- 
klausomų žurnalistų pažįstu. 

Kurį laiką jis žvelgė į savo rankas, ėmėsi knebinėti atspurusį 
nykščio nagą, ten oda jau buvo paraudusi. Li pajuto, kaip sutvink- 
čioja jos pirštai, - šitiek laiko ji mėgino atpratinti jį nuo to įpročio. 

— Ir tai viskas? - neatlyžo ji. 

Rajanas susiraukė, susierzinęs greit įkvėpė. 

— Ne, tai ne viskas. Ką nori iš manęs išgirsti, Li? Kad norėjau 
tave pamatyti? Puiku, jau pasakiau, - stačiokiškai išklojo jis. 

Li išspaudė atšiaurią šypseną. 

— Tu niekad nemokėjai dorai išsakyti, ką jauti. Visuomet lyg 
kraują iš akmens spaudi. 

— Neturėjau daug progų patobulėti nuo tada, kai išvykai. 

— Turėjau velniškai rimtą priežastį, ir tu tą žinai. 

— Tai kodėl tuomet atvažiavai, jei jau aš toks netikša ir nenori 
manęs nė matyti? 

— Aš niekad nesakiau... - Li atsiduso. —- Pati nežinau, ko atva- 
žiavau, - prisipažino. - Dešimt mėnesių neturėjau jokios idėjos 
geram straipsniui. Nebežinau, kiek laiko nesu parašiusi nieko, 
ką verta skaityti. Maniau, gal tu turėsi kažką tokio, už ko tik- 
rai galėčiau užsikabinti, bet neatpažįstamas kareivis? Ką gi man 
tirti - tavo darbą Karo aukų laidojimo komisijoje? Kas nutinka 
tiems vyrams, kai juos iškasate? Be abejo, tai svarbu, bet tai būtų 
sausas... 

— Na, nėra taip, kad nebūtų už ko užsikabinti, - tarė Rajanas, 
palinkdamas prie jos ir vėl nusišypsodamas savo patrauklia ber- 
niokiška šypsena. 

— Ką turi omeny? Piteris sakė... 

— Norėjau tau pasakyti ten, apačioje, bet tu nudūmei. 

— Ir kas gi tai? | 

— Pavakarieniauk šįvakar su manim, ir aš tau parodysiu, - 
tarė jis. 

— O kodėl nepasakius tiesiog dabar? - atsargiai pasiūlė ji. 

— Vakarienė būtų kur kas įdomiau. 

— Ne. Rajanai, klausyk, aš nemanau, kad mudviem derėtų... 
pernelyg daug būti dviese. Tik ne tai. 

- Ak, liaukis, Li. Kas čia blogo? Mes pakankamai ilgai pažįs- 
tame vienas kitą... 

— Matyt, nepažinojome vienas kito taip gerai, kaip mums 
atrodė, - pasakė Li, dirstelėjusi į jį. Pyktis užaštrino jos žvilgsnį, 
ir ji pamatė, kaip Rajanas virpteli. 

— Tiesiog... pavakarieniauk šįvakar su manim, - pasakė jis 
švelnesniu tonu. 

Li išbaigė savo kavą, raukydamasi dėl netikusio kartaus 
skonio. 

— Viso, Rajanai. Norėčiau pasakyti, kad buvo malonu vėl 
tave pamatyti. - Ji pakilo eiti. 

— Palauk, Li! Nejau net nenori sužinoti, ką prie jo radome? 
Aš tau pasakysiu, o tada jau galėsi spręsti, pasilikti ar ne. Li! Jis 
turėjo laiškų — jie prabuvo žemėje devyniasdešimt penkerius 
metus ir išsilaikė! Ar gali įsivaizduoti? Ir tai ne paprasti laiškai, 
šūktelėjo Rajanas jai iš paskos. 

Li sustojo. Štai ji, ta mažutė kibirkštėlė, smalsumo žybsnis 
prieš pradedant kapstyti kokią nors istoriją. Ji iš lėto atsigręžė į jį. 


1911 


Ketę taip hipnotizuoja už lango lekiantis išskydęs pasaulis, kad 
kelionės laikas bėga greitai - gerokai per greitai. Palenkusi prie 
stiklo galvą, spoksodama į kreidinį dangų ir žalius laukų ruo- 
žus, besiliejančius apačioje tarsi upė, ji vaizduojasi judanti grei- 
čiau nei bet kas kada nors, ar gal netgi skriejanti kaip paukštis. 
Ji žino, kad traukinys visą kelią dums į vakarus, taip toli į va- 
karus, kaip jai niekad nėra tekę būti. Jis važiuos toliau be jos į 
Devoną, Kornvalį ir prie jūros. Ji taip norėtų vėl pamatyti jūrą. 
Nuo tos minties net suskausta. Ji yra mačiusi jūrą tik vieną 
sykį, kai buvo aštuonerių metų ir jos mama dar buvo gyva, tada 
visi šeimynykščiai susiruošė į vienos dienos iškylą į Vitsteiblį. 
Buvo šilta ir maloni vasaros diena, su perregimais debesimis 
ir lengvu vėjūkščiu, nuo kurio pūsčiojimų plaikstėsi pasijodi- 
nėti skirtų asiliukų uodegos ir bangavo tušti šezlongai. Džen- 
telmenas nupirko jai austrę geldelėje ir braškinių ledų porciją, 
ir ji apvėmė visą savo geriausios suknelės priekį. Tiži pasenusi 
austrės mėsa lipniame rožiniame padaže. Bet vis tiek tai buvo 
laimingiausia jos gyvenimo diena. Ji išsaugojo austrės geldelę, 

daug metų laikė ją kartono dėžutėje su širdžiai brangiais maž- 
možiais. 

Traukiniui lėtinant greitį skrydžio jausmas išsisklaido, ir Ketė 
vėl junta kūno naštą ir į žemę įaugusias kojas. Pagunda neišlipti 
didžiulė. Ji galėtų susigūžti ant šaltos ir drėgnos sėdynės ir glūdė- 
ti taip, glūdėti, kol pro dulkėtą langą išvystų jūrą. Bet traukinys 
stabdydamas suūkia, ir ji stipriai sugniaužia rankas, spaudžia tol, 
kol nagai įsikerta į delnus. Šis gestas turėtų suteikti jai tvirtybės, 
betjai nelabai pavyksta. Tačamo stotis maža ir paprasta. Išlipo tik 
ji ir dar vienas keleivis, liesas rūsčiai žvelgiantis ūsočius; subruz- 
dimas prie bagažo vagono, iš jo į karutį kraunamos kelios dide- 
lės medinės dėžės. Aukšti jaunų dilgėlių ir budlėjų stiebai linksi 
virš medinės tvoros, švelniai kuždėdamiesi. Ketė giliai įkvepia. Ji 
mieliau būtų bet kurioje kitoje pasaulio vietoje, bet tuo pat metu 
jaučiasi sustingusi, bejausmė, tarsi visi jutimai būtų buvę išpur- 
tyti iš jos per pastaruosius skausmo ir smurto mėnesius. Tolima- 
jame perono gale stovi baisingai drūta moteris. Ketė padelsia, 
pasižvalgo ko nors kito ir iš lėto patraukia prie jos. 

Moteriškė - kiek paritus, tiek pastačius. Skruostai lipa ant 
akių ir siaurina jas iki plyšių. Pagurkliai nukarę ant krūtinės, 
taigi linija nuo žandikaulio iki ančio driekiasi vientisa ir neper- 
traukiama. Nuo juosmens kabančios mėsingos klostės lengvai 
siūbuoja po plonu medvilniniu suknelės audiniu, bumbsi jai į 
šlaunis. Ketė jaučia, kaip aštrios pilkos akys nužvelgia ją nuo 
galvos iki kojų. Ji irgi įremia į ją žvilgsnį ir nė nevirpteli. 

— Arjūs Sofi Bel? - paklausia ji moters. 

Sofi Bel. Koks gražus, skambus vardas. Ketės vaizduotė buvo 
nupiešusi aukštą, švelnią moterį rugiagėlių akimis ir gintaro 
spalvos strazdanomis. 

"Tau aš ponia Bel. O tu Ketė Morlėj, jei neklystu? - trumpai 
atšauna moteris. 

— Taip, tai aš. 

— Tuomet Dieve padėk man, nes iš tavęs vis tiek nebus jokios 
naudos, - sako Sofi Bel. — Šešis mėnesius prašiau pagalbininkės 
namų ruošoje ir gavau šitą dvasną, kuri, panašu, iki penktadienio 
užvers kojas, - murma ji, nusigręždama nuo Ketės ir žingsniuo- 
dama tolyn stulbinamu greičiu. Jos kojos brėžia plačius lankus, 
pėdos trinksi į lygų plokštumos paviršių. Ketė tik kartą sumirksi; 
čiumpa savo kelionmaišį už rankenos ir nuseka paskui ją. 

Už stoties laukia ponis ir dviratis vežimas. Mažasis ekipažas 
pavojingai pasvyra į šoną, kai Sofi Bel dribteli ant sėdynės šalia 
vežiko. Ketė į jį pažvelgia tarsi tikėdamasi įduoti jam savo krep- 
šį, tačiau vyras meta į ją trumpiausią, koks tik gali būti, žvilgsnį 
ir vėl sutelkia dėmesį į automobilį, visą blizgantį ir juodą, susto- 
jusį kitapus. 

— Na, nestovėk čia kaip kvailė! Lipk. Aš negaliu gaišti kiaurą 
dieną, - irzliai paliepia jai ponia Bel. 

Ketė nevikriai numeta savo krepšį ant užpakalinės sėdynės 
ir įsiropščia iš paskos. Vos įsėdus, vežikas pliaukšteli vadelėmis, 
ir ponis suskanta traukti, su kratuliu veždamas juos tolyn. Tokiu 
būdu, žvelgiant atgalios į ką tik nuvažiuotą kelią, Ketė yra vel- 
kama į jos naująjį vaidmenį, naują gyvenimą. Kažkas joje taip 
smarkiai tam priešinasi, jog gerklėje įstringa kamuolys ir jai da- 
rosi sunku kvėpuoti. 


Šaltųjų Uosių Giraitės kaimas išsidėstęs maždaug už dviejų mylių 
nuo Tačamo, takas vingiuoja tai į pietus, tai į rytus pro ežerą 

ir nendrynų tankmę, užliejamąsias lankas, tokias ryškias nuo 
pavasarinės augmenijos, kad atrodo kone netikroviškos. Jauni 
lapeliai blykčioja sidabru vėjeliui papūtus, net oras atrodo priso- 
drintas žalumos kvapo - drėgmės ir stipraus, kvaitinančio gėlių 
aromato. Jų išgąsdintas garnys prasibrauna pro meldus ir atrodo 
per lėtas ir per sunkus skristi. Saulė nutvieskia riebaluotas pilkas 
jo plunksnas, žiba vandens karoliukuose, krintančiuose jam nuo 
kojų. Ketė žiūri. Ji nežino, kaip jis vadinasi. Niekad nėra mačiusi 
tokio didelio paukščio, kažin ar išvis matė kitokių paukščių nei 
žvirbliai ir nuobodūs Londono balandžiai, besikapstantys po 
purvą, kad pramistų. Ji prisimena Džentelmeno kanarėlę, to ma- 
žyčio auksinio kūnelio žvitrumą, ir kaip jis švilpiniuodavo jai, niū- 
niuodavo, visaip skatindamas čiulbėti. Ji stebėdavo, delsdavo su 
dulkių šluoste rankoje ir gėrėjosi jos užsispyrimu. Ponia Bel visą 
kelią plepa su vežiku, prislopintas jos monologas liejasi beveik be 
atvangos, pertraukiamas tik trumpučių pauzių, į kurias įsiterpia 
vyro suniurnėjimas. Didžiumą jos šnekos nustelbia ponio kanopų 
kaukšėjimas, bet Ketė pagauna atsitiktinius žodžius ir frazes: „Ji. 
vėl sugrįš nė vasarai nepasibaigus, minėsite mano žodį“... „turėjo 
įžūlumo pasakyti, kad darbas atliktas netikusiai ... „jos sūnus vėl 
pabėgo su jaunute, beveik vaiko amžiaus“... „su turinčiais nusi- 
kalstamų polinkių trumpa šneka . Ketė dirsteli per petį ir pagauna 
ponios Bel primerktų akių žvilgsnį. 

Vikariatas pastatytas iš nublukusių raudonų plytų, tai trijų 
aukštų beveik stačiakampis pastatas. Taisyklingos langų ryškiai 
baltais rėmais eilės žvelgia į pasaulį, stikluose skaisčiai atsispin- 
di dangus. Aplinkui besidriekiantis sodas kupinas ankstyvųjų 
gėlių, jų spalvomis mirga tvarkingos lysvės, vingiuojančios per 
trumpai nupjautos švarutėlės vejos plotus. Ant sienų ir palangių 

lipa bepražystančios glicinijos ir sausmedis, aukštos tulpės ri- 
kiuojasi abipus tako, vedančio link plačių paradinių durų, nuda- 
žytų ryškia žydra spalva ir besipuikuojančių švytinčiu žalvariniu 
belstuku. Namas stovi kaimelio pakraštyje, jo sodas ribojasi su 
užliejamosiom lankom. Tolumoje lyg sidabro kaspinas vingu- 
riuoja upelis. Vežikas sustoja prie tolimesnės namo pusės, ant 
žvyruoto keliuko, iš kur apsamanoję laiptai veda prie kuklesnių 
durų. 

— Tu vaikščiosi pro šias duris ir niekur kitur, - trumpai meta 
jai ponia Beljoms einant vidun. 

— Žinoma, — atsako sudilginta Ketė. Nejau moteriškė mano, 
kad ji niekada nėra dirbusi? 

— Dabar klausykis atidžiai, kai aš tau viską rodysiu. Neturiu 
laiko kartoti, man reikia eiti ruošti arbatą. Šeimininkė, ponia 
Kaning, nori tave matyti, kai tik spėsi susitvarkyti ir persirengti. 

— Persirengti? 

— Taip, persirengti! O gal manei prisistatyti jai su šituo nu- 
driskusiu sijonu, purvinais palaidinės rankogaliais ir sudilusiais 
batų raišteliais? - Pilkos ponios Bel akys išties aštrios. 

— Atsarginę palaidinę aš turiu, išeiginę, galiu apsivilkti, bet 
šis sijonas vienintelis, kurį turiu, - sako Ketė. 

— Negaliu patikėti, kad taip atrodydama turėjai tarnybą Lon- 
done! 

— Aš turėjau uniformą. Man... teko ją grąžinti, kai išėjau iš 
darbo. 

Ponia Bel įsisprendžia rankomis į tas vietas, kur turėtų būti 
klubai. Ketė atkakliai žiūri į ją, nesileidžia įbauginama. Vyres- 
niosios moters krumpliai sutrūkinėję ir paraudę. Jie smenga į 
jos kūną, įsispraudžia į jį. Jos pėdos pasuktos į vidų, kojos se- 

niai išlinko lanku, kapituliavusios prieš joms tenkantį svorį. Jos 
kulkšnys atrodo lyg iš riebios tešlos, su duobutėmis, matomo- 
mis per kojines. Stovėdama prieš ją, Ketė susikryžiuoja rankas, 
jų kaulėtumas veikia ją raminamai. 

— Na, - pagaliau ištaria ponia Bel, - tai šeimininkės reikalas, 
aprūpins ji tave drabužiais ar ne. Jei ne, turėsi susikurpti pati. 
Tau reikės pilkos arba rudos suknelės iš ryto, juodos vakarui ir 
ką nors apsirengti į bažnyčią. Kitą savaitę Tačamie bus išparduo- 
dami skudurai. Galėtum ką nors ten rasti ir persisiūti. 


Ketės kambarys pastogėje. Ten trys kambariai iš eilės, visi su 
vaizdu į šiaurę pro stoglangius ir išeinantys į šviesų koridorių 
pietų pusėje. Matyt, architektas bus pamanęs, jog koridorius 
saulės šviesos nusipelno labiau nei tarnai. Ketė pastato krepšį 
prie lovos kojūgalio ir apžvelgia savo naujuosius namus. Tuščios 
išbaltintos sienos, geležinė lovelė ir kabantis virš jos žalvarinis 
krucifiksas, Biblija ant pintos šiaudinės kėdės, praustuvas, ap- 
trintos užuolaidos. Dar yra siaura spinta drabužiams ir dygsniuota 
vatinė antklodė, sulankstyta ir padėta lovos kojūgalyje. Sparčiais 
žingsniais Ketė pereina kambarį, nukabina nuo sienos krucifiksą 
ir sviedžia tolyn iš akių, po lova. Jis užkliudo naktipuodį, melo- 
dingai skambtelėdamas. Ketės pirštai, regis, dilgsi tose vietose, 
kur lietė lygų metalinio kryžiaus paviršių. Iš susijaudinimo trin- 
dama rankas į sijoną, ji užsimerkia ir ginasi nuo prisiminimų, 
atkuriančių labai panašų vaizdą: Jėzus, iškilmingai stebintis ją 
nuo aukštos sienos, abejingas jos kančioms. Paskui ji atsistoja prie 
lango, žvelgia į pievelę ir užjos besiganančią bandą rusvų galvijų. 
Kokia plati tuščia erdvė. Ji galvoja apie savo draugę Londone, 

apie Tesę, gyvų žalių akių, amžinai dėl ko nors susijaudinusią. 
Tos mintys jai kelia skausmą. Ji neturi adreso, kuriuo galėtų pa- 
rašyti, nė nenutuokia, kur Tesė galėtų būti. Tesei greičiausiai ne 
taip pasisekė kaip jai, susiradusiai naują tarnybą. Man pasisekė, su 
kartėliu kalba sau Ketė. Pastaruoju metu jai šitaip buvo sakoma 
daugybę kartų. 

Už jos durys pačios užsitrenkia, kliudytos atsitiktinio vėjo 
gūsio. Ketė sustingsta, kiekvienas raumenėlis įsitempia. Stovi 
it mietą prarijusi ir stengiasi alsuoti, nors oras staiga tampa per 
tirštas. Jos neužrakintos, sako sau. Tik uždarytos. Neužrakintos. 
Ji lėtai atsisuka į duris, įsitempusi, tarsi ten lauktų koks siau- 
bas. Kambarėlio sienos lenkiasi į vidų, spaudžiasi prie jos tarsi 
šlapias audeklas. Jos keliai dreba, ji nusvyrinėja prie durų kaip 
kokia senutė, suima už rankenos būdama tikra, kad išsigauti 
laukan nepavyks. Apvalus metalinis durų bumbulas sukamas 
barška jos rankoje, ir pravėrusi duris per kelis neįkainojamus 
colius ji supranta, kad tai jos drebulys verčia rankeną virpėti. 
Ausyse šniokščia, ji atremia veidą į nelygų durų medį, laukda- 
ma, kol apsiramins. Niekada daugiau, galvoja ji. Niekada, nie- 


kada, niekada. 


Estera įsitaiso prie riešutmedžio rašomojo stalo priešakinėje sve- 
tainėje, pasidėjusi priešais atverstą namų ūkio sąskaitų knygą. 
Šitaip ji kas savaitę priima ponią Bel aptarti valgiaraščio, namų 
ūkio išlaidų, taip pat tariasi su vyrais dėl kaminų valymo, baka- 
lėjos prekių pristatymo ir dviračių remonto. Ji vaizduojasi daranti 
prideramą ir teisingą įspūdį - moteriška, bet dalykiška; valdinga, 
bet prieinama. Popiečio saulė lieja geltonį ant ąžuolinių grindų, 

išryškindama tingų dulkelių ir kambarinių musių šokį. Estera 
nekantriai nuveja per arti priskridusią musę. Plaukuoti jų kūneliai 
jai atgrasūs, ir ji pakęsti negali, kai jos guli negyvos ant palangių 
džiūdamos ir saunkėdamos, sukryžiavusios šeriuotas kojeles, sa- 
kytum, tikėdamosi paskutinio palaiminimo. Jai be galo atlėgo, 
kad nuo dabar nebereikės pačiai jų iš ten šluoti. Poniai Bel buvo 
tikrai sunku tvarkytis ir su valymu, ir su virimu - dangus liudi- 
ninkas, iš tos moteriškės nėr ko tikėtis didelės spartos. O, kad 
ponia Bel nebūtų tokia baisiai stora. Protestuojamai cypiančios 
grindys praneša apie jos artėjimą kiekvienąsyk jai palikus tvirtes- 
nius pusrūsio akmenis, ir jos išvaizdos nepavadinsi elegantiška. 
Žinoma, moteris turi būti apvalių formų, linkiai jos siluetui dera 
labiau nei kampuotumas, bet juk turi būti aiškios linijos. Ne kažin 
kiek naudos tedavė ir ponios Bel pastangos veržtis korsetu. Prieš 
nežinia kiek metų ji nešiojo jį, bet jis tik suspausdavo jai kūną per 
vidurį, apsunkindamas viršų ir apačią taip, kad ji vos galėdavo 
atsisėsti ar pasukti galvą. Tikra pagunda būdavo stebėti jos ma- 
nevrus, nors vaizdas ir baugino. 

Estera ir dabar ją girdi - kaip ji eina iš virtuvės, lydima girgž- 
desio ir bildesio. Ji tiesiau atsisėda kėdėje ir nutaiso malonią, 
mandagią šypseną. Akimirksnį būgštauja, kad pasirodys pras- 
čiau, palyginti su ankstesniuoju, pasaulietiškesniu, Ketės Morlėj 
darbdaviu. Paskui prisimena, kad ta mergaitė atstumtoji, ir nu- 
rimsta, kiek susigėdusi dėl savo nerimastavimo, juk jos vaidmuo 
yra motiniškai globoti ir auklėti. 

— Naujoji tarnaitė, ponia, - trumpai pasibeldus praneša po- 
nia Bel. 

— Ačiū, ponia Bel. Užeik, Kete, - šiltai pakviečia Estera, bet 
paskui sudvejoja. 

Ketė Morlėj atrodo kone kaip vaikas. Kokią sekundę Estera 
mano, jog įvyko klaida. Mergaitė vos penkių pėdų ūgio, atrodo 
gležna ir kaulėta tarsi paukštelis. Jos pečiai siauri, rankos ir kojos 
plonytės. Plaukai, mažne varno juodumo, nukirpti trumpai. Jie 
liečia ausis ir atrodo jokiu būdu ne moteriškai. Priekyje Ketė 
juos susmeigė, atidengdama kaktą, dėl to atrodo tik dar pana- 
šesnė į mokinukę. Tačiau jai prisiartinus prie stalo Estera įsiti- 
kina, kad klaidos nesama. Jos veidelis siauras, smakras smailus 
ir aštrus, bet po akimis ratilai, o tarp antakių įsirėžusi raukšlė, 
bylojanti apie gyvenimo patirtį. Ketė žvelgia į Esterą nemirksin- 
čiomis rudomis akimis su tokia ramia atida, kad Estera pasijun- 
ta nesmagiai, kone sutrinka. Ji dirsteli į ponią Bel, einančią lauk 
iš kambario, ir iš suspaustų ūkvedės lūpų aiškiai supranta, ką toji 
mano apie šitą naująją tarnaitę. | 

— Ką gi, - nervindamasi ištaria Estera. - Ką gi, Kete, sėskis. — 
Mergina pritupia ant raižytos kėdės kraštelio priešais, tarsi bet 
kurią akimirką galėtų pasprukti. - Labai džiaugiuosi, kad saugiai 
atvažiavai. - Mintyse ji buvo pasiruošusi, ką sakys merginai, kad 
toji pasijustų laisvai ir suprastų, į kokius malonius, ramius ir die- 
vobaimingus namus pateko, bet merginos pasirodymo sukeltas 
šokas viską jos galvoje sumaišė, ir dabar ji nebežino, ką norėjo 
pasakyti. - Esu tikra, kad tau čia bus labai gera, - pamėgina ji. 
Ketė sumirksi, ir nors jos veidas nepasikeičia ir ji neprataria nė 
žodžio, Esterai susidaro aiškus įspūdis, jog mergina abejoja pa- 
staruoju jos teiginiu. — Vaje! Niekad nesu mačiusi taip nukirptų 
plaukų kaip tavo! Ar Londone dabar tokia mada? Ar aš siaubin- 
gai atsilikus? — išberia Estera. Jos pačios plaukai yra jos karališkas 
pasididžiavimas. Jie šviesūs, vešlūs ir minkšti, ir kasryt patys pa- 
pursta ant viršugalvio, tarsi tiksliai žinotų, kaip reikia. 

— Ne, ponia, - tyliai sako Ketė, nė akimirkai nenuleisdama 
savo įdėmaus žvilgsnio. - Anksčiau turėjau ilgus plaukus. Buvau 
priversta juos nusikirpti, kai... po mano įkalinimo. Jie buvo siau- 
bingai užkrėsti utėlėmis. 

— O! Utėlėmis! Kaip šlykštu! - pasibaisėjusi sušunka Estera. 
Jos rankos pačios pakyla prie galvos, tarsi ją saugodamos, ir ji 
nevalingai atšlyja nuo stalo. 

- Jų tikrai jau nebėra, užtikrinu jus, - sako Ketė, ir jos lūpose 
šmėsteli nežymi šypsena. 

— Na, tuomet gerai. Taip. Ką gi. Esu tikra, kad ponia Bel su- 
pažindino tave su tavo pareigom, ir prašyčiau kreiptis į ją visais 
reikalais, susijusiais su tavo darbu. Tau reiks keltis pusę septy- 
nių ir būti pasiruošus dirbti nuo septintos, bet tikriausiai nebū- 
si pati pirma atsikėlusi namuose — mano vyras be galo mėgsta 
pasivaikščiojimus ir gamtą, ypač linkęs ja grožėtis saulei tekant. 
Dažniausiai jis bus atsikėlęs ir išėjęs į lauką prieš tau nulipant že- 
myn, todėl nenusigąsk, jei susidursi su juo labai ankstyvą metą. 
Iki pasivaikščiojimo pusryčių jam nereikia. Tavo laisvas laikas 
bus tarp trečios ir penktos valandos popiet, išskyrus arbatą, bet 
tik tuomet, jei atliksi visus savo darbus taip, kad ponia Bel būtų 
patenkinta. 

Estera nutyla ir pažvelgia į Ketę Morlėj. Tolygus, įdėmus 
merginos žvilgsnis atima drąsą. Jos tamsių akių gelmėje slypi 
kažkas, ko Estera niekad nėra mačiusi ir negali atpažinti. Šmėkš- 
čioja kontūrai kažin ko keisto, nenuspėjamo. 

— Taip, ponia, - pagaliau ištaria Ketė visai neišraiškingu balsu. 

— Ketė... tavo visas vardas Katerina, tiesa? Ar tau nepatiktų 
vadintis Kiti? Naujas vardas naujai pradžiai? Manau, tau labai 
tiktų, - nusišypso Estera. 

— Aš visada buvau Ketė, ne Kiti, - suglumusi sako Ketė. 

— Taip, suprantu, bet ar nemanai, kad Kiti būtų geriau? Gal 
kartu su senuoju vardu atsikratytum ir visų senųjų bėdų? Su- 
pranti? — aiškina Estera. 

Ketė, regis, svarsto tai, ir jos akys pasidaro atšiaurios. 

— Aš visada buvau Ketė, - tvirtina ji savo. 

— Na ir labai gerai! - šūkteli sutrikusi Estera. - Gal norėtum 
ko nors manęs paklausti? 

— Tik noriu pasakyti, ponia, kad aš negaliu dėvėti korseto. Po 
mano ligos gydytojas pasakė, kad jis pernelyg užspaustų krūtinę. 

— Tikrai? Kaip gaila. Žinoma, tu privalai žiūrėti savo svei- 
katos, net jei kam nors tai pasirodytų nepadoru. Ar tavo būklė 
gerėja? Ar manai, kad kada nors vėliau galėsi ji dėvėti? 

— Negaliu pasakyti, - atsiliepia Ketė. 

— Na, ką gi, laikas parodys. Kete, noriu, kad žinotum... - Es- 
tera dvejoja. Kažkodėl iš anksto paruošti žodžiai atrodo kone 
kvaili dabar, kai ji sėdi akis į akį su mergina. - Aš noriu pasakyti, 
kad čionai tau niekas neprikaišios. Tavo... praeities bėdų. Šiuose 
namuose tu gauni progą pradėti viską iš naujo ir gyventi tvarkin- 
gą, dievobaimingą gyvenimą. Mudu su vyru visuomet sakėme, 
jog gailestingumas yra didžiausia iš visų dorybių, ir prasideda ji 
namuose. Tikiuosi, pamatysi, kad mes laikomės savo principų. 

Ir vėl ta trikdanti pauzė, ta nejudri veido išraiška. Esteros 
nugara nubėga šiurpuliukas, galvos oda nemaloniai sudilgčio- 
ja — visai kaip tuomet, kai ji savo miegamajame aptinka juodą 
vorą, besislepiantį užuolaidų klostėse. 

— Ačiū, ponia, - ištaria Ketė. 

Esterai gerokai palengvėja, kai Ketė Morlėj grįžta į apačią pa- 
dėti poniai Bel ruošti arbatą. Keista buvo tos merginos veido 
išraiška, tarsi kas neduotų jai ramybės, gal koks nors nenatū- 
ralus potroškis. Estera įtikinėja save, kad tai negalimas daiktas, 
bet negali visai nusikratyti to jausmo. Ketė nenuleido akių, nors 
turėjo nuleisti. Na, gal ir neturėjo, bet šito buvo galima tikėtis. Ji 
tokia maža ir iš pažiūros silpnutė, buvo lengva įsivaizduoti, kaip ji 
gąsčiosis menkiausio nieko. Estera paima savo siuvimo reikmenų 
krepšelį ir naują rėmelį, kūrį užtempė tik vakar naujam rankdar- 
biui pradėti. Trumpai pamąsto, nusišypso. Dovana merginai, kuri 
atkakliai nori būti vadinama Kete. Kas galėtų aiškiau rodyti jos 
gerus ketinimus? Ji pasirausia krepšyje ir išsirenka žalius, mėlynus 
ir krokų geltonumo siūlus. Gaivios spalvos gaiviam naujam metų 
laikui. Estera džiugiai niūniuodama ima badyti piešinio skylutes, 
ir kai Ketė Morlėj įneša padėklą su arbata, maloniai jai padėkoja, 
stengdamasi nepastebėti pūpsančių išsišovusių sausgyslių ant 
Ketės rankų. 


— Tu nelabai šneki, ar ne? - pastebi ponia Bel Ketei baigus 
šluostyti paskutinį arbatos indą ir pakabinus rankšluostį virš vi- 
ryklės džiūti. Ūkvedė stovi suglaudusi kelius, bet ne kulkšnis, 
atrėmusi platų užpakalį į sunkų darbastalį ir stebi kiekvieną Ke- 
tės judesį. Virtuvė pusiau įleista į žemę, pro dėmėtus langus te- 
matyti dangus ir medžių viršūnės. 

— Kai turiu ką pasakyti, - gūžteli pečiais Ketė. 

Ponia Bel krunkteli. 

— Manau, geriau jau taip negu kokios mergiotės tauškėjimas 
kiaurą dieną. - Ponia Bel dar kurį laiką apžiūrinėja Ketę. - Tu 

kalbi ne kaip londoniškė. Aš esu girdėjusi kelis londoniškius, kai 
atvažiuoja prekiauti ir pamalti liežuviu mieste. 

— Mano mama kalbėjo labai taisyklingai. Džentelmenas no- 
rėjo, kad visi tarnai taip kalbėtų, - šaltai atsako Ketė. 

Ji nenori kalbėti apie savo motiną. Nenori kalbėti apie Lon- 
doną, apie praeitį. Ponia Bel vėl suniurzga. 

— Tik jau nepradėk čionai puikuotis geromis manieromis. 
Dabar tu už žolę žemesnė, mergyt, ir vieno mano žodžio ganės, 
kad vėl susikrautum daiktus. 

— Kaip malonu iš jūsų pusės, - niūriai murmteli Ketė. 

— Nemėgink įžūlauti man, panele. - Ponia Bel patyli, regis, 
perkrato savo pačios žodžius. - Ar virti moki? | 

— Kartais padėdavau ruošti valgį tarnams. Bet šeimai nie- 
kuomet. 

— Valyti daržoves ir panašiai? Ar moki kepti pyragaičius? 

— Ne. - Ketė papurto galvą, siekia atsirišti prijuostės. 

— Malonėk neskubėti! Reikia nupešti keturis balandžius va- 
karienei - juos rasi šaltajame podėlyje. - Ketė iš naujo užsiriša 
prijuostę, pasisuka eiti iš virtuvės. — Ir neškis juos į kiemą arba 
kiaurą dieną rankiosi plunksnas! — šaukia jai pavymui Sofi Bel. 

Kiemas, nedidelė erdvė vakarinėje namo pusėje, apsuptas 
aukštos plytų sienos ir išgrįstas tomis pačiomis raudonomis 
plytomis. Vakaro saulė šildo Ketei viršugalvį, kai ji darbuojasi, 
apsupta gležnų žalių augalėlių, atkakliai besikalančių pro mūro 
plyšius. Gyvenimo vidury mus užklumpa mirtis, mąsto Ketė, 
stvarstydama pirštais švelnias paukščių plunksnas ir staigiais 
judesiais lupdama iš suglebusios odos. Ji visuomet nekentė to 
plyštančio garso, visada kaip beįmanydama vengė šito darbo. 
Londone buvo daug tarnų, jų pareigos buvo griežtai apibrėžtos. 

Tik ypatingos skubos atveju kambarinei galėdavo paliepti pešti 
paukščius maistui. Tam buvo virtuvės tarnaitės. Tam buvo Tesė. 
Riebalų dėmės ant jos prijuostės, nagai parudę nuo bulvių lu- 
penų, besišypsantys skruostai ištepti miltais. Negyvi paukščiai 
skleidžia dvokų salstelėjusį kvapą, jų galvos mataruoja jai dir- 
bant, plėšiant sausą odelę aplink snapus. Ketė galvoja apie su- 
krešėjusį kraują palei Tesės burną ir kaip jis ištepė jos dantenas, 
palikdamas ant dantų tamsius dryžius. Ji galvoja apie tokį pat 
šleikštų kvapą, sklindantį nuo dėmių, prasimušusių pro šiurkš- 
čius rūbus. Ketė svajoja apie cigaretę. 


Artėjant penktai valandai barškesys ir stiprus dūzgenimas praneša 
sugrįžus garbųjį dvasininką Albertą Kaningą. Estera padeda siu- 
vinį ir išeina į prieškambarį jo pasitikti. Jis atidaro duris mušant 
laikrodžiui ir nusišypso Žmonai, ši paima skrybėlę ir krepšį, o jis 
kabina nuo kaklo sunkius žiūronus ir velkasi apsiaustą. Albertas 
aukštas ir lieknas, jo šviesūs plaukai ploni ir minkšti, viršugalvyje 
jau pradėję retėti - ši aplinkybė jo nė kiek nesendina, priešingai, 
kažkaip net pabrėžia jaunystę. Skruostai įraudę nuo pastangų mi- 
nant dviratį keliu iš miesto; didelės žydros akys su ta nekaltumo 
išraiška, taip pakerėjusia Esterą iš pradžių; oda švelni ir lygi. Viena 
ranka įsipainioja į apsiausto rankovę, ir Estera mėgina jam padėti, 
bet kliudo jo sunkus odinis krepšys. Akimirką jiedu galynėjasi su 
juo, pagauna vienas kito žvilgsnį ir nusijuokia. 

— Kaip tavo popietė, Berti? - klausia Estera, vėl įsitaisiusi 
kėdėje. 

— Labai maloni, ačiū, Hete. Pavyko aplankyti visus, kuriems 
manęs buvo prireikę, ir padėti sutvarkyti vieną kitą nedidelį rei- 

kalą tiesiog vienu ypu, o grįždamas namo mačiau nuostabiausią 
plaštakę - pirmą kartą šiemet. 

— Ar sugavai ją? - klausia Estera. 

Albertas savo krepšyje nešiojasi ploną šilko tinklelį ir spe- 
cialų stiklo indą retiems egzemplioriams. 

— Ne, pamaniau, kad tokį ankstyvą sezoną tai būtų šiek tiek 
nesąžininga. Be to, spungė kažin ar priklauso egzotinėms rū- 
šims, — sako Albertas, lenkdamasis išsegti iš kelnių dviratininko 
spaustukų. Jis išima iš krepšio savo dienoraštį ir atverčia vienu 
ilgo piršto sprigtelėjimu. 

— Ne, žinoma, - sutinka Estera, 

— O kaip tu, brangioji? Kokios naujienos? 

— Na, bijau, kad mums ir toliau teks duoti skalbinius skalbti. 

- Šit kaip? O kaip naujoji tarnaitė — ar ji negali tuo pasirū- 
pinti? - klausia Albertas, atitraukdamas akis nuo dienoraščio. 

Už lango, rododendruose, savo pratisą giesmelę lieja juoda- 
sis strazdas. 

— Man tikrai taip neatrodo. Mergina pagal savo amžių per 
mažo ūgio ir... na, tiesiog netikiu, kad jos rankos pakankamai 
stiprios tokiam darbui. Be to, ji po ligos. 

— O varge. Na, jei tu taip sakai, mieloji. 

Estera apžiūri vyrą ir neranda jokių trūkumų. Jis želdinasi 
ilgas žandenas, rėminančias veidą tarsi dailiai suglaustos rankos. 
Šis stilius kiek per solidus tokiam jaunam veidui - taip Esterai 
visuomet atrodė, ji žino, kad Albertas užsiaugino žandenas, 
norėdamas oriau atrodyti sakykloje. Saulės šviesoje jos atrodo 
auksaspalvės, bet drėgnu oru - visai tamsios. Albertas pajunta 
jos tiriamą žvilgsnį ir nusišypso jai. 

— Kas yra, brangioji? - klausia. 

— Tiesiog galvoju, už kokio dailaus vyro ištekėjau, - droviai 
sako Estera. - Jau beveik metai. 

Albertas paima jos ranką. Jis sėdi savo įprasta poza, koją už- 
metęs ant kojos, kelnės truputį atsismaukusios, ir ji mato colį 
jo baltos odos virš kojinių. Kažkodėl dėl to jis atrodo pažei- 
džiamas. 

— Tai čia man visų labiausiai pasisekė, - sako jis. 

Estera nusišypso ir rausteli. 

— Šią popietę buvau nuėjusi aplankyti ponios Daf, - sako ji. 

— Kaip jos sveikata? 

- Šiek tiek geriau. Nunešiau jai savojo citrinų gėrimo, to sal- 
daus, kurį ji taip mėgsta. | 

— Gražus poelgis, mieloji. 

— Jos jauniausias sūnus šaunus mažylis ir visai neverkia, kai 
paimu ant rankų. Žiūrinėja mane su tokia ramia atida! Tarsi ne- 
paliaujamai mintytų apie mane kažką baisiai svarbaus ir darytų 
labai rimtas išvadas, - juokiasi Estera. 

— Esu tikras, kad jo amžiuje tai negalimas daiktas, - sumur- 
ma Albertas. 

— Ne. Ne, žinoma, - sutinka Estera. Albertas vėl pasiima 
dienoraštį. Ji mažumėlę palaukia, širdis staiga ima mušti kaž- 
kur gerklėje. Sukaupia drąsą. - Kaip aš laukiu tos dienos, kai 
turėsime savo sūnelį! Arba dukrytę, žinoma. Žinau, kad tu bū- 
tum nuostabiausias tėvas, - guviai išberia ji, viltingai stebėdama 
vyrą. 

Jis neatsiliepia, ir ji jaučia, kaip ima rausti skruostai. Alber- 
tas ir toliau žiūri į savo užrašus, bet Estera mato, kad jis suraukia 
antakius, o plunksnakotis nejuda. Plunksna užsikirtusi vidury 
žodžio spaudžia popierių ir iš jos galiuko liejasi rašalo dėmė. 

Tyliai krenkštelėjęs, Albertas pagaliau pažvelgia aukštyn. Iš- 
spaudžia jos pusėn miglotą šypseną, bet nežiūri jai į akis ir nie- 
ko nesako. 


Vėlų vakarą Ketė guli nesumerkdama akių. Plonas čiužinys gu- 
zuotas, per nudėvėtą medžiagą kyšo arklio ašutai. Ji parėmė at- 
daras duris Biblija, kuri buvo padėta prie lovos. Jai patinka matyti 
šventraštį gulintį ant grindų, visai nepagarbiai, it kokį smėlio 
maišą. Žodžiai jo puslapiuose lygiai taip pat negyvi ir slogūs. Pro 
durų plyšį liejasi šalta, rami mėnesiena. Ketė guli nejudėdama, 
klausydamasi ponios Bel knarkimo kambaryje koridoriaus gale. 
Įkvepia, iškvepia, įkvepia, iškvepia. Girdėti, kaip supliaukši mote- 
riškės pagurkliai. Ketė įtraukia oro, atsargiai pamėgina įkvėpti kuo 
giliau. Tenai. Jis vis dar ten, jos plaučių dugne - mažas drėgnas 
burbuliukas, kuris neišdžius. Ketė sulaiko kvapą, stengiasi neko- 
sėti. Tas prakeiktas kosėjimas kalėjime - kiaurą naktį kiekvienoje 
kameroje - iš plaučių, užkimštų ir užterštų drėgmės, sporų, dvo- 
kiančios gydytojo mikstūros. Nykščiais ji brauko per čiužinio 
medžiagą, skaičiuoja šeriukus, po vieną kas sekundę, o naktis 
slenka, ir ji guli atmerktom akim. Ketė neprisimena, ką reiškia 
atsigulti ir užmigti. Taikiai pasiduoti kontrolei, jėgai. Jinai taip 
nebegali. Dabar pasiduoti atrodo tolygu mirčiai, tarsi negalima 
pasitikėti net oru kambaryje, tarsi sienos pačios susiglaus virš jos, 
jei išdrįs užmerkti akis; tarsi šešėliai atgiję ją praris. 


Aukštu žemiau visiškai kitokiame kambaryje Estera stebi čia 
pat tamsoje gulinčio Alberto siluetą. Jis guli ant nugaros, akys 

užmerktos, o veidas taip pabrėžtinai atpalaiduotas, kad Estera 
spėja, jog jis nemiega. Jo veido grožis ją nuginkluoja. Tas griovelis 
tarp kaktos ir tarpuakio, truputį patempta apatinė lūpa. Jo veidas 
kelia jai skausmingą pojūtį, kurio ji negali įvardyti, tai lyg kokia 
įtampa joje, kažkoks užspaustas nervas, kurį reikia atlaisvinti. Ji 
ištiesia ranką, supina savo pirštus su jo ranka, gulinčia jam ant 
krūtinės. Štai — jo kvėpavimo ritmas nežymiai pakinta, kūnas vos 
vos įsitempia. ž 

— Berti? Ar tu nemiegi, mano meile? - sukužda ji. Jis neatsi- 
liepia. Kai jis tave apkabins ir pabučiuos ir kai pajus tavo meilę ir 
aistrą jam, tuomet jo aistra irgi nubus, ir judviejų kūnai galės susi- 
jungti; taip jai rašė sesuo. Estera jaučia savo kūną po naktiniais 
marškiniais, judantį, besitrinantį į medvilnės audinį, išlaisvintą 
iš korsetų, varžiusių per visą ilgą dieną. Jos plaukai pasiskleidžia 
jai ant peties švelnia glamonėjančia banga. - Aš taip noriu, kad 
tu mane apkabintum, - sako Estera kiek virpančiu balsu. 

Albertas neatmerkia akių, bet ištaria: 

— Diena buvo tokia ilga, mano meile. Aš labai pavargęs. 

Estera dažnai girdi šituos vyro žodžius. Net ir jų vestuvių 
naktį. 

- Žinoma. Miegok, brangusis Berti, — sako ji. 


2011 


Li skaitė kareivio laišką, jai tarp surauktų antakių įsirėžė raukšlelė. 
Rajanas ištiesė ranką ir nykščiu palygino raukšlę, priversdamas 
ją krūptelėti. 

— Nedaryk taip! - aiktelėjo ji, nusukdama galvą. 

— Koks jautrumas, - atsiduso Rajanas. 

Jis atsitraukė šypsodamasis, bet Li suprato jį apmaudaujant. 
Ji pajuto triumfo tvykstelėjimą ir tučtuojau ant savęs pyktelėjo. 

— Bet juk tai ne originalas? - paklausė ji. 

— Žinoma, ne, — čia nuorašas. Originalus dokumentas ne- 
įtikėtinai trapus. Ten, kur pateko vandens, - o pateko ne kažin 
kiek, jis šauniai pasielgė užsandarindamas skardinę, - jis sunai- 
kino voką. Kitaip tariant, vardą asmens, kuriam buvo adresuo- 
tas. Mūsų paslaptingojo kareivio. 

— O ji kreipiasi į jį „brangus pone“. Ne per daugiausia nau- 
dos, - sumurmėjo Li. 

— Taip, bet tuomet man nebūtų prireikę tavęs, jei būtų mums 
išdavusi jo vardą. - Li pakėlė akis, atkreipusi dėmesį į jo pasi- 
rinktus žodžius. - Juk intriguoja, tiesa? - pasakė Rajanas. 

— Tikrai, - sutiko ji. - Kaip jis užsandarino skardinę? 

— Regis, žvakių vašku. Ištirpdė ir lygiai aptepė kraštus. 

— Kažin ar tai būta lengvo darbo? Jis tą darė kiekvieną dieną 
ar perskaitė laišką tik vieną kartą, ir viskas? 

— Kas žino? Mano nuomone, tai buvo kruopštus darbas, 
greičiausiai pareikalavęs daug laiko. Nemanau, kad jis kiekvieną 
dieną ją atidarydavo ir vėl užsandarindavo, - patraukė pečiais 
Rajanas. 

— Išeitų, tai būta ypatingo laiško? 

— Aš sakyčiau, taip. Skaityk garsiai, kad vėl galėčiau paklau- 
syti, - pasiūlė jis. 


Klebonija 
Šaltųjų Uosių Giraitė 


Brangus pone, 


nelabai net ir žinau, kaip pradėti šį laišką, nes esu jų 
išsiuntusi tiek daug, o iki šiol tesulaukiau tiek mažai at- 
sakymų. Sakau - tiek mažai, nors turėčiau sakyti - nie- 
ko. Negaliu įsivaizduoti dabartinės jūsų padėties ir galiu 
tik pripažinti, jog maniau, kad blogiau jau negali būti, bet 
dabar iš tiesų yra blogiau nei tai, su kuo susidūrėte anks- 
čiau. Man siaubą kelia mintis apie nuolat jums gresiantį 
pavojų - jums ir jūsų draugams. Maldauju jūsų saugotis, 
jei tik žodis „saugotis“ turi kokią nors prasmę mūšio lau- 
ke. Aš tik neseniai sužinojau apie jūsų išvykimą į frontą, 
ir tik per atsitiktinumą, kai pažįstamas asmuo visai tarp 
kitko užsiminė apie kariuomenės išsidėstymą. Žinau, kad 

mudviem išsiskiriant mūsų santykiai buvo keisti, o mūsų 
drauge praleistas laikas nebuvo pats lengviausias; bet netgi 
jums neatsakius nė į vieną mano laišką, kai buvote palygin- 
ti arti, aš vis tiek jaučiuosi blogiau žinodama, kad jūs nebe 
Anglijos žemėje. 

Taigi, ką aš galiu parašyti? Ką galiu parašyti, ko jau ne- 
būčiau parašiusi? Aš nesuprantu. Gyvenu baimėje. Esu nie- 
kam tikusi neišmanėlė, ir jūs mano vienintelė viltis ištrūkti 
iš to rūko. Bet jūs negalite arba nenorite nei man padėti, nei 
nutraukti savo tylėjimo. Ką aš galiu padaryti? Esu tik mo- 
teris. Koks silpnadvasiškas pareiškimas, bet viena aš neturiu 
nei jėgų, nei drąsos ką nors keisti. Aš tikrai įvaryta į kampą. 
Kaip apgailėtinai tai turėtų nuskambėti jums, šitiek visko 
išgyvenusiam nuo tada, kai išsiskyrėme, ir turėjusiam išken- 
tėti neįsivaizduojamus dalykus. 

Mano sūnus auga puikiai. Taigi turiu ir gerų naujienų. 
Jis auga puikiai. Jam greit sueis treji - kur dingo laikas? 
Praėjo kone ketveri niūrūs metai, ir Tomas man yra vienin- 
telis šviesos spindulys per visą tą laiką. Jis bėgioja po namus 
ir sodą kaip mažas dervišas. Man sako, kad pagal savo am- 
žių jis žemokas, bet jo kojos stiprios ir jis visas tvirtas, gerai 
sudėtas. Tik jį gerokai kankina visokios infekcijos ir vaikiš- 
kos bėdos. Jo plaukai kaštoniniai, šiek tiek garbanojasi, ir 
rudos akys. Šviesiai rudos akys. Leidžiu jo plaukams laisvai 
augti, nes man taip patinka juos šukuoti! Sesuo sako, kad 
jo amžiaus vaikui tokia šukuosena nebepritinka, ir žmonės 
palaikys jį mergyte, bet ketinu dar kurį laiką taip palikti. Jis 
jau pradėjo skaičiuoti ir sugeba akimirksniu įsiminti dai- 
nas ir rimuotus eilėraščius - jo protas guvus, guvesnis nei 

mano, drįstu sakyti. Tikiuosi, kad naujienos apie Tomą jus 
džiugina. 

Negaliu sugalvoti, ką dar parašyti. Nuo anos vasaros visa 
taip keista ir niūru. Norėčiau geriau tai suprasti, - nors tuo- 
met, manau, pernelyg baiminčiausi ką nors daryti, jei mano 
įtarimai pasitvirtintų. Pernelyg bijočiau dar nors sekundę 
likti savo namuose, ir kur tai mane nuvestų? Žinau, kad se- 
suo mane kuriam laikui priglaustų. Bet negalėtų priglausti su 
visam — jie su vyru dabar turi keturis vaikus, ir tiesiog nėra 
vietos Tomui ir man. Prašau, parašykite. Papasakokite man, 
ką žinote apie tos vasaros įvykius, - maldauju jūsų! Net jei 
manote, kad nuo jūsų atsakymų man nepalengvės, aš priva- 
lau žinoti. Gyventi bijant ir įtarinėjant nepakenčiama, nors ir 
iškenčiau tuos ketverius metus. Jau rašiau jums anksčiau, ką 
aptikau bibliotekoje aną rytmetį. Kokius daiktus aš ten ra- 
dau. Esu tikra, kad rašiau jums apie juos, nors tuomet mano 
protas buvo smarkiai susijaukęs. Visa tai buvo kaip blogiau- 
sias sapnas. Vėliau iš jo nubusdavau ir kokias porą rminutėlių 
būdavau laiminga, bet paskui vėl viską prisimindavau ir at- 
rodydavo, kad net saulė apsiblausia. Ar tai, kad slepiu savo 
radinius, daro mane nusikaltimo bendrininke? Bijau, kad 
taip, bet esu tikra - tik nedaugelis būtų pasielgę kitaip. Galbūt 
tai netiesa. Gal aš silpna, baili ir stokoju moralinės drąsos. O 
kaip tada jūs ir JŪSŲ tylėjimas? Meldžiu, parašykite man. 
Nepalikite manęs vien su spėlionėmis ir paslaptimis, kasdien 
persekiojančiomis kiekvieną mano žingsnį. 


Su nuoširdžiausiais linkėjimais - 
E. Kaning 

Jie sėdėjo restorane Vato kaime —- nemažas kelio gabalas nuo 
Poperingės, kur buvo apsistojusi Li ir gyveno Rajanas. Kelionė 
to verta, atsakė jis į jos klausiamą žvilgsnį išvažiuojant iš miesto. 
Jis buvo teisus. Maistas buvo skanus, aplinka rami, neskaitant 
prislopinto balsų dūzgesio, kurį skleidė be paliovos čionai užsu- 
kantys vakarieniauti vietiniai. Lauke lietus plakė ištuštėjusį kelią, 
purslodamas užtvindytuose latakuose, taškydamas gatvės šviesų 
atspindžius į lango stiklą. 

- Argi tu nesiilgi vasaros? - atsiduso Li, neatitraukdama akių 
nuo lietaus. 

— Man patinka toks oras, pameni? Aš mėgstu tamsiuosius mė- 
nesius, - atsakė Rajanas, pildamas į jos taurę dar raudonojo vyno. 

— Tiesa. Buvau pamiršusi. 

— Jau pamiršti mane. - Rajanas papurtė galvą. 

Li nieko nepasakė. Abu žinojo, kad tai neįmanoma. Pamiršti. 
Ji pažvelgė į jį, jos veidą apšvietė ant stalo tarp jųdviejų stovinti 
žvakė. Kas tokio ją taip traukė prie jo? Kažin kas nepermaldau- 
jamo, kaip žemės trauka. Būtų kur kas lengviau tam pasiduoti, 
lygiai kaip, griežtai tarė ji sau, lengviau tiesiog eiti pirmyn ir nu- 
kristi nuo stataus skardžio, nei kabarotis atgal ant tvirtos žemės. 
Kur kas lengviau. Vynas šildė jai kraują, ji jautė, kaip jis nuspal- 
vina skruostus. 

— Tu atrodai pakaušusi, - pasakė Rajanas. 

Jo šypsena buvo meiliai pašaipi, atpažįstama, ir švelnumas 
veide tirpdė blogus prisiminimus. 

- Argi ne toks buvo tavo tikslas? - paklausė Li. 

Rajanas papurtė galvą. 

— Tu visuomet klioveisi savo protu. Niekada nesigriebdavau 
alkoholio, kad palenkčiau tave į savo pusę. 

— Melagis, - nusišypsojo ji, o Rajanas vyptelėjo. 

— Man tikrai džiugu tave matyti, Li. Regis, dar nebūsiu tau 
to sakęs. 

Jis ištiesė ranką, pakrapštinėjo apvarvėjusį žvakės vašką, 
kiek susiraukęs, tartum apniktas sunkių, nerimastingų minčių. 
Ak, tau visada sekėsi šis žaidimas, pamanė Li. Visada sekėsi pri- 
versti ją žengti žingsnį pirmyn, įsižiūrėti iš arčiau. 

— Aš nesiruošiu miegoti su tavim, — pareiškė ji griežtai, sta- 
čiokiškiau, nei ketino. 

Rajanas trūktelėjo ranką nuo žvakės, lyg būtų nudegęs. 

— Nepamenu, kad būčiau tavęs to prašęs, - atrėmė, regis, nė- 
maž nesutrikęs. 

Jie šnekučiavosi, kol buvo nuneštos lėkštės, užsisakė de- 
serto; bet kuo ilgiau jiedu kalbėjo, tuo labiau ryškėjo, jog kai 
kurių dalykų liesti nevalia, ir jie pasinėrė į keistą, nejaukią 
tylą. 

— Svarstau — kodėl jis saugojo tą laišką? Ji sako parašiusi jų 
daugybę prieš jam išvykstant į žemyną. Kuo tasai toks ypatin- 
gas? Juk ne itin panašus į meilės laišką, - galiausiai pratarė Li. 

Padavėjas atnešė jų desertą - plikytos tešlos pyragaičius, 
apipiltus slidžiu blizgančiu šokoladiniu padažu. Jis pastatė du- 
benėlius plačiu mostu, kiekvieną pasukdamas pirštų galiukais, 
tarsi tiksli indų padėtis būtų didžiausios reikšmės. Li sugavo jo 
žvilgsnį ir šyptelėjo. 

— Manau, kad mūsų gargon' žavisi tavim, - tarė Rajanas. 

— Manau, tu išsigalvoji. Visada taip elgeisi. 

— Tik ne Turkijoje. 


padavėjas (pranc.). 

— Tiek to, dėl Turkijos nusileidžiu. Bet ne aš juos traukiau, o 
mėlynos akys ir geltoni plaukai. 

— Būčiau galėjęs tapti turtuoliu. Vienas iš jų už tave pasiūlė 
man savo namą, - išsišiepė Rajanas. 

— Aš nebuvau tavo nuosavybė, kad pardavinėtum, - atkirto 
ji. - Be to, jam buvo apie šešiolika. Greičiausiai dar gyveno na- 
mie pas mamą. 

— Jis buvo ne vienintelis, — tarė Raj anas, susikišdamas į bur- 
ną visą pyragaitį ir vos begalėdamas susičiaupti. Li negalėjo su- 
silaikyti neprajukus. 

— Parše tu! Išsitepei šokoladu smakrą. Kas buvo ne vienin- 
telis? 

Prieš atsakydamas Rajanas ilgai kramtė. 

— Ne vienintelis laiškas mūsų kareivio skardinėje. Buvo dar 
vienas. 

— Tikrai? Kodėl neatsinešei? Kas jame rašoma? 

- Jis gerokai trumpesnis už aną, kur tau rodžiau. Ir akivaiz- 
džiai parašytas anksčiau - gangreit po tų įvykių, kad ir kokie jie 
ten buvo, taip aš spėju. Jis šiek tiek painus, - paaiškino jis. 

— Na, tai kur jis? - paklausė Li, kyštelėjo mažąjį pirštelį į 
karštą padažą ir švariai jį apčiulpė. Tik būdama su Rajanu ji galė- 
davo taip vaikiškai elgtis. Buvo klastingai lengva grįžti prie senų 
įpročių, prie senų jausmų. 

- Jis mano kambaryje, - ramiai pasakė Rajanas. 

Klebonija 
Šaltyjų Uosių Giraitė 


Brangus pone, 


dabar vaikas gali gimti bet kurią dieną, ir aš kupina 
baimės. Kaip man ištverti? Jūs žinote, apie ką kalbu, - esu 
tikra, kad žinote. Galėčiau lygiai taip pat būti viena šitame 
name, apsupta tik vaiduoklių. Ar suprantate, ką jūs pada- 
rėte? Pusė manęs nori, kad niekada nebūčiau jūsų pažinus. 
Kartais ir daugiau nei pusė. Vis mėginu įsivaizduoti jus 
dabar, kaip turėtumėte atrodyti be savo įprastinių rūbų, be 
savo knygų ir savo šypsenos. Visi tie mažyčiai simboliai, ku- 
rie kūrė jus - jūsų „dieviškąją tiesą“. Kas iš to dabar? Ar visa 
tai palikta, kaip ir aš? 

Viskas sugriauta. Nebegaliu rasti džiaugsmo net moky- 
dama vaikus, nes stovėdama priešais juos ant grindų žinau, 
kas guli po mano kojom. Aš jums pasakojau, ką padariau, 
tiesa? Prastai tepamenu. Tuomet maniau, kad tai tik laikina 
vieta, kur niekam neateis į galvą ieškoti. Jei kas ieškos, ką esu 
radusi, ką tą rytą surinkau nuo bibliotekos grindų. Matote, 
aš ketinau visa tai sunaikinti. Viską iki paskutinio daikto, bet 
paskui pagalvojau - gal vieną dieną jums to prireiks, prireiks 
pateikti kaip įrodymus kaltei sušvelninti. Todėl viskas ir guli 
ten, po grindimis. Vos pagalvojus apie tai mano širdy sukyla 
tokia baimės audra, kad netenku jėgų ir virpu; ir nėra ko kal- 
bėti, kad išdrįsčiau pajudinti tai, paliesti. 

Manau, šis kūdikis bus berniukas, ir didelis. Aš pasida- 
riau visai nebeatpažįstama, stora. Toji būtybė užgrobė mano 

kūną. Dabar jis jau per didelis, kad judėtų ir spardytų mane, 
kaip kelis pastaruosius mėnesius. Jis sandariai uždarytas vi- 
duje, nelyginant oras balione. O, kad jis ten ir liktų! Nežinau, 
iš kur reikės rasti jėgų pakelti jį tyra širdim, laimingai ir be rū- 
pesčių, kai mane kamuoja tokios pamėklės. Dabar jau gana. 
Aš pavargau. Mano jėgas išsunkia net laiško rašymas; ypač 
laiško jums, pone, kai pradedu suprasti, jog atsakymo nebus. 
Vis dėlto aš jo tikiuosi, ir tai tik dar labiau mane vargina. 

Linkiu, kad šis laiškas suteiktų jums paguodos žiaurio- 
mis aplinkybėmis, kuriomis dabar esate. 


E. Kaning 


Li vis skaitė ir skaitė laišką. Skaitė jau trečią kartą, bet tik todėl, kad 
nesiryžo pakelti akių, pažvelgti į Rajaną ir prabilti į jį. Kaip iki šito 
prieita? Mintyse ji nusikeikė. Tas pojūtis kažko pavandenijusio, 
karšto kaulų čiulpuose, tarsi josios pasiryžimas būtų apčiuopiama 
substancija, galinti išsilydyti nuo spaudimo, ištekėti su krauju ir 
prapulti su visam. Rajanas net nebuvo arti jos. Jis sėdėjo ant pa- 
langės priešais, o ji ant lovos krašto, skaitydama ir viena ranka 
prilaikydama plaukus. Jis taip staigiai atsistojo, kad Li krūptelėjo. 

— Dar kavos? — paklausė tokiu nerūpestingu balsu, kad Li 
suabejojo savim, suabejojo, ar jis išvis kada jautė ką panašaus į 
jos jausmus. 

— Ne, dėkui. - Ji nepažvelgė į jį. 

— Skamba taip, lyg ji būtų papuolusi į tikrą bėdą, ar ne? — 
paklausė jis, pildamas karštą vandenį ant naujos tirpių granulių 
porcijos. - Kaip tau atrodo? 

— Nė nežinau. Atsitiko kažkas baisaus. Ji buvo palikta viena 
pati dorotis su pasekmėmis, o mūsų vyrukas kažkur išsinešdino, 
paskui išvyko į karą. Ji mano, kad jis žino kažką apie tai, kas įvy- 
ko, - pasakė Li. 

Pagaliau ji pažvelgė į jį. Jis stovėjo atsukęs nugarą, taip buvo 
saugiau. Aukšto, atsipalaidavusio žmogaus siluetas, plati pečių 
linija po marškiniais. Tik kūnas, oda ir kaulai, kaip ir jos, bet vis 
tiek kažkoks kerintis. “ 

— Bet jie nebuvo meilužiai? — svarstė jis. 

— Ne, nemanau. Antraip vargu ar būtų vadinusi jį „brangus 
pone, tiesa? Net ir prieš šimtą metų. Skamba gan šaltai ir for- 
maliai. 

— Bet laiškų turinys ne toks, ar ne? Nei šaltas, nei formalus, 
turiu galvoj, - pastebėjo Rajanas. 

Jis atsisėdo šalimais, pernelyg arti, liesdamas šlaunį, klubą, 
alkūnę. Li pajuto staigų silpnumą, kamuojantį senų žaizdų at- 
sivėrimą. Tai buvo keistas skausmas, kone teikiantis pasitenki- 
nimą, lyg timpčiotum klibantį dantį, spaustum mėlynę. Kiaurai 
persismelkusią mėlynę. Ji prisiminė jo išdavystę, tą staigų atsi- 
skyrimą nuo visko, ką tarėsi pažįstanti. 

— Ir taip, ir ne. Labai savotiška. Sakytum, ji bando deramai 
viską išdėstyti, bet neranda tinkamo būdo. Ir tas jos miglotu- 
mas - beveik atrodo, kad ji lyg ir tikėjosi, jog kažkas kitas prilįs 
prie laiškų ir perskaitys, ir nenorėjo pernelyg išsiduoti... — Li 
nutilo. 

Rajanas užkišo jai už ausies plaukus, leisdamas sau pirštais 
nežymiai brūkštelti jai per skruostą, prisilytėdamas švelniau už 
snaigę. Ji nebyliai sutiko jo žvilgsnį. 

— Tai tu imsies šito reikalo? Mėginsi išsiaiškinti, kas jis 

toks? — paklausė Rajanas. Li linktelėjo. - Visai kaip senais lai- 
kais, kai gilindavaisi į kokią paslaptį. Kaip... netikėta premija. 

— Ką turi omeny? Ar nemanei, kad aš to imsiuos? 

— Ne, aš maniau, kad tu tyčia to vengsi, nes aš paprašiau. - Jis 
nusišypsojo. 

— Galvojau apie tai, - prisipažino ji. — Aš... iš dalies dėl to 
ir atvažiavau čia, kad tai buvo proga pasakyti tau „ne“. Dėl ko 
nors tau atsakyti. - Akyse jai susitvenkė ašaros, ir ji piktai jas 
nubraukė. 

— Tu suklupai ties pirma kliūtim, - ramiai pasakė jis. - Pir- 
miausia atvažiavai čia. Kai aš to paprašiau. 

— Žinau. Man ne itin sekasi, ką? 

— Nežinau. Privertei mane laukti penkis mėnesius, iki tave 
pamačiau. Privertei mane vykti į Belgiją ir mėginti tave pa- 
miršti. 

— Melas. Tu visada norėjai važiuoti dirbti su Karo aukų lai- 
dojimo komisija, - pasakė ji, iš paskutiniųjų ieškodama atramos 
taško, ko nors, už ko nusitverti, nes vis toliau ir toliau slydo nuo 
skardžio krašto. 

— Li, aš taip tavęs pasiilgau, - sukuždėjo Rajanas, lūpomis 
įsirausdamas jai į plaukus. 

Žodžiai lietė jos odą kaip peteliškės. Li tylėdama pasidavė. 


Pabudo ji nuo dar smarkesnio lietaus sumišai su kruša, barbe- 
nančia į langą. Nedidelis kambarėlis buvo tamsus ir rūškanas, 
lova sujaukta. Rajanas nusisukęs į sieną ir atgręžęs jai nugarą 
kietai miegojo. Nė nekrustelėdama Li nužvelgė kambarį, akimis 
suieškodama kiekvieną savo drabužėlį, numestą vakar. Akimirką 

ji mėgino rasti būdą, kaip pakeisti tai, kas jau įvyko, žinodama, 
kad pastangos visiškai bergždžios. Ji užsimerkė ir pasidavė už- 
plūdusiai nevilčiai. Lyg būtų po žeme, dustų ir nematytų jokio 
išėjimo. Aš niekada neišsilaisvinsiu. 

Bet tada raudonai juodoje tuštumoje už sumerktų vokų su- 
mirgo žodžiai iš tos Kaning laiškų. Viskas sugriauta. Aš ketinau 
visa tai sunaikinti... viskas guli ten, po grindimis; mane kamuoja 
tokios pamėklės. Kažko čia esama, ką reikia iškapstyti, kažkokia 
paslėpta istorija, kažkokia tiesa. Ne vien žuvusio kareivio tapa- 
tybė, bet ir tai, kas sukėlė tai moteriai šitokią kančią, šitokius 
košmarus. Ir kodėl tas vyras, kuriam jinai rašė, taip nėkart ir ne- 
atsakė į jos laiškus; ir kodėl iš jos laiškų jis išsaugojo tik tuos du; 
ir kodėl ji manė, kad vieną dieną jis ims ir įrodys kažką, sušvel- 
nins kaltę, kaip ji sakė. 

Tarsi gelbėjimo lynas, kurio galima įsikibti, link jos vingiavo 
palaidos tos istorijos gijos. Labai susikaupusi ir sutelkusi visą 
valios jėgą ji galėtų jas pasiekti. Pirmas dalykas, ką ji turėjo pa- 
daryti, - tai dingti iš čia. Nė neprižadinus Rajano, nieko jam 
nepasakius, neatsisveikinus; na ir kas, kad jo kvapas liko jos 
plaukuose, ant pirštų ir burnoje, kaip kokio pražūtingo narko- 
tiko, kuris ją ir liūliavo, ir žlugdė. Ji tylutėliai atsikėlė, apsirengė, 
pakėlė nuo grindų laiškų kopijas ir sulanksčiusi įsidėjo į ranki- 
nę. Nežiūrėjo į lovą, nepaliko raštelio. Išeinant iš kambario jai 
pasidingojo, jog akies krašteliu mato šviesos blykstelėjimą, tarsi 
kokiai šukelei atsispindėjus nuo tamsaus kūno, įsiraususio tarp 
pagalvių ir paklodžių. Tarsi jai išsmunkant iš kambario Rajanas 
būtų atsimerkęs. 

Rytais namas vėsus ir tylus, nutviekstas skaisčios saulės, nuo 
kurios žiba kiekviena dulkelė, sūkuriuojanti ramiame ore ir lėtai 
nusėdanti ant baldų. Ištisi jų debesys sukyla, kai Ketė šluoja 
židinius ir kilimėlius, ir vėl apgula visus paviršius, nušluosto- 
mus po kelių minučių, atgal į orą ir ant grindų. Ji džiaugiasi, 
kad Estera niekad neatsikelia tokiu metu ir nemato, kokios 
bergždžios pastangos jų atsikratyti. Žmonės sudaryti iš dul- 
kių. Namai sudaryti iš dulkių. Ketė braukia ir braukia pirštus 
į prijuostę, nes jai nepatinka vaizduotis, kaip jos limpa prie 
odos. Ji išvalo kambarius apačioje ir padengia stalą pusryčiams 
prieš Esterai nulipant žemyn. Kartais Estera pasikviečia ją į 
viršų padėti apsirengti. Paskui, kai vikaras grįžta iš savo ryt- 
metinės iškylos, jie su Estera pusryčiauja, o Ketė lipa į viršų, 
surenka nešvarius skalbinius ir taisytinus drabužius, kloja lovą, 
valo miegamąjį, vonios kambarį ir viršutinį koridorių. Ji vė- 
dina svečių kambarius, kuriuose dar nėra regėjusi jokių svečių; 
atidaro langines kambariuose, į kuriuos per visą dieną niekas 
neužeis, ir vėljas uždaro saulei pradėjus leistis. Ji be galo perse- 


48 


Katherine Webb „ Nematomieji 


kioja muses, daužydama jas muštuku, stebėdama skraidančias 
per aukštai, nepasiekiamas, laukdama, kad jos pavargs ir nu- 
sibaigs. 

Visą laiką ausyse jai spengia nuo tylos. Londone netildavo 
nuolatinis miesto gaudesys, net ir prašmatniojoje Brotono gat- 
vėje. Atidarius visas langines, ausį pakutendavo visokeriopos 
gyvybės kupini prislopę garsai. Kaukšėdavo į ekipažus įkin- 
kyti arkliai, plienu kaustytos jų liesos, gyslotos Kojos skelda- 
vo kibirkštis; ir automobilių varikliai, ritmingai pūkščiojantys 
nelyginant lekuojantys šunys. Berniukai ant dviračių, prekių 
furgonai, sunkus krovininių vežimų arklių kanopų bildesys. Ir 
besimaišantys pėsčiųjų balsai. Tarnai galėdavo užmesti akį į 
praeivius, stebėti dienos madas. Dabar, atvėrus langines, Ketei 
prieš akis iš trijų namo pusių plyti žaluma - peizažas be men- 
kiausių žmogaus veiklos požymių. Dangus aukštas ir platus, o 
paukščių čiulbėjimas — kone vienintelis girdimas garsas. Kart- 
kartėm pravažiuoja vežimas; kartkartėm suloja šuo. Tai veikia 
nervus, bet ji negali tam atsispirti ir lūkuriuodama nejučia gaišta 
laiką prie langų, kuriuos turėtų valyti, sušvelnėjusiu žvilgsniu 
klajodama po tas neįprastai ramias tolumas. Jos kūnui ir reikia 
šitų atokvėpių kaip niekad anksčiau. Ji pradėjo dirbti būdama 
dvylikos metų, jos raumenys nuo darbo užsigrūdino. Tačiau 
Holovėjus iščiulpė jos jėgas, tai dėl jo kojos jai dreba lipant iš 
rūsio į pastogę. 

Per pusryčius ji sėdi su ponia Bel prie medinio stalo virtu- 
vėje. Kėdė grėsmingai girgžda, visiškai apklėsta jos kūno masės. 
Matyti vien išstypusios medinės kojos, kurios braižosi į grin- 


* Kalėjimas Londone; nuo 1902 m. - tik moterų. - Čia ir toliau pastabos vertėjos. 

dų plokštes, tirtėdamos nuo svorio. Vieną dieną jos triokštels, 
pagalvoja Ketė. Tuomet tai ji neįstengs susilaikyti nesijuokus. 
Mintyse ji regi vaizdelį - ponia Bel blaškosi ant grindų kaip 
aukštielninkas vabalas, nepajėgdama atsistoti. 

— Ko čia šaipais? - įtariai klausia ponia Bel. 

— Įsivaizdavau jus nusiritančią ant grindų, jei jūsų kėdė su- 
lūžtų, - sąžiningai prisipažįsta Ketė. 

— Ak tu akiplėša mergiote! - aikteli ponia Bel, išversdama 
akis; bet, regis, jai neišeina sugalvoti jokio kito atkirčio, taigi 
Ketė grįžta prie savo košės. Ji turi susikaupti valgyti savotišku 
būdu. Turi susikaupti nepastebėti to, ką daro. Jei tik per daug įsi- 
jaus į valgymą, į maisto kvapą, sudėtį, trumpą springimo pojūtį 
ryjant... sukils panika ir valgyti taps neįmanoma. 

- Aš vis galvojau, už ką jie tave uždarė, - galop atgauna žadą 
ponia Bel, - bet tik kažin ar ne už įžūlavimą, kai reikėjo prikąsti 
liežuvį! Kam taip įžūliai atsikalbinėjai? — teiraujasi ji, stengda- 
masi nutaisyti piktą balsą, bet nepajėgdama nuslėpti smalsumo 
"gaidos. 

Tačiau atsakyti Ketė negali. Paminėjus kalėjimą jai gerklėje 
užstringa kamuolys, ir košė burnoje nebeturi kur dėtis. Ji jaučia, 
kaip košė prilimpa prie gerklės ir ją užkemša. Puola prie kriauk- 
lės ir kosėdama, springdama viską išspjauna. 

- Viešpatie susimilk! Kas tau darosi? — suklinka ponia Bel 
dėmėm išmuštais skruostais. - Nenuostabu, kad tu tokia nupie- 
pus! Reikės pasakyti šeimininkei. 

— Ji tik sutaupys, jei aš nevalgysiu, - žiopteli Ketė, nusivaly- 
dama smakrą atgalia ranka. 

Ponia Bel nepritariamai suniurna, kai Ketė grįžta prie stalo ir 
nustumia šalin košės dubenėlį. 

— Na, tik nesišvaistyk! Duok čionai, - sako ponia Bel ir pa- 
nardina savo šaukštą į dubenėlį. Ji vėl dėbteli į Ketę. - Kokį čia 
ženklelį nešioji? — Ji beda pirštu į sidabro ir emalės smeigtuką, 
vaizduojantį nuleidžiamąsias grotas, prisegtą Ketei prie apy- 
kaklės. 

— Mano Holovėjaus medalis. Draugai man jį davė, kad paro- 
dytų, jog buvau įkalinta už reikalą, - sako Ketė, paliesdama jį. 

— Nemanyčiau, kad tuo verta didžiuotis, - kandžiai sako 
ūkvedė. 

- Jūs klystate. 

— Na, tau nederėtų tuo puikuotis. Gali nešioti jį po drabu- 
žiais, jei tau taip reikia, bet aš nenoriu jo daugiau matyti, - sako 
ūkvedė, palydėdama savo žodžius smakro kinktelėjimu. 

Ketės žvilgsnis surūstėja, bet ji padaro kaip liepta. 


Popiet, kai Ketė eina į savo kambarį atsikvėpti, ją pašaukia į sve- 
tainę. Jos rankos paraudusios ir susiraukšlėjusios nuo pamuilių, 
nagai, ataugę per savaitę iki jai atvykstant, vėl visi nulūžinėję. 
Vikaro žmona vilki balta muslino suknele su žabo po apykakle, 
rankogaliais ir apsiuvais. Korsetai suveržia ją per liemenį, bet 
ji vis tiek atrodo plati ir minkšta. Krūtys pūpso virš banginio 
ūsų plokštelės, kiek išsiveržusios išorėn, link pažastų. Jos veidas 
atrodo panašiai — platus, minkštas, nuolaidus. Kaip kontrastas 
rankos — mažos ir dailios, pirštai smailėjantys ties blizgančiais 
rausvais nagais. Jos pėdos mažutės. Su aukštakulniais bateliais ji 
kiek panaši į verpstę. 

— O, Ketė, - nusišypso Estera. - Sakau, gal būtum tokia gera 
ir nuneštum šitai išsiųsti į paštą? Dėkui, vaikeli. Ir gal dar kelis 

biskvitinius pyragaičius prie arbatos? Brodvėjuje yra puikus ke- 
pėjas. Poniai Bel tas nepatiks, bet ji nepalieka man pasirinkimo, 
nebent pati pradėtų kepti lengvučius pyragaičius! - Tai sakyda- 
ma Estera truputį susijuokia. 

Ketė paima laišką ir Esteros duodamas monetas, širdy ne- 
kęsdama vaikelio, kaip ją pavadino vos keleriais metais už ją vy- 
resnė moteris. 

— Labai gerai, ponia, - tyliai sako ji. 

Esteros veidas mažumėlę surimtėja. Ketė pastebi, kad jos 
žvilgsnis laksto pro ją, aplink ją, vėl nukrypsta prie laiško. Tarsi 
ji bijotų susitikti akimis su savo nauja tarnaite. 

— Ar tu Žinai kelią į Tačamą? - klausia Estera. 

— Ne, ponia, - prisipažįsta Ketė. Jai nė netoptelėjo paklausti. 
Būtų sau laiminga išėjusi pro duris be aiškios krypties. 

— Ką gi, trumpiausias kelias tokią gražią dieną kaip ši - leistis 
pakrantės taku, kur priešais namą, ten rasi nedidelę lipynę, tau 
reikės perlipti, paskui pėsčiųjų tiltu per upę, kol prieisi kanalą, 
tam nesugaiši nė dešimties minučių. Pasuksi kairėn ir eisi pa- 
krantės taku dvi mylias, ir prieisi Tačamą. Tai žavus miestukas. 
Manyk, kad gavai laisvalaikio, ir skirk dar šiek tiek laiko po jį 
pasižvalgyti. Ateity tau pravers žinoti, kur įsikūrę mėsininkai, 
bakalėjininkai ir kita. 

Ketės širdis šokteli pagalvojus apie ekskursiją. 

— Ačiū, ponia, - sako ji jausmingiau nei anksčiau, ir Esteros 
šypsena paplatėja. 


Nevaržoma korsetų, Ketė be vargo įveikia lipynę ir pasileidžia per 
lauką. Ji nesunkiai išsilenkia karvės bandų, apžiūrinėja nematytas 

velėnos keistybes po kojom. Jai niekad nėra tekę eiti per tokią 
aukštą žolę, per tokią nesutvarkytą žemę. Londone sode buvo 
veja, bet tarnams ja vaikščioti nebuvo leidžiama. Džentelmenas 
dėl šito buvo labai skrupulingas - vaikščioti galėjai tik takeliais, 
tvarkingai išgrįstais plytelėmis arba lygiai nužvyruotais, aprė- 
mintais miniatiūrinių buksmedžių gyvatvorių. O čia - aukšta 
susivėlusi žolė, ir visokie augalai, niekada anksčiau jos neregėti. 
Laukinės gėlės. Smulkios žydros, vasaros dangaus spalvos, tams- 
raudonės, geltonos, lygūs balti debesys kažkokių, kurių vardų ji 
nežino. Ryškioje saulėkaitoje ji jaučia, kaip dienos karštis smel- 
kiasi į odą, gindamas lauk užsibuvusį kalėjimo kameros šaltį. 
Esteros laišką ir pinigus pyragaičiams ji nešasi ant virvelės kaban- 
čioje piniginėje, kurią nenorom jai paskolino ponia Bel. Kadaruo- 
jančią ant pirštų ji sūpuoja ją pirmyn atgal, suka ratais, kad ta net 
švilpia ore. Liesutė juodaplaukė mergaitė, einanti vingiuojančiu 
taku per pievą. 

Kanalas yra plati, nejudri drumzlino vandens juosta, apsup- 
ta gluosnių svyruoklių. Virš tolimesniojo kranto linksta jauno 
šeivamedžio šakos, pašėlusiai apsipylusios žiedais. Vandens 
paviršiuje sūkuriuoja debesys mašalų, jie kaipmat erzinamai 
susispiečia Ketei apie veidą, taikosi gelti rankas. Ketė prieina 
pakrantės taką ir žiūri dešinėn. Tai kelias tiesiai į Londoną. Ji ga- 
lėtų patraukti juo, eiti, kol imtų kraujuoti sužeistos kojos. Kiek 
laiko tai truktų? Ji neturi supratimo. Ir ką ji nuėjusi ten darytų? 
Namų ji nebeturi. Bet galėtų paieškoti Tesės. Galėtų įsitikinti, 
kad Tesei viskas gerai, galėtų atsigabenti ją čionai. Į šią svetimą 
vietą, tokią žalią ir ramią, visai kitokią. Tačiau Ketė pasuka į kai- 
rę ir eina, dabar jau lėčiau, gindamasi nuo mašalų ir aplenkdama 
mėšlo krūvas, paliktas baržas tempiančių arklių. 

Netrukus pasirodo pastatai. Prekių sandėliai, nedidelės val- 
čių stoginės. Ji praeina du šliuzus, stebi vienu iš jų plaukiančią 
valtį, sužavėta reginio. Vanduo, putodamas tarp permirkusių 
sijų, skleidžia tirštą kvapą - drėgną, sudususį, keistai gyvastingą. 
Vėjelis šiaušia vandens paviršių ir sukelia srovės įspūdį. Norė- 
dama patikrinti, ar tikrai vanduo teka, Ketė pakelia pagaliuką. 
Sviedžia jį į vandenį, bet piniginės raištis atsipalaiduoja nuo rie- 
šo ir nuskrieja į vandenį pavymui. | 

— O kadją kur velniai nujotų! - burba ji, dairydamasi ap- 
linkui, 

Kanalo krantai statūs, ir vanduo atrodo gilus. Netoliese pri- 
švartuota ilga, plati valtis, iš pažiūros tuščia, bet Ketė vis tiek ne- 
drįsta ja pasinaudoti. Akimis ji šaudo į visas puses, susiranda nu- 
lūžusią platanalapio klevo šaką ir siekia piniginės, kuri, laimei, 
plūduriuoja. Ji iš paskutiniųjų stengiasi išlaikyti pusiausvyrą, 
tvirtai laikyti šaką, ant virbo užvynioja piniginės raištį ir ima 
trauktis ją artyn. Trumpą mirksnį sekasi gerai, bet paskui ji per- 
nelyg persisveria ir, kad išsilaikytų, turi išmesti šaką. Piniginė 
lengvai sūpuojasi ratu. Ketė prisislenka prie pat krašto, rizikin- 
gai susilenkia, tiesia į ją pirštus. Tarp pirštų galiukų ir piniginės 
lieka dviejų colių tarpelis. Du coliai, ne daugiau, bet, kad ir kiek 
ji stengiasi, negali pasiekti. 

— Ak, tu, šlykšti nusprogusi kekšės išpera! - šaukia jai ir įtū- 
Žusi atsistoja. 

Juokas ją išgąsdina, ji žengia atatupsta ir klupteli. 

— Ohobho, atsargiau ten, panele. Juk nenorite pasekti jai iš 
paskos? — sako vyriškis. 

Jis pusiau išlindęs iš šalimais prišvartuotos baržos denio an- 
gos. Ketei išsyk krinta į akis auksaspalvis nurudimas, šiluma. 

Nugairinta oda nušveistų valties lentų spalvos, šiurkštūs plau- 
kai, išblukę drabužiai. 

— Kas jūs? - įtariai klausia ji. 

— Džordžas Hobsonas. O dar svarbiau, kad aš turiu kobinį, 
jeigu jums prireiktų. 

— Kas tas kobinys ir kodėl man gali jo prireikti? — atkerta 
Ketė, jausdama, kad iš jos juokiasi. 

— Štai tas daiktas, ir aš ištrauksiu tą jūsų kapšelį, jei pasakysi- 
te savo vardą, — pasiūlo vyras, imdamas nuo valties denio grės- 
mingai atrodantį metalinį nagą, pritvirtintą prie ilgos karties. 

Ketė suraukia antakius ir, trumpai pamąsčiusi, taria: 

— Gerai, aš Ketė Morlėj. Gal galite ištraukti, kol laiškas vidu- 
je galutinai nepermirko. 

Rudai įdegęs vyras išlenda iš angos visu ūgiu, pasilenkia prie 
denio krašto ir išgriebia iš kanalo varvančią piniginę. Lengvai ją 
papurto, suvynioja virvelę į gniutulą ant delno ir nuspaudžia. Jo 
plaštakos plačios ir kampuotos kaip kastuvai, krumpliai pamėlę, 
nubrozdinti, išvagoti randų. Jis iššoka į krantą ir eina artyn prie 
jos, ir Ketė atsitiesia, stojasi prieš jį, nors ūgiu nesiekia jam nė 
iki peties. Jis daugiau nei dvigubai už ją platesnis, iš išvaizdos — 
tikras medžio kamienas. 

— Maniau, kad jūs berniokas su ilgais marškiniais, kol nepra- 
kalbote, - sako jis. 

— Ačiū jums, pone, - sarkastiškai sako Ketė. 

— Ne, aš nenorėjau įžeisti. Tiesiog čionykštės mergaitės, 
o, kaip suprantu, jūs nesate viena iš jų, jos visos su ilgais plau- 
kais, - paaiškina jis. Ketė nieko nesako. Ji ištiesia ranką paimti 
piniginės, bet kadangi jis ją tebelaiko, sukryžiuoja ant krūtinės 
rankas ir ramiai jį nužvelgia. - Ir man niekad neteko girdėti, kad 

čionykštė mergaitė taip keiktųsi kaip jūs, panele. Ne, šito man 
neteko girdėti, - juokiasi jis. 

— Ar galiu ją paimti? — galiausiai paklausia Ketė. 

— Galite, - linkteli Džordžas ir atiduoda jai. 

Ketė ją atkrapšto, išpila lauk vandenį, dumblius, išima mo- 
netas ir laišką - jį skubiai nusausina į sijoną. | 

— O, prakeikimas. Vos begalima įskaityti adresą. Rašalas visai 
išsiplovė, - sumurma ji lyg ir sau pačiai. - Bet gal dar yra vilties — 
gal galėčiau užrašyti ant viršaus, jei kas paskolintų plunksnakotį. 
Štai, pažiūrėkite — ar, jūsų nuomone, jis įskaitomas? Ar galite at- 
pažinti vardą? - klausia ji, rodydama laišką Džordžui Hobsonui. 

Stambusis vyriškis parausta, žiūri į laišką ir sutrikęs raukosi. 

— Negaliu tiksliai pasakyti, panele Morlėj, - burbteli jis. 

— Ar vanduo jį sunaikino? - klausia ji. Džordžas gūžteli pe- 
tim, nieko aiškaus neatsakydamas, ir Ketė supranta. - Jūs nemo- 
kate skaityti? - klausia ji nepatikliai. 

Džordžas grąžina laišką, vėl trukteli petį, susiraukia dėl Ke- 
tės veido išraiškos. 

— Ne kiek to skaitymo baržos škiperiui ir reikia, - sako jis. — 
Na, tai linkiu jums geros kloties, panele. - Jis grįžta prie savo 
valties ir vienu plačiu, užtikrintu žingsniu įšoka į ją. 

— Tai ką gi, jūs iš manęs juoktis galite, o man iš jūsų juoktis 
nevalia, ar ne taip išeina? - šūkteli Ketė jam nuo kranto. 

Džordžas kiek padelsia, šypteli. 

— Ką gi, jūsų viršus, panele Morlėj, - prisipažįsta. 

— Mano vardas Ketė, - sako jam. - Niekas manęs nevadina 
panele Morlėj, išskyrus... - Ji užsikerta. Išskyrus policininkus, 
kurie ją suėmė, teisėją, kuris ją nuteisė. Ji gūžteli pečiais. - Nie- 
kas nevadina. 

— Jūs būsite šiuose kraštuose, Kete? 

— Sakyčiau, taip, kartkartėm. 

- Tuomet aš jūsų pasidairysiu. Jau tas jūsų aštrus liežuvė- 
lis. - Jis nusišypso. 

Ketė nužvelgia jį, pakreipia galvą. Jai patinka kibirkštėlė jo 
akyse, patinka, kad sugėdino jį kaip kokį mokinuką. Greit šyp- 
telėjusi, ji eina į miestelį. Atlikusi reikalą pašte, nuperka pyragai- 
čių ir atsargiai juos neša, dar šiltus ir lipnius; nuo vyniojamojo 
popieriaus sklinda vanilės aromatas. Sau ji nusiperka cigarečių ir 
Moterų balsavimo teisės egzempliorių už vieną pensą. Grįždama 
paslėps jį po sijonu, skubiai nusineš į savo kambarį ir perskaitys 
po ruošos darbų. 


Vieną ketvirtadienį Estera ir Albertas valgo ėrienos kepsnį per 
ankstyvą vakarienę, o už lango temsta vakaras ir paukščius pakeičia 
šmaižiojantys virš pievutės šikšnosparniai. Ketė patarnauja šei- 
mininkams, vaikščiodama nuo vieno prie kito su sriubine, mėsos 
lėkšte, daržovėmis. Londone ji turėdavo būti tyli, nematoma; 
tarnų ten prie stalo nepažindavo. Tačiau kiekvieną sykį, kai ji ką 
nors įdeda į Esteros lėkštę, ši jai nusišypso ir maloniai padėkoja. 
Iš pradžių Ketė stebėjosi ir nežinojo, ką atsakyti. Dabar ji tyliai 
sumurma „ponia“ kiekvienąkart Esterai prakalbus, lyg tylus aidas. 
Albertas atrodo nieko nepastebintis, jis valgo išsiblaškęs, jo mintys 
klajoja toli, kartkartėm pertraukiamos nežymios grimasos, šypsnio 
ar skeptiško antakių kilstelėjimo. Jis visiškai pasinėręs į savo ap- 
mąstymus, ir Estera stebi jų atspindį jo veide mylinčiu žvilgsniu. 

— Brangusis, apie ką šįvakar bus paskaita? — klausia Estera 
Ketei pasišalinus. - Albertai? - paragina jam neatsiliepus. 

— Labai atsiprašau - ką, brangioji? 

- Šio vakaro paskaita. Aš klausiau, apie ką ji. 

Niuberyje kartą ar du per savaitę vyksta paskaitos, ir Alber- 
tas stengiasi bent vienoje dalyvauti, ypač jei būna kalbama apie 
filosofinius, biologinius ar dvasinius dalykus. 

— A, šita turėtų būti ypač įdomi. Vadinasi „Gamtos dvasios 
ir jų vieta Išminties religijoje“. Lektorius yra kylanti žvaigždė 
teosofiniuose sluoksniuose - Darentas, regis, tokia jo pavardė. 
Jis kilęs iš Redingo, jei gerai pamenu. 

— Gamtos dvasios? Ką jis turi omeny? - nustebusi klausia Es- 
tera. Ji neklausia, ką reiškia teosofiniuose - nėra tikra, ar sugebės 
teisingai ištarti. 

— Ką gi, brangioji Hete, būtent tai ir ketinu išsiaiškinti, — 
sako Albertas. 

— Arjis turi omeny piktąsias dvasias ir panašius dalykus? - Ji 
susijuokia, bet liaujasi, kai Albertas kiek suraukia antakius. 

— Nedera juoktis tik dėl to, kad nesuprantame, Hete. Kodėl 
gi vaikiškų pasakų ir mitų veikėjai negalėtų turėti savo atitikme- 
nų tikrovėje, vienu ar kitu lygmeniu? 

— Na, žinoma, aš nenorėjau pasakyti... 

— Galų gale visi žinome, kad egzistuoja sielos, o kas yra vai- 
duoklis, jei ne bekūnė žmogiškosios sielos dvasia? Ir juk niekas 
negalėtų paneigti galybės jų egzistavimo įrodymų? 

— Tikrai negalėtų, Berti, - sutinka Estera. 

— Būtų galima daryti prielaidą, kad ir augalai tam tikra 
prasme turi dvasias - globėjas, kurios jais rūpinasi ir vadovauja 
jų augimui ir dauginimuisi, - tęsia Albertas. 

— Taip, be abejo, aš suprantu, — dabar jau visai rimtai sako 
Estera. 

Kurį laiką jiedu tyli, tik stalo įrankiai skimbčioja ir girdėti 
valgymo garsai. 

— O tueisi pas ponią Eiveri lošti bridžo? Kada grįši? - paga- 
liau klausia Albertas. 

— O, manau, kad anksčiau nei tu, brangusis. Mes lošime tik 
maždaug iki dešimtos, - paskubom sako Estera, žinodama, kad 
Albertas nepritaria jos bridžo pomėgiui, ir neo ABA kuo grei- 
čiau pakeisti pokalbio temą. 

— O ponia Dantorp prie jūsų ar prisidės? - klausia Albertas 
lygiu balsu, ir vėl jam tarp antakių įsibrėžia ta nežymi nepritari- 
mo raukšlelė — to Estera negali pakelti. 

- Aš... aš tiksliai nežinau, Albertai. Abejoju, nes aną kartą jos 
nebuvo... 

- Ji išties nėra pati tinkamiausia... 

- Žinau, brangusis, tikrai žinau. Bet net jeigu ji ir ateis, už- 
tikrinu tave, kad mes lošime tik iš degtukų, - įtikinėja jį Estera. 

Ponios Dantorp aistra azartiniams lošimams plačiai pagar- 
sėjusi. Per praeitas Kalėdas ji per pokerį taip prasilošė, kad jos 
vyras buvo priverstas parduoti savo arklį. | 

— Man kelia nerimą ne vien tai... 

— O, Berti, nesirūpink! Juk pagaliau ponios Eiveri charakte- 
ris nepriekaištingas — ir aš tikiuosi, kad pasitiki ir mano pačios 
būdu? | 

— Žinoma, mieloji Estera, - nusišypso Albertas. - Tu man 
kaip niekas kitas esi įrodžiusi savo sielos tyrumą. 

Esteros suknelės iškirpte aukštyn ima slinkti išdavikiškas 
raudonis. 

Iš tiesų tai ji juk nieko nesumelavo, ramina save Estera, mojuo- 
dama dviratį apžergusiam Albertui. Jam teks minti dvi mylias 
iki Tačamo, paskui važiuoti traukiniu iki Niuberio. Pasijutusi 
saugi, kad jis nebegali jos matyti, užsimeta lengvą apsiaustą, pri- 
sismeigia skrybėlaitę Ketės paduotais smeigtukais, rūpestingai 
susikišusi po ja plaukus. 

— Aš grįšiu apie pusę vienuoliktos, tuomet labai praverstų 
puodukas kakavos, - žvaliai sako Estera, nekantraudama išeiti. 

— Labai gerai, ponia, - sumurma Ketė. 

Estera pastebi tamsius ratilus tarnaitei po akimis ir tai, kad ji 
nėmaž nepapilnėjusi, nors po atvykimo praėjo jau daug dienų. 
Eidama sodo takeliu mintyse pasižada pasikalbėti apie tai su 
Sofi Bel. Šiauriniame horizonte telkiasi nirtulingi violetiniai ir 
juodi debesys, grūsdamiesi danguje it didžiuliai, grėsmingi me- 
džiai. Estera grįžta pasiimti skėčio. 

Alfredo nusistatymas prieš ponią Dantorp pagrįstas ne tiek 
jos polinkiu į azartinius lošimus, nors ir tai ganėtinai blogai, kiek 
tuo, kad ji yra mediumė ir jau ne vieną vakarą yra rengusi savo 
seansus, kurie prasidėdavo kaip bridžo partija. Kad ir kiek Es- 
tera tvirtintų sau, kad ji nežino tiksliai, lieka nepaneigiama, jog 
pastarąjį sekmadienį po pamaldų, kai ji kalbėjosi su savo drauge 
Klere Higins, toji kuo aiškiausiai užsiminė, jog šįvakar galįs būti 
kaip tik toks vakaras. Estera jaučia pranašišką virpuliuką. 

Ponios Eiveri namas didžiausias kaime ir gerai įrengtas, kaip 
ir dera turtingai našlei. Kadais jos vyras daug investavo į gele- 
Žinkelius, stebėjo, kaip jo pinigai išauga dešimteriopai, ir gavo 
galą nuo to paties, kas padarė jį turtuoliu, kai jo karieta susidūrė 
su traukiniu, važiuodama vėlią naktį per bėgius. Vežikas buvo 
užsnūdęs prie savo vadelių, o jo keleivis, iš visko sprendžiant, 

nusigėręs iki nukritimo. Jis paliko ponią Eiveri puikiai aprūpintą 
ir baisiausiai nuobodžiaujančią, taigi našlė tapo centrine visuo- 
menės figūra kaime, o iš tiesų — ir visose Tačamo apylinkėse, ži- 
noma, už tikrai didingų namų karalystės ribų. Ji praleidžia dau- 
gybę laiko lankydama draugus ir gimines Londone, visuomet 
rengiasi pagal paskutinį mados žodį, ir Estera šiek tiek jos prisi- 
bijo, net daugiau nei šiek tiek. Bet ji vikaro žmona, taigi negali 
būti nepageidaujama ponios Eiveri draugijoje, ir ji daro, ką gali, 
kad palaikytų su ja gerus santykius. Tais vakarais, kai dalyvauja 
ponia Dantorp, sunkumų nekyla. 

Ponia Dantorp yra kresna ir krūtininga. Jos plaukai išbluku- 
sios kaštoninės spalvos, akys išblukusios melsvos. Jai apie pen- 
kiasdešimt, o praturtėjo vėlai - taip vėlai, kad tebekalba šniauk- 
rojančia Tačamo tartim, kurios niekaip neįstengia atsikratyti, 
kad ir kaip stengtųsi. Jei ne jos nepaprastieji gebėjimai, greičiau- 
siai ji nebūtų nuolatinė ponios Eiveri salono viešnia. O dabar ji 
išdidžiai sėdi damastu apmuštoje kėdėje, ir atvykę svečiai vienas 
po kito ją pasveikina - gal ir ne su tokia pagarba kaip namų šei- 
mininkę, bet užtat su didesniu entuziazmu. 

- Ponia Dantorp... Aš taip tikėjausi, kad jūs čia būsite! Ar va- 
dovausite šįvakar mūsų ratui? Ar išgirsime ką iš dvasių? - klau- 
sia smulkutė Esmė Balington spigiu, vos garsesniu už šnabždesį 
balsu, sugriebdama vyresniosios moters rankas. 

Ponios Dantorp šypsenoje slypi santūri užuomina apie pa- 
slaptį. 

— Ką gi, mieloji, čia, žinoma, kaip pageidaus mūsų žavingoji 
šeimininkė. Bet jei ji leis ir tokia bus susirinkusiųjų valia, aš, žino- 
ma, surengsiu išvyką į nematomą pasaulį, - sako ji pakankamai 
garsiai, kad visos išgirstų, o ponia Eiveri nepritariamai susirauktų. 

— Gal bent palauktume, kol visos susirinks ir išgers po taurę 
chereso? - gan šaltai pasiūlo ponia Eiveri. 

Ponia Dantorp atrodo lyg negirdėjusi priekaišto, bet Esmės 
Balington skruostus išmuša dėmės, ir ji pasitraukia nuo me- 
diumės. 

Estera apsuka mandagų ratą apie kambarį, prieš grįždama į 
savo vietą šalia mielosios bičiulės Klerės Higins, vienos iš Šal- 
tųjų Uosių Giraitės klestinčių fermerių žmonų. Iš viso čia susi- 
rinkę trylika damų - palankus ir kruopščiai parinktas skaičius. 
Jos siurbčioja cheresą iš krištolo taurių, ir netrukus jų veidai po 
blyškia pudra parausta, juokas liejasi laisviau, šviesos kambaryje 
blykčioja ir mirguliuoja, švyti atlaso kaspinai, oda ir akys. Stip- 
rėjanti paslapties nuojauta panaši į tylų dūzgesį; neįmanoma 
tiksliai nustatyti jo šaltinio, neįmanoma ir negirdėti. Pagaliau, 
poniai Eiveri nusprendus, kad visos padoriai pabendravo ir aiš- 
kiai parodė, kad josios draugija ir geros manieros čia svarbiau už 
visa kita, nepalenkiamoji šeimininkė krenkšteli. 

— Ponia Dantorp. Kaip jūs jaučiatės? Ar esate visiškai pasi- 
ruošusi bendrauti su dvasiomis? - klausia ji. 

Visos moterys kaipmat nutyla ir atidžiai stebi kūningąją po- 
nią Dantorp, kuri atrodo uoliai svarstanti. 

— Manau, šį vakarą mums tikrai gali pasisekti, - pagaliau iš- 
taria ji. 

Jos žodžius palydi sujaudintas murmesys ir džiugus Esmės 
Balington cyptelėjimas. 

Susikaupusiais veidais jos nusiskubina prie didelio apskrito 
stalo tolimajame kambario gale, aplink jį sustatyta trylika rau- 
dono pliušo kėdžių. Ponia Dantorp pakviečia jas susėsti arčiau 
prie stalo, ištiesti virš jo rankas ir tvirtai susikabinti. Vienoje 

|/steros rankoje atsiduria maža Esmės Balington letenėlė, kito- 
je — sausi, raukšlėti senosios ponios Šip pirštai. Kol jos šneku- 
Čiavosi ir gėrė, lauke pakilo vėjas ir dabar pučia gūsiais, kurių 
garsas panašus į tolimus šnabždesius. Vėjas verčia pumpurais 
apsipylusias glicinijų šakas barbenti ir skrebenti į lango stiklą, ir 
visoms atrodo, jog tai kažkieno ieškantys pirštai, besistengian- 
tys įsigauti vidun. Kadangi dienos būta labai šiltos, užuolaidos 
buvo atitrauktos ir apatinė lango dalis per colį praverta įleisti 
į kambarį oro. Tačiau temperatūra nukrito, ir vidun besismel- 
kiantis vėjas dvelkia vėsa. Lauke dar ne visai sutemę, bet už 
atspindžių lango stikle tegalima įžiūrėti vien tamsiai pilką, de- 
besų aptrauktą dangų ir gumbuotas senos baltažiedės šliandros 
šakas sode. Estera nevalingai sudreba ir pajunta Esmės ranką 
įsitempiant savojoje. 

Tarnaitė užgesina visas lempas, užžiebia vienintelę žvakę, 
pastato ją stalo vidury ir nudelbusi akis pasišalina. Nuo žvakės 
šviesos ant ponios Eiveri pirštų, kaklo ir ausų sutviska brangak- 
meniai. Albertui nepatiktų toks demonstravimasis paprastame 
damų susiėjime. Estera nuslopina žnybtelėjusią kaltę. Albertui 
mažai kas iš šio vakaro patiktų, bet tie susibūrimai ją tiesiog 
pavergė. Moterys liaujasi šlaminti sijonais, nuščiūva ir aplink 
stalą įsivyrauja tyla. Estera giliai įkvepia, maldydama sukilusius 
nervus. 

— Aš kviečiu jus visas nukreipti savo mintis į dvasių pasau- 
lį, atmesti viską, ką matote ir girdite aplinkui, - pradeda ponia 
Dantorp. Ji užsimetusi smaragdo žalumo šalį, mirguliuojantį 
nelyginant varnėno sparnas. - Užmerkite akis, kad niekas jūsų 
neblaškytų, ir sutelkite mintis į jį visomis savo valios išgalėmis. 
Siųskite kvietimą, sveikinimą tiems dvasių pasaulio klajūnams, 

kurie gali išgirsti ir apdovanoti mus savo pasireiškimu. - Jos bal- 
sas darosi gilesnis, skardesnis. 

Estera, tokia pagauta lūkesčio, kad vos pajėgia ramiai nusė- 
dėti, atmerkia vieną akį ir pasidairo aplinkui. Ją supa uždari užsi- 
merkusių kompanionių veidai, kiekviename tvyro maldaujanti 
arba vergiška išraiška. Ponia Dantorp atmetusi galvą, jos lūpos 
be garso juda. 

— Tarp mūsų yra viena, kuri ardo energiją, - kerta mediu- 
mė. Estera kaltai krūpteli ir dirsteli į ją, bet ponios Dantorp akys 
lieka sumerktos. - Minties ratas privalo būti vientisas, kitaip 
niekas negalės įžengti, - susierzinusi tęsia ji. Estera paskubom 
tvirtai užsimerkia ir stengiasi susikaupti. 

Įsivyrauja ilga, nedrumsčiama tyla. Girdėti tik paviršuti- 
niškas alsavimas ir negarsus vėjo, besisukiojančio aplink namo 
kampus, švilpesys. Estera jaučia, kaip lengvai virpa šalia sėdinti 
Esmė, tarsi pasiruošusi sprukti išgąsdinta elnė. 

— Ar jūs neateisite? Aš beveik girdžiu jus, - sukužda ponia 
Dantorp, jos žodžiai vos girdimi. 

Estera įtempia jusles. Ji vaizduojasi dvasių pasaulį kaip didžiu- 
les, sunkias juodas duris, už kurių tyvuliuoja audrota jūra sielų, 
pernelyg pasimetusių ar susipainiojusių, kad galėtų rasti dangų 
arba pragarą. Klausydama ponios Dantorp, ji vaizduotėje regi 
vaiduokliškus pirštus, grabinėjančius ir stumiančius anas duris, 
pamažėle veriančius vis plačiau ir plačiau, atsiliepiant į kviečian- 
tį balsą ir leidžiant prabėgom atgyti šaltai, nežemiškai anapusi- 
nei karalystei. Jos širdis taip daužosi, kad net baiminasi, jog girdi 
aplinkiniai; įtampa tvinkčioja smilkiniuose, tarsi kaukolę spaus- 
tų nematomos rankos. Esmė liovėsi drebėti; jos ranka pasidarė 
glebni it nugaišusi žuvis, ir tokia pat šalta. Nuo jos Esteros oda 

cina pagaugais, bet ji nedrįsta atsimerkti nei pasukti galvos - o 
ką, jei jos pernelyg prisiartino prie tų juodųjų durų; jei jos pačios 
peržengė dvasių pasaulio ribą? O ką, jei mažoji Esmė nebegyva, 
ir Estera laiko ne jos, o vaiduoklio ranką - šaltą, negyvą lavono 
ranką? Ji negali pajudinti nė raumenėlio, vos beįstengia kvėpuoti. 

— Kažkas man byloja! - staiga sako ponia Dantorp, jos balsas 
pakilus ir įsitempęs. - Taip! Taip, aš tave girdžiu! Pasakyk man 
savo vardą... - kimiai teiraujasi ji. Estera užgniaužia kvapą, įtem- 
pusi ausis, stengiasi išgirsti tai, ką girdi mediumė. - Dvasia ateina 
įspėti... įspėti dėl vienos iš mūsų čia, šiame kambaryje! Ji sako, 
kad artinasi niūrūs laikai... kad į vienos iš mūsų namus įžengė 
blogio jėga, nors niekas netapo išmintingesnis, — išberia ji balsu, 
iš energingai trimituojančio pereinančiu į duslų kuždesį. Estera 
išgirsta aiktelėjimą, bet nežino kieno. - Papasakok mums dau- 
giau, mieloji dvasia... kas yra tas įsiveržėlis? Ką jie sumanė? Kaip 
tu apie tai sužinojai - ar esi kieno nors iš esančiųjų čia giminaitis? 
Ar draugas? Mes sveikiname tavo išmintį! - Stoja ilga tyla, ir nie- 
kuo dėto vėjo švilpesiuose Esterai dingojasi šaukiantys iš baimės 
ir skausmo balsai. - Ak! Ji labai išsigandusi to, kas turi nutikti! 
Nori mus įspėti... Balsas vis tylesnis... Prašau tave, dvasia, sugrįžk! 
Aš prarandu tave, nebegirdžiu, ką kalbi, - sako mediumė; stoja 
pauzė, paskui ji garsiai, baimingai aikteli: - Viešpatie, susimilk! 

Ūmai nuaidi garsus trenksmas, kažkokia jėga supurto stalą, 
smarkiai jį kilsteli ir su bildesiu paleidžia kristi ant grindų. Mo- 
terys visos kaip viena surinka persigandusios, suardo ratą ir ran- 
komis prisidengia burnas, slopindamos siaubo ir susijaudinimo 
klyktelėjimus. Paskui suklega visos išsyk, nelyginant žvirblių 
pilna gyvatvorė. 

— Oi, kas čia buvo? 

— Arjautėte tai? Ar ką nors matėte? 

— Gerasis Dieve, jau maniau, kad nualpsiu! 

Tik ponia Dantorp vis dar neatitoksta. Jos rankos lieka iš- 
tiestos į šonus, nors niekas jų nebelaiko. Pamažėle jos galva pa- 
svyra į priekį, burna prasiveria, alsavimas sulėtėja. Visos stebi, 
kaip kilsteli nupudruoti nejudrūs jos akių vokai. 

— Šįvakar aš nieko daugiau negaliu padaryti. Mūsų lankyto- 
ją išbaidė kita dvasia, kupina sielvarto ir įniršio dėl savo pačios 
pasirodymo. Tikra gėda, kad neįstengiau nieko daugiau išpešti 
iš to pirmojo balso, nes ji aiškiai turėjo informacijos, galinčios 
didžiai praversti vienai iš mūsų. Šitas neigiamas potyris mane 
labai išsekino, ir mums pasisekė, kad toji tamsesnioji dvasia vėl 
leidosi tolyn į kelią ir nekamuos mūsų, - paskelbia mediumė. 

Per kambarį perbėga nustėrimo murmesys. Estera sudreba 
nuo minties — o galjos bus atvėrusios duris kerštingam vampy- 
rui, ir vien tam, kadjas persekiotų, medžiotų ir sugautų. Esmė ir 
pati balta kaip šmėkla. 

— Ar tau viskas gerai, Esme, mieloji? - klausia Estera. 

- Aš tai pajaučiau. Aš pajaučiau pastarąją dvasią - įžeidimą ir 
skausmą! - sukužda mergina. 

Ponia Eiveri nelabai mandagiai krenkšteli ir paskambina si- 
dabriniu varpeliu. 

— Atnešk poniai Balington brendžio. Tiesą sakant, atnešk vi- 
soms, Sende, būk gera, - paliepia ji pasirodžiusiai tarnaitei. 

— Ponia Dantorp, jūs sakote „tai“ - ar galite pasakyti mums, 
tai buvo vyras ar moteris? Vaikas ar suaugęs žmogus? - klausia 
Sara Vikers. - Ar galite pasakyti, kodėl dvasia buvo tokia suneri- 
musi? Ar jis - arba ji - buvo... galbūt nužudytas? 

— Tokie trumpi netikėti kontaktai duoda daugiau emocijos, 

jausmo, o ne rišlaus pokalbio, - atsako ponia Dantorp. - Aš ne- 
įstengiau pakankamai nuraminti dvasios, kad galėčiau užduoti 
tokius konkrečius klausimus, kokius jūs keliate. 

— Bet jeigu girdėjote tai, argi negalite bent jau nustatyti Iy- 
ties? - neatlyžta Sara Vikers. Jos tone esama šiokio tokio iššūkio, 
ponia Dantorp akies mirksniu jį perkanda. 

— Dvasios bylojimas skamba visiškai kitaip nei žmogaus bal- 
sas, panele Vikers, užtikrinu jus, bet jei drįsčiau spėti iš tono, 
sakyčiau, jog tai buvo vyras. Suaugęs žmogus. 

— Aha. Gerai. Gaila, kad jo buvimo pakako tik stalui paspirti, 
o ne papasakoti apie save. Gal mes būtume galėjusios sučiupti 
jo žudiką! - nusišypso Sara. 

— Iš tiesų, - šaltai sutinka ponia Dantorp. 

Abi moterys veria viena kitą žvilgsniu. 

— Bet kaip su tuo pirmu kalbėjusiu balsu, ponia Dantorp? - 
skubiai klausia Klerė Higins, nutraukdama nejaukią tylą. - Ar ką 
nors galėtumėt pasakyti apie jį — ar... apie tai? 

- Tai buvo maloni dvasia, sakyčiau, moteris. Ji taip norėjo 
perduoti mums savąjį įspėjimą, aš negalėjau reikalauti daug in- 
formacijos apie ją pačią. Pajutau jos garbingą amžių ir išmintį, ir 
kad ji buvo rinktinės kultūros ir manierų moteris. 

— Ką gi, jei ji yra buvus kurios nors iš mūsų giminaitė, tai, 
sakyčiau, jos būta geros kilmės, - susimąsčiusi sako ponia Eive- 
ri. - Mano motina mirė prieš keletą metų, - priduria ji. 

Esmė Balington aikteli. 

— Manote, kad kalbėjo jūsų motina? Manote, kad įspėjimas 
buvo skirtas jums, ponia Eiveri? — šnibžda ji, išplėtusi akis. 

— Aš tikrai būsiu budri, jei sulauksiu savo namuose kokių 
netikėtų svečių. 

— Manau, visos turėtume padėkoti poniai Dantorp už tokį 
įtikinamą jos telepatinių galių pademonstravimą, - sako Estera, 
staiga desperatiškai panorusi, kad vėl būtų įžiebtos lempos ir iš 
kambario kampų išgainioti šešėliai. 

— O, taip! Tai buvo išties nepaprasta! — pritaria Esmė, jos 
veidas jau atgauna spalvą. 

Palengva atmosfera kambary prasiblaivo, vėl atgyja pašne- 
kesys, nes kiekviena lygina savo išgyvenimus su kaimynės. Jos 
siurbčioja brendį, valgo cukruotus vaisius ir mandagiai liežu- 
vauja. 

— Ponia Kaning, aš nugirdau kalbant, kad iš Londono pa- 
sisamdėte naują tarnaitę visokiems darbams, - kreipiasi ponia 
Eiveri tiesiai į Esterą. Tai ne klausimas. 

— Tai tiesa, ponia Eiveri. Ji vardu Ketė Morlėj. Ji jau ima ap- 
siprasti, nors ir nedirba taip mikliai, kaip buvo galima tikėtis iš 
didelių namų tarnaitės, - atsako Estera. 

— Girdėjau, kad ji dar visai neseniai buvo įkalinta. Ar tai tie- 
sa? — klausia šeimininkė, visom savo veido linijom išreikšdama 
nepritarimą. 

Estera jaučia į veidą plūstelint kraują. Kaip, po galais, ta Žinia 
pasklido? Tik per Sofi Bel, o Estera kuo aiškiausiai nurodė jai su 
niekuo apie tai nekalbėti. 

— Na, aš... mmm... - lemena Estera. 

— Tai ar ji buvo kalėjime, ar ne? 

— Išties be galo gaila, ji buvo, tai tiesa... kaip suprantu, nela- 
bai ilgai... nuosprendis trumpas... 

- Ir jūs jaučiatės gerai, kai po jūsų stogu drauge su jumis gy- 
vena nusikaltėlė? Ar tai išmintinga? — spiria ponia Eiveri, įrėmusi 
įją akis. 

— Mano... mano vyras ir aš pamanėme, kad tai būtų labda- 
ringas darbas — suteikti merginai pragyvenimo šaltinį ir progą 
iš naujo įsitvirtinti visuomenėje... Galų gale teisingumo akyse ji 
savo skolą sumokėjo, - atgauna žadą Estera. 

Ponia Eiveri kažką suniurna, išlygina savo šalio galus, palen- 
kia smakrą prie krūtinės. Šviesa atsispindi jos geležies pilkumo 
plaukuose. 

- Išties. Tai gali būti toks darbas. Labai pagirtina, neabejoju; 
ir, ko gero, mažiausia, ko būtų galima tikėtis iš dvasininko šei- 
mos. Sakykite, o koks buvo jos nusikaltimas? — klausia ji. 

— Tai... tai yra... smulkmenas žino tik pati mergina... Ketė 
Morlėj. Aš jos neverčiau išsipasakoti. Maniau, kad būtų geriau 
leisti... 

— Ak, liaukitės! Negaliu patikėti, jūs privalėjote prieš samdy- 
dama ją sužinoti, kokį nusikaltimą ji padarė! Tik kvailys nebūtų 
to išsiaiškinęs! O jei ji žmogžudė? 

- Jei ji būtų žmogžudė, ją būtų nuteisę išties labai ilgam, ir 
vargu ar ji būtų galėjusi išeiti į laisvę dar visai jauna ir atvykti į vi- 
karo namus, - sako Sara Vikers, nujausdama Esteros įsitempimą. 

— Aš... esu pasižadėjusi apie tai nekalbėti. Labai atsiprašau, 
ponia Eiveri, - sako Estera besidaužančia širdim ir liepsnojan- 
čiais skruostais. Ji kiek susigūžia, trokšdama, kad moteris pa- 
galiau nukreiptų nuo jos veriamą žvilgsnį. - Kad ir ką ji padarė, 
tai lieka tarp jos ir Dievo. Aš viliuosi, kad... atvykdama čionai ji 
viską paliko praeity. 

Ponios Eiveri antakiai šaltai išsilenkia, lūpos dar kiečiau su- 
sispaudžia. 

— Iš tiesų pagirtinas diskretiškumas, - jos žodžiai pliaukšteli 


lyg rimbo kirtis. 

Staiga Esmė Balington aikteli ir užsiima burną. 

— Ponia Kaning! O jeigu tas įspėjimas buvo skirtas jums? Ir 
jeigu būtent apie ją kalbėjo dvasia, apie jūsų naująją merginą — 
blogio šaltinį, atsiradusį jūsų namuose? - klausia ji, sugriebda- 
ma Esteros ranką savo trumpais, kaulėtais pirštais. 

— O! Žinoma, ne... esu tikra, dvasia negalėjo minėti Ketės... — 
nesmagiai nusišypso Estera. 

— Arjūs turite kokių vyresnių giminaičių moterų, neseniai 
atsisveikinusių su šiuo pasauliu? — rimtai pasiteirauja jos ponia 
Dantorp. 

Visų dvylikos moterų akys susminga į Esterą. 

— Na... manau, mano senoji teta Eliza... Ji mirė prieš ketve- 
rius metus, nuo paralyžiaus, - prisipažįsta Estera. 

— Tai štai kaip! Čia buvo ji, ne kitaip! —- sušunka Esmė. — 
Ak, ponia Kaning! Tik būkite atsargi - atkreipkite dėmesį, kas 
buvo pasakyta, meldžiu! Kad į jūsų namus įžengė blogio šalti- 
nis ir jūsų laukia sunkūs laikai... Vargšė ponia Kaning! Būkite 
atsargi! 

— Na, na, Esme. Jūs pati nusiraminkite, - įkalbinėja ponia 
Eiveri moterį, spaudžiančią prie akių nosinaitės kamputį. - Esu 
visiškai tikra, kad joks didelis blogis negali įsikurti Dievo tarno 
namuose. Ar ne taip, ponia Kaning? 

— Taip, žinoma, - sako Estera. 

Likusią vakaro dalį ji jaučia į ją mėtomus žvilgsnius ir su- 
gauna gailesčio bei nuostabos išraiškas savo bičiulių veiduose. 
Ji šypsosi dažniau nei paprastai, stengdamasi sušvelninti bendrą 
nuotaiką, bet vakarėlis žlugęs, o jos širdyje įsitvyro gūdus ne- 
smagumas. Ji galvoja apie niūrų Ketės Morlėj žvilgsnį ir kaip ge- 
rai ji slepia savo tamsias mintis; apie jos ratilus po akim ir skaus- 

mingą kūno liesumą, tarsi iš tiesų kažkokia pragaištis graužtų ją 
iš vidaus. 


Eidama namo Estera su nerimu svarsto, ar kada bepakvies ją 
ponia Eiveri. Per vieną vakarą ji dusyk sumelavo, - bet juk tas 
antrasis kartas tikrai pateisinamas? Ji buvo nutarusi neatskleisti 
Ketės praeities smulkmenų - tikrai žino daugiau, nei pasakė, 
nors ne taip jau ir daug - ir liko ištikima savo įžadui. Per dangų 
it sunkūs akmenys nusirita griaustinio grumėjimas, vėjas pučia 
galingais šuorais, lankstydamas jaunas šakeles, krėsdamas nuo 
žiedų žiedadulkes, svaidydamas į orą žiedlapius. Ima tikšti lietus. 
Estera glaudžiau susisiaučia apsiaustą, grumdamasi su vėju, kuris 
grasinasi sudraskyti jos skėtį. 

Dangus toks apsiniaukęs ir žemas, kad kelio beveik nesima- 
to. Tik neryškūs geltoni langų žiburiai apšviečia jai kelią einant 
prošal, ir tie patys nyksta pasiekus tolimąjį kaimo galą ir einant 
paskutinę atkarpą iki vikariato. Estera nejučiom įsižiūri į tamsą 
po medžiais ir gyvatvorėm, įtempusi akis, kaip kad seanso metu 
buvo įtempusi visas savo jusles. Tamsos tirštuma, regis, stebi ją, 
vėjas, regis, atneša žodžius, kuždesių žodžius. Estera drebėda- 
ma stabteli. Keliuose pajunta silpnumą ir išglebimą. Vėjas su- 
kiojasi aplink ją, ištaršo plaukus, grasinasi nuplėšti skrybėlaitę; 
viena ranka ji prispaudžia ją, prisimerkusi nuo vėtros antpuolio 
ir stingdančio lietaus. Už vikariato sodo sienos auga didžiulis 
kaštonas, jo lapai jau visai išsprogę, platūs, jauni ir švelniai žali 
dienos šviesoje. Tvykstelėjęs žaibas nušviečia medį pilkšvais 
požemio pasaulio tonais, o ten, atsirėmusi į kamieną, stovi visiš- 
kai nejudanti figūra. Estera aikteli užgniauždama kvapą. Matyti 

vien tamsus pavidalas, išoriškai nejudrus, bet visiškai neabejo- 
tinai stebintis ją su nepermaldaujama kantrybe. Estera bando 
riktelti, bet neatgauna balso. Ji sustingsta, galvodama apie smur- 
tingą, įtūžusią dvasią, kurią jos šįvakar buvo iškvietusios, ir bai- 
sų perspėjimą apie blogį, kuris gali būti nusitaikęs į ją. Akimirką 
ji nepajėgia mąstyti nei judėti, visiškai sukaustyta šoko spazmo. 
Paskui, silpnai šūktelėjusi iš baimės, tekina pasileidžia į saugų 
namų prieglobstį, o širdis vos neiššoksta iš krūtinės. 


Ketė palaukia, kol pasigirs uždaromų paradinių durų trinktelė- 
jimas, ir vėl atsipalaiduoja. Vaizduojasi Esterą tarpduryje — už- 
merktom akim, sunkiai alsuojančią — ir šypsosi. Iš už nugaros 
ištraukia cigaretę, pakelia prie lūpų, giliai užsitraukia. Dūmas 
nudegina plaučius, ji sukosti, bet ištvermingai rūko toliau. Gy- 
dytojas, kuris Džentelmeno nurodymu apžiūrėjo ją po išėjimo į 
laisvę, paragino neatsisakyti šio įpročio, sakė, jog karštas dūmas 
turėtų padėti išdžiovinti jos plaučius. Pirmas tabako dūmas po 
šitiekos savaičių. Ji išėjo laukan jos surūkyti, kad neužkluptų 
ponia Bel, ir pasižiūrėti audros. Niekad nebuvo tekę jai stovėti 
po medžiu šitaip šėlstant vėjui. Niekad anksčiau nebuvo girdėjusi 
tokio jo keliamo kauksmo - šnypščiančio, šniokščiančio garso, 
tarsi dūžtančių į krantą bangų. Ji užsimerkia ir klausosi, leidžia 
garsui sūkuriuoti aplink ją, kol pasijunta kaip dar vienas medžio 
lapas, dar vienas bejėgis, nereikšmingas padarėlis. Tarsi jau kitą 
akimirksnį ji galėtų nuskrieti tolyn. Kai tiesiai virš galvos trinkteli 
griaustinis, Ketė nusišypso į tamsą. 

— Kur, po šimts perkūnų, tu buvai? — užsipuola ją, grįžusią į 
virtuvę, ponia Bel. - Šeimininkė triukšmingai reikalauja karšto 

vandens butelio, kakavos ir savo vilnonio naktinio švarkelio, kur 
supakuotas lagamine su žieminiais rūbais, o tavęs niekur nega- 
lima rasti! 

— Tai perkūnija, o ne pūga. Kažin ar jai reikalingas naktinis 
švarkelis, - sako Ketė, nešdama iš šalto podėlio pieną ir pildama 
jį į varinį prikaistuvį. Baltas skystis ryškaus metalo fone atrodo 
žaviai, ir ji pateliūskuoja prikaistuvį, statydama ant viryklės. 

— Reikalingas ar ne, bet ji taip nori, ir kas tu-tokia, merge- 
le, kad ginčytumeis? - bamba ponia Bel. - Eik ir surask jį - jis 
lagamine, tolimojoje laiptų aikštelėje, -— ir prieš paduodama jai 
gerai pasižiūrėk, kad nebūtų palikę rutulėlių nuo kandžių. Aš čia 
susitvarkysiu — eik iš čia, kol neapsišutinai pienu! 

— Taip, ponia Bel, - atsidūsta Ketė. 

— Nekaišiok čia man savo „taip, ponia Bel..“, - sako ponia 
Bel, bet nesugeba tinkamai išreikšti savo nepritarimo. Ji nutyla, 
energingai maišydama pieną ir purtydama galvą. Tas maišymas 
išjudina ir kai ką daugiau - verčia virtuliuoti jos kūną nuo krū- 
tinės iki šlaunų. - Ir pasiimk lempą - jam nepatinka, jei viršuje 
dega šviesos, kai ji nuėjusi gulti, - šaukia ji Ketei įkandin. 

— Man nereikia lempos, - atsišaukia Ketė, lipdama laiptais. 

Išėjus iš virtuvės jau po kelių žingsnių jos akys prisitaiko prie 
tamsos. 


Estera drebėdama sėdi lovoje, jos kojų ir rankų pirštai dilgsi į juos 
grįžtant kraujui. Po vakaro siaubų jai skauda galvą. Nors lempos 
geltonai apšviečia kambarį, jai dingojas, kad vis dar regi šešėlius, 
kampuose tykančias figūras, pradingstančias, kai tik į jas įsižiūri. 
Įvienos iš mūsų namus įžengė blogio jėga... Estera trokšta, kad grįžtų 

Albertas ir išvytų jos baimes savo ramiu tikėjimu ir guodžiančiu 
buvimu. Po truputį ji ima atsipalaiduoti ir jau pasiima pamokslų 
knygą, bet duslus stuktelėjimas už kambario sienų sustingdo orą 
plaučiuose. Ji laukia, ištempusi ausis, ar nepasikartos garsas. Ir 
štai jis pasikartoja — čežėjimas, lengvas dunkstelėjimas. Estera 
išplūsta save už baiminimąsi, už įsitikinimą, jog po seanso ją į 
namus atsekė kažkokia šmėkla. 

— Tai greičiausiai kuri nors katė, kvailele tu, - sako ji garsiai 
pati sau, ir toks kasdieniškas balso skambesys ją padrąsina. 

Norėdama įrodyti, jog yra sveiko proto ir nebijo, ji atsikelia 
ir žengia prie durų. Tačiau uždėjusi ranką ant skląsčio delsia, 
nuryja seiles. Jos gerklė visai išdžiūvusi. Praveria duris kiek be- 
galėdama tyliau. Už slenksčio koridorius skendi neperregimoje 
tamsoje, ir juntamai traukia skersvėjis vakarų kryptimi. Estera 
prisiverčia įsižiūrėti į vieną ir kitą pusę, nors jos akys nemato 
nieko kito, vien juodžiausią tamsą, tuštumą, iš kurios galėtų 
iššokti bet kas. Oda jai nušiurpsta, ji pasisuka grįžti vidun, ir 
tuomet tiesiai jai prie alkūnės išdygsta žmogysta. Estera suklin- 
ka, paskui nuo miegamojo durų sklindančioje šviesoje pamato 
žybtelint tamsias akis ir tamsius plaukus. 

— Kete! Vaje, tu mane kone mirtinai išgąsdinai! — Ji nervin- 
gai nusijuokia. 

-— Atsiprašau, ponia, aš nenorėjau. Atnešiau jūsų naktinį 
švarkelį, - sako Ketė, duodama nertinį, aštriai atsiduodantį 
kamparu. 

- Ačiū, Kete, - padėkoja Estera, jos pulsas vis dar smarkiai 
tvinksi. Ketė stovi nejudėdama ir stebi ją. Estera dirsteli į ją ir vėl 
pajunta nesmagumo antplūdį. - Ką tu čia veikei tamsoje? Kodėl 
neatsinešei lempos ar neįjungei šviesų? - klausia ji. 

Ketė sumirksi, bet akių nenuleidžia. 

— Aš visai gerai matau tamsoje, - atsako ji. 

— Juodoji Katė, - sumurma Estera. Pravardė savaime nu- 
sprūsta jai nuo liežuvio. Ji mato, kaip Ketė įsitempia. 

— Iš kur jūs tai girdėjote? - tiesiai klausia mergina. 

Estera nervingai nuryja seilę. 

— Ak, iš niekur... atsiprašau, Kete. Aš nenorėjau... Ačiū, kad 
atnešei šitą. Dabar jau pati eik gulti. Man daugiau nieko nerei- 
kės, - skubiai išberia. 

— Atnešiu jums kakavos, kurios prašėte, kai tik bus paruoš- 
ta, - paprieštarauja jai Ketė. 

— O taip, žinoma. Žinoma. Ačiū, Kete. Atsiprašau. — Estera 
pasitraukia į savo kambarį, nelabai žinodama, dėl ko atsipraši- 
nėja. 

Kai ji uždaro miegamojo duris, Ketė tebestovi tamsiame ko- 
"ridoriuje. 


Neilgai trukus grįžta ir Albertas, jis atrodo išsiblaškęs. Neryž- 
tingai paglosto Esteros pečius, kai ši puola į glėbį vos jam įžengus 
vidun. 

— Albertai! Aš taip džiaugiuos tave matydama, - sumurma ji, 
įsikniaubusi jam į krūtinę. 

— Hete, ar gerai jautiesi? 

— O, taip. Tai tik... audra. Ji mane išgąsdino, kai ėjau namo, 
va ir viskas, — be kvapo aiškina ji. - Turėjau išgerti kakavos, kad 
sušilčiau. 

— Nurimk, nėra ko baimintis. Kaip sako šventasis Paulius: 
„Dievas paverčia Savo angelus — tai yra vėjus — ir Savo pasiunti- 

nius liepsnojančia ugnim.“ Vėjyje, kuris pučia, esama gyvų dva- 
sių; Dievo angelai valdo audros debesis, o galingas griaustinio 
trenksmas gali būti smūginė oro vibracija, kaip mums aiškina 
šiuolaikinio mokslo vyrai, bet tuo pat metu ir daugiau nei tai - 
Paties Dievo balsas! - Albertas šypsosi, jo akys užsidegusios. 

Estera irgi jam nusišypso, nelabai žinodama, ką atsakyti. 

— Eime į lovą. Šįvakar šaltoka, - sako ji. 

— Labai gerai. Jau ganėtinai vėlus metas — aš ilgai neskaity- 
sių. - Jis įpratęs kas vakarą mažiausiai pusvalandį skaityti Šven- 
tąjį Raštą, tyliai, susikaupęs kaip mokinys, žinantis, jog reiks 
atsiskaityti. 

Kai pagaliau Albertas užverčia knygą, paguldo ant jos aki- 
nius ir viską padeda ant naktinio stalelio, Estera nusišypso. Jis 
užgesina lempą, pasislenka lovoje žemyn, suneria ant krūtinės 
pirštus. Tačiau akys lieka atmerktos. Estera palieka savo lem- 
pą degti ir guli atsisukusi į jį. Audra rimsta, bet vėjas dar pučia, 
smarkiai plakdamas lietų į lango stiklą. Kambarys, apšviestas 
vien Esteros lempos, panėši į uždarą kokoną, saugų prieglobstį 
nuo šiurpios nakties. Galbūt dėl to, o gal dėl anksčiau patirto 
išgąsčio Esterai be galo reikia paguodos. Ji nesitveria troškimu 
būti vyro liečiama, apkabinama. Ji žiūri į jo lygų veidą, į šiltai 
švytinčią odą, įraudusią per visą tą už namų durų praleistą laiką. 

Jiedu niekada nėra gulėję drauge apsinuoginę, jis viršuje ant 
jos arba atvirkščiai. Ji niekada nėra jautusi jo odos, prisispau- 
dusios jai prie krūtinės, ir nuo minties apie tai Esteros gerklė 
išdžiūsta, širdis šokteli ir vos jos neuždusina. Netardama nė žo- 
džio, ji glaudžiasi vis arčiau Alberto, kol priglunda skruostu prie 
jo peties. Jis nesujuda ir neprakalba. Jis negali teisintis nuovar- 
giu, kai jo protas šiąnakt akivaizdžiai keistai budrus. Po minu- 

tės, nesulauksi protesto dėl savo prisilytėjimo, Estera vėl kils- 
teli veidą. Albertas taip arti, kad ji dorai nė negali jo matyti. Jis 
kaip kremo spalvos dėmė, švelnūs auksaspalviai, rusvi ir pieno 
baltumo atspalviai prislopintoje šviesoje. Jos šnerves kutena jo 
kvapas. Muilas, kurį jis naudoja skusdamasis, o po juo - mielas 
specifinis jo odos kvapas. 

— O, Albertai, - iškvepia ji, sudėdama į tuos du žodžius visą 
savo meilę ir geismą, nuo jų jos balsas tampa sodresnis, skam- 
besnis. Ji leidžia savo rankoms perbėgti jo krūtine, spaustis į jo 
marškinių drobę, siekiant pajusti po ja odos karštį, lengvą ten 
augančių retų plaukelių pasipriešinimą. Pasikėlusi ji prispaudžia 
savo burną prie jo burnos, pajunta nuostabią jo lūpų šilumą, jų 
minkštumą, tik akimirksnį, kol jis stumteli ją šalin. 

— Hete... - pradeda jis, žvelgdamas į ją lyg ir su neviltim, 
kone su baime. 

— O, Albertai! - beviltiškai sukužda Estera. —- Kodėl tu visa- 
da mane atstumi? Ar tu manęs nemyli? Nėra nuodėmės vyrui ir 
žmonai vienas kitą liesti, gulėti vienas kito glėby... 

— Ne, ne, nuodėmės nėra, brangioji Hete, - atsiliepia Albertas. 

— Tai kas tuomet? Tu manęs nemyli? — priblokšta klausia ji. 

- Žinoma, kad myliu, kvailute! Kas gi nemylėtų tokios mie- 
los žmonelės kaip tu? - Jis išlaisvina rankas, vėl suneria jas ant 
krūtinės tariamai įprasta maniera, — tačiau tai atsargumo gestas, 
pastatantis tarp jųdviejų užtvarą. 

— Aš nesu kvailė, Albertai; aš... aš nesuprantu. Ar mudu esa- 
me vien žodžiais vyras ir žmona? 

— Mudu esame vyras ir žmona Dievo akyse, ir tai yra šventas 
ir neišardomas ryšys, - sako Albertas bemaž baimingu balsu. Jo 
akys klydinėja po kambarį, tarytum trokštų pasprukti. 

- Žinau ir džiaugiuosi dėl to, bet... mūsų sąjunga nėra išbaig- 
ta. O kaip dėl vaikų, Albertai? 

— Aš... - Albertas užsimerkia, kiek nusuka galvą. - Šeima... 
šeima yra tai, ko aš noriu. Tikrai taip, Estera... 

— Ką gi, nors aš ir neapsimetu daug išmananti apie šituos 
dalykus, bet žinau, kad niekad neturėsime vaiko, kol tu manęs 
neliesi, nebučiuosi ir neapkabinsi. 

Pati to nenorėdama, Estera prapliumpa verkti. Karštos aša- 
ros ritasi skruostais, degina jai akis. 

— Nagi dabar, Hete, liaukis! Mes turėsime vaikų, viskas savo 
metu! Mudu dar jauni, ir... gal mes per jauni. Gal geriau būtų dar 
šiek tiek palaukti, kol abu tapsime brandesni, kaip yra įprasta... 

— Man per artimiausią gimtadienį sukaks dvidešimt šeše- 
ri, Albertai. O tau bus dvidešimt penkeri. Daugybė jaunesnių 
už mane moterų jau daugiau nei triskart tapo motinomis! - Ji 
šnirpšteli, šluostydamasi akis naktinių marškinių rankogaliu. — 
Bet čia ne tik tai - ne vien tai! Man reikia... man reikia tavo švel- 
numo, Albertai! 

— Hete, prašau. Nurimk, - meldžia Albertas, ir jis atrodo toks 
įsitempęs, toks nesavas ir nevikrus, kad Estera suminkštėja. 

- Ašvisai nenoriu tavęs nuliūdinti, - sako ji, nurydama ašaras. 

— O kaipgi kitaip? Brangioji Estera, - sako jis, ir jo akyse ma- 
tyti bejėgiška kančia. Akimirksnį jis stebi ją verkiančią, paskui 
persiverčia ant šono į jos pusę ir pirštais braukia jai per skruostą. 
Jis atrodo kaip apsisprendęs žmogus. - Labai gerai. Ar neužge- 
sintum šviesos? — sako, ir Esterą sukrečia jo virpantis balsas. Be 
žodžių ji išpildo jo prašymą. 

Tamsoje Estera laukia. Albertas prisislenka arčiau, visu ūgiu 
prisispaudžia jai prie šono. Ji atsuka į jį veidą ir jaučia jo artu- 

mą, jaučia, kaip jos alsavimas kliudo jo odą ir atsimušdamas ją 
pačią sušildo. Kai jis ją pabučiuoja, ji glaudžiasi artyn, spausda- 
ma lūpas prie jo burnos. Beveik negali atgauti kvapo. Kambarys 
sukasi, ir tai nuostabu, tai svaigina. Rankomis jinai apsiveja jį, 
išskėtusi pirštus, kad tik kuo daugiau jo liestų. Kelia jo marški- 
nius, gniauždama juos saujose, kol randa po jais odą, ir brauko ją 
delnais, gėrėdamasi jos karštumu ir glotnumu. Albertas suvirpa 
nuo jos prisilietimų. Ji švelniai traukiasi jį arčiau ir arčiau, kol jis 
netenka pusiausvyros ir nieko kito jam nebelieka, kaip atsigulti 
ant jos. Jinai stipriai jo laikosi, jaučia, kaip jo svoris išstumia jai 
iš plaučių orą, ir ją supurto džiaugsmo banga. Ji šypsosi tamsoje 
ir vėl jį bučiuoja. 

— Mano Albertai... aš taip tave myliu, - iškvepia ji. Jo bučinys 
kietas, lūpos sučiauptos. Estera neryžtingai praveria jam burną, 
tik truputį, bet Albertas atsitraukia. - Atleisk, - skubiai atsipra- 
šo ji. 

— Ne, ne. Aš... - šnibžda Albertas, bet sakinio nebaigia. 

Abiem rankom suėmęs jai veidą, jis lengvai laiko jos galvą ir 
glosto plaukus. Estera kiek pasirango, desperatiškai trokšdama 
pajusti jo rankas žemiau, pajusti jo prisilytėjimus ant savo krūtų, 
pilvo ir šlaunų. Instinktyviai ji praskečia kelius, daro tai labai iš 
lėto, jog atrodytų, kad tai dėljo svorio. Ties jos dubeniu jis nebe- 
juda, ir Estera suima jį už klubų, kad būtų arčiau jos. Jausmas yra 
nesustabdomas, neįveikiamas. Paširdžiuose maloniai maudžia, 
lūkestinga nuojauta kelia virpulį. Ji leidžia savo rankoms nuslys- 
ti ant jo sėdmenų ir prisitraukia jį arčiau. Albertas sustingsta. Jis 
nusuka veidą ir ji girdi jį alsuojant - greitai, kone paniškai. 

— Albertai, kas negerai? — klausia ji, atlošdama galvą, kad jis 
vėl pabučiuotų. Tačiau Albertas ir toliau traukiasi. Jis garsiai nu- 

ryja seiles ir, atsargiai nulipęs nuo jos, atsigula savojoje lovos 
pusėje, jos nė neliesdamas. - Albertai, prašau! Pasakyk man, kas 
yra! - kužda Estera, be galo skaudžiai įgelta jo atstūmimo. 

— Labai atsiprašau, Hete, - sako jis nuolankiai ir nelaimingai. 

Esteros širdis srūva krauju dėl jo, ir ji kandžioja lūpą, kad 
nepravirktų. Bet, kad ir kiek stengtųsi, ji negali rasti žodžių jam 
paguosti, niekaip neįstengia ištarti, kad tai nesvarbu. Nes šią 
akimirką būtent tai svarbiau už viską pasaulyje. Ji ilgai guli tylė- 
dama, pernelyg nusiminusi, kad galėtų užmigti; iš Alberto alsa- 
vimo ir nejudrumo pajunta, kad ir jis nemiega. Jiedu guli vos per 
kelis colius atstu vienas nuo kito, bet Esterai dingojas, kad tarp 
jų driekiasi plati praraja. 


Savo palėpės kambaryje Ketė pradeda rašyti laišką Tesei. Toje 
šlykščioje kameroje visų sunkiausia man buvo žinoti, kad tu esi 
kažkur netoliese, tokioje pat kameroje, bet aš negaliu tavęs ma- 
tyti nei su tavim pasikalbėti, rašo ji, ir nuo žvakės mirgėjimo jos 
plunksnakočio šešėlis šokčioja ir svyruoja. Tačiau tai netiesa. 
Visų sunkiausia būdavo laukti blyškioje, šaltoje ryto šviesoje, 
pažadinančioje ją anksti, kai išgirsdavo vežimėlį ir žingsnius, 
koridoriumi artėjančius jos link. Ji girdėdavo jį sustojant, gir- 
dėdavo atidarant ir uždarant duris, klyksmus ir velkamų kojų 
brūkšėjimą anapus jų, dusinimo garsus, žiaukčiojimą ir kosėjimą, 
prižiūrėtojų keiksmus. Ir visą laiką jis vis labiau priartėdavo, 
visą laiką ji žinojo, kad kita bus ji. Artinosi jos eilė. Kai kuriais 
rytmečiais ji gulėdavo ištisą valandą alkio ir baimės temdoma 
sąmone, klausydamasi, kaip cypdamas ir dardėdamas artėja tas 
vežimėlis. Nuo to garso slegianti siaubo banga plūsteldavo į 

kiekvieną kamerą išilgai eilės, jausmas būdavo toks stiprus, kad 
bemaž užčiuopiamas. Kelių paprastų daiktų tame nedideliame 
vežime pakako, kad narsios širdys sudrebėtų, o Ketės akyse imtų 
kauptis gryniausio siaubo ašaros. 

Ketinu išsiųsti šį laišką į Brotono gatvę, nes gal tu palikai ten 
kokią žinutę, kur dabar būtų galima tave rasti, tęsia ji. Stabteli, 
įsikanda plunksnakočio galą. Kaip ji gali nesugalvoti, ką para- 
šyti savo geriausiai draugei? Žmogui, apie kurį visų dažniausiai 
galvoja? Aš labai tavęs ilgiuosi, Tese. Ši vieta nėra tokia jau bloga, 
matau tai budriu savo žvilgsniu, bet visąlaik jaučiuosi kaip spąs- 
tuose. Jaučiuosi taip, tarsi tebebūčiau kalėjime. Ar tu irgi jauti tą 
patį? Nuo pat to karto, kai mudvi su tavim išsprukome iš namų į 
tą pirmąjį susirinkimą, - tuomet mes buvome laisvos, Tese! Pirmą 
kartą gyvenime. Nemaniau, kad viskas taip baigsis. Ketė užsižiūri į 
savo menką šešėlį ant sienos, nugrimzdama į prisiminimus. Nie- 
kas nebūtų pagalvojęs, kad jos galėtų susidraugauti - kambarinė 
ir virtuvės tarnaitė. Ketės padėtis buvo aukštesnė, jai nepride- 
rėjo kalbėtis su žemesniais tarnais net ir valgant prie ilgo stalo 
tarnų patalpose, kur jie visi susitikdavo triskart per dieną. Tesė 
pradžioje miegodavo rūsio kambarėlyje kartu su indų plovėja 
Elena. Tačiau vieną naktį tą patalpą užtvindė ir prireikė ištisų 
savaičių jai išdžiūti. Sienas aptraukė pelėsiai, nuo drėgmės ore 
įsitvyrojo stingdanti vėsa. Todėl Elenai paskyrė žemą lovelę su 
ratukais šalia pirmosios virtuvės tarnaitės, o Tesę įkurdino palė- 
pėje pas Ketę. 

Tesė buvo tik šešiolikos metų, dar beveik vaikas. Ketė pra- 
mokė ją skaityti, papasakojo apie tolimus kraštus, paskaitė jai 
šį tą iš Bairono, Miltono, Kitso. Tesės akys užsidegdavo sulig 
kiekvienu pasakojamos istorijos posūkiu, kiekviena baimę ar 

nuostabą keliančia vieta. Kai Jūreivis užmuša albatrosą, kai Iza- 
belė į gėlių vazoną pasodina meilužio galvą. 

Būtent Tesei kilo mintis išsprukti. Ketei tai nebūtų atėję 
į galvą. Ji buvo išmokyta paklusnumo ir pagarbos, išmokyta 
mylėti Džentelmeną ir jo prisibijoti. Tačiau Tesė perskaitė agi- 
tacinį lapelį, kažkieno atneštą į tarnų pusę, ir parodė jį Ketei. 
Mojavo juo draugei panosėje tykiame koridoriaus kampe, kur 
durys į indų plovyklą sudarė nišą ir jų niekas negalėjo pama- 
tyti iš bufetinės ar ūkvedės kambario. „Nueikime tenai, Kete! 
Nagi, nebijok! Ak, eime gi!“ Sekmadienio popietę, vienintelį jų 
laisvą laiką, jos apsirengė savo geriausiais drabužiais ir išėjo. Ir 
tai įžiebė liepsną Ketės sieloje. Nes ten, už namo sienų, virė gy- 
venimas. Nes ten buvo pilnas kambarys žmonių, susirinkusių 
savo laisva valia, o ji buvo viena iš jų. Iš jaudulio Tesės skruos- 
tai nusidažė rausvai, o Ketė buvo tokia pritrenkta, kad neteko 
žado. Sakytum, pasaulis ėmė suktis iš naujo ir jau niekad nebe- 
grįš į savo seną, nuobodžią vagą. 

Vietinė sueigų salė buvo išpuošta purpurine, balta ir žalia 
spalvom: nuo juostų, vėliavų ir klostėto audeklo, kuriais buvo 
nukabinėti visi turėklai ir baliustrados, iki gėlių puokščių vazo- 
se, kurios stovėjo visur, tvindydamos orą aromatų. Virš galvų 
plazdeno didžiuliai transparantai. Vienas skelbė: Del išsilaisvini- 
mo reikia kovoti! Kitas demonstravo dailų Emelinės Pankherst 
portretą, liaupsino jos Bebaimnį teisingumą ir vadino ją kovotoja 
dėl moterų teisių. Tvyrojo sujudimas, oras dūzgė nuo jaudulio, 
o Ketė ir Tesė stovėjo pasienyje, pabūgusios priekyje sėdinčių 


* Emmeline Pankhurst (1858-1928) — britų politikos aktyvistė ir sufražisčių judėjimo 
vadovė. 

orių damų, kurios atrodė gerai viena kitą pažįstančios. Niekad 
anksčiau joms neteko būti vienoje patalpoje su aukštesniosios 
ir vidurinės klasės moterimis, ir netgi tuo pačiu pagrindu ir to- 
kioj pat padėty kaip jos. Tesei to ir pakako. Jai pakako, kad į ją 
žiūrėtų kaip į žmogų, kad ji nors trumpam pasijustų reikšminga. 
Tačiau Ketei visų svarbiausi buvo čia ištarti žodžiai, argumentai, 
kuriuos tą vakarą išgirdo iš įvairių kalbėtojų ir kurie sukrėtė ją 
iki širdies gelmių; regėjos, pirmą kartą gyvenime jie pažadino ją. 

— Vyras gali būti girtuoklis ar pamišėlis, ar nuteistas nusi- 
kaltėlis; gali būti luošys, netinkamas karo tarnybai, ar laikyti 
baltuosius vergus, ir vis tiek jis gali balsuoti! Moteris gali būti 
populiari visuomenėje, gali būti slaugytoja, motina, ji gali iš- 
manyti mediciną, būti gydytoja ar mokytoja, gali dirbti pramo- 
nės fabrikuose ir išlaikyti save ir savo šeimą, o balsuoti ji negali! 
Jie gali uždaryti susiteršusią paukštelę, jei ji užkrėsta venerine 
liga, ir ištisus mėnesius laikyti prieš jos valią, kol bus išgydytas 
užkrėtimas, o vyrui, kuris ją lankė ir užkrėtė, nėra jokios baus- 
mės! Vyras gali mušti žmoną ir tenkinti visokius savo poreikius 
naudodamasis jos kūnu, o ji negali jo atstumti. Vyras prieš ves- 
damas gali flirtuoti ir išbandyti keletą partnerių, ir vis tiek jam 
leidžiama sudaryti garbingą santuoką, - o štai jo pažinotas mo- 
teris visuomenė atstumia! 

Sulig tais žodžiais Tesė sukikeno ir paraudo, o Ketė šnipšte- 
lėjo jai nutilti ir maldydama suspaudė jai rankas. 

— Kol balsuoti galės tik vyrai, tol šios šalies vyriausybė kreips 
dėmesį tik į vyrų ekonomines nuoskaudas. Mūsų oponentai pa- 
brėžia, kad mes neturime tokios ekonominės galios kaip vyrai; 
o tai kaip mes galime turėti, jei visi pelningiausi ir svarbiausi 
postai mums užginti — užginti vyrų? Kol moteris neturi politi- 

nės galios, ji neturės ir ekonominės galios, ir liks kopėčių apa- 
čioje, jei kalbėsime apie pajamas. Tol, kol parlamentas nebus at- 
skaitingas mums kaip balsuotojoms, nebus atsižvelgta nė į vieną 
iš tų nelygybių, iš tų neatitikimų! Sako, kad jei mes turėsime 
balsavimo teisę, moterys nebeklausys vyrų, ir viskas nugrims į 
chaosą. O mes sakome: kodėl nors kartą vyrams nepaklausius 
moterų? Draugės! Skleiskite žodį! Skirkite savo laiko; skirkite 
savo pinigų, jei galite. Pakelkite balsą ir pasistenkite, kad jus iš- 
girstų! 

Pasigirdo entuziastingi plojimai, o paskui gležnai damai 
ruda suknele, derančia prie įdubusių rudų akių, buvo teikiamas 
medalis — ji neseniai išėjo iš kalėjimo, o uždaryta buvo už tai, 
kad sužlugdė Liberalų partijos susirinkimą. Moteris prisisegė 
medalį prie suknelės, paskui spigiu balsu prabilo apie savo iš- 
bandymus, dėkodama sesėms už jų palaikymą ir pasižadėdama 
kovoti toliau. Visos atsistojo, sukėlė ovacijas. 

— Eime, Kete, mums tikrai reiktų eiti. Jau beveik keturios, — 
neramiai sušnibždėjo Tesė kalbėtojai nulipus nuo pakylos. 

— Dar ne. Aš noriu paklausti, ką mes galime nuveikti! 

— Apie ką tu, Kete? Ką tokio veikti? 

— "Tai gal įsivaizdavai, kad čia pirmas ir paskutinis mūsų pa- 
sižmonėjimas? Nejaugi nenori joms padėti? Būti viena iš jų? — 
nepatikliai paklausė Ketė. 

— Būti viena iš jų? — atkartojo nustebusi šypsodama Tesė. 

— Juk girdėjai, ką ji sakė! Kodėl mes negalėtume turėti bal- 
savimo teisės? Kodėl aš turėčiau uždirbti mažiau nei berniukas 
pasiuntinukas, nors aš vyresnė, ilgiau dirbusi ir užimu aukštesnę 
vietą negu jis? 

— Bet... tai ne tokioms kaip mes - mes turime dirbti savo dar- 

bą. Pažvelk į visas tas turtingas moteris! Jos turi ir laiko, ir pinigų 
tiems reikalams. O ką turime mes? 

— Mes niekada neturėsime nei laiko, nei pinigų ir visuomet 
reikės nudirbti darbus, jei nieko nedarysime. Argi tu nenori 
dalyvauti? - paklausė Ketė, lengvai papurtydama Tesę. 

Mergaitės akys išsiplėtė, ji nurijo seiles, bet galiausiai link- 
telėjo. 

— Aš noriu, Kete. Jei tik tu būsi šalia manęs. Aš noriu daly- 
vauti, - ištarė ji, žvelgdama į Ketę švelniai ir kiek nustebusi. 

— Gerai, - nusišypsojo Ketė. - Tuomet pirmyn. Paklauski- 
me, ką galime nuveikti. 

Jos pasiėmė agitacinių lapelių, susimokėjo skatiką už Moterų 
balsavimo teisės egzempliorių ir išsiklausinėjo, kur artimiausia 
Moterų socialinės ir politinės sąjungos būstinė, į kurią joms rei- 
kės nueiti, sumokėti šilingą už narystę ir pasirašyti ištikimybės 
deklaraciją. 

Per kitas savaites jos nuėjo į „Moterų spaudos“ krautuvę 
Čaringo Kryžkelės kelyje nusipirkti spalvotų daiktų — ten buvo 
parduodami visokiausi baltos, purpurinės ir žalios spalvų ak- 
sesuarai, pradedant skrybėlaičių smeigtukais ir baigiant dvira- 
čiais, — ir praleido savo laisvalaikį klijuodamos vokus, dalyda- 
mos lapelius, skelbdamos apie sueigas bei lėšų rinkimo akcijas. 
Nuo tada jos ten lankėsi kiekvieną sekmadienio popietę, net ir 
virpančiom kojom bei skaudančiom nugarom, nors būtų galė- 
jusios tą laiką praleisti gulėdamos, gerdamos aludėje ar susitik- 
damos su širdžiai mielais vaikinais. Visą savaitę jos nešiodavo 
savo MSPS ženkliukus, prisegtus prie apatinių, kad niekas nega- 
lėtų pamatyti jų ir atimti; ir nuo tada jos nebuvo vien tarnaitės, 
jos buvo sufražistės. 

Iš pradžių tai buvo žaidimas, mąsto Ketė. Žaidimas, kurio 
taisykles diktavo ji, o Tesė pagal jas žaidė. Ketė sielvartingai už- 
simerkia, nebaigtas laiškas guli priešais ją. Kaip ji gali viską išsa- 
kyti menkučiu laišku? Kaip gali tikėtis ką nors pakeisti? Miela, 
atsidavusi Tesė, beveik dar vaikas, pametusi galvą dėl Ketės, no- 
rinti padaryti viską, ko Ketė paprašys. O tai, ko Ketė paprašė, 
galiausiai ją pražudė. Viskas baigėsi kraujo dėmėm ant žemės 
aplinkui ją ir palaužta dvasia. Baigėsi žiauriu jos sutriuškinimu. 
Ketė užbaigia laišką dviem tiesiais, trumpais žodžiais. Atleisk 
man. Ji spaudžia laišką prie krūtinės, tarsi jis galėtų sugerti iš jos 
širdies dalį sąžinės graužaties ir perduoti jos jausmus Tesei. 

Iš pastoriaus Alberto Kaningo dienoraščio 
PENKTADIENIS, BIRŽELIO 2, 19114 


Praeitą vakarą Niuberyje klausiausi išties nuostabaus kalbėtojo, 
tokio Robino Darento. Jaunas žmogus, tačiau pagal savo metus daug 
pasiekęs intelekto ir suvokimo požiūriu. Jis nepaprastai iškalbingai 
išdėstė išminties religijos, dar žinomos kaip teosofija, pagrindines 
doktrinas, ir visi auditorijoje buvo tiesiog sužavėti. Ypatingas dėmesys 
buvo skirtas gamtos dvasioms, jų egzistavimui įrodyti, metodams ir 
priežastims, kaip ir kodėl jos nusprendžia pasirodyti — arba, tiesą 
sakant, nepasirodyti - savo žmogiškiesiems kaimynams. Jau po pa- 
skaitos jis itin įdomiai pasikalbėjo su manim teosofijos suderinimo 
su anglikonų tikėjimu klausimu. 

Grįžau po paskaitos per siaubingą, jaudinančią audrą. Kas valdo 
tokius reiškinius, tokius stulbinamus reiškinius, jei ne Dievas, jei ne 
aukštesnė tvarka? Tiesiog stebėtinai pačiu laiku, kad galėčiau pritai- 
kyti tai savo pamoksle. Estera smarkiai sunerimusi dėl audros, regis, 
emociškai jaučiasi jos išsekinta ir silpna. Mėginau ją nuraminti tam 
tikromis ištraukomis iš Biblijos, kalbančiomis apie Dievo buvimą to- 
kiuose reiškiniuose, bet kartais žodžiai jos neguodžia. Kartais moterys 
su savo paprastutėmis baimėmis ir nesuvokimu yra visai kaip vaikai. 


87 


Katherine Webb „ Nematomieji 


Mudu vėl kalbėjomės vaikų klausimu, ir, jai niekaip neatlyž- 
tant, tuo tikslu apsikabinome, kas galiausiai baigėsi mano atsitrau- 
kimu. Jos ašaros, esu tikras, liejamos be jokių blogų kėslų, galiausiai 
vis dėlto įvelia mane į tokias situacijas. Bet ji teisi, vyro pareiga yra 
gulėti su savo žmona diskretišku būdu, vaikams pradėti. Aš negaliu 
paaiškinti jai savo nenoro. Negaliu deramai paaiškinti to nė sau 
pačiam. Bet kažkas mane sulaiko; kažkas verčia mane pasitraukti 
iš veiksmo. Galiu tik manyti, jog Dievas turi numatęs kažkokį kitą 
planą man - mums, - kurio Jis kol kas neatskleidžia. Nedrįstu to 
pasakyti Esterai, kurios širdis trokšta vaikų ir kuriai, iš visko spren- 
džiant, reikia tų kūniškų jausmo apraiškų, kurių nereikia man. Bet 
mes esame Dievo sukurti, ir Jis vedžioja mūsų ranką, jei mes Jam 
leidžiame; taigi aš privalau paisyti savo instinktų. Meldžiuos, kad 
Hetė pajėgtų tai suprasti. Negaliu pakęsti minties, kad ji gali jaustis 
nelaiminga. 


1911 


Pirmadienio pavakarę Estera po pietinio pogulio nulipa žemyn 
ir slankioja po namus ieškodama vyro. Ji gaudo tylius garsus jo 
pirštams liečiant dramblio kaulo klavišus bibliotekoje, kur tarp 
popierių šūsnių, giesmynų ir partitūrų stovi pianinas — vestuvinė 
jos dėdės dovana. Ji atsiremia į durų staktą ir trumpą mirksnį 
stebi jį klausydamasi skambinamų lengvučių akordų - savotiškų 
trumpų muzikinių frazių, vis iš naujo, su nežymiomis variacijo- 
mis. Jo galva uoliai palenkta, matyti sprandas, trumpi plaukeliai 
popietės šviesoje aukso spalvos. Ji staiga sunerimsta, kad sutruk- 
dys jį, kad jam tai nepatiks. Nuo anos audrotos nakties tarp jų 
tvyro kažkoks žodžiais neišsakytas nesmagumas, kuris verčia ją 
dvejoti. Po akimirkos jis pajunta ją esant ir atsitiesia žvelgdamas 
per petį. Estera nusišypso. 

— Atleisk, mieloji. Nenorėjau tavęs pažadinti, - sako jai, ei- 
nančiai per kambarį prisėsti šalia jo. 

— Nepažadinai, - nuramina Estera palengvėjusia širdim, kad 
jis atrodo visai atsipalaidavęs. - Aš jau buvau nubudusi ir ruo- 
šiausi keltis. Ar tu rašai naują himną? 

— Deja, teberašau vis tą patį, — atsidūsta Albertas. - Tą 
patį pastarąsias tris savaites! Nesiseka pritaikyti melodijos žo- 
džiams... mane tai baisiai erzina. 

— Tau reikia pailsėti, mano meile, - siūlo jinai. 

— Negaliu. Kol nors kiek nepasistūmėjau, negaliu. 

— Pagroki man. Gal aš galėsiu padėti. - Estera atsisėda ant 
kėdės šalia jo veidu į klaviatūrą. 

— Labai gerai, bet jis nė iš tolo neparengtas klausytis publi- 
kai, - susidrovėjęs įspėja Albertas. 

— Aš nesu publika. Aš tavo žmona. 

Estera šypsosi, švelniai apsivydama ranka jo ranką, atsargiai, 
kad netrikdytų jo judesių. Albertas skambina įžanginį akordą, 
ieškodamas tinkamos tonacijos. 

— O! Viešpatie Dieve, Tėve mūsų, visur aplink save regime 
Tavo dosnumo vaisius, Tavo dangiškas dovanas! Bangų šniokš- 
time ir paukščių giesmėse mes girdime Tavo teisųjį balsą ir klau- 
somės Tavo žodžių... - Albertas gieda negarsiai, jo balsas šok- 
čioja aukštyn žemyn tarp gaidų nelyginant „klases“ žaidžiantis 
vaikas. — Na, štai! - nusivylimo pagautas, pertraukia giesmę. — 
Negaliu padaryti, kad ta eilutė skambėtų džiugiai! 

Estera ištiesia ranką ir paskambina kelias paskutines gaidas. 
Kartu ir paniūniuoja, leisdama melodijai judėti savu ritmu. 

— O jeigu taip? — Ji atsikrenkščia. - Bangų šniokštime ir 
paukščių giesmėse mes girdime Tavo teisųjį balsą ir klausomės 
Tavo žodžių, - gieda ji. 

Albertas jai meiliai nusišypso. 

— Brangioji, turi talentą muzikai, ir aš jo pavydžiu, garbės 
žodis. Tai tu turėtum kurti himnus, o ne aš! Dėkui tau. 

Jis pabučiuoja ją į kaktą, jo veidas šviesus ir atviras. Esterai 

pritrūksta kvapo, ji nesiryžta prabilti, tad tik nusišypso ir vėl 
skambina paprastutę melodiją; ir taip jiedu sėdi blausioje saulė- 
lydžio šviesoje, ranka rankon, niūniuodami, giedodami ir tyliai 
skambindami. 


Vienuoliktą vakaro namas skendi tamsoje ir tyloje. Naktis tyki 
ir maloniai švelni, gal ir ne visai pagal metų laiką. Ketė ant pirštų 
galų išeina iš savo kambario, nutykina koridoriumi ir lipa laip- 
tais žemyn. Jos pėdos jau žino, kurių lentų vengti, kaip žengti 
nesukeliant nė garso. Nors kažin ar tai pažadintų šeimynykščius, 
įpratusius miegoti sklindant kaip iš po žemių Sofi Bel knarkimui, 
pamano ji. Lauke, kieme, Ketė surūko cigaretę, atsišliejusi į šiltą 
mūrinę sieną ir stebėdama, kaip cigaretės galiukas sužėri rau- 
donai kiekvienąkart jai užsitraukus. Išblankdama ji piešia tam- 
soje raštus jai prieš akis. Iš abiejų namo pusių ūbauja pelėdos, 
susišūkčiodamos švilpčiojimais ir cyptelėjimais, panašiai kaip 
vaikai. Dangus aksominis ir mėlynas kaip rašalas, jo fone ji stebi 
sukantis ir nardant mažus šikšnosparnius, pakerėta jų skrydžių 
tylumo. Ūmai nebelieka nė minties apie grįžimą vidun, gulimąsi į 
lovą, apie gulėjimą šiame naujame, poniškame kalėjime, į kurį ją 
atsiuntė. Pernelyg daug gyvybės aplinkui, zvimbiančios nakties 
ore tarsi statinis elektros krūvis. Ketė patraukia per pievelę, ir rasa 
nuo ašuočių sunkiasi jai į batus. 

Jos akys dar labiau pripranta prie tamsos, ir ji leidžiasi prie ka- 
nalo, sukdama kairėn, kur pakrantės takas veda į Tačamą. Josios 
širdis dabar plaka greičiau, su tokiu pat jauduliu, kaip ir tuomet, 
kai jiedvi su Tese išsiruošė į savo pirmąją viešą sueigą. Tik prieš 
aštuoniolika mėnesių. O atrodo buvę kitame gyvenime. Kitame 

pasaulyje. Ją užvaldęs toks jaudulys - ji nė pati nežino, kas tai, 
kone keliantis baimę, ji beveik nori nuo jo nusigręžti, bet tuo pat 
metu negali atsispirti. Nuo to jausmo kraujas greičiau plūsta gys- 
lomis, pirštų galiukai dilgčioja. Ten, kur sandėliai ir pastatai susi- 
lieja su miestu, ant tilto sėdi būrelis vyrų, jie rūko, šnekučiuoja ir 
juokiasi. Kita mergaitė ja dėta įžvelgtų pavojų, bet Ketė jų nebijo. 

— O, ką gi mes čia turime? - sako vienas, kai Ketė prieina 
tiesiai prie jų, užlipa ant tilto nuo kanalo pusės ir sustoja, susinė- 
rusi ant krūtinės rankas. Ji neįžiūri jų veidų, mato tik šešėlius ir 
kūnų kontūrus. Visur ore tvyro jų kvapas - prakaito kvapas, visą 
ilgą, karštą dieną dirbusių vyrų aitrus kvapas. Atsiduoda alumi, 
tabaku, šiurkščia drabužių drobe. 

— Pasiklydai, mergyte? - klausia kitas. 

— Aš nepasiklydau ir nesu mergytė. Aš ieškau Džordžo Hob- 
sono, - sako ji. Vardas kuo lengviausiai išsprūsta jai iš burnos, 
nors ji nė nežino, ar jis ten lūkuriuodamas tūno. 

— Dievulėliau, tai bent pasisekė tam šelmiui — ar čia slaptas 
pasimatymas? — klausia pirmasis vyriškis, klastingai šnairuoda- 
mas ir tuo prajuokindamas kitus. 

— Tai ne jūsų reikalas. Ar jūs žinote, kur galiu jį rasti, ar ne? 

- O ji nepėsčia! Jūsų aštrus liežuvėlis, panele. Net nežinau, 
ar Džordžui pagaliau taip jau ir pasisekė! 

- Jis greičiausiai bus „Artojo“ smuklėje, galiniame kamba- 
ryje, - pirmą kartą prabyla į ją vienas iš jaunesnių vyrų. - Ar 
žinote, kur ji yra? Paėjėkite truputį toliau ir prie kito tilto sukite 
dešinėn, Londono keliu. Netrukus ir rasite. 

- Dėkui. 

Ketė nueina, palydima aibės geraširdiškų švilptelėjimų ir 
šnypštimo. 

Tik prie „Artojo“ durų ji susvyruoja, nes tarpduris žemas, o 
viduje tamsu ir prisigrūdę žmonių, nors ir vėlus metas. Akimir- 
ką ji jaučia tą draskantį gniaužimą krūtinėje, kad taps uždaryta, 
kad gali būti užspeista. Bet ji ryžtasi ir neria per miną taip, kaip 
stambesnio sudėjimo žmogus neįstengtų. Aludėje yra ir kelios 
moterys, bet tik kelios; jų palaidinukės aptemptos, viršutinės 
sagos atsegtos, rankose jos laiko alų, jų skruostai raudoni, lūpos 
nubučiuotos. Galiniame kambaryje, sakė tas jaunuolis. Kamba- 
rio gale matyti grubios medinės durys, uždarytos ir užsklęstos. 
Ketė patraukia tenai. Prisilietusi skląsčio krūpteli. Iš anapus at- 
sklinda galingas gaudesys, šimtai žemų vyriškų balsų dudena 
išvien. Nesmagumas sulėtina Ketės judesius, priverčia ją stab- 
telėti. Jausmas toks, kad už durų laukia didžiulė įniršusi minia, 
o ji pakankamai apie tai nusimano, kad prisibijotų. Jos riešą su- 
gniaužia ranka it tvirtai atitraukia nuo skląsčio. 

— Ir kurgi jūs susiruošėte, panelyte? - klausia senis su Žan- 
denomis. Jo oda ant josios riešo panaši į medžio žievę, ir ji pasi- 
muisto norėdama išsilaisvinti. 

— Patraukit nuo manęs rankas! - kerta ji nupuolusia širdim. 

— Gerai gerai, nieks čia neketina jums įkyrėti! Paklausiau, 
ir tiek. — Jis atsainiai košia žodžius, bet jo akys budrios, ir Ketė 
supranta - jei norėtų ją sulaikyti, tai ir sulaikytų. - Atėjau čia 
pas Džordžą. Džordžą Hobsoną, - sako ji, įžūliai kilsteldama 
smakrą. - Jis tenai, ar ne? 

— O jūs kas? Jo moteris? Duktė? Maniau, jis nieko neturi, - 
smalsiai klausia žmogus. 

— Kas aš jam esu, mano reikalas. Tai ar įleisite mane, ar ne? 

Vyras kurį laiką ją stebi mąsliai čiaumodamas cigaretės liku- 
čius. 

- Arjūs žinote, kas tai? - Nužvelgia ją abejodamas ir sulenk- 
tu nykščiu beda į durų pusę. Už jų vėl sukyla gaudesys. Ketės šir- 
dis ima tankiau plakti. Ji užsiima ranka burną, gyvai sulinkčioja, 
nors nė neįsivaizduoja, ką ras tame uždraustame kambaryje. — 
Tuomet eikite, tik be scenų, arba aš jus išvesiu už ausies, aišku? 

Jis palinksta, pakelia velkę ir stumteli duris, praverdamas tik 
tiek, kad pakaktų prasisprausti Ketei. Prikandusi lūpą, suspau- 
dusi kumščius ji tą ir padaro. 

Patalpoje net mėlyna nuo tabako dūmų, karšta ir stinga oro, 
lubos dar žemesnės ir išvien medinės, kaip ir sienos. Vaizdą Ke- 
tei užstoja eilės vyrų, nugarom į ją, visi grūdasi, džiūgauja, try- 
pia, raukosi, mosikuoja rankomis, kumščiais, piniginėmis. Ketė 
slenka minios pakraščiu, kol pastebi spragą ir pro ją nepastebėta 
prasigauna į priekį. Iš pradžių ji neatpažįsta jo, to besišypsan- 
čio vyro, kuris paraudo jai susiprotėjus, jog jis nemoka skaityti. 
Dabar jis iki pusės apsinuoginęs, jo drūtas liemuo slidus nuo 
prakaito ir kraujo. Šviesa atsispindi jo kūno linkiuose virš kairės 
akies srūva kraujas, brėždamas ryškią liniją iki smakro. Tačiau jo 
priešininkas atrodo prasčiau. Tas kitas vyras aukštesnis už Džor- 
džą, bet neturi jo galingo sudėjimo. Jo ilgos rankos plonesnės, 
nors raumenys išsišovę nelyginant virvės mazgai. Abiejų vyrų 
krumpliai nubrozdinti ir kraujuoja. 

Kai priešininkas smogia kumščiu, Džordžas tik smarkiai iš- 
kvepia orą ir nesusvyruoja. Jis juda lengvai, raivydamasis kaip 
katė, kinkčiodamas galvą kaip paukštis, gracingiau, nei turėtų jo 
sudėjimo vyras. Ketė spokso į jį visiškai pakerėta. Ji dar niekad 
nėra mačiusi tokio gyvybės kupino žmogaus. Ji giliai įkvepia, 
ant liežuvio pajunta prakaito sūrumą; girdi, kaip kaulas smogia į 
mėsą, kaip krumpliai susminga kažkur giliai kažką įlauždami, ir 

iš minios išsiveržusį sunkų užuojautos atodūsį. Ketė prisispau- 
džia prie laikino ringo virvių, tvirtai nusitveria už šiurkštaus ka- 
napių pluošto ir riksmu išreiškia savo palaikymą. Koks skirtin- 
gas, koks galingai tikroviškas jis atrodo, palyginti su nutukusiais 
Londono policininkais, cherubiniškos išvaizdos vikaru, su ja 
pačia, liesa ir kaulėta. 

Vėl smūgis, ir Džordžo šnervė ima kraujuoti, galva svirteli 
į šoną, nuo jos pilasi prakaitas. Jo pečiai pakumpsta, ant rankų 
pūpso išsišovusios kraujagyslės. Šonkaulius nusėjusios bjaurios 
rausvos mėlynės. Tačiau jo veidas ramus, rodantis tvirtą apdai- 
rumą. Ketė jaučia - jis tiksliai žino, ką daro. Ką jis darys toliau, 
ką neabejotinai yra daręs anksčiau, nėmaž nekreipdamas dė- 
mesio į įtampą, nuovargį ir skausmą, kurį tikrai turėtų jausti. Jo 
priešininko veidą iškreipia įstangos ir agresijos grimasa. Ji su- 
pranta - Džordžas laukia. Nukreipdamas varžovo pyktį prieš 
ji patį. Priversdamas jį jaustis įsitempusį, nekantraujantį pulti, 
atlikti reikalą iki galo. Leisdamas jam smogti kelis stiprius smū- 
gius, leisdamas jam regėti pergalingą baigtį, nekantriai jos siekti, 
tapti neatsargiam. Džordžas laukia, anas užsimoja; jis išsilenkia 
smūgio, kuris galėjo tekti jo dešinei akiai; tiksliai apskaičiavęs, 
leidžia kirčiui slystelti pro pat veidą, sukeldamas įspūdį, kad kitą 
kartą nebeįstengs taip sparčiai išsisukti. Taktika suveikia. Var- 
žovas žingteli pirmyn, pamiršęs atsargumą, atsivėdėja smogti 
ir, jo manymu, užbaigti šį vakarą. Per sekundės dalį jis susisuka, 
visą kūną paruošdamas smūgiui. Kai Džordžas kerta, jo ranka 
juda taip greit, kad žvilgsnis beveik nespėja sekti; aukštesniajam 
vyrui smūgis tenka iš apačios į pasmakrę su tokia jėga, kad anas 
atkragina galvą. Priešininkas griūna kaip pakirstas, apstulbęs, ir 
guli pasirėmęs alkūnėmis, visai išmuštas iš vėžių. 

Džordžas stovi pasirengęs, bet jo priešininkas lėtai smun- 
ka ant nugaros, prarasdamas sąmonę. Vėl pratrūksta gaudesys, 
kurtinamas, neleidžiantis galvoti; ir Ketė, pati to nejusdama, 
prisideda prie jo triumfo klyksmu dėl Džordžo pergalės. Pinigai 
eina iš rankų į rankas, vyrai krato galvas, kažkas Džordžui įbruka 
bokalą alaus, ploja per nugarą; kažkas apsiaučia jo pečius ant- 
klode, šios jis tučtuojau nusikrato, mieliau priima kėdę atsisėsti 
ir pigaus muslino skiautę veidui nusišluostyti. Ketė iriasi prie jo, 
plačiai atvėrusi akis, nepalenkiama. 

— O aš maniau, kad tu toks švelnuolis, kai pirmąkart suti- 
kau, - sako jam be įžangų. 

Džordžas kokią sekundę raukosi, paskui atpažinęs nusi- 
šypso. 

— Ketė Morlėj, kuri taip šauniai kalba, o dar šauniau keikia- 
si, — taria jis, atgalia ranka persibraukdamas burną. Nors jis pa- 
vargęs ir apdaužytas, jo akyse kažkas sušvinta, ir Ketė tą kažką 
atpažįsta. Tas pats švytėjimas privertė ją sprukti tamsoje iš kle- 
bonijos. - Nesitikėjau tave čionai pamatyti. 

— Čia tokia miela šito miestuko pramogėlė, taip regis, — sako 
ji ironiškai. 

— Panašiai. O aš maniau, kad vakarais tūnai užsidariusi ir kal- 
bi poterius su vikaru ir jo žmona. 

— Ar tu klausinėjai apie mane? - teiraujasi Ketė. 

— Galir taip, ir kas iš to? Juk pagaliau tai tu atėjai ir susiradai 
mane, - šypsosi Džordžas. 

— Panašiai, - pamėgdžioja jį Ketė. Ji nusišypso, blyksteli jos 
smulkūs balti dantys. - Ar tu visada laimi? 

— Ne visada. Dažniausiai, sakau tai nesigirdamas. Iš čionykš- 
čių mažai kas dėl to lažintųsi, bet kas kelios savaitės vis pasirodo 

vyrukas, manantis, jog galės mane įveikti. - Džordžas mosteli į 
pralaimėjusiįjį, vis dar gulintį ten pat, kur nuvirto, ir akivaizdžiai 
pamirštą. 

— Arjuo kas nors pasirūpins? 

- Čia kažkur esama jo bičiulių. Jie vėliau jį pasiims, jei tik 
patys nenusmigo, - patikina ją Džordžas. 

— Taigi, kodėl tu paprastai laimi? To vyro rankos ilgesnės nei 
tavo ir jis aukštesnis. Bet tu lengvai jį sumušei. | 

— Ne taip ir lengvai. - Džordžas patapšnoja žaizdą kaktoje, 
muslinas nusidažo raudonom dėmėm. - Supranti, tie kiti Vyru- 
kai nesupranta vieno dalyko: svarbu ne tai, kaip stipriai tu gali 
mušti, kad laimėtum kovą, o kaip smarkiai tu gali būti samuštas. 

— O tu gali būti smarkiai sumuštas, tiesa? 

— Tuo pasirūpino mano tėvas. Jis pratino mane nuo mažu- 
mės. - Džordžas vis dar šypsosi, tačiau akių švytėjimas gęsta. 

— Na, mano tėvas man visada buvo geras, bet savotiškai tai 
buvo dar blogiau, - sako Ketė, sunerdama ant krūtinės rankas. 

— Apie tavo tėvą šį bei tą girdėjau, - prisipažįsta Džordžas. 

— Kad ir ką girdėjai, tai netiesa, užtikrinu. — Ji stovi priešais 
jį, tik trupučiuką aukštesnė už jį sėdintį. - Tai ar nupirksi man 
„išgerti už savo laimėtus pinigus, ar ne? 

— Nupirksiu, Kete Morlėj. Nupirksiu, - sako jai Džordžas. 
— Galėtum užsivilkti marškinius, - vylingai pasiūlo ji. 


Pasibaigus kovai, ima tuštėti ir aludė, vyriškiai pakrikais būreliais 
suka į namus, pas savo neatlaidžias žmonas. Ketė su Džordžu eina 
tilto link. Sutemę iki juodumo, ir Ketė, jiems priėjus pakrantės 
taką, spitrijasi į jį beveik neįžiūrėdama, ūmai nebenorėdama 

leistis juo tolyn, grįžti į savo ankštą palėpės kambarėlį ir triukš- 
mingą ponios Bel miegą. 

— Leisk man tave palydėti. Ar neatsinešei žibinto? — klausia 
Džordžas, klaidingai palaikęs jos nenorą tamsos baime, 

— Ne. Nėra reikalo, aš pareisiu. Kelias visai paprastas, - atsi- 
liepia Ketė. 

Jiedu sustoja, atsisuka vienas į kitą, tamsoje veidai neryškūs 
kaip dėmės. 

— Kete, ar tu nebijai? - klausia jis sumišęs. 

— Ko gi? 

— Vaikštinėti su manim, kai manęs beveik nepažįsti. Kad 
tave pamatys su manim. 

— Aš nemanau, kad ketintum mane nuskriausti, bet jei klys- 
tu, tai tik mano pačios kaltė. O dėl pamatymo su tavim - jei apie 
mane teiravaisi, tai tau tikrai pasakė, kad aš suteršta, atstumtoji, 
nusikaltėlė, labai galimas daiktas, kad žudikė. Tokių pašnibž- 
dų esu nugirdusi. Mano reputacijos dar pabloginti nebegalima. 
Taigi, ar nebijai tu, kad tave pamatys su manim? 

Ji šelmiškai šypsosi. Džordžas tyliai nusijuokia, ir jai patinka 
tas garsas. Duslus, šokčiojantis kikenimas. 

— Neketinu tavęs skriausti, čia tavo teisybė. O dėl viso kito — 
kaži ar nors kiek tuo tikėjau, kol neatžygiavai į šio vakaro kau- 
tynes. Dabar mintiju, kad mergina, galėjusi čion ateiti niekieno 
nelydima ir nesibaimindama, būtų galėjusi kai ką iš to, ką girdė- 
jau, ir padaryti! 

— Aš... aš tikrai kai ką padariau. Ir už tai sėdėjau kalėjime — 
šita dalis teisybė. O tai, kas buvo padaryta man ir kitoms to- 
kioms kaip aš, buvo kur kas blogiau, nei mes užsitarnavome, 
kur kas blogiau nei mūsų nusikaltimas, jei tiktai būta nusikal- 

timo. Po šito aš supratau, kad nebijau. Nei apkalbų, nei gandų, 
nei bjaurių, niekingų raganų, kurios juos skleidžia, - piktai sako 
Ketė. - O dabar tu manęs paklausi, ką aš padariau ir kas atsitiko 
paskui, - atsidūsta ji. Tokie klausimai, regis, persekioja ją neat- 
stodami, kaip bereikalingi nešuliai ant kupros. 

— Ne, neklausiu. Jei nori papasakoti, išklausysiu, bet tai ne 
mano reikalas, - skubiai ištaria Džordžas. Ketė vėl įsižiūri į van- 
denį tenai, kur jį praryja nakties tamsa. Ore jau žnaibosi šaltu- 
kas, ir ji sudreba. — Palydėsiu tave. Ne iki pat durų, jei nenori, 
kad pamatytų. Lažinuos, tu gali judėti vogčiom kaip vaiduoklis, 
kai reikia, - sako Džordžas. 

— Juodoji Katė, taip mane vadino Londone. Būtent dėl to. — 
Ji šypteli. - Iki kaimo dvi mylios, tau tektų nueiti keturias, o juk 
šįvakar koveisi. Lik čia, savo valtyje, ir ilsėkis. Neprivalai šįvakar 
vaidinti džentelmeno, - ginčijasi ji. 

Džordžas atsikrenkščia, susikryžiuoja rankas mėgdžioda- 
mas ją. 

— Nueisiu tas keturias mylias, kad gaučiau daugiau pasikal- 
bėti su tavim, Kete Morlėj. Kaip tau tokia priežastis? 

Ketė kurį laiką jį stebi, neketindama nusileisti, bet paskui 
suminkštėja. 

— Ką gi, puiku. 

Aukštai danguje kabantis mėnulis, mažas kaip pinigėlis, silp- 
nai teapšviečia pakrantės taką. Tarpais jį gožia šakos, siaurina 
pakraščiuose tankiai sužėlę geltonieji vilkdalgiai ir siauralapės 
ožkarožės. Džordžas spiriasi eiti pirmas, nors dėl savo aukšto 
ūgio kliudo kiekvieną šaką, o iš paskos einanti Ketė turi nuo jų 
išsisukinėti. Jis burba ir keikiasi pro dantis. 

— Gal man eiti pirmai? Aš visai gerai matau, - sako Ketė. 

Džordžas stabteli mėnulio apšviestame tako ruoželyje ir at- 
sisuka į ją. 

— Tai tikrai kaip katė? — sako. 

Bespalvėje naktyje jis pilkas ir juodas, akys - tuščios akiduo- 
bės, be išraiškos. Trumpą mirksnį jis atrodo ne žmogus su kūnu 
ir krauju, o kažkokia būtybė, sukurta iš akmens ir šešėlio. Bet 
tada jis kilsteli ranką ir paliečia jos smakrą, jo oda šilta ir sausa. 

— Tu šitoje šviesoje panaši į čigonę, - taria jis tyliai. 

— Mama kartą man sakė, kad jos senelė buvo ispanė. Ji buvo 
tamsi kaip ir aš, mano mama, ir žmonės visuomet sakė, kad aš 
nusidavus į ją. 

Jo prisilietimas jai keistas, kelia nerimą, tai panašu į įsibro- 
vimą, tačiau jai nekyla noro priešintis. Ji susiranda jo ranką ir 
laikosi įsitvėrus, ir net tamsoje mato, kaip godžiai jis stebi ją, ir 
su kokiu pasigėrėjimu. 


Kai Ketė pareina į savo kambarį, name taip tylu, jog ji pamano 
įkliuvusi. Regis, visi tik ir laukia įsitempę, pasiruošę iššokti ir 
stverti ją kaip plieniniai spąstai. Net ponios Bel knarkimo negir- 
dėti. Ketė nusivelka drabužius ir pakabina ties atviru langu, kad 
išsivėdintų išdavikiškas alaus ir cigarečių kvapas. Paskui guli ne- 
judėdama ant lovos ir tankiai alsuoja, ir nors širdis daužosi kūju, 
ji jaučiasi pasirengusi kovoti, pašokti ir švaistytis kumščiais, jei 
prireiks. Jei jie sugriebs ją, prispaus, vartos prievartą. Šito ji dau- 
giaujiems neleis. Bet tai tik prisiminimai, iš dalies sukelti išgerto 
alaus ir miego trūkumo, ir pamažėle ji nurimsta, užmerkia akis 
ir svarsto, ar Džordžas dar stovi lauke ant pievelės, kur jį paliko 
belaukiantį su savo žaizda ir sumuštu veidu, atkreiptu į pastogės 


100 


Katherine Webb . Nematomieji 


langą, jei ji kartais iškištų galvą ir pamojuotų. Ta mintis ją ramina, 
jos kvėpavimas darosi lėtas ir gilus, ir ji užmiega. 


Rytą Estera degančiu tuščiu skrandžiu nekantriai laukia, kada iš 
ankstyvo pasivaikščiojimo sugrįš Albertas, kad jie galėtų sėstis 
pusryčių. Ji palieka knygą, kurią skaitė, ir nuslenka į valgomąjį, 
čia stalas padengtas dviem. Tuščios lėkštės laukia, stalo įrankiai 
išdėlioti nepriekaištingai dailiai. Tyliame kambaryje jos pilvas 
garsiai suurzgia. Albertui nebūdinga šitaip vėlintis. Kiek laiko 
reikia žmogui bendrauti su gamta? - stebisi ji, alkis ją verčia ne- 
rimauti. 

Staiga Estera išgirsta tarškant Alberto dviratį ir nederamai 
skubotai pašoka jo pasitikti. Paradinės durys praviros, ten Ketė 
minkštos odos skiaute blizgina lentelę su pavarde. Vikaras įpuo- 
la pro duris taip veržliai, jog atsitrenkia tiesiai į Ketę ir sugriebia 
ją Žemiau pečių, kad atgautų pusiausvyrą. 

— Dievaži, tai buvo nepaprasta! - prapliumpa jis, tarsi pratęs- 
damas jųdviejų pašnekesį, trukusį visą rytą. 

Esteros nuostabai, Ketė protestuodama suspinga ir vaduo- 
jasi iš Alberto gniaužtų, paskubom traukdamasi atbula, kol atsi- 
trenkia į sieną, žiūrėdama į jį plačiom, įniršusiom akim. Albertas 
sumirksi ir įsispokso į ją, lyg ji būtų pavirtusi gyvate. 

— Kete! Ką tu, vaikuti! Nusiramink, - šūkteli Estera, sukrėsta 
merginos perdėtos reakcijos, to jos negalėjimo pakęsti jo prisi- 
lietimo. Įšventinto vyro prisilietimo. — Tai tik ponas Kaningas! 
Nėra jokio reikalo... persigąsti, - nesmagiai įtikinėja ji. 

Ketė atsipalaiduoja ir žvelgia į Esterą bereikšmiu veidu. Jis 
kaip kaukė, pridengianti jos tikrąją veido išraišką, suvokia Es- 

tera; paslepianti merginos mintis, neleidžianti išvysti tikrosios 
prigimties. Estera kiek atsitraukia nuo negero, įdėmaus žvilgsnio. 

-— Atsiprašau, ponia. Jis mane išgąsdino, tik tiek, - tyliai išta- 
ria Ketė. 

— Mes dabar pusryčiausime, Kete, ačiū, - ryžtingai sako 
Estera ir skubindama ją išeiti pamosuoja pirštais, lyg baidytų 
vištas. 

— Pusryčiauti! O, ne - aš negalėčiau nė kąsnio praryti! O, 
Estera! Aš patyriau stebuklingiausią nuotykį! Atsitiko nuos- 
tabiausias dalykas! - sušunka Albertas, vėl puldamas pirmyn, 
suimdamas ją už rankų ir stipriai jas spausdamas. Jo veidas iš 
džiaugsmo nukaitęs, akys iš susijaudinimo blizga, ir net plaukai 
atrodo paveikti, jie styro kažkaip į šonus. 

— Kas yra, brangusis? Kas atsitiko? - klausia ji aukštu iš ne- 
rimo balsu. 

— Aš... aš nė nežinau, nuo ko pradėti... kaip paaiškinti... - Al- 
berto žvilgsnis, nuslydęs pro jos veidą, išsiblaškęs nuklysta į ne- 
tolimą erdvę. - Būna, kad žodžių tiesiog... nepakanka... - tyliai 
sako jis. 

Estera palaukia akimirksnį, paskui, norėdama jį išjudinti, su- 
spaudžia jam pirštus. 

— Ateik ir sėskis, Berti, mielasis, ir viską man papasakok. 

Albertas leidžiasi vedamas į valgomąjį ir įkurdinamas kėdėje 
kaip tik tą mirksnį, kai įeina Ketė, nešina pirmuoju patiekalu — 
kiaušiniais ir žlėgtainiais — ir pintinėle duonos. Estera atsisėda 
priešais Albertą, pasiima duonos - ji viliasi, kad nepernelyg go- 
džiai, - ir ima tepti ją sviestu. 

— Brangusis, aš labai įdėmiai tavęs klausau, — sako ji, bet Al- 
bertas vis neprabyla. Pažvelgia į ją, pradėjusią valgyti, tada vėl 

pašoka nuo kėdės ir prieina prie lango. Suglumusi Estera iš lėto 
kramto. 

- Aš buvau išėjęs pasivaikščioti po pievas, prie upės, kaip pa- 
prastai kad einu, tai vienas iš mano maršrutų. Į rytus nuo čia yra 
tokia vieta, nežinau, ar esi ją mačius, kur upė sekli ir ūksminga 
dėl šiauriniame krante augančio gluosnio ir senesnių medžių, o 
viksvameldžiai kai kur auga akių lygyje, ir visur išsibarsčiusios 
laukinės gėlės, kaip brangakmenių kilimas... Ten susiformavusi 
dauba - plati, sekli dauba, kur lietingu metu susidaro klampi 
bala, bet dabar, vasarą, sodriai veši aukštos miglės, asiūkliai, vė- 
drynai, bervidžiai... Migla ten užsilaiko truputį ilgiau, toje dau- 
boje. Aš stebėjau, kaip ji nyksta, pamažėle sklaidosi, kaip sutvis- 
ka pašvietus saulei, ir išvydau... išvydau... 

— Ką, Albertai? — klausia Estera, kone persigandusi dėl to- 
kios vyro šnekos. 

Albertas atsisuka į ją, jo veide pražysta nepatikli džiaugsmo 
šypsena. 

— Dvasias, Estera! Gamtos dvasias! Tikrų tikriausius ele- 
mentalus, būtybes, kurias Dievas siunčia prižiūrėti laukinių 
gyvūnų ir gėlių, vadovauti visiems jo sukurto gamtos pasaulio 
procesams! Mačiau jas žaidžiant, taip aiškiai, kaip dabar matau 
tave! - šaukia Albertas dusliu iš jaudulio balsu. 

Ketė delsia dėti ant stalo kavinuką su kava, vedžiodama ne- 
patiklų žvilgsnį nuo Alberto prie Esteros ir atgal. 

— Ačiū, Kete, - pabrėžtinai ištaria Estera. - Albertai, tai... 
tiesiog stulbinama! Ar tu įsitikinęs? 

— Ar įsitikinęs? Žinoma, įsitikinęs! Mačiau jas savo akimis, 
aiškiai kaip dieną! Dailios kaip laukinės orchidėjos... kiekviena 
atskirai paėmus... 

— Bet kaip jos atrodė, Albertai? Ką jos veikė? 

— Jų spalva buvo kaip laukinės rožės žiedlapių - iš pirmo 
žvilgsnio balta, bet, kai įsižiūri iš arčiau, yra ir aukso, ir rausvu- 
mo, ir perlinio sidabriškumo, ir kiekviena tokia lieknutė kaip 
gluosnio šakelė, apsirengusios kažkokiom lyg ir suknelėm... ne- 
galėjau gerai įžiūrėti audinio, tik tai, kad jis blyškus ir plūduria- 
vo aplink jas, lyg būtų lengvesnis už patį orą; ir jos šoko, Hete! 
Šoko lėtai ir grakščiai, panašiai kaip juda po vandeniu augalai — 
lengvai ir be jokių staigių judesių, jų rankos kilo ir leidosi... O, 
Estera! Aš jaučiuosi tapęs stebuklo liudininku! Jaučiuosi Dievo 
apdovanotas, kad man buvo leista žvilgtelėti į tai, kas paprastai 
paslėpta nuo žmonių! 

— Albertai... tai nuostabu. Aš noriu pasakyti... - Estera sun- 
kiai ieško žodžių. Albertas švyti, akivaizdžiai apsvaigęs nuo to, 
ką patyrė. Jai šauna į galvą viena mintis, ir ji suraukia antakius, 
atidžiai į jį įsižiūri, nejučiom kiek palinksta į jo pusę ir kiek be- 
galėdama atsargiau įkvepia. Bet nepajunta nė užuominos apie 
brendį, vyną ar panašius dalykus. Estera neužtikrintai šypsosi. — 
Visiškai... negirdėta, - užsikirsdama sako ji. - Ir tu išties tiki, kad 
tie padarėliai... 

— Ne, ne - nevadink jų padarėliais, brangiausioji mano! Jos 
nėra tos pat rūšies kaip triušiai ir paukščiai... tai dieviškos, šven- 
tos būtybės, kur kas už mus aukštesnės. Palyginti su jomis, mes 
tesame nerangios molio statulos! - triumfuodamas sako jis. 

Estera nesugalvoja, ką dar pasakyti. Albertas atrodo toks 
keistas, aistros pagautas — ji vos jį beatpažįsta. 

— Bet... argi tu nesupranti, ką tai reiškia? - klausia Albertas, 
pasisukdamas į Esterą ir, regis, ūmai pastebėjęs jos dvejones. 

Estera nusišypso kiek galėdama iškalbingiau ir nutaiso žvalų 

žvilgsnį, rodydama, kad yra pasirengusi išgirsti, ką tai reiškia, 
pasirengusi priimti, kas jai sakoma; bet šis tuščias laukimas regi- 
mai nuvilia Albertą, ir jis mažumėlę pakumpsta, veidas sukrinta. 
Stojusioje tyloje Estera pačiupinėja savo stalo įrankius, norėda- 
ma atsipjauti lėkštėje gulinčio žlėgtainio, bet nujausdama, jog 
tai sugadintų godaus dėmesingumo įspūdį. 

— Privalau tučtuojau parašyti Robinui Darentui, teosofui, — 
pareiškia Albertas, vėl susmukdamas ant kėdės. -. 


Ketė sugrįžta į virtuvę ir tėkšteli tuščią pusryčių padėklą ant 
stalo. 

— Vikaras regėjo fėjas, - lygiu, neišraiškingu balsu paskel- 
bia ji. 

Ponios Bel galva, prakaituota ir raudona, pakyla nuo duon- 
kepės. 

— O čiagi dabar kas? - klausia ji. 

Ketė, nežinodama, ką atsakyti, išmeta aukštyn rankas. 


2011 


Li nuėjo susitikti su savo geriausia drauge Seme į kavinę netoli 
jos darbovietės. Išsirinko stalelį tolimajame kampe atokiau nuo 
lango ir atsisėdo laukti. Buvo ankstyvo kovo niūraus antradienio 
priešpietė. Jau savaitė, kai Li grįžusi iš Belgijos, bet vis dar jautėsi 
išmušta iš vėžių, savotiškai kamuojama jūros ligos po kelionės, 
pasimatymo su Rajanu ir negyvo kareivio vaizdo. Abu pastarieji 
dalykai trikdė, prikaustė dėmesį, baugino. Li užsisakė kavos ir 
sulaukusi deginamai karštos siurbtelėjo. Tai ją kiek apramino, o 
po kelių akimirkų pro duris įpuolė Semė, skubėdama kaip papras- 
tai, švytruodama alkūnėm ir keliais, ir krestelėjo galvą iš anksto 
atsiprašinėdama, kai pamatė Li. 

— Aš baisiausiai atsiprašau, kad pavėlavau! Negalėjau išeiti — 
Abigailė šią savaitę tikra kalė ir, dievaži, nepagrįstai užsipuldinė- 
ja... visi žino tikrąją priežastį, bet pasakyti neišeina. Ji apsimeta, 
neva dėl to, kad matė mūsų išankstinius šio ketvirčio skaičia- 
vimus ir jie nesą pakankamai geri. Atleisk. Atleisk! - be kvapo 
išbėrė ji, bučiuodama Li į skruostą ir paskubom spausdama ją 


glėbyje. 

— Liaukis atsiprašinėti! —- numojo Li. - Aš nieko daugiau ir 
nesitikėjau. Tu gi žinai, aš visuomet nieko prieš pasėdėti ir pa- 
spoksoti į žmones. — Ji pažinojo Semę nuo pirmųjų mokyklos 
metų, ir Semė niekada nebuvo atėjusi į pasimatymą laiku. 

— Tai koks tas tavo svarbusis pranešimas, mirštu, kaip no- 
riu išgirsti, - tarė Semė, brukdama už ausies žvilgančių plaukų 
sruogą ir sunerdama pirštus. Jos veidas buvo atviras, bet akys 
lakstė Li veidu, niekur dorai neapsistodamos, išsiblaškiusios 
kaip paprastai. 

— Na, gal aš kiek ir persistengiau su reklama. Iš tiesų tai ne 
kažin koks pranešimas, - giliai įkvėpusi tarė Li. Sprendimas jos 
sąmonėje atrodė kur kas reikšmingesnis tuomet, kai jį priėmė. 
Tiesiog jau taip ilgai nebuvo jautusi entuziazmo niekam - tikro 
entuziazmo, nekantravimo dirbti ir rašyti. Dabar, išsakant tai 
balsu, skambėjo blankiai. - Aš kuriam laikui išvažiuoju iš mies- 
to. Tik porai savaičių. Medžioju vieną siužetą. - Pamatė Semės 
veide atsispindint šiokį tokį nusivylimą ir atsiprašomai nusišyp- 
sojo. — Taip ir žinojau, kad persistengiau bedžiūgaudama. 

— Ne! Aš tiktai... maniau, tai dėl ko nors kitko. Pagalvojau, 
gal susipažinai su... kuo nors, - tarė Semė, paskui mostelėjo ran- 
ka išvydusi nusiminusį Li veidą. - Pamiršk, ką pasakiau. Taip, aš 
manau, tai puiki naujiena. Puiki tau - pats laikas tau susigrąžinti 
seksualinį žavesį, Dievas regi. Tai kokia ta istorija? 

— Tai... ee... Pirmojo pasaulinio karo kareivio tapatybės klau- 
simas. Jį neseniai aptiko Belgijoje. Tik čia esama ir kai ko dau- 
giau. Aš tuo įsitikinusi. 

— Daugiau nei kad jis buvo rastas? - suglumusi paklausė 
Semė. 

— Ne - daugiau nei kas jis toks, ką veikė per karą. O ypač ką 

veikė savo gyvenime prieš karą. Prie jo buvo du laiškai, jie išsi- 
laikė, - jau vien tai stulbina. Tai labai keisti laiškai. Gal tu verčiau 
juos paskaityk, - pasiūlė ji, išimdama apmaigytus lapus iš savo 
rankinės. 

Pati jinai juos vis iš naujo skaitė daugybę kartų nuo tada, kai 
paliko Rajaną, gulintį savo skurdžiame kambary tarp paklodžių, 
prisisunkusių jo kvapo. Kažkas juose buvo tokio gyvo - ji kone 
galėjo jausti moters baimę ir desperaciją, lyg aromatas kylančią 
nuo elegantiškų raidžių; jos sutrikimą, neviltį, kad neįstengia nie- 
ko pakeisti nei išsiaiškinti. Ją ghumino savotiškas jų tonas - jie abu 
akivaizdžiai buvo dalis kažko labai neįprasto, kažko labai slegian- 
čio; nusikaltimo, į kurį moteris jautėsi įsivėlusi per savo tylėjimą. 
Ir dar - jinai rašė jam beveik kaip kokiam formaliam pažįstamui. 
Ne kaip artimam draugui ar šeimos nariui. Tas jos meldimas pa- 
aiškinimo, informacijos... Li jau ėmė jausti užuojautos ir panikos 
virpuliukus kiekvienąkart, kai išsitraukdavo laiškus. Ir kodėl ka- 
reivis laikė prie savęs būtent tuos du, nors, iš visko sprendžiant, 
būta daugybės kitų? Ji bandė surasti ką nors juos siejančio, bet 
veltui - išskyrus, žinoma, tą meldimą ir pagalbos šauksmus. Bet 
juk tai, be abejonės, turėjo būti ir kituose jos siųstuose laiškuose? 

— Ko gero, tu per daug visko juose išskaitei, - tarė Semė, 
nors Li matė, kad jai smalsu. - Jis galėjo tiesiog pamesti kitus 
laiškus, arba jie nelemtai pražuvo, arba jis jų taip niekad ir nega- 
vo, - vardijo ji. - Kas žino? 

— Teisybė. - Li suraukė antakius. - Ir vis dėlto aš nežinau. Jis 
taip rūpestingai išsaugojo šituos du. Taip kruopščiai juos užsan- 
darino ir net per mūšį laikė prie savęs. Todėl ir abejoju, kad būtų 
netyčia pametęs ar kaip kitaip praradęs daugybę kitų laiškų. 

— O iš kur tu visa šita atkapstei? —- paklausė Semė. 

Li pamaišė kavos tirščius puodelio dugne ir vikriai išsisuko 
nuo atsakymo. 

— Tai tu manai, kad už viso to gali slypėti įdomi istorija? — 
pasiteiravo užuot atsakiusi. 

— Dieve, taip! Jei pavyks išsiaiškinti, koks nusikaltimas buvo 
padarytas ir net kas jį padarė, kas buvo tas vyrukas ir ta mote- 
ris... žinoma, čia slypi istorija. Kaip tu ją suradai, Li? 

- Praeitą savaitę buvau išvykusi į Belgiją - štai kur buvau. 
Mane į tą reikalą pastūmėjo kai kas iš Federalinės karo aukų lai- 
dojimo komisijos - jie kurį laiką palaikys kūną iki perlaidojant, 
pažiūrės, ar man pavyks išsiaiškinti jo tapatybę, - atsakė ji, iš 
paskutiniųjų stengdamasi nutaisyti nerūpestingą toną. 

— Karo aukų laidojimo komisija? Ne Rajanas? Li - tu juk va- 
Žiavai tenai ne dėl jo? — rimtai paklausė Semė. Ji gręžė Li rūsčiu 
žvilgsniu, neleisdama jai išsisukti. 

— Ne dėl jo! Ne taip viskas buvo! Taip, jis kreipėsi į mane, 
siūlydamas medžiagą straipsniui, bet jie tikrai nori išsiaiškinti, 
kas buvo tas kareivis. - Li bandė gintis, bet Semės rankos buvo 
sukryžiuotos, lūpos suspaustos. 

— Pasakyk, kad nemiegojai su juo. Pasakyk man bent jau ši- 
tai, — tarė ji, o kai Li neatsakė ir nežiūrėjo į ją, Semės veidą iškrei- 
pė visiškas nusiminimas. - O, Li! Ką tu sau galvojai? 

— Aš negalvojau, - pasakė Li, maigydama popierinę serve- 
tėlę, kol ta suplyšo. - Iš viso nieko negalvojau. Kai reikalas su- 
sijęs su juo, aš negaliu galvoti. Tiesiog... užkimbu. Aš kaip koks 
mobilusis telefonas pernelyg arti prakeiktos mikrobangės! - su 
ramia neviltim ištarė ji. 

— Dėl to ir maniau, kad mudvi buvom sutarusios: tu daugiau 
su juo nesimatysi. Mažiausiai metus ar dvejus. Li, kiekvienąkart, 

kai su juo susitinki, dalelė gijimo proceso nueina šuniui ant uo- 
degos! Pasižiūrėk į save, atrodai nusikamavusi. 

-— Ačiū. Tikrai nepasakei man nieko, ko pati nežinočiau. 

— Tai kodėl man nuolat tenka tą sakyti? Rimtai, Li. Rajanas 
yra uždrausta zona. Jis amžinai viską sumaudavo. - Semė plačiai 
išskėtė rankas. 

— Tai ne taip lengva. Kai bandau tau pasakyti, skamba taip 
vaikiškai, - sumurmėjo Li. 

— Aš ir nemanau, kad lengva. Suprantu, kaip sunku - tu ži- 
nai, kad suprantu. Juk padėjau tau surankioti šukes, pameni? 
Tiesiog... nenoriu dar kartą to daryti. 

— Man viskas gerai. Tikrai. Dabar turiu temą, į kurią galėsiu 
gilintis... 

- Ar ketini dirbti prie jos drauge su Rajanu? Ketini palaikyti 
ryšį? - pertraukė Semė. 

— Ne. Ne, anaiptol. Aš palikau jį nė neatsisveikinusi. Para- 
šiau jam elektroninį laišką, kad mėginsiu padaryti, ką galiu, bet 
tai ir viskas. Ir jokių ataskaitų. Nesvarbu, sugebėsiu ką nors at- 
kasti per kelias artimiausias savaites, ar ne. O jei ką ir išsiaiškin- 
siu, galėsiu siųsti elektroniniu paštu. Man nereikės vėl su juo 
matytis. 

— Ką gi, tikiuosi, jog įtikinai pati save, nes velniškai gerai su- 
pranti, kad neįtikinai manęs. 

— Seme, liaukis. Atėjau tau papasakoti apie tą siužetą, tikrai. 
Jis man dabar jau svarbesnis už... už tai, kas nutiko Belgijoje. Tau 
nėra reikalo bausti manęs, kad pasimačiau su juo. Kad miegojau 
su juo. Tai savaime pakankama bausmė, gerai? Gerai? 

— Gerai! Daugiau nė žodžio. Taigi tu iškeliauji į... kaip ten ta 
vieta vadinasi? Šaltoji Subinė? 

- Šaltųjų Uosių Giraitė. 

— Skamba maloniai kaimiškai. 

— Taip. Tai kažkur Berkšyre. Ne pasaulio kraštas, bet ištemps 
mane iš Londono. Aplinkos pakeitimas, supranti. Naujas pro- 
jektas, - pasakė Li. 

— Kaipjis atrodė? Kaip jam einasi? - paklausė Semė, smalsu- 
mui užvaldžius jos geresniąją pusę. 

— Nepasikeitęs. Puikios formos. Tiesiog žydintis. - Li pa- 
traukė pečiais, pasijutusi nelaiminga. 

— Nuo ko ketini pradėti? Turiu omeny istoriją. 

— Manau, nuo klebonijos. Laiškuose nėra datų, bet antrąjį ji 
parašė, kai tik sužinojo apie jo išvykimą į karą, taigi kažkada tarp 
1914 ir 1918 metų; o pirmasis parašytas treji ar ketveri metai 
anksčiau, sprendžiant iš jos žodžių. Taigi man tereikia sužinoti, 
kas tenai tuo metu gyveno, ar ten buvo jaunų šaukiamojo am- 
žiaus vyrų ir... viską, ką galėsiu. — Ji patraukė pečiais. - Komisija 
jau nustatė, kad kareivių, registruotų toje gyvenamojoje vietoje, 
nebuvo, bet kas nors gali ką nors žinoti. 

Jei ji būtų galėjusi tiesiog išsyk atsistoti ir išeiti, būtų taip ir 
padariusi. Kalbėdama apie tai pajuto nenumaldomą troškimą 
pradėti, išsiaiškinti, ko taip bijojo laiškų autorė, ko ji negalėjo 
sužinoti. Be to, laiškuose užfiksuota neatlyžtanti neviltis, troš- 
kimas pasiduoti pribloškiamai ryškiai jai priminė, kaip pati 
jaučiasi dėl Rajano. Ji negalėjo palengvinti savo naštos, bet gal 
galės palengvinti E. Kaning naštą. Ūmai ji panoro atsidurti kur 
nors, kur nebūtų prisiminimų apie Rajaną ar jųdviejų buvi- 
mą kartu; nebūtų nė vieno, pažįstančio Rajaną. Jis buvo pri- 
lipęs prie jos kaip voratinkliai, ir jai niežėjo rankos juos nusi- 
braukti. 

Li tebegyveno bute netoli Klafan Komono,, kur jųdviejų 
su Rajanu buvo gyventa kartu. Jie pragyveno ketverius metus, 
susimetę draugėn vos po dviejų pasimatymų mėnesių. Niekad 
anksčiau ji nebuvo pajutusi tokio tikrumo dėl jokio kito žmo- 
gaus, ir impulsyvumas jai nebuvo būdingas. Save ji vadino mei- 
lės skeptike, bet štai atsirado vyriškis, sugebantis įžiebti jos gy- 
vybingumą vien būdamas kambaryje. Jam nereikėjo net liesti 
jos. Savo draugams ji šmaikštavo pagaliau supratusi, apie ką dai- 
nuojama visose popsinėse dainose, bet iš tiesų tai nebuvo juo- 
kai. Jautėsi, lyg kas būtų atvėręs jai akis - ar galbūt širdį. Tarsi jai 
kas būtų patikėjęs milžinišką ir nuostabią paslaptį. Ilgą laiką ji 
buvo visiškai patenkinta savimi, o paskui jos vidiniai balsai ėmė 
svaidytis žiauriais priežodžiais - kad puikybę seka nuopuolis, 
kad meilę ir neapykantą skiria tik plonytė linija... 

Ji atsisakė išsikraustyti iš buto, kuris jai labai patiko ir ku- 
riame buvo pragyvenusi dvejus metus prieš susipažindama su 
Rajanu. Nusprendė vėl gyventi jame viena. Tai vėl buvo josios 
butas, ne jųdviejų, štai ir viskas. Bet tai nebuvo tiesa. Butas buvo 
persismelkęs jo, jo atbalsių, jo prisilytėjimo prisiminimų. Ištisas 
savaites ji užuodė jo kvapą ir tarėsi einanti iš proto, kol susigau- 
dė, kad tas aromato bangas skleidžia miegamojo užuolaida, šalia 
kurios stovėdamas jis kiekvieną rytą purkšdavosi dezodorantu. 
Ji tuoj pat išskalbė užuolaidas, tačiau prieš tai dvidešimt minu- 
čių susirietusi tupėjo prie atvirų skalbyklės durelių, siūbuoda- 
ma ant kulnų, įsikniaubusi į dulkėtą medžiagą. 


* Angl. Claphan Common - parkas pietinėje Londono dalyje. 

Pabučiavusi atsisveikindama Semę, Li grįžo į butą, susikrovė 
nedidelį kelionkrepšį, numetė jį ant užpakalinės automobilio 
sėdynės ir įsiliejo į eismo srautą, judantį link M4 magistralės. 
Pradėjus važiuoti, teprireikė valandos nusigauti iki dvyliktosios 
sankryžos, ir kažkodėl Li dėl to pasijuto nusivylusi. Jos didžioji 
kelionė iš miesto, jos misija atrodė sumenkusi dėl tokio Anglijos 
mažumo. Navigacijos sistema nukreipė ją iš pagrindinio kelio į 
siaurą, vingiuotą keliuką tarp aukštų, dar žiemiškai nurudusių 
ir nuobodžių gyvatvorių. Buvo paliję, ir ji trinksėjo per van- 
dens pilnas kelio duobes, krypavo per purvynus, trissyk staigiai 
sustojo ir leido prasiirti pro šalį visureigiams. Kai navigacijos 
sistema pranešė, kad jau atvyko, ji stovėjo kryžkelėje žvelgdama 
į nedidelį trikampį žalumos lopinį su dailiais namais, besigūžian- 
čiais prie kelių iš abiejų pusių. Viduryje augo didelis kaštonas, 
viename kampe matėsi pašto dėžutė, kitame - telefono būdelė, 
ir jokių regimų gyvybės ženklų. Virš tolimiausių stogų kraigų 
Li pamatė kylantį į debesuotą dangų bažnyčios špilį ir pajuto 
kutenant jaudulį. Jei žuvęs kareivis bičiuliavosi sa klebonijos 
gyventojais, jis beveik neabejotinai lankė pamaldas šioje bažny- 
čioje. Ji pastatė automobilį ir patraukė ten. Tvyrojo gili tyla, ir ji 
žengė bemaž pirštų galais, nenorėdama jos sutrikdyti. Švelnus, 
drėgnas vėjukas klydinėjo po kaštoną, versdamas jo sukumpusias 
šakas zulintis vieną į kitą. 

Šventorius buvo nubarstytas snieguolėmis, ankstyvaisiais 
gelsvaisiais narcizais ir mažyčiais violetiniais krokais. Kaimo 
mirusieji kaip paprastai išrikiuoti gulėjo po antkapiais - prie pat 
bažnyčios sienos šie buvo seni, išblukę ir apkerpėję, kuo toliau 
vis naujesni, iki kelių visai naujų su aiškiai matomais pjūviais 
velėnoje ir ryškiais, dar naujais ant marmuro iškaltais užrašais. 

Kažkodėl Li buvo nesmagu į juos dairytis. Tarsi sugautum kaž- 
kieno žvilgsnį bendrame persirengimo kambaryje - smulkus, 
bet aiškus privatumo pažeidimas. Pati bažnyčia buvo iš pilko 
akmens ir titnago, iš pažiūros statyta Viktorijos laikais. Ant kuk- 
lios smailės užtupdytas apdaužytas geležinis gaidžiukas nejudė- 
jo, nors vėjas ir pūtė. Durys buvo užrakintos. Pastelinės spalvos 
popieriaus lapeliai su skelbimais apie parapijos įvykius rietėsi ir 
pleveno, stipriai pritvirtinti prie medžio parudavusiais braižybi- 
niais smeigtukais. Li pasukiojo parūdijusį metalo skląstį ir kaip 
reikiant stumtelėjo, kad nebeliktų abejonių, o tada krūptelėjo, 
nes užpakaly jos kažkas prabilo. 

— Nieko nebus, širdele. Ji dabar rakinama, tik savaitgaliais 
ne, - paaiškino jai žilaplaukis vyriškis su pūpsančiu iš po seno- 
viškos šiltos striukės pilvuku. 

Li įkvėpė oro. 

— O, aišku. Ačiū, —- pasakė, nusibraukdama rankas į džinsų 
sėdynę. 

— Raktas pas ponią Bjučenen, nuo čia ketvirtas namas pieve- 
lėje; bet nėmaž neabejoju, kad šiuo dienos metu ji išėjusi į savo 
jogą, - tęsė vyras. 

— O, tai nieko, nesvarbu. Ačiū. 

Li šyptelėjo ir laukė, kad žmogus eitų sau. Jis irgi jai nusi- 
šypsojo, bet nesijudino. Li buvo maniusi pašniukštinėti po ka- 
pinaites, gal net pasidairyti Kaningų antkapių iš atitinkamo lai- 
kotarpio, bet žmogus nerodė jokių ženklų, kad norėtų eiti savais 
reikalais, kad ir kokie jie būtų. 

— Gal galėtumėte pasakyti, kaip rasti kleboniją? — slopinda- 
ma susierzinimą paklausė ji. 

— Su mielu noru, su mielu noru, - atsiliepė vyras. — Išėjusi 

iš Čia pasukite kairėn ir eikite maždaug minutę, kol pasieksite 
Brento gatvelę. Po kairei. Tai naujas keliukas, akligatvis, tenai 
daug namų. Klebonija bus antras numeris, netrukus, kai pasuk- 
site iš kelio. Neįmanoma nepamatyti... — visa tai aiškindamas jis 
sekė taku jai pavymui, ir vienu tarpu Li pamanė, kad taip ir eis iš 
paskos visą kelią, bet ties bažnyčios vartais jis sustojo. 

- Dėkui jums! - šūktelėjo Li, tvirtu žingsniu nuskubėdama 
tolyn. - 

Čia tau ne atšiaurūs, nepaslaugūs ir abejingi londoniškiai, 
pamanė ji. Vyras pasidėjo sukryžiuotas rankas ant vartų stulpo 
ir stebėjo, kaip ji nueina. 

Antras numeris buvo nedidelis plytų namukas su grįstu įva- 
žiavimo keliuku priešaky ir labai tvarkinga maža pievute. Anks- 
tyvosios našlaitės kyščiojo savo violetinius ir geltonus veidukus 
iš eilės vienodų vazonėlių po virtuvės langu. Juodo skalūno len- 
telė prie durų skelbė čia esant kleboniją, ir Li, staiga pasijutusi 
netvirtai, paskambino. 

— Klausau jūsų. - Ją pasitiko liekna vidutinio amžiaus mote- 
ris, besišypsanti, tačiau atrodanti užguita, tarsi bet kurią akimir- 
ką tikėtųsi puolimo. 

Lėlės tipo moteris, toptelėjo Li nelabai draugiška mintis. 
Gležna ir iš pažiūros visiškai nepraktiška. 

— Atsiprašau, aš, regis, būsiu apsirikus, — pasakė Li. 

Lėlė greit sumirkčiojo pasitampydama savo žydrą megztu- 
ką. - Ieškojau klebonijos — tikrosios klebonijos, kokia turėjo 
būti maždaug prieš šimtą metų, - paaiškino ji. 

— A, senosios klebonijos? Taip, bijau, kad būsite ne ten pa- 
taikiusi. Ji kitoje kaimo pusėje, tik penkios minutės pėsčio- 
mis. Jei paėjėsite keliu, kur rodyklė į Tačamą, netrukus ją ir 

rasite, dešinėje pusėje, - pasakė jai moteris ir buvo beuždaran- 
ti duris. 

Li greit ištiesė ranką ir ją sustabdė. 

- Atsiprašau, ar jūs kartais nežinote, kada ji iš klebonijos 
tapo senąja klebonija? Turbūt tuomet, kai bažnyčia ją parda- 
vė? — paklausė ji. 

Moteris dirstelėjo į Li ranką ant durų taip, tarsi ši laikytų 
ginklą. 

— Atleiskite, tikrai nežinau. Galimas daiktas, ketvirtajame 
dešimtmetyje. Tuo metu daug bažnyčios nuosavybės perėjo į 
privačias rankas. 

— Aišku, dėkui. Ačiū jums. 


Li nusišypsojo ir grįžo į kelią. 


Priėjusi senąją kleboniją, Li padelsė, pasitraukusi ant šlapio šali- 
gatvio bortelio, nes pro šalį taškydamasis pranėrė automobilis. Tai 
buvo gražus senas pastatas, jos spėjimu, karalienės Onos laikų; 
keturkampis, simetriškas ir begriūvantis. Raudonos plytos išsi- 
šovusios, cemento skiedinys tarp jų seniai ištrupėjęs. Sodas prie- 
šais buvo smarkiai užžėlęs, nors pernykščių snapučių liekanos, 
sudžiūvusios ir susivėlusios akmeniniuose loveliuose prie durų, 
piršo mintį, jog kažkas čionai dar gyvena ir šį tą bando nuveikti. 
Li nematė jokių automobilių ant įvažiuojamojo kelio nei jokių 
šviesų name, nors diena buvo apniukusi ir niaukstėsi vis labiau. 
Keletą minučių ji stovėjo, vogčiom stebėdama namą, vildamasi 
pamatyti ką nors tenai sujudant. Ir vis dėlto šitame name buvo 
parašyti laiškai, į kuriuos pastaruoju metu ji taip godžiai gilinosi. 
Jos širdis smarkiau suplakė nuo tos minties. Tai lyg dirsčioti pro 

rakto skylutę į praeitį. Apimta tam tikro įžūlaus ryžto ji nuėjo 
sodo takeliu ir dulsvu žalvariniu belstuku smarkiai stuktelėjo į 
duris. Išgirdo viduje atsimušant aidą. 

Duris vos per plyšelį atidarė apyjaunis vyras ir suraukė ant- 
akius. 

— Ko? - atžariai paklausė. 

Li pamatė siauras pilkas akis, trumpus tamsius plaukus, ke- 
lių dienų šerius ant smakro ir kiek suglumusią miną. 

— O, sveiki. Atsiprašau, kad trukdau... — pradėjo ji, bet ją 
kaipmat nutraukė. 

— Ko norite? — rėžė jis. 

Namas už jo skendėjo tamsoje. Li stengėsi nežvilgčioti pro jį 
taip akivaizdžiai. Staiga ji baisiausiai užsimanė pasižvalgyti viduj. 

— Aš vardu Li Hikson ir atlieku tam tikrą tyrimą... 

— Tyrimą? Ką tai reiškia? — vėl pertraukė ją vyriškis. 

Li pajuto, kad jos veidas iš susierzinimo iškaito. 

— Na, kaip ir mėginau paaiškinti, aš ieškau kokio nors žmo- 
gaus, kuris... 

— Arjūs žurnalistė? - paklausė vyriškis. 

— Na, taip, aš žurnalistė, - netikėtai užklupta atsakė Li. 

— O, po šimts velnių! - užriko vyriškis, nirtulingai trinda- 
masis akis laišvąja ranka. Iš nuostabos Li nesusigriebė, ką atsa- 
kyti. - Kaip jūs mane radote? Kas jums davė šitą adresą? Ar jūs, 
žmonės, nesugebat suprasti užuominų, kaip antai — atsiknisti? 
Jei būčiau norėjęs su kuriuo nors iš jūsų šnekėtis, negi būčiau 
važiavęs čia tokį kelią? 

— Aš... užtikrinu jus, aš, kad ir ką galvotumėt... 

— Nesivarginkite. Prisiklausiau visokių, kokių tik įmanoma, 
jūsų prakeiktų pretekstų per pastaruosius tris mėnesius. Dinkit 

nuo mano slenksčio. Jūs tik viena, ar man laukti čia pasirodant 
visos jūsų šutvės? — šaltai pasiteiravo jis. 

— Ne, ne... čia tik aš. Ir... 

— Gerai. Tegu taip ir lieka. Ir dinkite iš akių. - Kiekvieną žodį 
vyras išskiemenavo įnirtingai aiškiai. Trinktelėjo jai prieš nosį 
duris, ir Li priblokšta dar pastovėjo dvidešimt sekundžių ar dau- 
giau, neįstengdama pajudėti. 

Galiausiai, virdama iš pasipiktinimo ir jausdama, kaip iš 
pykčio įsiskausta smilkiniai, Li vėl pabeldė, ilgai ir garsiai, iš visų 
jėgų. Tačiau nesulaukė jokio atsako iš pilkaakio vyriškio nei iš 
ko nors kito, jei ten dar ko būta, ir iš vidaus neatsklido joks gar- 
sas. Pradėjo visai smarkiai lyti, ir Li buvo priversta pasitraukti. 
Ji grįžo į automobilį, pasiėmė bloknotą ir pirmame tuščiame 
lape užrašė ironiškai išraitydama: Vietiniai priešiški; paskui dar 
kiek pasėdėjo, žiūrėdama į lietų, kaip jis barbena į priekinį stiklą, 
kaupiasi ir sruvena žemyn. Rajanas labai mėgo lietų. Net ir šitai 
priminė jį, o ji gyvena šalyje, kuri garsėja lietumis. Ji pagalvojo 
apie šlapius negyvo kareivio plaukus ir kaip jie buvo prisiploję 
prie kaukolės. Ar ilgai lietus lijo ant jo kūno, neatrasto, gulinčio 
šimtą metų? Ji vaizdavosi, kaip lietus kutena jo nieko nebejau- 
čiančią odą, kaip skverbdamasis per rūbus merkia kūną, kuris 
jau nebegali drebėti. Ji ryžtingai išmetė tas mintis iš galvos. Ne- 
norėjo, kad negyvėlis imtų drumsti jai sapnus. 

Ji grįžo į pagrindinį kelią, paskui išsuko ir nuvažiavo A4 ke- 
lių į Tačamą. Pastatė automobilį ir ketvirtį valandos klaidžiojo 
po mažą miestelį, mikliai apsisprendusi, kad netraukia užeiti į 
jokią vietinę aludę. Pagrindinė gatvė, vadinama Brodvėjumi, 
buvo pristatyta trečiarūšių parduotuvių ir smulkių bankų filia- 
lų. Žmonės be atvangos yrėsi per pliaupiantį lietų, veidus ir 

akis nudūrę į žemę, nuolankiai apeidami purvinas balas. Vaiz- 
das buvo toks niūrus ir liūdnas, koks tegali atrodyti nedidelis 
miestukas nevalyvą žiemos pabaigos metą. Tačiau buvo ir sena- 
madiškas knygynas, jame Li maloniai praleido pusvalandį nar- 
šydama po knygas ir džiūdama. Ji nusipirko dvi knygas apie šio 
krašto istoriją, o dama prie kasos rekomendavo jai gerą užeigą — 
„Siūbuojantis tiltas, kur esą galima gauti nakvynę ir pusryčius, 
pusiaukelėje į Šaltųjų Uosių Giraitę, pasukus į šoninę gatvelę 
šalia kanalo. Li ten nuvažiavo ir gavo kambarį, perkrautą gėlė- 
to kartūno ir kietai prikimštų pagalvių. Tačiau jis buvo šiltas, o 
už lango į rytus driekėsi plačios, didelės užliejamosios pievos, 
merkiamos lietaus. Li pasidingojo, kad tolumoje pro ištįsusias 
tuopų eiles ji įžiūri Šaltųjų Gluosnių Giraitės bažnyčios smailę. 
Pasiėmusi nuo padėklo puodelį arbatos, ji sėdėjo prie lango, pa- 
skendusi mintyse. 


„Siūbuojančio tilto“ lankytojai buvo daugiausia vietiniai, jie būre- 
liais sėdėjo prie baro arba ant suolų palei lipnius medinius stalus 
ir kiekvieną atėjusįjį sutikdavo linksėjimais, šypsenomis ir negar- 
siais, lėtai ir tęsiamai tariamais žodžiais. Li nusileido vakarieniauti 
aštuntą valandą ir buvo palydėta į restorano salę baro šoninėje 
pusėje, šaltą ir nemaloniai tuščią. Ji atsisėdo prie stalo, padengto 
dviem, pasirinkusi tokią vietą, iš kur galėtų bent jau stebėti barą. 
Nuo tuščios patalpos už nugaros šiurpčiojo jos sprando oda. 
Ji užsisakė žuvies ir keptų bulvyčių ir pasigailėjo neatsinešusi 
knygos priedangai. Jai buvo kilę miglotų sumanymų prisidėti 
prie nuolatinių lankytojų ir išgirsti iš jų kokių vietinių nutikimų, 
bet visi jų pokalbiai atrodė pernelyg asmeniški, būreliai pernelyg 

artimai pažįstami, ir jai staiga paliko drovu juos trukdyti. Jos 
žuvyje buvo užtektinai kaulų, kad turėtų ką veikti. 

Kai vėl pakėlė galvą, net krūptelėjo pastebėjusi, jog ji nebė- 
ra vienintelis atskirai vienas sau sėdintis žmogus. Užsiropštęs ant 
baro kėdės, nepatogiai į šonus atkišęs kelius sėdėjo vyriškis iš se- 
nosios klebonijos. Nors buvo mačiusi jį taip trumpai ir menkai 
teapšviestą, ji buvo tikra, kad tai jis. Jis nepasivargino nusivilkti ap- 
siausto — išblukusios žalios beformės striukės su gobtuvu - ir buvo 
žemai užsismaukęs ant akių tamsiai mėlyną vilnonę kepuraitę. 
Tikrų tikriausias vietinis, dingtelėjo Li; bet nukreipusi akis žemyn 
į jo kojas pamatė glotnios rudos odos batus su tvirtai apvyniotais 
aplink stiprias žalvario sąsagas raišteliais. Jie buvo pernelyg švarūs, 
pernelyg brangūs. Jai sukilo smalsumas. Lankytojas akivaizdžiai 
stengėsi likti nepastebėtas, neatpažintas. O ji matė daugiau nei 
vieną į jo pusę mestą žvilgsnį, girdėjo daugiau nei vieną prislopin- 
tą komentarą. Vyriškis neatitraukė akių nuo apvarvėjusio padėklo 
priešais ir su atkakliu ryžtu gėrė savo karčiojo alaus pintą. 

Li neįstengė atsispirti. Kai tik vyras ištuštino stiklą ir pasuko 
į duris, ji greit pakilo ir jį sustabdė. 

— Sveiki dar kartą, - žvaliai ištarė. Tasai apstulbęs pažvelgė į 
ją, paskui atpažinęs suraukė antakius. Jis norėjo žengti į šalį, bet 
ji atkartojo jo judesį. - Regis, pirma mudu nesusikalbėjome, ir 
aš atsiprašau, jei... sutrikdžiau jus. Esu Li Hikson, kaip jau minė- 
jau. O jūs? - Ji ištiesė jam ranką. Jis paniekinamai į ją dirstelėjo 
ir nepaspaudė. 

- Jūs velniškai puikiai žinote, kas aš esu. Dabar malonėkite 
pasitraukti man iš kelio ir palikti mane ramybėje - ar per daug 
prašau, jei noriu penktadienio vakarą nueiti išgerti nesekioja- 
mas iš paskos... — tyliu, įtemptu balsu pasakė vyriškis. 

— Užtikrinu jus, neturiu menkiausio supratimo, kas jūs 
toks, - pertraukė jį Li. - Ir aš nesekiau jums iš paskos, tiesiog 
esu čia keletui dienų apsistojusi. Girdėjau, rytais čia duoda ge- 
rus karštus pusryčius. 

— O, nuostabu. Jums tiesiog pasitaikė čionai apsistoti. Ar čia 
bus vienas iš tų pasiūlymų „štai jums proga papasakoti savąją 
istorijos versiją ? Nes man visa tai jau girdėta! — atšovė jos pa- 
šnekovas. : 

Žandikaulių kampučiuose jam buvo susimetę gumbai, ir Li 
ūmai suvokė, kad jis atrodo išsekęs. Po akim kabojo pilki maiše- 
liai, apie burną buvo įsirėžusios nuovargio raukšlės. 

— Klausykite... labai nenoriu griauti jūsų iliuzijų, bet iš tiesų 
nežinau, kas jūs toks. Aiškiai nesate toks įžymus, kaip manote. 
Aš žurnalistė, bet dirbu prie istorinės medžiagos apie Pirmojo 
pasaulinio karo kareivį, ir atvykau į Šaltųjų Uosių Giraitę ieš- 
kodama informacijos apie jį. Jo turėta saitų su klebonija, todėl 
ir pasibeldžiau į jūsų duris. Kad ir ką esate padaręs - arba ko 
nepadaręs, - man tai, manau, visai neįdomu. Nebent tai padėtų 
sužinoti apie kareivį, nors tuo vis dėlto abejoju. 

Stojo ilga pauzė - vyriškis svarstė jos žodžius, o jo veide kei- 
tė vienas kitą palengvėjimas, netikėjimas ir pyktis. 

— Ir jūs sakote, kad nesate tiesiog... - Jis nutilo ranka nubrė- 
žęs nežinia ką reiškiantį gestą. 

— Aš jums sakau tiesą. Tikrai. Ir jei turite laiko ir galite mi- 
nutėlę atsipalaiduoti, mielai nupirksiu jums dar vieną pintą ir 
užduosiu kelis klausimus apie kleboniją. 

Vyriškis dar ilgiau paspoksojo į ją, paskui kairės rankos pirš- 
tais smarkiai pasitrynė akis, kaip jau buvo anksčiau daręs prie 
durų. Nervinis tikas, o gal nuovargio požymis. 

— Gerai. Žinoma. Jei tikrai esate ta, kuo dedatės, - nusileido. 

— Aš esu ta, kuo deduosi, - pralinksmėjusi patikino jį Li. — 
Atsisėskime prie židinio - aš valgiau pietus kitame kambary, o 
ten šalta kaip kape. 

Vyras nurimo, karinga nuotaika ištekėjo iš jo kaip vanduo per 
sietą, jis sudribo ant kėdės prie židinio, o Li, laukdama alaus, vog- 
čia jį apžiūrinėjo, žvilgčiodama į jo atspindį veidrodyje už baro. 
Tačiau jai nė nereikėjo nerimauti, kad jis pastebės. Jis spoksojo 
į tuštumą sau tarp kelių ir išsiblaškęs krapštinėjo nykščio nago 
kraštą. Nervingai vienu ypu nusitraukė kepuraitę nuo galvos, ir ji 
pastebėjo, kad jo plaukai prašyte prašosi išplaunami, ir ne ką ma- 
žiau apkerpami. Jie buvo prisiploję prie galvos, atrodė šiurkštūs 
ir nešvarūs. Jis buvo aukštas ir liesas, ir iš to, kaip drabužiai ant 
jo kabo, buvo galima pamanyti, kad juos iš ko nors pasiskolino 
arba galbūt neseniai neteko daug svorio. Kai ji priėjo prie stalo, 
jis pakėlė galvą, jo blausiai pilkos akys vėl buvo budrios, atsargios. 

— Yra vienas geras dalykas, kai esi ne Londone, - tau nereikia 
imti paskolos, kad gautum pintą alaus, - tarė sėsdamasi Li. 

Vyriškis nekreipė į repliką dėmesio. 

— Tai apie ką norite pasikalbėti? Apie tą juokingą reikalą su 
fėjomis? Tai buvo prieš pat Pirmąjį pasaulinį karą, jei gerai pame- 
nu, - pasakė jis, vienu gaistu patraukęs gerą mauką iš savo bokalo. 

Li pulsas šiek tiek padažnėjo. 

— Be abejo, aš norėčiau išgirsti daugiau apie tą... - ji padarė 
deramą pauzę, bet vyras tylėjo. - Suprantu, jūs esate lyg ir... inkog- 
nito, bet gal galėčiau bent jau sužinoti jūsų vardą? — paragino ji. 

- Atsiprašau, taip, žinoma. Atsiprašau. Buvo... pora sunkių 
mėnesių. Aš Markas. Markas Kaningas, - prisistatė jis. 

Li nusišypsojo, pajutusi po krūtine džiaugsmingą plazdesį. 

rašau tau apie dar vieną atvykėlį į mūsų ramius na- 
mus - poną Robiną Darentą, teosofą. Vargu ar žinai, kas 
tas teosofas, taigi leisk man tave apšviesti, nors tai nereiškia, 
kad esu didelė žinovė! Paaiškinimą aš išgirdau iš Alberto ir 
pusės jo nesupratau. Jis apibrėžia teosofą kaip išminties ir 
dvasinio nušvitimo ieškotoją, o per savo praktikas teosofai 
viliasi išsilaisvinti iš kūno pančių ir bendrauti su aukštes- 
nių dvasinių lygmenų būtybėmis. Mano supratimu, mes šito 
stengiamės siekti maldoje, bet, regis, čia visai kas kita. 

Ponas Darentas yra tas žmogus, kurio paskaitos Alber- 
tas klausėsi Niuberyje prieš porą savaičių ar panašiai, jis 
kalbėjo apie gamtos dvasias ir panašius dalykus. Albertas 
daug apie tai nešnekėjo, bet vos prieš kelias dienas jis grį- 
žo iš savo rytmetinio pasivaikščiojimo visiškai įsitikinęs, 

jog susidūrė su tais magiškais padarais, - nors, regis, ne- 
derėtų man jų taip vadinti, - pievose aplink Šaltųjų Uosių 
Giraitę. 

Turiu pasakyti, kad šiuo metų laiku pievos tiesiog stul- 
binamai gražios. Jos žėrėte žėri nuo gėlių, šviežios žalumos 
ir trykšta gyvybingumu. Žolės ir nendrynai taip sparčiai 
auga, jog kone galėtum išgirsti, jei sustotum ir atkreiptum 
ausį! Jei gamta išties geba suformuoti kokį nors dvasinį 
kūną, tai juk argi tokia aplinka ne tobulai tiktų? Ir visgi 
negaliu užgniaužti nuostabos. Tai toks nepaprastas daly- 
kas - panašiai jei jis parėjęs namo pareikštų regėjęs viena- 
ragį! Nors, žinoma, jis tikrai sako tiesą, ir aš, jo žmona, 
privalau jį palaikyti ir tikėti, kad jis žino geriau. Galų gale 
jis mokslininkas, dvasininkas. Man nederėtų taip išpuikė- 
liškai postringauti. 

Taigi tas jaunas vyras, ponas Darentas, prieš vidurdienį 
turi čia atkeliauti, nes Albertas jam parašė apie savo stebė- 
jimus, ir kurį laiką pas mus paviešės - prisipažįstu, man 
nepavyko iš Alberto išpešti, kiek tai galėtų tęstis. Ponia Bel 
kaip reikiant panikuoja dėl priešpiečių ir pietų trims asme- 
nims, juk taip ilgai jai reikėjo aptarnauti vien tik Albertą 
ir mane. O tai tik parodo, mieliausioji mano, kad tavo ir 
mielojo svainio, jau neminint brangučių Elės ir Džono, vi- 
zitas smarkiai vėluoja. Tik nurodyk datą - kambariai jums 
visada paruošti. Jei jis planuoja čia užsibūti, tas ponas Da- 
rentas, labai tikiuosi, kad jis draugiškas vyrukas, nepernelyg 
išpuikęs ar labai mokytas, antraip, bijau, neturėsiu ką jam 
pasakyti, kas nepasirodytų beviltiškai kvaila! 

Yra dar kai kas, dėl ko tu tikriausiai juoksies, - bet nesi- 

juok, nes aš visai rimtai. Pradėjau nerimauti, kad Albertui 
gali būti kažkas blogai. Kalbu apie jo fizinę būklę - žinoma, 
nieko baisaus nėra nei jo širdžiai, nei gyvybinėms funkci- 
joms. Kaip tik vakar popiet grįždama iš mokyklos ėjau pro 
Džono Vestkoto fermą ir netyčia pamačiau jo eržilą, „už- 
leistą“ ant kumelės, - manau, kad būtent šis terminas varto- 
jamas tam natūraliam ir būtinam aktui įvardyti. Netoliese 
buvo ir Vestkoto dukterys, jos pjovė žolę kiaulėms ir labai 
gražiai tūptelėjo pasisveikindamos su manim, bet prisipa- 
žinsiu - mano dėmesį buvo prikaustęs reginys joms už nuga- 
rų. Be abejo, man tai visai nepridera, turėjau nusukti žvilgs- 
nį, bet tokie natūralūs vaizdai yra įprasti gyvenant tokioje 
kaimiškoje vietovėje kaip ši. Aš nė sekundės nedrįsčiau suly- 
ginti savo brangaus vyro su fermos gyvuliu, tačiau tenka pri- 
pažinti, jog tam tikrame siaubingai pamatiniame lygmenyje 
daugumos gyvų padarų fizinė sandara yra - bent jau labai 
apytiksliai - panaši. Bet gal aš ir dėl šito klystu? Na, štai. 
Tai ir viskas, ką norėjau apie tai pasakyti, nes raudonuoju ir 
jaučiuosi esanti siaubinga klastūnė, kad rašau tau šitai, bet 
tu esi mano pačios kūnas ir kraujas! Jei man pasisekė ir tu 
supranti, ką noriu pasakyti šituo palyginimu, tai tavo paaiš- 
kinimas, kaip visada, man labai praverstų, mieloji sesute. 
Taip pat aš jaudinuosi dėl Ketės Morlėj. Ji vis tokia 
pat liesutė ir nuolat atrodo labai nusikamavusi. Regis, jos 
kūnui nė motais sveikas čionykštis gyvenimas, nors neįsi- 
vaizduoju, koks kūnas galėtų atsispirti tokiam paprastam 
gėriui. Gal čia esama kažko rimtesnio, ką man dar teks išsi- 
aiškinti, kažkoks jos turimas nukrypimas, siekiantis giliau, 
nei man atrodo. Paprašiau Sofi Bel naktimis pasižiūrėti, 

ar ji miega, bet supratau, kad pati Sofi labai kietai įminga 
ir jai būtų sunku keltis ir tikrinti tą mergaitę. Ką ji galėtų 
veikti ilgomis, tamsiomis nakties valandomis užuot ilsėju- 
sis, negaliu įsivaizduoti. Nejauku apie tai galvoti. Dar iš 
Sofi sužinojau, kad ji labai menkai tevalgo ir kartais valgy- 
dama turi liautis, suimta šleikštulio ar kokios konvulsijos. 
Privalau suprasti viso to priežastį. Kai pasiteirauju jos apie 
sveikatą, ji atkakliai tvirtina, kad jaučiasi gerai ir kad in- 
Jekcija jos krūtinėje, kankinusi Londone, nuolat traukiasi ir 
nyksta. Ką gi daryti su žmogum, kuris serga, bet nepripa- 
žįsta to? Aš kiek begalėdama stengiuosi, kad ji čia pasijustų 
gerai, bet tai ne visada taip lengva. Dėl savo veido minos ji 
panaši į vanagą ar kokį smulkų, nirtulingą paukštį - start- 
sakalį arba sketsakalį. | 

Na, dabar jau turiu baigti šį laišką ir ruoštis pono Da- 
rento atvykimui. Aš tau, žinoma, po dienos kitos parašysiu 
ir viską apie jį papasakosiu, bet jei uždelsiu, atleisk - aš visa 
pasinėrusi į Karūnavimo šventės organizavimo rūpesčius — 
savaitė liko, o mes dar neturime pakankamo kiekio vėliavų. 
Tai jau ima virsti tikru sąmyšiu. Drįstu sakyti, kad mes vis- 
ką padarysime laiku, bet dabar kažin ar pats tinkamiausias 
metas priimti į namus svečią. Vargšas Bertis - vyrai apie 
tokius dalykus nenutuokia, ar ne? 

Parašyk greitai, brangioji Amelija, ir sutelk savo mintis, 
jei tik tau pakenčiama, į tai, ką rašiau apie arklį. Kaip bjau- 
ru rašyti apie tokį dalyką! 


Tave mylinti sesuo 
Estera 

Artinantis priešpiečių metui energingas beldimas į duris pažadina 
Ketę iš užsisvajojimo. Visą rytą ji buvo išsiblaškiusi, nuolat užsi- 
žiūrėdavo kažkur į tolius pro prieškambario langą, kurį turėjo nu- 
blizginti seno laikraščio gniutulais. Jos galvoje, atitraukdamos nuo 
darbo, įkyriai sukasi mintys apie Džordžą Hobsoną. Praeitą vakarą 
ji vėl su juo pasimatė, kartu išgėrė užtektinai alaus, kad apsisuktų 
galva ir užkaistų viduriai. Ir dabar galva dar sukasi, pilve silpnumas, 
kaukolėje už akių silpnai tvinkčioja skausmas. Iš nuovargio jos 
rankos ir kojos apsunkusios, mintys sulėtėjusios. Net tokį ankstų 
metą oras šiltas, ir viršutinė jos lūpa sūri nuo prakaito. Dėl bel- 
dimo priversta išsijudinti, ji apsigręžia, žvilgsniu užgriebdama 
savo atspindį prieškambaryje kabančiame veidrodyje sunkiais 
rėmais. Pilkšvai balta merginos šmėkla su tamsiom akiduobėm ir 
išryškinančia ją pilkai rusva suknele. Vis dar sa Holovėjaus žyme. 
Su vos pastebimu pasibjaurėjimu veide ji atidaro duris. 

— Kuo galėčiau padėti? - klausia ji jaunuolio, stovinčio ant 
slenksčio. 

Jo veidas trykšte trykšta gaivumu, visiškai priešingai nei jo- 

sios; vienoje jo rankoje odinis kelionės krepšys, kitoje lagami- 
nėlis, per šį permestas apsiaustas. Vienmarškinis, su liemene ir 
be švarko, Ketei jis primena Džentelmeno sūnų, kai jis kelioms 
dienoms parvykdavo iš universiteto. Taip pat netvarkingai praš- 
matniai apsirengęs. 

— Labas rytas. Aš esu Robinas Darentas ir tikiuosi, kad ma- 
nęs čia laukia. 

Jaunuolis nusišypso. Jo dantys labai balti ir lygūs; šypsena 
ištempia lūpas pamažėle, lyg rąžytųsi katė, o apie akis susimeta 
malonios raukšlelės. 

— Užeikite. Pranešiu poniai Kaning, kad jūs čia, - nemanda- 
giai atsako Ketė. 

Ji paima vyriškio kelionmaišį, pakabina jo apsiaustą ant ka- 
byklos. | 

— Ačiū. Jūs labai maloni. 

Robinas Darentas tebesišypso. Ketė stačiokiškai nusisuka 
nuo svečio, turinčio gerą humoro jausmą, ir perėjusi prieškam- 
barį pasibeldžia į svetainės duris. 

— Pas jus atvyko Robinas Darentas, ponia. Sakosi buvęs lau- 
kiamas, — praneša ji. 

Estera staiga paleidžia iš rankų plunksnakotį ir pakelia kaltai 
nuraudusį veidą. Ketė tingiai pasvarsto, kokias šviežiausias ap- 
kalbas ji dėlioja savo laiške. 

— O, Dievulėliau! Taip greit? Aš niekaip nespėsiu pasiruošti, 
o Albertas dar nė neparėjęs... - sutrinka Estera. 

— Šiaip ar taip, jis čia ir laukia prieškambaryje, — ramiai sako 
Ketė. 

— Taip, na, tai ką gi - aš, žinoma, tuoj pat ateisiu, - sako Este- 
ra, bet čia Ketei už nugaros išnyra Darentas ir krenkšteli. 

— Aš labai atsiprašau, bet norom nenorom nugirdau — pra- 
šau, ponia Kaning, nesitrukdyti. Aš pasiankstinau, tai siaubingai 
storžieviška iš mano pusės, ir tuoj dingsiu iš akių iki deramo lai- 
ko. Šiandien šilta diena, tobulai tinkama pasivaikščioti. Prašau, 
nesikelkite, - linksmai sako jis. 

Estera, visiškai sutrikusi, spokso į jį, vėl pranykstantį prieš- 
kambaryje. 

— Gal man jį sulaikyti, ponia? - po pauzės pasiūlo Ketė. 

- Taip, sulaikyk! Sulaikyk! Jis neturi jaustis, tarsi jam tektų 
išeiti... - kiek per daug susijaudinusi sako Estera. 

Ketė pasiveja Robiną prie paradinių durų. 

- Atsiprašau, pone, bet ponia Kaning primygtinai prašo jūsų 
neišeiti, - monotoniškai išberia. - Ji visiškai pasirengusi jus pri- 
imti. | 

- Ar tikrai? - vėl nusišypso Robinas Darentas. Regis, jo šyp- 
sena tik ir laukia progos; jo veidas visada jai pasiruošęs. - Tuo- 
met privalau pasilikti. Kas galėtų atsispirti tokiam kvietimui? 

Jis meta Ketei supratingą žvilgsnį, kuris išsyk ją priverčia įsi- 
tempti, ir grįžta į svetainę. 


- Ar ten prie durų buvo jis? - klausia ponia Bel Ketei atėjus 
į virtuvę. 

— Taip, jis. Ji bet kurią sekundę gali paskambinti, kad atneš- 
tume arbatos, kai tik atgaus nuovoką ir apie tai prisimins, - sako 
Ketė, pripildama arbatinį ir statydama ant ugnies. 

— Koks jis — jaunas, senas, turtingas ar vargšas? — teiraujasi 
storoji virėja. 

Nuo gulinčios ant stalo riebios ėrienos mentės visoje patal- 

poje sklinda šleikštus žalios mėsos kvapas. Virš jos dėmesingai 
suka ratus mėsinės musės, laukdamos progos nutūpti, bet Sofi 
Bel tam pasirengusi ir nepaleidžia iš rankos virtuvinio rank- 
šluosčio. 

— Nepanašus į vargšą ir labai jaunas. Spėčiau, maždaug tokio 
paties amžiaus kaip vikaro žmona. 

Ketė prisipila puodelį vandens ir dideliais gurkšniais jį iš- 
maukia. 

— Jergutėliau, sriaubi kaip karvė prie lovio, - nepatenkinta 
sukudakuoja ponia Bel. 

Ketė sviedžia jai paniekinamą žvilgsnį. 

— Dabar žinote, kaip jaučiuosi, kiekvieną dieną sėsdamasi 
priešais jus pietauti, - murmteli ji. 

— Dar vienas įžūlus žodis, ir būsi išprašyta valgyti savo pietų 
į kiemą ar, užvis geriausia, nieko negausi. 

— Iš tiesų, - abejingai atsidūsta Ketė. 

— Turėtum vadinti ją šeimininke arba ponia Kaning, o ne 
vikaro žmona, štai kaip derėtų tau sakyti. Vos prasižioji, iš tavo 
lūpų girdėti vien nepagarba kitam žmogui ar ir šiaip kam, ir aš 
tai tikrai nepastebėjau, kad kada nors kalbėtum kitaip, - sako 
ponia Bel. 

— O kodėl aš turėčiau rodyti pagarbą tiems, kurie jos nenu- 
sipelnė? 

— Nes kai kurie žmonės - dauguma žmonių tavo gyvenime, 
drįsčiau sakyti, - nusipelno jos, nesvarbu, ką tu galvotum. Šei- 
mininkė duoda tau stogą virš galvos ir darbą, kai niekas daugiau 
nebūtų tau to suteikęs, o dar turint tokią praeitį... 

— Aš suteikiu sau stogą virš galvos plušdama šiame name 
kiekvieną dienos minutę! O dėl mano praeities... valdančio- 

ji klasė sukuria taisykles vien tam, kad turėtų priežastį kitus 
bausti ir laikyti prispaustus, štai ką aš manau. Kaip galiu jų ne- 
niekinti, jei vien dėl nelaimės gimti, dėl jų parašytų taisyklių esu 
priversta pildyti kiekvieną jų įgeidį, o jie tuo metu kiaurą dieną 
dykinėja ir nesugeba susitvarkyti su paprasčiausia užduotim? 
Ir dar turiu jaustis jiems dėkinga, kai iš teisybės jie turėtų būti 
dėkingi man! Ką ji be manęs darytų? Kas ją aprengtų, valytų 
jos drabužius, nešiotų maistą ir klotų lovą? Ir kas jai virtų val- 
gyti, jei ne jūs? Jiems mūsų reikia kur kas labiau nei mums jų. 
Jei tarnai taip nesilaikytų įsikibę jų taisyklių kaip jūs, Sofi Bel, 
tuomet mes galėtume kai ką šioje šalyje pakeisti. 

Ketė užbaigia savo tiradą, prispaudžia ranką prie tvinkčio- 
jančios galvos, įsipila dar vandens ir lygiai taip pat godžiai išge- 
ria. Sofi Bel sumirksi kaip triušis, jos smakras nukąra ir atsiremia 
į pagurklį. 

— Ko, po perkūnais, ten tave Londone primokė? - visiškai 
priblokšta pagaliau klausia. | 

— Ko mane primokė? - atkartoja Ketė. Minutėlę ji svarsto. — 
Išmokė mane, kad jie bet kokiom priemonėm laikys tave pri- 
spaudėę, jei pagal jų taisykles nėra kaip tau užmauti apynasrio, — 
jau ramiau sako ji. 

Sofi Bel lyg ir tikisi išgirsti tęsinį, bet kadangi Ketė daugiau 
neplėtoja šios temos, ji vėl nusisuka prie ėriuko mentės ir rank- 
šluosčiu nuvaiko muses, susiraukusi iš susirūpinimo. 

— Nuskink ir papjaustyk rozmarinų tai ėrienai, Kete, būk 
gera mergaitė, - suglumusi sako ji. 

Paskubom nustūmusi laišką Amelijai, kurį pabaigė, bet dar nespėjo 
įdėti į voką, Estera pasilygina nežymiai susilamdžiusį suknelės 
priekį ir persibraukia plaukus. Be Alberto, kuris būtų jai davęs 
toną, kaip derėtų elgtis su tuo jaunuoliu ir kiek pagarbumo jam 
rodyti, ji jaučiasi kaip jūroje be kompaso ir kone drovisi susitikimo. 
Išgirsta svečią ateinant ir tvarkingai suneria priešais save rankas. 

— Pone Darentai, prašom užeiti, - atsiliepia į jo mandagų 
beldimą. — Atsiprašau už visus nesusipratimus, jūs, žinoma, bu- 
vote laukiamas ir leiskite pasveikinti atvykus. - Estera šypsosi 
įžengusiam į kambarį svečiui. 

— Meldžiu neatsiprašinėti. Mama būtų mane išplūdusi už at- 
vykimą per anksti ir ramybės sutrikdymą. Džiaugiuosi su jumis 
susipažinęs, ponia Kaning. 

Jis šiltai kresteli jos ranką, trumpam įspausdamas savo nykštį 
jai į delną. Už lango sodininkas Blaitas karpo ligustrų gyvatvorę 
žirklėmis, kurios girgžda skečiamos ir cypia suglaudžiamos. Tas 
kankinantis garsas nužymi visą pokalbį. 

— Malonu susipažinti su jumis, pone Darentai. Albertas labai 
gerai atsiliepė apie jūsų pastarąją paskaitą teosofijos klausimu, — 
priduria Estera, vildamasi, jog taisyklingai ištarė tą žodį. 

Robinas Darentas šypteli, ir jai tenka spėti, kad ne. Ji įsižiūri 
į jį kaip reikiant. Jis vidutinio ūgio ir sudėjimo, lieknas, bet ga- 
nėtinai petingas. Jo rankos, kai prisilietė, buvo lygiai švelnios ir 
šiltos kaip ir jos. Veidas trikampis, su ryškiais skruostikauliais ir 
maloniom raukšlelėm virš antakių, o smakre lyg ir esama duo- 
butės. Jo plaukai tamsiai kaštoniniai, gan ilgi, šukuosena berniu- 
kiška ir su visam netvarkinga - vien švelnios bangelės ir paskiros 
sruogos. Jo akys šviesiai rudos, skaidrios irisinių saldainių spal- 
vos, o amžiaus žymės apskritai niekur nematyti. Estera sumirk- 

si ir sunerimusi atsitokėja spoksanti. Jaučia raustelėjusius savo 
skruostus ir nežinia dėl ko išdžiūvusią gerklę. 

- Iš tiesų mano paskaita buvo ne tiek apie teosofiją apskritai, 
kiek apie specifinį dalyką - gamtos dvasias, aš jomis ypač do- 
miuosi ir turiu prityrimo, - tęsia Robinas Darentas. 

Estera vėl sumirksi ir akimirksnį nesumoja, ką turėtų atsaky- 
ti. Ji visiškai išmušta iš vėžių. . 

— Taip, žinoma, - galų gale susigriebia ji. - Gal prisėstumė- 
te? Pakviesiu Ketę, kad atneštų arbatos. - Ji mosteli į krėslą. 

— Ačiū. Labai malonu. - Ponas Darentas vėl nusišypso, o 
Estera tiksliai atkartoja jo šypseną. Iš tikro sunku nesišypsoti 
Robinui Darentui. - Manau, jūsų vyro namie nėra, jis užsiėmęs 
savo ganytojišku darbu? — klausia Robinas po kelių minučių, 
imdamas iš Esteros rankų arbatos puodelį. 

— Taip, tai tiesa. Jis visuomet stengiasi būti bažnyčioje prieš 
priešpiečių metą. Būtent tuomet parapijiečiai mažiausiai užsi- 
ėmę ir gali prireikus pas jį užeiti. O jei jo nėra ten, tai keliauja po 
visą parapiją, lanko žmones... 

- Prižiūri savo bandą, kaip ir dera geram piemeniui, - įsiter- 
pia Robinas Darentas, vos kilstelėdamas antakį. 

— Taip, tikrai, - sako Estera. - O jūs, kaip suprantu, kilęs iš 
Redingo? 

— Taip. Ten tebegyvena mano tėvai, tame name, kur aš už- 
augau kartu su broliais. Dabar, žinoma, dėl savo darbų jie išsi- 
kraustę kitur. Tik aš likau taip arti gimtojo lizdo. 

— O, aš neabejoju, kad jūsų motina laiminga, jog esate neto- 
licse, - sako Estera. - Suprantu, kaip sunku motinai, kai visi jos 
vaikai išskrenda kas kur. Kalbant metaforiškai, žinoma. Papasa- 
kokite, kokia veikla atplėšė jūsų brolius nuo namų? 

— Na, - Robinas Darentas pasimuisto kėdėje, jo veide šmės- 
teli keista išraiška, - mano vyresnysis brolis Viljamas tarnauja 
kariuomenėje. Jis siekia pačios aukščiausios kariškio karjeros ir 
neseniai buvo paaukštintas į pulkininkus. 

- Dievulėliau! Jis turbūt labai narsus! Bet kaip tenka jaudin- 
tis jo šeimai... ar jis yra dalyvavęs mūšiuose? 

— Taip, tikrai. Būtent dėl to jūsų minėto narsumo Pietų Af- 
rikoje jis ir buvo neseniai paaukštintas ir apdovanotas už drąsą. 

Esteros akys supratingai išsiplečia. 

— Regis, jis tikras didvyris, - sako ji. 

- Jis toks ir yra, ir dar atsparus kulkoms, jei galima taip pa- 
sakyti. Per savo karjerą buvo pašautas jau tris kartus —- dukart 
strėlėm, vieną kartą šautuvo šūviu, bet visuomet atsigauna kaip 
niekur nieko! - šypsosi Robinas. - Mūsų šeimoje juokaujama, 
kad per manevrus jam reikėtų mažiau išsišokti. Dviem atvejais 
iš trijų jo gauti sužeidimai tipiški brakonieriams. 

Estera kiek palinkčioja ne visai jį supratusi. 

— Pašautas strėlėm! Gerasis Dieve, kiek dar laukinių gyvena 
pasaulyje! — vienu atsikvėpimu išdeda ji. - Viljamas tikrai turi 
liūto širdį. 

— Mano jaunesnysis brolis Džonas mažiau nei prieš trejus 
metus baigė Oksforde medicinos studijas ir yra įgijęs aukščiau- 
sią mokslinį laipsnį. Jis dabar Niukasle, ten ištobulino naują chi- 
rurgijos metodą šalinti... leiskite prisiminti. Lyg ir blužnį? Dabar 
niekaip neprisimenu. Šiaip ar taip, kažkurį organą, — nerūpes- 
tingai mosteli jis. 

— Dievaži, iš kokios puikios šeimos jūs esate! - susižavėjusi 
šūkteli Estera. - O jūsų tėvas ar labai įžymus? 

— O, taip. Jis irgi tarnavo kariuomenėje daugiau nei keturias- 

dešimt metų, iš jų nemažą dalį buvo gubernatoriumi Indijoje, 
paskui dėl pašlijusios sveikatos buvo priverstas grįžti į nuosai- 
kesnį klimatą. Jis išties didis žmogus. Niekada nėra leidęs nė 
vienam iš savo sūnų kontempliuoti nesėkmės, - sako Robinas 
Darentas, ir jo veidas mažumėlę apsiniaukia. 

— Su tokiu žmogumi turbūt nelengva... sugyventi? - rizikuo- 
ja Estera. 

Robinas giliai įkvepia ir atrodo svarstantis jos žodžius, pas- 
kui papurto galvą. 

— O, ne! Iš tiesų tai jis senas, pūkuotas katinas. Aš tik norė- 
jau pasakyti, kad jis visuomet mus mokė tikėti savimi, tikėtis iš 
savęs pačių geriausių rezultatų. Toks auklėjimas vaikui padeda 
pasižymėti, - sako jis. 

Estera rausteli sumišusi, kad netinkamai jį suprato. 

— Na,jūs tikrai pasižymite... teosofijoje. - Ji nusišypso. - Ma- 
čiau, koks sužavėtas jūsų paskaitos buvo Albertas... 

— Bijau, kad mano pasirinkta sritis nėra iš tų, kurią tikrai su- 
prastų mano tėvas. Ir ne iš tų, mano nuomone, kurioje žmogus 
galėtų pasižymėti, - tas bendravimas su broliškomis būtybėmis, 
buvimas kartu kaip lygaus su lygiu ir puikybės bei asmeninės 
naudos paaukojimas, - iškilmingai atsako ponas Darentas. 

— Iš tiesų, taip, žinoma, - linkčioja Estera. Trumpam stojus 
pauzei iš sodo sklinda cypčiojimas ir tratėjimas. - O! Atrodo, 
girdžiu Berčio dviratį! - su tam tikru palengvėjimu šūkteli ji. 


Albertas plačiai šypsodamasis spaudžia ranką Robinui Darentui, 
ojo veidas taip spindi iš susijaudinimo, kad Estera nepamena, ar 
kada anksčiau jį tokį regėjusi. Per jų vestuves tai tikrai ne. Tada jis 

atrodė įbūgęs ir susikaupęs, tarsi klaikiai bijotų padaryti ar pasa- 
kyti ką nors ne taip. Kai jis atsistoja šalia jos, ji meiliai suspaudžia 
jam ranką, džiaugdamasi, kad jis atrodo toks pagyvėjęs. 

— Jūs, žinoma, norėsite pamatyti tą vietą. Daubą užliejamo- 
joje pievoje. Žinoma, abejoju, ar mes išvysime pačius elementa- 
lus tokiu dienos metu ir saulei esant taip aukštai. Kai pirmą sykį 
juos pamačiau, buvo ankstyva aušra, kaip ir buvote minėjęs savo 
paskaitoje, jog tai tinkamiausias metas, - sako Albertas. 

— Iš tiesų labai norėčiau pamatyti, - linkteli Robinas Daren- 
tas. - Bet nebūtinai šią pat minutę, jei tai sugaišins jūsų priešpie- 
čius, ponia Kaning. 

— O ne, nesugaišinsime. Juk tu neprieštarausi, Hete? Ilgai 
neužtruksime, - sako Albertas, Esterai nespėjus atsakyti. Kalbė- 
damas jis nenuleidžia akių nuo Robino Darento, nors ir kilsteli 
galvą į žmonos pusę, lyg atlikdamas privalomą veiksmą. 

— Ne, žinoma. Darykite, kaip jums atrodo tinkama, ponai, - 
sako Estera. - Pranešiu poniai Bel, kad prie stalo sėsime antrą 
valandą, o ne pirmą. Manau, orkaitėje kepa nuostabus ėrienos 
kumpis. 

— Gal... tai gana keblu iš mano pusės, žinau, bet gal jūs dar 
galėtumėte mandagiai užsiminti virėjai, kad aš nevalgau mėsos, 
jokios rūšies, - kiek droviai nusišypso ponas Darentas. 

— Nevalgote mėsos? — išsprūsta Esterai, nespėjus prikąsti 
liežuvio. 

— Iš tiesų nevalgau. Teosofija moko, kad valgant gyvulio 
mėsą kai kas iš jo gyvuliškos prigimties fiziologiškai persiduoda 
valgančiam žmogui ir taip daro jį šiurkštesnį, apsunkina protą ir 
kūną bei labai trukdo intuicijos, vidinių galių plėtotei, - paaiški- 
na teosofas su nuginkluojančia šypsena lūpose. 


136 


Katherine Webb „ Nematomieji 


Estera akimirką netenka žado. Ji pašnairuoja į Albertą, bet 
tas velkasi lengvą apsiaustą ir tapšnoja per kišenes, tikrindamas, 
ar įsidėjo nosinę. 

— Ką gi, gerai. Ką gi. Aš, žinoma, pranešiu virtuvei, - sumur- 
ma ji, kiek prisibijodama Sofi Bel reakcijos į naujieną. 

Vyrai išsiskubina iš namų, ir stojusioje tyloje Esterai belieka 
uždaryti jiems pavymui duris. Ji atsistoja ties prieškambario lan- 
gu, kad galėtų stebėti juos einančius taku į pievą. Albertas kalba 
nesustodamas, gyvai mosikuodamas rankomis; Robinas Daren- 
tas žengia tvirtai, iškėlęs galvą. Estera giliai įkvepia ir trumpu 
atodūsiu išleidžia orą. Nejučiom jai panūsta eiti drauge, kad ir 
ją būtų pakvietę. Albertas, kitaip nei įpratęs, neatsigręžia nuo 
vartelių ir nepamoja. 


Pro svetainės langą Ketė žvilgsniu nulydi vyrus ir trumpam at- 
stato veidą saulei. Ji trokšta išnaikinti pilkšvą savo odos atspalvį, 
trokšta, kad akinanti saulė išdegintų net menkiausią pėdsaką. Ji 
yra mačiusi fermerių žmonų ir jų vaikų bronziniais ir auksiniais 
veidais ir strazdanomis it rudu cukrumi nubertomis nosimis. 
Štai ko ji nori. Būdama su Džordžu jaučia, kaip tai atslūgsta, 
traukiasi iš jos. Tas šaltis; mirtina, įsiėdusi žymė. Prisiminimai 
apie baimę ir skausmą. Džordžas ir saulė, tuodu gyvybės davėjai, 
palaikantys ją dieną ir naktį. Ji nusisuka nuo lango ir toliau valo 
dulkes, minkštu skudurėliu lėtai braukdama per raižytos kėdės 
apribus. Jai patinka justi glotnų medžio paviršių. Ant rašomojo 
stalo guli laiškas, kurį Estera rašė, kai atvyko Robinas Darentas. 
Laiškas, privertęs ją parausti. Ketė neskubėdama prieina, atsistoja 
priešais ir ima skaityti. 


Katherine Webb - Nematomieji 


Ji perskaito, kad ją gali patikrinti jos kambaryje - pažiūrėti, 
ar ji miega. Širdis jai pašoka iki gerklės ir dusina, paskui smar- 
kiai sutvaksi iš įniršio. Ir vėl būti tikrinamai, stebimai, jaustis 
belaisve. Ji sunkiai alsuoja, per daug įpykusi, kad įsijaustų į Es- 
teros susirūpinimą jos sveikata ar nerimastavimus dėl slaptų 
nukrypimų. Beskaitant paskutinę pastraipą jos veide sušvinta 
nepatikli šypsena. Ji kone nusijuokia balsu - nešiurkščiai... bet 
skaityti apie vikarą ir rujojantį eržilą tame pačiame sakinyje... 
Paskui išgirsta triukšmą už durų ir paskubom nueina nuo ra- 
šomojo stalo. Dulkių skudurą ji buvo paspaudus po ranka ir 
nespėjo laiku jo paimti, neįstengia atrodyti lyg niekur nieko 
valanti dulkes, atrodyti nekalta Esterai įžengiant į kambarį. Vi- 
karo žmona susirūpinusi ir užsigalvojusi, bet pamačiusi Ketę 
neryžtingai nusišypso. Ketė irgi šypteli, greit ir trumpai, ir iš- 
skuba iš kambario. 

Jiedvi su Tese, žinoma, buvo demaskuotos. Jas pamatė vie- 
nas iš liokajų vieną sekmadienio popietę dalijančias lapelius 
prie Liberalų partijos būstinės. Ar, tiksliau, bandančias daly- 
ti. Žmonės plaukė prošal, šiurkščiai pakratydami rankas, pra- 
lėkdami taip, lyg jos būtų nematomos. Vienas kitas niūriai jas 
nužvelgė, suburbėjo „kokia gėda“. Jos vilkėjo patį geriausią uni- 
formos variantą, kokį įstengė įsigyti, - su žaliom, baltom ir pur- 
purinėm juostom, permestom per dešinį petį, surištom po kaire 
pažastim. Tų pačių spalvų kaspinais apsirišo skrybėlaites. Jos 
neįstengė įpirkti baltų golfo švarkų, privalomos aprangos dalies, 
kainuojančių septynis šilingus ir šešis pensus, nei drąsiai trum- 
pų žalių ar purpurinių sijonų, vos siekiančių kulkšnių kauliuką. 
Jos buvo iš darbininkų klasės, visi tą matė, o vis dėlto jos buvo 
aiškiai atpažįstamos sufražistės. 

Jos laikėsi drauge, dirbo ranka rankon, juokdamosi iš žmonių 
storžieviškumo, keisdamosi pastabomis apie jų figūras ir drabu- 
žius, apie jų manieras. Nė vienas, žinoma, nepaėmė lapelio, bet 
merginos vis tiek išskanduodavo savo šūkius ir sugebėjo įsiūlyti 
literatūros kelioms moteriškosios lyties praeivėms. Paskui Ketė 
pamatė gatve atžingsniuojantį Barnį, besikemšantį į kišenę naują 
pakelį cigarečių. Sekundę ji apmirė, pamatė, kad jis atpažino jas, 
pamatė, kaip pasikeitė jo veidas. Žinoma, jis nesustojo pakalbėti 
su jomis, neketino to daryti visiems matant. Tačiau praeidamas 
vos įstengė nuslėpti slopinamo džiaugsmo šypsenėlę dėl tokio 
savo atradimo. Barnis buvo dirglūs ir mėgo pridaryti rūpesčių, 
kuriuos vadindavo „papokštavimu“. Nuo jo atvykimo į Brotono 
gatvę tiek Tesė, tiek Ketė su panieka atmesdavo jo merginimus, 
tai įerzino jo geidulius ir jis praminė jas „lesbėmis'. + 

Naujiena apie tai, kuo užsiima kambarinė ir antroji virtuvės 
tarnaitė, iš Barnio lūpų pasiekė ūkvedę, paskui vyresnįjį liokajų, 
paskui ir Džentelmeną. Jis išsikvietė jas abi į savo kabinetą. Tesė 
drebėjo visa nuo garbanotų plaukų iki sunešiotų batų puspa- 
džių, bet Ketė suspaudė jos ranką ir įžūliai kilstelėjo smarką. Ji 
žinojo, kad ne taip lengva ją atleisti. Mama jai prieš savo mirtį 
buvo pasakiusi. 

— Na ką gi, Katerina ir Teresa, - pradėjo Džentelmenas. 

Išgirdusi savo vardą, Tesė dar smarkiau suvirpėjo, tarsi iki tol 
būtų širdies gilumoje tikėjusis praslysti nepastebėta. Ketė suga- 
vo Džentelmeno žvilgsnį ir nenuleido savojo, nors kiekvienas 
jos nervas įsitempė. Kabinetas buvo įspūdingas — tamsaus rau- 
donmedžio sienomis, visas nustatytas knygų eilėmis ir išklotas 
tamsiai raudonais kilimais. Pro aukštus langus besiskverbianti 
šykšti rudens šviesa kėlė panašumo su bažnyčia įspūdį. Ramus 

dulkėtas oras buvo vėsus ir sustingęs. Džentelmenas, einantis 
septintą dešimtį, buvo aukštas ir platus kaip statinė. Jo žandus 
rėmino žilos žandenos, bruožai nuo aptukimo seniai išpurtę, 
bet akys, nors ir mažos, buvo geraširdės ir malonios. Žinoma, 
kai negerdavo ir nekortuodavo. Abiejose srityse jis buvo pelnęs 
abejotiną šlovę. 

— Girdėjau, kad judvi tapote karštomis politikierėmis, — tarė 
jis šypsodamasis, sakytum, pralinksmintas tokios minties. 

— Nesuprantu, apie ką jūs kalbate, pone, - paprieštaravo 
Ketė. 

Tesė stovėjo įdūrusi akis į grindis, tyli it kapas, jei ne neri- 
mastingai šnarpščiantis kvėpavimas. 

— Liaukis, Katerina, nevaidink man čia bemokslės kaimietės, 
tai tikrai nepadės, - supeikė jis. 

Ketė sumirksėjo ir mažumėlę suminkštino savo nuožmų 
žvilgsnį, matydama, kad jų nieks nesiruošia barti. 

— Mes nieko blogo nedarėme. Sekmadienio popietės pri- 
klauso mums. Nėra nusikaltimas dėtis prie politinės sąjungos ir 
nėra nusikaltimas už ją agituoti. 

— Mano supratimu, jūsų sekmadieninės popietės turėtų būti 
skirtos artimiesiems lankyti arba siūti, skaityti ar kokiai kitokiai 
naudingai veiklai, - atlaidžiai pastebėjo Džentelmenas. 

— Mūsų sekmadienio popietės priklauso mums, - atkakliai 
pakartojo Ketė. 

— Katerina! Dievaži, tu lygiai tokia pat užsispyrusi kaip tavo 
motina, - sukikeno jis. 

— Ačiū, pone, - atsakė vos regimai šypteldama Ketė. 

Džentelmenas nusiėmė akinius ir pasidėjo priešais ant at- 
verstos sąskaitų knygos. Atsilošė krėsle, susinėrė ant krūtinės 

rankas ir, regis, kiek pamąstė. Merginos stovėjo kur stovėjusios, 
kaip sargybiniai, 

— Ką gi, judvi visiškai teisios, kad nėra nusikaltimas tai, ką 
(larote, - dalyti lapelius ir panašiai. Spėju, jokio atlygio už šį dar- 
bą negaunate? Gerai. Bet šiomis dienomis, kad ir kokį laikraštį 
paimčiau, vis perskaitau, kaip kokią nors merginą areštavo, nes 
ji iš kvailumo susidėjo su tomis mėlynakojinėmis kiršintojomis. 
Jos nueina per toli. Jos per daug sau leidžia. Nenormalios bū- 
tybės, ir kaip nemoteriška tai, ką jos daro. Bet aš ne iš tų, kurie 
draudžia mąstymo laisvę, net ir tarnų. Taigi darykite tai ir toliau, 
jei jums jau taip reikia. Tačiau kad daugiau negirdėčiau, jog jus 
matė gatvėje skanduojant šūkius ar trukdant doriems piliečiams 
lankyti savo politines sueigas. Kartoju, kad daugiau to nebūtų. 
Neleisiu, kad užtrauktumėte nešlovę šiems namams kokiu nors 
skandalingu elgesiu. Ar suprantamai pasakiau? 

— Ar mes dar galime lankyti sueigas? - paklausė Ketė. 

— Galite toliau likti MSPS narėmis ir lankyti sueigas, taip. 
Galite skaityti jų literatūrą, jei jums taip reikia, bet nepalikite jos 
mėtytis taip, kad pamatytų kiti tarnai. Ir kad man neskatintumė- 
te jokių kitų merginų prisidėti prie šio naujo pomėgio. 

— Ar mums galima nešioti ženklelius sa mūsų spalvomis? 

— Būnant čia, tarp šio namo sienų, - ne, negalima, - atsakė 
Džentelmenas žibančiomis akimis. Jam visuomet patikdavo de- 
rybos. 

— Emai leidžiama nešioti kryželį. Kodėl mums negalima ne- 
šioti emblemos? 

— Ema yra dievobaiminga. Jei jūs panorėtumėte nešioti Jė- 
zaus kryželį, jums būtų leista. Tikiuosi, tu nelygini mūsų Vieš- 
paties Dievo su ponia Emeline Pankherst? 

Jis nusišypsojo. Ketė labai stengėsi išlaikyti veidą nejudrų, 
bet neįstengė suvaldyti trukčiojančių lūpų kampučių. 

— Žinoma, ne. Nes jei Dievas būtų moteris, mums tikrai ne- 
reikėtų taip sunkiai kovoti dėl pagrindinių socialinių teisių, — 
atsikirto ji. 

- Jei Dievas būtų moteris! Jei Dievas būtų moteris! - nusijuo- 
kė Džentelmenas. — Katerina, tu tikrai kietas riešutėlis. Verčiau 
nebūčiau tavęs mokęs skaityti. Tikra tiesa, kad moteriai žinios 
yra pavojingas daiktas! - suprunkštė jis. Ketė liovėsi šypsotis ir 
vėl nutaisė plieninį žvilgsnį. Džentelmenas kurį laiką patylėjo. — 
Ir dar tas tavo motinos žvilgsnis. Eikite abi iš čia, grįžkite prie 
darbo. - Rankos mostu jis atleido jas. - Kad daugiau apie tai ne- 
girdėčiau. — Ketė pasisuko eiti ir kumštelėjo Tesę. Mergina atro- 
dė ištikta transo. - Luktelk, Katerina, - štai. Perskaityk, jei nori. 
Gal iš nepadorių sufražisčių atversime tave į mąstančią socialis- 
tę, - tarė paduodamas jai Fabiano draugijos“ brošiūrų rinkinį. 

Ketė godžiai jas paėmė ir perskaitė viršutinės pradžią: Trakt. 
Nr. 144 - Mašinos: jų šeimininkai ir jų tarnai. Džentelmenas ži- 
nojo, kaip ji mėgsta skaityti, - pats tą pomėgį ir buvo išugdęs. 

— Ačiū, pone, - nuoširdžiai pradžiugusi pasakė ji. 

Jis vangiai patapšnojo jai per petį ir nusigręžė. 

Kai tik jos vėl atsidūrė laiptų apačioje, Tesė iš visos širdies at- 
siduso, lyg per visą pokalbį būtų stovėjusi sulaikius kvėpavimą. 

— O, gerasis Dieve, maniau, kad mudvi atsidursim gatvėje, 
tikrai taip maniau! - pravirko ji. 

— Nebūk kvailutė - argi nesakiau, kad to nebus? - tarė Ketė, 
suimdama ją žemiau pečių ir krestelėdama. 


* Britų socialistų organizacija, įkurta 1884 m. 

Tesė nusibraukė palengvėjimo ašaras ir nusišypsojo. 

— Aš nežinau, kaip tu galėjai taip drąsiai su juo kalbėti, tikrai 
nežinau! Maniau, kad numirsiu iš baimės! 

— Tu nežinai? Ir negali atspėti? - rimtai paklausė Ketė. 

— Ką atspėti, Kete? Apie ką tu? - sumišusi perklausė Tesė. 

Pro savo draugės petį Ketė pamatė ponią Hedingli, lūku- 
riuojančią tamsiame savo kambario tarpduryje. Ukvedė prieka- 
biai ją stebėjo. 2 

— Nesvarbu. Eime, mums verčiau grįžti, - pasakė ji. 

Po šito nutikimo jos porą savaičių nebėjo agituoti. O kai vėl 
pradėjo, tai gerai apsižiūrėdavo, kad būtų kuo toliau nuo krautu- 
vėlių, kur Barnis pirkdavosi cigaretes ir degtukus. 


Estera aptinka Ketę rūsio laiptų viršuje sustingusią, visiškai užsi- 
svajojusią. Jos išsiblaškymas baugina, ir akimirksnį Estera sudve- 
joja, nežinodama, kaip pasielgti. Pagaliau ji pabrėžtinai krenkšteli 
ir mato merginą krūptelint. 

— O, Kete. Galbūtum tokia gera ir paėjėtum su manim į svetai- 
nę? - sakoji ir nueina, tamsiaplaukė mergina nuseka jai iš paskos. 

— Ponia? — ištaria Ketė, sustojusi priešais ją ir laisvai nulei- 
dusi rankas. 

Estera norėtų, kad jas sunertų priekyje ar už nugaros, bet 
neišmano, kaip jai pasakyti, tiesiog taip nenatūraliai atrodo, kai 
rankos va taip karo. Tarsi ji norėtų būti pasirengusi paleisti jas į 
darbą, staigaus įtūžio pagauta. 

— Kete, - nusišypso Estera. - Girdėjau šiokių tokių nusi- 
skundimų iš ponios Bel, kad tu ne visuomet rodai jai prideramą 
pagarbą... Ne, prašau, leisk man pabaigti, - sako matydama, kad 

Ketė ruošiasi prabilti. - Juk aišku, tau prireikė šiek tiek laiko ap- 
siprasti čionai, nieko kito ir negalima buvo tikėtis, kai... tu šitiek 
patyrei. Aš labai nuodugniai išklausinėjau ponią Bel apie tavo 
kasdieninį darbą, ir ji nieko blogo nemato. O aš turiu pasakyti, 
jei jau Sofi Bel nemato nieko blogo tavo darbe, tai nieko blogo 
ir nevyksta! 

— Ta moteris manęs nekenčia, - monotonišku balsu ištaria 
Ketė. 

— Na! Esu tikra, kad nieko panašaus! Jei ji tau šiurkšti, na, tai 
tik todėl, kad jai labai rūpi, jog viskas būtų daroma prideramai... 
Tiek to. Vikaras ir aš esame visiškai patenkinti tavo darbu, ir dau- 
giau nei patenkinti, kad čia pasilikai, tačiau aš privalau paprašyti, 
kad rodytum poniai Bel pagarbą, atitinkančią jos padėtį, - pa- 
galiau juk ji ūkvedė ir dirba čionai prie manęs jau keleri metai. 
Tiesiog nebus jokios naudos, jeigu jai priešinsies, - baigia Estera. 
Ketė atkakliai žvelgia į ją ir nieko nesako - Estera viliasi, jog pa- 
klusdama. - Ką gi, šis reikalas išspręstas. Štai, Kete, — aš padariau 
šitą tau. Maža dovanėlė atvykimo proga kambariui pasipuošti. 

Ji įteikia Ketei įrėmintą kryžiuku išsiuvinėtą darbelį. Ketė 
kurį laiką tylomis į jį žiūri, o kai vėl pakelia galvą, jos akys blizga 
iš jaudulio. 

- Ačiūjums, ponia. - Ištaria žodžius kapodama, lyg per prie- 
vartą. 

Estera šypsosi matydama, jog Ketė jau mažne nugalėta. 

— Labai prašom, vaikeli. Dabar neškis jį, - sako ji, leisdama 
suprasti, kad pokalbis baigtas. 


Ketė, visa susikausčiusi, išstypina iš kambario. 


144 


Katherine Webb „ Nematomieji 


Virtuvėje Ketė sviedžia siuvinį ant stalo ir žiūri į jį neatplėšdama 
akių, nirtulingai prikandusi lūpą. Bakalėjininko pasiuntinukas 
įneša dėžutes su prekėmis, jis vos įžiūrimas per krūvą miltų, ryžių 
ir želatinos pakuočių. 

— Ar gali tuo patikėti? — klausia jo Ketė, piktai mostelėdama 
į rėmelį. 

— Kuo, panele? - klausia berniukas. Jam ne daugiau kaip 
dvylika metų. Ž 

- Šituo! — Ketė pakelia rankdarbį ir įnirtingai pakrato rody- 
dama berniukui. 

Tasai prieina arčiau, trumparegiškai prisimerkia ir užsikirs- 
damas skaito. 

— Nuo... nuo... 

= Nuolankumas! - kerta Ketė. 

— Nuolankumas yra Tikrasis Tarno Kil... numas, - sako ber- 
niukas ir pakelia akis įsitikinti, ar teisingai perskaitė. 

— Ar gali tuo patikėti? - vėl klausia Ketė. 

Sutrikęs berniukas patraukia pečiais. 

— Nežinau tiksliai, panele, - suvapa jis ir išsiskubina lauk. 

— Dėl ko niurzgi dabar? - klausia ponia Bel, įkrypuodama į 
virtuvę ir trinktelėdama arbatinį ant viryklės. 

— Dėl nieko, kas susiję su jumis, ponia Bel, - sako Ketė be- 
spalviu balsu. 

- Šiuose namuose viskas su manim susiję, mergyt, - pabrė- 
žia ūkvedė. Ji pastebi rankdarbį ant stalo, pakelia jį ir žiūrinėja. — 
Ji padarė jį tau, tiesa? - Ketė linkteli. — Tai ko tokia įširdusi? 

— Aš... aš nesutinku su požiūriu. 

Ponia Bel varsto ją skvarbiu žvilgsniu. 

— Na, ką gi, drįstu sakyti, to ir reikėjo laukti, kai tau galvoj 

vien tauzijimai ir tavo pačios nuomonės. O turėtum būti dėkinga 
už tokią malonią šeimininkę, kuri nori dovanoti tau gražius daik- 
telius, o ne kulti lazda. Pirmasis džentelmenas, pas kurį tarnavau, 
nulipdavo į apačią ir mušdavo tarnaites, jei jam pasirodydavo, 
kad jo arbata per šalta arba per karšta ar per ilgai plikyta; taigi, 
įsidėmėk mano žodžius - tau su šita vieta pasisekė, ir pasistenk tą 
įsiminti! - Jos rankos, sunertos ant krūtinės, panašios į kumpius. 

— O kodėl mums turėtų būti skirtingos taisyklės, Sofi? Ar 
mes ne žmonės, kaip ir tie, viršuje? - klausia Ketė. 

Ji vėl paima išsiuvinėtą aforizmą ir apžiūrinėja. Estera kampe 
išsiuvinėjusi mažą rainą katytę, išrietusią nugarą tarp mėlynų ru- 
giagėlių. Ketė nykščiu brauko per dailutį padarėlį ir raukosi. 

— Ką tu čia šneki, mergele? Žinoma, kad skirtingos taisyklės 
jiems ir mums! 

— Bet kodėl taip turėtų būti? — karštai klausia Ketė. 

— Nes visada taip buvo ir visada taip bus! Kas tokio turėjo tau 
atsitikti, kad pamiršai savo vietą pasaulyje? - širsta ponia Bel. 

— Netikiu, kad turiu savo vietą pasaulyje, - sumurma Ketė. 

— Turi turi. Ji čia, šitoje virtuvėje, ir tu man padėsi ruošti ar- 
batos padėklą. 


Ponia Bel nusiskubina atgal prie viryklės. 


Vėliau tądien Ketė pakabina Esteros rankdarbį ant savo miega- 
mojo sienos, kur andai kabojo krucifiksas. Nors ir negali ne- 
užverdant kraujui ramiai skaityti aforizmo, jai patinka mažoji 
raina katytė, sėlinanti tarp rugiagėlių. Šįvakar Ketę užvaldžiusi 
nutrūktgalviška nuotaika. Vargais negalais sulaukusi, kol šei- 
mynykščiai atsiguls, ji ištykina iš kambario, nulipa į apačią ir iš- 

smunka į kiemą. Ponios Bel knarkimo dar negirdėti. Pažvelgusi 
aukštyn į namą mato, kad miegamojo šviesos dar dega. Ją dar gali 
pakviesti, liepti sutaisyti karšto gėrimo ar atnešti iš bibliotekos 
knygą. Nuo tos minties jos širdis ima plakti greičiau. Bet ji nesileis 
įkalinama name, nesileis tikrinama. Tegu vikaro žmona sužino, 
kadjos nėra, įsiutusi galvoja ji. Tegu jie išmeta ją. Geriau tai, negu 
būti kaline. Naktis rami ir šilta. Iš pievų kartkartėm atsklinda 
varlių kurkimas, gergždžiantys ir zvimbiantys vabzdžių gyvenimo 
garsai. Ore tvyro įkaitusių plytų ir sausos žolės kvapas, taip pat 
vos juntama drėgmė nuo krintančios rasos. 

Ketė tyliai nusėlina prie tolimosios namo pusės ir ūkinių pa- 
statų, supančių kiemą. Čia malkinė ir sodininko slėptuvė, šiltna- 
miai ir įrankių pašiūrės. Būtent vienoje iš jų vikaras laiko savo dvi- 
ratį. Ketė rausiasi tamsoje keikdamasi, kai jos ieškančios rankos 
užkliudo ir sutarškina įrankius, kai koja paspiria kastuvą ir jis virs- 
ta ant betoninių grindų. Drebančiom rankom ji sugauna jį pasku- 
tinę akimirką. Anksčiau jai tik vieną kartą yra tekę važiuoti dvi- 
račiu — pasiskolino iš mėsininko pasiuntinuko Londone. Ji tyliai 
keikia negarsiai cypiančius ratus, kai varosi jį sodo takeliu ir pro 
vartus. Nemato užpakaly tamsoje žibančios cigaretės, nemato nė 
Robino Darento, kuris seka ją įdėmiu žvilgsniu, atsirėmęs į prieki- 
nę namo sieną ir leisdamas dūmų kamuolius į švelnų dangų. 

Ketė ilgai stumiasi dviratį pieva tolyn prieš užsėsdama ant 
jo, nerimaudama, kad gali nukristi; taip ir atsitinka, nes apstul- 
busi dėl to, kad važiuoja, pamiršta vairuoti ir susverdėjusi griūva 
ant žolėto tako krašto, atsitrenkia į žemę. Nusibraukia žvyrą nuo 
nubrozdintų rankų ir kelio, pastato dviratį, susitvarko sijoną ir 
vėl permeta koją. Ji nebus blogesnė už vikarą, kuris taip lengvai 
važiuoja su savo per trumpom kelnėm ir lepšiška veido spalva. 

Pamažu ji įsivažiuoja ir suvokia, jog kuo sparčiau rieda, tuo leng- 
viau išsilaikyti tiesiai ir vairuoti. Keletą kartų vos ne vos išvengusi 
naujos nesėkmės, ji kuo puikiausiai įsimiklina minti žolėtu taku 
link kanalo. Šviesos jai nereikia. Blyškus dulkėtas pakrantės ta- 
kas tiesus ir aiškiai matomas, jis veda pro vešlius žalius vikšrius ir 
krūminius builius, dagius, rūgštynes ir pienes. Ketė mina pedalus 
taip sparčiai, kaip tik drįsta, ir vėjas kedena jos trumpai kirptus 
plaukus, drėkina akis ir vėsina odą. Ji nejučiom nusišiepia tamso- 
je, jaučiasi pakylėta ir nerūpestinga. Būtų pravažiavusi tiesiai pro 
baržą, kur Džordžas visuomet nakvoja, ir paieškojusi jo Tačame, 
bet kajutėje pamato šviesą ir smarkiai svyruodama stabdo. 

Staiga peršokusi į nejudrumo būseną Ketė jaučiasi apsvaigu- 
si ir kurį laiką pastovi ant tako, gaudydama kvapą ir stengdama- 
si atgauti pusiausvyrą. Kanalo vanduo ramus ir tylus, silpnoje 
žvaigždžių šviesoje ji regi vandens paukščius, be garso sklen- 
džiančius pro šalį. Pasistiebusi nuo kranto ji tyliai pabeldžia į 
valties šoną. Ant krumplių lieka dažų trupinėlių. Iš vidaus at- 
sklinda duslus stuktelėjimas ir batų brūžavimas į medį. Džor- 
džas atidaro kajutės duris ir pakeltu žibintu švysteli Ketei į akis, 
priversdamas ją delnais užsidengti veidą. 

— Tu mane apakinsi! - šaukia ji. 

Šauksmas jai užgula krūtinę ir užpuola draskantis kosulys, ir 
ji susilenkia nuo staigaus skausmo po šonkauliais. Vadinasi, tas 
kosulys joje tebetūno. Dar jos nepaliko. 

— Kete, čia tu? Ar tau viskas gerai? - Džordžas stebeilijasi į 
tamsą, pusiau prigesinęs lempą. 

— Ar daug kitų merginų užsuktų pas tave naktį, Džordžai 
Hobsonai? - kandžiai paklausia ji priepuoliui nurimus. 

— Tik tu, Juodoji Kate. - Jis šypsosi. 

— Ką gi, tai aš. Ar tu užsiėmęs? Kodėl ne mieste? 

— Negaliu aš kiekvieną vakarą eiti į miestą, Kete Morlėj. 
Kaipmat ir nuskursčiau. Iš tikrųjų kaipmat, - gailiai sako jis. — 
Kodėl tu šniokštuoji? Gal bėgai? 

— Važiavau dviračiu, - paaiškina Ketė. - Pasiskolinau vikaro 
dviratį ir atidūmiau čia per menką dalelę laiko, kurį sugaištu ei- 
dama! Taigi ir grįžti galėsiu per menką dalelę 80, užtat galiu 
pabūti su tavim ilgiau. 

— Tu pasiskolinai jo dviratį? Nori pasakyti, gavai leidimą... 

— Nekvailiok. Jei jis nežino, tai ir širdies neskauda. Ką tu čia 
veiki vakarais tokioje ankštybėje? 

— Lipk čia, ir aš tau parodysiu, - pasiūlo Džordžas. 

Prislopintoje lempos šviesoje išryškėja visos veido linijos. 
Saulės įbrėžtos raukšlės apie akis, vagelė virš antakių, tvirtai api- 
brėžti smakro kontūrai. Anų kautynių mėlynės jau išbluko, liku- 
sios tik neaiškios rusvos dėmės, panašios į išterliotų nykščių at- 
spaudus. Jo marškiniai ties kaklu prasegti, rankovės užraitotos. 
Tiek daug odos matyti. Tiek daug jo gyvastingo kūno; tiek daug 
gyvybinės jėgos. Ketė gerte geria tą vaizdą, sulig kiekviena sekun- 
de jausdamasi stipresnė. Jam šypsantis kažkas joje skleidžiasi it 
gležno augalo nauji žali lapai. Ji įsitveria jo rankos ir žengia į denį, 
bet prie kajutės durų sudvejoja. Ta erdvė viduje išties labai ankšta. 

— Aš... aš nemėgstu mažų erdvių, - taria ji. 

— Neužsidarysime viduje, jei nenori, - sako Džordžas, nė- 
maž nesuglumintas jos prisipažinimo. 

Ketė palypėja žemyn pora siaurų medinių laiptukų ir atsisė- 
da apglėbusi kelius. Jai virš galvos plyti nakties dangus, neaprė- 
piamas ir raminantis. 

Kajutė žema ir siaura. Beveik nieko ten ir nėra, neskaitant lo- 

vos palei sieną, keleto lentynų ir viryklės palei kitą sieną. Guolį 
sudaro suplyšę patiesaliukai, atstojantys čiužinį, ir nudėvėtos ant- 
klodės. Ant viryklės stovi alavinis virdulys, bet žarijos jau kadai 
išblėsusios. Džordžas stebi, kaip ji akimis greit apveda jo būstą. Jis 
truputį susiraukia, staiga pasijunta netvirtai. 

— Ne kažin kas, prisipažįstu. Tikrai vargana turėtų atrodyti 
tam, kuris pripratęs gyventi ištaigiuose namuose. 

— Aš dirbu ištaigiuose namuose, - pataiso jį Ketė. - O gyve- 
nu ankštame palėpės kambarėlyje, leipdama nuo šitos kaitros, 
sako ji. 

— Tikrai karšta. Neprisiverčiu kurti viryklės, taigi negaliu net 
pasiūlyti tau arbatos ar kakavos. 

— Tu tikrai esi pratęs turėti kakavos? — kilsteli antakį Ketė. 

— Iš teisybės tai ne, - prisipažįsta Džordžas. - Bet aš turiu 
imbierinio alaus. 

- Imbierinio alaus? 

— Aš jį nuo vaikystės mėgstu, — droviai gūžteli pečiais Džor- 
džas. - Tai ar norėtum? 

— Na, gerai. Išgersiu. Gerklė nuo kosėjimo visai perdžiūvo. 

— O kas tai per kosulys? Kartais girdžiu, kai tu kalbi. Kad 
kvėpuojant tau kažkas kliūva, tik ir lauk, kad sugriebtų. 

Jis paima nuo lentynos rudą butelį, išpilsto į du alavinius 
puodelius. Ketė prieš atsakydama pagalvoja. Jai nepatinka tai, 
ką išgirdo, - kad kiti gali pastebėti jos žymę. 

— Kai buvau kalėjime, pasigavau plaučių uždegimą, - trum- 
pai paaiškina. - Dar nepraėjo. Daktaras sakė, jog praeis, nors aš, 
prisipažinsiu, tikėjausi, kad greičiau. 

— "Tai, matyt, buvo tamsi ir niūri vieta, kad susigriebei tokią 
ligą, - atsargiai ištaria Džordžas. 

— Taip ir buvo. Bet ne nuo to susirgau. O nuo to, kaip su ma- 
nim elgėsi. Kaip į mus... žiūrėjo, - sako ji, siurbčiodama imbieri- 
nį alų, įsmeigusi akis į tamsą puodelio dugne. 

Džordžas ištiesia storą, šiurkštų nykštį, sulenkia jai po 
smakru ir kilsteli, atkreipdamas jos žvilgsnį į save. 

— Aš tai jau rasčiau ką pasakyti kiekvienam, kas su tavim 
šiurkščiai elgtųsi, - iškilmingai sako jis. — Ir ne tik pasakyti. Tu 
gi šitokia liesutė. Negaištu laiko su tokiais, kurie boksuojasi su: 
mažesniais pagal svorį. 

— Šitą tai jau be galo norėčiau pamatyti. Kaip tu kauniesi su 
tenykščiais niekšais, kurie save vadina sargybiniais, - nusišypso 
Ketė. — Jie paragautų savo pačių vaišių. 

— Tas darbas yra grynas žiaurumas ir žvėriškumas, aš taip 
suprantu. Nėr ko stebėtis, kad jo imasi žiaurūs galvijai. Kartą į 
kalėjimą buvo uždarę mano tėvą - ir tai nebuvo blogai mums, 
vaikams, nei mano mamai. Jis įsiutino policininkus, bandžiusius 
išlydėti jį namo iš aludės kone mirtinai nusigėrusį, kaip buvo 
pratęs. Jie nešė jį už rankų ir kojų veidu žemyn tiesiai pro visus 
jo draugužius — dėl to jam užvirė kraujas! Aš džiaugiuosi, kad 
jį uždarė, nes paleistas namo būtų išliejęs tą pažeminimą ant 
mūsų. — Jis purto galvą paskendęs prisiminimuose. 

- Kokia buvo tavo tėvo profesija? 

— Profesija? Netinka čia tas žodis. Jis dirbo padieniu darbi- 
ninku ūkio darbus, visokius atsitiktinius. Ką tik nutverdavo. Jei 
reikėdavo nudirbti ką nors tokio, kas visiems kitiems buvo per 
sunku ar per purvina, kviesdavosi mano senį. Jis pritrumpinda- 
vo šunyčiams uodegas kiekvienąsyk, kai atirasdavo nauja vada. 
Jis jas nukąsdavo. | 

— Jis jas nukąsdavo? Kaip šlykštu! 

— Sako, tai geras būdas - nuo dantų sukandimo žaizda grei- 
čiau užsitraukia. Bet šitaip daryti gali tik laukinis, taip mano 
tėvą ir vadindavo, - aiškina Džordžas. - Aš prisimenu, kaip tie 
vargšai mažyčiai cypdavo, tie visi šunyčiai. Man stingdavo krau- 
jas, bet tėvas nė nesuvirpėdavo. 

— Tačiau aš nebuvau girtas galvijas. Aš tik dariau, ką man 
liepdavo, kalėjime. 

— Ir tai, ką prižiūrėtojai liepdavo tau daryti? Nuolat? 

— Na... gal ne nuolat, - pripažįsta ji, vėl palenkdama veidą. 
Iš tiesų ji nesuskaičiuojamom mažom gudrybėm stengėsi pa- 
žeidinėti taisykles, vaizdavosi maištaujanti. Tai dėl jos elgesio 
prižiūrėtojai atkreipė dėmesį į Tesę, kuri lig tol laikėsi ganėtinai 
ramiai ir tyliai, kad liktų nepastebėta. Ketė mėšlungiškai nuryja 
seiles. — Gal pakalbam apie ką nors kita? 

— Mes galim kalbėtis apie ką tik tu nori, Kete Morlėj, - ro- 
miai sako Džordžas. 

Ketė vėl nužvelgia kajutę, siurbteli imbierinio alaus. 

— Kodėl neišsinuomoji kambario mieste? 

- Aš ir nuomodavaus, bet Čarlis Vyleris, šitos baržos ir dar 
kitų trijų tarp Bedvino ir Tvikenhamo savininkas, pasakė, kad 
galiu nakvoti valtyje, jei noriu, ir be jokio nuomos mokesčio. 
Turėti žmogų laive yra daug saugiau, o aš taip sutaupau pi- 
nigo. 

— Kokiam tikslui tu juos taupai? — paklausia Ketė. 

Prieš atsakydamas Džordžas kiek pagalvoja, paskui siekteli 
popierių šūsnies ant lentynos ir paduoda jai suglamžytą, smar- 
kiai nučiupinėtą reklaminį lapelį. 

— Kanalų prekyba merdi, Kete. Kai kurie ruožai taip prastai 
prižiūrimi, kad vos valioji prasibrauti pro prižėlusius dumblius 

ir gožiančius medžius, ir šliuzai vos ne vos laikosi. Mažai vežėjų 
palyginti sparčiau. Čarlis Vyleris yra seno kirpimo žmogus, jis 
tebesiverčia mažais kroviniais ir smulkia prekyba, bet gangreit ir 
jam teks liautis, - paaiškina Džordžas. 

Ketė žiūri į lapelį. Ant jo išspausdinta grūdėta fotografija 
vaizduoja garlaivį, pilną mergaičių sekmadieninės mokyklos 
uniforma, besišypsančių į fotoaparatą iš po plokščių šiaudinių 
skrybėlaičių. 

— Vaizdingos pramoginės kelionės? - skaito ji. 

— Aba, taip jas pavadino tas vyras, su kuriuo susipažinau. Jis 
gerai pažįsta Batą ir Bradfordą, o kitados buvo vežikas, kaip ir 
Čarlis Vyleris. Dabar jis gerai uždirba — geriau nei pirma — vė- 
žindamas žmones kanalu. 

— Tai tu iškeliautum ir dirbtum jam? - klausia Ketė nupuo- 
lusia širdim. Ji tučtuojau sumeta, kad be Džordžo ji neištvertų 
Šaltųjų Uosių Giraitėje. 

— Ne! Ne, nieko panašaus - aš nusipirkčiau nuosavą laivą ir 
daryčiau tą patį, ką irjis! Tai tikriausiai būtų senas laivas, kitokio 
ir neįpirkčiau, bet aš pats susiremontuočiau ir padaryčiau, kas 
reikia. Prišvartuočiau jį Hangerforde, nes tenai tokių pramo- 
ginių laivų dar nėra. Laivas būtų sykiu ir namai, ir verslas, o aš 
pagaliau būčiau laisvas tvarkytis kaip tinkamas, — tvirtai ir ryž- 
tingai sako Džordžas. 

— Būtų nuostabu. Būti laisvam! - Ketė žvelgia į erdvę, pa- 
gauta tos minties. Ji nelabai įsivaizduoja, kaip tai galėtų atrody- 
ti - gyventi, kaip jai patinka, ir kokią minutę jos nugara vilnija 
jaudulio virpuliukai. Paskui atsidūsta. - Abejoju, ar aš kada to- 
kia būsiu. 

— Kiekvienas gali būti laisvas. Reikia tik surasti būdą. 

— Kiek tau prireiks laiko, kol sutaupysi pinigų ir nusipirksi 
laivą? | 

— Ne tiek jau ir daug. Gal keturių mėnesių. Arba greičiau, jei 
pavyks susitarti dėl daugiau kautynių... ir laimėti jas, žinoma. 

- Žinoma, tu laimėsi! Niekas tavęs neįveiktų — aš gi mačiau, 
kaip tu kaunies. Tu kaip Hektoras arba Achilas. 

— Kas tokie? - susiraukia Džordžas. 

— Senovės pasaulio pusdieviai. 

— O, tikrai? Ir iš kurgi, po galais, tu apie juos išmanai? 

— Tėvas mane dar mažą išmokė skaityti. Duodavo knygų, 
kokių darbininkų klasės vaikas niekad nebūtų galėjęs perskaity- 
ti. Manau, tai jam buvo pramoga, — niūriai sako Ketė. 

— O kodėl pramoga? 

— Jis žinojo, kad gyvenime neužimsiu jokios kitos padėties 
nei ta, kurią turiu nuo gimimo. Kodėl jis varginosi lavinti mano 
protą? Prusinti mane? Dažnai stebėdavausi. 

— Galjis tiesiog norėjo duoti tau gerą pradžią. Gal manė, kad 
su tom jo suteiktom žiniom ištrūksi iš savo padėties ir pakilsi 
aukščiau? 

- Jis lengvai galėjo duoti man tą pradžią, bet padarė iš manęs 
tarnaitę. Tai žiauri dovana - ir bergždžia. - Ji papurto galvą. 

— Betvis tiek tai dovana, ir galbūt su gerais ketinimais. Mano 
tėvas man nieko nedavė, išskyrus žaizdas ir smūgius. 

— O gal nė pats to nežinodamas davė tau dovaną - gal jis 
išmokė tave muštis, ir dabar tu, užsidirbęs iš to pinigų, tapsi ne- 
priklausomas žmogus. 

Ketė ištiesia ranką, braukia išilgai Džordžo rankos per rau- 
menų mazgus, apsiveja jo sprandą. 

— Dauguma merginų pasibaidytų pamačiusios mane kau- 
nantis, sužinojusios, kuo aš užsiimu. Pagaliau tai pažeidžia įsta- 
tymus, ir vargu ar tai pavadinsi geromis manieromis, - švelniai 
sako Džordžas, lenkdamasis prie jos. 

Ji pakreipia galvą, ir jų kaktos susiliečia. 

— Kam man tos geros manieros? Tai tik kaukė, leidžianti vy- 
rams būti žiauriems ir nedoriems, — sumurma Ketė. 

Ji pabučiuoja jį, ir akimirksnį jis nustėrsta apstulbęs, lyg ne- 
galėtų patikėti; o paskui apglėbia ją, be jokių pastangų kilsteli 
nuo laiptelio ir tvirtai priglaudžia. Ketė leidžiasi glaudžiama, 
jausdama įsiliepsnojantį jų odos karštį, jo lūpų skonį ir pašė- 
lusiai garsų savo širdies plakimą. Ji ištiesia ranką atgal uždaryti 
kajutės durų, o Džordžas trukteli ją atbulom ant siauros lovos, 
ir jai nėmaž nerūpi, kad kajutė maža ir lubos arti. Ji to nė nepa- 
stebi. 


Sekmadienį Estera stovi šalia Alberto šventoriuje po pamaldų 
ir mandagiai sveikinasi su kiekvienu parapijiečiu. Giedrame 
mėlyname danguje skaisčiai liepsnoja saulė; šviesa tokia skaidri, 
jog, regis, išryškina kiekvieną žolės stiebelį šventoriuje, kiek- 
vieną žibantį mineralo taškelį granito antkapiuose. Ji blykčioja 
atsispindėdama sutaršytoje Robino Darento ševeliūroje, iš- 
ryškindama auksines ir kaštonines sruogas, kurių Estera ne- 
buvo pastebėjusi. Jos dėmesį patraukia plaštaka, padėta jai ant 
rankos. | 

— Ar tai jūsiškis svečias? - klausia Klerė Higins prislopinusi 
balsą, kad neišgirstų vikaras. 

Saulė nėra gailestinga Klerės veidui, ji išryškina mažyčius 

plaukelius ant jos viršutinės lūpos ir inkštirus ant šiaip jau dai- 
lios nosies. Estera ūmai sunerimsta, kiek jos pačios trūkumų 
taip įžūliai išstatyta visuotinei apžiūrai. 

— Taip, ponas Robinas Darentas, teosofas. Jiedu su Albertu 
tyrinėja mūsų pievų dvasines savybes, - šnibžteli jai Estera. 

Klerė įdėmiai nužvelgia Robiną nuo galvos iki kojų. Jos vei- 
de atsiranda apatiška pripažinimo išraiška, ir Estera dėl to kiek 
susinervina. 

— Arjis vedęs? - klausia Klerė, nenuleisdama nuo jo akių; ji 
pamažėle glostinėja skrybėlaitę prilaikančio žalio šilkinio kas- 
pino galą. 

— Ne, širdele, bet tu ištekėjusi, - pabrėžia Estera. Ji griežtai 
kilsteli antakius, žiūrėdama į draugę, ir abi nusijuokia. 

— Supažindink mane, - sušnypščia Klerė, Robinui neskubiai 
artinantis prie jų. 

— Ponios, ar galiu jus palydėti atgal į kaimą? - Jis nusišypso 
joms, mandagiai sunerdamas už nugaros rankas. 

— Pone Darentai, norėčiau pristatyti jums savo gerą draugę, 
ponią Klerę Higins. 

— Labai malonu, ponia Higins, - Robinas smagiai paspau- 
džia jai ranką. 

— Tikiuosi, jūsų, pone Darentai, nebaidė smalsūs į jus nu- 
kreipti žvilgsniai per pamaldas, - sako Klerė. - Bijau, kad čia, 
Šaltųjų Uosių Giraitėje, mes nesulaukiame daug dėmesio vertų 
lankytojų. O spiritualistų tuo labiau. 

Trijulė nusisuka nuo bažnyčios ir patraukia žvyruotu taku 
prie vartų. 

— Na, bijau, kad turėsiu nuvilti jus, ponia Higins, nes aš nesu 
nei ypač vertas dėmesio, nei spiritualistas. 

— O? Ar teosofas labai skiriasi nuo spiritualisto? - klausia 
Klerė. 

— Taip, tikrai, ponia Higins. Didžiulis skirtumas. 

— Tiesą sakant, neseniai vieną vakarą mes kaip tik surengė- 
me seansą su vietine spiritualiste. Tik nesakykite vikarui, nes 
Išstera turės bėdos! - sąmokslininkiškai sako Klerė. 

— Klere! - protestuoja Estera, bet Robinas taip šiltai nusi- 
šypso, kad ji vėl nusiramina. 

— Nėra ko bijoti, jūsų paslapties aš nieku gyvu neišduosiu, — 
sako jis. Klerė jam žavingai nusišypso ir reikšmingai spusteli Es- 
terai ranką. - Bet gal galėčiau primygtinai pasiūlyti šioje srityje 
paisyti atsargumo? - tęsia Robinas. - Bijau, kad dauguma mediu- 
mų, kaip jie save vadina, yra visiški apsimetėliai. 

— Ak, bet juk tikrai ne ponia Dantorp? - sako Klerė. - Ji su- 
geba pažvelgti anapus fizinio pasaulio į dvasių pasaulį... Mes abi 
tą patyrėme, ar ne, Estera? Aš nė kiek neabejoju, kad jos galios 
neapsimestinės. 

— Ir ji greičiausiai kalbasi su mirusiaisiais? — rimtai klausia 
Robinas. 

— Na... taip, iš tiesų, - nebe taip užtikrintai atsako Estera. — 
Nors aš ir niekad nemačiau nė vienos iš tų dvasių, su kuriom ji 
kalbasi, ir negirdėjau... 

— Manau, kad jūs, kaip daugybė gerų žmonių, buvote šitos 
moters apgaudinėjamos. - Robinas papurto galvą. - Mirusiųjų 
dvasios neegzistuoja — bent jau ne taip, kaip aiškina šitie mediu- 
mais besidedantys mugių juokdariai. - Jis sumosikuoja ranko- 
mis, leisdamas suprasti, kad prieštarauti neverta. - Mirus kūnui, 
individo sąmonė susijungia su visuotine dvasia ir palaimoje lau- 
kia savo numanomo atgimimo. Velionio asmenybės nebelieka; 

taigi vaiduokliai, prisimenantys savo buvusį gyvenimą, tiesiog 
negali egzistuoti, - aiškina jis. 

— O varge! Ar tikrai? Ji visada atrodė tokia nuoširdi savo ti- 
kėjimu ir sugebėjimais... - murma visiškai nusiminusi Klerė. 

— Nė truputėlio tuo neabejoju, ponia Higins. Nesigėdykite, 
kad jus šitaip apgavo, - iki jūsų buvo tūkstančiai kitų! Aš ir nesa- 
kau, kadji iš viso neturi vidinio regėjimo ar sugebėjimų, tačiau, 
net jei ir turi, tai neišlavintus ir susipainiojusius, - atsargiai sako 
Robinas. 

— Ką gi, veikiausiai mudviem nebevertėtų ten eiti? — Klerė 
susirūpinusi pasižiūri į Esterą. 

— O varge - ar tik nebūsiu jūsų nuliūdinęs ir sugadinęs jums 
pramogą? - Robinas sustoja ir pasisuka į Klerę ir Esterą, tvir- 
tai sugniaužęs rankas. - Prašau, dovanokite man. Nežengsiu nė 
žingsnio toliau, kol neatleisite, net jei tai reikštų, kad liksiu be 
priešpiečių! - Jis taip ir lieka stovėti, iškilmingas ir maldaujan- 
tis, kol Klerė sukikena, o Esteros lūpų kampučiai trukteli nuo 
šypsenos. — Na štai, jūs man atleidote. Matau iš jūsų veidų. - Jis 
plačiai nusišiepia. 

— Eime, pone Darentai. Neleisiu, kad liktumėte be priešpie- 
čių, - užtikrina jį Klerė. 

— Ką gi, aš bent jau galiu nebesijaudinti dėl kai ko, - ištaria 
Estera. 

— O, dėl ko gi? - pasiteirauja Robinas. 

— Na, per pastarąjį mūsų... pasisėdėjimą ponia Dantorp gavo 
ypač kraupų perspėjimą nuo vienos iš tų dvasių, kurių balsus 
išgirdo. Arba manė, kad išgirdo, tiksliau pasakius. 

— Ak... Hete, tikra tiesa! — patvirtina Klerė. 

— Matyt, kažkoks didžiulis blogis įėjo į vienos iš mūsų gyve- 

nimą ir žada mums sunkius laikus. Po tam tikrų diskusijų prieita 
prie išvados, jog tas perspėjimas buvo skirtas man, - sako Estera 
nerūpestingai, nors puikiai prisimena šaltą ją krėtusį drebulį ir 
tamsią laukiančią figūrą po medžiu. | 

— Jums, iš tiesų? Na, brangioji ledi, nebijokite, - sako Robi- 
nas. — Aš visiškai tikras, kad ponia Dantorp girdėjo savo pačios 
lakios vaizduotės aidą. Galėčiau lažintis iš savo paskutinio ši- 
lingo. “ 

— Pone Darentai! - jiems už nugarų pasigirsta Alberto bal- 
sas. Jie nutyla ir atsigręžia į vikarą, risnojantį iš paskos nerangia, 
trūkčiojančia eisena sutanai plakantis apie kelius. - Pone Da- 
rentai, gal būtumėte toks geras ir leistumėte kai kam jus prista- 
tyti? - klausia jis neatgaudamas kvapo. 

— Taip, žinoma, pastoriau. Damos, jūs man atleisite? — Jis 
grakščiai palenkia galvą į jų pusę. 

Albertas linkteli žmonai ir jos draugei ir nusiveda teosofą su 
atmesta už nugaros ranka. 

— Ką gi, jis išties žavingas, ar ne? - sumurma Klerė. - Ar ži- 
nai, ką aš galvoju? Manau, tavo vyras ėmė truputį pavyduliau- 
ti, pamatęs tave einančią ir besikalbančią su tuo jaunuoliu! - Ji 
lengvai kumšteli Esterą. 

— O, ne! - nusijuokia Estera. - Esu tikra, kad ne. Ar tikrai 
taip manai? - įsidrąsina ji. 

— Įsitikinusi! Toks žavus vaikinas... ir toks dailus. Mačiau, 
kaip jis tau šypsosi... galbūt vikaras turi svarią priežastį pavydė- 
ti? — vylingai užsimena ji. 

— Klere, dievaži! - įspėja ją Estera, bet pati negali susiturėti 
nesišypsojus. | 

— Ir dar kai ką tau pasakysiu — aš irgi pavydžiu. Tau, kad 

turi namuose tokį nuostabų svečią! Pas mus į Parko Sodybą 
niekada neatklysta joks įdomesnis žmogus. Tiesiog neteisin- 
ga, - atsidūsta Klerė, įsikibdama Esterai į ranką, ir jos vėl eina 
savo keliu. 

Estera nieko nepasako, kiek susigėdusi, kad taip malonu pa- 
sijusti pavyduliavimo objektu. 


Ketė išgirsta pieninės vežimo girgždėjimą keliuku ir su pieno 
ąsočiais išeina jo pasitikti. Rytas, dar nėra septynių, dangus 
skaidrus ir bespalvis kaip stiklas. Pienininkas Baretas An- 
dersas liesas ir tylus. Jo darbiniai rūbai trenkia galvijais, bet 
rankos švariai nušveistos iki rausvumo. Burnos visai nema- 
tyti iš po nusvirusių ūsų, tokių pat riebaluotų ir žilų, kaip ir 
plaukai. | 

— Kaip visada malonu, Baretai, - sako Ketė, slopindama 
žiovulį. 

Nubudus iš neramaus miego, pirmąją valandą ji jaučiasi 
pašiurpusi, virpanti ir apdujusi. Ji pastato sunkius ąsočius ant 
žemės, o pienininkas atmatuoja dvi pintas pasukų, vieną nu- 
griebto pieno ir vieną grietinėlės, nardindamas į bidonus ala- 
vinį matuoklį ilga rankena. Tvirtas kresnas arklys storu sturp- 
liu pakelia uodegą, garsiai pabezda ir išstumia ant kelio krūvą 
mėšlo. Ketė pakelia į dangų akis. 

— Čia man teks visa tai surinkti, labai ačiū, - suburba. 

Bareto burna po žandenomis krypteli. 

- Šitai patiks šeimininkei, va šitai. Pravers rožėms, ir nekai- 
nuoja, — tingiai nutęsia jis. 

— Kaip miela iš tavo pusės, senas kuine, - padėkoja Ketė 
arkliui. 

Baretui įlipus į vežimą ir lėtai nuvažiuojant palei pievą į kai- 
mą Ketė su grietinėlės ąsočiu rankose dar akimirksnį padelsia. 
Jai patinka ramybė, tyla ir vėsus oro drėgnumas. Kaip malonu, 
ir kaip labai skiriasi nuo kepinančios, sunkios popietės tvan- 
kumos. Virš galvos praskrenda vora klykaujančių čiurlių, jų 
sparnai atlaužti atgal, kūneliai įsitempę. Į vakarus, kur dangus 
sodresnės spalvos. Ketė žiūri jiems įkandin svajodama sekti iš 
paskos. 

Kaip tik tuomet ji išgirsta už nugaros atidaromas duris ir ty- 
liai besikalbančius balsus. Grįžtelėjusi pamato iš namo išnyran- 
čius vikarą ir teosofą, apsikrovusius žiūronais ir krepšiais. Vika- 
ras žengia žvaliai, baksnodamas žvyrą poliruoto riešutmedžio 
lazda ir be paliovos rimtai kalbėdamas. Darentas vilki dabitišku 
drobiniu švarku, vieną ranką atsainiai įbrukęs į kišenę, kitoje 
nešasi dėžės pavidalo fotoaparatą, aptrauktą minkšta ruda kiau- 
lės oda, su paauksuotais papuošimais. Jiems einant prošal Ketė 
nugirsta prislopintus vikaro žodžius. 

— „aš tikiu, kad pagrindinė priežastis, dėl kurios visuomet 
jaučiau nuoširdžią meilę kaimui ir laukinei gamtai, pagrindinė 
priežastis, kodėl mane visąlaik taip traukė prie tų dalykų ir kodėl 
jie man teikė paguodą, yra ta, jog visą tą laiką, man pačiam neži- 
nant, buvau šitų būtybių, elementalų, draugijoje; būtybių, aukš- 
tesnių ir artimesnių Dievui nei visa žmonija, - kalba jis. Vikaras 
toks įsitraukęs į savo kalbėjimą, kad nė nepamato savo tarnaitės, 
stovinčios rytmečio šviesoje su pieno ąsočiais prie kojų. 

— Taip iš tikrųjų gali būti, Albertai. Jūs, be abejo, turite užuo- 
mazgų vidinio regėjimo, pirmiausia leidžiančio išvysti elemen- 
talus, o nuo to mes visi ir pradedame. Sakykite, ar tuomet, kai 
pirmą kartą juos išvydote, išgyvenote transo būseną ar ką nors 
panašaus? - klausia teosofas. 

Ketė suraukia antakius jiems praeinant pro šalį už kokių tris- 
dešimties pėdų. Jos ramybės akimirkos kaip nebūta. Prie varte- 
lių į pievą teosofas dirsteli atgal, vikarui nepastebint, ir pasiun- 
čia jai šypseną - pernelyg supratingą ir familiarią jos supratimu. 
Ji nusisuka ir pakelia kitą ąsotį prieš sukdama į virtuvę. 

Ketė žino, kad jų nebus mažiausiai valandą. Teosofas greit 
perėmė vikaro įprotį anksti keltis ir prieš pusryčius su juo eina 
pasivaikščioti į pievas. Bet tai ne daugiau nei pasivaikščiojimai. 
Iškvietimai, taip ji nugirdo teosofą juos vadinant aną vakarą, pa- 
tiekdama jam dar vieną porciją omleto su sūriu. Kamuojama 
smalsumo ar kažko panašaus, Ketė tyliai užlipa laiptais ir eina 
koridoriumi link svečių miegamojo, tapusio Darento kambariu. 
Ji be garso uždaro duris, kad neišgirstų Estera, jei kartais jau nu- 
budo, atitraukia užuolaidas, o paskui stovi, įsirėmusi rankomis 
į klubus, ir apžiūrinėja vaizdą. Kambarys sujauktas. Kiekvieną 
rytą jinai čia sutvarko, kiekvieną vakarą vėl pakloja lovą ir už- 
traukia užuolaidas, ir vis tiek per trumpą laiką teosofas įsigu- 
drina sukelti daugiau netvarkos, nei jos būtų mažiukų pilname 
vaikų kambaryje. Drabužiai ir batai išmėtyti ant krėslo, žemos 
sofos ir grindų; lėkštė su sūrio luobomis ir vynuogių koteliais 
pastatyta per vidurį ant šilkinės dygsniuotos antklodės, nučiu- 
pinėtos riebaluotų pirštų; aukšta knygų šūsnis palei lovą pasvi- 
rusi į šoną; sujauktos į gniutulą paklodės pusiau nuslinkusios 
nuo lovos. Viena pagalvė visai ne savo vietoje. 

— Dėl Dievo, ar jam buvo koks priepuolis? - burba Ketė, pra- 
dėdama rankioti drabužius, purtydama juos ir tvarkingai kabin- 
dama į spintą. 

Ji pakloja lovą ir surikiuoja batus, vieną purviną porą pastato 
prie durų - juos reikės nunešti į apačią ir išblizginti. Perkrauna 
knygas, o tą bedarant iš krūvos iškrinta vokas. Ketė jį pakelia, ir 
jos akys užkliūva už adreso. Ponui R. Darentui, Karalienės viešbu- 
tis, Niuberis. Vadinasi, prieš atvykdamas į vikariatą, gyveno vieš- 
butyje? Ketė nedvejodama atidaro voką ir išima laišką, atsargiai 
prilaikydama pirštų galiukais. Popierius glotnus ir brangus, ra- 
šalas ryškiai juodas, data dviejų savaičių senumo. 


Mielas Robinai, 


numanau, kad šis laiškas tavęs nenudžiugins, bet mes 
su tavo motina po ilgų svarstymų sutikome, kad tai, ką aš 
siūlau, tau tinka visų geriausiai. Tu, žinoma, mums bran- 
gus, tavo motinai gal net pernelyg - ji tikrai tave beprotiš- 
kai myli ir tenkino visus tavo norus. Kartais pasvarstau, 
kiek tu tai suvoki ir ar nebandai išnaudoti jos meilės savo 
labui. Gal tau taip elgtis būtų visai natūralu, gal mes aplai- 
džiai tave auginome. Kad ir kaip ten būtų, atėjo laikas tau 
pasikliauti savo paties jėgomis. Ta tavo teosofija, Robinai, 
niekur tavęs nenuves. Nesakau, kad turėtum ją mesti; kaip 
tik stenkis pasilaikyti ją kaip hobį, jei tik nori. Tačiau kar- 
jerai ji visiškai netinka. Privalai imtis ko nors, kas turi pers- 
pektyvų, ko nors, kas tau laiduotų žinomumą ir sėkmę. Pa- 
žvelk į savo brolius - medicinoje ir karo tarnyboje. Jie daro 
puikias karjeras. Nesiūlau tau imtis medicinos studijų — 

galų gale tu ir neturi tokio darbštaus proto kaip Džonas. 
Bet aš vėl meldžiu tave pagalvoti apie kariuomenę. Aš - 
mes - tvirtai tikime, jog disciplina ir tvarka išeitų tau į gera. 
Ir pagaliau - tu sektum mano pėdom. Bet net jei spirsies, 
kad kariuomenė - ne tavo kelias, aš primygtinai tau siū- 
lau susirasti savąjį kelią - kokį nors vertingą kelią. Ir todėl, 
nors man skaudu tai rašyti, atmetu tavo pastarąjį prašymą 
dėl lėšų. Man sąžinė neleidžia daugiau tau siųsti pinigų, 
žinant, kad jie leistų tau ir toliau gaišti laiką ir nesiekti 
prasmingos veiklos. Žinau, kad sugebėtum ne prasčiau už 
savo brolius, ir esu nusiteikęs padėti tau siekti savojo tikslo. 
Žinau, kad nenwilsi mūsų, o priversi tavimi didžiuotis. Ti- 
kiuosi, kad tau viskas gerai. 


Tave mylintis 
V. E. Darentas 


Ketė baigia skaityti laišką ir atsargiai įdeda atgal į voką. Įkiša tarp 
dviejų knygų ir kruopščiai jas sulygina, kad voko nė kiek nebūtų 
matyti. Ji galvoja apie Robino Darento naują lininį švarką, brangų 
odinį fotoaparato dėklą. Patraukia nuo tako jo dailius batus ir 


nusišypso. 


Sutemus Ketė išsiruošia pasimatyti su Džordžu prie tilto Tačamo 


pakrašty. Prieplaukos statinių fone matyti vien jo siluetas, jį iš- 
duoda tik rankos judesys ir žioruojanti cigaretė. Priėjusi artyn 
ji pamato blankiai sublizgant jo dantis, kai jis nusišypso, o kai 
įžiebia degtuką, kad ji galėtų geriau jį įžiūrėti, jo veide sumišę 

savininkiškumas ir drovumas. Kažkas Ketei sukirba, verčia jo 
siekti, nepermaldaujamai stumia prie jo artyn; jis yra magnetas, 
ir jos kraujas, lyg virtęs geležim, trokšte jo trokšta. 

— Tai traukiam į miestą? - taria ji, stovėdama šalia, užtektinai 
arti, kad jaustų jo šilumą, įkvėptų vos juntamą pjuvenų ir arklio 
kvapą, sklindantį nuo drabužių. Jis paima ją už rankos. 

— Aš labai norėčiau vieną gražią dieną pamatyti tave saulės 
šviesoj, - sako jis. - Mudu amžinai tamsoje, kaip kokie romaną 
sukantys vaiduokliai. 

— Romaną? Tai štai koks čia reikalas? - šelmiškai atsiliepia 
ji. - Na, sulig dienai išaušus aš pranyksiu miglos debesy. 

— Beveik ir tikiu tuo, Juodoji Kate. Beveik tikiu! - rimtai 
sako jis. 

— Galėtume susitikti sekmadiėnio popietę. O gal tu ateisi į 
Karūnavimo šventę Šaltųjų Uosių Giraitėje? Susitikčiau su ta- 
vim tenai, - pasiūlo ji, bet Džordžas papurto galvą. 

— Rytoj rytą aš išplaukiu su kroviniu. Kelias dienas manęs 
nebus. ( 

— O, - nupuolusia širdim prataria Ketė. - Tuomet verčiau 
jau atsigriebkime šįvakar. | 

— Tai jau taip, - šypsosi Džordžas. - Eime. Noriu tau kai ką 
parodyti. 

Jis vedasi ją ne link miesto, o tolyn nuo kanalo, į apleistų san- 
dėlių ir sukiužusių dirbtuvių raizgyną aplink nedidelę aikštę — 
kadaise klestėjusios kanalų prekybos apmirusį centrą. 

— Kur mes einame? - klausia Ketė. 

- Jau atėjome. Eikš, lipk šitom kopėčiom, - sako Džordžas, 
rodydamas į plonas metalines kopėčias, pritvirtintas prie di- 
džiausiojo pastato šono. 

— O kas ten viršuje? Ar mums leidžiama lipti? 

— Nuo kada pradėjai rūpintis, kas leidžiama ir kas ne, Kete? 

Ketė trukteli petį ir pradeda kopti. 

— Tu visiškai teisus, - prataria. | 

Kopėčios ilgos, tarpai tarp skersinių per dideli, nepritaikyti 
tokiems kaip Ketė. Kai ji galiausiai užsikaria iki viršaus ir užlipa 
ant molio čerpėm dengto stogo, vos atgauna kvapą. Susilenkia 
perpus, oras skverbiasi jai į krūtinę badydamas kaip tūkstantis 
stiklo šukių. Tik kartą įtraukia oro, ir užpuola kosulys, draskan- 
tis kūną, neleidžiantis įkvėpti. Skausmas nepakenčiamas, raižo 
lyg peiliai. Džordžas nieko negali padaryti - turi praeiti. Jis ban- 
doją prilaikyti, tačiau ji neištveria spaudimo į šonkaulius ir dre- 
bančia ranka silpnai pamoja jam atsitraukti. Kosulio priepuoliui 
pasibaigus ji sėdi ant stogo prisitraukus kelius ir įkniaubusi į 
juos veidą. Gerklė kaip išdraskyta, bet sulig kiekvienu nedrąsiu 
įkvėpimu krūtinę kaustantys geležiniai lankai atsileidžia. 

— Ar tau dabar geriau? - sunerimęs klausia Džordžas. 

Jis paima jos ranką, nykščiu perbraukia krumplius. Ketė 
linkteli. 

— Kai va taip užeina, mane išmuša iš vėžių, — teisinasi ji. — 
Nemanau, kad yra taip blogai, kaip iš šalies atrodo. Daktaras 
sakė, kūnas šitaip vaduojasi iš to, kas jam kliudo. - Ji pakelia gal- 
vą, pamato Džordžo veide rūpesčio raukšles, švelniai nušviestas 
žvaigždžių, ir pajunta kaltės dilgtelėjimą. Daugybė moterų išėjo 
iš Holovėjaus blogesnės būklės nei ji. Kai kurios gal net apskri- 
tai neišėjo - ji neturi kaip sužinoti. Staiga ji siaubingai aiškiai 
išvysta Tesę, susmukusią kameros kampe kaip sulaužyta lėlė. 
Nebūk toks išsigandęs, tas priepuolis bent jau neprasidėjo, kai 
buvau ant kopėčių, - sako ji kiek virpančiu balsu. 

— Aš neturėjau versti tavęs lipti. Aš pamiršau... Dovanok 
man, Kete. 

-— Tau nereikia atsiprašinėti, tikrai. Jeigu kiekvieną kartą man 
šitaip kosint po truputį pasišalina užkrėtimas, tai tu man pagel- 
bėjai. Na, tai ką mes veikiame ant stogo? 

— Apsidairyk aplinkui. Man čia, viršuje, patinka. Po karš- 
tos dienos čerpės ilgai išlaiko šilumą ir galima tiesiog gulėti, 
šildytis ir stebėti pasaulį. Žiūrėk, - sako Džordžas, ir Ketė jam 
paklūsta. 

Jie yra aukštai, sulig kaštonų viršūnėmis; žemiau jų tik tam- 
sūs šešėliai ir stogų kraigų apybrėžos. Rytuose Tačamo žiburiai 
nudažę erdvę blyškiu gelsvu švytėjimu, o toliau ties horizontu 
vos įžiūrimos dar spingsi Niuberio šviesos. Dangus virš galvų 
alyvų ir rašalo mėlynumo, prismaigstytas šaltų, baltų žvaigž- 
džių. Ketė giliai, atsargiai įkvepia, užuodžia įkaitusį kelio gudro- 
ną, perdžiūvusią sandėlių medieną. 

— Iš čia viskas atrodo taip ramu, tiesa? Nepamatysi nei kivir- 
čų, nei melagysčių, nei muštynių. Jokių vargų. Visi jie liko ant 
žemės, kaip purvas. Beveik panašiai kaip būnant toli toli jūroje. 
Ar nemanai? —- sumurma ji. 

— Aš niekad nebuvau jūroje. 

Džordžas apkabina ją per pečius ir panardina ranką jai į 
plaukus. 

— Ir aš nebuvau. Bet esu apie tai skaičiusi. 

— Čia aplinkui ištisas mylias nėra nė gyvos dvasios. Išskyrus 
senąjį Klementą, kuris miega po tiltu, - tyliai sako jai Džordžas. 

— Tuomet aš visiškai tavo valioje. 

Ketė šypsosi. Jų prislopinti balsai nakties tyloje atrodo skar- 
dūs. Netoliese augančiame medyje sušnara plunksnoti sparnai 

pasibaidžius nakties miego susiruošusiems paukščiams, odą vė- 
sina lengvutis vėjo dvelktelėjimas. 

— Ne, Kete, - tai aš visiškai tavo valioje, - atsiliepia Džordžas. 

Jų bučiniai godūs, skubūs. Ketė nutempia Džordžui marški- 
nius, perbraukia lūpomis liemenį, jausdama sūrumą. Džordžas 
iš pradžių yra nedrąsus ir švelniai ją prilaiko, nors akyse užsižie- 
bia geismo ugnelė, paskui Ketė ištaria: 

— Aš nesu ligonė, Džordžai Hobsonai. J 

Jis sukiša pirštus į jos trumpai kirptus plaukus, atlošia galvą, 
kad galėtų pabučiuoti kaklą, ir vienu lengvu judesiu užsimeta 
ją ant savęs taip, kad ji sėdėtų apžargom, kūnas prie kūno; kad 
jie mylėtųsi tykiame nakties ore, nuo kurio jų rankos pašiurpsta 
kaip žąsies oda. 


Šventinė diena, skirta karaliaus Jurgio V karūnavimo metinėms 
paminėti, išaušta giedra, be jokio debesėlio, ir įdienojus oras rai- 
buliuoja nuo karščio. Bukmedžių lapai susiraitę ir truputį užsisukę, 
tarsi netvertų noru parodyti savo sidabrines apačias; pučiamųjų 
orkestrantai groja prakaitu žliaugiančiais raudonais veidais, kan- 
kindamiesi su tomis puošniomis savo uniformomis. Priešais baž- 
nyčią išrikiuotos palapinių ir tentų eilės suvyniotais ir surištais 
šonais, kad oras laisvai judėtų. Visos kaimo pievelės išdabintos 
ryškiaspalvėmis medvilninėmis vėliavomis, jų priraišiota ir palei 
taką į bažnyčią, o Klerė Higins, atsakinga už gėles, susirūpinusi 
laksto nuo puokštės prie puokštės, nervindamasi, kad žiedai karš- 
tyje vysta. 

— Klere, mieloji, deja, bijau, kad tu nieko nepadarysi. Eikš, iš- 
gerk limonado stiklą, kol neišgriuvai iš kojų, - pašaukia ją Estera. 

- Jei pastatyčiau kvapiuosius pelėžirnius medžio šešėlyje, jie 
dar vieną kitą valandą išsilaikytų... - spigiu balsu svarsto Klerė, 
nė nemanydama trauktis. 

— Bent skėtį pasiimk! — šūkteli jai pavymui Estera ir pasi- 
traukia į baltą palapinę. Saulė deginte degina. - Kete! Kaip ten 
arbata? — nusišypso Estera. 

Ketė visą rytą leipėja arbatos palapinėje, kurstydama mažą 
viryklę ir virdama vieną arbatinį po kito. Jos suknelė nugaroj 
permirkusi, plaukai prilipę prie galvos, bet ji negali nusiimti 
kyko. Ant kaklo likusi mėlynė, kur Džordžas per stipriai ją bu- 
čiavo. Jos plaukai jau paaugę ir beveik galėtų ją uždengti, ir ji to 
siekdama paskubom užkiša juos už ausies. 

— Arbata paruošta, ponia. Bet visi nori limonado. Per karšta 
gerti arbatą, - bejausmiu balsu išberia Ketė. 

— Niekai! Mano nuomone, karštą dieną arbata užvis geriau 
atgaivina. Iš tiesų išgerčiau puodelį dabar, jei galima. 

Visą dieną Ketė ruošia ir padavinėja arbatą Šaltųjų Uosių 
Giraitės gyventojams. Estera ir dar viena moteris už dailiai iš- 
rikiuotų prekystalių rūpinasi tešlainiais ir paplotėliais bei dalija 
dubenėlius braškių su grietinėle. Vaikai, nusitvėrę vaisinius le- 
dus, laižo juos pašėlusiai skubėdami, nes tie beregint tirpsta ir 
varva per rankas iki alkūnių. Šitaip pasaldintus vaikus po visą pie- 
vą persekioja įsiaudrinusios vapsvos. Robinas Darentas vaikšto 
nuo prekystalio prie prekystalio, sunėręs už nugaros rankas ne- 
lyginant vizituojantis dvasininkas, o vikaras su nedideliu būreliu 
vyrų ir moterų seka jam iš paskos. Ketė suglumusi žiūri į jį ir ste- 
bisi, kaip per tokį trumpą laiką jis sugebėjo padaryti tokį įspūdį. 

— Tai čia ta naujoji Kaningų tarnaitė. Katerina, ar ne? - nu- 
tęsia ponia Eiveri, su keliom palydovėm praeidama pro arbatos 

stalą. Ji pasibalnoja akiniais savo kaulėtą nosį ir per juos dirsčio- 
ja į Ketę. | 

— Mane vadina Kete, ponia, - atsako Ketė, įgelta ponios Ei- 
veri elgesio. 

— Na, aš ne su tavim kalbėjau, mergaite. Tikra šelmė, ar ne? 
Tik neseniai atkeliavus iš Londono, ir dėl priežasčių, kurių 
verčiau neminėti, kaip suprantu, - pastebi ponia Eiveri savo 
bičiulei. 

Ketę užlieja susierzinimas. Ji aukštai prieš save iškelia arba- 
tinuką, pasidabina bereikšme šypsena ir prabyla tyčia nutaisytu 
ryškiu Londono prastuomenės akcentu. 

— Arbatos, ponia? Gurkšnelį karališkosios? —- sučiauška ji. 

— Ne, ačiū, - atkerta ponia Eiveri ir nuslenka tolyn, surauku- 
si iš pasibjaurėjimo nosį. 

- Pasipūtusi sena karvė, - tyliai murmteli Ketė. 

— Ponios, dabar šypsomės! Žiūrėkite čia! — šūkteli joms vy- 
ras ruda drobine eilute ir su katiliuku. Jis turi fotoaparatą ant 
trikojo, nukreiptą į arbatos palapinės pusę. 

— O, žmogus iš laikraščio! - sako Estera. 

Ketė išeina priešais tentą, tebelaikydama pasidabruotą ar- 
batinuką, su kuriuo rankose užkalbino ponią Eiveri. Iš po dy- 
gaus brezento ji įdėmiai stebi, kaip vikaro žmona ir kitos kaimo 
ponios ištiesina nugaras ir pasitaiso skėčius. Aparatas dusliai 
džerkšteli. 

— Dar kartą, jei malonėsite! - šaukia fotografas. - Stovėkite 
kaip stovėjusios, plačiai šypsomės! 

Ketė spokso į fotoaparato objektyvą, spindintį skaisčioje 
šviesoje. Ji atkakliai žiūri tiesiai į jį, trokšdama kaip nors suga- 
dinti vaizdą. Damos priešais ją išvien puikuojasi baltais nėri- 

niais ir klostėtais apsiuvais, jos maivosi ir šypsosi fotografuo- 
jamos. Ketę linksmina žinojimas, kad fone bus jinai, mažutė, 
tamsi ir blogai nusiteikusi. Ji grumiasi su noru parodyti liežuvį. 

Jos blogą nuotaiką lemia ne vien jai tekęs sunkiausias, bu- 
kiausias darbas. Prisideda dar tai, kad ji neturės nė vienos lais- 
vos minutėlės pati pasidžiaugti švente, o viskam pasibaigus, 
viską sutvarkius ir sudėjus į vietą jai dar teks kažkokiu būdu 
nudirbti visus savo darbus klebonijoje. Šios savaitės Moterų 
balsavimo teisėje buvo įdėtos didingos nuotraukos iš Karūna- 
vimo dienos moterų eitynių, vykusių Londone prieš savaitę, 
birželio septynioliktą. Arkliais pakinkytos pakylos, spalvotai 
papuoštos, nuostabiai atrodančios dėl audeklo klosčių, kaspi- 
nų ir gėlių girliandų. Sufražistės iš viso Londono nuostabiau- 
siais kostiumais, vaizduojančiais Laisvę, Teisingumą ir keturis 
Britų imperijos kampus. Ketei taip norisi, kad ir ji būtų galėjusi 
ten su jomis dalyvauti. Eiti šalia baltų ponių su raudonų angliš- 
kų rožių girlianda ar nešti lazdą su ereliu ant viršaus. Kad būtų 
galėjusi būti dalimi to šlovingo, gražaus, o svarbiausia — pras- 
mingo renginio. Iš arbatos palapinės ji žiūri, kaip kaimo vyrai 
pradeda virvės traukimo varžybas, o moterys liežuvauja ir kem- 
ša pyragus. Paskui priešais ją palapinėje išdygsta vyriškis, kuris 
ją ką tik nufotografavo. 

— Laba diena, panele. Ar yra koks gurkšnis arbatos? — pasi- 
teirauja jis, guldydamas fotoaparatą ant stalo ir išsitraukdamas 
nosinę veidui nusišluostyti. 

— Yra į valias, aš įpilsiu jums šviežios, ne sušutusios, nes jums 
irgi perdien tenka dirbti, - pavargusi atsako Ketė. 

— Karščiau nei šėtono pakulny, tiesa? - nusišiepia žmogutis. 

Jo veidas smailus, berniokiškas, bet išrasojęs ir kažkoks su- 

laukėjęs; žandus ir smakrą dengia vešli tamsiai kaštoninė aug- 
menija. 

- Taip ir yra, o stovėti prie šito arbatos katilo, pasakysiu 
jums, nė kiek ne vėsiau. | 

— Ar vis dėlto gausiu šviežiai užplikytos arbatos, jei pasaky- 
siu, kad mano šios dienos darbas kaip ir baigtas? — sako jis. 

Ketė nuduoda delsianti, bet įpila jam puodelį, ir vyras vėl 
nusišiepia. . 

— Kokiame laikraštyje bus nuotraukos? - klausia ji. 

— Tačamo biuletenyje. Tikėjausi būdamas čia pasirankioti ko- 
kių paskalų aukštuomenės puslapiams, bet visi čionykščiai siau- 
bingai mandagūs ir patriotiški. Kitaip tariant, nykūs. 

Jis paima iš jos arbatos puodelį ir sudrimba ant medinės 
kėdės. 

— Oaar nesutikote naujausio Šaltųjų Uosių Giraitės numylė- 
tinio? Teosofo? - klausia Ketė. 

— Buvau trumpai sutikęs. Jis degė noru fotografuotis. 

— Panašu į jį. 

- Jis drauge su vikaru triūsia prie kažkokio mokslinio prane- 
šimo, ar ko ten. Ne itin daug apie tai išsiaiškinau. Turiu pasakyti, 
skambėjo labai nuobodžiai. Jei prireikia skandalo, vikaru nie- 
kuomet nevalia pasikliauti. — Jis siurbčioja arbatą, paskui pakelia 
akis ir sutinka mąslų Ketės žvilgsnį. - Kodėl klausiate, panele? 
Ar žinote ką daugiau? 

Ji dėbteli į jį ir pasvarsto. 

— Man neišeitų į gera, jei išaiškėtų, jog aptarinėju jų reikalus. 
O dar spaudoje, - atsargiai ištaria ji. 

- Bet aš nežinau, kas jūs tokia, ir prižadu neišduoti, - sako 
vyras, nuoširdžiai pridėdamas ranką prie širdies. 

— Na, ką gi, - ryžtasi ji pagaliau. - Leiskite papasakoti jums 
truputėlį daugiau apie poną Robiną Darentą. 


Savaitės pabaigoje Ketė paima atneštą laikraštį ir pro siaurą tarp- 
durį neria prie rūsio laiptų. Pritupia ant vidurinio laiptelio pa- 
keliui į virtuvę ir varto puslapius, kol randa šventės nuotraukas. 
Nusišypso, pamačiusi save, tūnančią šešėlyje tento pakrašty, o 
Esterą su kitomis damomis besipuikuojančias pirmame plane. 
Puslapio apačioje, kairiame kampe, įdėta prastos kokybės grūdėta 
vikaro nuotrauka, šalia jo - Robinas Darentas. Vikaras šypsosi į 
fotoaparatą savim patenkinta šypsena, smakras pakeltas, krūtinė 
išpūsta. Ketė nusistebi, kas būtent paskatino vikarą šitaip sprogti 
iš puikybės. Ji atverčia aukštuomenės puslapius - menkai teuž- 
maskuotas paskalas, surankiotas anonimo, pasivadinusio Skun- 
diku. Ketė skaitinėja tekstą, kol aptinka ieškomą vardą. 


Šaltųjų Uosių Giraitės šventę savo dalyvavimu pagerbė 
ponas Robinas Darentas, akivaizdžiam kelių kaimo damų 
pasitenkinimui. Ponas Darentas iš Redingo skelbiasi ge- 
bantis regėti fėjas, piktąsias dvasias bei kitus įsivaizduo- 
jamus personažus ir atvyko čia tuo pačiu tikslu pasižval- 
gyti po mūsiškes užliejamąsias pievas, padedamas garbiojo 
Šaltųjų Uosių Giraitės vikaro Alberto Kaningo. Medžioklė. 
tęsiasi jau tris savaites, bet, deja, iki šiol bergždžiai. Kokiom 
priemonėm ponas Darentas galėtų nutverti fėją, Skundikui 
nepavyko sužinoti, lygiai kaip irjo tolesnių veiksmų, jei su- 
gautų. Atrodo, kad pono Darento tėvui, didžiai gerbiamam 
Vilbeforsui Edgarui Darentui, buvusiam gubernatoriui In- 

dijoje, neįprastas jo sūnaus pašaukimas nekelia nė men- 
kiausio entuziazmo. Galbūt, jei jaunajam ponui Darentui 
pasiseks fėjų medžioklėje, jis taip pat suras ir aukso puodą 
tėvo palankumui pelnyti? | 


— Kete! Kur tu, mergyt? Lipk čionai, paimk tuos pusryčių 
indus ir nešk į viršų! — ataidi laiptais ponios Bel balsas. Ketė su- 
lanksto laikraštį ir žvaliai nuskuba į virtuvę. - Ir ko čia dabar ta 
šypsena tavo veide? - įtariai pasiteirauja ūkvedė. Ketė kilsteli 
vieną antakį, bet nieko nepasako. Ponia Bel prunkšteli. - Na, jei 
tai kas nepadoraus, verčiau jau tikėtis, kad aš to nesužinosiu, va 
ir viskas, — sako ji. 

Ketė nuneša į viršų pusryčių lėkštes, ant bufeto tvarkingai 


padeda laikraštį ir laukia. 


Iki priešpiečių ji valo dulkes nuo paveikslų visame prieškam- 
baryje ir virš laiptų. Trina kietai susuktu šluostės kampučiu, kai 
nori pasiekti užraitus ir mažus plyšelius įmantriai išlipdytuose 
rėmuose. Sunkūs aliejiniais dažais tapyti paveikslai vaizduoja 
anksčiau gyvenusius Kaningus, vikaro protėvius, — orūs jų at- 
vaizdai visiems laikams liko įamžinti drobėje. Štai kaip turtingieji 
nusiperka nemirtingumą, mąsto Ketė, kiekvieną jų tyrinėdama, 
įsižiūrėdama į jų negyvas akis. Atrasdami kokią naują vietovę 
ar išrasdami kokį naują dalyką; parašydami knygą ar pjesę. O 
tiems, kurie neturėjo tam pakankamai gabumų, drąsos ar talentų, 
visuomet susirasdavo portretas, o šiomis dienomis - fotografija. 
Užtikrinimas, kad jų vardai nebus pamiršti, jų veidai nevirs dul- 

kėmis. Kaip kad aš pavirsiu, mąsto ji. Vieną dieną. Vargdieniai 
pernelyg užsiėmę darbu, pastangomis išgyventi, kad suktų galvą 
dėl pomirtinio įsiamžinimo. Tūkstančiai jų išnyksta kiekvieną 
dieną ir amžiams liks nematomi ateities kartoms. Niekas nė ne- 
žinos, kad aš gyvenau. Ketė stengiasi negalvoti apie tai, nes visa 
tai vien tuštybė, bet vis dėlto tokios mintys neguodžia. 

Staiga koridoriumi iš svetainės į biblioteką praslenka Al- 
bertas, ir Ketė žiopteli. Vikaras keistai atrodo esantis už namo 
sienų —- ne kūnu, bet dvasia. Jis šmėžuoja iš kambario į kambarį 
taip tyliai, toks išsiblaškęs, kad pusę laiko Ketė neturi supratimo, 
kur jis yra. Tarnui tai trikdanti aplinkybė. Iš garsų name tarnas 
visuomet žino, kur rasti viršutinio aukšto gyventojus. Tarnui 
reikia žinoti, kad jis ar ji galėtų sukinėtis aplinkui, nepastebimai 
judėti iš vienos vietos į kitą, valyti, daryti tvarką ir niekuomet 
nekristi į akis. Taip jis ar ji gali išnaudoti menkiausią pertrau- 
kėlę, sekundei atsiremti į šiltą krosnį ar pažiūrėti į savo atspindį 
paauksuotame veidrodyje, ar pasidairyti pro langą į platųjį pa- 
saulį už namo sienų, pasaulį, kuriame jiems nėra kas veikti. Kiek 
kartų Ketė, pakilusi nuo židinio pado ar atsisukusi nuo valomos 
knygų lentynos, yra pamačiusi vikarą, sėdintį ant kėdės jai už 
nugaros, skaitantį ar rašantį į savo dienoraštį ir visiškai nekrei- 
piantį į ją dėmesio. Jis kaip katė, kurią žmonės randa miegančią 
keisčiausiose vietose ir vos ant jos neužlipa. Ji negali visai laisvai 
tvarkytis po namus žinodama, kad jis namie. 

Ketė išgirsta bibliotekos gale sugirgždant atidaromas ir 
trinktelint uždaromas duris ir įsiklauso. 

— Ar matėte šitą? — garsiai ir atžariai nutraukia tylą Robino 
Darento balsas. 

Ji išgirsta, kaip tekšteli smarkiai nusviestas laikraštis. 

— Robinai! - suskamba džiugus vikaro balsas. - Mūsų nuo- 
trauką? Taip, mačiau ją. Manau, išėjo visai nebloga, nors ir... 

— Aš ne apie nuotrauką, aš apie paskalas, kurių apie mane 
prirašė tas... tas veikėjas, Skundikas! - atrėžia Robinas. 

Jo balsas kupinas pasipiktinimo - Ketė taip ir mato piktą pa- 
šaipą jo veide. Ji prikanda lūpą, slopindama staiga beišsiveržian- 
tį juoką, keliais žingsneliais prislenka arčiau prie bibliotekos ir 
įsižiūri pro dvivėrių durų plyšį. Robinas stovi priešais Albertą, 
jo žandikauliais slankioja kieti pykčio mazgai, kol vikaras skaito 
trumpą tekstą. Palietė skaudamą vietą, ar ne? - galvoja Ketė. 

- Iš tiesų, Robinai, ta persona yra Žemiausios rūšies žurna- 
listas ir visi žino, kad neverta paisyti nieko, ką jis rašo. Prašau, 
neleiskite jam jūsų suerzinti... - Albertas droviai atsikrenkščia ir 
kalba ramindamas. 2 

- Įsivaizduojami personažai, taip jis vadina juos. Įsivaizduo- 
jami! Ar jis mane laiko visišku kvailiu? Kaip jis drįsta dėtis dau- 
giau už mane išmanantis šituos dalykus? Kaip jis drįsta? 

— Tikrai, Robinai, nėra jokio reikalo taip labai imti į širdį... 
niekas tam neteiks jokios reikšmės, - sako Albertas, ir dabar jo 
balsas prislėgtas augančio nerimo. 

'- Otas pašmaikštavimas apie aukso puodo suradimą tėvui... 
ką tai turėtų reikšti? Ar jie buvo Redinge ir įkyrėjo mano tėvui? 
Ar išklausinėjo tenai tarnus, ką tėvas mano apie teosofiją? — 
klausia Robinas. 

Ketė sulaiko kvapą ir kankinamą pauzę laukia, kad jis pridės 
du prie dviejų ir atspės paskalų šaltinį. Ji girdi, kaip daužosi jos 
širdis. 

Vikaras nuolankiu nelaimingu balsu sumurma kažką, ko 
Ketė nenugirsta. 

- Jie supratimo neturi, apie ką šneka, - tie siaurapročiai kvai- 
liai, išsiviepiantys į mane pro ūsus... visiškai jokio supratimo. Jie 
nenutuokia, kas aš esu ar kuo tapsiu! 

— Robinai, prašau... tikrai nėra ko taip krimstis... 

— One, yra! Daugybę metų mane supo abejojantys, neigian- 
tys ir tie, kurie mėgsta išjuokti viską, ko negali suprasti! Man jau 
bloga nuo to! Aš pasimėgausiu jų atgaila, kai mano vardas taps 
žinomas visam pasauliui! Kai būsiu dešinioji pačios madam Bla- 
vatskajos ranka! Tuomet jie pasprings savo žodžiais! 

— Žinoma, Robertai, - netvirtai sako vikaras. 

Pro siaurą plyšelį Ketė mato jo priblokštą veidą ir kaip stovi 
veidu ir kūnu pasisukęs į žingsniuojantį teosofą, nelyginant gėlė 
į saulę. Robinui prisiartinus, jis kilsteli ranką, tarsi norėtų padė- 
ti ją antrajam vyriškiui ant rankos, bet teosofas vėl nusisuka ir 
piktai nužirglioja prie lango. Stoja ilga pauzė, kurios metu vika- 
ras sustingęs iš sukrėtimo, o teosofas gniaužo kumščius įsiutęs. 
Tokioje tyloje Ketė nedrįsta pajudėti. Nėra tikra, ar jos žingsnių 
nesigirdės. 

— Mes stumiamės į priekį per lėtai. Gerokai per lėtai, - paga- 
liau išrėžia Robinas. — Aš čia jau beveik mėnesį, bet nepamatė- 
me nieko. Jaučiau jų buvimą, taip... bet jos nenori įsikūnyti. Ta 
niekam tikusi fotostudija, kur mane nusiuntėte, nuolat išryškina 
tuščius ir perlaikytus rėmus. Taip nieko nebus, Albertai! 

— Ne, žinoma, man taip gaila... Tai ką gi mums daryti? — 
klausia Albertas, ir Ketei kone pasidaro jo gaila, toks nuolankus 
jo maldavimas. - Kaip mums pasistūmėti į priekį? 

— Teosofas privalo stengtis gyventi švariai, moraliai ir vi- 
sur kur padėti savo artimui. Gerumas, dosnumas ir supratin- 
gumas. — Robinas kalba tarsi vaikui, kapodamas žodžius. - Ty- 

rumas yra gyvybiškai svarbus. Bet visų pirma privalu stengtis 
mokymą apie Dieviškąją Tiesą paskleisti kuo platesnei, kiek tik 
įmanoma, auditorijai. Ir būtent šiuo atžvilgiu aš privalau suakty- 
vinti savo pastangas. 

— Bet kaip? - neatlyžta Albertas. 

Jiems kalbantis Ketė atsargiai slenka koridoriumi tolyn, kad 
tebegirdėtų juos, bet prireikus galėtų staigiai nerti į šalį. 

— Aš ketinu pateikti pasauliui nenuginčijamą įrodymą, kad 
teosofija yra tiesa, - sako Robinas. - Fotografiją. Aš parodysiu 
žmonijai elementalų pasaulio tikrovę; aš būsiu tarptautinio teo- 
sofijos pripažinimo architektas ir nutildysiu tuos kvailius, kurie 
tokie greiti pajuokti! 

— Aš, suprantama, jums padėsiu. Kad ir ko iš manęs parei- 
kalausit. Aš tiek daug mokausi, visą laiką. Tikiuosi ateityje tapti 
išmintingesnis, daugiau nusimanyti... - užsidegęs sako Albertas. 

— Bet jūs mane stabdote! - nutraukia jį Robinas. Stoja ap- 
stulbimo kupina pauzė, girdėti žingsniai. - Albertai... Man be- 
lieka manyti, kad jūs ir esate priežastis, kodėl man dar nepavyko 
pamatyti elementalų. Jūs nesate reikiamo lygio, ir jūsų vidinės 
vibracijos disonuoja su jųjų! Neturėdamas sugebėjimo prisi- 
derinti prie jų energinio dažnio, jūs darote save nepakenčiamą 
jiems! 

— Bet... bet... juk tai aš pirmas išvydau elementalus, Robi- 
nai... aš pirmasis juos išvydau! 

- Jie pasirinko savo pasirodymui jus, tas tiesa... Juk sakiau, 
jūs turite galimybių. Tačiau dabar tiesiog nėra kada laukti, kol 
pasieksite pakankamai subtilų susiderinimo lygį. Turiu tęsti be 
jūsų, mano drauge, - sako teosofas. Vėl ilga, nejauki pauzė, o kai 
Robinas prabyla, jo balsas pritilęs. - Ar esate svarstęs, jog galbūt 

tą rytą jie patyrinėjo jūsų mintis ir aptiko jose mane - jūsų pri- 
siminimus apie mane po mano paskaitos? Ar nepamąstėte, kad 
pasirodydami jums iš esmės jie šaukėsi manęs? - klausia Robi- 
nas; didžiuma jo balse liepsnojusio įtūžio nuslopo, paliko pele- 
nuose kažką akmeninio ir šalto. 

Vikaras ilgai tyli. 

— Jūs nebenorite mano pagalbos? - klausia pagaliau, ir Ketė 
susiraukia. Jo tonas kaip vaiko, jis ant palūžimo ribos. 

— Ne. Mano seansuose pievose - ne. 

— Galbūt, kaip ir su bet kuria laukine būtybe, pirmiausia rei- 
kia sukurti pasitikėjimą, o bendravimas prasidės paskui... — iš- 
drįsta Albertas. 

- Jei man pavyks įamžinti elementalą nuotraukoje, tam pri- 
reiks visų mano vidinių sugebėjimų, ir negaliu leisti, kad jūs su- 
trikdytumėte pusiausvyrą... Bet tęskite savo studijas, Albertai. 
Klausinėkite manęs, ko tik norite, ir aš mokysiu jus kiek galėda- 
mas, - jau švelniau sako Robinas. - Jūs esate dar tik pradžioje 
ilgo kelio į nušvitimą, bet pirmuosius žingsnius jau žengėte — 
pirmuosius ir svarbiausius žingsnius! Nenupulkite dvasia. Ne- 
trukus, kai turėsiu įrodymą, jūs tapsite dalimi visų didingiausios 
civilizuoto mąstymo revoliucijos! 

— Vadinasi, jūs įsitikinęs, kad jums pavyks? Nors dar nė vie- 
nam nepavyko? - klausia Albertas. 

— Man pavyks, - atkerta Robinas, ir įsitikinimas plienu su- 
skamba jo balse. 

Ūmai pasijutusi nejaukiai, Ketė smunka iš koridoriaus į vir- 
tuvę, kur gali būti rami, jog jie ten neis. 

Penktadienį karšta iš pat ryto, saulei vos nutvieskus horizontą. 
Estera atsisėda prie tualetinio staliuko ir ima smaigstytis plaukus, 
jaučia, kokie drėgni jie prie šaknų. Alberto seniai nebėr kam- 
baryje. Ji netgi nėra tikra, žvelgdama į jo lygią pagalvę, ar jis 
apskritai buvo atsigulęs. Bet ji pati praleido tokią neramią naktį ir 
taip sujaukė paklodes, kad sunku ką ir pasakyti. Ji žiūri į neliestą 
pagalvę, tokią ryškią ten, kur siekia saulė, jog bemaž skaudina 
akis. Mintimis nuklysta prie teosofo žodžių, galybės tų žodžių, 
pasakytų nuo jo atvykimo, ir daugiausia Albertui. Žodžiai kaip 
lietaus lašai byra jam iš lūpų. Albertas visus juos sugeria nelygi- 
nant išdžiūvusi žemė. Ji regi tai jo veide - tą lengvą išsiblaškymą, 
tą klaidžiojantį žvilgsnį. Pastaruoju metu ji nė nemato Alberto 
kitaip, kaip tik drauge su Robinu Darentu. Teosofas visąlaik 
šalia jo. Arba galbūt tai Albertas visąlaik šalia Robino. Estera 
atsidūsta. 

Tepdamasi vėsiu kremu akių kampučius, ji mintyse ima kur- 
ti laišką Amelijai. Aš nebūčiau labai prieš, jei bent nutuokčiau, kiek 
ilgai jis ketina viešėti... - maždaug taip apmeta ji. Berčio alga labai 
jau kukli, kokia visuomet ir buvo. Tokia kukli, kad neišgalime įsi- 
vesti telefono, kurio aš labai norėčiau. Vis dėlto, matyt, mums teks 
išlaikyti tą jaunuolį tiek mėnesių, kiek jam prireiks jo sumanymui 
įgyvendinti! Kaip ji norėtų išgirsti savo sesers balsą. Tačiau net 
jei jie turėtų lėšų, Albertas greičiausiai vis tiek atsisakytų tele- 
fono - jo nepasitikėjimas modernybėm tik didėja. Manau, jei 
jis galėtų, tai uždraustų automobilius, išmontuotų visus traukinius 
ir suvyniotų bėgius! Dėkui Dievui, kad jis bent jau suvokia elekt- 
ros šviesos privalumus. Tačiau jai ima atrodyti, jog ji kritikuoja 
ir Albertą, ir viešintį svečią, ir staiga pasijutusi kaip irzli žmona 
ir netaktiška šeimininkė Estera išmeta iš galvos įsivaizduojamą 


181 


Katherine Webb „ Nematomieji 


laišką. Miegamasis ūmai pasirodo pernelyg tylus, pernelyg ra- 
mus. Estera beviltiškai trokšta su kuo nors pasikalbėti. 

Apačioje svetainėje ji randa apsiblaususį Albertą, sėdintį su 
rytiniu laikraščiu. Teosofo bent kartą niekur nematyti. Estera 
pasilenkusi pabučiuoja Albertą į skruostą. 

— Labas rytas, mano meile. Kaip laikaisi? — sako ji. 

— Kuo puikiausiai, Hete. Kuo puikiausiai, - išsiblaškęs atsi- 
liepia Albertas. 

Esteros šypsena išblėsta. 

— Nė nenutuokiau, kad tu manęs lauki. Labai atsiprašau, kad 
šitaip ilgai nenulipau! Maniau, dar būsi išėjęs su ponu Daren- 
tu, - sako jam. 

— Viskas kuo geriausiai. Turėjau progą paskaityti laikraščius 
prieš prasidedant dienai ir imantis svarbesnių reikalų. 

— Kaip čia yra, kad šįryt neišėjai su ponu Darentu? 

— Na, supranti. Mes tikriname jo teoriją. Taip, teoriją. Bet aš 
šįryt perskaičiau laikraštyje kai ką nemalonaus. 

- Šit kaip? Tikiuosi, nieko itin baisaus? 

— Kaip tik aną vakarą policija suėmė septynis vyrus už azar- 
tinį lošimą. Šiandien jie stojo prieš magistratų teismą. Lošti - ir 
kur - gaidžių peštynėse! Mažiau nei pora mylių iki Tačamo, ar 
gali patikėti? Iš visų kraugeriškų ir žiaurių būdų, kaip žmogus 
galėtų išbandyti sėkmę, jie pasirinko kiršinti du vargšus neby- 
lius padarus vieną prieš kitą. | 

— O, tai išties per žiauru! Koks šlykštus užsiėmimas, - šūkteli 
Estera. 

— Vienas iš tų vyrų - Derekas Hičkokas iš Mail Endo fermos. 
Šaltųjų Uosių Giraitės gyventojas, mano kaimenės avelė, - pra- 
neša Albertas; jo balse nerimas, veidas susirūpinęs. 

- Brangusis! Juk negali tikėtis nuolat išlaikysiantis teisin- 
game kelyje visus aliai vieno parapijiečio! Nebūk toks reiklus 
sau. Žmonės nusideda, tokia jų prigimtis. Tu atlieki pasigėrėtiną 
darbą, artindamas juos prie Dievo žodžio... 

— Bet tai tik dalelė mus supančios nedorybės, Hete! Jos esa- 
ma visur, visų vyrų širdyse, ir moterų! Anądien aš neplanuotai 
apsilankiau Smitų ūkyje, tik norėjau išsiaiškinti, kodėl jų vyriau- 
sioji duktė pernelyg jau akivaizdžiai nebelanko bažnyčios, - ji 
laukiasi, Hete! Jau seniai nėščia, o jai tik septyniolika, ir nete- 
kėjusi. 

Albertas purto galvą, beviltiškai žvelgdamas į žmoną. Estera 
prisėda ant jo krėslo ranktūrio ir tvirtai suima jo rankas. 

— Albertai! Daug jaunų mergaičių išveda iš doros kelio sal- 
dūs kuždesiai apie jos gro... tai apverktina, žinoma, ir jai tai tra- 
gedija, bet ji dar gali išpirkti kaltę — dar gali grįžti prie Dievo, 
jei atgailaus. Kad ir kaip žiūrėsi, dauguma čionykščių yra geri, 
malonūs ir dori žmonės. Brangusis Albertai, dėl ko tu toks nu- 
siminęs? 

Estera švelniai suima jo veidą. Albertas kiek atsitraukia, ta- 
rytum vengdamas jos įdėmaus žvilgsnio, bet Estera neatleidžia 
rankų. 

— Tai dėl to, ką Robinas vakar ryte man pasakė, - alsiai pri- 
sipažįsta jis. 

— Ką jis pasakė? - klausia Estera aštriau, nei norėtų. Albertas 
išgąstingai dirsteli į ją, o ji nusišypso. - Ką jis pasakė, mielasis? 

- Jis paprašė manęs daugiau neiti su juo rytais į pievą. Jo 
nuomone, jam labiau seksis fotografuoti, kai manęs kartu ne- 
bus. Nes mano nesuderintos ir netyros vibracijos atbaido ele- 
mentalus. - Alberto balsas toks nelaimingas. 

— Tavo netyros vibracijos? Bet juk tai kvailystė! Niekieno 
dvasia nėra tyresnė už tavąją, Albertai... 

— Jis mano, kad tai daugiau nei mano neišsilavinimas, kal- 
bant teosofiškai. Aš nepajėgiau nustatyti savo vidinio aš... har- 
monizuotis su jais. Gali būti, kad dėl to mums dar nepavyko 
jų nufotografuoti, o aš nesugebėjau vėl jų pamatyti. Nes man 
stinga iniciacijos. 

— Bet... juk tai tu pirmas juos išvydai, Berti! Kaip gali būti jų 
atsitraukimo priežastis? - klausia Estera. 

- Jie leido man trumpai juos regėti, tas tiesa. Gal ir iš tikro 
tuomet, pats to nesuvokdamas, buvau tam tikro transo būsenos, 
bet negaliu jos atkurti... - Albertas kalba lyg ir pats sau. - Gal taip 
ir buvo. Gal po to regėjimo mano protas pasidarė pernelyg nera- 
mus ir aš pernelyg pasidaviau savanaudiškam troškimui vėl juos 
išvysti ir daugiau sužinoti. Mano didžiulis troškimas jiems turėjo 
atrodyti kaip storžieviškai žvangantys cimbolai! Taip, dabar aš tą 
suprantu — buvau kvailas ir nieko vertas! 

- Albertai, tučtuojau liaukis! Tu niekad nebuvai kvailas visus 
tuos metus, kiek tave pažįstu, - nuo tada, kai buvome vaikai, Ber- 
ti! Ir nė sykio nebuvai nieko vertas. O vien tik geras, švelnus ir dos- 
nus. Ir jeigu šita teosofija moko tave priešingai, tuomet ji kiaurai 
klaidinga, ir gal geriau būtų daugiau nesimokyti! - šaukia Estera. 

— Hete! - aštriai rėžia Albertas, pagautas ūmaus pykčio. 

Estera atšoka it nudilginta. 

— Labai tikiuosi, jog nesutrukdžiau, - prabyla Robinas Da- 
rentas, pasirodęs tarpdury taip, lyg būtų buvęs čia visą tą laiką — 
viena jo ranka kišenėje, kita ant fotoaparato. 

Estera išgąstingai pašoka nuo ranktūrio ir nusigręžia. Jos oda 


po apykakle pašiurpsta, ji gaudo kvapą. 

— A, Robinas! Ne, žinoma, ne. Žinoma, ne, - sako Albertas, 
ir jo skruostai parausvėja. 

Nesmagioje tyloje Estera giliai įkvepia, stengdamasi nusira- 
minti. 

— Labas rytas, pone Darentai. Tikiuosi, gerai miegojote? — 
ištaria pagaliau įtemptu, aukštesniu, nei derėtų, balsu. 

Robinas Darentas jai nusišypso savo įprasta maniera, šyps- 
nys lėtai slenka į lūpų kampučius. Akimirką jo įdėmius žvilgsnis, 
regis, veria ją kiaurai. Ji jaučia veidu kylantį karštį ir trokšta nusi- 
sukti, užsidengti rankom akis kaip vaikas. Tačiau nieko neišeis. 
Smilkiniuose jai smarkiai tvinkčioja pulsas, į skruostus plūsteli 
kraujas, ir ji žino, kad jis mato jos nuoraudį. Jis dar sekundę ją 
taip užlaiko, o paskui sumirksi ir kaip niekur nieko leidžiasi aki- 
mis klaidžioti po kambarį. 

- Taip, dėkui. Čionai aš visada gerai miegu - kaimo ramybė 
taip atgaivina kūną ir protą. Ar nemanote? 

— O, taip, žinoma, - išspaudžia Estera. Ji atsikrenkščia, su- 
gniaužia nuleistas rankas. - Man čia visuomet atrodo labai 
ramu, — priduria, bet Robinas Darentas žiūri į vikarą, ir ta pati 
lėta šypsena sukelia visiškai kitokį poveikį. Albertas, regis, už- 
gniaužia kvapą, ir jojo akys nušvinta nedrąsia šypsena. 

— Taigi? - klausia jis, ir Robinas Darentas nusišypso plačiau. 

— Taip, Albertai. Taip! Aš juos mačiau! - sako jis. 

Albertas suploja rankomis iš bežodžio džiaugsmo, spaudžia 
pirštų galus prie burnos lyg melsdamasis, buvęs nerimas garuo- 
te išgaruoja. Gaižus kažkokios baimės kirminas įsirango Esterai 
į paširdžius, bet ji nieku gyvu neįstengia nei apibrėžti to jausmo, 
nei sugalvoti, ką turėtų dėl to daryti. 

Vėlyvą saulėtą pirmadienio rytą Ketė medinėje statinėje, pilnoje 
šilto muiluoto vandens, trina Esteros apatinius. Ji išėjo to darbo 
nudirbti į kiemą, kur gali kiek tinkama taškytis ir jausti ant veido 
saulę. Tie daikčiukai laikomi per gležnais siųsti skalbėjai, o juos 
švarinti - kruopštus darbas. Ketė ištraukia iš korsetų raiščius 
ir plauna kiekvieną atskirai, paskui minkštu grandikliu švelniai 
brauko atlaso medžiagą išilgai, kol išnyksta visos dėmės, žymės 
ir kvapai. Kiekvieną reikia išskalauti po siurbliu, vėl ištempti iki 
deramos formos pagal banginio ūsų plokšteles ir ištiesti džiūti 
saulėje, padėsiančioje atkurti baltumą. Kas pusvalandį ji būtinai 
turi patikrinti, kaip jie džiūsta, kad vėl įgautų deramą pavidalą. 

Šią savaitę Esteros kelnaitės išteptos. Tamsios kruvinos dė- 
mės ant įsiuvų ir klešnių vandenyje paruduoja ir atsiduoda rū- 
dijančia geležim. Suraukusi nosį, Ketė trina, gręžia, skalauja ir 
vėl kartoja iš naujo, jai maudžia vandeny išburkusias rankas. Ji 
džiaugiasi, kad tokios jos nemato Džordžas. 

— Ar dar nebaigei? - amteli ponia Bel, iškišusi galvą pro indų 
plovyklos duris. 

Ketė piktai mosteli dėmėtu drabužiu jos pusėn. 

— Dvylikos metų vaikas geriau susitvarkytų su savo mėnesi- 
nėm negu vikaro žmona! - šūkteli ji. 

— Prikąsk liežuvį! - ponia Bel sukrėsta apsidairo aplinkui. 

— Aš nuoširdžiai trokštu, kad vikaras pagaliau pasidulkin- 
tų ir atliktų savo pareigą jai, tada man bent kurį laiką nereikėtų 
gremžti tiek kraujo dėmių. Ar gal dvasininkai to nedaro? 

- Sunku įsivaizduoti, kaip jiedu... - užsimiršusi šukikena po- 
nia Bel. - Tik tu... rodyk daugiau pagarbos, - paskubom prime- 
na ji Ketei. 

— Na, aš nieko tokio pas juos negirdėjau. O jūs? - Ketė išdy- 
kėliškai šypsosi. 

— Ir tau ne gėda! Aš niekad nesiklausiau! — atsiliepia ponia 
Bel išsyk pralinksmėjusiom akim. 

— Spėju, reikėtų labai atidžiai klausytis. Būtų panašiau į po- 
ros triušelių šnarpščiojimus nei į galingą elnio maurojimą, ma- 
nyčiau, - sako ji, ir ponia Bel, nebegalėdama susilaikyti, garsiai 
nusikvatoja. 

— Kete, tu tikras velnias! - sušvokščia ji, paskui paskubom 
sukosėja ir nutyla, nes pro tolimuosius šoninius vartelius į kie- 
mą įžengia Estera ir artinasi prie jų. 


Estera praleido rytą mokydama murzinus ir kaulėtus vaikus 
„mėlynųjų apsiaustų“ mokykloje“ - labdaringoje mokyklėlėje, 
įsteigtoje parapijos neturtingųjų vaikams. Mokyklos pastatas 
kadaise buvo koplyčia. Nedidelis senoviškas akmeninis statinys 


* Mėlyna Didžiojoje Britanijoje tradiciškai laikoma labdaros spalva. 

stačiu šlaitiniu stogu ir žemomis, siauromis durimis stūkso visai 
vienas, kaip Esterai visuomet atrodė - gerokai apleistas, prie 
Londono kelio Tačamo pakrašty. Tačiau mokymosi dienomis jis 
atgyja nuo dvidešimties mažų mergaičių balsų, jos visos čiauška 
ir juokiasi, jų žodžiai sklando pirmyn atgal, kyla aukštyn ir at- 
simuša nuo grubių stogo sijų. Įžengus Esterai, skarmaluotos 
mergytės skubiai susėda prie stalų, nuščiūva ir stebi ją didelėm 
akim, blizgančiom nelyginant stiklo karolėliai. Esterai ta aki- 
mirka labai patinka. Ji atsistoja susinėrusi rankas ir jaučia, kaip 
šokčioja krūtinėje širdis. 

Ji moko mergaites virimo ir rankdarbių, gėlių džiovinimo 
meno, muzikos, gražaus elgesio ir gramatikos. Stengiasi įtrauk- 
ti į savo pamokas viską, kas, jos manymu, galėtų būti joms nau- 
dinga. Net jei dauguma jų neturtingos ir negali tikėtis nieko 
kito, kaip tiktai ankstyvos santuokos ir gimdymų, ir alinančio 
darbo laukuose ar viename iš netoliese esančių didžiųjų dvarų, 
Esterai vis tiek patinka galvoti, jog išmoktas eilėraštis niekad 
nebus tuščias reikalas, kad jis gali suteikti paguodos ir ram- 
biausiai sielai. Paprastai ji grįžta iš pamokų kupina atsinauji- 
nusios energijos gyventi - prakilnios nuotaikos ir pakylėtos 
dvasios. Bet šį kartą ne. Ji niekaip neatsikrato kažkokio migloto 
nerimo, tarytumei būtų pametusi kažką svarbaus. Mintyse ji 
perkrato pastarąsias savaites, atkuria įvykių eigą, nesėkmingai 
stengdamasi surasti, kur būtent tą gyvybiškai svarbų daiktą 
pradangino. 

Neįprastas triukšmas priverčia Esterą pakelti akis, ir ji mato, 
jog Sofi Bel, stovinti šalia Ketės prie skalbimo kubilo, juokiasi. 
Estera padelsia, suvokdama, jog iš viso pirmą kartą girdi savo 
ūkvedę garsiai juokiantis. Eidama prie jųdviejų artyn, ji santū- 

riai šypsosi, bet kai jos pastebi ją, juokas staiga nutyla. Ketė ir 
toliau trina skalbinius, o Sofi Bel žvelgia į šalį tokia kalta mina, 
jog Esterai susidaro aiškus įspūdis, kad ji pati besanti linksmy- 
bių objektas. Jos nusivylimui, į akis plūsteli neprašytos ašaros, ir 
ji skubiai sumirksi, slėpdamasi po šypsena. 

- Labas rytas, ponios. Tikiuosi, laikotės gerai? — taria ji. Ketė 
ir ponia Bellinkteli ir pritariamai sumurma. - Ponia Bel, grįžda- 
ma iš mokyklos užėjau pas ponią Trig. Ji teiravosi apie jus. 

— O, šit kaip. Kaip jinai? Jau geriau? - klausia Sofi. 

— Bijau, kad nelabai. Ji vis dar lovoje. Žinau, kad nepaprastai 
apsidžiaugtų sulaukusi daugiau lankytojų, - sako Estera. 

Ponia Bel ryžtingai kinkteli galvą, ir jos pagurkliai suvilnija. 

— Būtinai pasistengsiu užeiti jos aplankyti kuo greičiau, po- 
nia, - sako ji. 

Estera dirsteli į kubilą ir pamato dėmes, prie kurių triūsia 
Ketė, o nešvarios pamuilės džiūsta jai ant alkūnių. Gal kaip tik 
dėl šito jiedvi iš jos juokėsi? Estera vėl pajunta peršėjimą akyse 
ir nukreipia žvilgsnį, ketindama eiti pro šalį link namo priešais. 

Kaip tik tuomet name pasigirsta trenksmas, brazdėjimas ir 
smarkus smūgis. Trys moterys greitai susižvalgo. Estera šmurkš- 
teli pro Sofi Bel, kuriai reikia daugiau laiko apsigręžti, ir pirmoji . 
įeina pro užpakalines duris. Iš koridoriaus, prieš jam atsiveriant 
į virtuvę, yra durys į šaltąjį sandėliuką. Tai maža patalpa, turinti 
tris išorines sienas. Ji, įkasta į žemę kiek giliau, su trimis apačion 
besileidžiančiais laiptais, akmeninėm grindim ir tvirtom len- 
tynom iš skalūno plokščių, išlaiko vėsą net karštu oru. Šviesa 
patenka pro vienintelį langelį, nesiekiantį nė šešių kvadratinių 
colių, įtaisytą aukštai ant tolimosios sienos priešais duris. Lan- 
gas be stiklo, tik su vieliniu tinkleliu, saugančiu nuo vabzdžių ir 


189 


Katherine Webb „ Nematomieji 


kenkėjų. Sandėliukas atrodo kaip nedidelis urvas, o toks ir buvo 
statytojų sumanymas. Mėsos, sūriai, pienas, grietinė, vaisiai — 
visa, kas šiltoje patalpoje sugestų, čia saugiai glaudžiasi ant šaltų 
skalūno lentynų arba kaba ant šiurpiai atrodančių kablių, įtaisy- 
tų lubose. Estera atskubėjusi pamato šalimais sandėliuko į sieną 
atsirėmusį Robiną Darentą. 

Kaipmat paaiškėja ir trenksmo priežastis. Koridoriuje ant 
grindų telkšančiame baltos pliurzės klane mėtosi porcelianinio 
dubens šukės. 

— Kas atsitiko? Ten buvo plakta tešla dešrelių apkepui! — 
šūkteli ponia Bel, įkrypavusi įkandin savo šeimininkės. 

Estera žvilgteli į Robiną Darentą, kuris bent kartą atrodo 
rimtas, paskui į mažąjį kambarėlį, kuriame Albertas abiem ran- 
kom griebia maisto produktus. | 

— Albertai? Kas, po galais, čia dedasi? - klausia jinai. 

— Čia viską reikia išvalyti, Hete. Robinui reikalinga ši patal- 
pa, - visai linksmai paaiškina Albertas. 

— Bet... čia šaltasis podėlis, pone Darentai. Kokia jums galė- 
tų būti iš jo nauda? - nustemba Estera. 

— Labai didelė nauda, mano brangioji ponia Kaning. Mato- 
te, aš nusprendžiau pats ryškinti savo nuotraukas. Šįryt atve- 
žė mano įrangą... Vietinės laboratorijos stokoja įgūdžių atlikti 
darbą taip kruopščiai, kaip apsiimu aš; ir, šiaip ar taip, jos per- 
nelyg gaišta su mano nuotraukomis, - sako Robinas. Jis atšlyja 
nuo sienos ir susideda už nugaros rankas, nė nekrustelėda- 
mas padėti plušančiam Albertui. - Atsiprašau dėl tešlos, po- 
nia Bel. - Teosofas nusišypso nesitveriančiai savo kailyje ūk- 
vedei. 

- Bet... aš nesuprantu, — ištaria Estera. - Čionai mes laiko- 

me šaltai šviežią maistą... ką tai turi bendro su jūsų fotografijo- 
mis? - klausia ji. 

— Atsiprašau, mieloji, - sako Albertas, sprausdamasis pro 
juos link virtuvės pilnom rankom šoninės ir sūrio. 

— Man reikia tamsios patalpos, ponia Kaning. Patalpos, kur 
visai nebūtų šviesos, kad galėčiau saugiai ryškinti savo nuotrau- 
kas. Šitas kambarys su mažučiu langeliu ir tokiomis puikiomis 
tvirtomis durimis tobulai tinka. j 

- Tai visiškai neįmanoma, pastoriau. Šitokiu oru! Joks mais- 
tas neišsilaikys nė poros valandų, jei neturėsiu šalto podėlio! 
Galbūt apsieitume be jo žiemą ar net pavasarį... bet dabar? Ne, 
ne - taip nieko nebus... - protestuoja ponia Bel. 

- Ir vis dėlto, ponia Bel, tai yra tobula, ne - vienintelė vieta, 
kuri tinka. Pono Darento poreikiai labai aiškūs, - sako vikaras 
tvirtu balsu ir nepalenkiama veido išraiška. 

— O ar gali jis paaiškinti, kaip man be jos apsieiti? — rėžia 
ūkvedė, akivaizdžiam Robino Darento pasimėgavimui. 

— Gana, ponia Bel, ačiū jums, - sako Estera, nutaisiusi tokį 
raminantį balsą, kokį tik įstengia. 

Aptemusiu iš pykčio veidu ūkvedė pradingsta virtuvėje. Es- 
teros pulsas nejučiom pagreitėja, ausyse ima keistai šniokšti. 

— Albertai, — ištaria ji, stengdamasi patraukti jo dėmesį jam 
grįžus į sandėliuką ir pradėjus kraustyti dubenis su vaisiais ir 
daržovėmis. - Albertai! - Ji nuleidžia balsą, norėdama, kad gir- 
dėtų tik jis. - Juk turi būti kokia kita vieta, kur galėtume įkurdin- 
ti pono Darento įrangą! Šitaip vargu ar pritinka — pirmiausia, ji 
žemiau laiptų, ir ponia Bel visiškai teisėtai piktinasi tokiu įsiver- 
žimu į jos valdas. O kitas dalykas - šitokiu karštu oru beprotybė 
netekti šios patalpos, vienintelės tinkamos maistui laikyti! Kad 

būtumei pirma pasitaręs su manim... būčiau jau anksčiau pasa- 
kius, kad tai tikrai ne išeitis... 

— Bet tai išeitis, Hete. Robinas išnaršė visą namą ir čionai 
vienintelė vieta, kur galima patogiai įsirengti tamsų kambarį, — 
spiriasi Albertas. 

— Na... o jeigu viename iš ūkinių pastatų? Senojoje malki- 
nėje išvis nėra langų - juk mes tikrai galėtume ten jam įrengti 
darbastalių ar ką panašaus? 

— Senoji malkinė? Estera, ji pilna dulkių ir vorų! Nebūk pa- 
galiau juokinga! Kaip Robinas gali tikėtis padaryti tokį trapų ir 
svarbų daiktą kaip elementalo fotografija ten, kur byra tinkas ir 
pjuvenos? Išties — tu privalai liautis trukdyti! 

— Bet... bet tu neturėtum net būti čia, apačioje! - šnabžda 
nelaiminga Estera. Dvi naujovės per viso labo penkias minutes, 
pagalvoja ji - besijuokianti Sofi Bel ir Albertas laiptų apačioje, 
moterų valdose, kur virtuvė ir pagalbinės patalpos. 

- Atsiprašau, — vėl sako Albertas, praeidamas pro šalį su vai- 
sių ir daržovių kroviniu. 

Estera pasigręžia žiūrėdama, kaip jis nueina, ir pagauna teo- 
sofo, vis dar gaišuojančio koridoriuje, žvilgsnį. Ji negali ištver- 
ti jo spoksojimo ir nuleidžia akis, jausdama neaiškų pasipik- 
tinimą. 

— Aš tikrai apgailestauju, kad pridariau nepatogumų, - sako 
Robinas, nors jo balse apgailestavimo anaiptol negirdėti. 

Estera sukanda dantis ir išspaudžia striukiausią šypsenėlę 
praeidama pro jį ir sekdama įkandin vyro. Ji tiesiog neturi jėgų 
priimti jo atsiprašymo. 

— Nė trupučio neabejoju, ponia Bel, kad jūs susitvarkysite. 
Jūs tokia sumani moteris, - nesmagiai sako Albertas ūkvedei, 
kai Estera jį pasiveja. 

— Tai gal nors pieną, pastoriau? Niekam nepakenks, jei leisi- 
te man ten laikyti pieną - jis neužims daug vietos... 

— Ne, manau, apie tai negali būti nė kalbos. Per didelė užter- 
šimo rizika. Taigi. Atsiprašau, jei jums nepatogu, ponia Bel, bet 
šiuo atveju pirmiausia privalome paisyti mūsų svečio poreikių. 
Mūsų darbas yra pirmaeilės svarbos. Būčiau dėkingas, jei galė- 
tumėte išnešti likusį maistą ir daugiau apie tai neužsiminti, — 
sako vikaras išeidamas ir lipdamas į viršų. 

— Ponia, gal jūs galite su juo pasikalbėti? Juk viskas suges! — 
kreipiasi Sofi į Esterą, kai tik Albertas nebegali jų girdėti. 

Keistai pridususi Estera vien bejėgiškai papurto galvą. 

— Apgailestauju, Sofi. Prašau tiesiog... padaryti visa, ką gali- 
te, - sako ji. 

Dirsteli į koridorių, bet Robinas Darentas išėjo į kiemą, pa- 
likęs pustuštį sandėliuką ir išpiltą ant grindų tešlą, masinančią 
muses. Po kelių sekundžių pasirodo Ketė apmaudingu veidu, 
šluostydamasi į prijuostę rankas. 

— Teosofas ką tik atsiuntė mane išvalyti šito prakeikto jovalo, 
kaip jums patinka? - atžariai išdrožia ji, bet pamačiusi tebesan- 
čią viduje Esterą kiek atsitraukia. - Meldžiu atleisti, ponia, - su- 
murma. 

— Ne, viskas gerai, Kete. Jei tu nieko prieš, tai pasirūpink 
tuo, gerai? — droviai taria Estera ir sprunka nuo abiejų moterų 
pykčio. 

Laiptų viršuje sustoja, staiga visiškai nebeišmanydama, kur 
citi ir ką daryti. Toks įspūdis, jog namas kažkaip pasikeitęs, tarsi 

per tą laiką, kol jos nebuvo, kažkieno čia pabuvota ir visi baldai 
kiek perstumdyti, ir nieko nelikę tiksliai savo vietoje. Mūsų dar- 
bas yra pirmaeilės svarbos. Alberto žodžiai ataidi jos galvoje. Tai 
gal čia ir bus tas pasimetęs svarbusis dalykas? Ar tai prasidėjo 
tą dieną, kai Albertas įpuolė pro duris ir apsakė jai regėjęs ele- 
mentalų būtybes? Tuomet nelabai juo tepatikėjo. Jausdamasi 
sutrikusi ir bemaž išsigandusi, Estera eina į svetainę ir prisėda 
ant kėdės kraštelio, vieniša kaip niekad. 


Ponia Bel palaukia, kol Esteros žingsniai nutols, ir pykčio per- 
kreiptu veidu atsisuka į Ketę. 

— Ką visa tai reiškia? - klausia Ketė. 

— Ką gi, jaunajam svečiui reikia tamsaus kambario. Atrodo, 
fotografavimui, nors ką jis gali fotografuoti patalpoje be šviesos, 
mano galva neišneša. Ir būtent mano šaltajame podėlyje! Joks 
kitas kambarys namuose jam netinka - tik šitas! Ir visą maistą 
reiks iškraustyti, kad jis čia galėtų dirbti savo darbus, kad ir ko- 
kie jie būtų. Dienai baigiantis mes teturėsime apkartusį sviestą 
ir pažaliavusią varškę! 

— Gerai, nusiraminkite. Jis ryškins nuotraukas tamsiame 
kambaryje, o ne fotografuos, - sako Ketė. 

— Ryškins nuotraukas? Kaip suprasti? 

— Kol plokštelės neišryškintos, jos labai jautrios šviesai — ši- 
taip ant jų atsispaudžia vaizdas. Turi būti naudojami tam tikri 
chemikalai, o iki toljų neturi pasiekti jokia šviesa - net silpniau- 
sias švystelėjimas viską sugadintų, — paaiškina ji. 

- Iš kur, dėl Dievo, visa tai žinai? Ne, nesakyk. Išmokai to 
Londone, - burbteli ponia Bel. 

— Taip ir yra. Fotografija buvo ypač mėgstamas Džentelme- 
no užsiėmimas. 

— Na, žinoma. Ką gi, gal remdamasi visom savo gausiom ži- 
niom, kurių ten prisigraibei, gali sugalvoti, kaip išlaikyti tą pieną 
nesugižusį iki priešpiečių? - kandžiai klausia ji. 

Ketė kiek pagalvoja. 

- Žinote, gal ir galėčiau atsakyti, - nerūpestingai ištaria. - Ar 
vikaro žmona turi kokių neperšlampamo audinio gabalų, tiesia- 
mų sėdėti ant drėgnos žemės ir panašiai? 

— Manau, taip, kuriame nors lagamine. Ką, po galais, tu su 
jais veiksi? 

— Pirmiausia suraskime juos, tuomet jums parodysiu, - sako | 
Ketė. 

Prieš lipdama aukštyn, ji atidžiai nužvelgia koridorių atsi- 
gręžusi ir pamato kieme tebestoviniuojančio teosofo siluetą. Jai 
nepatinka galvoti, kad nuo šiol jis buvos apačioje, rūsiuose, kad 
galės sukiotis netoliese ir nugirsti jos šneką ar stebėti jos darbą. 
Nors pati negali tiksliai pasakyti kodėl, ji norėtų verčiau laikytis 
nuo jo per didesnį atstumą, — o dabar saugus virtuvės privatu- 
mas bus šiurkščiai sutrikdytas. 

Ketė randa, ko jai reikia, prieškambario komodoje: du dide- 
lius stačiakampius neperšlampamos vaškuotės gabalus. Iš šiltna- 
mio atsineša kamuolį tvirtų džiuto virvelių, paskui abi su ūkve- 
de visą mėsą ir pieno produktus sukrauna į pintinę su dangčiu. 
Nešinos ja už rankenų iš abiejų šonų jos išeina į užpakalinę sodo 
dalį ir patraukia į tolimąjį pievelės kampą, kur ant žemės meta 
šešėlį senos obelys su šen bei ten ant šakų prigludusiu amalu. 
Žolė čionai, nepasiekiama aršiai svilinančiai saulei, aukštesnė ir 
žalesnė. Tai vėsus ir raminantis kampelis. 

— Ką tu sugalvojai, mergyt? - klausia ponia Bel, kai Ketė 
bumbtelėdama nuleidžia žemėn savąjį pintinės šoną. 

Ketė parodo į apirusią akmenų krūsnį su pūvančiu mediniu 
dangčiu ant viršaus. 

— Senas šulinys, - sako ji, patraukdama į šoną sunkų dangtį. 

Jo apačia apsitraukusi pelėsiais ir voratinkliais, iš tamsios 
šachtos angos dvelkteli drėgnas lyg ir grybienos kvapas. Ketė 
nubraukia voratinklius, ramiai nuspriegia užsikabarojusį ant rie- 
šo vorą. 

— Uch, kaip tu gali juos pakęsti! - sudreba ponia Bel. 

Ketė dirsteli aukštyn į ją. 

— Gyvenime yra kur kas blogesnių dalykų nei vorai, Sofi 
Bel, - sako ji. 

— Tau aš ponia Bel, - pastebi ponia Bel, bet kalba išsiblaškiu- 
si, labiau iš įpročio, ir jos žodžiai beveik bejausmiai. 

— Tai va. Mes viską surišom į ryšulius, tvarkingai ir tvirtai, o 
dabar nuleisime į šulinį, pririšusios prie... skersinio, šitas tiks, — 
aiškina Ketė, keldama nuo žolės sulūžusią lentjuostę ir dėdama 
skersai apvalią skylę. 

— Sakyčiau, ten bus vėsu. Bent jau vėsiau nei virtuvėje, - pri- 
pažįsta ponia Bel. 

— Kur kas vėsiau. — Ketė atvožia pintinės dangtį ir ima viską 
krauti ant vešlios žolės. 

— Bet su pieno ąsočiais nepavyks. Turėsime juos nešti atgal ir 
įstatyti į dubenis su šaltu vandeniu. 

— Ojei ką, popietę galėsime atšutinti, kas bus likę. Šutintas 
pienas turėtų išsilaikyti mažiausiai iki ryto, - priduria Ketė. 

Lengvas vėjelis liaujasi šnarinti išdžiūvusius kaip perga- 
mentas lapus joms virš galvų. Ponia Bel plačiai išsižergusi atsi- 

stoja, sulaiko kvapą. Ji žiūri į šulinio angą niūriai ir įtariai, kone 
su baime. 

— Iš kur tu apskritai sužinojai, kad jis čia? - klausia ūkvedė. 

— O, na, žinote. Tiesiog... dairydamasi, - atsiliepia Ketė. 

— Kurgi ne. Šniukštinėdama, geriau sakyk. — Ponia Bel sto- 
vi nejudėdama ir žiūri į šulinį; ji nė nepradeda kraustyti mais- 
to. Ketė įkvepia, ketindama prašyti pagalbos, bet Sofi Bel vėl 
prabyla. - Manau, ne per daug galėsiu prie jo prisiartinti. Ne, 
negalėsiu. Nei prieiti artyn, nei pažvelgti į jį. - Ji kiek suvirpa, 
susikryžiuoja priešais mėsingas rankas lyg gindamasi. 

— Kodėl, po galais? Ko čia bijotis? Pagaliau juk jūsų sudėjimo 
moteris niekaip negalėtų įkristi į jį, - sako Ketė, tebekraustyda- 
ma pintinę. Tačiau pažvelgusi aukštyn ji pamato, kad ūkvedės 
veidas išblyškęs, kone gelsvai baltas, kaip sviestas jos rankose. — 
Ar gerai jaučiatės? - jau švelniau pasiteirauja ji. 

— Aš netekau savo Volterio šulinyje. Paprastai jau taip sten- 
giuos išmesti tai iš galvos, kiek tik žmogus gali stengtis. Na, 
supranti. Bet kartkartėm neįmanoma negalvoti, - sako Sofi 
Bel, ir jos balsas kitoks, kur kas tylesnis nei paprastai, duslus ir 
palūžęs. 

— Volterio? Jūs niekad jo neminėjote. Kas tas Volteris? 

— Mano mažasis berniukas, kas gi dar! Jam buvo tik penkeri, 
kai jo netekau. — Sofi Bel tvirtai suspaudžia lūpas, ir jos smakras 
susiraukšlėja. 

— Įkrito į šulinį? — tyliai klausia Ketė. 

- Jį prikurstė vyresni berniukai. Maži bukagalviai. Žinau, 
kad jie tikrai nenorėjo nieko blogo, bet anuomet, savaime aiš- 
ku, būčiau įmanius jiems kailius nudirti. Jie kurstė jį, girdi, jis 
niekad nenulipsiąs virve taip giliai, kad paliestų vandenį. O tas 

kvailiukas ėmė ir taip padarė - tiek ir teišmanė. Jau beveik buvo 
užlipęs atgal į viršų, sakė jie, bet rankos nuslydo nuo virvės ir jis 
nukrito. Trenkėsi galva į šoną, ir baigta. 

Jai baigus pasakoti stojusioje tyloje prie jų pasidairinėti atšo- 
kuoja liepsnelė. Ketė atgnybia trupinėlį sūrio ir numeta jai į žolę. 

— Kaip siaubinga, Sofi, - suspausta gerkle tyliai ištaria ji. — 
Man taip liūdna girdėti. 

- Prieš dvidešimtį metų tas buvo, o aš vis dar jo ilgiuosi. Kitą 
savaitę būt buvęs jo gimtadienis. Jis būtų dabar ne ką vyresnis 
už tave. 

— Tai jūs buvote ištekėjusi? 

— Žinoma, kad buvau ištekėjusi, po perkūnais! Ne visi mes 
taip mėgstame skandalus kaip tu, Kete Morlėj. O dabar tu ma- 
nęs paklausi, kas nutiko mano vyrui. Ką gi, jį pribaigė auglys. Nė 
porai metų nepraėjus po Volterio žūties šulinyje. Nei man, nei 
žmonijai tai nebuvo didžiausia netektis, bet jis man davė Vol- 
terį, taigi turėjau už ką jam dėkoti. Jis buvo mielas vaikas, taip, 
tikrai - toks gerutis, toks linksmas. 

— Aš nė nenutuokiau, kad jums teko iškęsti šitokią netektį, - 
švelniai sako Ketė. Ji mielai paimtų Sofi už rankos, bet ūkvedės 
rankos kietai sukryžiuotos. - Jums buvo labai sunku gyventi po 
viso to, gyventi toliau. Nieko nuostabaus, kad jūsų būdas pasi- 
darė sunkus. 

— Klausytis tavo šmaikščių pastabų visą mielą dieną - tai nė- 
maž nepalengvina mano būdo, panelyte. Turi blogą įprotį tiesiai 
kloti viską, kas tik šauna į galvą, ar žinai? - atsikerta Sofi, ir Ketė 
šypteli. 

— Taip, man ir anksčiau tą sakė. Bet jūs galėjote dar sykį ište- 
kėti ir turėti kitą vaiką, tiesa? — klausia ji. 

Ponia Bel liūdnai pakrato galvą. 

- Tik niekad vaikelio neturėjusi mergiotė gali manyti, kad 
jį taip lengva pakeisti kitu. Išeidami jie pasiima tavo širdį. Be to, 
vyrai nestovėjo eilėse prie tokių kaip aš. Ir iš viso greičiausiai jau 
buvo per vėlu turėti kitą, net jei būčiau radusi tokį, kuris man 
patiktų. 

— O, nežinau. Būtumėt galėjusi per vyro skrandį rasti kelią į 
širdį, - nusišypso Ketė. ž 

— Tu šiandien pilna išmintingų patarimų, ar ne? Gerai, už- 
baikim visa tai ir imkimės priešpiečių. Šeimininkė tikriausiai 
jau kadais vaikšto gurgiančiu pilvu. Nė nekalbu apie tą mokytą 
jaunuolį, kurio darbas toks prakeiktai svarbus. 

— Taip, kas būtų galėjęs pamanyti, kad toks svarbus? Vikaras 
elgiasi su juo kaip su karališkosios šeimos nariu, - pastebi Ketė. 
— Ar ne? Ką gi, manau, jis žino kažką, ko nežinome mes. 

— Tai dar kažin, - sumurma Ketė. Ponia Bel sviedžia į ją pa- 
šaipiai klausiamą žvilgsnį, ir Ketė gūžteli pečiais. - Vikaras tu- 
rėtų pasisaugoti. Matyt, Robinas Darentas neturi savo namų. 
Užtat, man regis, jis visiškai nieko prieš perimti šituos. 

— Kaip perimti, kokiu būdu? - suraukia antakius ūkvedė. 

Ketė vėl gūžteli pečiais. 

— Pamatysim, - sako ji. 


Kai pietų lėkštės jau iššveistos, nudžiovintos ir padėtos į vietą, 
valgomojo stalas nušluostytas, o servetėlės arba vėl sulankstytos 
ir sudėtos, arba sumestos į skalbinių pintinę, Ketė pro užpakalines 
duris išslenka į kiemą ir įsikiša tarp lūpų cigaretę. Džordžo nebus 
dar keletą dienų, jis barža plukdo medienos krovinį kanalu į Sario 

grafystę. Stačiakampiai tvoros basliai nusmailintais galais, šviežiai 
nutašytas medis, blyškus ir drėgnas. Ketė matė, kaip vyrai juos 
krauna, kai ėjo į Tačamą išsiųsti Esteros laiškų. Matė Džordžo 
baržą ir dar dvi, atplaukusias prisidėti prie jo. Matė arklius, ve- 
damus iš aptriušusių arklidžių, ir kaip jie grybščiojo dantimis 
ilgus žalius dumblius, muistė galvas ir mosikavo uodegomis, bai- 
dydami besispiečiančias muses, kai juos kinkė į buksyrines virves. 
Vyrai mūvėjo storas brezentines pirštines, kelnes buvo susirai- 
šioję virvelėmis vos žemiau kelių, saugodamiesi persigandusių 
žiurkių, sprunkančių, kai medienos rietuvės buvo ardomos ir 
perkraunamos į baržas. Džordžas prilipusiais prie nugaros marš- 
kiniais raukėsi prieš akinančią saulę. Ji nešūktelėjo jam - jautė, 
kad nedera trukdyti jo dirbančio. Jai patinka tai, kad tąkart jinai 
jį matė, ojis jos - ne. Tarytumei ji nusisavino truputėlį daugiau 
jo gyvenimo, nei jis buvo ketinęs duoti. Dabar jai norisi, kad jis 
jau būtų grįžęs. Galėtų ji ir viena pasivaikščioti tamsoje, bet kažin 
ar verta, nes vis tiek nėra kur eiti. 

Ji rausiasi kišenėje degtukų, bet šalimais tamsoje žybteli 
vienas, priversdamas ją krūptelėti. Iš už oranžinės liepsnelės iš- 
nyra Robinas Darentas ir šyptelėjęs pasiūlo jai prisidegti. Dėl 
kažkokios jai pačiai nesuprantamos priežasties pirmas impulsas 
yra atsisakyti. Tačiau ji prisidega, giliai įtraukia dūmo ir truputį 
užsikosėja. 

— Ačiū, — atsargiai taria ji. 

— Nėra už ką, Kete, - sako jis, ir jos vardas jo lūpose nuskam- 
ba pernelyg familiariai. 

Silpnoje iš tarpdurio sklindančioje šviesoje Ketė jį nužvel- 
gia. Jis kiek atsitraukia, atsišlieja į sieną; jo atpalaiduotas kūnas 
elegantiškai išlinkęs, klubai išsišovę, galva atkraginta. 

— Ką jūs čia lauke veikiate? Jūs net nerūkote, - pastebi ji. 
Kiemas jau betampantis jai savas, o ši vakaro akimirka po vaka- 
rienės - jos laikas. 

— Rūkiau, rūkiau. Baigiau kaip tik prieš tau ateinant. Atsipra- 
šau, jei išgąsdinau,- sako jis, pasukdamas jos pusėn galvą. 

Jo veido kontūrai šiek tiek apšviesti. Lygi, švelni kakta, akis 
slepia šešėlis. Ilgas smakro vingis. Jo veidas gražus, suvokia Ketė. 
Tiesiog tobulai gražus, lyg kokio šventojo ar meilės įsikūnijimo 
paveikslas. Tačiau ir neperprantamas, neįskaitomas. Jo draugiš- 
kumas atrodo kaip kaukė. 

— Jūs manęs neišgąsdinote. 

— Ne. Lažinuos, kad tave ne taip paprasta išgąsdinti, - sako 
jis. Ketė nekreipia į jį dėmesio ir darsyk giliai užsitraukia. Jos 
cigaretės galiukas nirtulingai sužioruoja. - Girdėjau; šį bei tą esi 
patyrusi. Šiek tiek ugnies linijos, - gan bičiuliškai sako jis. 

— Kas jums sakė? Maniau, vikaro žmona pasižadėjo neple- 
pėti. 

— O, tikrai ne mieloji Estera. Bet tokiose nedidelėse vieto- 
vėse kaip ši gandai kaipmat paplinta. Šitą tai jau žinau - jau kitą 
dieną mane patį apšaukė „fėjų žmogumi“ prošal einantis vaikas, 
ne daugiau kaip šešerių. Meldžiu, paaiškinkite man, iš kur galėjo 
žinoti tokius dalykus. 

Ketė trumpai šypteli. 

— Spėju, ten buvo maža mergaitė tamsiai kaštoninėm garba- 
nom ir riesta nosele? - klausia ji. 

— O, išties — tai tu pažįsti kaltininkę? 

- Vieni niekai. Ji ponios Linčkomb, mūsų skalbėjos, duktė. 
Manau, Sofi Bel išpasakoja jai apie visus jūsų žygius, o mergaitė 


smalsi kaip šarka. 

- Visai galimas daiktas. Ir visgi ne kas kitas, o tu stoviniuoji 
už durų, kai aš diskutuoju su vikaru ar jo žmona. Labai įdėmiai 
klausydamasi, iš visko sprendžiant, - vylingai sako jis. Ketė pri- 
kanda liežuvį, nusisuka ir nieko neatsako. Jai virš galvos korido- 
riaus šviesoje nardo ir plazdena naktiniai drugiai, barstydami 
švelnias dulkes nuo savo aksominių sparnelių. - Liaukis, Kete, 
neapsimetinėk susidrovėjusi. Tu ne tokia. 

- Iš kur jūs žinote, kokia aš? Ką jūs iš viso apie mane žinote? 

— Daugiau neturiu ko pridurti. - Jis nusišypso. 

— Jūs per daug šypsotės. Žmonės ims įtarti, kad šaipotės iš 
jų, - ramiai sako ji. 

— Gal vienas kitas, - pripažįsta Robinas. - Tu neįprasta tar- 
naitė, Kete Morlėj. 

— O kokia turėtų būti tarnaitė? Maniau, jūsiškė Draugija ne- 
pripažįsta klasinių ir rasinių skirtumų? 

- Iš tiesų nepripažįsta. Tačiau, nors tokių skirtumų ir neturė- 
tų būti, jų, regis, vis dėlto yra. Dar teosofija moko, jog jei žmogui 
šiame gyvenime tenka sunkiai plušti arba kentėti, tai yra atpirki- 
mas už blogus darbus ankstesniame gyvenime. Visuotinis kar- 
mos dėsnis ir teisingumas. 

— Taip, aną vakarą girdėjau jus apie tai kalbant. Aš esu tar- 
naitė, nes praeitame gyvenime buvau žudikė, ar ne taip? - šaltai 
klausia Ketė. 

— Galbūt, - išsišiepia Robinas, patenkintas, kad įgėlė jai. 

Akimirką Ketė apgalvoja, ką išgirdus. 

— Galbūt. Galbūt praeitame gyvenime aš buvau badaujan- 
ti skundeiva, bet išskirtinai geros širdies, ir čia mano atpildas. 
Galbūt jūs buvote karalius, bet niekšingas ir sugedęs. Ir čia jūsų 
bausmė. - Ji mosteli į jį - jo susitaršiusius plaukus, šiek tiek su- 

glamžytus drabužius. Robinas Darentas tyliai nusijuokia. - Kar- 
minis teisingumas, taip jūs vadinate? Čia nėra jokio teisingu- 
mo, - užbaigia ji. 

— Ar krikščioniškas mąstymas teisingesnis? Kad dievybė 
sukuria žmogišką sielą ir suteikia jai tik vieną gyvenimą ir kad 
per tą gyvenimą žmogus turi ištverti skausmą, kančias ir galybę 
nesėkmių, ir visa tai skiriama be jokios priežasties? Ar vien tam, 
kad žmogų išbandytų? Koks žiaurus turėtų būti toks Dievas! 

— Bet kaip gali siela naujame kūne pasimokyti iš savo praei- 
ties klaidų, jeigu jai neleista jų prisiminti? — klausia Ketė. 

— Na... - susvyruoja Robinas Darentas. - Ką gi. Remdamasi 
teosofijos mokymu, vedančiu į aukštesnįjį savo būvio suvokimą. 

— "Tai ne atsakymas. Jūs sakote, kad norėdami įgyti žinojimą 
žmonės pirmiausia turi apie jį nutuokti? Kaip gali vargeta, gyve- 
nantis atkampiausios Afrikos dulkėse, net pradėti spėlioti apie 
šitą didingą schemą? Jūsų karmos teorijoje ne daugiau teisingu- 
mo nei despotiškoje ir nemąstančioje visatoje. 

— Ar tai toks tavo tikėjimas? Didysis niekas? Tu ateistė? — 
paklausia Robinas. 

Ketė susiraukia nuo to žodžio, pagalvojusi, kad jį gali nugirs- 
ti vikaras arba jo žmona. Ji baigia rūkyti cigaretę, kulnu sutrina 
jąį plyteles. Naktis tvanki ir šutni. Užmigti bus sunku. Tolumoje 
grėsmingai sugruma griaustinis. Vakaruose horizontas atrodo 
kaip išteptas indigo spalvos dažais, ir visi įprasti nakties garsai 
prislopę, nuščiuvę. Ketės kūnas ilgisi Džordžo ir jo sunkių, pa- 
tikimų rankų. 

— Aš buvau labai arti mirties slenksčio. Ir gerai įsižiūrėjau. Ir 
ten nebuvo nieko, - galiausiai ištaria ji, kapodama žodžius. 

— Kaip tarnaitė, tu labai keista, - pakartoja Robinas. 

— Jūs nevalgote mėsos, bet geriate vyną ir brendį, ir tabaką 
rūkote. Sakyčiau, kaip teosofas, jūs keistas. 

— Ak, bet Draugiją ne šventieji sudaro, Kete. O tik nusidė- 
jėliai, kurie daro, ką gali. - Ketė į tai nežymiai užverčia akis, 
pasitraukia nuo sienos ir sukryžiavusi rankas pasuka į duris. — 
Tikriausiai dar neini gulti? Argi šįvakar nesusitiksi su savo myli- 
muoju? — kuo maloniausiai pasiteirauja Robinas. Ketė dvejoja, 
sviedžia jam nerimastingą, piktą žvilgsnį. Jo šypsenoje dabar 
matyti tam tikras primygtinumas, akyse švysteli žinojimas, ir 
jai pasidaro nesmagu. Robinas patraukia pečiais pabrėžtinai 
atsainiai. - Gandai sklinda. Bet nebūgštauk. Tavo paslaptį aš 
saugau. - Jo tonas abejingas, išduodantis žodžių melagingumą. 
Ketė suraukia antakius, žengia vidun. - Palauk, gal dar pastovė- 
tum čia ir pasikalbėtum su manim kiek ilgiau? - paprašo jis. Toji 
lėta, tingi, žavi šypsena. 

— Kodėl, po galais, turėčiau to norėti? — atšauna Ketė, bet 
susigriebia ir kiek sušvelnina toną. - Labos nakties, pone, - pa- 
sitaiso ir palieka jį tamsoje. 


Rytą Ketė paima iš laiškanešio nedidelę krūvelę laiškų ir dėlioja 
juos ant sidabrinio padėklo, ruošdamasi nešti į viršų ant pusryčių 
stalo, bet akis užkliūva už jos pačios vardo. Mažas pilkas vokas su 
jos pavarde ir adresu, užrašytas apvalia vaikiška rašysena, kuri jai 
nepažįstama. Pašto ženklas Londono. Ketės širdis skausmingai 
susigniaužia. Tesė, pamano ji, brukdama laišką į prijuostės kišenę 
ir paskubom nešdama padėklą ant stalo. Gan stačiokiškai nu- 
krausto jį priešais vikarą ir pasišalina, nepastebėjusi nei Esteros 
mandagiai dėkojančios šypsenos, nei sekančio ją Robino Darento 

žvilgsnio. Išnėrusi į kiemą, ji atplėšia voką, skersakiuodama į 
blyškų popierių. Dangus virš galvos baltas nuo debesų, tokių 
tirštų ir vienodų, jog net nelabai panašu į debesis - greičiau at- 
rodo, kad dangus šiandien tiesiog per daug pavargęs, jog būtų 
žydras. Tačiau laiškas ne nuo Tesės. 


Brangioji Kete, 


rašau tau nes žinau kad ponia Hedingli atplėšė laiška kuri 
tu parašiai Tesei kurios čia nebėra. Aš nepagalvojau kad jinai 
atplėš nes jinai turėjo persiusti bet to nepadarė. Mes visi matė- 
me ant jo Tesės varda ir vėliau jos kambaryje aš užmečiau i ji 
aki. Taip daryti nebuvo gerai bet ji pati negerai padarė kam ji 
atplėšė. Aš jo neperskaičiau prisiekiu tik pažiūrėjau riuo ko ir 
nusirašiau tavo nauja adresa kad galėčiau tau parašyti. Tesė 
dabar yra prieglaudoje. Frošam Hausas taip ji vadinasi ir yra 
Sidalo kelyje netoli Soho. Girdėjau tai nėra tokia bloga vie- 
ta kaip kitos bet vistiek nėra gera vieta ir tie kas ten pakliū- 
na išeina sulyse ir nusilpe jeigu iš viso išeina. Niekas iš mūsu 
negalėjo jai padėti nes neturėjome pinigu jai duoti o ji neturi 
jokiu artimuju. Dar turiu pasakyti kad nors ponia Hedingli 
blogai padarė neperduodama jai laiško ji užtarė už Tese po 
to kas atsitiko bet šeimininkas nieko nesiklausė. Frošam Hau- 
sas ileidžia lankytojus po pietu trečia mėnesio sekmadieni ir 
jokia kita diena. Aš ir Elena nuėjome aplankyti Tesės pereita 
mėnesi bet ji neišėjo su mumis pasikalbėti. Aš tikiuosi kad tau 
geriau pasisekė Kete. Čia nebe tas kas buvo be taves ir Tesės. 


Nuo Siuzanos 

Prieglauda. Tesė. Ketė iš naujo skaito laišką, širdis apsunksta, lyg 
krūtinėje būtų gabalas švino. Ji užsimerkia, sugniaužia kumštį, 
popierius susiglamžo ir įsirėžia į delną. Kaip jis galėjo taip pa- 
sielgti? Džentelmenas, su visu savo šiurkštoku, bet geraširdišku 
humoru ir pažangiomis idėjomis. Jis privalėjo žinoti, kad be Ketės 
Tesė būtų laikiusis tyliai ir gražiai elgusis. Jis privalėjo žinoti, kad 
išmestai iš tokio darbo be rekomendacijų našlaitei merginai lieka 
tik du keliai. Arba užsidirbti pinigų gulint aukštielninkai, arba 
eiti į prieglaudą. Neteisybė degina Ketei gerklę kaip tulžis. Tą 
akimirką, nepaisydama nieko, jinai jo nekenčia. Tesė, dar visai 
vaikas, ir šitoks pasirinkimas. Ji niekad nebūtų pasukusi į pros- 
tituciją. Vyrai ją gąsdino; tik svajojo, kad vieną dieną gražuolis 
princas švelniomis rankomis ir mėgstantis poeziją nutvieks ją 
savo spindesiu ir ves dėl jos auksinių garbanų ir švelnaus balto 
kūno. Ir kas žino - vieną dieną taip ir būtų galėję nutikti. Gal ne 
princas, veikiau krautuvininkas ar koks nors telefonistas, o vis 
dėlto. Bet ne dabar. Dabar jai nieko nelikę - vien begalinis plūki- 
masis ir žiurkių apgraužta duona, ir įsigėręs į drėgnus kambarius 
dvokas senų ir ligotų įnamių, kuriems nėra kas padeda. Kaip jinai 
jo nekenčia! 


Kai Ketę pirma laiko paleido iš kalėjimo, ji tuomet nesuprato, kad 
tai reiškia, jog Tesės daugiau nematys. Ketę paleido dešimt dienų 
prieš baigiantis jos dviejų mėnesių įkalinimo laikotarpiui - užde- 
gimo graužiama krūtine, vien oda ir kaulai, nukirptais plaukais, 
sutrūkinėjusiom lūpom, kurios imdavo kraujuoti jai prakalbus. 
MSPS atsiuntė sutinkančiųjų komitetą pasiimti jos ir dar dviejų 
tądien anksčiau paleidžiamų merginų, nes jos nyko akyse, o val- 

džia nenorėjo sukurti kankinių. Jas atvežė kebu į susirinkimų salę, 
ten joms buvo surengti pusryčiai ir pasakytos jų narsą šlovinan- 
čios kalbos. Tik dėl tų kalbų Ketė išsilaikė neverkusi iš paleng- 
vėjimo ir skausmo. Ivardytis jai padėjo ir tai, kad ji tylėjo, tvirtai 
suspaudusi žaizdotas lūpas, ir tik sumurmėjo „dėkui“, kai jai prie 
apykaklės prisegė Holovėjaus medalį. 

Ji neįstengė nė paliesti jų paruošto maisto. Kitos merginos 
valgė - viena mandagiai atsignybdama sumuštinių, pyrago rie- 
kių ir vaisių, kita godžiai griebdama maistą, taip skubiai ir įnir- 
tingai, kad net užspringo. Moterys įkalbinėjo Ketę valgyti, kad 
pradėtų atgauti jėgas. Jos net atnešė puoduką sultinio, kai ji viso 
kito atsisakė. Ketė mėgino gurkštelėti, bet nepajėgė nuryti ir 
galiausiai labai atsargiai išspjovė atgal į puodelį. Prašmatniame 
paauksuotame veidrodyje, kabančiame gale kambario, ji pama- 
tė savo atspindį. Išblyškusią, nudriskusią pamėklę su šašais apie 
burną ir mėlynėmis ant kaklo ir riešų. Drabužiai kabote kabo- 
jo ant jos kaulėto kūno, galva, kiek jos matėsi iš po skrybėlės, 
buvo bjauriai pilka. Sutinkančiųjų komiteto moterys, bruzdan- 
čios aplink ją, atrodė kaip apvalūs blizgantys paukščiai; putlios 
kurapkos ar balandėlės banguojančiom krūtinėm ir gyvomis, 
linksmomis akimis. Ketė spoksojo į savo atspindį, beveik neat- 
pažindama savęs. 

Vėliau ją nugabeno atgal į Brotono gatvę, o tada Džentelme- 
nas nusivežė tiesiai pas savo gydytoją. Pirmą ir vienintelį kartą ji 
važiavo jo automobiliu. Kad ir kokia apsvaigusi ir išsekusi buvo, 
tokios kelionės neįprastumas padarė jai įspūdį. Tačiau tik tada, 
kai Tesei vis dar atliekant bausmę Ketei buvo pasakyta apie 
surastą naują darbą kaime, ji suvokė, jog gali ir nebepamatyti 
savo draugės, nebeturėti progos ką nors pakeisti. Tą dieną, kai 

ji paliko Londoną, autobusu ją nuvežė į Padingtono stotį. Su ja 
važiavo ponia Hedingli, turėjusi prižiūrėti, kad ji tikrai įsėstų į 
traukinį, ir ašaros plūdo Ketei iš akių ir nešluostomos lašėjo nuo 
smakro. 


— Šį sekmadienį? Apgailestauju, Kete, bet apie tai negali būti 
nė kalbos, - atsako vikaro žmona į Ketės prašymą. 

Estera Kaning sėdi prie stalo ryto saulės užlietame kamba- 
ryje, dėliodama žibuokles, geltonos ir indigo spalvos našlaites 
bei rausvus flioksus į ornamentą gėlių džiovinimo albume. Ji 
dirba sparčiai, nes žiedlapiai jau glemba nuo dienos karščio. Ke- 
lios nebetinkamos žibuoklės guli atidėtos į šalį. 

— Bet tenai įleidžia lankytojus'tik trečiąjį kiekvieno mėnesio 
sekmadienį. Tai kaip tik šis sekmadienis. Jei nenuvažiuosiu da- 
bar, tai negalėsiu važiuoti visą mėnesį, ponia... 

— Bet taip iš anksto neįspėjus, Kete, o juk ryt atvažiuoja 
mano sesuo su šeima... tu labai čia reikalinga. Man gaila, bet ne- 
galiu tavęs išleisti. Pažadu tau, kad galėsi nuvažiuoti kitą mėnesį. 
Ką tu į tai? Trečiasis rugpjūčio sekmadienis bus visiškai tavo 
valioje, kompensuojant už popietę, kurios neturėsi šią savaitę. 
Anksti rytą yra traukinys, jis nuveš tave į miestą, ir turėsi sočiai 
laiko aplankyti savo draugę. 

Estera akinamai nusišypso, tarsi kelionė būtų smagi išvyka. 
Ji užverčia medinį džiovinimo albumo viršelį ir jį suveržia, su- 
spausdama lenteles su nelaimingomis tarp jų pakliuvusiomis 
gėlėmis, išplotomis, uždusintomis. Ketė stengiasi kvėpuoti ra- 
miai, bet jaučiasi taip, lyg jai spaustų krūtinę, sakytum, Estera 
ir ją suveržia. Kaip jai paaiškinti apie Londono prieglaudas? 

Žodžiai pasimeta jos beviltiškų minčių sraute, nesidėlioja į sa- 
kinius. Iki kito mėnesio Tesė gali nugeibti. Nebūtinai numirti, 
bet jos vidinė šviesa gali išblėsti, jos nekaltumas nuvysti, dvasia 
tapti sutraiškyta kaip šitų gėlių žiedlapiai, tik be jokio išsaugo- 
to gražaus prisiminimo, skirtingai nei gėlių. Ketei teko matyti 
prieglaudose palaužtų žmonių. Jie atrodė kaip tušti kiaukutai. 
Niekas neslypėjo už jų žvilgsnio, ten buvo vien aidi tuštuma; 
pralaimėjimo ir nevilties šešėliai. 2 

— Prašau, - pabando ji dar sykį. Balsas pridusęs, kone kran- 
kia. - Tai be galo svarbu. Teresa man labai brangi draugė, ir tik 
per mane ji neteko darbo... tai aš kalta. Žūtbūt turiu ją aplankyti. 
Turiu šį tą perduoti, nors kiek palengvinti tą vargą, kuris ją išti- 
ko... - maldauja ji. 

— Susimildama, Kete, gana. Esu tikra, kad ta mergaite gerai 
rūpinamasi. Galų gale prieglaudos juk ir sukurtos tokiems kaip 
ji - parūpina pastogę ir maistą, ir būdą atsilyginti už tuos pato- 
gumus. Kitą mėnesį ji lygiai taip pat lauks tavęs tenai, ir neabe- 
joju, kad džiaugsis nė truputėlio ne mažiau. Ir labai gerai, kad 
žinosiu apie tavo laisvadienį iš anksto. Juk supranti? — Estera 
miglotai ir visai abejingai nusišypso. Patogumai? Ketė sumišu- 
si spokso į ją. Negi ta moteris tikrai mano, kad tokiose vietose 
esama ištaigos? Ji stovi priešais šeimininkę nuščiuvusi, neįsteng- 
dama pajudėti, nelabai tikėdama savo ausimis. Estera kurį laiką 
toliau darbuojasi prie savo gėlių, paskui pakelia akis ir žvelgia 
kiek nepritariamai. — Tai viskas, Kete. 


Visą likusią tvankią dieną Ketė pluša nirčiai ir greitai: įtūžusi 
šveičia prieškambario plyteles, kol nugarą išvagoja tamsi prakaito 

žymė, tempia paklodes nuo lovų su tokia jėga, kokios pakaktų 
joms suplėšyti, pjausto daržoves su žiauriu, nerimą keliančiu 
aplaidumu. Ji įsipjauna nykštį, bet nė nepastebi tol, kol Sofi Bel 
dirstelėjusi per petį išgąstingai nusikeikia, pamačiusi lipnias rau- 
donas dėmes ant šparaginių pupelių. 

— Kas šiandien tave apsėdo, dėl Dievo meilės? - klausia 
ūkvedė. 

— Man reikia išeiti! — tik tiek Ketė tegali išspausti. Jos balsas 
iš nevilties dreba, liežuvis pusiau paralyžiuotas. 

— Viešpatie, mergele, taigi anakur durys! - burba Sofi Bel. - 
Stovėk ramiai! - Ji apriša Ketės nykštį švariu skudurėliu ir tvirtai 
perriša virvute. Beveik išsyk prasimušęs pro audeklą kraujas iš- 
siskleidžia kaip rožė. - Giliai įsipjovei. Paika mergiotė, - pastebi 
ponia Bel, ir jos žodžiai Ketei suskamba kaip įžvalga - užkabina 
daugiau, nei žino Sofi Bel. 

Pavakary pagaliau prapliumpa lyti. Visą popietę virš namo 
gulė tiršti debesų sluoksniai, karšti ir drėgni, tolydžio tamsėda- 
mi ir sunkėdami. Pusę šešių iškrinta pirmieji lašai, šilti it vanduo 
vonioje, švelnūs kaip lydytas sviestas. Ketė patarnauja prie pietų 
stalo, bjaurėdamasi prabanga ir perteklium bei tuo, kaip teosofas 
atstumia mėsą - toks persisotinęs, nutaisęs šventeivišką miną. 
Kiek žmonių pasaulyje norėtų, bet neturi tos mėsos? — svarsto 
Ketė. O dabar ji bus grąžinta į virtuvę ir suges, ir bus išmesta, 
nes šaltasis sandėliukas prigrūstas šito beatodairiško jaunikai- 
čio Žaislų. Ji čiumpa jų lėkštes suspaudusi lūpas ir susiraukusi. 
Pabaigusi visus darbus, ji išsmunka į pliaupiantį lietų ir išsyk 
kiaurai permirksta. Išstumia iš pašiūrės vikaro dviratį ir mina jį, 
džerškantį, palei namo šoną, lietui stelbiant bet kokį jos keliamą 
triukšmą. Prie vartelių stabteli, permeta per balnelį koją ir atlo- 

šia galvą, leisdama lietui nuplauti viską, ką atnešė ši diena. Jos 
pyktis tarsi dvokas įsigėręs į odą, ji negali jo atsikratyti. Sparčiai 
kapojantis lietus kone žeidžia veidą. Žaibo tvyksnis už jos su- 
merktų vokų sušvinta raudoniu. Jaučia griaustinio dundesį savo 
krūtinėje kaip antros širdies plakimą, netaisyklingą ir nemalo- 
nų, verčiantį kraują greičiau tekėti gyslomis. Pagalvoja — nieko 
prieš, jei nutrenktų žaibas. Ji to nė nepajustų. ABS, pajutusi 
kažkieno ranką ant savosios. 

— Vėl iškeliauji? Šitokiu bjauriu oru? — klausia Robinas Da- 
rentas, pakėlęs balsą, kad jį išgirstų per šniokščiantį lietų. 

— Kąjūs čia lauke veikiate? - pasiteirauja Ketė, sugluminta jo 
netikėto pasirodymo. 

Jis laiko virš galvos iškėlęs švarką, bet tas permirkęs, per jį 
varva vanduo, bėga rankomis, kiaurai šlapina marškinius. 

— Na, nuėjau į tavo kambarį, bet tavęs neradau. Taip ir spė- 
jau, kad būsi išsiruošusi į vieną iš savo slaptų susitikimų. Jis 
greičiausiai labai geras meilužis, jei sugundo tave išeiti per tokią 
audrą, - nusišypso Robinas. 

— Taip, išties! — atšauna Ketė, bet Robinas tik dar plačiau 
šypsosi. Jai galvoje smilkteli naujos bėdos nuojauta. Jis užėjo į 
jos kambarį? Kaip jai žinoti, ar jis ėjo tyliai, ar buvo atsargus? — 
Dabar leiskite man važiuoti. 

— Sekundėlę, sekundėlę. Turiu tau darbo. Susitik sa manim 
prie lipynės palei keliuką sekmadienį vos išaušus. - Robinas nu- 
silaižo nuo apatinės lūpos lietaus lašelius. 

— Aš neateisiu! 

- Ateisi. Arba man teks leisti Kaningams nugirsti šį tą apie 
tavo vakarines iškylas. Vikarui labai rūpi jo avelių skaistumas ir 
dora. Drįstu tarti, kad jis turės ką apie tai pasakyti savo paties 

namuose. — Jis tai išdėsto lengvai, kasdieniška, net kiek nuobo- 
džia intonacija. Ketė prisispyrusi žiūri į jį, mėgina suprasti, ar jis 
tikrai ją šitaip išduotų, ir atspėti kodėl. - Sekmadienį, auštant, - 
pakartoja jis ir nusišiepia jai kaip susijaudinęs vaikas, be jokio 
piktavališkumo, tarsi ir negrasintų, nemėgintų jos valdyti. 

Ketė išplėšia savo ranką, užgula pedalus - kad tik kuo toliau 
nuo jo. Ji vos gali ką įžiūrėti lietuje ir tamsoje, vos gali kvėpuo- 
ti dėl širdy verdančio įtūžio. Džordžo ten nebus, bet ji vis tiek 
mina pedalus iš visų jėgų, dviratis pašėlusiai virtuliuoja per ba- 
las siaurais akmenuotais takeliais. Kad tik toliau nuo klebonijos, 
į menamą laisvę. 


Estera išgirsta privažiuojant prie namų ponio traukiamą dviratį 
vežimą, ir širdis jai kaip vaikui suspurda iš džiaugsmo, sumišu- 
sio su kažkuo panašiu į palengvėjimą. Ji išskuba prię paradinių 
durų ir pamojuoja seseriai, dukterėčiai ir sūnėnui, lipantiems 
iš vežimo, o Barkeris atsagsto bagažo diržus ir ima krauti viską 
ant Žemės. 

- Ak, su šituo atsargiai, prašyčiau! Čia dužūs daiktai, - šūkteli 
Amelija. 

Barkeris pakrutina ūsus ir niūriai linkteli. 

- Mieloji Amelija! Kaip nuostabu tave matyti! Čionai, vai- 
kai, leiskite man į jus pasižiūrėti, - šaukia Estera. Ji laiko abu vai- 
kus ištiestos rankos atstumu nuo savęs: vienuolikos metų Džo- 
ną smėlio spalvos plaukais ir gan menku veideliu, vieni kaulai ir 
oda, ir aštuonerių Elę, putlią ir linksmutę, šviesiai pilkom akim 
ir apvaliu kaip porcelianinės lėlės smakriuku. Jos mėlyna ir balta 
jūreiviško stiliaus suknytė, susiglamžiusi po kelionės, glaudžiai 
aptempia apvalų pilvuką. Visai taip ir aš turbūt atrodžiau, kai 
buvau jos metų, pagalvoja Estera, užplūdus kone skausmingam 

švelnumui. - Dievulėliau, kaip jūs išaugote! Vos begaliu jus pa- 
žinti! Jūs tokie dideli! - šūkčioja ji. 

Elė šypsosi, bet Džonas nežymiai užverčia akis, paskui įbe- 
da jas žemėn, brūkšėdamas kojomis iš sumišimo. 

— Džonai! Nebūk toks surūgęs! Pabučiuok tetą, - griežtai 
paliepia jam Amelija. 

— Najau, na jau. - Estera pasilenkia ir šypsosi jiems. - Nie- 
kad nemėgau priverstinių bučinių, tik nuoširdžiai duodamus. 
Ką tu į tai, Džonai? - Esteros sūnėnas palinksta į priekį ir sku- 
bom bučiuoja ją į skruostą, o Elė išskečia rankutes, ir Estera su 
džiaugsmu ją apkabina. - Dabar palakstykite po sodą, vaikai, 
pramankštinkite kojas. Bėkit! Kai labai sukaisit, ateikit išgerti 
limonado! - šaukia jiems pavymui, o tie noriai pasileidžia bėg- 
ti ir netrukus dingsta tarp aukštų gėlynų ir saulės nutviekstų 
krūmų. 

— O, dėkui Dievui! - atsidūsta Amelija, pasidėdama ranki- 
nuką ir apkabindama seserį. - Džonas visą kelią buvo nepaken- 
čiamas! Ir tai ne jo kaltė - baisiai nusiminė, kad jų tėvas neva- 
žiuoja drauge... 

— Tikrai, o kurgi Arčis? Ar jis nežadėjo atvažiuoti? 

- Žadėjo, bet paskutinę minutę persigalvojo. Labai atsipra- 
šau, Hete! Jam tai būdinga - buvo dar iš anksčiau sutaręs kažką 
ten klube, bet pamiršo pasakyti apie tai man, pagaliau ir pats pa- 
miršo. Bet aš čia, vaikai irgi, ir esu tikra, kad puikiai apsieisime ir 
be jo, - nusišypso Amelija. 

Ji penkeriais metais vyresnė už Esterą ir pasižymi grakštu- 
mu ir elegancija, kurios visada pavydėjo jaunėlė sesuo. Katiš- 
ki skruostikauliai, dailus smakras ir tobulai žydros migdolinės 
akys. Kai debiutavo visuomenėje, tą sezoną visi tik ir kalbėjo 

apie jos grožį, tačiau dabar skruostai mažumą įkritę, taip pat ir 
paakiai, o oda netekusi pirmykščio švytinčio jaunystės gaivumo. 

— Ame, atrodai truputį pavargusi. Ar tu tikrai sveika? — susi- 
rūpinusi klausia Estera. Amelijos šypsena priblėsta ir, didžiau- 
siam Esteros sukrėtimui, jos akyse pasirodo ašaros, sukibirkš- 
čiuodamos saulėje. - Ame! Kas yra? Kas nutiko? - kamantinėja 
ji, stverdama seserį už dailių ilgapirščių rankų. 

— Nekalbėkime apie tai čia, - sako Amelija, pritildydama 
balsą, nes už jų į prieškambarį išnyra Ketė. - Ar mes turėsime 
tuos pačius kambarius? 

— Ak, na... Bijau, kad vaikams skirtą kambarį užėmęs ponas 
Darentas... man atrodė būsiant nemandagu jį iškeldinti, jis jau 
tiek daug savaičių gyvena pas mus ir taip prie jo priprato... 

— Taip, tu minėjai, - ironiškai patvirtina Amelija. 

— Bet Ketė jiems paruošė galinį miegamąjį vakarų pusėje — 
aš neabejoju, jiems ten bus patogu. 

— O argi neturėtų kas nors padėti tai mergaitei užnešti mūsų 
daiktus? - nusistebi Amelija, žiūrėdama į plonas Ketės rankas ir 
gležnus pečius, kai ji kelia lagaminą įsiręžusi, visu kūnu pasida- 
vusi atgal, kad išlaikytų jo svorį. 

— Aš susidorosiu, ponia, - trumpai drūtai išspaudžia vos be- 
kvėpuojanti Ketė. 

— Leisk man šitą paimti, - pasisiūlo tarpduryje išdygęs Ro- 
binas Darentas. Jis perima iš Ketės lagaminą, lengvai jį pakelia ir 
nuneša į prieškambarį. 

— O! Ponas Darentas... kaip malonu iš jūsų pusės. Ar galiu 
jus pristatyti savo seseriai, poniai Amelijai Entvaistl? Ame, čia 
mūsų gyventojas teosofas ponas Robinas Darentas, - supažin- 
dina juos Estera, stengdamasi savo intonacija neišsiduoti. 


Katherine Webb „ Nematomieji 


Ji pati dorai nežino, ką norinti nuslėpti, bet pastaruoju metu 
kai ko tikrai esama. Be jokios abejonės, esama. Robinas malo- 
niai paspaudžia Amelijai ranką. 

- Labai malonu su jumis susipažinti, ponia Entvaistl, - nusi- 
šypso jis savo plačiausia, labiausiai nuginkluojančia šypsena, ir 
Amelijai norom nenorom belieka atsakyti tuo pačiu. 

— Man, žinoma, taip pat, - sako ji. 

— Ką gi, aš traukiu į stotį, o iš ten - į Redingą. Turiu sutvarky- 
ti keletą neatidėliotinų reikalų... bet tikiuosi geriau susipažinti 
su jumis per pietus, ponia Entvaistl. Gal norėtumėte, kad par- 
vežčiau jums ką nors iš miesto, ponia Kaning? - Jis nukreipia 
besišypsančias akis į Esterą, kuri pati to nejusdama vengia jo 
atidaus žvilgsnio. 

— Ne, ačiū, pone Darentai. - Jos balsas prieš pačios valią at- 
šiaurus. 

— Tuomet, žavingosios ponios, palinkėsiu jums geros dienos. 

Jis lengvai, ironiškai nusilenkia ir neskubėdamas patraukia 
prie vartelių. Jam pradingus iš akių, Amelija atsisuka į seserį ir 
vertinamai ją nužvelgia. 

— Mes turime apie daug ką pasikalbėti, - sako jinai, ir jiedvi 
eina į vidų. | 

Prieškambaryje Ketė antrą kartą pasilenkia prie sunkaus ne- 
šulio. 


Seserys įsitaiso vyšnios šešėlyje terasoje už namo, kur vos jun- 
tamas vėjukas dar kiek išjudina apmirusį orą. Jos susėda ant fili- 
graniškai iškalinėtų metalinių kėdžių, tokių įkaitusių, kad jaučia 
jų karštį net per sijonus. Amelija grakščiai vėduojasi dailia šilkine 

vėduokle, instinktyviai neatitraukdama akių nuo siaučiančių po 
sodą vaikų, kurie žaidžia su kone niūriu ryžtu, prisimerkę, suraukę 
antakius. 

— Tokio karščio kaip šią vasarą tikrai neatsimenu! - galiau- 
siai prabyla ji. - Kaip tik važiuojant čionai mačiau būrelį gatvėje 
žaidžiančių vaikų ir, žinai, ką jie darė? Virbeliais rinko nuo kelio 
išsilydžiusius dervos gumulėlius ir klijavo iš jų visokias raides 
ir figūras ant daržinės sienos! Išsilydžiusi derva iš pat ryto, dar 
prieš dešimtą! 

— Taip, negirdėti dalykai. Ir kaip sekina jėgas, tiesa? - sutinka 
Estera. 

- Išties. Tu savo laiškuose neminėjai, kad ponas Darentas 
toks labai... 

— Koks gi? 

— Toks jaunas ir gražus, - aiškina Amelija, atidžiai stebėda- 
ma sesetį. 

— Araš turėjau perspėti, kad jis jaunas? O dėl gražumo... jei vi- 
sai atvirai, tai nelabai pastebėjau. Ką, tikrai gražus? — išsisuka Es- 
tera. Staiga pasijunta susidrovėjusi, tarytum pagauta meluojant. 

— Pati tą žinai, nevaidink prieš mane nekaltybės. Juk akis 
turi, ar ne? Ar tu matai tik Albertą? 

- Galir taip... Buvę nebuvę, jis mūsų svečias. Žinoma, aš nie- 
ko panašaus apie jį negalvoju. Ir, be to... - ji nevikriai užsikerta, 
pati gerai nežinodama, ką norėjo pasakyti. 

— Ką? 

— Ne, nieko. Bet pasakyk man, Ame, meldžiu - kas tave ka- 
muoja? - klausia Estera, trokšdama pakeisti temą. 

Ketė prieina prie stalo su padėklu atšaldytos arbatos ir limo- 
nado, ką tik supjaustytais apelsinais ir pyrago riekėmis. Jos kak- 

ta išrasojusi nuo prakaito. Amelija palaukia, kol tarnaitė dingsta 
name, ir tik tada atsidūsta. 

— Privalai niekam apie tai neprasitarti, net Albertui. Pažadi? 
Na... tas tavo rūpestis dėl Alberto, mieloji mano... tas rūpestis, 
apie kurį man rašei... Bijau, kad aš turiu priešingą rūpestį dėl Ar- 
čio. — Ji prisideda prie lūpų vėduoklę, lyg nenorėdama, kad iš jų 
sprūstų žodžiai. 

— Aš... ne visai tave suprantu, Ame, - sako Estera pakuždom, 
nes visai šalia prabėga vaikai įraudusiais veidais ir sudrėkusiais 
nuo prakaito plaukais. 

— Aš aptikau jį... užklupau... užklupau jį anądien. Su kamba- 
rine, Daniele. 

— Ne! Ak, mieloji... tai šlykštu! Ar tu įsitikinusi? 

— Deja, visiškai. Aišku, tą merginą atleidau. Visa tai nutiko 
šią savaitę, ir, tiesą sakant, būtent dėl to jis sa mumis neatvažia- 
vo. Ir anksčiau taip yra buvę, Hete, nors aš tau nieko nesakiau. 
Man buvo taip gėda... Bet jis pažadėjo, jis pažadėjo man, kad 
to daugiau nebus. Dabar jis sako negalintis atsispirti savo vidi- 
niams impulsams, kad jis bejėgis, - sako ji su klastingu pykčiu 
balse. - Ar tu manai, kad taip gali būti? Ar tiki, kad vyras gali 
tapti savo troškimų vergu? 

Estera prieš atsakydama apgalvoja kiekvieną žodį. Ji paima 
seserį už rankos, jų oda karšta ir liesdamasi kaipmat tampa lipni. 

— Aš manau... manau, kad bet kuris žmogus gali tapti savo 
troškimų vergu, jei pats leidžiasi. Juk kiekvieno gyvo žmogaus 
matas yra jo elgesys - tai, ką jis renkasi daryti, nepaisydamas 
visų kitų galimybių? 

— Tu teisi, - niūriai sutinka Amelija. - Nėra pateisinimo tam, 


ką jis padarė. Tai niekinga. 

- Ką tu, Amelija, tu geriau nei kas kitas žinai, kad aš mažiau- 
siai tinku į autoritetus sprendžiant apie vyrų norus ir aistras, 
truputį šypteli Estera. - Arčis labai nusidėjo ir tau, ir Dievui. Bet 
gal... atleisti būtų krikščioniška? Žinoma, kai nusidėjėlis atgai- 
lauja... 

- Bet čia šuo ir pakastas, Hete! Šį kartą... šį kartą jis nė ne- 
atrodė atgailaujantis. Jis atrodė... piktas ant manęs, kam sutruk- 
džiau jo užsiėmimą! Ak, tai buvo šlykštu! Nedovanotina! - Ji 
paslepia veidą delnuose ir tyliai pravirksta. 

— Mieloji Ame, prašau, neverk! Vaikai neturi pamatyti... Mal- 
dauju, brangioji, nusiramink. Arčis myli tave ir vaikus. Žinau, 
kad myli, ir tu taip pat žinai. Galbūt vyrus išties valdo stipresnės 
jėgos nei mus, moteris... Kažin ar patikėčiau, kad toks geras vy- 
ras kaip Arčis gali taip elgtis, jei ne akivaizdus faktas. Ar gali kas 
nors įžvelgti kito žmogaus širdį? Sąžiningai? Meldžiu, neverk. 

Amelija iš lėto pakelia galvą ir nosine nusišluosto akis. 

— Na, savąją širdį aš jam atvėriau. Savo neištikimybe jis žudo 
mano meilę jam. Ko gero, pasakiau jam, dar vienas kartas galu- 
tinai ją pribaigs, - šnirpšteli ji. 

Sukrėsta Estera neįstengia nieko pasakyti. 

— O kaip taviškė santuoka, Hete? Ar yra kokių teigiamų po- 
slinkių? — klausia Amelija. 

Estera nudelbia akis, žiūri į savo pirštus, besiilsinčius med- 
vilninės suknelės klostėse. Putnūs, švelnūs pirštai, nagai nudil- 
dyti ir švarūs. Kažkodėl jai nemalonu juos matyti, nepasitenki- 
nimas toks stiprus, kad ji sugniaužia kumščius ir spaudžia, kol 
nagai įsirėžia į delnus. 

— Aš ištekėjau iš meilės, Amelija. Tu gi žinai... kaip sielojosi 
mūsų tėvai, nors ir stengėsi to neparodyti. Maniau išsirinkusi 

vyrą, tegu kuklios padėties ir nedidelių pajamų, bet užtat myli- 
mą ir mylintį, maniau meilėje auginsiu vaikus... 

Ji žvelgia į saulės išdegintą veją, kur Džonas erzina seserį, 
laikydamas jos kaspiną jai virš galvos ir patraukdamas kiekvie- 
nąsyk, kai ji bando jį nustverti. Mažylė šokčioja ir uoliai siekia 
kaspino, šypsodamasi ir neprarasdama kantrybės, ir vėl Esterą 
nudilgina užuojauta jai, būsimai to paties praminto gyvenimo 
tako bendrakeleivei. 

— O... tu nesi mylima? 

— Ak, aš esu mylima. Kaip sesuo, kaip draugė. Ne tokia mei- 
le, kokią jaučiu jam. Ne kaip žmona. Ne kaip... mylimoji. - Ji 
giliai įkvepia ir lėtai iškvepia, jausdama, kaip sunkiai jos pačios 
žodžiai prislegia sielą. - O dabar jis turi naują draugą, naują pa- 
tikėtinį, ir aš jaučiu, kaip sulig kiekviena diena man jo mintyse 
lieka vis mažiau vietos. | 

— Negali būti, Hete! Albertas visada toks atsidavęs tau, - 
prieštarauja Amelija. 

— Gal kada ir buvo. Bet dabar viskas pasikeitė. Net jo parapi- 
jiečiai kenčia pono Darento viešnagės pasekmes. 

— Ką tuo nori pasakyti? 

— Na... Pavyzdžiui, anądien Pamela Urkhart užsuko pasitei- 
rauti, gal vikaras nesveikuojąs, mat jau porą savaičių ar daugiau 
pas juos nesilankė. Leisk man paaiškinti - ponios Urkhart tėvas 
labai senas, pasiligojęs ir jau kuris laikas laukia mirties. Jis labai 
kenčia, vargšelis, ir jo tikėjimas kasdien išbandomas, jis jau daug 
mėnesių nepajėgia nueiti į bažnyčią. Albertas buvo pratęs ap- 
lankyti jį mažiausiai dukart per savaitę, siūlydamas paguodą ir 
maldą, tačiau atvykus teosofui jo vizitai liovėsi. Tiesiog nežinau, 
Ame, ką man daryti. Albertui visiškai nebūdinga taip numoti 

ranka į savo priedermes, tačiau, regis, šis naujas susidomėjimas 
jam tapo svarbiau už visa kita. 

— Šis naujas susidomėjimas — tu kalbi apie teosofiją ar apie 
poną Darentą? - reikšmingai paklausia Amė. 

— Teosofiją... o gal ir apie tą, ir apie tą, - atsako Estera, žvelg- 
dama į seserį ir bandydama perprasti jos veido išraišką. 

— Tai tikrai rimtas pokytis. Aš svarstau... labai norėčiau žino- 
ti, kuo tas žmogus Albertą šitaip traukia? 7 

— Tai manai, kad svarbu jis, o ne idėjos, kurias jis skleidžia? 

— O tu taip nemanai, širdele? Juk pagaliau, mano manymu, 
Albertas seniai žino apie fėjas ir teosofiją. Kodėl jį visa tai taip 
pavergė būtent atvykus Darentui? 

— Ame... aš nesuprantu, - beviltiškai prisipažįsta Estera. 

— Gal aš ir klystu. Turiu vėl pamatyti ją jaunuolį ir pasi- 
stengti truputį geriau jį pažinti, - atsiliepia Amelija, atsilošda- 
ma kėdėje ir žvilgsniu nuklysdama į tolumas. Ašaros, jau nu- 
džiūvusios saulėje, paliko ant jos pudruoto veido vos žymias 
rausvas vageles. 

— Taip, žinoma, tu taip ir padarysi, - sako Estera, vis dar suk- 
dama galvą, ką sesuo turėjo omenyje. 


Virtuvėje Ketė pastato tuščią padėklą ant stalo ir eina prie 
kriauklės. Sukiša rankas į dubenį su vandeniu, kuriame stovi 
pieno ąsočiai, pastatyti atseit šaltai, bet vanduo - kraujo tempera- 
tūros. Ji vis tiek apsišlaksto riešus ir šlapiom rankom persibraukia 
sprandą, tikėdamasi nors kiek atsivėsinti. 

- Tas pienas iki vakaro neišsilaikys, - perspėja ji ponią Bel, 
įsispraudusią į savo kėdę su laikraščiu, išskleistu priešais ant stalo. 

— Jis dar greičiau sugiš, jei kaišiosi savo įkaitusias rankas į 
dubenį, - pastebi ūkvedė. 

— Aš nieko negaliu padaryti. Tik pajudu šiame karštyje ir 
išleipstu. O kai kam čia būtų pravartu ir daugiau pajudėti, - su- 
murma ji, bet nepiktai. Sofi Bel veidas įraudęs, skruostai išmar- 
ginti sutrūkinėjusiom kraujagyslėm, ir kai tik daugiau pasijudi- 
na, jos viršutinė lūpa nubala, o akys padėrsta. Ketė nenori, kad 
moteriškė nualptų. Dievas regi, niekas neįstengtų jos pakelti, ir 
tektų kiaurą dieną perženginėti jos sudribusį kūną, kol oras kiek 
atvėstų ir ji atsistotų pati. 

— Pabaigėm pagaliau, - atsidūsta ponia Bel. - Palikau šiek tiek 
atšaldytos arbatos ir mums. Kad jau stovi ten, įpilk man stiklą. 

Ketė nutraukia lininį skudurėlį nuo ąsočio ant indaujos pa- 
berdama saują sudžiūvusių musių, bergždžiai tykojusių gėrimo. 
Jame kubeliai ledo, vientisu gabalu šįryt atgabento iš Tačamo, 
ištirpę be pėdsakų, tačiau gėrimas dar šaltas ir kvapnus nuo švie- 
žių mėtų ir citrinų. Ketė išmaukia savo porciją tarsi vaikas užsi- 
merkdama nuo vėsos virpuliuko. 

— Na, kai vyrų visą dieną nėr, bent jau darbo bus mažiau, — 
porina Sofi Bel. - Gal girdėjai, kur tas fėjų žmogus išsiruošė? 

— Sakė, į Redingą, - Ketė nusibraukia lūpas prijuostės kraš- 
tu. - „Sutvarkyti keletą neatidėliotinų reikalų“, tiek ir tepasakė. 

— Cha. Žinai, šią savaitę pataikiau susitikti Doloresą Mikel, 
kurios sesuo dirba dideliuose namuose Redinge, ir jinai sako, kad 
ta šeima, kur ji tarnauja, nuo seno pažįstanti Darentų šeimą. Po- 
nas Robinas ne visada buvo teosofas, taip jinai man pasakė, - Sofi 
Bel akys klastingai žiba, kaip visuomet, kai nusitveria paskalų. 

— Ne visada? - klausia Ketė. Nejučia jai panūsta sužinoti 
daugiau apie tą vyrą. Pažink priešą, dingteli jai. Mano priešą? 

— Tikrai ne. Jis ilgam buvo išvykęs studijuoti, paskui kaž- 
kaip netikėtai grįžo, jo tėvai kiekvienąsyk, kai ateina pietauti, 
pasakoja vis kitaip. Kad jis buvęs poetas; paskui - kad rašęs į 
laikraščius. Vėliau pasidaręs dvasininku - metodistų pastorium, 
jei ką. Išvažiavo į Graikiją ir prabuvo ten ne vieną mėnesį, nors 
niekas nenutuokia, ką jis ten veikė. Paskui grįžęs bandė pakliūti 
į parlamentą, ką jūs pasakysit! Su Liberalų partija, bet niekas ten 
jo nerinko. Kas toliau, tu pati žinai, dabar jis teosofas — ar kas 
ten toks — ir visiems aiškina, kad toks visada ir buvęs jo tikrasis 
pašaukimas. - Ponia Bel užbaigia pasakojimą rankos mostu, ir 
nukarę jos žasto riebalai susiūbuoja. 

— Teosofas. Ką gi. Skamba taip, lyg jis pats nežinotų, kas 
esantis ir kuo tikintis, ar ne? - Ketė nusišypso ne itin malo- 
niai. - Įdomu. 

Ponia Bel dėbteli į ją įtariai primerktom akim. 

— Tik jau nebandyk žvalgytis į jį - tik ne į jį! Girdėjau judu 
kieme šnekučiuojantis. Būk atsargi, Kete, gerai? 

— Taip, Sofi Bel. Nėra jokio pavojaus. 


Popiet, turėdama valandą poilsio ir būdama savo kambary, Ketė 
sulaiko kvapą, nes tariasi išgirdusi žingsnius koridoriuje. Bet tai 
tik namas vaitoja karštyje plečiantis sijoms ir lentoms. Už atviro 
lango žerplėja karščiu žydras dangus. Ji girdi negarsius vikaro 
žmonos ir jos sesers balsus, vis kalbančius ir kalbančius pakaitom; 
be atokvėpio besivaidijančius vaikus, jų balsai tai priartėja, tai 
slopsta, lyg praskrendant pulkeliui paukščių. Jai niekaip neišeina 
iš galvos, jog Robinas Darentas buvo atėjęs vakare į jos kambarį 
ir kadjis žino apie jos naktinį gyvenimą. Tai kaip įkyrus niežulys, 

kaip zyziantis vabzdys, kurio negali nubaidyti. Ir kad jis ruošiasi 
tą žinojimą kažkaip panaudoti prieš ją. Jei jis ketina patenkinti 
savo geidulį, niūriai pamąsto ji, tai jo laukia nusivylimas. Ji iška- 
bins jam akis nespėjus jos paliesti. Tačiau ji susitiks su juo, kaip 
jis sakė. Po jos pykčiu slypi ir smalsumas. Berikiuojant tokias 
mintis brangus laikas tirpte tirpsta. Ketė kresteli galvą, tvirčiau 
suspaudžia plunksnakotį ir rašo. Dar vieną laišką Tesei, šįkart 
adresuotą į Frošam Hausą. Nuo kaltės jausmo jai suka vidurius, 
burnoje rūgštu, mintys painiojasi. Negaliu nė pagalvoti, kad tu 
tenai. Aš rasiu kokį nors būdą tave iš ten ištraukti, prisiekiu tau, rašo 
ji. Bet kokį būdą? Ką ji gali padaryti? Ji stipriai prikanda lūpą, vėl 
parašo Prisiekiu tau, kad galėtų nemąstyti. Prašau, Tese, būk stipri. 
Laikykis, kol aš ką nors sugalvosiu. 


Laikui bėgant Tesė prarado susidomėjimą sufražisčių kova, o 
Ketė kaip tik vis labiau ir labiau įsitraukė. Tesę buvo sudominusi 
pati galimybė išeiti iš namų, kur jos praleisdavo didžiumą savo 
gyvenimo, proga ištrūkti, bet tik ne pati politika. Droviai kiken- 
damaji juokaudavo nežinosianti, už ką balsuoti, net jei tokia teisė 
būtų jai suteikta. Tai buvo jaudinanti atsvara kasdieniam darbui, 
bet liovėsi būti jaudinanti kelias savaites dalijus proklamacijas, 
pardavinėjus kaspinus, nešiojus parduoti Moterų balsavimo teisės 
egzempliorius, skandavus šūkius ir kentus garbių vyrų ir moterų 
šnairus žvilgsnius. 

— Aš nesuprantu, kodėl jos mums tokios priešiškos, - vieną 
dieną pasiguodė Tesė, įskaudinta turtingų moterų šaltumo. — 
Juk galų gale tai jų pačių labui. 

Ji kaip vaikas atkišo apatinę lūpą, užsibruko už ausų plaukus 

ir droviai išlygino rankogalius, patampydama juos lygiai taip, 
kaip darydavo, kai ponia Hedingli ar kas kitas iš vyresniųjų atei- 
davo patikrinti jos darbo. 

— Nes turtingieji niekada nepritars jokiai kitai vargšų veiklai, 
išskyrus patarnavimus, - karštai paaiškino jai Ketė. - Nenuka- 
bink nosies. Dar pusvalandis, ir aš nupirksiu tau puodelį karšto 
šokolado, = spustelėjo ji Tesę per pečius. 

Netrukus tapo aišku, kad tik tos mažytės dovanos ir belaiko 
Tesę MSPS gretose, ir Ketė suprato neturinti versti savo draugės 
eiti kartu. Tačiau, tiesą sakant, ji norėjo draugijos, norėjo kartu 
patirti nuotykį. Tesė atvedė ją į judėjimo gretas, ir būtų neteisin- 
ga sekmadieniais išeiti be jos ar vienai išsprukti į vakarinius su- 
sirinkimus, kai būdavo įmanoma, ir klausytis iškilnių, protingų 
damų kalbų apie teises, įstatymus ir teisingumą. Ji nebūtų jau- 
tusis nė perpus tokia narsi ir ryžtinga, jei šalia nebūtų turėjusi 
Tesės, visuomet baikštesnės, visuomet reikalingos padrąsinimo. 

Ketė trumpam liaujasi rašyti ir kentėdama stipriai sumer- 
kia akis. Ji išnaudojo savo draugę. Išnaudojo Tesę, kad galėtų su 
jos pagalba matyti savo pačios atspindį tokį, kokio norėjo; kad 
leistų sau pajusti šiek tiek galios kitam žmogui - pirmą kartą 
gyvenime. | 

Praėjus dviem mėnesiams, kai jos susimokėjo po šilingą sto- 
jamojo mokesčio, Ketė leido suprasti vietinio ratelio sekretorei, 
kad jos mielai imtųsi aktyvesnės veiklos. Ji ištarė tai tyliai, lyg 
būgštautų, ar kas nenugirs, bet ponia kontoroje staigiai pakėlė 
galvą. 

— Langų daužymas? Nelegalūs politiniai mitingai? — tiesiai 
paklausė. Netikėtai užklupta Ketė linktelėjo, o širdis jai ėmė 
smarkiai mušti. Vyresnioji moteris gyvai nusišypsojo žvelgda- 

ma veriančiomis tamsiomis akimis pro pusinių akinių viršų. — 
Puiku, drauge. Gera mergaitė. Turėsiu tai galvoje. 

Ketė nedrąsiai šyptelėjo, linktelėjo ir grįžo atgal į biuro bend- 
rąjį kambarį, kur riogsojo šūsnys atsišaukimų, sienos buvo apka- 
binėtos vėliavom, šūkiais ir įrėmintomis sufražisčių kankinių fo- 
tografijomis. Ten buvo ir didingas Žanos d/Ark, šventosios MSPS 
globėjos, portretas; šventoji nuožmiai žvelgė žemyn į eiles sava- 
norių, lankstančių atsišaukimus ir dėliojančių juos į vokus. Kam- 
baryje buvo trošku nuo popierių ir rašomųjų mašinėlių rašalo 
kvapo, šiltas oras prisodrintas plušančių moterų balsų, žingsnių 
ir mechanizmų dūzgesio. Tai buvo karinės kampanijos centrinė 
būstinė, kur planuojami mūšiai ir skaičiuojami nuostoliai. Ke- 
tei tai labai patiko. Darbas, neturintis nieko bendra su švarinimu 
ar šokinėjimu aplinkui, su gyvenimo palengvinimu tiems, kurie 
pernelyg tingūs patys savim pasirūpinti. Tesės nebuvo ten, kai 
Ketė už abi pasisiūlė į savanores karo veiksmuose. Tesė laukė 
gatvėje, žiūrėjo į rylininko beždžionėlę, aprengtą raudona lieme- 
ne ir su mažyte skrybėlaite, ir linksmai juokėsi iš jos pokštų. 


Robinas Darentas grįžta iš Redingo, kai jau seniai metas sėstis 
prie pietų stalo, švytinčiu veidu ir išsitaršiusiais plaukais. 

— Atleiskite. Tikiuosi, jums neteko manęs laukti? - meta jis, 
paeiliui greit nužvelgdamas Albertą, Esterą ir Ameliją, ir šįsyk 
jo akys laksto kiek per greitai, šypsena lyg kiek įtempta. Visa jo 
povyza, pastebi Estera, rodo susijaudinimą. 

— Visai ne, Robinai. Visai ne. Tikiuosi, suradote mieste, kas 
jums buvo reikalinga? - klausia Albertas. 

Vikaras švarutėlis ir tvarkingas kaip visada, jo švelnūs plau- 

kai sušukuoti atgal, žandenos dailiai pakirptos ir sušukuotos. 
Estera dirsteli į jį, nes jie tikrai laukė Robino, ir jau devinta va- 
landa, bet Alberto veidas atviras ir nerūpestingas. 

— Taip, iš tiesų. Ir dar užsukau pas savo tėvus, nes jau kelias 
savaites nebuvom matęsi. Kaip tik yra atvykęs paviešėti mano 
jaunesnysis brolis, taigi galėjau pasimatyti iškart su visais, — at- 
sako jis ir sėdasi kone aplenkdamas damas, paskubom numeta 
sau ant kelių servetėlę ir siekia savo stiklo, nė nepaštebėjęs, kad 
Ketė jo dar nepripylė. Albertas pastebi tą jo judesį ir pats pa- 
kyla atnešti nuo bufeto vyno. Estera jaučia klausiantį Amelijos 
žvilgsnį, nes teosofui taurė pripilama pirmiau nei jai, moteriai ir 
viešniai. 

— O kaip laikosi jūsų šeima? Tikiuosi, visi sveiki? — pasitei- 
rauja Estera. Ž 

— O, taip, labai gerai. Labai gerai, ačiū... - keistai pabrėžia 
Robinas. 

— Tas jūsų brolis gydytojas, tiesa? 

— Jis chirurgas - čia skirtumas, ir labai svarbus, ką jis neabe- 
jotinai skubėtų jums paaiškinti, - kandžiai atsako Robinas. 

Nors langai visą popietę buvo atidaryti, kambaryje tvanku ir 
karšta. Robinas pirštu apveda savo apykaklę iš vidaus, jo veidas 
blizga nuo prakaito. 

— Čia tikrai per šilta, ar ne? — ištaria Albertas. — Kai ateis tar- 
naitė, pasakysiu jai vėl atverti langus. 

Bet vos Ketė padaro kaip paliepta, į kambarį ima veržtis 
naktiniai drugiai ir kiti skraidūnai - galvotrūkčiais puldami prie 
šviesų, jie priverčia Ameliją cypčioti iš baimės. Ketė vėl uždaro 
langus ir romiai linksmai stebi ratus po kambarį sukančią spar- 
nuotą kariauną. 

— Tai viskas! —- sukomanduoja Albertas Ketei, ir toji nieko 
nebesakančiu veidu pasisuka eiti. 

Kaip tik tuomet Estera pažvelgia į Robiną ir galėtų prisiekti 
pamačiusi, kaip jis vos žymiai pamerkia dešine akim, stebėda- 
mas ją einančią; bet kai ji pasižiūri į Ketę, mergina jau nusisuku- 
Si, pečiai sustingę. 

— Neseniai paklausiau savo mokinių „mėlynųjų apsiaustų“ 
mokykloje, kaip, jų nuomone, atrodančios fėjos ir ką jos vei- 
kiančios. Visos aliai vienos turėjo savo nuomonę, ir jos man 
nupiešė keletą dailių piešinių, — įsivyravusią įtemptą pauzę nu- 
traukia Estera. 

Robinas linkteli, jo suraukti antakiai dar ne visai išsilyginę. 

— Mažos dailutės mergytės su peteliškių sparnais, spėju? — 
trumpai atsiliepia jis. | 

— Taip, maždaug toks vaizdas, - sutinka Estera. 

— Mano nuomone, daugybė mažų vaikų iš esmės yra aiškia- 
regiai, kol prasidėjęs lytinis brendimas neuždaro jų sąmonės, o 
žemiškos aistros nesugadina vidinio regėjimo, - aiškina Robi- 
nas. — Štai kodėl jie visi taip gerai susipažinę su elementalais — 
ir kodėl vaikiškose pasakose apstu istorijų apie fėjas. Aš labai 
mielai nueičiau į jūsų klasę, ponia Kaning, ir pasišnekėčiau su 
vaikais apie tai, ką jie yra regėję. 

— O, gerai, žinoma, galite, pone Darentai, tik kad mokykla 
bus uždaryta iki vasaros pabaigos. Aš tik po derliaus nuėmimo 
vėl pradėsiu mokyti. 

— O. Gaila. - Robinas patraukia pečiais. 

— Bet kodėl tos gamtos jėgos turėtų prisiimti žmogaus for- 
mą? Kodėl turėtų įgauti mergaičių pavidalus, nors ir su sparnais 
ar kitais nežmogiškais atributais? Jei jos yra augalų ir medžių 

globėjos — tų augalų sielos, kaip Estera pirmiau aiškino, — tai 
juk turėtų atrodyti kaip augalai? —- neslėpdama skepsio klausia 
Amelija. 

Esteros širdis tankiai sutvaksi, iš nesmagumo ji sujuda kėdė- 
je. Mintimis pasiunčia nebylų maldavimą seseriai nusiraminti. 
Robinas prieš atsakydamas šykščiai šypteli į savo sriubą. 

— Pirmiausia todėl, kad elementalai geba įsigauti į mūsų 
mintis — į mūsų protus, ir prisiimti formas, kurias jie ten randa; 
formas, kuriomis jie gali prisistatyti mums ir būti suprasti. Eor- 
mas, kurios jiems atrodo gražios, ir mums taip pat. 

— Taijie gali skaityti mūsų mintis? — paklausia Albertas, kiek 
priblokštas tokio teiginio. 

— Neabejotinai — galbūt neaiškiai ir nerišliai, bet išgau- 
ti vaizdinius ir jausmus geba neabejotinai. Perimti emocijas ir 
žmogaus vidinės energijos vibracijas, tikrų tikriausiai, - sako 
Robinas, taip skvarbiai žiūrėdamas į Ameliją, kad toji norom 
nenorom nusuka žvilgsnį. 

— Bet jų elgesys visiškai... racionalus, tiesa? - klausia Alber- 
tas, tarsi norėdamas padėti moterims suprasti. 

- Išties. Jos veikia išimtinai dėl savo tikslų, o jų tikslas — 
skleisti energiją savo globotiniams. Jos vykdo abstrakčius nuro- 
dymus aukštesnių už jas būtybių devų — tai padermė, gimininga 
žemesniojo rango angelams. 

- Žemesniojo rango angelams? Tikrai? — klausia Amelija, 
neslėpdama abejonės. - O kaip jos atrodo? 

— Pats aš niekad nesu matęs nė vienos. Tam reikėtų aukštes- 
nio iniciacijos laipsnio nei mano dabartinis, nors tikiuosi vieną 
dieną tokį lygmenį pasiekti. Tie, kurie yra jas regėję, kalba apie 
jų neregėtą didumą ir galingą jėgą. Jos labai susijusios su laukų 

apybrėžomis ir didžiulėmis žemės energijos srovėmis. Aš tikiu, 
kad tradiciniai mūsų folkloro drakonai ir milžinai yra kilę bū- 
tent iš devų. 

— Drakonai? Iš tiesų? - Amelija sviedžia seseriai linksmą 
žvilgsnį. 

— Galiu jus užtikrinti, ponia Entvaistl, niekas kitas tiek neži- 
no apie tas būtybes, kaip ponas Darentas, - imasi ginti Albertas. 

Mintys jo veide aiškiai gena viena kitą ir apniaukia akis rū- 
pesčio šešėliu. Estera norėtų paimti jo ranką, bet prie stalo taip 
elgtis nedera. 

— O, aš tuo neabejoju, - sako Amelija, ironiškai kilsteldama 
antakius. 

Robinas nusišypso - santūriai ir mąsliai, tarsi iš paprasčiau- 
sio pokšto. Estera žūtbūtinai stengiasi sugalvoti, kaip pakreipti 
pokalbį kita vaga, bet Robinas vėl prabyla: 

— Esama galybės įrodymų, kad elementalai, kad ir kokios 
pirminės prigimties, išgyvena didesnę laisvę ir džiaugsmą nei 
bet kuris žmonijos atstovas. Teosofijos tikslas yra išlyginti tuos 
neatitikimus, leisti žmonijai, visiškai suvokiant savo padėtį ir 
būklę, gyventi laisviau, mažiau varžomai žemiškųjų, materia- 
lių dalykų, - dėsto jis, padėdamas šaukštą ir sunerdamas prie- 
šais ant stalo rankas. - Didysis aiškiaregys Džefris Hodsonas 
yra regėjęs undines — vandens dvasias - Lankašyre, žaidžiančias 
smarkios srovės verpetuose. Tos būtybės, kokių dvylikos colių 
didumo, pleveno vaivorykštėse, susidarančiose dėl trykštančio 
vandens, siurbdamos gyvybinę energiją iš saulės ir vandens, ko! 
nebepajėgė daugiau priimti. Jis regėjo įstangą ir susikaupimą, 
kai jos rinko ir kaupė energiją, kol pribrendo iki lemiamos aki- 
mirkos. Tuomet galingame kulminacinės euforijos proveržyje 

išlaisvino ją, jų spalvos akinamai sutvisko, akys žėrėjo rodyda- 
mos didžiausią džiaugsmą ir ekstazę, o paskui jos atsipalaidavo 
ir paniro į mieguistos palaimos būseną. 

Estera spokso į savo sriubą, į sustingusį virš jos šaukštą savo 
rankoje. Ji nedrįsta pakelti akių nė į vieną sėdintį prie stalo. 
Karštas raudonis plūsteli jai į skruostus. 

- Ir kaip mes turėtume suprasti šitą reiškinį? — šaltai klausia 
Amelija. 

— Ogi taip, kad galbūt dėl mūsų... natūralių ritmų... suvaržy- 
mo, dėl socialinių taisyklių ir formalumų mes vis tolstame nuo 
elementalų lygmens ir dieviškųjų gamtos procesų, - atsako Ro- 
binas nekalčiausiu balsu. - Undinių ekstazė regimai pamaitino 
vandenį ir aplinkinius augalus. Jie sugėrė tą Mo gyvybinę 
jėgą, kai ji buvo išlaisvinta. 

— Arjūs norite pasakyti, kad... žmonės galėtų daryti kažką 
panašaus? — klausia Amelija, nors Estera širdyje maldauja ją 
liautis. 

Robino žvilgsnis nuo Amelijos nuklysta prie Alberto, paskui 
prie Esteros, ši jį jaučia ir negali susilaikyti nepakėlusi akių. 

— Aš noriu pasakyti... kad nieko bloga pabandyti, - ištaria jis. 

Tyloje drugiai ir musės zvimbia ir daužosi į stiklinį sietyną, 
nuo judinimo ant sienų šokčioja šviesos kibirkštėlės. Albertas 
atsikrenkščia. 

— Gal dar duonos, ponia Entvaistl? - mandagiai pasiūlo jis. 


Šeštadienio naktį Ketė nemiega. Ji galvoja apie naktinius drugius 
valgomajame, kurie rytą bus mieguisti, apsvaigę arba negyvi, 
prikibę prie užuolaidų klosčių ir įstrigę langų rėmų kampuose. 

Kažkodėl jai ne vis vien, kad dėl vikaro užgaidos jie buvo įvilioti 
vidun ir įkalinti. Sesuo labai graži, jos mėlynos akys tokios pat 
kaip Džentelmeno. Ketė pasijuto netikėtai užklupta, kai tos akys 
pirmąkart nuslydo per ją, pirmąkart susidūrė su jos akimis. Ji 
tikėjosi būti iškoneveikta, pamokyta. Tikėjosi būti atpažinta, bet 
mėlynos akys paviršutiniškai, nerūpestingai perbėgo jos bruožais 
taip, kaip turtuoliai paprastai žiūri į tarnus; ir ji beprasmiškai 
pasijuto užgauta. Gerokai po vidurnakčio apačioje kažkas garsiai 
dunksteli į grindis. Ketė krūpteli, jos pulsas padažnėja. Tai galėtų 
būti kuris nors atsibudęs vaikas; galėtų būti nežinia ko šniukšti- 
nėjantis Robinas Darentas. Gražusis, nerūpestingasis, klastingasis 
Robinas Darentas. Ko jis nori? Ji mielai pamiegotų. Rytoj apie 
vidurdienį sugrįš Džordžas, vakare jinai su juo pasimatys ir nenori 
atrodyti išsikamavusi, pilka ir nuobodi. Tačiau miegas neima. Ji 
laukia, perdėm įtemptai klausydamasi. 

Į jos kambarį įsėlina mirtis, siūlydama savo šaltą draugiją. 
Ketė panyra į nuovargio transą ir regi savo mamos mirties guolį, 
niūrų ir tamsų šiapus nuleistų užuolaidų, geležim atsiduodantį 
kraujo kvapą visuose kampuose ir už jo slypintį mirties dvoką, 
kurio nepermuša ir nepaslepia nei gėlės, kurias ji nupirko ir su- 
statė prie lovos, nei žolės, kurių primetė į ugnį. Mamos pagalvė 
buvo išmarginta tamsiai raudonai. Kiekvienąsyk jai atsikosėjus 
pasirodydavo dar daugiau ryškiai raudonų išskyrų. Ji geibiai pa- 
sukdavo galvą į šoną ir leisdavo joms gertis į dirbtinę medvilnę. 
Buvo mėginama šluostyti jas nosinėmis, bet neužteko nosinių. 
Ji nebeįstengė pakelti galvos, kad išspjautų į dubenį, o Ketė 
negalėjo kiekvieną kartą jos pakelti. Tų kartų buvo tiek daug. 
Džiova, prieš kelis mėnesius pranešė daktarai, nesuteikdami nei 
vilties, nei pažado, be menkiausios guodžiančios gaidelės balse. 

Džiova ją iščiulpė - į pabaigą ji virto šmėkla, nugrimzdusi į save, 
nebetekusi jėgų ir kalbos dovanos. Akys apsitraukė pilkuma, 
kaip plaukai ir oda. Dar vienas šešėlis kambary. Tokia nepanaši 
į save, tokia be gyvybės ženklų, jog Ketė suprato ją mirus vien iš 
to, kad gargždesys jos plaučiuose aptyko, o paskui ir visai nutilo. 
Jos išvaizda niekuo nepasikeitė. Kurį laiką Ketė stovėjo ir žiūrė- 
joįją, nežinodama, ko griebtis. Tas nelygus gargimas, tapęs toks 
įprastas kaip jos pačios širdies plakimas, jau taip ilgai ją lydėjo, 
kad tyla jai pakirto drąsą. Ji stovėjo, drebėjo ir klausėsi, kol nuo 
tylos įskaudo galvą. Tuomet jai buvo dvylika metų. 


Vos pradėjus švisti Ketė jau ant kojų, nusikračiusi nemigos sukeltų 
vaizdinių apie bėgančius metus, apie ištisas kartas žmonių, gims- 
tančių ir mirštančių iš lėto slenkant nakčiai. Nugarą veria spazmai, 
raumenys sustingę nuo visos dienos darbo ir per ilgo gulėjimo 
nejudant. Jai rąžantis sąnariai sutreška. Ji išlenkia nugarą kaip 
šokėja, jaučia, kaip į raumenis grįžta gyvybė. Ketė nusiprausia 
veidą, vanduo į dubenį srovena skardžiai nelyginant griausmas; 
susišukuoja varno plunksnų juodumo plaukus, tyliai apsirengia 
ir ant pirštų galiukų nutykina užpakaliniais laiptais žemyn. 
Namas dabar skendi tyloje, nejuda joks žmogus nei padaras, nei 
užspęstas drugys, nei nemiegantis vaikas. Oras švelniai pilkas, 
nejudrus ir švelnus kaip šilkinė antklodė. Ketė kiek galėdama 
atsargiau atšauna užpakalinių durų velkę, sėlina sodo pakraščiu, 
kol pasiekia šoninius vartelius ir išsmunka į taką. Dangus blankiai 
švyti, pilka, gelsva ir žydra pramaišiui su bespalviais lopais; saulė 
dar nėmaž nepalietusi rytinio horizonto. Jausdama pilve karštį 
ir tuštumą, Ketė bando prisiminti, kada pastarąjį kartą valgė. Ji 

prisirenka saują žemuogių ir atsargiai vieną po kitos perkanda. 
Jai patinka staiga ištrykštančios tarp dantų sultys. 

Robinas Darentas buvo sakęs ateiti jai prie lipynės, nuo ku- 
rios galima patekti į pievas. Jį pamačiusi Ketė nustebusi stabteli. 
Beveik tikėjosi, jog jis neateis, beveik tarėsi tokią valandą esanti 
vienut viena gyva ir ant kojų. Bet tai, žinoma, tik vienatvės su- 
kelta iliuzija. Nuo tolimosios kaimo pusės sumūkia karvė, jos 
gailus šauksmas nuaidi sustingusioje tyloje — ten jau prasidėjo 
melžimas. Robinas Darentas, išgirdęs ją ateinant, pakelia galvą, 
jo veidas ryto patamsyje neryškus. Ketė delsia, laikydamasi ats- 
tu nuo jo, ir pamato blankiai žybtelint jo dantis. 

— Gali prieiti arčiau, aš tau neįkąsiu, - romiai sako jis. 

— Aš ne per labiausiai nutuokiu, ką jūs darysite ar ko neda- 
rysite. Ir liksiu stovėti čia, kol pasakysite man, ką sugalvojote, — 
atšauna Ketė. 

— Na ką tu. Pasitraukime šiek tiek nuo kelio. Nenoriu, kad 
kas tave pamatytų. 

— Ką visa tai reiškia? Kur mes einame? 

— Į pievas. Aš radau nuostabią vietelę. — Jis ištiesia ranką 
padėti jai perlipti, tačiau Ketė nesijudina. Ji sukanda dantis ir 
verte veria jį žvilgsniu. Robinas papurto galvą, nuleidžia ran- 
ką. - Klausyk, aš prisiekiu, kad neketinu nė pirštu tavęs paliesti. 
Duodu žodį. 

Ketė dar akimirką pasvarsto ir nusileidžia. Peršoka per lipy- 
nę, nekreipdama dėmesio į jo ištiestą ranką. 

— Kokia nauda iš šarlatano žodžio? - sumurma ji, eidama iš 
šono, kad galėtų jį stebėti. 

Jis nešasi persimetęs per petį didelį odinį krepšį, kitoje ran- 
koje fotoaparatas; eidamas nerūpestingai juo mosikuoja. 


234 


Katherine Webb » Nematomieji 


— "Tai aš šarlatanas? Stipriai pasakyta, Kete Morlėj, ir netei- 
singai. Kodėl mane taip pavadinai? 

— Ką matau, tą matau. Kas, jei ne šarlatanas, apžavėtų vikarą, 
išmuštų iš vėžių jo ŽmMoną ir šantažuotų tarnaitę, ir visa tai per 
vieną dieną? Jūs panašus į gyvatę, kuri apakina savo grožiu ir 
grakštumu prieš įkirsdama, - paaiškina Ketė. 

— Tai dabar aš jau gyvatė? - Jis tyliai nusijuokia. 

— Ką matau, tą matau, - pakartoja Ketė. “ 

Jie brenda per aukštą, kuokštais želiančią žolę, šlapindami 
batus šviežiai iškritusioje rasoje ir spardydami vabzdžius, o šie 
mieguisti zvimbia šalin. Kas akimirką aušros choras skamba vis 
garsiau, užliedamas lankas it kylantis potvynis. Nepaisant nieko, 
Ketę užvaldo ramybė. Neįmanoma jos nejusti, kai pasaulis atro- 
do toks ramus, toks taikus. | 

— Man labai patinka šitas dienos metas, - prabyla Robinas 
Darentas, giliai įtraukdamas oro ir iš lėto iškvėpdamas. 

Ketė tučtuojau vėl įsitempia. 

— Kur mes einame? - pasiteirauja. Oras šaltesnis, nei ji tikė- 
josi. Jos oda nušiurpusi, ji stipriai sukryžiuoja rankas. 

— Nebedaug liko. Ties upės kilpa auga nuostabus senas 
gluosnis... 

— Taip, žinau jį. Ir kas iš to? 

- Žinai? Iš kur? 

— O ką, gal žmogui nevalia eiti pasivaikščioti ir pasidairyti? 
Net tarnui? — atšiauriai klausia Ketė. 

— Ko tu taip nerimsti dėl savo statuso? Kaningai yra gero 
būdo pora. Kodėl nesidžiaugi savo dalia? - Robinas atrodo nuo- 
širdžiai susidomėjęs. 

Ketė įtariai jį stebi. 

— Girdėjau, jūs kurį laiką buvote poetas? Ir dvasininkas, ir 
politikas? — sako ji. Robinas susiraukęs pažiūri į ją. Ketė šypso- 
si. - Kaip ir minėjote, pone Darentai, tokiose mažose vietovėse 
kaip ši gandai greitai sklinda. 

— Nair kas iš to? 

— Ar būtumėt patenkintas, jei vaikystėje jums būtų pasakę: 
tu nebūsi nei poetas, nei dvasininkas, nei politikas. Būsi banko 
tarnautojas. Ar būtumėte patenkintas, niekad neturėdamas gali- 
mybės išmėginti ką nors kita? 

— Banko tarnautojas? Bet kodėl... 

— Dėlvaizdumo)! - atkerta Ketė. 

— Bet tu esi iš dirbančiųjų klasės, Kete. Tokių dalykų nepa- 
keisi... 

— Šit kaip? — nusitveria ji. — O kas juos tokius padarė? Kas 
pavertė mane darbo klase? 

— Tavo... kilmė, išsilavinimo trūkumas... tai įgimta, Kete. Juk 
supranti? 

— Ak, štai kas. Įgimta. Kažkas mano kraujyje. Tarnu gimsta- 
ma, kaip sako ponia Bel. Jūs sutinkate su ja? - klausia ji. 

Robinas suglumęs žiūri į ją, pagalvoja ir linkteli. 

— Manau, kad taip. 

Ketė niūriai šypteli. 

— Tai toks jūsų atsakymas, vadinasi, — prataria ji. 

Po dešimties minučių jie prieina gluosnį, už jų kaimo jau 
visai nesimato, tik bažnyčios smailė, blyški ir trapi šaltame dan- 
gaus fone. Žemė pamažu leidžiasi į daubą prie upės, kur senas 
gluosnis stovi nusvarinęs nejudančias šakas; jo lanksčios vyte- 
lės vienišos driekiasi vandeniu, raukšlėdamos lygų kaip stiklas 
paviršių. 

— Dabar turime kaip reikiant paskubėti, - sako Robinas, 
priklaupdamas vienu keliu ant šlapios velėnos ir atidarydamas 
odinę kuprinę. - Nenoriu, kad patekėtų saulė. Ir nereikia, kad 
vikaras imtų nekantrauti ir eitų mūsų ieškoti. 

Virš upės, pečių aukštyje, kabo blyškus miglos šydas, tvis- 
kantis ir virpuliuojantis vis ryškesnėje rytinio dangaus šviesoje. 
- Kas tai, dėl Dievo meilės? Kokį žaidimą jūs žaidžiate? 

— Jokio žaidimo, Kete Morlėj. Aš tiesiog noriu tave nufoto- 
grafuoti, - atsako jis, traukdamas iš krepšio į popierių suvynio- 
tus daiktus. 

— Nufotografuoti? Kurių galų? 

— Taip, nufotografuoti. Neturiu laiko piešti tavo portreto. Be 
to, piešinys nebūtų tinkamas... įrodymas. Bet aparatas... aparatas 
negali sumeluoti. Ž 

Jis dirsteli į ją, nusišypso, atsistoja ir duoda jai ryšulius. 

— Kas čia? 

- Išvyniok. 

Ketė daro kaip liepiama. Viename ryšulėlyje - drabužis iš 
plonytėliausios baltos marlės, jos klostės panašios į plunksni- 
nius debesėlius. Ketė sumišusi čiupinėja audinį, užsimeta jį ant 
peties ir išvynioja kitą ryšulį. Iš netikėtumo vos jo neišmeta. 
Žmogaus plaukai, kupeta plaukų. Ilgos slidžios, šviesiai auksi- 
nės garbanos, susuktos kaip atlasinės virvutės. 

— Ar čia tikri plaukai? Aš nesuprantu. 

— Apsirenk ir užsidėk peruką, - Robino Darento balse pasi- 
girsta nekantrumo gaidelė. Jis kuičiasi prie fotoaparato, atsuka 
lęšių dangtelius. - Bet pirmiausia nusivilk savo suknelę. Neno- 
riu, kad ji persimatytų. 

Ketė minutę pamąsto, paskui atlošia galvą ir nusikvatoja. 

- Ša! - sušnypščia Robinas. 

— Tai čia kostiumas? Nutarėte mane aprengti, nufotografuoti 
ir paskelbti pasauliui, kad esu elementalė? - Ji vėl nusijuokia, 
negalėdama patikėti. Robino veidas užsidega pykčiu. 

— Tiesiog daryk, kas sakoma. Apsirenk! - rėžia jis. 

— Jūs sukčius! Apsišaukėlis! Jūs tikite fėjomis ne labiau už 
mane! — tyčiojasi Ketė. 

— Aš ne apsišaukėlis! - rikteli Robinas Darentas, grėsmingai 
svirdamas į Ketę, užgoždamas ją. Iš pykčio jo krūtinė kilnojasi, 
veidas aptemęs. Jo šūksnis susigeria į miglą ir kaipmat joje pra- 
puola. 

Ketė nesibaimindama atkakliai žvelgia aukštyn į jį. 

— Pagaliau matau jus kiaurai, - sako ji ramiai. 

Robinas giliai įkvepia. 

— Aš ne sukčius. Elementalai yra tikri. Mano tikėjimas yra 
tikras — iš esmės tai žinojimas, o ne tikėjimas. Intuicija, o ne ti- 
kyba. Jie tikri. Visa kas tikra. 

— Tai kodėl jums reikia, kad nuotraukai pozuotų tarnaitė su 
peruku? 

— Aš... aš nežinau. Kodėl man nesiseka. Kodėl jos nesiduoda 
įamžinamos fotoaparatu, kaip kitos būtybės ne iš kūno ir kraujo 
yra padariusios... 

- Jūs išties jomis tikite? Fėjomis? — Ketė skvarbiai žiūri į jį. 
Robinas linkteli. Ketė tiria jį žvilgsniu, paskui papurto galvą. — 
Stulbinamai skamba. 

— Jos bus mano sėkmės laidas. Šitas... šitas atskleidimas bus 
mano sėkmės laidas. Taip turi būti, - pareiškia jis. 

— Dar niekada nebuvau sutikusi žmogaus, kuris tikėtų savo 
paties melagystėmis. 

— Tai ne melagystės. O kaip vikaras? Sakai, kad jo Dievas yra 
melas, tačiau jis juo tiki. 

— Teisybė, - pripažįsta Ketė. — Na, ką gi, tuomet jūs lygiai 
taip pat suklaidintas, kaip ir vikaras, jeigu jums nuo to geriau. 

— Kete, Kete. - Robinas šypsosi. - Aš nesu suklaidintas. Pa- 
saulis, aklai besirūpinantis savo nereikšmingais reikalais, nesu- 
vokiantis didingos dalykų tvarkos... tai pasaulis yra suklaidintas. 
Sakykim, šita tavo nuotrauka, kurią padarysiu, tam tikra prasme 
klastotė, tačiau primygtinis teosofijos reikalavimas sekėjams — 
skleisti ją kuo platesnei auditorijai. Siekiama įtikinti ir apšviesti 
žmones, kitaip jie gyventų sau nieko nenumanydami apie di- 
džiąsias tiesas, atskleistas mūsų žinovams. O aš esu patyręs, kad 
žmonės laikosi įsikibę savo nežinojimo, tarsi tai juos guostų. Jie 
nenorės suprasti, jei jų nepriversi. Aš priversiu juos suprasti. Ne- 
paliksiu jokios galimybės atsitraukti, - tyliai, bet karštai dėsto jis. 

- Jūs proto netekote, - mandagiai pastebi Ketė. 

— Ne, - atsako jis. — Aš jį atradau. Apsirenk. Arba aš papa- 
sakosiu, ką tu veiki ir kur vaikštai, o tada tau galas, - rėžia jis 
trumpai ir negailestingai. - Paskubėk. Aš galiu tave sunaikinti, 
jei panorėsiu. Ir tik nemanyk, kad sudvejosiu. 

Ketė nuščiūva, jos žvilgsnis surūstėja. 

— Ir kokia gi malonė šitoje teosofijoje, kurios padedamas ti- 
kitės mane apšviesti. 

Jos balsas kupinas kartėlio. Atsukusi teosofui nugarą, ji nusi- 
meta darbinę suknelę ir ant marškinių užsivelka marlinį drabu- 
Žį. Jis ilgas ir laisvas, bet toks lengvutis, kad vos pajudėjus limpa 
prie kūno. Ji palinksta į priekį, kaip yra mačiusi darant ponias 
Londone, ir užsideda peruką slėpdama plaukų augimo liniją. 
Vos per colį nuo nosies pamato laumžirgį, įkibusį į blyškaus 

vilkdalgio lapo apačią, - elektrinio mėlynumo kūnelį, virpinantį 
vaivorykštinius sparnelius, kaupiantį jėgas skrydžiui. Tiek daug 
paslėptų dalykų, tiek paslėpto grožio, dingteli jai. Tokių puikių da- 
lykų iš tiesų egzistuoja, bet mums jų niekaip negana. Amžinai sten- 
giamės pažvelgti anapus. Perukas sunkus, kone smunka žemyn 
nuo savo svorio. Tik plaukų segtukai, kurių Ketė lyg tyčia turi 
įsisegusi, jį deramai prilaiko. Ji pasitaiso peruką ir atsisuka į Ro- 
biną Darentą. "Tas žiūri neatplėšdamas akių. 

— Na? - klausia ji. 

Ilgos garbanos karo jai abipus veido. Jaučia nepažįstamą jų 
svorį ant nugaros. Ne taip seniai jos plaukai buvo ilgi - nors gal 
ne tokie ilgi kaip šitie. Kaip greit ji apsiprato jų nebeturėdama, o 
tuomet, kai juos nukirpo, jautėsi lyg viešai išrengta. 

— "Tu atrodai labai dailiai, Kete, - švelniai sako Robinas. — 
Taip. Tau išties puikiai pavyks. 

— Tai greičiau pabaikim su šita apgaule, - atsiliepia ji. 

Robinas stebi ją kokią sekundę, paskui sukikena. 

— Nieko nebus, jei stovėsi va taip susiraukusi ir sukryžiavusi 
rankas, mano mieloji. 

— Aš ne jūsų mieloji. Gerai, kaip tada man stovėti? 

— Otu nestovėk. Tu turi šokti. Štai ten, prie pat vandens, kur 
migla tirščiausia. Ir nusimesk batus. 

- Šokti? 

— Šokti, - tvirtai sako Robinas. 

Ketė paeina nuo jo tolyn, žolė po basais padais šalta ir šlapia. 
Švelnus suknios audeklas lengvai brūkšteli jai per kojas, sukel- 
damas virpulį. Ji niekada nėra šokusi taip, kaip dera šokti. Ret- 
karčiais Džentelmenas rengdavo muzikos vakarėlius, ne tokius 
didelius kaip pokyliai, bet su muzikantų kvartetu, jie grieždavo 

valsus ir kvikstepus dvidešimčiai ar trisdešimčiai prašmatnių 
porų, o tarnai paslapčiom susiburdavo laiptų apačioje ar net 
didžiojo salono tarpdury ir klausydavosi, čiupdavo vieni kitus 
į glėbį ir mėgdžiodavo šokio žingsnius, keldami visiems daug 
juoko. Tai vienintelė jos gyvenime šokio patirtis, ir ji supranta, 
jog su tuo dabar neišsivers. Elementalė nešoktų su nematomu 
partneriu. Ji prisimena, kaip jautėsi pirmą kartą vikaro dvira- 
čiu važiuodama visą kelią iki Džordžo baržos. Vėjas, pučiantis 
į veidą, paspartėjęs kraujo pulsavimas gyslose, greičio ir judėji- 
mo sukeltas jaudulys. Ji pagalvoja apie Tesę prieglaudoje, apie 
Džentelmeną, kuris jos neišgelbėjo. Ketė trūkčiojamai įkvepia, 
pyktis degina ją kaip ugnis. 

Ji atmeta rankas ir kiek beįstengdama aukščiau pašoka, iš- 
riesdama kūną ir atlošdama galvą. Sunkiai atsitrenkia į žemę, 
šiurkštūs žolių stiebai įsirėžia į kojas. Ji padelsia, giliai įkvepia 
ir puola į priekį, įsibėgėja ir vėl pašoka. Nors pradžioje jaučiasi 
juokinga, jaučiasi taip, tarsi pasaulis juoktųsi iš jos, strakaliojan- 
čios kaip kvailės, bet greit tai pamiršta. Jos širdis smarkiai plaka, 
ji greit kvėpuoja, vis įsibėgėja ir šoka, atstačiusi kelį, užriesdama 
pėdą, plačiai skėsdama rankas, atmesdama jas atgal, iškeldama 
aukštai virš galvos. Ji aukštai kelia kojas, lyg spirdama, siaučia, 
sukasi it vilkelis, ir tai yra laisvė, šitoks padorumo atsižadėjimas; 
raumenys dega, oras plūsta į nosį ir burną. Ji trypia kojomis juos 
visus - Robiną Darentą, Džentelmeną, ponią Hedingli, Esterą 
Kaning. Ji šoka, kol pritrūksta kvapo, ir atsiremia į senąjį medį 
pailsėti, visiškai pamiršusi Robiną Darentą ir jo aparatą; 0 pas- 
kui dar kiek pašoka, ir judant jai vėl grįžta tas pakilumas - gyve- 
nimo ir laisvės galimybė. Kai pagaliau nurimsta, apie ją smalsiai 
ima suktis laumžirgis, energingai dūzgindamas sparneliais — 

šie tvyksteli mėlynai pirmiesiems saulės spinduliams pasiro- 
džius danguje. Ji atsikvepia ir susivokia nekosinti. Nebėra būti- 
nybės kosėti. Ji šypsosi, kol akies krašteliu pamato stovintį Ro- 
biną Darentą, lėtai užsukantį fotoaparato lęšių gaubtą. 

Apsunkusia širdimi Ketė nuleidžia rankas, ir laumžirgis kaip 
strėlė nuzvimbia šalin ir pranyksta auštančioje dienoje. Ji nusi- 
traukia nuo galvos peruką, persibraukia pirštais ant kaktos už- 
kritusius drėgnus nuo prakaito plaukus ir žengia prie jo. 

— Tai buvo tiesiog nuostabu. Tu atrodei... stulbinamai. Labai 
gražu, Kete, - sako jai Robinas, ir jo balsas visai kitoks, kone 
pagarbus. 

Ketė nusuka akis, paduoda jam peruką. 

— Mele nėra grožio, - šaltai atsiliepia ji. - Ar dabar galiu eiti? 

— Taip, - nuolankiai sako jis. - Taip, turime grįžti, kol tavęs 
nepasigedo. 

- O jūsų laukia svarbus darbas, - sarkastiškai pastebi Ketė, 
linktelėdama į fotoaparatą. 

— Privalai niekad ir niekam apie tai neprasitarti, Kete. Net 
vyriškiui, sugebančiam išvilioti tave į lauką per audrą. Nuo šiol 
mes saugosime vienas kito paslaptis, - sako jis keistai draugiškų 
tonu. 

Ketė dirsteli į jį su pasibjaurėjimu ir nužingsniuoja priekyje, 
kad jis tematytų jos nugarą. Joje kaupiasi savotiškas nevilties 
pojūtis. Staiga pasijunta bejėgė, pažeidžiama. Jaučia, jog nieka- 
da negalės iki galo nusikratyti to, ką jiedu ką tik padarė. 

Li važiavo iki pat Niuberio, ieškodama patogios kavinės, kur 
būtų belaidis interneto ryšys. Trečią dieną iš eilės dangus buvo 
žemas ir rūškanas, ir ji raukėsi, lėtai slinkdama keliu, stoviniuo- 
dama prie nesibaigiančių šviesoforų ir girdėdama, kaip iš po ratų 
tyška purvinas vanduo. Pagaliau išsirinkusi kavinę, pasiėmė nuo 
prekystalio didelę karšto šokolado porciją, įsitaisė sofos kampe 
ir įjungė savo nešiojamąjį kompiuterį. Jos pirštai buvo paraudę 
ir sugrubę nuo šalčio. Įsismarkavęs lietus barbeno į langus, mar- 
gindamas juos šlapdribos kristalais, grindys net švietė nuo šlapių 
batų pėdsakų. Oras kavinėje atsidavė šlapiais apsiaustais, šlapiais 
plaukais, prie durų stirksojo šlapių skėčių krūva. Ji peržvelgė 
gautus laiškus, bet neaptiko nieko įdomaus, kol neatsivertė pra- 
citos dienos pašto. Ten buvo laiškas nuo Rajano. Širdis jai iš 
susijaudinimo suspurdėjo. Ji giliai įkvėpė, nekęsdama tokios savo 
reakcijos į bet kokį kontaktą su juo, ir atidarė žinutę. 


Jokio atsisveikinimo? Visai nepanašu į tave - visad taip 
mėgai atsisveikinimus. Ačiū, kad sutikai dalyvauti mano 

pasiūlytame projektėlyje, aš tikrai tą vertinu. Taip pat ir 
mūsų negyvėlis draugužis. Kai tu išvykai, jį irgi savaip 
pašalino iš akiračio - išgrūdo atgal į šaltąją saugyklą. Iš 
statybų aikštelės tame užstatomame žemės sklype gavome 
naują siuntą - sakau tau, lavonų čionai apstu. Na taip, to- 
kiems kaip aš tai papildomas skatikas. Pranešk man, kaip 
tau einasi. Po poros savaičių žadu pasirodyti čia per tėčio 
šešiasdešimtmetį. Gal tuomet galėtume susitikti ir aptarti, 
ką išsiaiškinai? Tikrai džiaugiuosi, kad mes vėl susitikome. 
Rimtai. Nors tu ir palikai man sumokėti už vakarienę, o 
pusryčių nepalaukei. 
Susisieksime. 


Rajanas 


Li dusyk perskaitė laišką ir piktai stumtelėjo žymeklį ant ištry- 
nimo mygtuko, bet ten jos pirštas, kiek suvirpėjęs, pakibo ore. 
Kelias sekundes palūkuriavusi, ji atsiduso ir pastūmėjo žymeklį 
į šalį. Ji atsijungė ir atidarė paiešką: Šaltyjų Uosių Giraitės fėjų 
nuotraukos. Jai išmetė įvairiausių paranormalių reiškinių bei New 
Age svetainių adresų sąrašą, o maždaug ekrano viduryje ji aptiko 
kaimo bendruomenės interneto svetainę. Atidarė tą puslapį ir, 
nekreipdama dėmesio į bažnytinius pranešimus bei skelbimus 
vietos darbininkams, spragtelėjo Istorija. Dviejuose skirsniuose 
buvo aprašytas kaimo gyvenimas, pradedant skurdžiu žemės 
nuosavybės aprašymu ir baigiant kanalų prekybos sunykimu ir 
Antruoju pasauliniu karu. Nespalvotose fotografijose matėsi baž- 
nyčia ir seniai mirę fermų darbininkai, parimę ant ilgakočių šakių 

priešais nebaigtas krauti šieno kupetas. Li stebeilijosi į jų akis kaip 
pakerėta, nes senos nepažįstamų žmonių nuotraukos visada ją 
traukė. Akys slėpėsi šešėliuose, vaizdas pablukęs - tik balti ruože- 
liai ar plieno pilkumo rainelės. Žmonės, kai buvo fotografuojami, 
niekaip negalėję žinoti, jog po aštuoniasdešimties metų ji sėdės 
kavinėje ir tyrinės jų veidus. Jų gyvenimai, jų mintys — visa tai pra- 
rasta amžiams. Puslapio apačioje atskira teksto pastraipa skelbė: 
Turbūt keisčiausias įvykis Šaltųjų Uosių Giraitės istori- 
joje buvo 1911 metais išspausdintas rinkinys fotografijų, 
padarytų žymiausio tų laikų spiritualisto, užsibrėžusio pa- 
rodyti kaimo pakrašty vandens užliejamosiose pievose gy- 
venančias fėjas. Robinas Darentas išgyveno trumpą šlovės 
tarpsnį, kai nuotraukos buvo pirmą kartą paskelbtos ir 
entuziastingai sutiktos tiek kolegų spiritualistų, tiek vie- 
šosios spaudos. Vėliau jos buvo diskredituotos, nepaisant 
nepalaužiamos anuometinio Šaltųjų Uosių Giraitės vikaro 
Alberto Kaningo paramos. Ar gyvena mūsų pievose fėjos? 
Spręsti jums! 


Žemiau buvo įdėtos dvi grūdėtos nespalvotos fotografijos. Pir- 
moji vaizdavo plačią, lygią pievą, priaugusią aukštų vasarinių 
žolių ir dagių, su neaiškiai fone dūluojančiais dideliais medžiais. 
Vidury buvo vienišas medis, iš pažiūros - svyruoklinis gluosnis. 
Jo kamienas nuo senumo gumbuotas ir susisukęs, lapai sidabro 
blausumo. Nelygus žemės paviršius leido suprasti jį augant ant 
upės kranto, nors vandens per žolę nebuvo matyti. Į dešinę nuo 
medžio matėsi maža, kiek išskydusi figūrėlė. Tai buvo moteris, 
regis, įamžinta šuolyje ar šokyje. Pakibusi didžiuliame, džiugiame 

šuolyje, rankos ir galva laisvai atmestos atgal, plaukai šviesūs, 
kone balti, besiplaikstantys už nugaros, ilgi ir palaidi, beveik 
pusės visos figūros ilgumo. Jos veidas buvo neryškus, bruožai ne 
visai aiškūs. Tik daili nosis ir atsikišęs smakras; blyški blyški oda 
ir, matyt, užmerktos akys. Buvo keblu nustatyti figūrėlės dydį, 
nes gluosnis galėjo būti ir penkiolikos pėdų aukščio, ir trisdešim- 
ties, žolė gal pėdos, o galir trijų pėdų aukštumo. Kažkokiu keistu 
nerimastingumu dvelkė toji nuotrauka. Dangus išvien baltas, 
tokio pat baltumo kaip beformis, permatomas figūros apdaras. 
Audinys prigulęs prie lieso kūno, plokščio it vaiko, visgi rankų 
ir kojų prakaulumas, galvos dydis, proporcingas kūnui, bylojo 
apie subrendusią moterį. Visam vaizdui buvo būdingas kažkoks 
pasimiglojęs ne šio pasaulio švytėjimas. Tarsi šviesa tądien būtų 
buvusi ypatinga ar oras neįprastai ūkanotas. Tai buvo šiurpi 
nuotrauka, ir Li tol stebeilijosi į ją, kol ėmė peršėti akys. Figūra 
jai labiau panėšėjo į šmėklą, o ne į fėją. 

Kitoje nuotraukoje figūra buvo dar sunkiau įžiūrima. Kadre 
dominavo gluosnis, šįkart matomas gerokai iš arčiau, ir jo šešė- 
lyje žmogysta tebuvo blanki dėmė, prisispaudusi prie kamieno, 
rankos ištiestos į šakas, galva nugręžta ir palenkta žemyn, taigi 
veido ir vėl nesimatė, šįkart jį slėpė šešėlis ir plaukų garbanos, 
dryksančios it ilgi voratinkliai žemiau juosmens. Gailėdamasi, 
kad neturi spausdintuvo, Li ilgai tyrinėjo nuotraukas, prikišu- 
si prie ekrano nosį. Jei norėtum, galėtum patikėti jų egzistavi- 
mu, nusprendė ji. Jos buvo keistos ir gan dviprasmiškos; figūra 
androginiška ir neryški, o vis dėlto bylojanti apie didį grožį 
ir subtilumą. Iš Marko Kaningo ji sužinojo, kad fotografavęs 
žmogus, Robinas Darentas, anuomet gyveno klebonijoje kaip 
vikaro ir jo žmonos — Marko prosenelių — svečias. Be didelių 

pastangų ji suprato, kad Markas yra tiesioginis palikuonis mo- 
ters, rašiusios laiškus negyvėliui kareiviui; bet net jos DNR 
nepadėtų kareivio identifikuoti. Li instinktyviai jautė, jog tie 
laiškai buvo rašyti ne šeimos nariui. Ar jie buvo skirti tam Ro- 
binui Darentui? 

Lauke švystelėjo skaudžiai ryški saulė, ir ekrane pasidarė 
sunku ką nors įžiūrėti. Markstydamasi nuo staigios šviesos, Li 
nusisuko nuo lango. Ji peržvelgė kelias paranormaliems reiš- 
kiniams skirtas interneto svetaines, kur pagrindinė tema buvo 
geriau žinomos Kotinglio fėjos, išgarsėjusios sero Artūro Kona- 
no Doilio dėka. Viename tinklalapyje ji rado ir trumpą Robi- 
no Darento biografiją, pristatančią jį buvus ne tiek spiritualistą, 
kiek teosofą. Li užsirašė nežinomą žodį užrašų knygutėje. Ji at- 
silošė ir pažvelgė pro langą į besimarkstančius praeivius. Stai- 
gioje, rėžiančioje šviesoje gatvės tapo nespalvotos, žmonių ir 
pastatų siluetai griežtai apibrėžti. Kitu metų laiku toji pati saulė 
būtų viską sušvelninusi, iškėlusi į dienos šviesą visas įmanomas 
spalvas. Dabar ji buvo aštri ir negailestinga it peilis. Li dirstelėjo 
į laikrodį. Markas Kaningas ją pakvietė ateiti ir pasidairyti po 
senąją kleboniją apie vidurdienį, pirmą valandą. Kai kalbėjo- 
si anoje aludėje, jis papasakojo, kad fėjų nuotraukos visuomet 
glumino jo tėvus ir senelius, kurie buvo itin logiškai mąstantys 
žmonės ir tokiems dalykams neturėjo laiko. Kad šiaip jau visais 
atžvilgiais nepriekaištingas protėvis vikaras Albertas Kaningas 
patikėjo tokia akis badančia apgaule, jiems atrodė visiškai nesu- 
prantama ir liūdna. 


* Kotinglio kaime (Vakarų Jorkšyras, Anglija) 1917 m. dvi mergaitės tariamai nufotografavo 
fėjas. Nuotraukos plačiai išgarsėjo. 1920 m. rašytojas Arthuras Conanas Doyle'is, prijautęs 
spiritualistams, panaudojo šias nuotraukas savo straipsniui apie fėjas iliustruoti. 

Li galvojo apie Marką įsivaizduodama jį tokį, kokį matė 
paskutinį kartą — išėjus iš aludės, tamsoje, kur jie vienas kitam 
nevikriai palinkėjo labos nakties. Pilkšvoje jo odoje po akim 
spazmiškai tvinkčiojo smulkus raumenėlis, toks traukuliukas, 
matomas net blausioje vienintelės lempelės virš durų šviesoje. 
Aiškiausias išsekimo požymis, ir Li, pagauta užuojautos, pri- 
spaudė pirštus sau po akimi. Neatrodė, jog Markas pastebėjo tą 
keistą gestą. Ji nieko jo neklausinėjo, tik bendriausių dalykų, kad 
išsiaiškintų giminystės ryšį su Estera Kaning. Jai baisiai knietėjo 
pakamantinėti daugiau, bet jis taip akivaizdžiai to vengė, kad 
ji nenorėjo jo atbaidyti. Jo audringa reakcija į ją kaip tariamą 
žurnalistę, greičiausiai besidominčią jo asmeniu, žinoma, tik su- 
kėlė dar didesnį jos smalsumą. Nestiprus kaltės smilktelėjimas 
nesukliudė jai vėl susitelkti į kompiuterį ir įvesti jo vardą Google 
paieškoje. Pasirodė straipsniai iš naujų archyvų. Ne skambios 
antraštės, bet tam tikras ištisas savaites užsitęsęs pasakojimas 
per dvi ar tris skiltis aštuntame ar devintame puslapyje. Ji per- 
žvelgė kelis straipsnius, prikandusi iš jaudulio lūpą, išplėstom 
akim. Dabar miglotai prisiminė kažką girdėjusi apie tai per nau- 
jienų laidą, bet tai buvo anksti rytą, kai ji pusryčiaudama vangiai 
žvilgčiojo į televizorių ir dorai nesiklausė. Nieko nuostabaus, 
kad jis nepanoro kalbėtis su žurnaliste. Per pastaruosius šešis 
mėnesius spauda jam buvo pridariusi bėdos. 


Apie vidurdienį ji vėl patraukė užžėlusiu taku į senąją kleboniją. 
Lietaus lašai ant belstuko sudrėkino delną, privertė sudrebėti ir 
įkniaubti smakrą į šaliką. Apleistame sode kur ne kur jau ėmė 
prasimušti spalvų lopeliai. Tai violetiniai hiacintai ir blyškiai 

gelsvi narcizai, tai mėtų žalumo tulpių daigai, kaišiojantys nosis 
tarp rudos pūvančios lapijos klodų. Li prisiminė „Paslaptingą 
sodą“, vieną iš mėgstamiausių savo vaikystės knygų. Nepaisant 
pernykščių lapų sąnašų visur aplinkui, daiktais per pėdą storio, 
vasarą sodas turėtų virsti vešliomis džiunglėmis net ir be jokio 
žmogaus dėmesio. Augalams augti reikia kur kas mažiau pagalbos, 
nei paprastai atrodo sodininkams, pagalvojo Li. Ji dirstelėjo į 
šoną nuo durų. Medinis artimiausio lango rėmas būvo kiaurai 
perpuvęs. Dažai apsilaupę, stiklą turintis apsaugoti glaistas ap- 
skritai išnykęs; permirkusį medį šen ten dabino oranžinės spalvos 
grybai, atrodantys it vaškiniai. Ji krūptelėjo, išgirdusi atšaunant 
durų skląsčius. 

Markas atidarė duris smarkiai stumteldamas, kad šios net 
sudrebėjo. 

— Visokių nesąmonių amžinai nutinka drėgnu oru. Eikit šen 
iš to lietaus, - pasakė. Nuo praeito jų susitikimo buvo nusisku- 
tęs ir išsitrinkęs plaukus. Vis dar atrodė nusikamavęs, bet rames- 
nis nei anksčiau. 

— Ačiū. Aš tik grožėjausi sodu, - atsiliepė ji, šypsena nu- 
braukdama bet kokią numanomą kritiką. 

Markas pavartė akis. 

- Žinau. Čia viskas sunykę, ne vien sodas. Tėtis čia tikrai 
viską apleido. Turėjau daugiau jam padėti, bet... na, žinote, kaip 
būna. Gyvenimas eina sava vaga. Čia pusę metų niekas negyve- 
no. Nuo tada, kai tėtis... — Jis sudvejojo. 

— O, labai užjaučiu - jūs jo netekote? — švelniai paklausė Li. 


* The Secret Garden (1911) - garsus amerikiečių rašytojos Frances Elizos Burnett romanas 
vaikams. 

— Tam tikra prasme. Užeikite. 

Li įžengė į prieškambarį, erdvų, bet niūrų. Pakėlė galvą. Ant 
vienintelio karančio laido nebuvo lemputės. Aplink jį vorai 
buvo sukurpę ištisą dulkėtų voratinklių kūgį. Oras buvo nejti- 
kėtinai sustingęs, tarsi vieno gyventojo šiai vietai būtų per maža, 
tarsi jis negalėtų nė tikėtis ją pripildyti. Kvepėjo drėgnu tinku ir 
akmeninių grindų šalčiu; žiemos žvarba čia atrodė įsismelkusi 
tvirčiau nei lauke, lietuje. 

— Nesiūlau nusivilkti apsiausto - jis jums pravers, - ironiškai 
tarė Markas, lyg skaitydamas jos mintis. 

— Seni namai geba stingdyti šalčiu. - Ji supratingai vypte- 
lėjo. 

— Ypač šitas. Šildymo katilas sugedęs. Virtuvė — vienintelė 
šilta vieta namuose, man pavyko sutvarkyti viryklę. Kavos? 

— Taip, prašyčiau. 

Koridoriumi jie nuėjo į užpakalinę namo dalį, kur šešėliuose 
šiltai švietė virtuvė. Li, neatsispirdama smalsumui, pro tarpdu- 
rius akimis šaudė į tolimesnius namo kampus. Neatrodė, kad ap- 
statymas būtų keistas per dvidešimtį, gal net trisdešimtį metų. 
Svetainėje į akis krito sofų ir krėslų pagalvėlės, susiplojusios nuo 
ilgamečio sėdėjimo ant jų. Dulkės buvo storai nuklojusios įvai- 
rių stilių baldus, didžiuma jų iš tamsaus ąžuolo, kuris, Li akimis, 
visuomet atrodo slegiančiai. Automobilizmo ir žvejybos žur- 
nalai užlankstytais kampais ant prieškambario lentynos - de- 
šimtmečio senumo. Stalinių lempų gaubtai išblukinti saulės per 
daugybę praėjusių vasarų, o kilimėliai po kojų tokie nutrinti ir 
susidėvėję, kad buvusių ornamentų ir spalvų nebesimatė, likę 
tik apmatai ir ataudai. Žvilgtelėjęs per petį Markas pamatė tą jos 
paskubom atliekamą aplinkos vertinimą. 

— Per daug nenusigąskite. Mano tėtis - senamadiško kirpi- 
mo vyriokas. Nematė reikalo keisti ko nors, jei daiktas dar tar- 
nauja. O daugelį mėnesių iki išsikraustant iš čia jam ne atnauji- 
nimai buvo galvoje. 

— Aš nenusigandusi, - skubiai atsakė Li. - Man tik labai 
įdomu. Skaičiau laiškus, kurių čia tiek prirašė jūsų prosenelė 
prieš... 

— Ar atsinešėte juos? Norėčiau perskaityti, “ paprašė jis, pri- 
stumdamas jai kėdę prie virtuvės stalo. 

— Žinoma. - Li ėmė raustis po savo krepšį. 

— Neskubėkite. Pirmiausia kava. | 

Jis pripylė apdaužytą metalinį virdulį, trinktelėjo jį ant kait- 
vietės. Šalia viryklės stovėjo anglių kibiras, briaunas buvo nu- 
sėdusios juodos kaip degutas akmens dulkės. Patalpoje tvyrojo 
aitrus suodžių kvapas, anglių dulkės buvo numarginusios lipnų 
plastikinį stalviršį. Prie kitos sienos stovėjo ilga pilkšvai žalia 
sofa su netvarkinga antklodžių šūsnim viename gale, šalia ant 
žemo kavos staliuko tarp tuščių puodelių įkurdintas mažas tele- 
vizorius. Virtuvės komplektas buvo toks pat nusenęs kaip ir kiti 
baldai - dirbtinio balto marmuro stalviršiai ir dirbtinio buko 
durelių apdaila. Markas, grieždamas dantimis, visaip bandė iš- 
traukti stalčių. Po kiek laiko liovėsi, sukišo vidun ranką iki riešo 
ir ištraukė, netvirtai sugnybęs pirštais, arbatinį šaukštelį. 

— Dabar matote, kodėl sugalvojau čia pasislėpti. Tai namas, 
kurį laikas pamiršo, - niūriai tarė jis. 

Li svarstė, ar užsiminti jam apie tuos laikraščių straipsnius. 
Ji vogčia nužvelgė rūpesčių iškankintą jo veidą ir nusprendė su- 
silaikyti. Už jo pilkų akių slypėjo tokia įtampa, jog ji suprato 
turinti elgtis labai atsargiai. Betgi viskas lyg ir pasibaigę, bent jau 

teismo procesas. Jis buvo išteisintas, o vis tiek elgėsi tarsi tebe- 
laukdamas vienokio ar kitokio nuosprendžio. 

— Anuomet čia tikriausiai buvo prašmatnus namas. Norėjau 
pasakyti, jis toks, žinoma, ir yra, tiktai... - susvyravo ji. 

— Nesijaudinkite. Žinau, ką norėjote pasakyti, čia nieko įžei- 
daus. Klebonija dažnai būdavo iškilniausi namai tokiuose kai- 
meliuose kaip šitas, neskaitant, žinoma, dvaro rūmų. Tais lai- 
kais, kai vikaras buvo svarbiausia persona po dvarininko. 

— O kaip namas liko jūsų šeimai, kai paliovė būti klebo- 
nija? 

— Gerai nežinau. Greičiausiai mano proseneliai kažkuriuo 
metu išpirko jį iš bažnyčios, - patraukė jis pečiais. 

— Ar prisimenate ką nors apie ją iš vaikystės? Apie Esterą 
Kaning? | 

— Ne, visiškai nieko. Gaila. Ji pasimirė prieš man gimstant. 
Užtat prisimenu savo senelį Tomą, Esteros sūnų, nors jis mirė, 
kai dar buvau berniukas. 

— Taigi šitas namas atiteko jūsų tėvams? Ar jūs čia užaugote? 

— Ne, ne. Jis atiteko mano dėdei su teta. Čia augo mano pus- 
brolis ir pusseserė. Aš tik kelis kartus čia lankiausi per Kalėdų 
šventes. Namas tėčiui perėjo tik tada, kai numirė mano dėdė, 
prieš dešimt metų apytikriai. 

— Ne pusbroliui ar pusseserei? 

— Vienas žuvo autoavarijoje dvidešimt dvejų, o kita nutraukė 
ryšius su šeima ir išvyko į Australiją. Penkiolika metų nesulau- 
kėm iš jos nė žodžio. - Jis padėjo ant stalviršio du kavos puode- 
lius ir tada pamatė jos veidą. - Suprantu, viską suprantu. Mano 
šeima nėra ypač lydima sėkmės ar darnos. - Jis gailiai šyptelė- 
jo. - Mano dabartinė padėtis tik dar vienas to patvirtinimas, — 

pridūrė bemaž pats sau. - O kas gero pas jus? Darna namuose ar 
Džeremio Kailo šou ? - paklausė. 

Li šyptelėjo. 

— Dažniausiai darna namuose. Mes labai tradiciški. Namų 
židinys, auksaspalviai retriveriai, maždaug tokio stiliaus. Mano 
mama priklauso Moterų institutui", tėtis žaidžia golfą. Štai toks 
vaizdelis. 

— Skamba gerai. Sveikai. Ar dažnai su jais matotės? 

— Taip, bent taip manau. Nors jie niekad nenori važiuoti į 
Londoną - jiems ten per triukšminga. Tad man tenka važiuoti į 
namus pas juos. 

— Kodėl jūs persikėlėte į Londoną? 

— O kodėl žmonės persikelia? Darbas, draugai, kultūrinis 
gyvenimas. Ar ne dėl to ir jūs ten persikėlėte? - nepagalvojusi 
paklausė ji. 

Jis sustingo, veidas apsiniaukė. 

— Maniau, jūs nežinote nei kas aš toks, nei apskritai nieko 
apie mane? - paklausė. 

Li ramindama kilstelėjo ranką. 

— Paieškojau informacijos apie jus internete šįryt. Atsipra- 
šau. Jūs buvote toks paslaptingas, kai pirmąkart susitikome... — 
Ji pabandė nusišypsoti, bet Marko veido išraiška buvo tūž- 
minga. 

— Svari priežastis, - tepasakė jis. 

- Žinau. Tai yra... suprantu. Nesiruošiu jūsų kamantinėti, — 
atsakė ji. 


* Britų bulvarinė pokalbių laida, be kitų dalykų, narpliojanti šeimos santykių bėdas. 
** Anglijos ir Velso moterų organizacija. 

Kurį laiką jis niauriai dėbsojo į savo kavos puodelį, tamsūs 
suraukti antakiai neleido įžiūrėti akių. 

— Ačiū. 

— Štai tie laiškai. Skaitykite. — Li skubiai padavė jam laiškus. 

Markas permetė akimis puslapius. 

— Ką gi, - pasakė, paleisdamas popieriaus lapus, ir šie nukri- 
to ant stalo. - Suprantu, kodėl jais domitės. Labai dramatiški, ar 
ne? Ji tikrai į kažką įsipainiojo. Gyventi „baimėje ir įtarimuos:, ir 
„viskas taip keista ir baugu... 

— Žinau. Ar nepamėtėsit kokios užuominos? Kokios nors 
giminės legendos ar paskalos, ar šiaip ko, kuo ji būtų galėjusi 
remtis? O gal turite minčių, kam ji galėjo rašyti? 

— Liaukitės, Li, tai nutiko bemaž šešiasdešimt metų iki man 
gimstant! Aš niekuomet nesu jos net matęs. Vienintelis gimi- 
nės skandalas, apie kurį man žinoma, tai tas reikalas su fėjomis. 
Tiesą sakant, anoks ten skandalas - vyrukas įsigudrino įtikinti 
grupelę žmonių fėjas egzistuojant. O vėliau jie visi vėl persigal- 
vojo, - trumpai išklojo jis. 

— O, kad ji būtų užrašiusi laiškuose datas. Ar kad mes tu- 
rėtume vokus su antspaudu ir data, ar panašiai. Jei tas vaikinas 
teosofas tais metais ten ilgai užsibuvo, tai būtų galima spėti, jog 
jinai rašė jam. Tuomet jis ir būtų tas negyvėlis kareivis - Robi- 
nas Darentas. Man reikia daugiau apie jį sužinoti. Pavyzdžiui, 
kas apskritai yra teosofas. 

— Nesu nieko apie tai girdėjęs. Greičiausiai kokia keista reli- 
gijos ar spiritualizmo atšaka. Anais laikais daugybė žmonių ti- 
kėjo daugybę dalykų. Pavyzdžiui, Dievą. - Jis šyptelėjo. 

— Neturėtumėte taip juokauti - nustebtumėte, kokie jautrūs 
šiuo klausimu gali būti žmonės. 

— O, žinau. Visada maniau, kad tai šioks toks dvigubas stan- 
dartas. Bet kas gali ateiti prie mano durų ir aiškinti mano klaidas 
remdamasis savo išpažįstamu tikėjimu, bet jei tik aš pareiškiu, 
kad Dievo nėra, žmonės baisiausiai supyksta. 

— Skamba taip, lyg kalbėtumėte iš savo patirties? 

— Mano brolienė. Ir tai tik vienas šitos prakeiktos maišalynės 
aspektas. 

— Maniau, kad nenorite apie tai kalbėti? “ 

— Aš ir nenoriu, - jis nervingai truktelėjo pečiais. 

Pažvelgė į šoną, pro virtuvės langą, ir Li gerai įsižiūrėjo į jo 
veidą. Ilga, tiesi nosis, vešlūs plaukai, kai kur pamarginti žilės. 
Liesas, iš pažiūros neprivalgęs; nugara kumptelėjusi, pečiai pa- 
kelti ir atlošti, kaulai po išblukusiu megztiniu aštrūs ir kampuo- 
ti. Žvilgsnis vis prarasdavo koncentraciją ir nuklysdavo pro ją 
kažkur į erdvę, tarsi bejėgiškai mėgintų suvaikyti išsklidusias 
mintis. Umai Li susivokė, koks jis trapus, - gyvenimas jį kaip 
reikiant aplamdė. Ji atpažino tą išsekimą, persekiojantį kiek- 
vieną jo judesį, - gerai prisiminė iš tų ilgų krizės dienų, kai pa- 
liko Rajaną. Ant liežuvio galo taip ir sukosi žodžiai: žinau, kaip 
tu jauties. Markas giliai, lėtai įkvėpė ir staigiai iškvėpė pro nosį. 

— Arjūs alkana? Norite priešpiečių? - paklausė. 

— O, taip. Dėkui. 

Kol Markas daužė virš dubens kiaušinius ir pjaustė grybus 
omletui, Li, jam leidus, patraukė apžiūrėti namo. Užkopė pla- 
čiais laiptais jausdama augantį susijaudinimą, vaikišką džiū- 
gavimą, kuris jai kėlė šypseną ir vertė tankiau kvėpuoti. Po 
kojomis cypčiojo perdžiūvusios lentos, mat jei apatinį aukštą 
smelkė drėgmė, tai viršuje oras buvo sausas kaip seni kaulai, 
toks sausas, kad kuteno gerklę ir erzinamai norėjosi čiaudėti. Ji 

dirstelėjo į pagrindinį miegamąjį, dar palyginti neseniai buvusį 
Marko tėvo kambarį. Užuolaidos su didžiulėmis rožių puokštė- 
mis, kadais raudonomis, dabar rūdžių spalvos kaip pridžiūvęs 
kraujas. Drabužių spinta, tualetinis stalelis ir komoda - visi bal- 
dai per maži erdviam kambariui. Lova su masyviu raudonme- 
džio galvūgaliu, ant jos suverstos krūvos dulkėtų pūkinių ant- 
klodžių, pagalvės įgavusios vaško atspalvį nuo ištisų kartų ant 
jų miegojusių galvų prakaito ir riebalų. Tvyrojo lengvai atpa- 
Žžįstamas kvapas - ir atstumiantis, ir savotiškai raminantis. Tarsi 
mėgstamo drabužio, neskalbto ir panešioto pakankamai ilgai, 
kad tiksliai atkartotų kūno kontūrus ir kvapą. Radijo laikrodis, 
blykčiodamas raudonais šviesos diodais, rodė 00:00, kaskart 
tyliai sudūgzdamas sušvitus skaičiams. Ten buvo mažiausiai 
trisdešimties metų senumo automatinis arbatos virimo apara- 
tas ir apdulkėjęs kelnių presas. Už durų ant kablio sugrūsti vieli- 
niai rūbų pakabai. Li stebeilijosi į kiekvieną šio liūdno, apleisto 
kambario kampelį, vaizdas ją ir slėgė, ir jaudino. Pasaulis, kurį ji 
tyrinėjo, buvo toks tykus, toks nusenęs, kad visai nepanėšėjo į 
jai pažįstamą gyvenimą. 

Vienoje sienoje buvo durys į vonios kambarį: vonioje pilkš- 
vai melsvų kalkių nuosėdų pėdsakas, kurį paliko nuolat varvan- 
tis čiaupas; nusklembtas ir susišiaušęs dantų šepetėlis apdaužy- 
tame geltoname puodelyje su ryškiu užrašu Kelkis ir spindėk!,; 
skustuvas, aplipęs pridžiūvusio muilo ir šerių likučiais. Kilimėlis 
apie kriauklę ir unitazą buvo patamsėjęs nuo pelėsių, o ant nėri- 
nių užuolaidos kraštelio, kur langas nebuvo iki galo uždarytas ir 
ant palangės telkšojo lietaus klanelis, augo samanos. Li kiek pla- 
čiau pravėrė langą ir įsižiūrėjo į užpakalinį sodą, jame žiemos šal- 
nų nublukinta žolė nelygiais šuorais buvo sužėlusi iki kelių. Toli 

kairėje ji matė aukštą kiemo tvorą ir netvarkingą eilę ūkinių pa- 
statų, vieno išjų stoge žiojėjo skylė. Ant kraigo čerpių šalia vienas 
kito gūžėsi du putnūs karveliai, pašiaušę plunksnas prieš lietų. 

Li tęsė apžiūrą, slinkdama nuo kambario prie kambario be 
garso, lyg vengdama trukdyti, bet daugiau nė vienas kambarys 
neatrodė buvęs gyvenamas jau daug metų. Jie buvo prikimšti 
visokių po ranka pakliuvusių baldų ir šlamšto — viename mie- 
gamajame riogsojo trys naktipuodžio kėdutės ir vitrinos ma- 
nekenas, — ir apmaigytų kartono dėžių su knygomis, žurnalais, 
antklodėmis, žaislais ir pavieniais virtuvės rakandais. Palėpės 
miegamieji, regis, dešimtmečius buvo naudojami daiktams san- 
dėliuoti. Visuose trijuose stūksojo pakrypusios krūvos dėžių ir 
lagaminų. Li prasigavo iki vieno mansardos lango ir pažvelgė 
į lauką. Ant palangės stovinčioje senoje apdulkėjusioje dėžėje 
nuo vaisių kūpsojo stirta įrėmintų paveikslėlių, dauguma jau be 
stiklų. Li nubraukė keletą sudžiūvusių musių ir peržvelgė juos. 
Išblukusios akvarelės, nedidelė Karolio I graviūra, dar viena — 
kačiukai, žaidžiantys su siūlų kamuoliu; siuvinėlis su išblukusiu, 
beveik nebeįskaitomu įrašu ir maža raina katyte, išlenkusia nu- 
garą tarp gėlių viename kampe; sepija išpiešta namo fotografija 
su tvarkingai apačioje atspausdintu užrašu Šaltųjų Uosių Giraitės 
klebonija, 1928. Li paėmė tą fotografiją ir nusinešė į apačią pa- 
rodyti Markui. 

Žemutiniai kambariai buvo geriau apstatyti ir geriau įreng- 
ti, bet visi persismelkę įsisenėjusiu apleistumu, kuris šiek tiek 
liūdino Li, kėlė nostalgiją, tarytum ji ilgėtųsi tų Žmonių, gyve- 
nusių čia tiek, kiek gyvavo ir pats namas. Durys, lyg ir vedančios 
į rūsio patalpas, buvo užrakintos, ir Li apgailestaudama liovėsi 
tuskinti rankeną. Ji grįžo į virtuvę, čia Markas buvo įjungęs pras- 

tą radijo aparatą ir į kambarį veržėsi priešpiečių meto žinios. Jis 
stovėjo prie viryklės, atsukęs jai nugarą, ir ramiai kepė omletą, 
nugrimzdęs į savo mintis. Li klestelėjo ant savo kėdės, keliu už- 
kliudydama stalą, ir jis atsisuko į ją. 

— Kažin, gal jūs pažįstate kokį reklamos tekstų rašytoją? Ma- 
nau, šį namą teks parduoti. Kurį laiką dar tikėjausi, kad gal grįš 
tėtis, bet jis negrįš. Kuo greičiau su tuo susitaikysime, tuo ge- 
riau, - prašneko jis išsiblaškęs, tarsi ji nė nebūtų išėjusi iš virtuvės. 

— Reklamos tekstų rašytoją? Kaip jau sakiau, aš nedirbu laik- 
raštyje. Aš laisvai samdoma žurnalistė, - atsargiai priminė jam Li. 

Jo nuotaikos kaitaliojosi kaip debesys vėjuotą dieną ir aki- 
vaizdžiai jį valdė. Net dabar, stovint atsukus nugarą, įtampa taip 
ir sklido nuo jo. Li pavartinėjo Esteros Kaning laiškus ir atidėjo į 
šalį senąją namo nuotrauką, nesusigriebdama, ką pasakyti. 

— O kas yra jūsų tėvui? Ar jis serga? — nesusilaikiusi leptelėjo. 

Markas vėl žvilgtelėjo į ją, lyg tirdamas jos veidą, sverdamas 
žodžius. Po kokios sekundės jo žvilgsnis sušvelnėjo, veidas atga- 
vo tą pačią pavargusią išraišką, jau gerai jai pažįstamą. 

- Jis slaugos namuose. Senelių. - Li žiūrėjo į jį, mėgindama 
atspėti jo amžių ir susigaudyti, kiek metų galėtų būti jo tėvui. 
Markas sugavo jos tiriamą žvilgsnį ir karčiai šyptelėjo. - Jam sep- 
tyniasdešimt, jei jums įdomu. Bet jam ankstyvoji demencija. 

— O. Aš... man tikrai labai gaila. 

— Bjaurus reikalas. Bjauru ir siaubinga, kad tai nutiko geram, 
maloniam žmogui, klaikiai neteisinga. Kaip ir apskritai gyveni- 
mas, mano galva. Kai pastarąjį kartą buvau aplankyti, jis manęs 
iš viso nepažino, - monotoniškai dėstė Markas, eidamas su kep- 
tuve prie stalo ir dėliodamas omletą į lėkštes. 

— Ačiū, - sumurmėjo Li. 

— Nėruž ką. 

Jis atsisėdo priešais ir ėmė kimšti į burną kiaušinienę, lyg nė 
nesuvokdamas ją esant, žvilgsnis vėl kažkur klaidžiojo, žandi- 
kauliai mechaniškai dirbo. Li paėmė šakutę ir pradėjo po tru- 
putį valgyti. Jis buvo prideginęs omleto apačią, o grybai taip 
ir neiškepė, stirksojo kiaušinienėje kieti ir sausi. Ji mandagiai 
baksnojo juos šakute, stengdamasi nesišypsoti dėl to, kaip Mar- 
kas atkakliai kramto žalius grybus, pagaliau jo dėmesys vėl grįžo 
į virtuvę ir prie viešnios. 

— Sumautas šlamštas, - pagaliau tarė. Li, gailiai šyptelėdama, 
linktelėjo galvą. - Tiek to, eime į aludę. 


Po kur kas geresnių priešpiečių sumuštinių ir alaus jieišėjo pasi- 
vaikščioti į užliejamąsias pievas. Po lietaus dangus buvo žydras 
it porcelianas su besiridinėjančiais storais baltais debesimis. Jie 
ėjo taku palei tvenkinį, tolyn nuo kanalo. Žemė žliugsėjo po jų 
auliniais, velėna spyruokliavo, tarsi plūduriuodama skystyje. 

- Šitų tvenkinių greičiausiai čia nebuvo, kai Estera rašė savo 
laiškus ir buvo padarytos fėjų nuotraukos, - tarė Markas eida- 
mas susigrūdęs rankas į kišenes. 

— Kaip jie atsirado? 

— Daugiausia tai užtvindytos žvyrduobės. Dar ir šiandien 
kažkur čia vyksta žvyro kasimo darbai. Vienu metu tai buvo ge- 
rai išplėtotas verslas. - Jis šnarpštelėjo — nuo šalto vėjo abiem 
ėmė varvėti nosis, jo skruostai paraudo, akys sužvilgo, ir jis at- 
rodė gyvesnis. 

— Ko gero, ir erdvės buvo daugiau - mažiau takelių ir laukų, 
o daugiau ganyklų ir pievų? - paklausė ji. 

Markas patraukė pečiais. 

— Taip, man irgi buvo kilę tokių minčių. Štai matyti upė. Ji 
čia vingiuoja tai link kanalo, tai nuo jo, visą kelią nuo Niuberio 
iki Redingo. Tarpais kanalas ir upė susilieja į viena, tarpais atsi- 
skiria. Ir visą kelią tie maži upeliukai, intakai ir ežerai. 

— Ko gero, šansai rasti tą medį iš fotografijos... 

— Lygūs nuliui, sakyčiau. Jau nuotraukoje jis atrodo senas, o 
jei buvo senas prieš šimtą metų... na, jei jo ir nenukirto kokiam 
nors tikslui, tai bus savaime nuvirtęs, - tarė Markas. Jis sustojo 
ir dar kartą pasižiūrėjo nuotrauką. Namuose, tėvo kabinete, jie- 
du rado originalą brošiūros, kurią jo prosenelis Albertas Kanin- 
gas buvo parašęs apie nuotraukas ir jų atsiradimo aplinkybes. 
Jame buvo tos dvi, kurias Li buvo radusi internete, ir dar pora 
kitų, kuriose mažoji figūrėlė atrodė dar menkiau įžiūrima. - Ką 
gi, čia visur palei kanalą ir upės vingius auga ištisos eilės aukštų 
medžių, panašių į šitą. - Jis dirstelėjo į ją ir truktelėjo petį. - Mes 
niekaip nesužinosime, ar radome tiksliai, bet anie va ten atrodo 
labai panašūs, ir dar ten esama daubos priešais upę, kaip nuo- 
traukoje. Tai tiesiog spėjimas, ne blogesnis už bet kurį kitą, - jis 
atidavė brošiūrą Li ir užsižiūrėjo į peizažą. 

Li vėl atsidėjusi patyrinėjo nuotrauką, paskui pakėlė akis. 
Markas buvo teisus — vaizdas gerai atitiko matomą nuotrau- 
koje. Po šitiekos lietingų dienų saulė švietė kone antgamtiškai 
ryškiai, ir ji prisidengė akis brošiūra. Upelis po kojomis, srau- 
nus ir švarus, veržliai kirto pievą, lyg skubėtų į kažkokį tikslą. 
Jo dugne švietė rudi ir oranžiniai akmenukai, pilkos ir baltos 
titnago atplaišos ir susimazgę dumbliai, plevenantys pasroviui. 
Neaukšta žolė buvo nubarstyta avių ir triušių spiromis, o gy- 
vatvorė anapus išrausiota graužikų urvelių. Pavasaris prasidėjo 

staiga, tarsi tiek ir tereikėjo — nušvisti saulei, kad Li jį išvystų. 
Putnios gauruotos geltoniu žėrinčios pienių galvutės, nuo vai- 
kystės pažįstamos baltos saulutės, smulkūs violetiniai žiedai su 
pūkuotais lapais, kurių ji nepažinojo. Pasilenkusi ji pakėlė nuo 
žemės pagaliuką, sviedė į upelį ir stebėjo, kaip jį nusineša srovė. 
Kitame krante pakilo išgąsdintas fazanas ir nulėkė tolyn, juokin- 
gai mataruodamas kojomis. Li nusišypsojo ir giliai įkvėpė. Vėjas 
buvo drėgnas ir šaltas, atsidavė žeme ir švelniu lietum, bet saulė 
jai kaitino viršugalvį — tos nuostabios šilumos ji nebuvo jautu- 
si nuo pat rugsėjo. Ji pamėgino įsivaizduoti nenatūraliai nykų 
fotografijos apšvietimą šitame skaisčiame peizaže. Gal fotogra- 
las naudojo kokį nors filtrą? Tai nebuvo tiesiog miglotumas, o 
kažkoks neatpažįstamas blausus švytėjimas, sušvelninantis visų 
daiktų kontūrus ir sykiu leidžiantis rastis abejonei. Arba tikėji- 
mui. Li dar kartą įkvėpė, giliai, visa krūtine. 

— Dieve! Kaip malonu regėti žydrą dangų, tiesa? - sušuko 
išsitiesdama ir valydamasi rankas į džinsų sėdynę. Ji atsigręžė į 
Marką ir pamatė, kad šis stebi ją keistai įdėmiu žvilgsniu, išplė- 
tęs akis. - Kas yra? 

— Nieko, - atsakė jis. Papurtė galvą ir tas žvilgsnis dingo, jį pa- 
keitė senoji nuovargio grimasa. — Vaikystėje čia ateidavau, ir mes 
su giminaičiais žaisdavome. Vasarą mėgome plaukioti — ne čionai, 
bet šiek tiek toliau, kur upė daro didelį lanką ir tėkmė lėtesnė. Van- 
(luo būdavo ledinis. - Jis nusipurtė prisiminęs. - Kiekvieną kartą 
net kaulus užgeldavo. Bet aš, aišku, vis tiek į jį lįsdavau. Kaipgi 
būčiau galėjęs likti nuošaly. - Li įbruko plaštakas į užpakalines ki- 
šenes ir apsisuko ratu žvilgsniu apvesdama apylinkes. - Ką norite 
veikti dabar? — paklausė. Atrodė nuoširdžiai susidomėjęs ir šiek 
tiek nuolankus, tarsi visiškai atsiduodamas jos valiai. 

Merkdamasi nuo saulės, jinai jį nužvelgė, ir jai toptelėjo: ogi 
jam nieko kito ir nelieka. Nenuostabu, kad jis toks priklausomas 
nuo savo nuotaikų ir prisiminimų. 

— Pati nežinau, - prisipažino. Galų gale, tarė ji sau, fėjų nuo- 
traukos gali būti visai nesusijusios su tuo, apie ką rašė Estera Ka- 
ning. - Gal dar pasivaikščiokime, kaip reikiant pasinaudokime 
giedru oru. Paskui nepakenktų geriau apžiūrėti knygas kabinete, 
jei tik jūs nieko prieš? Gal rastume ką apie teosofiją arba apie tą 
vyruką, Robiną Darentą. 

— Puiku, - linktelėjo Markas. - Takelis veda ana ten, į lauko 
pakraštį. 

Jis pasigręžė eiti. Jo džinsų klešnės buvo patamsėjusios ir 
šlapios nuo žolės. Priėjęs purvo ruožą sustojo, stebėjo, kaip ji 
prieina, palaukė, kad galėtų vesti toliau kaip koks nekalbus eks- 
kursijos vadovas. 


Vėliau Li grįžo į kabinetą senojoje klebonijoje ir įniko raustis po 
lentynas. Rado senų teosofijos knygų apsilupusiais, išblukusiais 
viršeliais, nuo jų atsiknojusiom popieriaus skiautėm, dar ploną 
tomelį apie fėjų fotografavimą, o daugiau beveik ir nieko, kas 
sietųsi su anais įvykiais. Eilių eilės Readers Digest, dideliausias 
enciklopedijų rinkinys, madingos knygos, daugiausia - nusenę 
istoriniai romanai su herojėmis ant viršelių - būtinai susivar- 
žiusiomis giliai iškirptais korsažais, iškiliomis krūtinėmis. Li 
naršė, vertė puslapius, ir jai vis atrodė, jog kažką iš to peš, nors 
pati spėjo, jog greičiausiai ne. Ji šiaip ne taip atsispyrė norui 
peržiūrėti Marko tėvo rašomojo stalo stalčius. Tas gremėzdiškas 
stalas oda apmuštu paviršiumi gunksojo mezonino galerijos še- 

šėlyje lyg miegantis žvėris, bet gulintys ant jo popieriai, kuriuos 
ji atsargiai panaršė, tebuvo banko išrašai ir sąskaitos už komu- 
nalines paslaugas, nuplėšti dvejų metų senumo kalendoriaus 
lapai ir sąrašai daiktų, išbrauktų, taip smulkiai prikeverzoti, kad 
negalima įskaityti nė žodžio. 

Leidžiantis saulei Markas atnešė jai puodelį arbatos. Įėjęs jis 
uždegė šviesą, ir ji krūptelėjo. Nebuvo nė pastebėjusi tirštėjan- 
čios prieblandos, lyg potvynis semiančios kambario-kampus. 

— Ačiū, - padėkojo jam atsargiai pastačius puodelį ant šūs- 
nies senų laikraščių priešais fotelį, kuriame buvo įsitaisiusi. 
Ranktūrių oda buvo kiaurai nusitrynusi, o ji skaitydama braukė 
pirštais per atsidengusį kamšalą ir išsiblaškiusi pešiojo jo rupų 
paviršių. Jai ant kelių ir ant grindų po kojom mėtėsi pasklidi tru- 
piniai. - Dieve! Atsiprašau! Aš nė nepastebėjau, ką darau! - su- 
šuko ji, paskubom nubraukdama įkalčius. 

Markas šyptelėjo. 

— Nesijaudinkite dėl to, tikrai. - Jis apvedė akimis kabinetą 
nuo dulkėtų užuolaidų klosčių iki sujauktų lentynų. - Kartais 
reikia pašalinio žvilgsnio, kad pamatytum, kas tau prieš nosį, - 
pasakė jis labiau sau. — Čia viskas byra kaip tas prakeiktas krės- 
las. Viską reiktų mesti lauk. 

- Bet šitas namas priklausė ištisoms jūsų šeimos kartoms... — 
švelniai pastebėjo Li. - Argi nėra daiktų, vertų išsaugoti? 

— Nemanau, jog kada nors čia gerai jausčiausi. Be to, aš vie- 
nas ir telikau iš šeimos. Na... dukterėčios, sūnėnas, mano brolie- 
nė. Bet nemanau, kad ji čia pasirodys. Ir nemanau, kad atsiveš 
vaikus. Bent kol aš gyvas, - niūriai išklojo jis. 

Nepatogiai pasijutusi, Li nuspriegė paskutinį kamšalo trupi- 
nį nuo savo džinsų. 

— Tačiau jūsų tėvas dar gyvas, tiesa? Tai jo namas. Ar jūs ga- 
lėtumėte ką nors daryti, jei jau ryžtumėtės? 

— Taip. Aš turiu įgaliojimus. 

— O, - atsiliepė Li. 

Ji siurbtelėjo arbatos ir ištiesė kojas. Per ilgai buvo sėdėjusi 
sukryžiuotom kojom, tad blauzdas ir pėdas pašėlo badyti adatė- 
lės, lyg kandžiotų visas skruzdėlynas. Nesusilaikiusi patrepseno 
kaip vaikas į grindis, kad išjudintų kraujotaką. 

Markas suglumęs dirstelėjo į ją. 

— Stokitės ir pašokinėkite, - pamokė jis. - Tai vienintelis 
būdas. 

Li, nutaisiusi grimasą, pakluso. Straksėdama suglaustom 
pėdom vienomis kojinėmis ant plaušingo kilimo jautė klibant 
grindų lentas ir girdėjo virš galvos zvimbiant blausias elektros 
lemputes. Liovusis šokinėti, ji nusišaipė iš savo kvailumo, o 
Markas šypsojo nenatūralia šypsena, sakytum, jo veidas būtų 
atpratęs nuo tokios mimikos. 

— Jau geriau? — pasiteiravo, ir Li linktelėjo galvą. - Ką norite 
veikti dabar? - šį klausimą šiandien jis uždavė jau antrą kartą. 

Li paliovė šypsotis ir rimtai pažvelgė jam į akis. 

— Ar galiu pasimatyti su jūsų tėvu? 


Slaugos namai buvo griežtų formų, modernus rudų plytų pa- 
statas, apraizgytas vynmedinių vijoklių ir apsuptas tvarkingai 
prižiūrimo sodo; langai švietė švara, automobiliai drausmingai 
surikiuoti. Nuo tada, kai Li paprašė Marko leidimo aplankyti 
jo tėvą, buvo praėjusios dvi dienos. Jis pastatė savo automobilį — 
purvais aptaškytą reno - senoviškoje gudronuotoje įvažoje, irjo 

veidą aptemdęs nerimas užkrėtė ir Li. Išjungė variklį, ir jiedu kurį 
laiką sėdėjo tyloje, klausydamiesi, kaip tuksi aušdamas įkaitęs 
metalas. 

— Tai ar atkapstėte ką nors daugiau? Apie teosofiją ir tą tipą, 
Darentą? - galiausiai paklausė Markas, tarsi jie būtų atvažiavę 
automobiliu vien pasišnekėti, be jokios kitos priežasties. 

— Darentą? Manau, jis buvo toks atsitiktinis herojus - po 
1911 metų, kai padarė tas fotografijas Šaltųjų Uosių Giraitėje, 
apie jį nė vienoje knygoje ar brošiūroje informacijos nėra. In- 
ternete irgi nieko neradau. Galimas daiktas, kad praradęs savo 
gerą vardą jis vėl pasitraukė į nežinią. Po tos vasaros jis tiesiog 
dingo, - aiškino ji. - Gal išvyko į karą, - bet iki jo dar buvo likę 
treji metai, be to, teosofui tai apskritai nebūdingas poelgis. Iš 
viso to, ką skaičiau, jis beveik garantuotai turėjo atsisakyti eiti į 
kariuomenę dėl moralinių įsitikinimų. Jiems puoselėti būdavo 
skiriamas visas gyvenimas. Bet galbūt po tų metų jis nutraukė 
ryšius su teosofija. Šiaip ar taip, apie teosofiją dabar galite manęs 
klausti bet ko. Pasidariau žinovė. Rytų filosofija ir Vakarų spiri- 
tualizmas, įvairūs dvasinio pasaulio lygmenys, dvasinio gyve- 
nimo priesakai, dvasinis žinojimas. Reinkarnacija. Asketizmas. 
Aiškiaregystė. Vidinis regėjimas... Klauskite apie bet ką. - Šyp- 
sodamasi ji skaičiavo ant pirštų. 

Marko rankos toliau spaudė vairą, jis žiūrėjo į šalį, veidas 
buvo sukritęs, aptemęs. 

— Arjūs pasiruošusi eiti ten? — paklausė jis. 

Li šypsena užgeso. 

— Ojjūs? - perklausė ji. 

Markas linktelėjo ir atsisėgė saugos diržą. 

— Tik... per daug nesitikėkite, gerai? - įspėjo jis. 

Registratūroje juos pasitiko besišypsanti jaunutė slaugytoja 
šviesiai rudais plaukais. Ji užsirašė jų vardus ir padavė lankyto- 
jų ženklelius, kad prisisegtų prie drabužių. Viduje buvo ryškiai 
apšviesta ir labai šilta, ir Li timptelėjo aukštą savo megztinio 
apykaklę, kuri staiga pasirodė per ankšta ir dusino. 

— Jūs pataikėte geru laiku. Šiandien iš tikrųjų gera diena, — 
sučiulbėjo slaugytoja, pakišdama jiems registracijos žurnalą pa- 
sirašyti. 

Li nesuprato, ar ji turi omeny dieną apskritai, ar kalba apie 
Marko tėvą. 

— Gera? Tai puiku, - pasakė Markas. 

Kadangi jis nejudėjo iš vietos, slaugytoja mostelėjo į korido- 
rių kairėje. 

— Vienuoliktas kambarys, pamenate? — pasakė ji. - Bendra- 
jame kambaryje galite pasitaisyti karšto gėrimo, jei norėsite. 

- Ačiū, - padėkojo Li ir pasuko į koridorių. 

Po sekundės ir Markas nusekė iš paskos, bet neprisivijo vi- 
siškai, ir Li ėjo per porą žingsnių priekyje, skaičiuodama nume- 
rius ant durų ir jausdamasi vis nesmagiau. Viską aplinkui smel- 
kė sodrus kvapas. Šleikštokas, pridvisęs žmonių ir dėvėtų rūbų 
kvapas, aštrus oro gaiviklio, o po visu tuo - pykinantis specifinis 
amoniako ir chlorkalkių kvapas. Li kvėpavo atsargiai, negiliai, 
kaip ir tuomet, kai Rajanas parodė jai negyvėlio kareivio kūną. 

Džefris Kaningas sėdėjo nedideliame kambaryje krėsle prie 
lango, išeinančio į sodą ir kelią, kuriuo neseniai atvažiavo Li su 
Marku. Kilimas buvo žalias, sintetinis ir labai kietas. Baldai at- 
rodė naujutėliai - plona bukmedžio faneruotė, storiau audeklu 
apmuštos kėdės. Langas su vertikaliomis žaliuzėmis, pasukto- 
mis taip, kad kuo geriau matytųsi vaizdas. Pats Džefris atrodė 

tvirtas vyras. Net jam sėdint Li iš jo nugaros ir kojų matė, kad 
jis aukšto ūgio. Nebuvo jokio senatvinio pakumpimo. Jis atro- 
dė sveikas ir stiprus: regėjos, išgirdęs nedrąsų Marko beldimą į 
duris, turėtų atsistoti ir sveikindamasis širdingai paspausti jiems 
ranką. Jis to nepadarė. Ir toliau sėdėjo nusigręžęs į langą. Jo plau- 
kai buvo lygiai sušukuoti į šoną, tankūs, sidabro spalvos. 

— Tėti? —- pašaukė Markas, nesmagiai lūkuriuodamas tarpdu- 
ryje. “ 

Li gūžėsi užpakaly jo, mėgindama šypsotis. Džefas trumpai 
į juos dirstelėjo, jo veidas liko bereikšmis. Markas grikštelėjo 
dantimis, ir Li pamatė, kaip visą jo kūną kausto įtampa. Ji leng- 
vai jį kumštelėjo, priversdama pažvelgti į ją, paskui jis priėjo prie 
tėvo. 

- Tėti? Kaip laikaisi? Čia aš, Markas. 

Jis pasilenkė prie Džefo krėslo ir paglostė jo plačią, raukš- 
lėtą ranką, gniaužiančią ranktūrį. Džefas kažką nepritariamai 
sumykė. 

- Štai kur tu! Kur buvai dingęs? Tavęs nebuvo jau daugiau 
kaip valandą, - visiškai ramiai ištarė Markui tėvas. 

— Ee... atsiprašau, tėti. Man prireikė... trumpam išbėgti. 

— Gerai gerai. Nesijaudink. Sakiau jiems, kad ilgai neužtruk- 
si, - vos šypsodamas atsiliepė Džefas. - Prisistumk kėdę, sūnau, 
nestypsok čia. Tavo mama tuoj atneš arbatos. 

Li matė, kaip pastarieji žodžiai pribloškė Marką. Ji spustelėjo 
jam ranką palaikydama ir nuo lovos atnešė dvi sunkias plastiko 
kėdes, panašias į mokyklines. Jos padai, brūkšėdami per kilimą, 
įsielektrino ir palietus kėdes kelios kibirkštėlės nudilgino pirštus. 

— Ačiū, - sumurmėjo jai Markas. 

Džefas vėl įsispoksojo pro langą, lėtai linkčiodamas galvą, 

tarsi sutikdamas su priimtu kažkokiu svarbiu sprendimu. Mar- 
kui vėl teko paliesti tėvui ranką bandant atkreipti jo dėmesį. 

— Tėti? Čia Li Hikson, mano draugė, - pristatė ją. 

Li nusišypsojo, sumurmėjo „sveiki“, bet Džefas į ją nepažvel- 
gė. Buvo keista ir nesmagu sulaukti tokio atstūmimo, net ir ži- 
nant, kad Džefas dėl to nekaltas. Jo pilkos akys buvo tokios pat 
kaip sūnaus, ir jos klydinėjo nuo vienos sodo pusės prie kitos 
nemirksėdamos, lyg ko ieškotų. Tokie patys kaip Marko skruos- 
tikauliai, toks pat prakaulumas ir tiesi nosis. Markas buvo smul- 
kesnio sudėjimo, žemesnis ir ne toks tvirtas, bet vis tiek labai 
panašus. 

— Jūs toks į jį panašus! - tyliai tarstelėjo ji Markui. 

Tas liūdnai linktelėjo. 

— Visai ne! Aš atsigimiau į motiną. Visuomet visi tą sakė. 
Čia Gidonų rankos! - Džefas taip netikėtai prakalbo, kad jie abu 
krūptelėjo. Jis pakėlė rankas Li priešais veidą, išskėtęs pirštus, ir 
taip ilgai laikė, kad rankų raumenys pavargę ėmė vos pastebimai 
virpėti. 

— Viskas gerai, tėti. - Markas švelniai nuvairavo senuko ran- 
kas atgal ant kelių. 

Džefas atrodė prislėgtas ir suglumęs, tarsi neįstengtų prisi- 
minti, kuriam galui jas pakėlė. 

— Nesuprantu, kodėl mane taip vadini, - graudžiai suniur- 
nėjo jis. 

Markas sviedė niūrų žvilgsnį į Li pusę. 

— Gal man paruošti arbatos? — guviai pasiteiravo ji, o kai nie- 
kas neatsiliepė, pakilo ir smuko iš kambario. 

Bendrajame kambaryje koridoriaus gale ji pripylė tris puo- 
dukus karšto vandens iš garuojančio elektrinio virtuvo, įmetė 

po arbatos maišelį ir sudėjo ant plastikinio padėklo kartu su 
plieniniu pieno ąsotėliu. 

— Arjūs iš klubo? - užkalbino ją senutė, taip tyliai pritipenu- 
si iš užnugario, kad Li krūptelėjo. 

Senoji buvo smulkutė, panaši į paukštį ir tokia išdžiūvusi, 
jog atrodė sunkiai įtikima, kad gali pastovėti neprilaikoma. Bal- 
tų plaukų kuokšteliai styrojo ant jos raukšlėtos galvelės, plony- 
čiai it pienės pūkai. Kažkada jos būta blondinės, spėjo Li. 

— Ne, aš ne iš klubo, - nei šiaip, nei taip nusišypsojo Li. 

Senutės veidas sukrito lyg baisiausiai nusivylus. 

— O tai kada jos ateis? Man sakė, kad antradienį, taip man 
pasakė. Jei greitai neateis, bus per vėlu... - neramiai klausinėjo 
ji drebančiu balsu. 

— Atleiskite... ee... aš nežinau, kada jos ateis, - pasakė Li. — 
Esu tikra, greitai. | 

Senutė nieko daugiau nesakė, tik vis stovėjo žiūrėdama į ją 
su tokiu lūkesčiu, kad Li nevikriai pasiėmė arbatos padėklą ir 
nuėjo šalin, jausdama siaubingą, nors ir neaiškią kaltę. Šita vieta, 
pagalvojo ji, panaši į duris, į perėjimo punktą, vedantį į daugybę 
kitų pasaulių. Vieta, kur laikas ir prasmė keičiasi sulig kiekvienu 
žmogumi, kur susibėga jų pasauliai - tikroviški, praėję ar įsivaiz- 
duojami. 

Grįžusi į vienuoliktą kambarį Li pamirkė arbatos maišelius, 
nuspaudė kiekvieną ir išėmė. Kol ji bruzdėjo prie arbatos, Markas 
dar šio to paklausinėjo tėvą — apie sveikatą, apie priežiūrą. Pešė 
ne kažin kiek atsakymų, ir tų pačių dauguma buvo non seguiturs:. 

— Aš buvau jūsų gražiajame name, pone Kaningai. Senojoje 


* neturintys ryšio (lot.). 

klebonijoje, - tarė Li, statydama du arbatos puodelius priešais 
vyrus. - Mane žavi seni pastatai. Turėtų būti nuostabu gyventi 
name, turinčiame turtingą istoriją. 

— Žinote, mano seneliai išpirko jį iš bažnyčios. Po karo. Jis, 
matote, buvo dvasininkas, — išdėstė jai Džefas taip aiškiai ir 
sklandžiai, tarsi jie būtų šnekučiavęsi apie tai visą rytmetį. 

— Taip, tikrai. Pastorius Albertas Kaningas, - padrąsino jį Li, 
bet Džefas vėl nepritariamai myktelėjo, pagrabaliojo puodelio 
ąsą, lyg neįstengdamas prakišti piršto. 

— Tik pasirūpinkit, kad vaikai nežaistų arti šulinio, gerai? — 
pasakė įspėjamai pakėlęs pirštą į jos pusę. 

— Taip, būtinai, - atsargiai pritarė Li. Džefas patenkintas link- 
telėjo. - Pone Kaningai, ar jūs prisimenate savo senelius? Tiesą 
sakant, norėčiau truputį jūsų pasiklausinėti apie juos. Ypač apie 
jūsų senelę - Esterą Kaning. Aš radau kelis jos laiškus... 

— Žinote, aš nekurčias. - Džefris atrodė mažumą įsižeidęs. 

Li susigriebė kalbėjusi garsiai, kad ją suprastų. 

— Atsiprašau, — pasitaisė ji, šnairuodama į Marką. Tas truk- 
telėjo pečiais, išspaudė atšiaurų šypsnį. Li luktelėjo, bet Džefris 
vėl įniko į savuosius sodo stebėjimus. 

— Niekuomet nežaiskite prie šulinio. Ten, žinokite, gyvena 
berniuko šmėkla. Mažo negyvo berniuko, - suniurnėjo senis, jo 
balsas dabar buvo laibas ir nervingas. 

— Kokio berniuko, pone Kaningai? — paklausė Li, stengda- 
masi jo nerišliose pastabose atsekti kokių nors sąsajų. | 

— Kasjūs tokia, panele? - atsiliepė Džefris, vėl pažvelgdamas 
į ją taip pat trikdančiai staigiai. 

— Aš... aš esu Li... - pradėjo ji, bet Džefris nusigręžė į sūnų ir 
sąmokslininkiškai bakstelėjo jam į kelį. 

— Blondinės smagesnės, ar ne? - išpoškino šelmiškai nusi- 
šypsodamas. 

— Taip sakoma, - sutiko Markas, išlenkdamas antakį į Li pusę. 

Toji giliai atsiduso, nebežinodama, ką sakyti toliau. Džefrio 
mintys, regis, šokčiojo ir maišėsi kaip nenustygstantys žvirbliai, 
tai pakylantys į orą, tai per sekundę išsisklaidantys. 

Lauke dangų vėl užtraukė debesys - išbrinkę, ruožuoti, pilki 
ir balti, stori nuo susikaupusio lietaus. Šviesa kambaryje pasi- 
darė pelenų spalvos, išblukino jų veidus ir ryškius praktiškus 
baldus. Lyg negalėdamas to pakęsti, Markas pašoko ir mikliai 
uždegė šviesą. 

— Pone Kaningai? Ar galite man ką nors papasakoti apie savo 
senelius? Nors ką nors? 

— Tik gaištate laiką, - monotoniškai tarė jai Markas, vėl atsi- 
sėdęs ant kėdės. Jis sukryžiavo kojas, nykščio nagu paknebinėjo 
džinsų siūlę. 

— Arba ką nors apie šeimos skandalą? Kokį nors įvykį dar 
prieš jūsų gimimą? - neatlyžo ji. 

— Li... - nuilsęs paprieštaravo Markas. 

Džefris Kaningas atsigręžė į ją. Jis šypsojosi maloniai ir ne- 
susivokdamas, akys buvo kiek sunerimusios, lyg suprastų pa- 
miršęs kažką svarbaus. Li raminamai nusišypsojo ir spustelėjo 
jam ranką. 

— Džonas Profumas. Tai bent buvo skandalas, garbės žodis! 
Taip. Žavi mergytė - kokia gražuolė ji buvo!" - paporino jis. - Ir 
ta kita - blondinė. - Džefris giliamintiškai palinksėjo. 


* Turimas omeny garsus britų politinis skandalas 1963 m., kilęs dėl įtakingo politiko Johno 
Profumo ir prieštaringos reputacijos 19-metės Christine Keeler romano. 

Markas nepatikliai papurtė galvą. 

— Tai štai ką jis prisimena! Visada buvo pasimaišęs dėl Kris- 
tinos Kiler. 

— Sakyčiau, galimybė, kad jis prisimintų kokias nors senas 
šeimos istorijas, labai jau menka, - tarė Li, nieko nebesitikėdama. 

— Prisiminimai tebėra, tiktai... - Markas pasukiojo ore plaš- 
taką. - Reikia iki jų prisikasti. Jie visi susipainioję išvien. Nebe- 
liko ryšių tarp prisiminimų ir minčių. Viskas padrika... 

— Jis gal nėra nė girdėjęs apie fėjų fotografijas. Galų gale tai ir 
nebuvo kažin koks baisus skandalas. Gal jau po poros metų visi 
apie tai pamiršo... - atsiduso Li. 

— Fėjų fotografijos? Ne tai buvo svarbiausia, Mende! Tikrai 
ne. Buvo tikrų paslapčių, dalykų, apie kuriuos negalima buvo 
kalbėti. Kai tik paklausdavau, man sakydavo „fėjų fotografijos“, 
bet ne čia esmė. Aš girdėjau juos kalbant. Tai nebuvo didysis 
mūsų namų skandalas, oi ne, - išdėstė jai Džefas, purtydamas 
galvą su nepalaužiamu įsitikinimu. 

Li širdis suspurdėjo, ji stipriau suspaudė jam ranką, ir jis pa- 
tenkintas nusišypsojo. 

— O kokia buvo ta didžioji paslaptis, pone Kaningai? - dė- 
mesingai pasiteiravo Li. Džefris pasilenkė prie jos gardžiuoda- 
masis dramatiška akimirka. 

- Žmogžudystė! - garsiai sušnabždėjo jis, išpūsdamas akis 
kaip vaikas. - Velniška žmogžudystė! 

Li per nugarą nubėgo šiurpulys. Kažkaip ypatingai užsidegė 
Džefrio Kaningo akys, kažkaip ypatingai jis tai sukuždėjo, saky- 
tum, tiksliai atkartodamas, kaip buvo išgirdęs pirmąjį kartą. Umai 
jai nebeliko abejonių, kad tai tikras prisiminimas, tikras įvykis, ir 
kad būtent jis taip nedavė ramybės Esterai Kaning. Žmogžudystė! 

- Jos tiesiog... nuostabios. Nuostabios. Išties, tai stebuklingos 
nuotraukos, - tyliai sako Albertas, palinkęs prie stalo ir prikišęs 
prie fotografijų veidą, tarsi nenorėdamas suteršti jų prisilietimu. 
Robinas Darentas šypsosi, jo veidas atgijęs, kupinas triumfo. Jis 
atrodo neįstengiantis prabilti ir tik suspaudžia ranka vikaro petį. 
Albertas uždeda ant jo rankos savąją ir stipriai spusteli teosofo 
pirštus. Ta jųdviejų plaštakų susilietimo aistra atitraukia Esteros 
dėmesį nuo nuotraukų ir ji, prisislinkusi arčiau vyro, savo ruožtu 
švelniai uždeda ranką jam ant kito peties. Taip jiedu ir stovi, Estera 
ir Robinas, vikarui iš abiejų šonų, o jis sėdi prie stalo su paskleis- 
tomis priešais fotografijomis, kurias Robinas tik šįryt išryškino, 
nuo jų dar truputį dvelkia chemikalais. Po kurio laiko Robinas 
švelniai ištraukia savąją ranką iš po Alberto rankos, bet tas nė ne- 
mėgina paimti Esteros rankos. Estera grumiasi su noru žnybtelėti 
jam, prisispausti prie jo visu kūnu, priversti jį pajusti jos buvimą. 

Užuot taip pasielgus, ji paima vieną nuotrauką. 

— Atsargiai, Hete, - perspėja ją Albertas. - Jas lengva paga- 
dinti pirštų atspaudais ir panašiais dalykais. 

- Ašjų nepagadinsiu, - nuramina jį Estera. Ji prisikiša nuo- 
trauką kiek tik gali arčiau prie akių. Keista androginiška figūrė- 
lė, įsisiautusi į perregimą baltą audinį, su besiplaikstančia už- 
pakaly kupeta ilgų plaukų. Daugumoje nuotraukų ji išskydusi, 
bruožų neįmanoma įžiūrėti, kontūrus slepia audeklo verpetai. 
Tačiau dviejose ar trijose gerai matosi žmogiškos išvaizdos 
figūra, sustingusi šuolyje ir plačiai atmetusi laibas rankas. — 
Ar ji panaši į tas, kur tu regėjai, Berti? Į tas, kur man pasa- 
kojai? 

— Taip, - sako Albertas, nors neatrodo tvirtai įsitikinęs. — 
Nors šita atrodo tvirtesnio kūno ir gerokai aukštesnė... 

— Taip ir turėjo būti, - skubiai įsiterpia Robinas. - Iš jūsų 
pasakojimų, Albertai, supratau, kad matėte mažesnes būtybes 
nei ši, - gal kokios gėlės ar pievų žolės dvasias. Aš pats pievose 
mačiau tokias būtybes, ir jos išties mažesnės ir ne tokių aiškių 
formų. Šita, manau, bus senojo gluosnio globėja. 

— Driadė? - klausia Albertas. 

— "Taip, jas senovėje taip vadindavo. Kaip ir jos puoselėja- 
mas medis, ši būtybė yra didesnė ir sudėtingesnės formos. Aš 
stengiausi įtraukti ją į dialogą, bet ji manęs saugojosi, ir gal iš- 
mintingai darė, nors kaip beįmanydamas siunčiau jai meilės ir 
sveikinimo bangas. 

— O gal tai buvo nemandagu, - sau netikėtai prabyla Estera. 
Robinas dirsteli į ją. - Na, aš norėjau pasakyti... jei ji gyveno prie 
šito medžio pievoje daugybę metų, tai gal jums, kaip svečiui, 
nederėjo jos sveikinti jos pačios namuose, - aiškina ji. 

Robinas šypteli. 

— Na ką tu čia dabar, Hete. Nebūk tokia nesupratinga. Robi- 
nas tik bendrais bruožais nupasakojo savo emocines vibracijas. 

Čia visai netinka visuomenės etiketo taisyklės, - papriekaištau- 
ja Albertas. 

— Na, - nustebusi sako Estera, — aš tikrai ne tą norėjau pasa- 
kyti... 

- One, viskas gerai, ponia Kaning. Aš supratau jūsų mintį. 
Žinoma, kad privalu atsargiai elgtis su tokiomis tyromis ir jaut- 
riomis būtybėmis, - švelniai sako Robinas. 

— Pažvelkite... pažvelkite į šitą. Veidas beveik įžiūrimas. Ir 
gražus — labai labai gražus... - Albertas rodo vieną nuotrauką 
teosofui, šis ją paima ir susimąstęs apžiūrinėja iš arčiau. 

— Išties gražus, - sumurma. 

— Robinai, mes turime tučtuojau jas paskelbti! Visas pasau- 
lis privalo jas pamatyti! Aš pats kreipsiuos į laikraščius — ar yra 
toks, kuriame pirmiausia norėtumėte jas išvysti? Ar galima pa- 
daryti kopijų? 

- Žinoma, žinoma. Padarysime, kaip jūs sakote, Albertai, — 
maldo Robinas virpantį iš susijaudinimo vikarą. 

— Ką gi, ponai, palieku jus prie jūsų... didžiojo darbo. Amė 
jau bus aprengusi vaikus, o mes pažadėjome jiems iškylą į Ta- 
čamą saldainių pirkti, — žvaliai pareiškia Estera, bet jei tikėjosi 
padaryti įspūdį savo pasitraukimu, jai tenka nusivilti. 


— Aš tiesiog nežinau, kaip turėčiau į tai žiūrėti, - prisipažįsta 
seseriai Estera, joms iš lėto einant pagrindine Tačamo gatve. 

Į pečius atrėmusios skėčius, jos ginasi nuo saulės, kurios 
nuožmi kaitra juntama kone kaip fizinis iš dangaus į jas smingan- 
tis svoris. Elė ir Džonas atsilikę kėblina iš paskos, kivirčydamiesi 
dėl saldymedžio lazdelių. Mieste ramu ir trošku. Iš kalvės girdėti 

lėti, pasklidi dūžiai į metalą, regis, tokią dieną apsunko ir Džeko 
Mortono ranka, kad ir kaip jis turėtų būti pratęs prie karščio. Reti 
praeiviai gatvėje slenka lėtai, susiraukę nuo spiginančios saulės. 
Aplink galvas erzinamai atkakliai zyzia riebios musės. 

— Vaikai, eikšekit! Eisime prie upės pasižiūrėti ančių, - šūk- 
teli per petį Amelija nekantriu, nervingu balsu. - Tu kalbi apie 
tas jo fotografijas? Nesistebiu, kad taip sakai. Žinoma, prieš ką 
sakydama turiu jas pamatyti, bet... - Ji gūžteli pečiais. 

— Bet? Ar tu įtari, kad jos... netikros? 

— O kaipgi kitaip? Atleisk, Hete, bet to jau per daug. Fėjos. Iš 
tikrųjų! Ir tu sakai, kad jis buvo visai vienas, kai fotografavo ir kai 
ryškino? 

— O, taip. Albertas daugiau nebevaikšto su juo po pievas, ir 
į šaltąjį sandėliuką taip pat niekas neįleidžiamas. Į jo tamsųjį 
kambarį, kitaip tariant. 

Estera atsargiai peržengia rudmargį mėsininko šunį, be jėgų 
drybsantį ant šono vidury šaligatvio. Jis sukrutina akies voką, 
kai jį pakutena jos sijonas. 

— Na, matai! Jis turėjo puikiausią galimybę suklastoti tuos 
atvaizdus... Neįsivaizduoju, kaip jis gali manyti ką nors įtikin- 
siantis, jei darė juos šitaip slapčia, - pareiškia Amelija. 

— Matai, jie atrodo... tai yra ji atrodo kaip tikra... ta figūra, tu- 
riu galvoj. Ji tiesiog... tokia išskydusi, kad sunku pasakyti, fėja tai 
ar tiesiog... moteris, - dvejodama sako Estera. - Bet ne, negali 
būti moteris. Kas tai galėtų būti? Niekas savo noru nedalyvautų 
tokioje apgavystėje. Niekas kaime neturi tokių ilgų šviesių plau- 
kų, ir niekas nevaikšto po pievas dar saulei netekėjus. Ne. Turi 
būti kažkoks kitas paaiškinimas. Gal ji yra tikra, - pasiduoda 
ji. - Albertas tuo rimtai tiki. 

— Taip. Akivaizdu, kad Albertas... gerokai apžavėtas. 

— O, taip. Jis nė trupučio neabejoja nė vienu Robino žo- 
džiu, - patvirtina Estera, nė nemėgindama slėpti kartėlio. 

- Nuostabu, kaip greitai jiedu taip suartėjo. 

— Tikra teisybė. Labai suartėjo. Kartais... kartais aš pa- 
gaunu Darento ypatingą žvilgsnį, kuriuo jis mane stebi, ir 
svarstau... 

— Ką, Hete? “ 

- Svarstau, ar jis žino apie mane kai ką, ko nenorėčiau, kad 
žinotų. 

— Tu nori pasakyti, kad Albertas galėjo prasitarti? Apie 
jūsų... vedybinius reikalus? 

— Gali būti, kad Albertas... atveria širdį Robinui taip kaip aš 
atveriu širdį tau, - dvejodama sako ji. 

Amelija atsidūsėja ir kurį laiką svarsto jos žodžius. 

- Ta jo kalba praeitą vakarą apie undinių ekstazę... ar manai, 
kad jis darė užuominą į?.. - atsargiai pasiteirauja ji. 

— Tu geriau už mane supranti, ar jis galėjo daryti tokią užuo- 
miną, - liūdnai sako Estera. 

— Aš pamaniau, kad jis tik norėjo pasirodyti! Betgi ir nenau- 
dėlis! - Amelijos balsas žemas, pasipiktinęs. - Na, ką gi, tai tik 
patvirtina, ką iš pat pradžių įtariau, sesute. 

— Oką tuįtarei? 

— Kad ponas Darentas nėra toks, koks dedasi. Būk atsargi, 
mieloji. Nesileisk jo išnaudojama ir... stenkis laikytis atokiau 
nuo viso to fėjų reikalo. 

— Kaip aš galiu laikytis atokiai, kai mano vyras visa galva į tai 
įsitraukęs? —- klausia Estera. 

Keletą minučių Amelija tyli, paskendusi mintyse. 

— Padėtis sunki, aš suprantu. Manau, geriausia būtų pasikal- 
bėti apie tai tarp klebonijos sienų, bandyti pakurstyti Alberto 
skepticizmą, jei tai suvis įmanoma, ir tikėtis, kad visas tas išpūs- 
tas reikalas greitai subliūkš. Tai šito karščio sukeltas pamišimas, 
ir nieko daugiau, - galiausiai prabyla ji. 

— Skepticizmą? Albertas dabar apie visa tai rašo brošiūrą! Jie 
ketina eiti į laikraščius ir spausdinti nuotraukas... Argi tai nero- 
do, kad Robinas nuoširdus? Kad jis nė nemano apsimetinėti? 
Juk tikrai nerizikuotų šitaip plačiai apsiskelbdamas? 

— Bet kuo gijis rizikuoja, Hete? Jis niekam nežinomas, o sie- 
kia būti žinomas... o štai Albertas turi reputaciją, vaidina svar- 
bų vaidmenį tarnaudamas bažnyčiai ir visuomenei... Jis suteikia 
šitam reikalui respektabilumo, bet jei kils skandalas... - rimtai 
sako Amelija. 

— Tuomet Albertas nukentės labiau nei ponas Darentas? 

— Būtent, brangioji mano. 

— Bet... ką aš galiu padaryti? - iš baimės kone pravirksta Estera. 

Amelija suima jos rankas ir suspaudžia. 

— Nesigąsčiok taip! Labai tikėtina, kad nieko tokio iš viso ne- 
bus! O gal tas nuotraukų paskelbimas išeis jiems į gera - jei tai 
sukels sensaciją, Darentas gali su jom išvykti skaityti paskaitų ar 
dar kur. Tai gali paspartinti jo išvykimą iš klebonijos. 

— Ak, ar tikrai taip manai? - atkunta Estera. 

— Privalai to tikėtis ir palaukti, kas bus, - sako Amelija ir, 
nors šypsosi seseriai, jos akys lieka rimtos. 


Paupyje Tačamo vaikai laigo žalsvame upės vandenyje, džiaugs- 
mingai rėkaudami šokinėja nuo tiltelio, taškydamiesi kaip pa- 

kliuvo plaukia nuo kranto prie kranto, kur žolė sutrypta į purvą. 
Elė ir Džonas stebi juos su niršiu pavydu, nė nematydami reikalo 
klausti mamos, ar galėtų prie jų prisidėti. Jie spokso ir niūriai 
žiaumoja savo lazdeles, pajuodusiais liežuviais laižydamiesi 
pilkšvas lūpas. Prie upės vėsiau, aukšti kaštonai užstoja saulę, 
vanduo sušvelnina kaitrą. Seserys žingsniuoja labai palengva, 
kol randa suolelį atsisėsti. Jokių ančių nematyti, kai vaikai kelia 
šitokį alasą. 

— Kaip norėčiau, kad tau nereikėtų ryt grįžti į miestą, Ame, — 
tyliai sako Estera. 

— Ir aš norėčiau, mieloji. Bet... mums reikia grįžti namo. Tu- 
riu apie daug ką pakalbėti su vyru. 

— Ką tujam pasakysi? 

— Tą patį, ką sakiau tau. Kad jei jis ir toliau taip elgsis, aš jo 
nebemylėsiu. Gal jis nė į galvą to neims. - Ji liūdnai gūžteli pe- 
čiais. — Taip gali būti. Bet ką dar aš galiu padaryti? 

— Taip, ką daugiau gali padaryti moteris? - sutinka Estera. Ji 
pagalvoja apie Ketę ir nusišypso. - Mano tarnaitė Ketė nepagir- 
tų mūsų už tokias pralaimėjimo nuotaikas. Juk pagaliau ji sėdėjo 
kalėjime, kad iškovotų mums teisę balsuoti. 

— Tai dėl šito? Kaip juokinga. Iš jų daugiau žalos nei naudos, 
iš tų paikų barbarių. 

— Teisybė, - murmteli Estera. - O ar galėtum man dar ką 
patarti? Dėl mano... vedybinio guolio? - paklausia ji, labai steng- 
damasi suteikti savo tonui lengvumo, tačiau žodžiai, tariami su 
virpuliu, atrodo tuoj nutrūksiantys. 

Amelija vėl suspaudžia jai rankas. 

— Tik vieną dalyką. Jei tu guli prisiglaudusi prie jo, šypsaisi ir 
prašaisi paimama į glėbį, tuomet tavo darbas padarytas, širdele. 

Tai, ko stinga, stinga Albertui, ne tau. Todėl negaliu tau padėti, 
nes problema ne tavyje, - sako ji. 
— Taip. Šito aš ir pradėjau bijoti. 


— Tai dabar, aš manau, ponui Darentui atsivers nauji keliai, - 
sako Albertui Estera, gulėdama ant vėsios paklodės, numetus 
šalin antklodes, staigioje miegamojo tamsoje, stojusioje užgesi- 
nus lempas. 

Langas tebėra praviras, kad būtų gaiviau, ir iš kaimo pusės 
ataidi tolimas šuns lojimas. Ji pasiverčia ant šono, veidu į Alber- 
tą, kaip visuomet daro lovoje, ir blausioje žvaigždėto dangaus 
šviesoje žiūrinėja jo veido kontūrus. Jo atmerktos akys švelniai 
spindi. Gana ilgai jis neatsiliepia, o kai prabyla, balsas kupinas 
kančios. 

— Aš labai tikiuosi, kad ne. Na, gal tik kuriam laikui. Jis ke- 
tina su nuotraukomis vykti į Londoną, į Draugijos būstinę. Bet 
paskui... meldžiuosi, kad jis grįžtų pas mus. Pas mūsų pievų ele- 
mentalus. 

— Tu nori, kad jis grįžtų? - klausia ji, jau žinodama atsakymą. 

— Taip, žinoma. Jis tiek daug ko mane išmokė... Aš jaučiu, 
kad per tas savaites, kai jis pas mane buvo, mano sąmonė išsiplė- 
tė. Pasaulis pasidarė visai kitoks. 

— Taip, jis labai... linkęs mokyti, - sako ji. 

— Aš nežinau, ką darysiu, jei jis negrįš. Nežinau... kaip reiks 
gyventi... - šnabžda Albertas tarsi pats sau. 

— Na ką tu, Berti. Svečiai atvyksta ir išvyksta, bet tu visada 
turėsi mane, - energingai paprieštarauja ji, raminamai glostyda- 
ma jam ranką. - Argi ne? 

- Taip, Hete, žinoma, - atsiliepia Albertas nė truputėlio ne 
linksmesniu balsu. 

— Pagaliau juk negali jis apsigyventi pas mus visam laikui. 
Svarbu ir tai, kad mes neįstengtume jo išlaikyti, - pabrėžia ji. 

— Bet argi tu nesupranti, Hete? Jis teisus. Visa, ką jis mums 
yra kalbėjęs nuo pat savo atvykimo, — o aš mačiau, kad tau ne 
viskas buvo prie širdies - ne, nesigink. Aš per gerai tave pažįstu, 
mieloji Hete, - visa tai buvo tiesa. O dabar jis rado būdų įrody- 
ti tai visam pasauliui... ar supranti, kaip tai svarbu, Estera, kaip 
svarbu tai, kas įvyko čionai šią vasarą? 

— Taip, - sukužda Estera, nurydama ašaras, nes širdyje to 
nejaučia. | 

Ji nejaučia viso to reikalo tiesos, neįstengia persiimti vyro 
įsitikinimu. Nuotraukos jai rodo dailią figūrėlę, liauną figūrėlę, 
basą šokėją vandens užliejamojoje pievoje. Nemato ji joje fėjos, 
nors iš kailio išsinertų besistengdama. Ir nenori, kad sugrįžtų 
Robinas Darentas. Ji nori, kad grįžtų Albertas, kad jis vėl pri- 
klausytų jai, tegu ne kūnu, bet nors dvasia. Ji žiūri ir žiūri į jį, 
kol akys apsunksta, vokai nusileidžia, tačiau jo akys lieka plačiai 
atvertos, ir jose švyti nežemiška šviesa. 


Pirmą kartą nuo tada, kai įgudo važinėti dviračiu, Ketė pėsčiomis 
eina į Tačamą. Po daugelio dienų be Džordžo ji taip nekantrauja 
ji pamatyti, kad tas jausmas darosi panašus į baimę, nuo jo virpa 
pirštai, o mintys galvoje sukasi zvimbdamos kaip įkalinti vabz- 
džiai. Vakaras rausvai violetinės ir mėlynos spalvos, peizažas 
gerai matomas ir pilnas triukšmingos gyvybės - kažkas šiugžda 
melduose, čirpia svirpliai, šaižiai klykauja išgąsdinti vandens 

paukščiai. Iš nuovargio jos galva lengva ir tuščia. Ji nemigusi jau 
pusantros paros ir mažai ką valgiusi. Tiek daug ir įtemptai galvojo 
apie Tesę, Džordžą ir Robiną Darentą, kad viskas jos galvoje su- 
sipynė iki šleikštulio. Jos šokis pievoje galėjo vykti prieš savaitę 
arba prieš metus, arba prieš dešimtį metų. Keisti dalykai dedasi 
su laiku. Anksčiau ponia Bel užtiko ją prie skalbimo kibiro suki- 
šusią į jį rankas iki alkūnių ir gniaužančią moteriškus marškinius, 
nors vanduo jau kadai buvo atšalęs. Kai ištraukė rankas, oda buvo 
išbrinkusi ir susiraukšlėjusi. Jos žingsniai taku yra kaip laikrodžio 
tiksėjimas, kaip metronomas. Vienas po kito, kairė — dešinė, ir 
tik taip ji pajėgia keliauti. 

Jo barža prišvartuota įprastoje vietoje, kajutėje dega šviesa. 
Ketė sustoja, jaučia sumišimą, džiaugsmą ir palengvėjimą. Užli- 
pa ant trapo lėtai, atsargiai, nepasitikėdama savo kūnu, savo pu- 
siausvyra. Visa ta jėga, kurią jautė šokdama, dingusi. Kai Džor- 
džas, ją išgirdęs, išsiropščia iš kajutės, ji be jėgų nusvyra jam į 
rankas. 

— Kete! Kas nutiko? Gal susirgai? 

Jis dar labiau įdegęs saulėje, veidas tamsiai nurudęs, bet aplink 
akis maži blyškūs brūkšneliai, atsiradę merkiantis nuo saulės. 

— Nene, aš nesergu. Tik pavargau. Nemiegojau, - apsvaigusi 
šypsosi jinai. 

Jis kokią sekundę tiria jos veidą, perbraukia rankomis visą 
kūną, lyg tikrintų, ar viskas savo vietose, nubraukia trumpas 
plaukų sruogas ir įsega bučinį jai į lūpas. 

— Sėskis, Juodoji Kate. Atrodai nusikamavusi, mergyt. - Jis 
nusišypso. — Žiūrėk, nupirkau alaus. Ar gersi? 

— Imbierinio? 

— Aha, nors nupirkau ir paprasto šviesaus, jei labiau norėtum. 

— Ne, man patinka imbierinis, - sako ji. 

— Kas atsitiko, kol manęs nebuvo? 

— O būtinai turėjo atsitikti? 

— Matau iš tavo akių, Kete. Blogos naujienos? 

Džordžas nukabina nuo kabliukų du puodelius, įpila gėrimo. 

— Viskas yra blogos naujienos. Aš esu ta blogoji naujiena, — 
sako ji, ir jis laukia paaiškinimo. - Mano gera draugė Tesė, kuri 
drauge su manim buvo sulaikyta ir įkalinta — ir vis per mane, 
tiesą sakant, — atsidūrė prieglaudoje, neturėdama kur dėtis. O 
ji dar vaikas! Nė aštuoniolikos neturi. Šiandien turėjau važiuoti 
jos aplankyti, nes šiandien vienintelė lankymo diena, bet vikaro 
žmona neleido. Ir viskas per mane! O Džentelmenas... jis ga- 
lėjo ją apsaugoti nuo to. Galėjo priimti į senąjį darbą... juk jis 
žino, kad bėdų ji tikrai nepridarytų. Ne taip kaip aš: Arba galė- 
jo išsiųsti ją čionai, štai ką jis turėjo padaryti! Atsiųsti ją vietoj 
manęs. Aš gal ir nusipelniau prieglaudos, bet ji ne. Ji nenusipel- 
nė. — Žodžiai veržiasi vienas per kitą, ir jai nė susivokti nespėjus 
skruostais pasipila ašaros ir ji priversta nutilti. 

— Ša, liaukis! Ašarojimais jai nepagelbėsi, — švelniai rami- 
na ją Džordžas, suimdamas savo įdiržusiais delnais jos veidą ir 
nykščiais braukdamas ašaras. 

— Aš privalau jai padėti, nors ir... privalau. O gal ką tik dabar 
pasakiau tiesą... gal taip ir reikia! - sušunka ji, išplėtusi akis. 

— Kete, mieliausioji, tu šneki nei šį... 

— Ji turėtų čia atvažiuoti ir perimti mano darbą. Aš jo ne- 
kenčiu... negaliu ištverti. Vien melagystės ir... ir nelaisvė! Tačiau 
Tesė ne kovotoja kaip aš. Ji būtų jiems gera tarnaitė, ir būtų dė- 
kinga, ko iš jos visi ir tikėtųsi. Jie turi ją pasamdyti! 

— O kur tuomet dėsies tu? Dviejų jie tikrai nelaikys, garan- 

tuoju tau, - sako Džordžas, kiek susiraukdamas ir stvarstydamas 
Ketę už rankų, kuriomis ji pašėlusiai mosikuoja. 

— Aš išeisiu. Man nesvarbu. Tiesiog išeisiu... man nerūpi 
kur, — sako ji, paskui patyli ir pasveria savo žodžius. - Negaliu 
pasilikti ten visiems laikams. Negaliu pasidaryti panaši į Sofi 
Bel. Išprotėčiau, - sumurma ji. 

— Galimas daiktas, aš turiu atsakymą, - tyliai ištaria Džor- 
džas. Atitraukia nuo jos rankas ir eina į tolimąjį kajutės kampą, 
kur po siauru guoliu pakišta kuprinė. Ištraukia ją, rausiasi kažko 
ieškodamas. - Buvau manęs pasakyti tai ne šitaip ir gal ne šįva- 
kar. Bet tiek to. 

— Gal galėčiau rasti kitą darbą. Ne tarnaitės. Išmokčiau 
spausdinti... Arba eičiau į kokį fabriką... 

— Tai tik kitos rūšies tarnavimas. Kete, paklausyki manęs. — 
Jis priklaupia prieš ją, ir jų akys atsiduria viename lygyje. - Juk 
sakiau tau, kad turiu atsakymą. - Ketė suraukia antakius, su 
vargu sutelkia ties juo žvilgsnį ir mintis. Jo delne blyksteli si- 
dabras. - Tai mano senelės žiedas. Kai buvau išvykęs, aplankiau 
saviškius. Jie išsaugojo jį man, jei kada prireiktų, o dabar kaip tik 
ir prireikė. 

— Tu ketini jį parduoti? Pinigai... jų neužteks išlaikyti... — 
Ketė krato galvą žiūrėdama į ploną baltą žiedelį. 

— Ne, aš neketinu jo parduoti, kvailiuke tu. Aš ketinu tave 
vesti! - šūkteli Džordžas. Ketė spokso į jį. - Ketinu vesti tave, 
Kete. Aš myliu tave, tikrai. Noriu, kad visada būtum su manim. 
Gali mesti savo tarnybą, jei tik nori. Mes galime išsinuomoti 
kambarį Hangerforde, kol sutaupysiu laivui... Susirask kitą 
darbą, jei tau taip patinka, arba aš tave išlaikysiu, kaip vyrui ir 
dera... - Ketei vis tylint, Džordžo žodžių srautas užsikerta. Jis 

prisispyręs žiūri jai į akis, bet jų išraiškos neperpranta. - Ar ne- 
turi man ką atsakyti? - nerimastingai paklausia. 

Ketė perbraukia jo plaukus, braukia išilgai per tvirtas rankas. 
Ji bučiuoja jo kaklą, akis, visą veidą ir apsiveja jį rankomis. Jis 
tikroviškesnis ir gyvesnis už viską, ką jinai pažįsta, ir nors ji už- 
miega per kelias sekundes, paskutinį mirksnį dar spėja pasvars- 
tyti, kaipgi jai reiks paaiškinti savo pasitraukimą. 


Ketė nubunda, kai dangus ima švisti blyškiu sidabru. Ji guli, kurį 
laiką nejuda ir suka galvą, kodėl jai maudžia nugarą, kodėl šąla 
pėdos ir kur ji apskritai yra. Kurį laiką mėgaujasi palaimingu 
pojūčiu, kad pagaliau pailsėjo. Pilvas įnirtingai suurzgia. Paskui 
ji kilsteli galvą ir pamato Džordžą. Ant siauro guolio neįmanoma 
išsitekti dviem šalia vienas kito. Jis visą naktį pragulėjo ant nu- 
garos, o Ketė jam ant pilvo, tarsi ant čiužinio. Jis tyliai knarkia, 
krusteli nugarą jai pasijudinus, ir ją išgąsdina galingas meilės im- 
pulsas. Jį tučtuojau pakeičia panika. Jau tuoj išauš, o ji visą naktį 
pramiegojo jo glėbyje. Mažiau nei valanda jai liko nusiprausti, 
persirengti ir ruoštis atidaryti namus, taisyti pusryčius ir pradėti 
darbo dieną, o ji už kelių mylių ir miegojo su drabužiais, šie dabar 
susiglamžę ir nedvelkia šviežumu. Ji neturi net vikaro dviračio, 
su kuriuo greičiau parkaktų. Stojasi iš guolio kiek begalėdama 
tyliau, bet Džordžas atsimerkia. 

— Kur tueini? 

— Jau rytas! - iš nerimo jos balsas nuskamba atžariai. - Ne- 
galiu patikėti, kad šitiek ilgai miegojau... man reikia grįžti! Jie 
pastebės... ir atrodau kaip valkata! 

— Nesinervink taip baisiai... saulė dar nepatekėjusi, tu turi 

laiko. - Džordžas atsisėda, pamuisto pečius išjudindamas rau- 
menis. - Pasakysiu štai ką: kad ir kokia mažutė esi, po kurio lai- 
ko pasidarai baisiai sunki. - Jis šypsosi. 

— Negaliu patikėti, kad leidai man va šitaip miegoti. 

— Tau to reikėjo. Kai jau buvo visai vėlu, norėjau tave žadinti, 
bet tu taip ramiai miegojai. Tai aš penkioms minutėms užmer- 
kiau akis ir lygiai taip pat nusmigau. 

Ketė pirštais kaip šukomis persibraukia plaukus ir smar- 
kiai, bet be jokios naudos brūkšteli per sijoną ir palaidinę. Au- 
damasi batus, pasigręžia į laiptelius. Džordžas sučiumpa ją už 
rankos. 

— Palauk! Palauk sekundę, Kete. Tu man taip ir neatsakei. 
Dėl mano pasipiršimo. 

— Džordžai, dabar nėr kada. - Ketė mėgina ištrūkti ir dingti. 

— Taip arba ne - abu žodžiai labai trumpi, juos greit galima 
ištarti, — atremia jis, pasidaręs budrus. - Aš būčiau geras tau, 
Kete Morlėj, - priduria, o Ketė dvejoja ir vengia jo žvilgsnio. 

— Žinau. Žinau, kad būtum. Bet aš negaliu tekėti už tavęs, 
Džordžai. 

— Kodėl? - Jo veidas sukrinta. Ketė stipriai apsiglėbia, jai 
staiga tampa šalta ir nesmagu. - Kodėl? Ar tu myli kitą? - mygia 
jis, jo balse skamba ir pyktis, ir baimė. 

— Ne! 

— Ar aš tau nepakankamai geras? 

— Tu būtum pakankamai geras bet kuriai moteriai, Džordžai, 
tai tikra tiesa, - liūdnai sako ji. 

— Tai kodėl tu už manęs netekėsi? 

— Nes tapčiau tavo nuosavybe! Aš nebūsiu niekieno nuosa- 
vybė, Džordžai! Nei tavo, nei ko nors kito... jau tai blogai, kad 

esu vikaro ir jo žmonos vergė. Aš nemainysiu vienos vergovės 
į kitą. 

— Aš kalbu apie santuoką, ne apie vergiją... 

— Bet tai tas pat! Jei tik būtum girdėjęs ką nors iš tų pasa- 
kojimų, kuriuos aš girdėjau iš moterų Londone, - ką su jomis 
padarė santuoka, kaip su jomis elgiamasi. Jei ištekėčiau už tavęs, 
turėtum teisę mane mušti! Atimti mano pinigus, mano vaikus, 
viską, ką turiu, nors, Dievas mato, neturiu beveik nieko... Tu- 
rėtum teisę smagintis mano kūnu nepaisydamas, noriu aš to ar 
ne! Uždaryti mane tarp keturių sienų ir niekad neleisti pamatyti 
dienos šviesos... Tu turėtum teisę į... - Ji pristinga kvapo ir ima 
kosėti; susigriebia, kad jos rankos dreba iš siaubo dėl savo pa- 
čios žodžių. 

— Aš nieko tokio nedaryčiau! Negi tu šitaip apie mane galvo- 
ji? — apstulbęs klausia jis. 

— Ne! Aš nemanau, kad tu ką nors tokio darytum, Džor- 
džai, - tik kalbu apie santuokos statusą ir kodėl niekada ja nesu- 
sisaistysiu. Nei su tavim, nei su jokiu kitu vyru! - šaukia ji. - Aš 
nebūsiu niekieno nuosavybė! 

Jos žodžius palydi už laivelio bortų viešpataujanti tyla. Džor- 
džas nusigręžia, vėl sėdasi ant lovos ir į ją nežiūri. Ketė nuryja 
seiles, perdžiūvusią gerklę skauda. Trumpą mirksnį ji svyruoja, 
paskui išlipa iš kajutės ir pasileidžia atgal, į Šaltųjų Uosių Giraitę. 


Iš pastoriaus Alberto Kaningo dienoraščio 
ANTRADIENIS, LIEPOS 18, 1911 


Šiandien Robinas išvažiavo į Londoną. Jis iš anksto pasiuntė tele- 
gramą siūlydamas susitikti su aukštesniais Draugijos sluoksniais, 
ir nors iki išvykstant nebuvo gavęs atsakymo, aš esu tikras, kad juos 
be galo sujaudins įrodymas, kurį jis gavo čia, ir jie apgalvos, kokiu 
geriausiu būdu jį panaudoti tolesniam žmonių mokymui ir švietimui. 
Tarsi vaikščiotum paties Dievo akivaizdoje - pažinimas tiesiog ranka 
pasiekiamas. Tai nenutrūkstantis didingas jaudulys. Beveik negaliu 
galvoti apie nieką kitą. Trokštu būti auštant pievose su Robinu; ir 
kad vužlietų visa nustelbiantis teisumo jausmas, užvaldantis mane 
tokiomis akimirkomis. Taip, aš viso to ilgiuosi. Vėliau, ryškioje dienos 
šviesoje, žmonija išties atrodo apgailėtina ir nieko verta. Pastebiu, 
kad parapijiečiai man kelia kone pasišlykštėjimą savo silpnybėmis 
ir bedieviškumu, ir pasinešimu į žemiškuosius reikalus, ir gašlumu. 
Vesti juos į tiesą - uždavinys ne iš lengvųjų, ir aš, savo gėdai, prisi- 
pažįstu, jog tam tikra savanaudiškoji mano esybės dalis mielai nieko 
nedarytų, o verčiau pasilaikytų tą nepaprastą atradimą tik sau ir 
Robinui. Tačiau ne toks yra teosofijos kelias, ir aš turiu kovoti su 
tokiomis mintimis. 

Pastaruoju metu man nesimiega. Guliu neužmigdamas iki 
paukščiai pradeda čiulbėti, pakerėtas minčių apie žemės stebuklus, 
ir kaip jau esu arti prie bendravimo su jais. Nes žinojimas yra pir- 
mas žingsnis į nušvitimą, o nušvitimas atskleidžia kelią į aiškesnį 
vidinį regėjimą ir aukštesnį sąmoningumą. Manau, negaliu miegoti 
dėl to, kad bunda mano vidinė įžvalga. O kai užmiegu jau išaušus, 
mane apninka sapnai, itin neramūs sapnai. Mano paties žmogiškos 
dvejonės ir baimės grįžta tyčiodamosi ir bandydamos mano ryžtą. 
Tuose sapnuose dažnai pasirodo Robino Darento veidas, jis tarsi 
siekia man pagelbėti, vesti mane. Net ir pabudęs teberegiu jo vei- 
dą. Jis visose mano mintyse, aš jaučiu jo mielą įtaką visuose savo 
veiksmuose. Dienos tikrai bus ilgos ir tuščios be jo. Kad taip jis būtų 
paprašęs mane važiuoti kartu su juo, kad būčiau galėjęs likti šalia ir 
padėti jam šiuo didingų permainų laikotarpiu. 

Negaliu iki galo paaiškinti palaimingos harmonijos ir žinojimo 
auros, sklindančios nuo teosofo. Jis yra pavyzdinis žmogus. Toks 
turėtų būti kiekvienas! Jo kantrybė ir mokytumas, ir kaip jis visur 
kur sugeba būti aistringas ir racionalus sykiu. Jis yra tikras nesuterš- 
los žmogiškos sielos įsikūnijimas. Kaip kitaip paaiškinti pilnatvę, 
ramybę ir džiaugsmą, kai būnu su juo? Estera to nesupranta. Kal- 
bėdama apie jį būna irzli, o kartais neprotinga. Neturėčiau jai dėl 
lo priekaištauti, nes ji gi nežino tiesos ir mažai ką nutuokia apie 
czoterines idėjas. Moterys visuomet mažiau pamaldžios nei vyrai, 
mažiau stropios, mažiau pajėgios rimtai mąstyti. Jų prigimty nėra 
išminties, ir jų negalima dėl to kaltinti. Nors teosofija ir moko, kad 
Draugijoje negali būti jokios lyčių prieštaros, negaliu besąlygiškai 
sutikti su visom aliai viena jų doktrinom. 

Robinui išvykus, aš pats eisiu į pievas ir susigrąžinsiu dvasios 
ramybę, kuri leido išvysti elementalus pirmąjį kartą. Aš tai pada- 

rysiu. Privalau sulaukti sėkmės. Nes antraip nebūčiau geresnis už 
smuklės lošėjus, už sanguliautojus tamsiose pakampėse. Aš kausiuo- 
si su jų išpuoliais prieš padorumą, aš kausiuosi su savo netyrumu, 
su materialistiniais poreikiais, dėl kurių tapo neįmanoma vėl regėti 
to, ką anąsyk išvydau. Nes, anot paties Čarlzo Ledbiterio“, elemen- 
talams atsidurti šalia eilinio žmogaus - tai kaip būti užkluptam 
uragano, ir dar tokio, kuris ką tik prasiautė kloakoje. Aš daugiau 
nebebūsiu eilinis žmogus. Jei tik įstengsiu tą pasiekti, Robinui tikrai 
bus pas ką grįžti. Pas tinkamą draugą, tinkamą jo mokymų patar- 
nautoją. Nes jis būtinai turi sugrįžti. 


* Charlesas Websteris Leadbeateris (1854-1934) - žymus britų teosofas ir rašytojas. 

Estera nubunda ir kurį laiką negali suprasti, kas ne taip. Girdi, 
kaip apačioje Ketė tyliai atidaro langines, kaip dusliai sukaukši 
medis į medį joms susiglaudžiant. Oras ramus, tvankus ir per 
šiltas. Odą kiek niežti, ji karšta ir lipni ten, kur liečiasi su paklo- 
dlėmis, mintys mieguistos ir lėtos. Paskui susivokia - ji ne viena. 
Pirmą sykį, kiek prisimena, ji nubudo anksčiau nei Albertas, ir 
šis tebeguli lovoje šalia jos, miega aukštielninkas, atpalaidavęs 
žandikaulius, kakta vos įžiūrimai suraukta. Anksčiau nubudus 
tvyrodavusią tylą dabar pripildo jo tykus kvėpavimas. Jau šešios 
dienos, kaip Robinas Darentas išvažiavęs į Londoną, ir iki šiol 
nebuvo nė žodžio iš jo; ir nors Albertas atrodo dėl to nervingas 
ir nekantrus, Estera patenkinta ir jaučiasi laimingesnė nei išti- 
sas savaites anksčiau. Ji atsargiai pasiverčia, kad gulėtų veidu 
į jį. Užuolaidos dar užtrauktos, ir pro storą audinį prasiskver- 
bianti šviesa yra sodraus, pritemdyto geltonio. Naktį Albertas 
bus nuspyręs apklotus ir dabar plačiai, nerūpestingai iškėtojęs 
rankas ir kojas. Estera meiliai nusišypso, kai jis sumurma kažką 
nesuprantamo ir pakrutina galvą. 

Naktiniai Alberto drabužiai - tai ilgi, laisvi nebalintos dro- 
bės marškiniai, užleidžiami ant atitinkamai priderintų kelnių. 
Dabar po neramios nakties jie susimaigę, susiraukšlėję ir išsi- 
pešioję taip, kad būdraujant gulėti būtų itin nepatogu. Estera 
ištiesia ranką ir švelniai padeda jam ant pilvo, bet nustebusi ją 
atitraukia. Jo šakume po blyškia drobe pūpso kažkas kieto, ko 
ji niekada anksčiau nėra aptikusi. Albertas vėl sumurma, šįsyk 
švelniau. Estera spokso į savo vyrą, bet, kad ir kiek laužytų gal- 
vą, niekaip nesumoja, kas tai per keistas, bemaž nenatūralus da- 
rinys, tarsi visai nesusijęs su atsipalaidavusiu, inertišku kūnu. 
Jausdama padažnėjus pulsą, Estera labai švelniai ima grabalio- 
ti Alberto kelnių sagas. Medžiaga šiurkšti, jai tenka darbuotis 
abiem rankom, nors ir prikandus lūpą iš siaubo, kad jis gali 
pajusti ir nubusti. Jis nepabunda. Ir štai. Kietas kūno fragmen- 
tas, išlinkęs virš minkštos papilvės, aksomo švelnumo oda virš 
rumbų ir kraujagyslių rezginio; tamsi, priplūdusi kraujo, rausvai 
ruda spalva ir muskuso kvapas, kokio niekad anksčiau nuo jo 
nėra užuodusi. 

Vieną mirksnį Estera jaučiasi apstulbinta, pasibjaurėjusi ir 
išsigandusi. Ji pagalvoja, kad gal šis deformuotumas ir yra prie- 
žastis, dėl ko vyras niekada nenori jos apkabinti, kaip reikiant 
naktį prie jos prisiglausti. Ji guli nekrustelėdama, pasirėmusi 
ant alkūnės, pastėrusi, kamuojama klausimų ir nerimastavimų. 
Tačiau kuo daugiau ji apie tai galvoja, tuo labiau kai kas iš to, 
ką Amelija yra jai rašiusi, stojasi į savo vietas, ir ji ima suprasti, 
jog šita... būsena yra būtent tai, ko reikia, kad jųdviejų kūnai 
galėtų vienas į kitą įsiskverbti. Ji yra to reiškinio liudytoja, pir- 
mą kartą. Atsargiai, viena akim stebėdama miegančio Alberto 
veidą, ji paliečia tą daiktą ir pirštais atsargiai perbraukia odą. Jis 

karštutėlis, lygus kaip aksomas ir kietas. Albertas tyliai suinkš- 
čia ir truputėlį išlenkia nugarą, muistydamasis it per košmarą. 
Esterai topteli jį pažadinti, bet ją labai jau traukia tas naujas jo 
anatomijos tyrinėjimas. Delnu jį apglėbia ir vos vos spusteli, 
bandydama jo tvirtumą, mėgindama suprasti, kodėl jis toks. 
Albertas atsidūsta nuo jos glamonės ir kiek pasirango. Daiktas 
jos rankoje dar labiau sustandėja, ir trumpą mirksnį ji įsivaiz- 
duoja girdinti ten, viduje, plakant jo širdį. Braukdama ranka 
išilgai iki pat galiuko, švelnaus it ploniausia zomša, Estera šyp- 
sosi, nustebusi ir patenkinta, kad galiausiai sužinojo kai ką nau- 
jo apie savo vyrą. Jei anksčiau jis drovėdavosi šito savo organo, 
tai tikriausiai daugiau nebesidrovės, kai jinai bus jį mačiusi? 
Pajunta tarp savo šlaunų karštą tvinkčiojimą, pasklindantį į pil- 
vo apačią ir, pagauta impulso, palinksta virš jo ir pabučiuoja į 
lūpas. 

Staigiai įtraukdamas orą, Albertas pabunda. Jo žvilgsnis bai- 
siausiai suglumęs, tarsi būtų tikėjęsis išvysti kažką visai kitą. Tas 
Žvilgsnis išlieka net tuomet, kai jis nusuka galvą ir įtraukia oro, 
kad galėtų prakalbėti. Tebelaikydama ranka jo kotą, Estera kuo 
aiškiausiai pajunta akimirką, kai tas pradeda minkštėti ir trauk- 
tis mažyn. Albertas atšoka nuo jos, ropščiasi iš lovos grabalioda-' 
mas kelnių sagas. 

— Estera! Ką tu darai? - be kvapo šaukia jis baimės, o gal 
pasipiktinimo gniaužiamu balsu. 

— Nieko, meile mano, - viskas kuo geriausiai, tikrai... Aš taip 
apsidžiaugiau nors kartą nubudusi šalia tavęs... tik norėjau tave 
paliesti ir pamačiau... - Mostu ji parodo į apatinę jo kūno dalį, 
bet šypsena apmiršta jos lūpose, kai pamato, kaip grėsmingai 
niaukiasi vyro veidas. 

— Tylėk! - rėžia jis baigęs kuistis su praskiepu ir desperatiš- 
kai paskubom vilkdamasis chalatą. Jis taip įnirtingai sumazgo 
chalato virvę, kad atmegzti ją nebus paprasta. - Niekada neliesk 
manęs šitaip, kai miegu! Jokiu būdu! 

— Bet, Berti, aš tiktai... 

— Ne. Mes apie tai nekalbėsim! Pamiršime tai... 

— Aš nenoriu pamiršti! Albertai, čia nėra dėl ko gėdytis ar... 
sutrikti, brangusis. Tai juk natūralu, - sako ji, grumdamasi su 
graužiančio netikrumo jausmu. — Aš gi tavo žmona... mudu esa- 
me vedę. Tarp mūsų neturėtų būti paslapčių, nieko, ko vienas 
apie kitą nesuprastume... 

Jos žodžiai prasmenga į tylą. Albertas eina prie lango ir pla- 
čiai atitraukia užuolaidas, lyg kviesdamasis vidun pasaulį, neno- 
rėdamas likti akis į akį su savo žmona. Jo rankos glebiai nukaru- 
sios, pirštai kartkartėm sutrūkčioja. 

— Tai buvo neapsakomai netikęs ir... nepadorus tavo poel- 
gis - šitokiu būdu mane liesti! - sako jis su keista gaida balse, 
kurios ji neatpažįsta. 

— Berti, prašau... 

— Apie tai mes nekalbėsime, - nukerta jis. 

— Bet aš noriu apie tai kalbėti! Mes turime pradėti kalbėtis 
apie šituos dalykus, Albertai, arba taip ir pasiliksime tamsoje! — 
beviltiškai sušunka ji. 

— Ką turi omeny - tamsoje? "Tai tu užtrauki tamsą šiems na- 
mams dėl tokio nepadorumo! 

— Nepadorumo? Ar žmonai nepadoru liesti savo vyrą - žmo- 
gų, su kuriuo ją sujungė Dievas? Ar nepadoru norėti gyventi 
kaip vyrui ir žmonai, o ne kaip... broliui su seseria? Albertai, tu 
esi dvasininkas. Žinau ir gerbiu tai. Bet tu nesi vienuolis! Kas iš 

tokios santuokos, jei nevalia... gulėti kartu, liesti vienam kitą ir 
turėti vaikų, Albertai? - Jos balsas dreba iš jausmų pertekliaus. 

Albertas stovi įbedęs į ją akis, jo žandikauliai juda, lūpų 
kampučiuose susimeta gumbeliai. 

— Tu nesupranti... ir kaip galėtum suprasti? - pagaliau ištaria 
tyliu, atšiauriu balsu. 

— Taip, nesuprantu. Aš nesuprantu šito ir vis labiau nesu- 
prantu tavęs, Berti, arba ką aš padariau, kad su manim šitaip el- 
piesi... Meldžiu, paaiškinki man! 

— Aš... aš visuomet buvau tau geras, gal ne? Juk buvau geras 
vyras? 

— Taip, bet... 

— Tuomet, Hete, būk gera - neįkyrėk man visą laiką dėl šito! 
Ar šitas... fiziškumas ir yra viskas, ko tau iš manęs reikia? Ar tu 
taip nenumaldomai šito trokšti, kad ketini pavogti tai iš manęs 
man nežinant, kol miegu? Kaip niekingiausia paleistuvė? 

— Kaip tu gali mane šitaip kaltinti? Kaip tu drįsti ištarti tokį 
žodį, kai aš, jau daugiau kaip metai už tavęs ištekėjusi, tebe- 
su mergina? — aikteli ji, sunkiai spausdama žodžius, nes dusina 
ašaros. 

Išbalęs Alberto veidas blizga nuo prakaito. Jis atrodo kaip 
ligonis. 

— Aš... atsiprašau, - pagaliau tyliai ištaria. 

Jo nieko nematančios akys plačiai išplėstos. Rydamas seiles, 
jis žiūri į verkiančią Esterą tarytum į nepažįstamą laukinį gyvū- 
nėlį. Galiausiai apsisuka ir lėtai patraukia į savo persirengimo 
kambarį, bet Estera ištiesia ranką ir sugriebia jam už chalato. 

— Albertai, palauk! Prašau, neišeik... lik čia ir pasikalbėk su 
manim! - meldžia ji. 

— Ramiau, ramiau, Hete, - neaiškiai murma Albertas. - Man 
reikia ruoštis. 

Jo veidas podraug sumišęs ir šaltas. Jis įžengia į persirengimo 
kambarį ir uždaro duris. 

Suklupusi prie lovos, Estera ranka užsiima burną ir pajunta 
įsigėrusį į odą muskuso kvapą. Ji tebekūkčioja ir nepajėgia liau- 
tis, nors ir stengiasi. Ji dreba, nors kambary šilta, ir atsisėda, kad 
bent kiek aprimtų. Jaudulį pakeičia sutrikimas, abejonė ir ap- 
leistumo jausmas, o kartu su juo - naujas ir nemalonus suprati- 
mas, jog toji Alberto susižadinimo būsena nunyko būtent tada, 
kai jis atsimerkė ir išvydo ją. Estera pasislenka prie lovos krašto 
ir sėdi nukorusi kojas. Jai reikia keltis ir apsirengti pusryčiams, 
bet visa tai atrodo taip beprasmiška. Lygiai taip beprasmiška, 
kaip jai dabar atrodo jos gyvenimas. 


Ketė išgirsta pašaipas ir užgauliojimus dar nė nematydama 
nelaimėlio visaip koneveikiamo patyčių objekto. Atėjusi į Ta- 
čamą, ji išsiuntė Esteros laiškus ir siuntinį, beliko užsukti pas 
mėsininką šviežios mėsos. Mėsą pirkti jai tenka dažniau nei 
paprastai, nes kaitra vis dar šutina, ir klebonijoje neįmanoma 
jos išlaikyti nesugedusios. Pakabėjusi šulinyje daugiau nei 
parą ji apsitraukia sidabriškai žalsva plėve, tampa slidi, žvil- 
ganti drėgmė tepa pirštus, trenkia aitria rūgštim, nuo kvapo 
suka vidurius. Ketė neseniai praėjo Džordžo baržą, ir jos širdis 
šoktelėjo, o gerklė išdžiūvo. Tačiau kajutės durys buvo tvirtai 
uždarytos, viduje jokio garso ir jokių gyvybės ženklų. Ėjo pro 
šalį, o pilve kažkas plastėjo, sakytum, peteliškės paniškai plaktų 
sparnais, ir vis stipriau. Ji svarsto, ką tai galėtų reikšti. Pagrin- 


296 


Katherine Webb » Nematomieji 


dinės gatvės gale, kur atsiveria plati erdvė su krautuvėmis iš 
abiejų pusių ir susidaro netvarkinga aikštė, ant išklerusios me- 
dinės pakylos stovi apkūni moteris. Skrybėlaitė nelabai tesaugo 
ją nuo svilinančios saulės, jos veidas iškaitęs ir žvilga. Tačiau 
Ketės akį patraukia spalvos, ir jai užima kvapą: moteriai už nu- 
garos kabaliuoja klostėtas baltos, žalios ir purpurinės spalvų 
transparantas, ji susijuosusi atitinkamų spalvų juosta; sustingu- 
sioje kaitroje glebiai karo tokie pat spalvoti kaspinai, Pakilk! Eik 
į Priekį ir Nugalėk! - skelbia transparanto užrašas, išvedžiotas 
ranka, purpurinės raidės ryškiai šviečia baltame fone. Šalia jos 
atremtas mažesnis plakatas: Niuberio MSPS - Dviračių korpusas. 
Lyžtelėjusi sausas lūpas, genama keisto ilgesio krūtinėje — pa- 
našus jausmas, tik stipresnis, ją kamavo mirus motinai - Ketė 
per minią braunasi artyn. 

Triukšmą kelia daugiausia vyrai, nors prie jų prisideda ir kai 
kurios moterys - jos juokiasi, keičiasi replikomis, svaido iš po 
blakstienų pasipiktinimo žvilgsnius. Stovintieji priekyje ir gal- 
būt norintys pasiklausyti jos kalbos turi ne per daugiausia gali- 
mybių. Iš įstangos pakelti balsą, kad ją išgirstų per minios ūžesį, 
apkūnioji moteris kone dūsta. 

— Kaip aiškino pati ponia Pankherst... kaip aiškino pati po- 
nia Pankherst, balsavimas pirmų pirmiausia yra simbolis! Pir- 
ma - simbolis, antra - apsauga, trečia - tai priemonė! Seserys! 
Draugės! Jūsų gyvenimai niekaip nepagerės, kol šitos šalies vy- 
riausybė netaps atskaitinga visoms jums! — šaukia ji priešprie- 
šiais naujai švilpimų ir užgauliojimų bangai. Kalbėtoja, žemo 
ligio, garbanotų kaštoninių plaukų ir plataus, malonaus veido, 
sviedžia priešišką minią bejėgišką žvilgsnį. - Balsavimas - tai 
priemonė, kuria mes galėsime atkurti švietimo, teisės ir sam- 

domojo darbo pusiausvyrą, nes šiandien visose trijose srityse 
labai ryškiai nusveria vyriškosios lyties interesai! — skelbia ji, 
bet jos žodžiai prapuola minios gaudesy. - Sakoma, kad vyrai 
ir moterys užima dvi skirtingas egzistencijos sritis - moterims 
namai, vyrams darbas ir valdymas - ir kad taip Dievo nustatyta, 
todėl taip ir turi likti. Sakoma, kad politikos pasaulis moterims 
per purvinas ir triukšmingas. Ką gi, jei švelnus moters rūpini- 
masis ir tyrumas gali palankiai veikti namų ūkį, tai argi negalėtų 
lygiai palankiai veikti ir viešojo gyvenimo? Jei jis toks purvinas 
ir laukinis, tai apvalykime ir civilizuokime jį! - narsiai šaukia 
moteris. 

— Nutilkit! - žodžiai patys nusprūsta Ketei nuo liežuvio, ne- 
spėjus nė pagalvoti. 

— Taip, užčiaupk kakarinę! — atitaria vyriškis, stovintis šalia 
Ketės ir žiūrintis į ją su pritariamu vypsniu lūpose. 

— Ne... jūs nutilkite, jūs visi! Leiskite jai kalbėti! Ar jau nebe- 
turite nė lašelio padorumo? - šaukia Ketė. 

— O, Kristau, dar viena, - suburba vyras savo draugužiui, 
traukdamasis nuo Ketės ir šaltai ją nužvelgdamas. 

— Leiskite jai kalbėti! - šūkteli ji garsiau. 

Į ją atsisuka daugiau veidų. Kalbėtoja narsiai varo toliau, 
tačiau Ketė jos nebegirdi. Ausyse jai ūžia, ir tai neturi nieko 
bendra su besigrumdančia minia ar kylančia balsų banga. Visur 
tvyro prakaito ir sušutusios odos tvaikas. Oras prikvėpuotas, 
suterštas; sumišas kvėpavimas, karšti garai ir giži nuotaika. Vy- 
riškis šalimais su savo draugužiais uždainuoja, susikibę už rankų 
ir atkraginę galvas, parodijuodami miuzikholo stilių. 

- Išsiųskite mane į salą, kur merginos retenybė, uždarykite 
zoologijos sode su nuožmiausiais liūtais, patupdykite į kalėji- 

mą, ir aš visai visai nesudrebėsiu; bet, dėl Dievo, nestatykite 
manęs šalia prakeiktos sufražistės! - skanduoja jie, plyšdami 
juoku iš savo pačių gudrumo. 

Paminėjus kalėjimą Ketės krūtinė pritvinksta juodo įsiūčio, 
kartaus kaip tulžis. 

— Užsičiaupkit! Užčiaupkit nasrus, jūs, niekam tikę šunsnu- 
kiai! - sviedžia jiems. 

— Ei, prikąsk verčiau liežuvį, šliundrele. Nes prisidarysi bė- 
dos, - šaltai iškošia pirmasis vyras. Jis iškelia savo drūtą, purviną 
pirštą jai prieš veidą, ir ji pliaukšteli per jį, stumdama šalin. 

Kaip tik tuomet klyksmas nuo scenos trumpam visus nutil- 
do. Kalbėtoja su siaubu žiūri į savo baltus padurkus, ištepliotus 
raudonomis sultimis. Kažkas iš minios sviedė į ją saują pūvan- 
čių pomidorų, ir šie prilipo prie balto muslino - pajuodusios 
sėkliukės ir odelės bei minkštimo dėmės. 

— Taiklus metimas! - šūkteli vyriškis. Jam atsako dar garses- 
nis juokas. 

— Aš vis tiek... - kalbėtoja užsikerta. — Aš turiu visą teisę at- 
eiti čia ir kalbėti jums, ir aš kalbėsiu! - nepasiduoda ji, bet jos 
balsui stinga to ryžto, kurį skelbia žodžiai. 

Ketė prasigrūda per žmonių tirštumą ir užlipa ant pakylos. 
Tuo metu į sceną pasipila dar daugiau svaidomų daiktų. Krinta 
tižiai tekštelėdami kiaušiniai, vienas užkliudo Ketės ranką, kai ši 
stojasi ir atsisuka į minią. Sunkiai alsuodama, ji dirsteli į nepa- 
Žįstamąją, šios veidas sukritęs ir išsigandęs. Moteris nervingai 
šaudo akimis tai į Ketę, tai į minią. Ketė pačiumpa jos ranką ir 
atgręžia minios paniekai savo veidą. 

— Gėda jums! Gėda jums visiems! Mes jūsų nebijome! Ma- 
note, kad koneveikdami priversite mus pasitraukti! Mes ne vai- 

kai! — išrėkia ji. Išsilenkia dar vieno pūvančio vaisiaus ir tuščio 
alaus butelio, lipnaus ir rudo. - Tai toks jūsų atsakymas, ar ne, 
kai moteris prabyla už save? Pulti ją! Sužaloti! Neabejoju, kad 
jūs ir su savo žmonomis ir dukterimis taip pat elgiatės, nes tik 
šitaip vyrai gali ir toliau primetinėti savo neteisėtą dominavimą 
moterims! - Jos balsas vis garsesnis, prikimęs iš įtūžio. 

Kalbėtoja priblokšta stovi šalia, laikoma už rankos. 

— Mūsų žmonos turi daugiau proto ir nešūkauja viešumoje 
to, apie ką nieko neišmano, - atsišaukia vienas. 

— O kaipjos gali ką nors išmanyti? Apie politiką, apie švieti- 
mą ar savo teises, jei visą laiką leidžia namuose, sukdamos galvą 
dėl namų apyvokos ir vaikų auginimo? - klausia ji. 

— O tai kas dar turi tai daryti? jų namų vyrai? 

Visuotinis juokas. 

— Pasakysiu... - bando įsiterpti oratorė, bet Ketė smarkiau 
suspaudžia jai ranką. 

— O kodėlir ne, po šimts perkūnų? - šūkteli ji. 

Tačiau tai jau paskutinis lašas. Pasipila dar daugiau daiktų 
ir įžeidinėjimų, ir Ketė nebegirdi savo žodžių per plūdimosi 
ir prasivardžiavimų kakofoniją, nors ir suvokia šūkčiojanti, 
nes peršti gerklę, ir oratorė stengiasi ištraukti savo ranką, bet 
Ketė jos nepaleidžia; kažkur anapus visos tos sumaišties ji iš- 
girsta policijos švilpukus, o tada jai į kojas atsimuša negyva 
žiurkė, dvokianti, akys užsitraukusios plėvele, sausas liežuvis 
susisukęs tarp styrančių dantų, tamsiai rudas kailis apsivėlęs 
nešvarumais, juos kone akimirksniu apninka musės. Nuo jos 
sklindantis salstelėjęs, sušvinkęs tvaikas toks stiprus, kad Ketė 
trumpam užsikerta ir sukanda dantis, stengdamasi nepaisyti 
smarvės. 

— O, Viešpatie gailestingas... - Oratorė krūpčioja, jos veide 
nelikę nė lašo kraujo. Į nieką nežiūrėdama ji sunkiai klesteli ant 
žemės, negrakščiai išskėsdama kojas. 

Minioje vienas kitas nusižvengia, ir Ketė iš įniršio sugriežia 
dantimis. Nuspyrusi į šoną žiurkę ji pasilenkia, griebia kas likę iš 
kiaušinių bei daržovių ir ima svaidyti atgal į minią, šūkčiodama 
nirtulingus prakeiksmus. Alaus buteliu ji nusitaiko į galvą vyriš- 
kiui, kurio akys šviečia linksmumu, priversdama jį paskubom 
atšokti. Butelis sadūžta nukritęs už jo, ir jis krūpteli, kai šukės 
nuolauža kliudo jam skruostą, palikdama nedidelį įbrėžimą. 

— Tai nubrauks tau tą šypseną nuo veido, tu, kalės vaike! — 
klykia jam Ketė. 

Iš paskutiniųjų ji ir toliau mėto įžeidimus ir daiktus į rėkau- 
jančią minią, kol tvirtos rankos sučiumpa ją už galūnių ir išneša 
besirangančią kaip gyvatę. 


Ketė jaučia skausmą rankose virš alkūnių ir atsargiai jas pačiupi- 
nėja. Užsiraitojusi rankoves pamato į pirštų žymes panašias mė- 
lynes, nusėjusias odą tarsi kokio maro ženklai. Kamera policijos 
nuovadoje šalta, sienos sumūrytos iš didelių akmenų ir nuteptos 
kremo spalvos dažais, vietomis susiraukšlėjusiais ir sutrūkinėju- 
siais; tačiau Ketė nepajėgia pasidžiaugti atokvėpiu. Ji nepajėgia 
net jaudintis dėl to, kad šitaip pasikarščiavusi rizikuoja netekti 
tarnybos, kad rizikuoja viskuo. Ji tegali sėdėti ant kietos medinės 
kėdės, įsmeigusi žvilgsnį į viršuje esantį mažą langelį nešvariu 
stiklu už tvirto metalinio tinklelio, ir leisti mintims klaidžioti toli, 
kuo toliau, kad neapimtų panika. Jai reikia būti bet kur, bet kur 
kitur, tik ne užrakintai kameroje. Gerklę giliai degina, lyg tulžis 

graužtų, šaltas prakaitas srūva tarp krūtų ant pilvo, sukdamasis 
į sijono juosmenį. Jei ji sutelktų dėmesį į tikrovę, jei pripažintų 
esanti įkalinta, ko gero, netektų proto, supleškėtų kaip degtukas 
per gryniausios baimės akimirksnį, pavirstų karštais pelenais, 
apanglėjusiom pačios savęs liekanom. Raukydamasi iš įstangos, 
ji tikina save esanti bet kur kitur, tik ne čia... 

Ji yra namuose, kuriuose užaugo, o jos motiną neša laiptais 
žemyn ir į gatvę, į laukiantį katafalką. Iš pradžių ji laukė, niekam 
nesakydama, kad jos mama mirė. Nežinojo, ką daryti toliau; ne- 
norėjo pradėti naujo gyvenimo be jos. Mama jai buvo sakiusi, 
kad jos kai kas ateis, kai bus tas laikas. Ketė bandė išsisukinėti, 
bet motina nesiliovė, jos akys karštligiškai degė, apytamsiame 
kambary jų baltymai atrodė pilki, lėliukės didžiulės. 

— Ne, tu privalai išklausyti. Tai svarbu. Kai išmuš valanda, 
kai kas ateis ir pasiims tave. Tau reiks eiti su ja ir daryti, kas liep- 
ta. Ar supranti? Viskas sutarta. Tai geriausia, ką galiu dėl tavęs 
padaryti. Ten tavimi pasirūpins. Namų šeimininkas... - Ji trum- 
pam nutilo, nors balsas ir taip buvo panašus į kuždesį, ir bandė 
suvaldyti beužeinantį baisaus kosulio priepuolį. Ketė troško, 
kad jai pavyktų. Negalėdavo žiūrėti į agoniją, į kurią tie priepuo- 
liai įstumdavo mamą. - Tai gera vieta. Namų šeimininkas... - vėl 
pabandė ji, bet šįkart priepuolis paėmė viršų, o paskui ji buvo 
pernelyg išsekusi dar ką pasakyti. 

Taigi Ketė po mamos mirties laukė. Laukė ir svarstė, kas bus 
toliau, bet dėl to nesirūpino. O kai kitą rytą užėjusi kaimynė 
rado ją vieną ir kai jos mamą išnešė, tarpduryje pasirodė keis- 
ta moteris. Apsivilkusi kruopščiai susagstytą juodą apsiaustą, 
plaukai plieno pilkumo, veidas nejudrus ir atrodantis taip, lyg 
per visą gyvenimą ji nebuvo nusišypsojusi. 

— Tu dabar eisi su manim, panelyt. Supranti? — paklausė ji. 
Ketė be žodžių linktelėjo. - Šitaip patvarkė tavo mama, tesiilsi 
ji ramybėje. Eik dabar ir susikrauk savo daiktus. Kiti pasirūpins 
likusiais. Na, paskubėk, - paliepė moteris. 

Ketė nenorėjo. Ji norėjo važiuoti kartu su mama, net ir už- 
daryta į dėžę, net jei jos kūnas toks siaubingai tuščias, nebylus ir 
netikras. Ji nenorėjo eiti su ta aštrių veido bruožų, plonų griežtų 
lūpų, kibių rankų moterim. Su ponia Hedingli. Bet taip jai buvo 
paliepusi mama, ir ji pakluso... 

Kai praėjus kuriam laikui - ji nenutuokia, kokio ilgumo, — 
durys atsidaro, Ketė vis dar neatitoksta iš susimąstymo. Sumirk- 
čioja tik tuomet, kai konsteblis papurto ją už peties — atsargiai, 
lyg ji būtų koks sprogstamasis įrenginys. Ji pasuka galvą, išgirsta 
jį kalbant. 

- Ei, aš negaliu čia gaišti visą dieną. O gal nori likti čia? 

Užjo durys atdaros, ir Ketė kaipmat pašoka ir žodžio netaru- 
si strimgalviais pasileidžia prie jų. Įlekia tiesiai į glėbį Džordžui. 

— Kete! Atsargiai, mergyte! Ar tau viskas gerai? Tu nesužeis- 

- klausia jis lengvai laikydamas ją tvirta ranka, kad neišlėktų 
nuo jo laukan, į saulės šviesą. 

— Džordžai! Jie mane užrakino! - sugaikščioja ji. 

- Ša, ša, aš žinau. Bet dabar tu laisva. Nusiramink, Kete. Ap- 
sidairyk aplinkui, - švelniai įkalbinėja jis. 

Ketė, giliai atsidususi, daro, kas pasakyta. Ji policijos nuova- 
dos priekiniame kambaryje, o už Džordžo durys plačiai atidary- 
tos, gatvėje akinamai šviesu. 

— Arjjūs mane paleidžiate? — klausia ji konsteblio, pažadinu- 
sio ją iš transo. 

- Šį kartą taip. Bet laikykitės toliau nuo bėdos, girdite? Aš šį 

tą girdėjau apie jus, panele Morlėj. Mums nereikia daugiau jokių 
jūsų viešų išsišokimų, aišku? 

— Bet... jie neleido jai kalbėti. Ji turėjo teisę kalbėti! Ir... jie 
svaidė... jie metė nudvėsusią žiurkę, dėl Dievo meilės! Į dvi be- 
jėges moteris! - šaukia ji. - Ar jūs suimsite vyrą, kuris ją metė, 
ar suimsite? 

- Jei žinočiau, katras metė, tai taip, suimčiau. O štaijūs, turiu 
pasakyti, ne itin, mano akimis žiūrint, panaši į bejėgę. Laimei, 
jus užtarė ponia Hever, ji teigė, kad jūs tik stengėtės ją apginti 
nuo minios... priešiškumo. Ir Džordžas Hobsonas štai... laida- 
vo už jus. Taigi jūs laisva. - Išsiblaškęs jis pasikaso ranka ūsus. 
Prakaitas svidina jo veidą ir palieka dėmes ant kietos marškinių 
apykaklės. — Tas karštis, - burbteli jis. - Jis varo žmones į pa- 
siutimą, taip aš manau. Nagi, nešdinkitės iš čia, ir kad daugiau 
jūsų veido nebematyčiau. Nes kitą kartą taip sklandžiai gali ir 
nesibaigti. 

Mostu jis parodo jiems eiti. Džordžas išveda Ketę, kol ji vėl 
nepražiojo burnos. 

Minutę kitą jiedu eina tylėdami. Pagrindinė gatvė kaip iš- 
šluota, saulė krypsta į vakarus - didelė, žėrinti, medaus spalvos. 
Pietiniame gatvės gale mėtosi lūženos - visa, kas liko iš šlamš- 
to, kuriuo buvo apmėtyta MSPS oratorė. Ketė užuodžia savo 
aitriai smirdantį prakaitą. Tas dvokas ne tiek nuo karščio, kiek 
nuo baimės, kausčiusios ją kameroje. Džordžas eina nudelbtom 
akim, įtemptais pečiais. Ketė dirsteli aukštyn į jį, stengdamasi 
perprasti jo nuotaiką. 

— Tu už mane laidavai? Ką tai reiškia? Ką tu jiems pasakei? — 
dvejodama klausia ji. 

Džordžas trukteli pečiais, įbruka ranką į kišenę, vėl ištraukia. 

— Pasakiau, kad tu mano moteris, - stačiokiškai atšauna jis. — 
Pasakiau, kad nebeleisiu tau pakliūti į bėdą. 

Ketė nesusilaiko nenusišypsojusi. 

— O, tikrai? — Ji žaismingai niukteli jį alkūne. - Norėčiau pa- 
matyti, kaip tu šitai darysi. 

Tačiau Džordžas nesišypso. Jo akyse nerimas. 

— Kete, prašau. Aš neišgalėsiu kitą kartą už tave laiduoti, - 
sako jis, bet tuoj susigriebęs nutyla ir tvirtai suspaudžia lūpas. 

— Neišgalėsi? Kaip suprasti? 

— Niekaip. Užmiršk, ką pasakiau. 

— Džordžai... ar tau teko sumokėti tam vyrui, kad mane pa- 
leistų? - šnibžda ji. 

Džordžas koja nusitaiko į akmenuką ant kelio ir nuspiria jį į 
pakraštį. * 

- Galjis ir šiaip būtų tave išleidęs. Tik vėliau. Šiandien arba 
rytoj. O gal ir ne. 

— Kiek? 

— Nesvarbu. 

— Džordžai, kiek? Pasakyk man, - neatstoja ji. 

— Nesakysiu. Gana, - štai ir visas jo atsakymas. 

Ketė sustoja ir iš gėdos nuleidžia galvą, pro ašaras aiškiai ne- 
beįžiūrėdama savo kojų, apautų dulkinais batais. 

— Bet... bet tavo valtis, Džordžai! Tau nereikėjo to daryti! - 
kliūvančiu liežuviu išspaudžia ji. 

— Reikėjo, Kete. Tave užrakino! Aš žinojau... žinojau, kaip jau- 
siesi. Nežinojau, ar galėsi ištverti... nepakėliau minties apie tai. 

— Vis tiek nereikėjo! Aš negalėsiu atmokėti! Mes jos nebe- 
atgausime! 

— Ašją atgausiu. Tik reikės daugiau laiko, - niūriai sako jis. — 

Gal parduosiu tą žiedą, kaip kad siūlei. Jei tu jo nenešiosi. Aišku, 
pinigai menki, bet vis jau pradžia. 

— Džordžai... - sukužda Ketė atsigręžusi. Ji apsikabina jį per 
liemenį, negalvodama, kad gali kas pamatyti, įkniaubia veidą 
jam į krūtinę, jausdama per marškinius jo kūną, gilų, tolygų šir- 
dies plakimą. —- Aš nebūsiu tavo žmona, bet aš esu tavo moteris. 
Kaip tu ir pasakei. Jeigu dar nori manęs. - Žodžiai nuskamba 
dusliai ir liūdnai. 

Džordžas sugriebia ją už pečių ir lengvai papurto. 

— Žinoma, kad aš tavęs dar noriu! Aš visada tavęs norėsiu! 
Niekuomet nesu sutikęs tokios kaip tu. Bet mes turime susi- 
tuokti, Kete! Noriu turėti tave kaip savo žmoną. Būtų nuodė- 
minga ne... 

— Nuodėminga? Aš tokiais dalykais netikiu. 

— Bet aš tikiu. Ir Dievas tiki. Kete, tekėk už manęs! - jis su- 
ima delnais jos veidą, neleisdamas nugręžti akių. Tačiau tose 
akyse jis perskaito atsisakymą, ir ji tą mato, taigi jai nėra reikalo 
to ištarti. Ji nepalenkiama. 

— Aš surasiu pinigų tau grąžinti, Džordžai... ne, aš surasiu! 
spiriasi ji jam kratant galvą. — Surasiu jų. Ir aš vis tiek esu tavo, 
nesvarbu, turėsi tu mane ar ne, — priduria; ir sukrėsta supranta, 
jogjis galėtų pasakyti ne, ir nuo tokios minties ją pagauna panika. 


Estera išgirsta nuo rūsio laiptų atsklindantį garsų, raižų ponios 
Bel balsą ir iš jo supranta, kad Ketė galų gale parsirado į klebo- 
niją. Prieš penkias valandas ją pasiuntė nupirkti mėsos ir išsiųsti 
laiškų. Estera ryžtasi - palipa laiptais žemyn tiek, kad girdėtų 
tiradą. 

— „ir lyg to dar negana, grįžti be jautienos! Kaip man be jau- 
lienos paruošti vakarienę? Atsakyk man, mažoji panele netikša! 

— Juk sakiau, kad atsiprašau... Mane sulaikė! Aš nieko nega- 
lėjau padaryti, o paskui mėsininkas uždarė krautuvę... 

— Ar tavo atsiprašymas pamaitins penkis žmones? Tu nie- 
kam tikusi apsileidėlė, Kete Morlėj, ir pasakysiu tau dar kai ką... 

— Ponia Bel, dabar jau tikrai gana, - įsiterpia Estera kiek ga- 
lėdama ramiau. 5 

Ūkvedė tikra to žodžio prasme prikanda liežuvį, iki 
šnerves, ir neaprašoma veido išraiška įsikniaubia į savo pagurk- 
lius. Susidūrusi su jos žaižaruojančiom akim, Estera net virpteli. 
Ketė, priešingai, atrodo išbalusi ir išsekusi, jos drabužiai apdul- 
kėję ir susilamdėę, plaukai išsipešioję, susivėlę. 

— Kete, eime su manim, gerai? — sako Estera ir pasisuka į 
laiptus. Lipdama pamano, kad mergina neseka iš paskos, bet at- 
sigręžusi pamato ją žengiančią taip tyliai, kad negirdėti nė garso. 
Panašiau į šmėklą, o ne į gyvą žmogų. 

Estera pasuka į svetainę, sustoja ir atsigręžia, sunėrusi prie- 
šais save rankas. Per pastarąsias tris svilinančias popietės va- 
landas ji mintyse ruošė priekaištą, kurį buvo numačiusi išsaky- 
ti, - anksčiau to niekuomet nėra dariusi, bent jau tinkamai. Bet 
dabar ir šis neatrodytų labai pritinkantis. Ketė truputėlį sverdi, 
jos veidas suglebęs, visiškai be išraiškos. Estera pastebi kraują 
ant kelių pirštų, kur nuplėšti nagai, ir pilkšvai violetinę mėlynę, 
išplitusią ant raktikaulio, kyšančio pro atvirą apykaklę. Palaidi- 
nei trūksta dviejų sagų. 

— Viešpatie, vaikeli! Kas tau atsitiko? — sušunka ji, apimta ne 
pykčio, o greičiau rūpesčio. - Ar tave buvo užpuolę? 

Ketė sumirksi ir lėtai, giliai įkvepia. Estera kone mato, kaip 

už tų tamsių akių greitai sumirga mintys, sakytum, mergina la- 
bai rūpestingai dėliotų atsakymo žodžius. 

— Tam tikra prasme, ponia. Aš tikrai labai atsiprašau už tokį 
susivėlinimą ir kad neparnešiau mėsos vakarienei... 

— Nesvarbu ta mėsa. Esu tikra, ponia Bel ką nors sugalvos. 
Geriau papasakok, kas tau nutiko. 

— Ten, mieste, buvo moteris... ji sakė kalbą. Ponia Hever, 
taip ją pavadino. Tačiau minia elgėsi labai nepagarbiai ir ne- 
leido jai kalbėti. Jie visaip ją išvadino ir mėtė į ją supuvusius 
produktus ir... ir nugaišusį gyvūną, ponia, dėl to jinai nualpo. 
Ašją užsistojau. 

— Tują užsistojai? Kaip tai? 

— Aš... atsistojau šalia jos ir... pasakiau jiems, kad leistų jai 
kalbėti. Bet jie neklausė. Prisistatė policija, ir man teko lauk- 
ti nuovadoje, kol... ponia Hever atėjo ir užtarė už mane. Tada 
mane paleido. Bet anksčiau aš niekaip negalėjau išeiti, ponia, 
antraip būčiau išėjusi, - sako Ketė, ir jos balsas skamba nuo- 
širdžiai. Pirmą sykį nuo jos atvykimo Estera regi neabejotiną ir 
nedviprasmišką jausmą jos veide - nerimą. Mergina dėl kažko 
baisiai susirūpinusi. 

— Suprantu. O dabar sakyk - apie ką moteris kalbėjo? Ar 
mėgino kalbėti? 

— Tai buvo... ji buvo... iš Niuberio MSPS. Atvyko pakalbėti 
apie rinkimų teisę, - nenoriai atsako Ketė. 

— Šit kaip. Kete, - atsidūsta Estera, - taip nieko nebus. Visa 
tai tau jau praeityje, ir ten turi likti. Ne, ne - drįsčiau sakyti, tu 
išties garbingai pasielgei ponios Hever atžvilgiu, o gerieji Ta- 
čamo žmonės, regis, elgėsi. toli gražu ne taip garbingai. Tačiau 
nors mudu su vyru mielai priėmėme į darbą tarnaitę su audrin- 

ga praeitim, aš nesu tikra, kad galėsime laikyti čionai ką nors su 
audringa dabartim. Ar supranti? Čia tu esi mūsų tarnaitė, dirbi 
visu krūviu, ir kaipo tokia negali būti dar ir sufražistė. Kete, aš 
privalau šitai pabrėžti. Išmesk tai iš galvos. Taip nieko nebus... 

— Aš negaliu pakeisti savo mąstymo, ponia, - Ketės balsas 
tylus, bet kupinas įtampos. - Tegu ir negaliu dalyvauti agitacijo- 
je, tačiau man turi būti leidžiama mąstyti taip, kaip man atrodo 
teisinga! “ 

— Na, ką gi! Tavo mintys išties priklauso tik tau, nors man jos 
ir gali atrodyti nenatūralios... 

— Nėra nenatūralu moterims norėti tvarkyti savo pačių gy- 
venimą, savo likimą, ponia... nėra nenatūralu norėti geresnio 
gyvenimo sau, o paskui ir savo dukterims... 

— Be abejo, jos gali viso šito norėti. Bet tie karingi-veiksmai... 
tas nemoteriškas elgesys tik parodo, kad švelnioji lytis netinka 
nei valdyti, nei politikai. Moterys turėtų labiau puoselėti san- 
tuokos tvirtumą ir skatinti savo vyrus kovoti dėl visiems geres- 
nės šalies. Mes esame namų židinio angelai, Kete, o ne mūšio 
lauko kariai. Taip Dievo nustatyta, ir taip visuomet turėtų būti. 
Aš tvirtai įsitikinusi, jog, tobulindama savo vyrą, jį ramdydama 
ir atmiešdama jo vyrišką karštį moterišku švelnumu, moteris 
laimėtų kur kas daugiau nei... daužydama langus ir elgdamasi 
kaip eilinis banditas... - Estera giliai įkvepia ir dirsteli į Ketę. 
Išvysta merginos veide kažką panašaus į užuojautą ar galbūt 
panieką. Kad ir kaip ten būtų, klausytoja tučtuojau susivaldo 
ir grįžta prie savo įprasto stiklinio žvilgsnio. — Na, gerai. Eik ir 
susitvarkyk. Matau, tu labai nusikamavusi. Leisčiau tau šįvakar 
pailsėti, tačiau vakarienės turi grįžti ponas Darentas, taigi, ma- 
nau, mums prireiks tavo pagalbos. Turi pusvalandį nusiprausti 

ir pailsėti, ir pasistenk, kad daugiau mes apie tai negirdėtume. 
Nei dabar, nei kada ateity. Dar laimė, kad mano vyras visą po- 
pietę užsiėmė savo pastoracinėmis pareigomis ir nebuvo namie, 
taigi nieko apie tai ir nesužinojo. 

— Robinas... ponas Darentas grįžta šį vakarą? — paklausia 
Ketė. 

Estera skvarbiai į ją dirsteli, ir nors tarnaitės žvilgsnis vis toks 
pat neutralus, jame esama dar kažko, ko ji negali perprasti. 

— Taip, grįžta, - atsako ji, nepajėgdama visai paslėpti savo 
nesmagios nuotaikos. Dėl to jos balsas aukštesnis nei įprastai 
ir žodžiai sunkiai sprūsta pro lūpas, taigi atsakymas nuskamba 
kiek lakoniškiau, nei ji norėtų. 

— Jūs turėtumėte labai džiaugtis, - pastebi Ketė, ir kažkas 
trumpam šmėsteli jos veide, tik sekundės dalelę - virpteli ant- 
akiai, trukteli burnos kamputis, ir dėl to jos pastaba nuskamba 
ironiškai. 

Estera rausteli ir nelabai žino, ką atsakyti. 

- Išties, — taria ji. 


Ketei išėjus iš kambario, Estera prieina prie lango. Na, ji bent 
jau susitvarkė su ta nedidele krize ramiai ir protingai, mąsto ji, 
ir dabar viskas gali grįžti į normalias vėžes. Prižiūrėti, kad namai 
būtų tvarkomi sklandžiai ir tarnai būtų gerai nusiteikę ir apdairūs 
dirbdami savo darbą, - tai labai svarbi žmonos pareigų dalis. 
Nevalia leisti vyrui matyti namų ruošą tik pusiau atliktą, skalbi- 
nius pusiau išdžiūvusius, girdėti tarnų barnius ar jiems žeriamus 
priekaištus. Ji patenkinta, kad Albertas nepasirodė, kad ji galėjo 
dalykiškai išspręsti reikalą, nevarstoma smigaus Sofi Bel žvilgsnio. 

Pro langą ji žiūri į perdžiūvusį sodą, kur ryškiai raudonos jos rožės 
barsto ant vejos žiedlapius nelyginant vaškines ašaras. 

Ne, nėra gerai. Ji niekaip negali savęs įtikinti net ir tais iš- 
mintingais argumentais, jog džiaugiasi visą popietę užtrukusiu 
Alberto pradingimų. Nuo tada, kai savo neprašyta glamone jį 
pažadino... kai įsmeigė akis į tą jo anatomijos dalį, iki tol buvusią 
visišką paslaptį, jis daugiau laiko praleidžia už namų sienų, o ne 
viduje, ir atnaujino savo ankstyvus rytmetinius pasivaikščioji- 
mus. Tokius ankstyvus, kad šįryt nubudusi pamatė, jog lauke 
dar tamsu, o vyras jau atsikėlęs ir išėjęs. Ji supratimo neturi nei 
kur, nei kodėl, nes jis daugiau nebesišneka su ja apie savo die- 
nos planus. Ji stebi, kaip juodasis strazdas daužo į tako plokštes 
sraigę. Aštrūs lūžimo garsai skrodžia kiaurai jos mintis, trauko 
ir skaldo jas, ir viskas atrodo beprasmiška. Dedasi kažkas labai 
labai negero, ir tai varo pleištą tarp Alberto ir jos, tačiau ji negali 
nei tiksliai to įvardyti, nei rasti būdo, kaip viską atitaisyti. 


Patarnaudama per pietus prie stalo, Ketė tyčia nežiūri į Robiną 
Darentą. Vikaras nesitveria savo kailyje. Dėl įdegusios nosies ir 
skruostų odos jis atrodo neatlyžtamai susijaudinęs. Jis klausi- 
nėja ir klausinėja — su kuo teosofas kalbėjęs, ką jie pasakę ir ką 
reiksią daryti toliau, įgyvendinant didingąjį sumanymą šviesti 
plačiąsias mases, ar Robinas peržiūrėsiąs brošiūrą apie jų atra- 
dimus, kurią jis kaip tik dabar rašantis. Robino atsakymai atrodo 
kažkokie prigesę, palyginti su nekantriais vikaro klausimais, ir 
Ketė tik didele valios jėga susilaiko netyrinėjusi jo veido, neban- 
džiusi iš jo suprasti tiesos, nes žino, kad jos nėra jo žodžiuose. 
Ji žino, kur gali jį sutikti, ir vėliau, išėjusi į kiemą, pamato jį 

laukiantį atokiame kampe, rūkantį, žingsniuojantį, pakumpusiais 
pečiais. 

— Na, kaip? Ar sėkmingai jie prarijo jūsų melą? - nelinksmai 
šypteli Ketė. 

Robinas kritiškai ją nužvelgia, sprigtelėjimu atidaro ciga- 
rečių pakelį ir pasiūlo jai. Ji paima vieną, laiko suspaudusi tarp 
lūpų, kol jis pridega, išgaubtu delnu saugodamas degtuko lieps- 
nelę nuo plūstelėjusio kieme palaimingai gaivaus vėjo. 

— Tavo lūpose tai skamba siaubingai, - išsiblaškęs tarsteli 
jis. Pamindžikuoja nuo kojos ant kojos, lyg bet kurią akimirką 
galėtų būti priverstas bėgti arba kautis. 

— Ar ne taip ir yra? 

— Ne! Visa, kas mano sukurpta, tarnauja tiesos labui. Apčiuo- 
piamas įrodymas tiems, kuriems sunku patikėti neapčiuopia- 
mais... 

- Sukurpta. Šitame viename žodyje telpa viskas, ką galima 
pasakyti apie šį apgailėtiną reikalą. Ir jūs tą žinote, - bespalviu 
balsu sako Ketė. 

Ji giliai užsitraukia ir išpučia į orą melsvą dūmą. Robinas nu- 
sišypso, paskui trumpai susijuokia. 

— Ar žinai, kad girdėti tave taip kalbant yra beveik palengvė- 
jimas? Toks ryžtingas atmetimas, kai aš ištisas dienas tegirdėjau 
išsisukinėjimus, dvejones ir netikrumą, - prisipažįsta jis. 

— Tai jie neužkibo? 

— Kai kurie užkibo, bet nevisiškai; kai kurie norėjo, bet ne- 
įstengė; kai kurie nepriėmė, bet pamąstė: o gal... - Jis papurto 
galvą. - Ne visai taip viskas pasisuko, kaip aš vyliausi, ne. Ma- 
nau, reikės kai ko daugiau. 

— Daugiau? - kaipmat suklūsta Ketė. 

— Man gali vėl tavęs prireikti, Kete. Kai kurie Draugijos na- 
riai užsiminė, kad... galbūt elementalo atvaizdas galėjo būti nu- 
tapytas ant juostelės prieš išryškinant. Nors ir mėginau paaiš- 
kinti, jog nesu menininkas. Gal jie įtaria, kad turiu bendrininką. 
Jie gali atsiųsti liudininką, kai ryškinsiu naują nuotraukų porciją, 
jei man pavyks dar kartą išvysti ir nufotografuoti elementalą... — 
pabrėžtinai sako jis. 

— Būtų išties įdomu. Tik sunkoka paaiškinti, ką aš ten veikiu 
su savo peruku ir šifono rūbu. 

— Ne, ne. Savaime suprantama, fotografuojant nieko dau- 
giau neturi būti. Bet šitai aš galiu visai lengvai pagrįsti. Pašalinis 
žmogus suardytų pusiausvyrą, ir dvasia liktų pasislėpusi. Jų eks- 
pertas galėtų vėliau kartu su manim eiti į tamsųjį kambarį... taip. 
Man gali vėl tavęs prireikti, Kete. 

— Kodėl jūs taip atkakliai dėl to kovojate? 

— Ką turi omeny? 

— Vyrus. Kodėl jūs taip atkakliai siekiate įsiamžinti istorijo- 
je? Palikti... kokią nors žymę po savęs? 

— Manai, kad aš būtent tai ir darau? 

— O argi ne? Jūs ėmėtės poezijos, ėmėtės politikos... dabar 
imatės teosofijos ir esate pasiryžęs melagingai liudyti, kad pa- 
siektumėt savo. Kodėl tiesiog neimti gyventi, o visa kita tesiži- 
no? Numirsite ir būsite pamirštas, kaip mes visi, - ji trukteli petį 
ir nužiūrinėja jį pro nuleistas blakstienas. 

Robinas sumirksi, atrodo priblokštas jos žodžių. 

— Aš nenoriu, kad mane pamirštų. Aš... - Sutrikęs jis pakelia 
rankas. — Tai toks skirtumas tarp vyrų ir moterų? Vadinasi, vy- 
rai siekia laimėjimų, o moterys tiesiog gyvena? Ir dėl to istorija 
į1mžina tik vyrų vardus? 

— Nieko nėra amžino. Ar neskaitėte „Ozymandias“ ? 

- Kitso '? - klausia jis, bet Ketė papurto galvą. 

- Šelio. Bet jūs tik išstatote save pajuokai. Jūs, vyrai. Mo- 
terys yra nemirtingos. Mes pratęsiame save vaikuose ir vaikų 
vaikuose, o vyrai rungiasi, kas pirmas pareikš savo teisę į kokį 
nors kalną. 

— Mat kaip? O ar tuose vaikuose nepratęsia savęs ir tėvai? 

— Taip, jei vyras teikiasi palikti pėdsaką vaikuose. Jei jis nėra 
pernelyg užsiėmęs kalnų užkariavimu. Ar fėjų atradinėjimu. 
Ar nemanote, jog tai geresnis būdas pasiekti nemirtingumą, 
nei versti pozuoti kostiumu aprengtą tarnaitę ir meluoti pa- 
sauliui? 

- Įsikurti, vesti ir paleisti į pasaulį kelis vaikiščius? Nemanau. 
Tačiau aš tapsiu nemirtingas, Kete. Aš išgarsinsiu savo vardą, 
ir jį prisimins visada. Net kai pasaulis pasikeis ir pompastiškos 
mano brolių šnekos atrodys banalybės, mane jie prisimins. 

— Taijūs visa šita darote dėl konkurencijos šeimoje? - nepa- 
tikliai perklausia Ketė. - Kaip liūdna. 

— O kas tu esi, Kete Morlėj, kad mane teistum? Gal niekas 
niekada neprisimins, kas tu tokia, bet sa manim gauni galimybę 
prisidėti prie to, kas iš tiesų gali pakeisti pasaulį. 

Robinas vis dar neramiai žingsniuoja — keli žingsniai į vieną 
pusę, keli į kitą. 

— Na, ką gi. - Ketė darsyk giliai užsitraukia ir trumpą mirks- 
nį galvoja. Atkraginusi galvą išpučia dūmą ir stebi virš galvos 
plaukiančius vėjo genamus debesis. Dar ne visai sutemę, ir pro 


* Anglų poeto Percy'o Bysshe'o Shelley'o (1792-1822) sonetas apie žemiškosios šlovės ir 
galybės laikinumą. 
** Anglų poetas romantikas Johnas Keatsas (1795-1821). 

tamsiai mėlyną dangaus šydą tai šen, tai ten prasišviečia blan- 
kios blyškaus melsvumo gijos. - Turiu kai ką apie visa tai pasa- 
kyti, - ištaria ji. 

Robinas liaujasi žingsniuoti ir susiraukęs atidžiai žvelgia į ją. 

— Apie ką tu čia? 

— Kaip suprantu, esu lyg ir jūsų modelis. Ir esu vienintelė, 
tinkama tam tikslui. 

— Ir? 

- Ir, mano manymu, modeliams yra įprasta - nesvarbu, ar jie 
pozuoja dailininkams, ar fotografams, - gauti užmokestį, - sako 
ji, tvirtai atremdama jo žvilgsnį. 

— Aš ir sumoku tau - savo tylėjimu, savo bendrininkavimu 
šitaip palaidūniškai tau elgiantis, - atsako jis, šaltai šypteldamas 
lūpų kampučiu. : 

— Na, mano galva... manasis tylėjimas dabar lygiai toks pat 
svarbus kaip jūsiškis. Jei tik ne svarbesnis. Matote, aš galiu iš 
čia išeiti. Man pasipiršo. Jūs ne kažkiek mane tenubausite, jei 
nuspręsiu prabilti apie jūsų fotografijas, o jums, aš manau, tai 
atsieitų brangiai. 

- Pasipiršo? O kur tavo žiedas? - atšauna Robinas. Jo veidas 
aptemęs kaip audros debesis. 

— Nugvelbtas iš jo motinos namų, - mikliai sumeluoja ji. 

— Te-te-te, visai nekokios piršlybos, - įgelia Robinas. 

Jis pasisuka ant kulnų nusigręždamas, susigrūda rankas į ki- 
šenes ir atmeta galvą. Taip stovi kurį laiką, o Ketė skausmingai 
besidaužančia širdim laukia, sukaupusi visą valią, kad atrodytų 
tvirta ir rami. 

Pagaliau Robinas Darentas vėl atsigręžia įją - taip staigiai, kad 
ji krūpteli. Jis greit pasukioja galvą į šalis nelyginant plėšrūnas. 

— Labai gerai. Suprantu, kad prirėmei mane prie sienos. Ir 
kokie gi, tavo manymu, fotografo modelio įkainiai? — klausia 
dusliu iš pykčio balsu. 

— Modelio, kuris turės visą gyvenimą laikyti liežuvį už dan- 
tų... dvidešimt svarų. 

— Dvidešimt s... Tu iš proto išsikraustei! - rikteli Robinas, ir 
jo balsas staiga užlūžta, virsdamas nirtulingu šnabždesiu. - Jei 
išgalėčiau tokius pinigus mėtyti tarnaujančioms merginoms, tai 
nebūčiau grįžęs čia ir nesiglausčiau pas prakeiktus Kaningus, 
štai ką aš tau pasakysiu! 

- Tylėti iki gyvenimo pabaigos - ilgas laiko tarpas. Aš esu 
pats svarbiausias žmogus jūsų planuojamoje karjeroje, raktas į 
jūsų ilgalaikę šlovę... 

— Tu begėdiška niekšelė, Kete, kad šitaip man grasini... 

— Jūs pirmas man pagrasinote, pamenate? Jei manėte, kad 
tylom viską nurysiu, tai esate kvailas ir nieko daugiau. 

— Dešimt svarų ir nė šilingo daugiau. Aš rimtai, Kete. Nemė- 
gink manęs spausti, — sako jis, prisislinkdamas taip arti, jog jai 
tenka atlošti galvą, kad galėtų į jį pažvelgti. Ji kone girdi, kaip iš 
įniršio garsiai plaka jo širdis. 

- Iš anksto. Ir greit. Prieš darant kitas nuotraukas. 

— Dabar pusę. Gausi ryt, kai apsilankysiu banke. Kitą pusę, 
kai padarysime naujas nuotraukas. 

— Kada tas bus? 

— Negaliu tiksliai pasakyti. Jie dar padvejos, paskui paieškos 
tinkamų ekspertų ir atsiųs juos pas mane, esu tuo tikras, nes pa- 
siūliau tokį planą. Gal po dviejų ar trijų savaičių. 

— Sutarta. - Ketė nusišypso. - Lauksiu savo užmokesčio už 
jau suteiktas paslaugas. 

Ji pasisuka eiti, bet Robino ranka, vikri kaip gyvatė, sugrie- 
bia ir neleidžia jai pasitraukti. 

- Jei paspruksi su savo išsigalvotu jaunikiu dar prieš man pa- 
darant daugiau nuotraukų, tuomet, įspėju tave, Kete Morlėj, - 
surasiu tave ir priversiu už tai sumokėti, - sako jis taip ramiai ir 
užtikrintai, kad Ketė nušiurpsta. 

Ji sulaiko kvapą, stengdamasi nuslėpti drebulį, ir nė nemirk- 
teli, nors jo nagai rėžiasi jai į odą. Po nebylios kovos ji išlaisvina 
ranką ir nuveria jį žvilgsniu. 

— Pasisaugokit, teosofe. Karma gali pričiupti jus, jeigu ką. 
O mano sužadėtinis sveria dvigubai tiek kiek jūs, ir rankos jo 
dukart ilgesnės. 

Ji iš paskutiniųjų stengiasi kalbėti ramiai, nors norėtų klykte 
klykti. Kojose jaučia silpnumą ir nuovargį. Pasigręžusi eiti vi- 
dun, pamato Esterą, žiūrinčią į kiemą pro langą ties laiptais. Ji 
matė juos kalbantis ir stovi, prikišusi veidą prie stiklo, kad ne- 
trukdytų už nugaros tvieskiančių šviesų atspindys. Nei kalbėtis, 
nei rūkyti nėra nusikaltimas, bet Ketė vėl sudreba ir apsimeta 
jos nematanti; žiūrėdama sau po kojom, greit šmurkšteli pro 
duris. Vėl atskrieja vėjo gūsis, kilsteli trumpas jos juodų plaukų 
sruogas, smalsiais pirštais naršo galvos odą, tirdamas, klausinė- 
damas, darydamas ją pastebimą. 


Kitą vakarą Ketė jau žino, kur rasti Džordžą. Jis susilažino, nors 
kitą rytą anksti turės plukdyti į vakarus krovinį — žvyrą naujų 
namų statybai Bedvine. Keli smulkūs lietaus lašai suvilgo veidą, 
kai ji smarkiai mina pedalus, o dviratis kratosi taku, slysčio- 
(lamas ant vienur kitur pasitaikančių akmenų. Ketė prisimerkusi 

žiūri į tamsą. Tirštai debesų aptrauktame danguje nematyti nei 
mėnulio, nei žvaigždžių, tad ji vos įžiūri kelią. Nė nepamato, 
kaip privažiuoja tiltą, tik staiga išvysta priešais niūksantį jo iš- 
linkusį juodą siluetą, o už jo — silpnai švytinčias Tačamo gatvių 
šviesas. Ketė staigiai sustabdo. Nulipa, kruopščiai paslepia 
dviratį tilto papėdės krūmuose, kur niekas nepamatys, nebent 
ant jo užliptų, ir bėga nesustodama likusį kelią iki „Artojo“ 
smuklės. 

Durininkas su smuklininku ją jau pažįsta, todėl, užuot užsto- 
ję kelią, linkteli ir saumurma pasisveikindami. Keli lankytojai at- 
sigręžia į ją — pavėpsoti į merginą trumpai kirptais plaukais, kuri 
nenešioja korseto ir, kaip tauškia žmonės, yra perpjovusi gerklę 
savo meilužiui, darbdaviui, tėvui; padegusi bažnyčią Londone; 
apiplėšusi parduotuvę, banką, pašto traukinį; pridariusi tokių 
baisybių, kad vikaro žmona nė nedrįsta apie tai prabilti. Drėgna 
Ketės palaidinė prilipusi prie nugaros. Gaudydama kvapą, ji 
patraukia tiesiai į užpakalinį kambarį, į pažįstamą, klaustrofo- 
bišką tvaiką ir ūžesį, čia visur grumdosi susispaudę vyrai, ir jos 
šnerves kaipmat pakutena kiaurai smelkiantis alkoholio ir kūnų 
dvokas. Dabar jis jai gerai pažįstamas, kone mielas, ir toks nu- 
tolęs nuo ramių klebonijos garsų bei virtuvės kvapų, nuo muilu 
dvelkiančių švarių skalbinių, karšto pridvisusio kilimėlių kvapo 
prieškambary, kur aukštas sieninis laikrodis lėtu švytuoklės siū- 
bavimu žymi gyvenimo bėgsmą. 

Šiandieną čia vyksta ne bokso varžybos, o kitokios rūšies 
kova. Per publikos keiksmus ir šauksmus girdėti spigūs riksmai 
ir kudakavimai, bjaurūs, kupini įsiūčio. Ketė truputį pritupia, 
jos veidas atsiduria vyrų klubų aukštyje. Pro besistumdančius jų 
kūnus ji pamato kovojančius gaidžius. Jų plunksnos pašiauštos, 

skiauterės ryškiai raudonos, nuo pentinų tyška kraujo lašeliai. 
Akys žėri neapykanta, snapai praviri, žiopčioja. Jie kerta, atmu- 
šinėja, tiesia kaklus, sukasi ir bado vienas kitą. Kitapus ringo 
Ketė pamato Džordžą, rimtai stebintį kovą. Ji prasigrūda prie jo 
ir sveikindamasi paliečia jo ranką. 

— Kodėl jie kovoja? - smalsiai pasidomi ji. 

— O kodėl šunys loja? Taip jau yra. Du patinai negali apsi- 
kęsti vienas kito draugijoje. - Džordžas patraukia pečiais. - Eikš 
pas mane. - Jis apveja rankomis jos liemenį ir spusteli. - Dabar 
tu išrink. 

- Išrinkti? 

- Pasakyk, kuris paukštis laimės, ir aš pastatysiu už jį pen- 
są, - paaiškina Džordžas. - Aš niekaip negaliu nuspręsti. 

Nuo patalpoje tvyrančio karščio jo marškinių krūtinė nu- 
sėta tamsiomis dėmelėmis. Ketė uždeda ant jų ranką, pajunta 
drėgną jo odos karštį. Džordžas palinksta į liečiančią ranką, 
akyse įsižiebia geismas. Akinamai jam nusišypsojusi Ketė vėl 
atsisuka į ringą. Kurį laiką stebi kovojančius paukščius, jų vir- 
pančias, skraidančias bronzos ir aukso spalvų plunksnas, pilkas 
žvynuotas kojas, užsibaigiančias juodais nagais. Ketė kaip gyva 
nėra mačiusi dviejų gyvūnų, išstatytų vienas priešais kitą tam, 
kad vienas kitą sunaikintų. Jų kovoje nėra nė ženklo apgalvotos 
I)žordžo judesių gracijos. Vien troškimas žaloti ir žudyti. 

— Antai tas, - rodo ji pagaliau į mažėlesnį paukštį žalsvai juo- 
ais sparnais. 

— Taip manai? Jis atrodo jau beveik nugalėtas. 

— Bet pažiūrėk, kiek turi įniršio, - rodo Ketė. 

Džordžas šūkteli storuliui, kuris, nusimetęs marškinius, sto- 
vi ant kėdės su berankoviais apatiniais, prakaituodamas ir sver- 

dėdamas. Iš rankų į rankas pereina moneta, ir lažybos patvirti- 
namos mėlyno popieriaus skiaute. 

— Dabar stebėk jį, - sako Ketė, neatitraukdama akių nuo su- 
žeistų ir kraujuojančių paukščių. 

Kurį laiką mažesniajam paukščiui ir toliau nesiseka, jis ken- 
čia pakartotinius priešininko antpuolius piktai kliegdamas, nes 
pentinai vagoja jo kūną, o galva sukapota ir žaizdota. Tačiau jo 
akys vis tokios pat beprotiškos, jis nei traukiasi, nei pasiduoda. 

— Jis yra kovotojas. Jis neleis sau pralaimėti, net jei turės dėl 
to žūti, - sumurma Ketė, bet jos žodžių minios ūžesy niekas ne- 
išgirsta. 

Sukaupęs paskutines jėgas, mažesnysis paukštis pašoka į orą 
ir leisdamasis nagais įkimba į varžovui į galvą. Vienas pentinas 
iškabina akį, kitas išlupa nemažą gabalą mėsos nelaimingajam 
iš galvos. Kraujas pasrūva į likusią akį ir ją apakina. Sužeistasis 
nugalėtas pritupia, bejėgiškai krato galvą. Greit ir nusibaigia, 
mirtinai užkapotas mažesniojo paukščio, kuris dabar stovi nu- 
leidęs sparnus ir iš nuovargio iškoręs liežuvį. 

Ketei užima žadą. Ji nė nenutuokė, kad žiaurumas vis dar 
gali sukrėsti. Džordžas, klaidingai supratęs jos staigų nuščiuvi- 
mą, sunerimsta. 

— Taip jam geriau, tam negyvam gaidžiui. Iš vienakio vis tiek 
jokios naudos. Kad ir būtų išgyvenęs, Terneris jam būtų nusu- 
kęs sprandą, — sako jis. - Gal ir pats nebūtų panorėjęs gyventi 
žinodamas, kad pralaimėjo mažesniam už save, - priduria. 

Ketė papurto galvą. 

— Visi padarai nori gyventi, - taria ji. 

Suraukęs antakius, Džordžas atsiima iš storulio savo laimėji- 
mą ir pusę duoda Ketei. 

— Kodėl, juk tai buvo tavo pensas. 

- Bet tu išrinkai nugalėtoją. Aš tikrai būčiau statęs už stip- 
resnįjį ir pralaimėjęs. 

— Pasilaikyk tuos pinigus sau. Ką aš už juos pirkčiau? Vis tiek 
negaliu išsipirkti iš savo pančių. Pasilaikyk, atsidėk savo valčiai, 
kurią aš tau skolinga, - nenusileidžia ji, sprausdama monetas at- 
gal į platų Džordžo delną. Sumišęs jis žvelgia į ją. - Ir dar šitai, — 
sako ji. — Čia yra daugiau. - Šypsodamasi ji išsitraukia iš kišenės 
piniginę ir duoda jam. 

— Kas Čia? 

— Turiu ir daugiau pinigų tau, nors ir nežinau, kiek sumo- 
kėjai tam policininkui. Dabar yra tiek, vėliau turėsiu daugiau, ir 
bus geriausia, jei neklausinėsi, iš kur juos gavau. 

— Kokių pinigų? Kiek, ir iš kur tu juos gavai? - klausia Džor- 
džas, vesdamasis ją iš minios į kambario pakraštį, kur mažiau 
šurmulio. 

- Pinigai tavo valčiai. Dabar turiu penkis svarus, dar tiek pat 
turėsiu mėnesio pabaigoje, bent taip manau... 

Ranka ji pasveria piniginę. Džordžas skubiai pridengia ją 
savo ranka ir paslepia jos sijono klostėse. 

— Kiek? Ir visą tą sumą tu atsinešei čia ir išsitraukei iš kišenės! 

— Matai gi, niekas jų nepavogė. Jie visi čia, ir visi tau. 

— Tai kur kas daugiau, nei aš už tave sumokėjau. Aš jų neim- 
siu. — Jis atkakliai sukanda dantis. 

— Ne, paimsi. Jei ir nesumokėjai tiek už mano išlaisvinimą, 
turėk juos ir atsidėk valčiai. Mudviejų valčiai. Mudviejų ateičiai 
ir laisvei, - rimtai sako ji. 

Džordžas įdėmiai žiūri į ją ir kiek pagalvoja. 

— Tai... tu tekėsi už manęs? 

Ketė žiūri į šoną, pirštais narpliodama piniginės raištelius. 

— Ne, Džordžai. Aš lieku prie to, ką tau sakiau. Bet aš iške- 
liausiu su tavim, jei tik man leisi. Ar to negana? Kai gausiu kitus 
penkis svarus - ar to neužteks kambariams išsinuomoti, pramo- 
giniam laiveliui nusipirkti ir pradėti viską iš naujo? — nekantriai 
klausinėja ji. 

— Bus gana. Daugiau nei gana. Bet... 

— Ne, nesakyki „bet“! Sakyk, kad aš galiu keliauti su tavim! 
Sakyk, kad galiu palikti šitą savo gyvenimą, kurio nekenčiu, ir 
kad tu man dovanosi visai kitokį gyvenimą. 

— Kaip mano žmona, Kete, turėtum visa tai ir dar daugiau, — 
maldauja jis. 

Sprausdama piniginę jam į delną Ketė įtraukia oro, ketinda- 
ma atsakyti, bet nespėja. 

Orą perskrodžia šaižūs švilpukai, ir durys iš priekinio kam- 
bario cypdamos ir girgždėdamos skilinėjant medžiui atsidaro. 
Vidun įsiveržia policininkai, pūsdami švilpukus ir aukštai iškėlę 
žibintus, nušviečiančius laimėtojus, rankiojančius savo išloštus 
pinigus, ir pralošusiuosius, plėšančius savo bilietus. Jie plačiai 
išsisklaido ir stengdamiesi sugauti kuo daugiau žmonių laksto 
šen ten tarsi vabalai su savo tamsiomis uniformomis ir šalmais. 
Tučtuojau visi kaip vienas sukrunta atsidurti kuo toliau nuo 
kruvinų paukščių, atsikratyti savo bilieto, jei jis nieko vertas, 
arba išsmukti su juo, jei vėliau už jį bus atmokėta. Minia plūsteli 
prie paskubom atidarytų užpakalinių durų ir išneša Ketę lauk 
kaip plukdomo medžio nuolaužą. 

— Ei! - suriaumoja Džordžas, puldamas jai iš paskos. 

— Stokite! Visi likite savo vietose! - šūkteli vienas polici- 
ninkas. 

Aplamdytais šonkauliais, nusėta mėlynių Ketė iš paskuti- 
niųjų stengiasi išsilaikyti ant kojų. Oras staiga tampa grynas 
ir švarus, ir ji susivokia atsidūrusi lauke už durų. Akimis ieško 
Džordžo, bet nemato jo nė padujų tarp besigrumdančių kūnų. 
Vėl nuaidi švilpukai, ir ji išgirsta sunkiais policijos auliniais ap- 
autų kojų bildesį. 

Policija, atsitraukusi nuo pastato fasado, telkia pajėgas prie 
užpakalinio įėjimo ir gaudo sprunkančius lošėjus. Ketė grumia- 
si, stengdamasi prasigauti į tos suirutės pakraštį, išsisukinėdama 
nuo pareigūnų iš kairės ir dešinės. Umai jai kelią pastoja sprun- 
kanti žmogysta, taip žemai ant akių užsismaukusi skrybėlę no- 
rėdama likti neatpažinta, kad Ketės nė nepamato ir partrenkia ją 
ant žemės. Jos plaučiuose nuo smūgio nebelieka oro ir ji kokią 
sekundę taip ir lieka gulėti, iš paskutiniųjų mėgindama įkvėp- 
ti. Tuomet, nustelbdamas policininkų švilpukus ir suimtųjų 
niurnėjimus, pasigirsta balsas, skardus ir visiškai čia netinkan- 
tis. Ketė pažvelgža aukštyn ir mato Albertą Kaningą, išnyrantį 
iš tamsos degančiom akim — regis, jos nušviečia jam kelią. Jis 
žengia į šviesos ratą, sklindantį iš smuklės, ir jo veide tiek mažai 
minties, užtat jį nutvieskęs toks vidinis įsitikinimas, jog Ketė pa- 
šiurpsta. Nors jautė jam panieką, nors šitiek savaičių pragyveno 
šalia vikaro nelabai jį tepastebėdama, ji staiga pabūgsta. Jo veidu 
klydinėja visiškai liguista pamišėlio šypsena. 

— Atgailaukite! Išpažinkite visus savo klystkelius! Savo nuo- 
dlėmių svorį! Nusikratykite šitų kvailų ir pražūtingų įpročių, nes 
jie veda jus į nuopuolį, į jūsų žlugimą ir į žlugimą visko, kas tei- 
su, tyra ir gera žemėje! - šaukia vikaras aukštu sujaudintu balsu, 
ojo veidas dega tokia aistra, jog nustelbia elektros šviesas iš už- 
pakalinio kambario. 

Ketės širdis nusirita į vidurius ir šie protestuodami suurz- 
gia. Ji kosėja, grumdamasi dėl oro gurkšnio, sukrūpčioja, kai 
auliniais apautos kojos pradunda pro ją, šalia jos galvos, rankų 
ir kojų. Jis jokiu būdu neturi jos pamatyti. Ji pamėgina atsisto- 
ti, bet per staigiai, ir kvaitulio banga vėl grąžina ant dulkinos 
žemės. Vikaras žengia į priekį iš lėto, vaikiškai statydamas koją 
už kojos. Aukštai iškėlęs jis neša paauksuotą kryžių, mažiausiai 
dvylikos colių didumo, spindintį kaip jo akys. Mosuodamas juo, 
jis iš lėto slenka prie poros pareigūnų, kurie griauna ant žemės 
vyrą, O tas įnirtingai jiems priešinasi. 

— Paleiskite mane, nedorėliai! Aš tik užėjau išgerti pintos 
alaus! - šaukia nusiplūkęs žmogelis. 

— Tai kodėl tavo kišenėje tas lažybų popierėlis, Kitai Berin- 
džeri, ir iš kur tavo piniginėje atsirado dviejų savaičių uždar- 
bis? - klausia vienas policininkas. - Susitaupei lietingai dienai, 
ar ne? — dar priduria, ir jo porininkas prapliumpa juoku, nes 
lietus iš rimtųjų ima lyti, versdamas dulkes purvu. 

— Atgailauki, mano sūnau! Nusimesk savo ydingus įpročius 
kaip seną odą! Atgimk iš naujo Dievo meilėje ir baimėje! - mal- 
dauja vikaras, stovėdamas taip arti besimuistančio vyro, kiek 
leidžia atsargumas. 

— Viešpatie! Kam jums prireikė temptis čionai dar ir nelem- 
tą bažnyčią! Ar man dar mažai rūpesčių? — karčiai skundžiasi 
Kitas Berindžeris. 

— Na, ne mes taip sugalvojome, - bjaurėdamasis burbteli pa- 
reigūnas, o Albertas stovi jiems priešais visas švytėdamas, sun- 
kiai alsuodamas. 


* T.y. juodai dienai. 

Ketė, vis dar kosėdama, atsiklaupia ant kelių. Ji supranta, 
jog reikia nusukti veidą, nes vikaro žvilgsnis gali ją užkliudyti, 
bet nepajėgia atplėšti akių nuo jo. Jei jis pasižiūrės žemyn, sau 
iš dešinės, tai pamatys ją. Jai smilkiniuose tvinksi kraujas. Stovi 
keturpėsčia kaip gyvulys, rankos sminga į rupią, lietaus drėki- 
namą žemę, drabužiai išsipurvinę. Sukanda dantis, bet niekaip 
nenuslopina dar vieno beviltiško kosulio priepuolio. Spazmai 
krūtinėje tampa agoniški, ir ji nusvarina galvą prię pat žemės. 
Trumpą mirksnį nutolsta visas aplinkinis triukšmas - švilpu- 
kai, riksmai, kojų trypimas, durų trankymas, čirpiantis vikaro 
balsas, policininkų juokas - viską it siena užgožia prislopęs tuk- 
senimas ausyse. Prieš akis sušmėžuoja šešėliai su kibirkščiuo- 
jančiais šviesos krislais. Nenualpk! - sakomanduoja ji pati sau. 
Nevalia, kad ją sulaikytų, kad pastebėtų. Nevalia, kad rastų bejė- 
giškai gulinčią purve. 

Po truputį oras grįžta jai į plaučius, kvėpuoti darosi lengviau, 
galva prašviesėja, vėl girdėti ryškūs garsai. Ji pakyla ir dirsteli 
dešinėn. Vikaras dairosi naujos aukos. Policija sutramdė Kitą 
Berindžerį, jis, regis, bus nusprendęs mieliau eiti su pareigūnais, 
nei likti ir klausytis pamokslo. 

— Kelias į teisumą — tai tyrumo ir skaistybės, valyvumo ir 
doros kelias... - skelbia vikaras į kairę ir dešinę sprunkančioms 
žmogystoms, mojuodamas joms kryžiumi, sakytum, vien pa- 
žvelgęs į kryžių žmogus išgytų nuo nuodėmių. 

Dabar bėk, paliepia sau Ketė. Tačiau jau per vėlu. Atsistojusi 
ji pateko į jo regėjimo lauką, ir jis atsigręžęs ją užsipuola. 

— Tu! Jauna moteris! Tau čia ne vieta! Moterys sukurtos 
švelnumui, jų pareiga nuolankiai patarnauti dievobaimingai 
valdžiai... 

Jo balsas nutyksta. Jųdviejų akys susitinka. Akimirką ji mano, 
jog jis neatpažins jos. Daugybė vyrų nepažintų savo tarnaičių, 
jei jos nevilki uniformos, nėra tarp namų sienų, o dar tamsoje 
ir išsipurvinusios. Tačiau jis suraukia antakius, stengiasi ją prisi- 
minti, ir sekundėlę prieš pasprukdama Ketė supranta, kad jam 
pavyko. Jo akys iš sukrėtimo išsiplečia. 


10 


Naktį Estera trumpam prabunda ir ištiesia ranką į Alberto pusę, 
bet jo vieta lovoje tuščia. Pagalvojusi, kad jau tuoj išauš, ji vėl 
užmiega, kamuojama prislėgusios ją neaiškios nevilties pojū- 
čio. Jaučiasi apatiška, tarsi jai iš viso maža ką tereikštų nubusti. 
Tačiau kai išaušta rytas ir ryškūs saulės spinduliai, įspindę tarp 
užuolaidų, vėl pažadina, ji pamato, kad Alberto pagalvė lygi ir 
iškili, o paklodė jo pusėje tebėra tvarkingai ištempta. Išvakarėse, 
kai ji nuėjo miegoti, jis sėdėjo su Robinu Darentu, visas paniręs 
į diskusijas. Dabar aiškėja, jog jo miegota nežinia kur, bet tik ne 
savo lovoje. Estera apsirengia taip tvarkingai, kaip tik įstengia, 
nesikviesdama Ketės į pagalbą. Jaučiasi keistai nesmagiai pama- 
čiusi Ketę ir Robiną Darentą besikalbančius kieme. Jis atrodė 
susijaudinęs, vis žingsniavo pirmyn atgal. Iš to, kaip arti jis prie 
jos stovėjo, kaip gestikuliavo, taip ir dvelkė pernelyg akivaizdžiu 
familiarumu. Tarsi jiedu gerai vienas kitą pažinotų, tarsi tarp jų 
būtų užsimezgę ypatingi santykiai, apie kuriuos ji nieko nenutuo- 
kia. Amelija yra pavadinusi Robiną gražuolių; galimas daiktas, ir 
Ketei jis toks atrodo. 

Ji susisega plaukus, truputį pasipudruoja skruostus ir su ry- 
tine suknele nulipa į apačią. Svetainėje randa Albertą — jis sėdi 
pasidėjęs ant kelių rankas ir žiūri tiesiai prieš save. Jo kelnių kleš- 
nės apskretusios dulkėmis ir purvu, taip pat ir batai. Robino Da- 
rento - nė padujų. 

- Albertai! Ar tu sveikas? Kur tu buvai? - klausia ji, sustojusi 
šalia ir suimdama jo glebią ranką savosiomis. 

Iš lėto, kaip koks iškaršęs senis, jis pakelia į ją akis, kartą kitą 
sumirkčioja ir, regis, tik tada ją atpažįsta. 

— Hete! Aš tavęs laukiau. Atleisk man. Buvau pernelyg su- 
sinervinęs ir nebėjau gulti. Pagalvojau, geriausia būtų tavęs ne- 
trukdyti iki dabar... - sumurma jis. 

— Trukdyti man? Kodėl? Kas, po galais, čia darosi? - Estera 
spaudžia jam ranką. Jai nepatinka, kad jo žvilgsnis atrodo atkly- 
dęs iš toliausių tolių, nepatinka, kad jo balsas persunktas nuo- 
vargio ir suglumimo. 

- Bijau, kad tiesiog Čia, tarp mūsų, yra parijas... pragaištingas 
puvinys, teršiantis mūsų namų tyrumą, - tai sakydamas Alber- 
tas raukosi, tarsi jo paties žodžiai atsiduotų blogiu. 

— Pragaištingas puvinys? Albertai, susimildamas, aš tavęs ne- 
suprantu! 

— Tarnaitė. Toji tamsiaplaukė. Mes turime tučtuojau jos nu- 
sikratyti, - aiškina jis, šįsyk ryžtingiau. 

— Ketė? O kodėl nusikratyti? Kas jai nutiko? - sunerimusi 
klausia Estera. Pragaištingas puvinys. Ji pagalvoja apie tai, ką da- 
rant Amelija nutvėrė savo vyrą, ir apie familiarumą tarp Ketės ir 
Robino. Gerklė jai išdžiūsta. - Tai dėl pono Darento? 

— Ką? Iš kur ištraukei? Robinas čia niekuo dėtas! Ar jis jau 
grįžo? Ar jis jau parėjo iš pievų? 

Albertas pusiau pakyla iš krėslo, bet vėl alsiai sudrimba į jį. 

- Aš nežinau... Albertai, kur tu miegojai? 

— Ne, ne. Aš negalėjau miegoti. Negaliu miegoti. Tiek daug 
yra apie ką pagalvoti... Mergina turi palikti šiuos namus... kaip 
įmanoma greičiau, Nieko nuostabaus! Nieko nuostabaus, kad 
man nepavyko! Užteršta! Ištvirkavimas... jis suteršia visa, ką pa- 
liečia... - Albertas staigiai kilsteli į viršų rankas, jo veidą aptem- 
do neviltis. > 

— Ištvirkavimas? Koks ištvirkavimas? - iš paskutiniųjų sten- 
giasi išklausti Estera, pasilenkusi prie jo ir mėgindama išskai- 
tyti jo veidą. Jis neperprantamas ir uždaras jai, už jo stiklinio 
žvilgsnio sukasi jai nežinomos mintys. Nei iš šio, nei iš to jai 
akis nutvilko karštos ašaros. - Berti, prašau. Paaiškinki man, - 
meldžia ji. > 

Albertas pažvelgia į ją ir nusišypso. Šypsena nedrąsi ir liūdna. 

— Žinoma, tu nesupranti. Tu, kuri įkūniji visas geriausias 
žmonos savybes, — sako jis. Estera irgi nusišypso, džiaugdamasi 
bent jau tuo, kad neprašytą josios glamonę sekęs ginčas, regis, 
užmirštas. - Vakar vakare aš su policija nuėjau į liūdnai pagarsė- 
jusią lošimų landynę Tačame. Norėjau pabandyti įtikinti žmo- 
nes pasikeisti, mesti tokias bedieviškas pramogas... Mėginau pa- 
aiškinti, kokią žalą jie daro sau, mums visiems... visai žmonijai! 

- Bet... kuo čia dėta Ketė? 

— Ketė? Kas ta Ketė? 

— Tarnaitė, Berti. Sakei, kad tarnaitę reikia atleisti... 

— Taip! Ją būtiniausiai reikia atleisti! Ji tenai buvo, Hete, - ji 
tenai buvo ir spruko kaip žiurkė, kai policija įsiveržė ir pradėjo 
juos semti. Aš ją mačiau! Išsyk ją atpažinau! 

— Tu tikrai suklydai, Berti... kodėl gi, dėl Dievo meilės, Ketė 

turėtų būti Tačame ir dar lošti, apsaugok Viešpatie? Jos ten nie- 
kaip negalėjo būti - ji buvo viršuje, savo lovoje, aš tuo įsitikinusi! 

— Ne, ne, tu negali būti įsitikinusi. Estera, aš ją mačiau. Mela- 
gė, lošėja, o dar neabejotinai ir gašli pasileidėlė... 

— Bet tu tikrai klysti, - spiriasi Estera. 

— Noriu, kad ji išeitų. Ji bus pragaištis mums visiems. 

- Ne, Albertai! Čia tu privalai paklausyti manęs, meldžiu. 
Tu klysti. Ji gera mergaitė! Ji sunkiai dirba... 

— Nieko sau reikaliukai, jei jau mano paties žmona abejoja 
mano žodžiais, - šaltai pastebi Albertas. - Pakviesk ją ir išklausi- 
nėk. Išklausinėk ir bus aišku, kaip giliai įsišaknijusi jos nedorybė! 


Kai Estera randa Ketę, ši triūsia — perkloja šeimininko lovą šva- 
riais skalbiniais. Nuvilktuosius ji susukusi į ryšulį ties durimis. 
Estera jį peržengia, staiga pajutusi, jog kojos tapo sunkios kaip 
švininės, o liežuvis sumedėjo. Ji šiaip taip nusišypso akis pakė- 
lusiai Ketei ir pastebi tamsius merginos paakius ir batus dar su 
purvo žymėm, nors ir kruopščiai valytus. 

— Atsiprašau, ponia. Aš čia dar valandėlę užgaišiu, bet galė- 
čiau pabaigti ir vėliau, jei jūs norite, - tyliai ištaria Ketė. 

— Ne, ne, Kete. Viskas gerai. Iš tiesų aš... apie ką kita norėjau 
su tavim pakalbėti, - nenorom sako Estera. 

Ketė plačiai išskečia rankas ir švari paklodė subanguoja, iš 
lėto nusileisdama ten, kur reikia. Ji porą sykių ją timpteli ir išsi- 
tiesia, atsisukdama į Esterą tokia romi ir nuolanki, jog Estera, nė 
neuždavusi klausimo, jau žino atsakymą. 

— Vadinasi, tai tiesa? Tu vakar vakare buvai Tačame? Ir lošei? 
Mano vyras sakė, kad matė tave tenai... - Ji nutyla, pati nuste- 

busi, kad taip nervinasi ir kad vylėsi visa tai būsiant klaida. Net 
meldė šito. 

— Jis matė mane tenai, tas tiesa. Bet aš nelošiau, ponia, - at- 
sako Ketė, žiūrėdama tiesiai į Esterą tuo savo niūriu, trikdančiu 
žvilgsniu ir nė nemirktelėdama. 

— Ak, Kete! Kaip tu galėjai? Kaip... kaip, po galais, ten nusi- 
gavai? 

— Pasiskolinau vikaro dviratį. Ir anksčiau daug kartų taip da- 
riau, — pareiškia Ketė, įžūliai kilsteldama smakrą, tarsi tyčia ska- 
tintų Esterą priekaištauti. Netekusi amo, Estera ilgai spokso į ją, 
kol mergina vėl prabyla. - Kaip suprantu, mane atleis? - klausia, 
irjos balsas, nors vis toks pat įžūlus, šiek tiek virpa. 

— Nežinau... nežinau. Jei vikaras sužinos, kad ėmei jo dvi- 
ratį... Ir dar daugybę kartų... - Estera atsikvepia. - Bet kuriam 
galui? Kada tu miegi? 

— Aš blogai miegu, ponia. Po kalėjimo man... nelengva už- 
migti. O jūs niekada nesakėte, kad man nevalia išeiti iš namų 
dienai pasibaigus. Niekada nebuvo pasakyta, kad negalima! Aš 
tenorėjau šiek tiek paragauti gyvenimo už keturių sienų. Ar tai 
nusikaltimas? 

— Nene, tai ne nusikaltimas, Kete! Bet taip elgtis nedera! To- 
kiose Tačamo vietose ir tokiu vėlyvu metu, viena... ten ne vieta 
vienišai jaunai moteriai! Tau galėjo kas tik nori nutikti! Žmonės 
galėjo apie tave pagalvoti visų blogiausia! Taip tiesiog nedaro- 
ma, Kete! Niekad aiškiai to nepasakiau, nes man į galvą neatėjo, 
kad reikia aiškinti! O tu žinai, kad aš turiu tokią teisę! —- šaukia 
Estera, vis labiau keldama balsą, nepajėgdama susivaldyti. 

— Ne visada aš būdavau viena, - sumurma Ketė. 

— O, tai kas gi eidavo su tavim? Tik jau ne Sofi Bel, šita tikrai 

žinau... - Estera užsikerta supratusi, ką Ketė norėjo pasakyti. — 
"Tai yra... tu turi mylimąjį? — klausia ji. Ketė nieko neatsako, bet 
jos akyse kažkas švysteli. - Suprantu, - tyliai ištaria Estera. Ar 
būtent tai ji ir matė kieme? Įsimylėjėlių kivirčą? Ji žvelgia pro 
langą į tolimus medžius, išskydusius kaip žalia dėmė. Paukščiai 
čiulba kaip įprastai. Oras skaistus ir sausas, bet namas staiga jai 
pasirodo nuo visko nutolęs. O galbūt ji pati, Estera, nutolo nuo 
visko. Neteko ryšio su visais dalykais, kuriuos manė pažįstanti. — 
Bet... - bando ji stvertis nors šiokio tokio gelbėjimosi šiaudelio 
visoj šitoj maišalynėj, - bet tu ne lošti tenai nuėjai? Vakar vakare? 

— Ne, ponia. Nuėjau ten ne lošti. 

Kambary stoja tyla, ir paklodžių plevenimo sukeltos dulkės 
iš lėto, po vieną mirgantį krislelį, sėda ant poliruotų baldų pa- 
viršių. Estera suneria pirštus ir kurį laiką į juos žiūri, girdėdama 
vien Ketės alsavimą, greitą ir nelygų kaip užspeistos, kovoti pa- 
sirengusios būtybės. 

— Ar man eiti krautis daiktų? - pagaliau prabyla Ketė. 

Estera papurto galvą. 

— Man reikia... pasikalbėti apie tai su vyru. Aš tikiu, jog šir- 
dyje tu gera, Kete; tikrai tikiu tuo. Jei tu liksi, privalėsi pasiža- 
dėti, jog baigsi tas savo išvykas į miestą. Galbūt galėtum išeiti 
pasivaikščioti su savo... draugu sekmadienio popietę, per laisvą 
laiką. Tačiau turėsi jokiu būdu nebelankyti viešųjų vietų mieste 
ir nebepradingti iš namų naktimis. Ar galiu vyrui perduoti tokį 
tavo pasižadėjimą? - drebančiu balsu klausia Estera. 

Atšiaurios Ketės akys kiek sušvelnėja, lūpos susispaudžia į 
vieną nelaimingą liniją, tačiau atsakymas nuskamba ryžtingai: 

— Ne, ponia. Aš negaliu to pažadėti. 

Laiptų viršuje Estera delsia, niekaip nesiryždama lipti žemyn pas 
Albertą. Nusitveria už turėklo ir pastebi, jog ranka dreba. Visas 
jos kūnas dreba. Umai jai pasidingoja, kad pasaulis yra vieta, kur 
niekas nėra taip paprasta, kaip kažkada atrodė; vieta, kur ji apie 
nieką gerai neišmano. Žino, jog turėtų piktintis tais Ketės prisipa- 
žinimais, bet kažkodėl nejaučia pasipiktinimo. Jaučiasi sukrėsta, 
susirūpinusi ir... juk tikrai ne pavydi? Ar tai dėl to gerklėje įstrigęs 
gumulas, ar dėl to ji neskuba pulti Albertui į glėbį? Tačiau ji nesi- 
piktina. Ji bijo. Nurijusi seilę lipa į apačią ir jai topteli, kad delsė 
dėlypatingos priežasties. Jai reikėjo laiko apmąstyti argumentus, 
pagalvoti, kaip įtikinti Albertą leisti Ketei pasilikti. Nes staiga 
supranta neištversianti dar vieno pokyčio, dar vienos nesėkmės. 

Tačiau jokios kalbos jos vyro nė truputėlio nesuminkština. 
Ji žada jam, nepaisydama Ketės žodžių, jog mergina niekad dau- 
giau neišeis iš namų vakarais. Ji meluoja, esą, Ketė davusi jai 
žodį. Apie dviratį nė neužsimena, kaip ir apie Ketės kavalierių,; 
prisiekinėja, kad Ketė iš viso niekada nelošė, ji tik norėjusi tru- 
putėlį pasimėgauti laisve, gyvendama taip suvaržytai, ir patyri- 
nėti naują aplinką; kad tai normalu esant tokio jauno amžiaus 
ir dar iškentus tiek vargų per savo trumpą gyvenimą. Ji netgi 
įrodinėja, kad jie neišgalės į jos vietą pasamdyti kitos, nes ma- 
žiau rūpesčio kelianti mergina užsiprašys didesnės algos. Tačiau 
vikaras lygiai toks pat nepalenkiamas, kaip ir Ketė. Vargu ar jis 
iš viso klausosi, tik sėdi beaistriu veidu, rankas glebiai pasidėjęs 
ant kelių, o ji tuo tarpu kalba ir kalba, pateikia vis tą patį argu- 
mentą trim skirtingais būdais. Kai ji baigia ir maldaudama su- 
griebia jo ranką, jis tik paglosto išsiblaškęs jos rankas. 

— Tu gera ir gailiaširdė, Estera. Tačiau ji privalo išeiti. Tuč- 
tuojau. Ji - užkrato židinys šituose namuose, ir tokiu metu, kai 

gyvybiškai svarbu, kad čia nebūtų nė dėmelės. Jokio užterštumo. 
Ar supranti? Ar supranti, Estera? Nuo to priklauso viskas! - iš- 
drožia jis, ir taip keistai sušvyti jo akys, kad Esterą užlieja nevil- 
ties banga. 

— Albertai, prašau. Prašau, išklausyk mane. Nėra mūsų na- 
muose dėmės! Toji teosofija iškreipė tavo mintis, brangusis... 
Argi aš negerai prižiūrėjau namų ūkį? Argi ne geriausiai žinojau, 
kaip tvarkytis su tarnais ir kaip tokie dalykai turi būti daromi? 
Primygtinai prašau, palik šitą reikalą man! 

— Estera, tavo akys aklos. Tu neturi reikiamo supratimo, - 
ryžtingai atkerta Albertas. 

- Aš nebuvau... perkeista, nori pasakyti. Manęs neveikia Ro- 
bino Darento mokymai! - šnabžda ji įtampos kupinu balsu. 

Albertas į tai tik nusišypso. | 

— Būtent dėl šios priežasties, Hete, tu privalai daryti, kaip aš 
sakau. 

— Albertai, prašau, - meldžia ji. 

Albertas vėl paglosto jai ranką, tarsi ji būtų koks neprotin- 
gas gyvūnėlis, kurio sumišimas apgailėtinas, bet visai natūralus, 
paskui pakyla ir eina į savo kabinetą, uždaro paskui save duris. 
Jos žodžiai jam visiškai nė motais. Apgaulingoje namų ramybėje 
tiksi laikrodis kaip dulkina širdis, ir girgžda grindų lentos nuo 
lengvų Ketės žingsnių klojant lovą, į kurią atsiguls Estera. 


Esterai tebekiurksant ant kėdės kraštelio svetainėje grįžta Ro- 
binas Darentas. Ji pasuka galvą į energingų jo žingsnių garsą, 
mato, kaip jis ryžtingai traukia prie durų, kaip įeina vidun, lyg 
būtų tikras šių namų gyventojas, o ne svečias; paskui išgirsta, kaip 

jis pasideda fotoaparatą ir pasikabina apsiaustą ir skrybėlę - vis 
taip pat nerūpestingai. Žvaliai žingsniuojant jam ant kaktos šok- 
čioja garbanėlės it berniūkščiui, jis tyliai niūniuoja kažką sau po 
nosim. Tas nemelodingas staccato galėtų būti neišsakyti žodžiai, 
nesulaikomai kirbantys jo galvoje. 

- Albertai! - šūkteli jis iš prieškambario. 

Jis įsiveržia, topteli Esterai, kaip potvynio banga, kaip vėjo gū- 
sis. Tarpduryje kyšteli jo galva ir pečiai, žole ištepti pirštai palie- 
ka žymes ant kremo spalva dažytų paviršių. 

— Estera! Jūs taip tyliai čia sėdite. - Jis šiltai nusišypso. 

— Ar žmogui nevalia tyliai sėdėti savo paties namuose? - at- 
sako ji, nepajėgdama pakelti jo žvilgsnio. 

* Robinas nuščiūva, lyg ir susimąsto, surimtėja. 

— Ar viskas gerai? Jus kažkas nuliūdino? - Jis įeina į svetainę 
ir sustoja, susidėjęs už nugaros rankas, staiga tapęs oficialesnis. 

— Niekas nenuliūdino, - atsiliepia ji, bet, jos nusivylimui, 
balsas ima ir užlūžta. Kuo labiau ji nori nuslėpti savo nuotaiką 
nuo Robino Darento, tuo sunkiau sulaikyti verksmą. 

— Estera! Vargšele... papasakokite man, kas atsitiko, - suko- 
manduoja Robinas. Jis ištiesia rankas ir artinasi prie jos, lyg no- 
rėtų apglėbti, bet Estera skubiai pakyla nuo krėslo. 

- Nelieskit manęs! - suklinka ji. - Tai jūsų darbas! - Jos pul- 
sas sutvinksi taip, kad net pirštai suvirpa, bet žodžiai jau išsprū- 
do ir jų nebesugrąžinsi. 

— Tuomet turite nedelsdama pasakyti man, kuo jus nuliūdi- 
nau, kad galėčiau atsiprašyti ir būti tikras, jog niekada daugiau 
to nedarysiu, — atsargiai sako Robinas. Jo žodžiai lygūs, nesku- 
būs. Tokio pat glotnumo, kaip ir visa kita. 

— Mano vyras... vakar smuklėje pamatė mūsų tarnaitę Ketę. 

Regis, vėlai vakarais ji slapčia susitikinėdavo su savo mylimuo- 
ju, o dabar jis sako, kad ji turinti išeiti iš mūsų, ir nenori gir- 
dėti nė žodžio prieš. Matote, tokios dabar jo pažiūros tyrumo 
klausimu. - Ji sviedžia teosofui piktą žvilgsnį. - Pažiūros tokios, 
kad jis iš dalies prarado... proporcijos pojūtį ir nepakęs jokių 
argumentų. - Estera viską išsakiusi trumpam pakelia akis, ir ją 
sukrečia Robino veidas. Kelias akimirkas jo veide atsispindintį 
šoką keičia pyktis ir siaubas, bet jam pavyksta susivaldyti ir at- 
gauti savitvardą. Estera sulaiko kvapą. - Ar jūs ką nors žinojote 
ir anksčiau, pone Darentai? 

— Aš... ne, žinoma, ne, - ištaria jis, bet neįtikinamai. Estera 
įbeda į jį išplėstas akis. — Tai yra kartą ar du aš ją mačiau. Išei- 
nančią vakarais. Maniau, kad šiaip pasivaikščioti. 

— Suprantu. Ir jūs nepagalvojote, kad reiktų pasakyti Alber- 
tui arba man? 

— Labai atsiprašau, ponia Kaning. Pamaniau, kad tai visai ne- 
kaltas reikalas, - ramiai atsako Robinas, ir nei jo veide, nei balse 
nelikę jokių emocijų, jas paslėpė apdairus neutralumas. 

— Na, reikalas pasirodė ne toks ir nekaltas, pone Darentai. 
Svarstau, ar čia viskas, ką apie tai žinote. Ar kartais nenumano- 
te, kas tas jos draugas? - tyliai sako Estera drebančiu iš jaudulio 
balsu. 

Robinas Darentas žiūri į ją, ir jo veide ima rastis kažkas nau- 
jo. Lyg lengva nuostaba ar pralinksmėjimas. Lyg netikėtas su- 
pratimas. Estera nukreipia žvilgsnį į savo rankas. Jo akys ūmai 
blyksteli familiarumu, regis, jos juokiasi iš jos. 

- Estera, kaip pastaruoju metu jūsų nuomonė apie mane ši- 
taip pasikeitė, kad nebetikite, jog aš kalbu tiesą? — klausia jis su 
nežymia grasinimo gaidele balse. 


336 


Katherine Webb „ Nematomieji 


Estera muistosi, be paliovos tai vienaip, tai kitaip sukdama 
nosinę. 

— Aš matydavau jus abu... kalbantis. Vakarais, - išlemena ji. 

- Ir kas iš to? Juk nemanote, kad tai aš esu tas paslaptingas 
vyriškis, tiesa? Svečias ir tarnaitė pasikeičia keliais mandagiais 
žodžiais prie cigaretės, ojūs išsiaiškinate sau tai kaip meilės ryšį? 

— Aš ne tai mačiau. Tai nebuvo... mandagu, - sušnibžda Es- 
tera. Ž 

Robinas Darentas neskubėdamas žengia prie jos artyn, ir ji 
vos susivaldo nepasitraukusi atatupsta. 

— Užtikrinu, kad jūs klystate. Tarp manęs ir jūsų tarnaitės 
ničnieko nėra, - sako jis, atsistojęs taip arti, kad ji jaučia jo kūno 
šilumą, jo iškvepiamą drėgmę. Ji nusuka veidą, širdis daužosi, ji 
kenčia tyloje, galop pajunta, kad gali pratrūkti klykti.-- Vis dėl- 
to, jei norėtumėte, kad pakalbėčiau su jūsų vyru dėl merginos, 
mielai tą padarysiu. Gal sugebėsiu įkalbėti jį leisti jai pasilikti, jei 
būtent to norite? - sumurma Robinas, prisikišęs taip arti, kad 
ji jaučia kiekvieną jo įkvėpimą ir kaip švelniai oras įeina į jį per 
praviras lūpas, pro dantis ir liežuvį. 

Jai vėl ištrykšta ašaros, suvilgo skruostus. Teosofas nedvejo- 
damas pakelia ranką ir pirštais jas nušluosto. Estera sustingsta 
iškart, pernelyg sukrėsta, kad atsitrauktų. 

- Aš nesuprantu, kokią galią jūs turite mano vyrui, - išdau- 
Žia ji, pati vargiai beatpažindama savo suspaustą balsą. 

— Nesuprantate? Aš taip ir maniau. Jūs nesuteršta. Virgo in- 
tacta', balčiausia lelija; tokia miela. Švari ir nekalta, - sako jis, 
ojo lūpos krypteli, išduodamos žiaurų smaginimąsi. 


* Skaisti (Iot.). 

Esterai atvimpa žandikaulis. 

- Iš kur jūs?.. - nejučiom išsprūsta jai. 

— Albertas pasakė. Vieną dieną, kai liaupsino man savo pa- 
ties tyrumą. Vargu ar jis galėtų didžiuotis savo nekaltybe, ne- 
primesdamas savo būklės jums, ar ne? — vilkiškai išsišiepia Ro- 
binas. 

Estera užsimerkia, jos veidas dega. Tamsoje už sumerktų 
vokų pasaulis ima suktis, o drauge ir jos mintys. 

— Manau, jūs turėtumėte palikti šiuos namus. Išvykti ir ne- 
grįžti! - ištaria ji. 

— Estera, Estera. Jūs ir aš, mudviem nereikia vienas kito ka- 
muoti, - ramiai atsako Robinas. - Mudu privalome viens kitam 
nekelti rūpesčių, - priduria, ir tas jo pareiškimas nuskamba kaip 
įsakymas, kaip perspėjimas. Ranka, nubraukusi jai ašaras, lieka 
ant veido, švelniai slysta skruostu iki žandikaulio linijos, nuo 
smakro iki kaklo, paskui iki raktikaulio, kol oras jos plaučiuose 
sustingsta ir ji neįstengia nei priešintis, nei pajudėti, nei nusi- 
gręžti. - Brangioji Hete. Aš pakalbėsiu su Albertu. Aš jį įtikin- 
siu. Galėsite turėti savo tarnaitę - mano dovaną jums, kaip atpil- 
dą už tai, ką esu padaręs ir kas nuteikė jus prieš mane, kad ir kas 
tai būtų, - jo akys dega pašėlusia liepsna. 

Jo ranka dar akimirksnį užsibūna ant jos odos, pirštai karšti, 
drėgni nuo jos sūrių ašarų. Jie degina ją, jų lengvas prisilietimas 
jai kaip geležies jungas, prikaustęs prie žemės. Paskui jis atsi- 
traukia, pereina prieškambarį ir negarsiai pasibeldžia į kabineto 
duris. Išlaisvinta Estera, dideliais gurkšniais rydama kvaitinantį 
orą, klupdama išbėga iš kambario. 

Ponia Bel atidaro kiekvieną skalbinių pintinę, parneštą iš ponios , 
Linčėkomb, ištraukia kiekvieną daiktelį ir sutikrina su sąrašu, pri- 
merkusi akis iš įstangos perskaityti savo pačios keverzones. 

— Turi būti šeši pagalvių užvalkalai — ar aš suskaičiavau še- 
šis? —- bamba ji tokias ir panašias pastabas. 

Ketė yra tai mačiusi daug kartų ir žino, kad geriau nesikišti, 
nes vis tiek jos nesiklausys. Ponia Bel, nepaisydama artimos ir 
aiškiai draugiškos pažinties su skalbėja, atrodo, įsitikinusi, jog ta 
moteriškė vieną dieną sumanys apiplėšti jų namų ūkį, nugvelb- 
dama servetėlę ar naktinius marškinius, ir būtinai kiekvienąsyk 
patikrina pintines. Ji pučia skruostus, šluostosi prakaituotą kak- 
tą, įremia rankas į savo didžiulius mėsingus klubus ir apžiūrinėja 
palaidinę su nėrinių apykakle, išlygintą ir dailiai sulankstytą. Ar 
tai ta pati, kuri buvo atiduota skalbti? O gal vietoj jos pakišo 
kitą, prastesnę? 

— Tie įtarinėjimai jus tik išvargins, - pastebi Ketė. 

— Ką sakei? Malonėk nevampsėti čia man už nugaros, — 
burbteli ponia Bel. 

— Pasakiau, kad turėtumėte sulaukti pagyrų už tokį kruopš- 
tumą. - Ji šypteli. 

Ponia Bel trumpai ir šaižiai nusijuokia. 

— Cha! Šitaip tu gyvenime nesi pasakiusi! 

Ji vėl įninka tikrinti pintines. Ketė gūžteli pečiais. Ji smulki- 
na didelį kietą druskos luitą, gautą iš bakalėjininko. Darbuojasi 
apskritu kirtikliu lygia medine rankena, tokio glotnumo, kad 
nuo pastangų tvirtai jį laikyti įsiskausta ranka, raumenys dega. Ji 
be atvangos kapoja luitą, tiksliai nustačiusi kampą, kad atkirstų 
mažus, tokius, kokių reikia, gabalėlius - ne didelius, kuriuos vėl 
tektų daužyti, ir ne mažyčius rupius, kuriuos jai tektų surankioti 

nuo stalo. Reikiamo dydžio gabaliukai suberiami į molio indus 
ir sandariai uždaromi, kol prireiks. Tuomet juos sutrins ranko- 
mis ir supils į sidabrinę druskinę. Tas nuolatinis kapojimas, tas 
kontroliuojamo smurto darbas jai teikia savotiško pasitenkini- 
mo. Čia reikia tikslumo - smūgiai turi kristi tam tikra jėga ir 
tempu, be paliovos. Taip besidarbuojant Ketei prašviesėja gal- 
voje, ir keistas šaltas jos įniršis, viręs visą rytą, pradeda sklaidy- 
tis. Keistas tas įniršis, toks sunkus ir stingdantis. Ji nė pati dorai 
nežino, į ką jis nukreiptas. Į vikarą, kuris ją pamatė? Į teosofą, 
kad išsiuntė jį į tokį žygį? Į Esterą, kad uždraudė jai išeiti va- 
karais iš namų? Į Džordžą, kad spiriasi dėl vedybų? Ar tiesiog 
dėl to, kad jos paslaptis iškelta aikštėn. Kad ji daugiau nebetu- 
ri paslapčių: iš jos atimtas vienintelis dalykas, priklausęs tik jai 
vienai. Ji kapoja, daužo luitą, raumenys dega, ir ją tai ramina. 
Ketė nusispiria batus ir leidžia akmeninių grindų vėsai skverbtis 
į maudžiančias pėdas. 

— Greitai turėsiu iš čia išeiti. Netgi šįvakar, — ištaria ji paga- 
liau, ir jos balse visai negirdėti nerimo. 

— Kątu čia šneki? - klausia Sofi Bel, užbaigusi savo patikrini- 
mą, sudribdama ant kėdės. 

Rankos mostu ji nušluoja aižyti padėtų žirnių ankščių krūvą, 
kad galėtų užsigulti ant stalo krūtine ir pasidėti dėmelėm nu- 
margintas rankas. 

— Manau, kad mane atleido. Vikaro žmona mėgina užtarti, 
bet abejoju, ar jai pavyks jį perkalbėti, - paaiškina Ketė. 

UŪkvedė išsižioja. 

— Bet... už ką, dėl Dievo meilės? Ką tu iškrėtei, neklaužada? 

— Aš... vakarais išeinu. Negaliu užmigti. Einu į Tačamą, kai 
kur ten užeinu. Ir jis mane ten pamatė. Tai ir atleidžia. 

Ji gūžteli pečiais, lyg jos ateitis staiga nebūtų tapusi beformė, 
grėsminga ir tuščia. Atleistas tarnas negauna rekomendacijų. 
Praradusi šią paskutinę galimybę, daugiau tarnybos ji negaus. 

— Kete Morlėj... Kete Morlėj... - kartoja ponia Bel jos vardą 
kaip kokį užkeikimą, lyg griebdamasi kraštutinės priemonės, 
pati tuo netikėdama. Jos plyšelių siaurumo akys plačios kaip 
niekad anksčiau. - Kaip tu galėjai būti tokia kvaila? O juk esi 
tokia sumani... - klausia ji, ir tai taip nepanašu į visa, ko Ketė 
tikėjosi, taip nepanašu į panieką ir patyčias, kad pradžioje ji ne- 
susigriebia, ką atsakyti. 

— Aš... aš myliu vieną vyrą, - galop ištaria ji, plūkdamasi su 
kirtikliu, mat įbedė per giliai ir jis tvirtai įstrigo druskos luite. Ji 
per smarkiai juo kirto, per giliai. 

Ponia Bel pakrato galvą. 

— Vyrą! O kokia iš jo nauda? Tu čia turi viską! 

Ketė tylėdama vargsta su kirtikliu. Tvankiame ore suka ratus 
musės, o ponia Bel atrodo bent kartą pristigusi žodžių. 

- Viską? Tikrai? O ką aš čia turiu - tik kasdien vis tuos pa- 
čius darbus, lyg ne žmogus būčiau, o viso labo mašina. Ir dar 
man sakoma, kad tai mano dalia, kad turiu būti laiminga dėl to, 
o kiti viską turi, gali meluoti į valias ir... ir:.. visą mielą dieną 
džiovinti gėles! - šaukia ji, ir jos balsas išdavikiškai dreba. 

- Klausi, ką turi? Lovą! Švariuose, šiltuose namuose... valgy- 
ti triskart per dieną ir užmokestį - ir darbdavius, kurie nemuša 
tavęs ir pakenčia įžūlybes, kai jos tau išsprūsta! Štai kas yra vis- 
kas! - atkerta ponia Bel. - Ir nors nesuskaičiuojama daugybė 
žmonių norėtų tokios sėkmės, tau to negana? 

— Ne, - iškilmingai atsako jai Ketė. - To negana. Negaliu 
lo ištverti. Tiesiog negaliu. - Ji laukia, stebi; tačiau ūkvedė tik 

spokso priešais, paskui įbeda žvilgsnį į savo supleišėjusias, nu- 
sidirbusias rankas ir nepasako nė žodžio. Ketė iš lėto atsikve- 
pia. - Jei man teks iki vakaro išeiti, noriu pasakyti, kad užjaučiu 
jus dėl jūsų berniuko. Kad netekote jo. Ir dėl jūsų vyro užjaučiu, 
kurio irgi netekote. Atsiprašau, jei... niekinau jus už gerą tarna- 
vimą. Jūs esate būtent tokia, kokios ir reikia. O man čia visai ne 
vieta, kaip pradžioje ir sakydavote, - dėsto ji ritmingu, vienodu 
balsu. 

— Neatgailauk čia prieš mane, mergyt. Tau tai netinka, - at- 
siliepia Sofi Bel, tačiau paprastai aštrus jos balsas dabar vangus, 
praradęs visą dygumą ir klydinėja po kambarį lygiai kaip jos 
žvilgsnis, tarsi koks tabaluojantis siūlas, atiręs nuo palanko. 


Robinas išeina iš kabineto po ketvirčio valandos. Estera yra 
savo kambaryje, bet girdi, kaip atsidaro ir negarsiai, bet ryž- 
tingai trinktelėdamos užsidaro durys. Visą tą laiką, kol teosofas 
prabuvo pas jos vyrą, girdėjo tylius prislopintus balsus. Dau- 
giausia Robino, kiek įstengė nugirsti, su keliom svariom pauzėm; 
vieną kitą neryžtingą žodį vos girdimai ištarė ir Alberto balsas. 
Ji galėjo jausti jo neužtikrintumą net per grindis. Dabar ji jau 
žino, išgirdusi teosofo žingsnius pirma svetainės link, paskui per 
prieškambarį prie laiptų papėdės, kad bus taip, kaip reikia jam. 
Nes, kadir ką darytų Robinas, Albertas elgsis taip pat. Ji sėdi prie 
savo tualetinio staliuko su pudros pūkučiu tarp pirštų, pakeltų 
prie skruosto. Ketino atitaisyti ašarų padarytą žalą, bet pamatė 
veidrodyje savo akis ir susilaikė. Jos akys užtinusios, o skruostai 
įkritę labiau nei kada anksčiau. Plaukai susiploję ir be gyvybės, ir 
tiesiai pro langą krintančioje saulės šviesoje visai neblizga. Išties 

nykus vaizdas, mąsto ji sau. Nieko keisto, kad Albertas mieliau 
užsiima fėjomis ir gražuoliu teosofu. Pudros pūkutis suvirpa jos 
rankoje, paskleisdamas ant raudonmedžio paviršiaus smulkutes 
blyškias dulkeles. 

Pasigirdus Robino žingsniams laiptais jos širdis suspurda. Jo 
eisena išsyk atpažįstama - jis nėmaž nesistengia elgtis delikačiai 
ir tyliai vaikščioti. Trinksi kaip nerūpestingas vaikas... bet ne. 
Estera nebegali galvoti apie jį kaip apie vaikišką — kad ir kokie 
susitaršę jo plaukai, kad ir koks žvitrus šypsnys. Jis pagarbiai 
pasibeldžia į duris, tačiau ji neatsiliepia. 

— Estera? Ponia Kaning? - pašaukia jis. Ji girdi pašaipią gai- 
delę, su kuria jis kaitalioja kreipinius, tarsi tik jam vienam būtų 
palikta spręsti, kurią formą vartoti, dera ji ar ne. - Hete? Turiu 
gerų naujienų, — sako jis, o ji vis tiek neatsiliepia, nors galvo- 
je smarkiai tvinksi pulsas. Veidrodyje ji regi tvirtai suspaustas 
savo lūpas, ir ta niūri linija daro ją dar nepatrauklesnę. Stoja ilga 
pauzė, o paskui jis tyliai nusijuokia. - Aš negąsdinsiu ir nepulsiu 
siautėti ar griauti jūsų namo... bet išgavau Alberto pažadą, kad 
Ketė gali likti. Na štai - argi jūs nepralinksmėsite? Jis iškėlė tam 
tikras... sąlygas, kurios jai nebus prie širdies, bet aš padariau, ką 
galėjau. Ji bent jau nebus išmesta už durų be jokių lėšų. Estera? 
Ar nenorite man padėkoti? - klausia jis. - Ne! - mintyse surin- 
ka ji, ūmai nebelikus jokios abejonės, kad, nesvarbu, dėl kokios 
priežasties, bet jis tai padarė tik dėl savo paties interesų. — Tiek 
jau to. Galjūs ilsitės. O gal pykstate. Šiaip ar taip, pasimatysime 
per vakarienę, ponia Kaning; mano dėka bus tarnaitė, kuri ją 
mums paduos. 

Jo žingsniai neskubiai nutolsta atgal prie laiptų, ir Estera at- 
sikvepia. Ji mėgina pajusti palengvėjimą, kad Ketei nebereiks 

išeiti. Tačiau net ir tai kelia jai nesmagumą, nes tai jo pasiekimas, 
ir jis skelbiasi tai padaręs dėl jos, Esteros. Jai gelia galvą. Skaus- 
mas veržia kaukolę standžiu žiedu. Iš lėto ji pakyla ir atsigula į 
lovą. Buvo maniusi pagalvoti, sukurti kokį planą, bet sąmonė 
tuo pat metu ir pilna, ir tuščia, ir ji neįstengia išnarplioti savo 
minčių, nei jos patirtis, nei išsilavinimas nieko nepataria, kaip 
jai elgtis šitoje nepažįstamoje situacijoje. Negali ji nė užmigti, 
tad tiesiog guli, sa baime laukdama vakarienės meto. 


Prieš vakarienę, lemtingiausią jos ruošimo akimirką, ponia Bel 
iškviečiama į viršų pas vikarą ir jo žmoną. 
plutos paruduos, - sako ji, iškrypuodama iš kambario. 

Ketė spokso į tarpdurį, kuriame ką tik pradingo storoji ūkve- 
dė, ir mėgina atspėti, ką tai galėtų reikšti. Visi namai pritvinkę 
įtampos, lyg delstų ko laukdami, panašiai kaip per smarkiai pri- 
suktas laikrodis. Gal tai tiesiog dėl karščio, bet gal ir ne. Ketė 
stebi pyragus, baigia skusti morkas kibirėlyje su vandeniu ir nu- 
ėjusi prie šulinio ištraukia grietinėlės desertui; o grįžusi į virtu- 
vę randa ponią Bel - ši nežiūri jai į akis ir atšauna: „Nesuk sau 
galvos! - kai Ketė pasiteirauja, dėl ko ją buvo iškvietę. 

Po kiek laiko ji vėl prabyla: | 

— Kai nuneši jiems vakarienę, padėk ant bufeto. Nenešk ant 
stalo, jie patys pasiims. Vikaras... vikaras nenori, kad per daug 
prie jo prisiartintum, - sunkiai ištaria balsu, kupinu nepritarimo 
šitam draudimui. 

- Kąjis sau mano - kad aš jį kuo nors užkrėsiu? - nepatikliai 
klausia Ketė. 

- Iš kur man žinoti, ką jis mano? Tiesiog daryk, kaip pasaky- 
ta, ir džiaukis, kad tebesi čia! - atrėžia ponia Bel. 

Ketė nešioja valgius, kamuojama pikto įtarimo, dėl to jos 
rankos darosi nevikrios. Kiekvienąkart, dėdama patiekalą ant 
bufeto, ji įdėmiai stebi sėdinčiuosius, bet į ją žiūri tik Robinas 
Darentas, jis šypsosi ir dėkoja jai demonstratyviai atvirai. Estera 
desperatiškai įdūrusi akis tiesiai į baltos staltiesės vidurį, o vi- 
karas žvalgosi aplinkui su giedra nuotaika, kuri atrodo visiškai 
netinkama, visiškai nesusijusi su šiuo kambariu. Paskui, kai vis- 
kas jau nurinkta, Ketė išėjusi lauk surūko cigaretę laikydamasi 
arčiau namo pakraigių, nes ima kristi pirmieji stambūs lietaus 
lašai, paskui grįžta į virtuvę ir randa ponią Bel stovinčią, susiki- 
šusią rankas į prijuostės kišenes, o veido išraiška tokia, kokios 
Ketė niekada nėra mačiusi. Ji staiga sustoja. Kažkas tame žvilgs- 
nyje perspėja ją bėgti, bet ji to nepaiso. 

— Kas yra? — atsargiai paklausia. 

Ponia Bel sunkiai šnopščia, pūsdama šnerves. Ji atrodo kone 
išsigandusi. 

— Aš turiu palydėti tave į tavo kambarį. Ir pažiūrėti, ar tikrai 
jėjai, - galop prataria ji, kapodama žodžius. 

— O, tai dabar jūs būsite mano prižiūrėtoja? Jie mudvi sukir- 
šino. - Ketė nuolankiai šypteli. 

— Gal man tai ir nepatinka, bet turiu vykdyti, kas liepta. Pri- 
jiūrėti, kad vakare atsigultum į lovą ir nevaikščiotum į jokius 
nedorybių lizdus... 

— Tai vikaro žodžiai? 

— Tai jau taip. 

— O mano pasižadėjimo, kaip suprantu, niekas nebereika- 
laus? 

— Manau, tu sau jau pasižadėjai, Kete, - atsako ponia Bel, ir 
Ketės lūpose vėl šmėsteli šypsena. 

— Ką gi, gerai. Lipkime į viršų. 

Įniršusi žengdama pirm ūkvedės, Ketė kaipmat įveikia abu 
laiptų maršus ir sustoja prie savo kambario, įžūliai sukryžiavusi 
rankas, tuo tarpu ponia Bel stropiai pūškuoja įkandin jos. 

— Na, aš jau čia. Visai pasiruošusi eiti vidun, - sako Ketė. 

— Turiu pamatyti tave kambaryje, pasirengusią gultis. 

Ketė žengia per slenkstį, prieina prie lovos ir atsisėda. 

— Ar to pakaks? O gal turiu nusirengti ir lįsti į patalą? 

— Man tai ne itin prie širdies, Kete. Bet kad tu pati ir prisi- 
dirbai, — atsiliepia ponia Bel. Ji suima rankeną ir ima verti duris. 

— Palaukit! Aš niekad jų iki galo neuždarau... negaliu to iš- 
tverti. Prašau, palikit jas praviras, - paprašo Ketė. 

Ponia Bel dvejoja, jos veidas dar labiau suniūra, tarp antakių 
giliai įsirėžia rūpesčio raukšlės. Laisvąja ranka ji krapšto kaž- 
ką kišenėje, paskui vėl suima rankeną, ištraukia iš prijuostės ir 
kitą ranką, ir Ketė išvysta joje žybtelint metalinį daiktą, įspėjantį 
šviesos atspindį, bet nespėja į jį sureaguoti. 

— Atsiprašau dėl šito, mergyt, - sumurma ponia Bel; ir štai 
durys jau uždarytos, o užrakto spyna iškalbingai spragteli. 

Ketė akimirksniu pašoka ir puola prie durų. 

— Ne, ne, ne! - šaukia ji, suakdama ir tampydama rankeną, ši 
girgžda, bet nepasiduoda. 

Anapus durų sunkūs ponios Bel žingsniai tolsta koridoriumi 
kaip beišgalint skubiau. Staiga užplūdus įtūžiui, Ketė padvigubi- 
na savo pastangas, jos skrandis sutrūkčioja ir iš burnos ant grindų 
nudryksta karčių gleivių gija. Spazmui praėjus, sienos veržia ją 
glaudžiu žiedu, širdis susispaudžia, lyg tuoj sprogs, ir juodi pani- 

kos šešėliai užtvindo galvą. Grindys po kojom, regis, pasvyra, su- 
pasi kaip gilūs vandenys. Iškelia rankas, kad išlaikytų pusiausvyrą, 
o ausyse taip ūžia, jog net negirdi savo pačios balso, šaukiančio 
Sofi sugrįžti. Ji trenkiasi į duris, braižo medį, nepaisydama rakščių 
po nagais. Daužo kumščiais duris, ir kiekvienas suduotas smūgis 
aidu atsiliepia kauluose. Tačiau durys nepasiduoda. 


- 


Aukštu žemiau Estera viena guli lovoje nemiegodama. Albertas 
po pietų pasitraukė į savo kabinetą ir nė nosies neiškiša. Tad 
Estera guli ir klausosi Ketės riksmų, jos kūkčiojimų, priesaikų ir 
maldavimų, kol tiesiog nebegali to ištverti. Mergina ilgai šaukiasi 
Sofi, paskui trumpam nutyla, ir Estera vaizduojasi, si ji bando 
atgauti kvapą. 

— Ponia Kaning! Ponia Kaning! Prašau, išleiskite mane! Aš 
negaliu tverti užrakinta! Aš negaliu! - trūkčiojantis Ketės bal- 
sas kuo aiškiausiai prasiskverbia pro lubas. Estera pašiurpsta. 
Ji sulaiko kvapą ir meldžiasi, kad daugiau nieko nebegirdėtų. — 
Prašau... aš nepabėgsiu! Nepabėgsiu! Prašau, išleiskite mane! - vis 
šaukia ir šaukia. 

Estera užsimerkia, prispaudžia prie galvos pagalvę, bet ne- 
įstengia iki galo atsiriboti nuo merginos kančios. Jai nieko kito 
nelieka, tik girdėti tuos šauksmus ir, slenkant nakčiai, rasti juose 
savo pačios jausmų atgarsį giliai širdyje. 


2011 


Li pripuolė prie savo automobilio, įlipo ir užtrenkė dureles. 
Staiga stojusioje tyloje ji gaudė kvapą, o vėjas ant priekinio 
stiklo užbloškė saują drėgnų geltonai žydinčio medžio žiedų. 
Kaklą jai veržė per stipriai apsuktas šalikas, su pirštinėmis jau- 
tėsi nemitri. Mašinoje buvo tvanku, oras troškus, ir Li pasipik- 
tinimu virte virė. Pasirausė krepšyje mobiliojo ir surinko Marko 
numerį. 

- Alio? - atsiliepė jis tartum sulodamas; balse jautėsi ir įta- 
rumas ir tarsi priešiškumas. 

— Tai aš, - lygiai taip pat lakoniškai atsakė ji. 

— O, sveika... kaip tau sekėsi? 

— Aš dabar bibliotekoje... nors ne, dabar mašinų saugojimo 
aikštelėje. Pasirodo, reikia iš anksto rezervuoti vietą prie mikro- 
kortų aparatų, o vietiniai 1911 metų laikraščiai dar nesuskait- 
meninti, o aparatai bus užimti visą dieną. Galėčiau gauti vieną 
ne anksčiau kaip rytoj. Ar ne juokinga? 

— Nurimk, Li, ne tiek ir daug laukti. Tu gi ne Londone, - iš 
balso Markas atrodė pralinksmėjęs. 

- Žinau. Tiesiog baisiai erzina tokia gaišatis... gal man grįžti 
vienai dienai į Londoną ir peržvelgti šalies spaudą? 

— O kam ta skuba? Anas vaikinas nuo to nepasidarys nei gy- 
vesnis, nei dar negyvesnis. Ar tu visada tokia nekantri? - kiek 
per skubotai paklausė jis. 

— Taip! Tikriausiai. Na, bent jau kai dirbu prie siužeto. - Ji 
giliai įkvėpė ir atsipalaiduodama iškvėpė. - Kaip tau sekėsi mo- 
kyklose? “ 

— Tiesą sakant, netikėtai aplankė sėkmė. Apskambinau di- 
džiumą regiono mokyklų, bet nieko nepešiau - kelios iš jų iki 
šeštojo ir septintojo dešimtmečio nebuvo net įsteigtos, - bet 
tuomet paskutinės mokyklos, pradinės, direktorius kažkokiu 
stebuklu pasirodė besąs ne taip jau baisiai užsiėmęs ir sutiko 
su manim pasikalbėti, ir paaiškėjo, kad jis krašto istorijos en- 
tuziastas. Perpasakojau jam, ką Estera minėjo savo laiškuose. 
Jo manymu, visai neįtikėtina, kad vikaro žmona būtų galėju- 
si dirbti visu krūviu kaip mokytoja - ištekėjusiai moteriai tai 
būtų buvęs negalimas daiktas. Anot jo, panašiau, kad ji šiek 
tiek dirbo savanoriškai kartą per savaitę - gal sekmadieninės 
mokyklos klasėse - ir pasiūlė pasidomėti „mėlynųjų apsiaus- 
tų“ mokykla. 

— „Mėlynųjų apsiaustų mokykla? O kur ji yra? 

— Tačame. Dabartai jau nebe mokykla, bet vardas išliko. Kaip 
tyčia aš dabar ir stoviu tiesiai prieš tą pastatą, - pasakė Markas. 

— Tu tenai? Be manęs? Kur tiksliai? —- bėrė klausimus Li, už- 
vesdama variklį. 

- Atsipalaiduok, niekur ji nedings. Važiuok į Tačamą A4 ke- 
liu ir pamatysi mane. 

Kai Li pajudėjo, pro platėjančias debesų properšas ėmė spi- 

ginti saulė - akinantys šviesos blyksniai skaudino jai akis. Ji ne- 
kantriai lūkuriavo prie šviesoforų, barbendama pirštais į vairą, 
ir tik pervažiavusi beveik visą Tačamą pamatė Marką, įsigūžusį 
į lietpaltį. Ištraukęs ranką iš kišenės, jis jai pamojo, ir ji staigiai 
pasuko prie šaligatvio, o už jos važiuojantis automobilis palydė- 
jo ją garsiu signalu. Atsiprašydama ji vangiai kilstelėjo ranką ir 
nuleido lango stiklą. 

— Kad kiek, būčiau tave pravažiavusi! Čia pagrindinė gatvė — 
ar tikrai Žinai, kad būtent čia? 

— Taip, esu tikras. Turbūt tau būtų geriausia važiuoti iš čia, 
truputį pavažiavus ana gatve yra stovėjimo aikštelė, - tarė Mar- 
kas, kai prošal besibraunantis sunkvežimis vos nekliudė jos už- 
pakalinio buferio. 

— Gerai, pabūk čia sekundėlę. 

Ji grįžo į eismo juostą ir sulaukusi daugiau piktų mostų ir sig- 
nalų nuvažiavo Marko parodyta kryptimi. Eidama atgal ten, kur 
jis laukė, ji apžiūrinėjo pastatą, kur būta „mėlynųjų apsiaustų“ 
mokyklos. Dabar, priėjusi arčiau, matė, kad jis atrodo išskirtinis. 
Aiškiai senovinis. Nedidelis senovinis pastatas ochros spalvos 
tinkuotomis sienomis, smailiu šlaitiniu stogu, su lygiai tokio 
pat stiliaus priebučiu prie paradinių durų. Langai su akmens 
vidstakčiais buvo užkalti lentomis, be stiklų; durys šoninėje sie- 
noje tik kokių penkių pėdų aukščio, o aplinkui sienose - keletas 
tuščių nišų. 

— Bet... juk tai buvusi koplyčia? - paklausė Li, priėjusi prie 
Marko ir sustojusi šalia. 

— Teisybė. Ir labai sena — beveik neabejotinai seniausias 
pastatas Tačame ir turbūt vienas iš seniausių Berkšyre. Tai 
Šv. Tomo koplyčia, daug metų naudota kaip pagalbinis mokyk- 

los pastatas, o vėliau tapo antikvaro krautuve. Dabar pastatas 
priklauso miesto tarybai, jie aptvarkė jį ir dabar svarsto, ką su 
juo daryti toliau, - paaiškino jis. 

Li žvilgtelėjo į jį ir nusišypsojo. 

— Tu, regis, tikrai daug žinai apie jį. 

- Tas direktorius parodė man savo interneto svetainę, - pri- 
sipažino Markas. 

— Tai jis mano, kad ji galėjo mokyti čia? “ 

- Jis sakė, kad tai labiausiai tikėtina vieta. Čia buvo papildo- 
ma klasė netilpusiems į vietinę labdaringą mokyklą vaikams, ir 
jiems tikrai galėjo prireikti tokių savanorių, kaip vikaro žmona, 
mokytojų gretoms papildyti. 

- Bet... kaip tuomet pagrindinis mokyklos p Arji ne- 
galėjo lygiai taip pat mokyti tenai? 

— Galėjo. Tačiau ši vieta turi vieną esminį pranašumą. 

— Kokį būtent? 

- Ji išliko. Visi kiti senosios mokyklos statiniai buvo nušluoti 
tarpukariu vykstant naujoms gyvenamųjų namų statyboms. 

— Kad juos kur. 

— Tai jau tikrai. Vis dėlto bent jau yra vilties, kad būtent šią 
vietą ji minėjo, kur esą paslėpusi tą inkriminuojantį įkaltį, kad ir 
koks jis būtų. - Jis patraukė pečiais. 

— Ko gero. Ar galime užeiti į vidų? 

— Užrakinta, - papurtė galvą Markas. - Tuoj turėtų ateiti pri- 
Žiūrėtojas — jis sutiko mums aprodyti pastatą. Aš jam pasakiau, 
kad mes rašome knygą apie senovines koplyčias, taigi pasistenk 
atitikti mokslininkės įvaizdį. 

— Kodėl jam taip pasakei? Reikėjo tiesiog pasakyti, kaip yra. 

— Pagalvojau, taip geriau skambės. O ir nenorėjau sakyti, kad 

galbūt mes užsinorėsime atplėšti grindų lentas ir pasižvalgyti po 
apačia. Be to... šitaip smagiau, - vyptelėjo Markas. 

— Tu pastaruoju metu tikrai tykiai gyvenai, ar ne? - ironiškai 
tarstelėjo Li. Markas geraširdiškai truktelėjo pečiais. — Atlup- 
ti lentas gali būti keblus reikalas. Turime sugalvoti būdą, kaip 
patikrinti, ar yra blogai pritvirtintų lentų... gal man pasiprašyti 
apžiūrėti pastatą iš lauko, o tu liktumei čia ir patikrintum, ar pa- 
našiai? — pasiūlė ji. 

— Puiku! Atrodo, prisikasime prie paslapties, - pasakė Markas. 

— Man regis, tu pradedi tuo žavėtis. 

— Galimas daiktas. Regis, ir jis taip pat - prižiūrėtojas. Nepa- 
miršk, tu esi mokslininkė ir senovinių koplyčių žinovė. 

— Sutarta. 

Jai bekalbant iš už kampo išniro sparčiai žengiantis smul- 
kaus sudėjimo žmogutis tamsiai mėlyna neperšlampama striu- 
ke, atsiprašomai ir pagarbiai palinkęs į jų pusę. Priėjo prie jų 
atkišęs į priekį ranką nelyginant baltą vėliavą ant stiebo. Prižiū- 
rėtojas, vardu Kevinas Knolis, buvo jaunesnis, nei tikėjosi Li, ir 
markstėsi pavasario saulėje kaip kurmis. Šviesiai rudos jo akys 
už storų akinių stiklų buvo pavandenijusios. Burna maža, nosis 
smaili. Visą jo veidą ir kūną, regis, buvo užvaldęs kažkoks baisus 
nerimastingumas, bet sveikindamasis jis visai noriai šypsojosi. 

— Ką gi, aš neabejoju, kad nekantraujate užeiti į vidų. Kaip 
malonu sutikti žmonių, kuriems vis dar rūpi tokie pastatai, — 
tarė jis, skubiai šaudydamas akimis tai šen, tai ten. - Tokios kop- 
lyčios kaip ši, mano galva, yra angliškumo kvintesencija. Jos tiek 
daug byloja apie mūsų istoriją. 

— Ak, taip... geriau nė nepasakysi, - pritarė Li, nusekusi paskui 
Keviną prie paradinių durų ir nekantriai laukdama, kol jis krapš- 

tėsi su raktais. — Tikriausiai jūs daug žinote apie šio pastato istori- 
ją? Kaip jis buvo naudojamas amžiams bėgant? - paklausė ji. 

Raktas žvangtelėjo spynelėje, ir durys atsivėrė. 

— Užeikime. Taip, manau, žinau gana daug, kaip ir bet kuris 
kitas. Žinoma, aš nesu architektūros istorikas kaip jūs, - kukliai 
pasitaisė jis. 

Li greit dirstelėjo į Marką, o tas jai pamerkė. 

— Mūsų, ee... tyrimas rodo, kad maždaug prieš šimtą metų 
šis pastatas buvo naudojamas kaip mokyklos filialas, - ar tai 
tiesa? 

- Taip, tiesa. Vietinė labdaringa mokykla vargšų vaikams. 
Kai toji užsidarė, šiuo pastatu naudojosi kita vietos mokykla — 
vedė čia namų ekonomikos pamokas, jei neklystu. 

— O galjūs turite kokios informacijos apie tai, kaip čia buvo 
mokoma? Ir kas mokė vaikus labdaringos mokyklos laikais? 

— Ne, bijau, kad nežinau, - pasakė Kevinas, truputį lyg ir 
išsigandęs, kad nežino atsakymo. - Man baisiai gaila. Net neži- 
nau, kur tokių žinių ieškoti. Abejoju, ar išliko užrašų, jei iš viso 
tokių buvo... Prisipažinsiu, maniau, kad jus labiau domins pats 
statinys. 

— Taip ir yra. Tiesiog visuomet malonu suteikti istorijai šiek 
tiek kolorito, - krenkštelėjęs patikino Markas. - Skaitytojams 
tokia knyga kur kas patrauklesnė. 

Jie žengia į vienintelės patalpos koplyčioje centrą. Rytinėje 
sienoje pro gotikinį arkinį langą sruvo blyški dienos šviesa, 
ryškiai atsispindėdama nuo išbalintų sienų. Tas baltas švytė- 
jimas stulbino. Li buvo tikėjusis tamsos ir prieblandos, amžių 
šešėlių. Langai į gatvę buvo užkalti, kaip ir mažos sieninės du- 
relės, bet vidus atrodė atviras ir gyvas. Jiems pavymui įsiveržęs 

vėjo gūsis nuo grindų pakėlė kamuolius dulkių ir jos sukiojosi 
apie kojas. 

— Man patinka įsivaizduoti kokį nors langą geriausiais jo lai- 
kais — su gražiais spalvotais stiklais... — tarė Kevinas, viltingai 
žiūrėdamas į juos. 

— O, taip, čia kone neabejotinai turėjo būti... puikus meno 
iki reformacijos pavyzdys, - paskubom sutiko Markas. Vienur 
kitur buvo matyti tuščios akmeninės nišos, o daugiau nelabai 
ir buvo į ką žiūrėti. Jokių paminklinių lentų, jokių antkapių. — 
O... kaip aš suprantu, dabar šis pastatas naudojamas visuomenės 
reikmėms? Gal planuojama jį padidinti? - bandė jis, nelabai ži- 
nodamas, ko griebtis. 

Tačiau Li nesiklausė. Baisiausiai nusivylusi ji spoksojo į grin- 
dis. Nuėjo iki patalpos galo ir atsigręžė į tuščią erdvę, visa nu- 
tvieksta baltos šviesos. Ar tai čia stovėjo Estera Kaning? Žinau, 
kas guli po mano kojomis... Li vėl pažvelgė žemyn. Viskas guli ten, 
po grindimis. Bet čia ne tos grindys, kuriomis vaikščiojo Estera 
Kaning. Ir ne tokios, po kuriomis ji būtų galėjusi ką nors paslėp- 
ti. Apimta nusivylimo, Li giliai įkvėpė. Grindys buvo suklotos 
iš naujų ąžuolinių lentų. Visiškai lygios, tiesios ir tvirtos; visai 
šiuolaikiškos. 

— Kada čia pakeitė grindis? - paklausė ji Kevino, nutrauk- 
dama jo pasakojimą Markui apie planus, siejamus su šiuo pa- 
statu. 

— O... nagi visai neseniai. Kaip tik praeitais metais. Tai buvo 
vienas iš pirmutinių darbų, kuriuos turėjome atlikti, kad vieta 
taptų tinkama naudoti, suprantate. Senosios grindų lentos buvo 
žavios, bet visiškai suniokotos puvėsio ir kinivarpų. Jos buvo at- 
siknojusios ir nelygios. Kai jas kėlė, tai tiesiog trupėjo, kur buvo 

prikaltos. Nebuvo net įmanoma jų kam nors vėl panaudoti. Vi- 
sai susidėvėjusios, - aiškino jai Kevinas. 

Dabar žemyn žiūrėjo Markas. Jis braukė bato nosimi išilgai 
vienos lentos ir raukėsi. 

— Ar po jomis nieko nerado? - pasiteiravo Li. Kevinas pasi- 
žiūrėjo į ją sumišęs. - Na, jūs suprantate... tokiuose senuose pas- 
tatuose kaip šis dažnai gali pasitaikyti... archeologinių radinių 
darant kokį paprastą darbą, pavyzdžiui, lupant grindis. Kartais 
originalūs meistrai palikdavo šį bei tą po savęs, ką nors tokio, 
kas padėtų suprasti statybos laikotarpį... ką nors panašaus... 

— Taip, suprantu - arba gal kokių prietaringų aukojimų? - pasa- 
kė Kevinas. - Gan įprastas dalykas būdavo vaikiški batukai, tiesa? 

— Turbūt. Tai ar ką nors radote? 

— Regis, kad ne. Tai yra nieko panašaus negirdėjau. Žinoma, 
nebūdavau čia kiekvieną dieną, kai jie dirbo, bet esu tikras, dar- 
bininkai būtų pasakę, jei būtų ką radę... — Kevinas žvilgtelėjo į 
nusiminusios Li veidą ir nervingai šyptelėjo. - Man tikrai gaila 
jus nuvilti... 

— Oi, ne... tiesiog, na, tokie atsitiktiniai radiniai yra mano 
ypatingas pomėgis, - mediniu balsu atsiliepė Li. 

— Gal norėtumėte padaryti keletą nuotraukų? Savo kny- 
gai? - pasiūlė Kevinas. 

- Puiku, dėkui jums, - pasakė Markas. 


Dar po kiek laiko jie išėjo į šaltą dienos šviesą. Kevinas Knolis 
užrakino koplyčią ir atsisveikino. Li su Marku iš lėto patraukė 
prie savo automobilių. Li erzino jausmas, kad jau buvo kai ką 
beužčiuopianti, buvo bepradedanti vynioti pasakojimą iš ka- 

reivio laiškų, ir mintis, kad vėl prarado siūlo galą, atrodė bemaž 
nepakeliama. Kol ji vyniojo tą kamuolį, tol turėjo tikslą. Kai tik 
liovėsi, vėl kaip ant delno išryškėjo jos gyvenimo netikrumas ir 
tuštuma. Tas slegiantis betiksliškumo jausmas. Jos vidinio kom- 
paso rodyklė kaip apsvaigusi blaškėsi tai šen, tai ten. Jei Estera 
Kaning buvo įkalinta būtent tokioje padėtyje - jei jos gyvenimas 
užstrigo už vieno konkretaus problemos spyglio ir niekad nebeat- 
sikabino, tai galbūt pati lemtis taip sutvarkė, jog išrišdama josios 
kebeknę Li tuo pat metu galėtų išlaisvinti ir savo gyvenimą. Ir dar 
ji norėjo pateikti Rajanui išsamią ataskaitą, kai vėl jį pamatys. Ji 
norėjo pelnyti sėkmę, pelnyti reputaciją. 

Lyg perskaitęs jos mintis, Markas prašneko: 

— Kaip apmaudu. Jau tikrai maniau, kad ką nors čia pešime. 
Ar turi nustatytą terminą savo tyrimui užbaigti? 

— Ne visai taip... kuo anksčiau, tuo geriau. Aš... mano kontak- 
tinis asmuo iš Federalinės karo aukų laidojimo komisijos bus čia, 
Britanijoje, maždaug dešimt dienų. Pažadėjau susitikti su juo ir 
perduoti viską, ką būsiu išsiaiškinusi. — Šitai sakydama, Li žvelgė 
tiesiai priešais save ir taip labai stengėsi neišsiduoti, kad net susidro- 
vėjo, sakytum, kiekviena jos slapčiausia mintis atsispindėtų veide 
lyg aiškiai užrašyta. Jos nusivylimui, skruostai užkaito, ir ji paju- 
to įdėmų, mąslų Marko žvilgsnį, nuo kurio neprasprūdo niekas. 

— Tavo kontaktinis asmuo? — pakartojo jis. 

Klausimas taip ir pakibo ore. Li šnirpštelėjo. Nuo vėjo ir ryš- 
kios šviesos jai pradėjo ašaroti akys ir bėgti nosis. Pagalvojo, gal 
pakeisti temą arba nieko neatsakyti. Nei vienas, nei kitas varian- 
tas neatrodė tinkamas. 

— Mano buvusysis. Prieš kelias savaites jis sa manim susi- 
siekė, pirmąkart per visą amžinybę. Jis dirbo Belgijoje, netoli 

Ipro, ir ten jie rado palaikus - kareivio palaikus. Radęs Esteros 
laiškus, kreipėsi į mane. 

- Jūsų buvusysis? Rimtas, ar tik šiaip? 

— O, neabejotinai rimtas. Draugai niršo ant manęs, kad suti- 
kau ten važiuoti. Bet mane sudomino tema. Tikrai. Buvau tokia 
užslopusi nuo... na, kurį laiką. Vėl turėti už ko nusitverti, turėti 
darbo pagrindą, tai buvo... tai, ko man reikėjo, - nėmaž neišsisu- 
kinėdama išklojo Li. - 

Kurį laiką jiedu tylėdami stovėjo prie savo automobilių. 
Markas raukydamasis galvojo. 

— Žinai, tai turėtų būti panašu į netekties išgyvenimą. Kai 
nutrauki ryšius su ilgalaikiu partneriu. Manau, tenka pereiti tuos 
pačius etapus - šoką, neigimą, pyktį, depresiją, susitaikymą... 

— Tikrai? Aš ne visai tuo tikiu. Šiaip ar taip, miręs žmogus 
negali po pusmečio vėl įsibrauti į tavo gyvenimą ir išspirti iš nu- 
sistovėjusių vėžių. — Ji papurtė galvą. 

- Žinoma, žinoma. Sakyčiau, geriau jų nebesusitikti, kol ne- 
perėjai per visa tai ir neišlipai į kitą krantą, - atsargiai tarė jis. 

— Dabar tu kalbi kaip Semė. Mano geriausia draugė, - paaiški- 
no Li. Kelias akimirkas ji įdėmiai žvelgė į judrią gatvę, šnairuoda- 
ma į prošal lekiančius automobilius. - Bet toks jau tas gyvenimas, 
sakyčiau. - Ji patraukė pečiais. - Patys puikiausi planai ir visa kita. 

— Atsiprašau. Tai ne mano reikalas. - Markas, žiūrėdamas į 
šalį, išsitraukė iš kišenės automobilio raktus. 

— Viskas gerai, - pasakė Li ir pakeitė temą: - Markai, grįžtant 
prie to, ką sakė tavo tėtis, — ar tikrai manai, kad klebonijoje būta 
žmogžudystės? 

Jis pakėlė antakius. Saulės šviesoje jo pilkos akys atrodė 
blyškios, žvilgančios ir kietos kaip poliruotas granitas. 

- Jei taip ir buvo, nieko nesu apie tai girdėjęs. 

— Bet jis sakė, kad tai buvo didelė šeimos paslaptis. 

— Taip pat jis manė, kad tu esi Mendė Rais-Deivis.. 

— Taip, bet jei vis dėlto žmogžudystės būta? To būtų pakakę 
Esterai parašyti tokius laiškus, argi ne? Ji vis mini kaltės jausmą, 
nusikaltimą ir kad jos tylėjimas daro ją bendrininke, tiesa? O tie 
kažkokie radiniai bibliotekoje? 

- Žinoma, to būtų pakakę. Bet lygiai įmanoma, kad tėtis pri- 
siminė epizodą iš „Inspektoriaus Morso“" 

- Aš taip nemanau. Jis atrodė... išties įsitikinęs. Susijaudinęs, 
koks turėtų būti vaikas, nugirdęs suaugusiuosius kalbant apie ką 
nors panašaus. 

— Ką gi, tai kas, tavo manymu, buvo nužudytas? 

— Neturiu supratimo. Bet ketinu išsiaiškinti. 

— Gal kiek pasivaikščiokim? Man praverstų truputis gryno 
oro, - pasiūlė jis. 

Jiedu pasuko į pietus vedančia pagrindine gatve, kirto ge- 
ležinkelio bėgius ir nuėjo pakrantės taku palei kanalą. Tyliai ir 
vienodai pro šalį sruvo drumstas žalsvas vanduo. Take buvo 
pilna dviratininkų, bėgikų, šunų vedžiotojų ir jaunų mamyčių. 
Lyg susitarę jiedu žengė į rytus, vėl atgal, Šaltųjų Uosių Giraitės 
kryptimi. Saulė išbalino akvarelinį dangų ir pęrsmelkė gamto- 
vaizdį staigia kaitra, nuo kurios oras pasidarė šiltas ir drėgnas. 
Li nusivilko megztinį ir apsirišo aplink liemenį, tačiau Markas jį 
atrišo ir persimetė per petį. 

— Šitaip tu jį sugadinsi. Ištampysi rankoves, — išsiblaškęs 
tarstelėjo jis. 


* Mandy Rice-Davies (1944-2014) - britų modelis ir šou aktorė, Christine Keeler draugė. 
** Populiarus britų detektyvinis serialas. 

- Atsiprašau, - suglumusi pasakė Li. 

Netoliese buvo prišvartuotos kelios siauros valtys, bet jie 
greit paliko jas užpakaly ir žengė tolyn, apsupti vešlios augalijos. 
Medžiai šiaurinėje kanalo pusėje, išstypusių rudų stiebų laukai 
aukštumo sulig jų pečiais — pietinėje. Vėjelis sukiojo geltonus 
žirginius, ir kiekviena šakelė baigėsi švytinčiu pumpuru it iš vaš- 
ko, pasirengusiu išsprogti. Ir kaštonai buvo bepražystantys - ant 
jaunų žalių, aukštų kaip žvakidės kotų glūdėjo baltų, dar lau- 
kiančių išsiskleisti žiedų pumpurai. Į vakarus praskriejęs vėjas 
suraibino vandens paviršių, sukeldamas regimybę, kad jie eina 
sparčiau nei iš tikrųjų. 

Nuėję maždaug mylią už miesto, jie pasuko į pietus ir kir- 
to lauką netoli kaimo, kur vandens srovė šakojosi į tvarkingas 
dirbtines iškasas tarp žvyrduobių tvenkinių. Jie stebėjo vandens 
paukščius, besimarkstančius nuo saulės atspindžių vandens 
paviršiuje. Nesimatė jokių kitų žmonių, nebuvo girdėti jokio 
triukšmo. 

— Keista pagalvojus, kaip labai viskas čia pasikeitė nuo tavo 
prosenelės laikų. Nebuvo jokių tvenkinių. A4 kelias buvo tie- 
siog Londono kelias, ir jame kažin ar buvo kitokio transporto 
nei arklių tempiami vežimai, - tarė Li. Ji jautėsi tokia artima anai 
moteriai, kai perskaitė jos laiškus. Kone galėjo girdėti jos balsą. 
Paskui apsidairė aplinkui ir pasijuto nutolusi per šimtą metų, 
esanti kitame pasaulyje. - Ir „mėlynųjų apsiaustų“ mokykla, pil- 
na vaikų ir gyvybės. Ar ne liūdnai šiandien ji atrodė? Sėdėti ten 
ir klausytis to pro šalį dundančio eismo. 

— Na, miesto taryba kaip tik ir bando keisti padėtį. Dabar 
tai irgi labdaros veiklai patikėta nuosavybė, ir jie kaupia lėšas jai 
išplėsti ir naudoti bendruomenės reikmėms, - išsiblaškęs atsakė 

Markas, nuskindamas aukštą žolės stiebą ir nykščio nagu krapš- 
tinėdamas sausas pernykštes sėklas. 

Aukštai virš galvų ratus suko pora suopių. Trumpą mirksnį 
vėjas atnešė jų silpnus klykius ir vėl nupūtė tolyn. 

— Ar yra kokių nors Esteros fotografijų? Arba Alberto? Tuo- 
se namuose? - staiga paklausė Li. 

— Ne, nemanau. Apgailestauju. Lyg ir prisimenu šį tą iš vai- 
kystės, bet... Jau daug metų jų nemačiau. Galimas daiktas, kad 
tėtis jų atsikratė. Kai prasidėjo demencija, jis padarė kai kurių 
keistų dalykų. Galėtume paieškoti, jei nori? - pasiūlė jis. 

Li linktelėjo. Ji jau sudėstė savo dėlionę, nors tuščių tarpų 
ten liko daugiau nei užpildytų. Ilgas straipsnis su iliustracijomis 
ir laiškų ištraukomis. Viską išdėstantis be pagražinimų, viską pa- 
aiškinantis. Per daug nė negalvodama Li jautė, jog padarys tai 
dėl Esteros Kaning, ir tai bus paslauga seniai mirusiam nepažįs- 
tamajam. 

— Kaip tai prasidėjo? Jo demencija? — atsargiai paklausė ji. 

Markas lėtai, giliai atsiduso. 

— Palaipsniui. Maždaug tuo metu, kai įstojau į universitetą. Tai 
ir buvo paskutinis tarpsnis, kai jis dar buvo toks kaip visuomet. Ir 
mama dar buvo gyva - jiedu taip tuo džiaugėsi. Niekam nė į galvą 
nebuvo atėję, kad aš baigsiu A lygiu. - Jis kreivai šyptelėjo. 

— Kodėl, ar mokykloje buvai padauža? 

— Ne, aš buvau droviausias iš visų. Mat aš disleksikas, o mo- 
kykla, kurioje mokiausi, nepripažino disleksijos. 

— A, suprantu. Tai bent pažangus mąstymas. 

— Tai jau tikrai. Bet skaičiai... su skaičiais aš susidoroju. Taigi, 
ėmiausi matematikos, paskui įsitraukiau į investicijas... visa tai 
davė geresnių rezultatų, nei kas būtų tikėjęsis, ir jie buvo tokie 

laimingi dėl manęs. Kai buvau bebaigiantis studijas, tėtis pra- 
dėjo užmiršti žodžius. Užstrigdavo vidury sakinio, mėgindamas 
rasti kitą žodį. Ir ne kokius sunkius žodžius pamiršdavo. „Auto- 
mobilis“ arba „tuomet“, arba „vasaris“. Tie atsitiktiniai žodeliai 
nuojo tiesiog pabėgdavo. Pirmuosius porą metų visi iš to juokė- 
mės, - niūriai pasakė jis. 

Li nesumetė, ką atsakyti. 

- Bent jau, - neryžtingai pradėjo ji, - bent jau slaugos namai 
daro gerą įspūdį. Žmogus prisiklausai tokių siaubingų istorijų... 
tu nors radai jam švarią, draugišką vietą, kur juo rūpinamasi, — 
išdrįso ji. 

— Kartais manau, kad mirti jam būtų buvę geriau, - tyliai 
tarė Markas. 

— Nesakyk taip, - susiraukė Li. - Tu nežinai, ką jis galvoja, — 
galimas daiktas, didelę laiko dalį jis yra visiškai patenkintas. 

- Artikrai taip manai? - paklausė jis su vos juntama nevilties 
gaidele balse. 

Jie liovėsi eiti ir atsisuko vienas į kitą. 

— Taip, manau. Žinoma, neteisinga vadinti tai palaima, ta- 
čiau demencija sergantis žmogus bent nežino apie tai. Bent di- 
džiumą laiko, - švelniai pasakė ji. 

— Labai neteisinga vadinti tai palaima, - liūdnai pastebėjo 
Markas. - Tiesiog aš... kai tik aplankau tėtį, leidžiuosi užvaldo- 
mas... niekingų minčių. Kodėl jis? Kodėl taip anksti? Ką gi jis 
padarė, kad šito užsitarnavo? 

— Nemanau, kad tai kaip nors susiję. Nebent tu tiki karma. 
Aš tai tikrai ne, - tvirtai pabrėžė Li. Markas iš lėto linktelėjo, o jo 
veidas atrodė toks nukamuotas, kad jai sumaudė širdį iš ūmios 
užuojautos, ir ji trumpam prisilietė jo rankos, braukdama nykščiu 

jam per krumplius. - Tiek to. Eime, paieškosime fotografijų, — 
paragino ji. 

Jiedu grįžo į Tačamą prie savo automobilių ir nuvažiavo į se- 
nąją kleboniją. Išsivirė kavos ir pradėjo naršyti po namus, ieško- 
dami šeimos nuotraukų. Li pagalvojo apie dėžes palėpės kam- 
bariuose, tačiau po valandos bevaisio triūso tebuvo apieškojusi 
mažą jų dalį, ir jai perštėjo nosis bei akys. Ji pasidavė ir nulipo 
žemyn, dulkėtais džinsais ir nešvariais pirštais. Bibliotekoje jiedu 
nesivaržydami išgriozdė daug didžiojo rašomojo stalo stalčių, 
bet veltui. 

— Kai ką turiu, - pranešė Markas, leisdamasis išklerusiomis 
kopėčiomis, pritvirtintomis prie bėgio, kuriuo galėjai apvažiuo- 
ti aplink kambarį ir pasiekti viršutines lentynas. 

— Ką radai? 

— Nieko labai ypatingo - tai Tomas, mano senelis. Kai dar 
buvo jaunas. - Markas padavė jai apdulkėjusią fotografiją apiru- 
siuose odiniuose rėmeliuose, ir Li nekantriai ją stvėrė. 

— Tai čia Esteros sūnus. Tas, apie kurį ji pasakoja laiškuo- 
se, - ji nubraukė nuo stiklo dulkes ir gerai įsižiūrėjo į nuotrauką. 
Solidus pailgas veidas, vidutinio rusvumo plaukai, sušukuoti 
aukštyn nuo kaktos, gilios rudos akys ir vos regima šypsena. Jo 
oda buvo visiškai lygi, be raukšlių. - Visai gražus, - pastebėjo 
ji. - Ar manai, kad atsigimęs į Esterą? 

— Manau, kad mes galime tik spėlioti. Aš tiesiog neprisime- 
nu, kaip atrodė mano proseneliai fotografijose, - patraukė pe- 
čiais Markas. 

— Na, bent jau šį tą turime. Ar galiu ją nuskenuoti? Būtų pui- 
ku įdėti į mano straipsnį, ypač dėl to, kad jis minimas abiejuose 
laiškuose. 

— Aišku, gali. 

Kai už lango pradėjo temti, jiedu liovėsi ieškoti ir kaip su- 
sitarę įsitaisė priešpriešiais sustatytuose krėsluose paskaity- 
ti. Li antrą kartą permetė akimis vikaro brošiūrą. Stilius buvo 
įmantrus ir kupinas ugningų pagyrų, švelniai tariant. Iš kiek- 
vieno puslapio švietė karštas vikaro susižavėjimas tais jo vadi- 
namaisiais elementalais, lygiai kaip ir Robinu Darentu, „iškiliu 
ir mokytu teosofu , parodžiusiu juos pasauliui. Jis rašė taip, lyg 
iš dangaus ant jo būtų nužengusi spindinčių angelų minia, o ne 
pluoštelis padrikų fotografijų, vaizduojančių merginą balta suk- 
nele. Ji vėl atidžiai įsižiūrėjo į tariamą elementalą, stengdamasi 
grūdėtoje veido dėmėje įžvelgti kokius nors bruožus. Kuo ilgiau 
jas tyrinėjo, tuo labiau jai atrodė, jog šokį vaizduojančioje foto- 
grafijoje figūrai ant kaktos įžiūri ploną tamsią liniją. - 

— Tai perukas! - paskelbė ji, pakeldama akis į Marką ir rody- 
dama, ką pastebėjusi. 

Markas kietai miegojo, atrėmęs pakreiptą galvą į krėslo at- 
kaltę, sučiaupęs lūpas, atšiauriai suraukęs antakius. Kurį laiką Li 
stebėjo jį - matė ant smakro šerių ir smilkiniuose prasimušan- 
čią žilę, niūrius šešėlius po skruostikauliais, negilią vagelę sma- 
kre. Rankomis apsiglėbęs prisitrauktus kaulėtus kelius atrodė 
nelyginant slėpynes žaidžiantis vaikas. Atsistojus už kėdės jo 
nė matyti nepamatytum. Kojinės prie pirštų buvo skylėtos. Jis 
alsavo lėtai, giliai ir tokiu pat taisyklingu ritmu, kokiu plakė Li 
širdis. Kažkuo labai raminantis ir malonus buvo tas miegančiojo 
stebėjimas. Li pati sau nusišypsojo, brūkštelėjo jam raštelį ir pa- 
liko ant jo krėslo ranktūrio. Grįšiu vakarienės - ne omletų, dėkui. 
Tyliai pakilo ir išėjo į lauką. 

Vakaras buvo gaivus ir giedras, dangus po saulėlydžio nusidažė 
blyškia turkio spalva, aukštai kaip sidabrinė moneta kilo mė- 
nulis. Nors ir buvo vėsu, oras dvelkė švelnia drėgme. Žalumos 
dvelksmas, palengva kylantis iš pilkų ir rudų žiemiškų kvapų. 
Li grįžo į senąją kleboniją pėsčiomis, pasitikrindama žemėla- 
pyje kelią per laukus nuo pakrantės tako. Jos auliniai buvo šlapi 
nuo rasos, priešais ant žemės virpčiojo jos žibintuvėlio spin- 
dulys. Iš toliau dėl viduje degančių šviesų gerai matėsi namas, 
stovintis vienas kaimo pakrašty. Ji kiek pastovėjo, mažumėlę 
uždususi nuo spartaus ėjimo. Kažin, ar Estera Kaning kada 
nors matė šitą vaizdą? Arba Robinas Darentas? Greičiausiai 
ne. Greičiausiai nebuvo priimta klaidžioti laukais sutemus, jei 
esi Edvardo laikų vikaro žmona arba namų svečias. Tačiau Li 
vis tiek stabtelėjo, žvelgdama į namą, ir po šiokių tokių pa- 
stangų įsivaizdavo atsidūrusi praeityje. Atidaro duris ir randa 
namus šiltus ir kupinus gyvybės, švarius, linksmus. Gal pasitiktų 
pianino garsai, balsai už svetainės durų, iš virtuvės apačioje 
laiptais ataidintys juoko atbalsiai. Tačiau ji save sustabdė. Ne 
tokius namus galiausiai matė Estera Kaning. Ji rašė apie šešė- 
lius ir paslaptis. Rašė taip, lyg namai būtų tapę jai kalėjimu, 
lyg ji būtų jų bijojusi, bijojusi kažko juose. Li kiek sudrebėjo 
ir greitai nužingsniavo likusį kelią, žiūrėdama sau po kojom 
tamsoje. 

Markas atidarė duris įprastai stipriai stumtelėdamas ir nusi- 
šypsojo, o iš vidaus atsklido ruošiamų valgių kvapai. 

— Man tikrai reikėtų įsukti lemputę, — ištarė jis vietoj pasi- 
sveikinimo. 

— Kažkas gardžiai kvepia. Ne kaip pridegęs omletas, - paste- 
bėjo Li. 

— Atskleisiu tau paslaptį — iš tiesų aš velnioniškai geras virė- 
jas. Aš tik... anksčiau nelabai stengiausi. 

— Taip ir įtariau, - nusišypsojo Li. 

— Na, prisipažinsiu, šiek tiek nustebau, kad įsisiūlei vakarie- 
nės po anos nesėkmės. 

— Atsiprašau. Ko gero, tai buvo storžieviška. Bet aš atsine- 
šiau vyno. 

Ji padavė jam butelį, ir jiedu nuėjo į virtuvę. Viryklė buvo 
įjungta, kampe šildytuvas pūtė karštą orą, tad patalpoje buvo 
šilta ir beveik jauku. Markas buvo užžiebęs kelias žvakes ir išdė- 
liojęs jas po virtuvę. 

- Ir dėl šilumos, ir dėl jaukumo, - kiek nesmagiai šyptelėjo 
jis. — Šiaip ar taip, pravers — atrodai sušalusi. 

— Aš čia pasivaikščiojau, - paaiškino Li, nusivilkdama kelis 
sluoksnius rūbų. 

— Tikrai? Kodėl? 

— Man tiesiog norėjosi. Nosies tiesumu eiti kur kas arčiau. 
Ir norėjau nupirkti vyno, - pasakė ji. Markas įdėmiai apžiūrėjo 
etiketę ant butelio. - O, ne - tu neišmanai apie vyną, tiesa? Čia 
tik pigus gėralas. 

Ji susiraukė. 

— Šiek tiek išmanau. Ir tai visai ne toks jau prastas vynas. 

— Viršutiniame stalčiuje yra kamščiatraukis, jei norėtum at- 
kimšti. 

Jis grįžo prie viryklės, o Li atkimšo vyną. Jo plaukai, neseniai 
ištrinkti, buvo dar drėgni, ir veidas atrodė mažumėlę nebe toks 
sukritęs, nebe toks griežtas. 

— Ar gerai snūstelėjai? - paklausė ji. 

— Neblogai. Bet per ilgai. Pabudau siaubingai skaudan- 

čiu sprandu ir nutirpusiomis kojomis. Reikėjo tau mane pa- 
žadinti. 

— Jokiu būdu. Atrodei labai jau mielas, susirangęs tame krės- 
le. Kaip miegapelė. 

— Nuostabu. Jaučiuosi kaip tikras vyras, - gailiai pasakė jis, ir 
Li nusišypsojo. - Kaip tau patinka kepsnys? 


Jiedu greit išbaigė Li atneštąjį vyną, ir Markas iš spintos po laip- 
tais paėmė dar. Jie valgė ir iki vėlumos kalbėjosi apie savo gy- 
venimus anksčiau, apie Esterą Kaning ir fėjų fotografijas, apie 
Marko šeimos istoriją. Sekdama jo pavyzdžiu, Li neužsiminė nei 
apie jo brolį, nei apie tėvą, kol jis pirmas apie tai neprašnekdavo, 
taip pat nė žodžiu neminėjo Rajano. Ir, nors greičiausiai tai te- 
buvo vaizduotės vaisius, jai dingojosi, kad jaučia šitoje patalpoje 
Rajano buvimą, jaučia juos sukant atsargius ratus apie visa tai, 
kas su juo susiję, kas tarp jųdviejų buvo įvykę. Tarytum Marko 
smalsumas būtų buvęs regimas, apčiuopiamas daiktas, žvalgantis 
ir tiriantis kambarį. Jo žvilgsnis buvo toks skvarbus, jog jai at- 
rodė - dar kiek, ir įsiskverbs į jos mintis, ir ji išduos visas paslaptis 
neištardama nė žodžio. 

— Buvo skanu. Visi prisiminimai apie omletą išgaravo iš at- 
minties. 

— Labai džiaugiuosi, - tarė Markas, vėl pripildamas jos taurę. 
"Li nugėrė gurkšnelį, > kaip alkoholis ją šildo, kaip da- 
rosi išglebusi. 

— Tai ką gi veiksi toliau? Kai baigsi... čia? - paklausė Li, norė- 
dama nutraukti tarp jų stojusią tylą, kuri jau ėmė slėgti. 

— Kai baigsiu lindėti čia ir laižytis žaizdas, nori pasakyti? - Jis 


kilstelėjo antakį. 

— Lindėti - tavo pasakymas, ne mano. 

- Ašiš tiesų... nežinau. Turbūt pasiieškosiu darbo. Kai viskas 
nurims. 

- "Tai kad ir nurimo, pats supranti. Suprantu, tau dar ne, bet 
aš nuoširdžiai sakiau tuomet, jog neturiu supratimo, kas tu toks, 
kai pirmąkart pasakei savo pavardę. Tik tiek, kad nudžiugau su- 
radusi nors ką iš Kaningų. 

— Taip, bet man susidarė įspūdis, kad pastaruoju metu ir pati 
buvai nuo visko atsijungusi. Iškritusi iš konteksto, kitaip sakant. 
Tik neįsižeisk, - tarė Markas, atsiprašomai pakeldamas ilgą ranką. 

Li paskersakiavo į jį, trumpą mirksnį susierzinusi, kad vėl yra 
tapusi šitokia permatoma. 

— Iš kur gali apie tai žinoti? 

— Toks tokį pažino. - Jis patraukė pečiais. - Bet gal tu ir teisi. 
Esu tikras, kad šitas spirginimas ant lėtos ugnies baigėsi. Tie- 
siog... aš to dar nejaučiu. Bet ketinu namą parduoti. Šitai jau nu- 
sprendžiau. 

— O, - ištarė Li, jausdama liūdesio dygtelėjimą, nors ir nesu- 
mojo, kokią iš viso teisę turi jausti kažką panašaus. 

— Ar papasakosi man apie tai? Apie savo karo žaizdas - dėl 
ko tavo veidas kartais suakmenėja? — paklausė jis švelniai ir pri- 
mMygtinai. 

— Tikrai? — nerūpestingai atsiliepė ji, žvelgdama į šalį. 

— Pati žinai, kad taip. Liaukis, Li. - Jis pakreipė galvą, steng- 
damasis sugauti jos žvilgsnį. 

Li atsiduso, patraukė pečiais. 

— Kad nėra ką pasakoti. Praeitais metais išsiskyriau su vaiki- 
nu. Šiek tiek įdaužta širdis. Ne visai atsikračiau emocinio bagažo 
ir panašūs pliurpalai... 

— Arjis permiegojo su kita? 

— Aš tikrai nenoriu apie tai kalbėti, - atrėžė ji aštriau, nei 
buvo ketinusi. 

Kažkodėl aptarinėti Rajaną su Marku buvo nepakenčiama. 
Jai kilo noras pašokti nuo stalo ir bėgti, susiėmus rankomis už 
galvos. Bet ko jai gėdytis? Kodėl būtent ji turi taip jaustis — 
slėptis tamsiose pakampėse, kad niekas niekada nebegalėtų jos 
pamatyti ar paliesti? Nes aš apsigavau. Nes esu nelemta, nelemta 
kvailė, atsakė ji pati sau. Nes aš jį tebemyliu. 

- Štai, matai? Nėra taip paprasta. Žmonės šiais laikais priva- 
lėtų išdrįsti išsikalbėti apie viską iki galo, - sumurmėjo Markas, 
atidžiai ją stebėdamas. 

Raukdama antakius, Li pasižiūrėjo į jį ir rūpestingai pasvėrė 
savo atsakymą. 

— Aš kalbėjausi apie tai su visais be išimties po tų įvykių. 
"Taip, jis permiegojo su kita, bet tai buvo kur kas blogiau, nei 
galima spręsti iš šitos paprastos frazės. Prieš kurį laiką negalė- 
jau susilaikyti apie tai nekalbėjusi, tarsi tai galėtų... paveikti tą 
situaciją, kurioje buvau. Tačiau dabar... dabar, manau, nebela- 
bai ką dar galima pasakyti. O jei ką nors ir sakau, tai mane... 
įsiutina, — ji kiek galėdama stengėsi paaiškinti. Markas nieko 
neatsakė. Jų rankos, sudėtos ant juodu skiriančio stalo, gulėjo 
viena nuo kitos per porą colių, pirštai buvo sulenkti. - O kaip 
tu? Ar išsikalbėjai... apie tai, kas atsitiko tavo broliui? — Vos tai 
ištarusi Li pasigailėjo savo žodžių. Paminėjus brolį, Markas 
greit nusisuko tarsi ji būtų jam sudavusi. - Atsiprašau, - sku- 
biai tarė ji. - Man nederėjo šito sakyti. Tai... visiškai kas kita, 
aš suprantu. 


vov 


— Kaip tu gali suprasti? — pasakė jis liūdnai, bet ne priešiš- 

kai. - Kaip gali kas nors suprasti? Aš supratimo apie tai neturė- 
jau, kol viso to neišgyvenau. 

— Tu teisus. Aš nesuprantu, - atgailaudama pasakė Li. Ji ne- 
jaukiai nurijo kaltės gumulą. 

— Aš su niekuo apie tai nesikalbėjau. Ir su kuo gi man kalbė- 
tis? Su tėčiu? 

— O draugai? 

— Jie pasitraukė, kone visi. Jiems buvo... per daug, - jis dar 
įsipylė vyno. - Jie jautėsi nepatogiai. 

Po jo žodžių stojusioje tyloje žvakės lyg susitarusios smagiai 
suvirpčiojo, blaškomos po virtuvę šliaužiojančių skersvėjų. 

— Tu gali... pasipasakoti man. Jei nori, - pasakė Li. 

— Betgi tu jau Žinai, ar ne? — atžariai atkirto Markas. 

- Žinau tai, ką rašė laikraščiai. Aš nežinau tiesos. Nežinau, 
kaip viskas iš tiesų buvo. 

— O nori žinoti? 

- Jei tu nori papasakoti, - tarė ji. 

Markas pažvelgė į šalį, į tamsų lango stiklą ir savo neryš- 
kų atspindį jame. Li pamatė, kad jam po akimi vėl sutrukčio- 
jo raumuo, jis mėšlungiškai sukando žandikaulius. Vien tik 
mintis, kad galima apie tai kalbėti, sukėlė tokią kūno reakciją. 
Instinktyviai ji ištiesė ranką ir spustelėjo jo ranką. Po drabužių 
sluoksniais kūnas buvo kietas ir nepasiduodantis. Oda aptrauk- 
tos sausgyslės ir kaulai, ir kiekvienoje skaiduloje pulsuojanti 
įtampa. 

— Neprivalai to daryti, - pasakė ji. 

- Žinau. Bet blogiau nebegali būti, ir gal pasijusiu geriau... 
Nenutuokiu, kiek perskaitei laikraščiuose, tad tiesiog pradė- 
siu nuo pradžių. Mano vyresnysis brolis Džeimsas buvo mano 

didvyris, kai buvome vaikai. Jis buvo tiesiog tipiškiausias ge- 
rasis didysis brolis. Padėjo man konstruoti lėktuvų modelius, 
mokė, kaip mėtyti kriketo kamuolį, kaip šaudyti iš orinio šau- 
tuvo. Kaip užkalbinti mergaites — labai nevykusiai, turiu pri- 
pažinti. Manau, mudviejų amžiaus skirtumas buvo užtektinai 
didelis, kad nebereikėtų tarpusavyje konkuruoti. Nedaug ir 
pešėmės. Jis buvo penkeriais metais už mane vyresnis. Ne- 
svarbu. Aš jį labai mylėjau. Mudu likome artimi ir tada, kai 
suaugome ir išėjome iš namų. Pamilau ir jo žmoną, kai jiedu 
prieš penkiolika metų susituokė. Su moterimis, sakyčiau, jis 
visuomet buvo šiek tiek storžieviškas. Ne specialiai... tiesiog 
jis traukė jas, ir jam būdavo sunku joms atsispirti. Turėjo ilgą 
virtinę merginų ir kartais pernelyg su jomis susipainiodavo, 
tačiau Karena buvo kitokia. Ji kaipmat jį perprato ir leido jam 
suprasti, jog nesitaikstys su jokiomis jo kvailystėmis. Ji kata- 
likė, taigi jie nieko nelaukdami susituokė, ir nuoširdžiai galiu 
pasakyti — dar niekad jis nebuvo toks laimingas. Darbe jam 
sekėsi puikiai — jis buvo teisininkas, gerai uždirbo. Pasigirdo 
kalbų, kad pakvies jį būti partneriu. Gimė vaikai, viskas ėjosi 
kuo geriausiai. Namų židinio palaima. Aš ten nuvažiuodavau 
per kiekvienas Kalėdas, mama su tėčiu irgi. Jam tai labai pa- 
tikdavo — mėgo pasipuikuoti svetingo šeimininko vaidmeniu, 
apsupti mus vaišingumu. 

Paskui jis susirgo. Pradėjo netekti pusiausvyros — kai ku- 
riom dienom būdavo blogiau nei kitom. Pasidarė paniuręs ir 
išsiblaškęs, o tai buvo neabejotinas požymis, jog kažkas blo- 
gai. Džeimsas visuomet būdavo linksmas. Ir ko gi ne? Jo gyve- 
nimas susiklostė puikiai. - Markas nutilo, sukdamas priešais 
save taurę —- pamažu pamažu, prieš laikrodžio rodyklę. Taurės 

kojelė ant stalo vibravo, ir nuo to Li nugara perbėgo šiurpuliu- 
kai. - Jį ištikdavo nepaaiškinami skausmai, stingdavo sąnariai. 
Nebepajėgdavo suimti daiktų. Pasidarė nerangus, nuolat su- 
klupdavo. Vis springdavo maistu... kartais net kai nevalgydavo, 
tiesiog Žiūrėdamas televizorių... springdavo savo paties seilė- 
mis. Paskui pradėjo nebeaiškiai kalbėti. Galiausiai nuėjo pas 
gydytoją. Atidėliojo iki paskutiniosios, kaip būdinga vyrams. 
Ypač tokiam, kuris per visą gyvenimą nė vienos dienos nebuvo 
atsiprašęs iš darbo dėl ligos. Jie padarė jam galybes tyrimų ir aš 
tikėjausi, kad galiausiai jis pasakys, esą jam vidinės ausies už- 
degimas ar kraujotakos sutrikimai. Ar, blogiausiu atveju, koks 
bjaurus užsitęsęs virusas. Tačiau tai buvo motorinė neuroninė 
liga. Diagnozė jį pribloškė — pribloškė mus visus. Amiotrofinė 
lateralinė sklerozė, tiksliau sakant. Galima gyvenimo trukmė 
nuo trejų iki penkerių metų. Praėjus devyniems mėnesiams po 
diagnozės Džeimsas jau sėdėjo invalido vežimėlyje. Vyrukas, 
ketverius metus iš eilės laimėjęs teniso klubo turnyrą ir turintis 
tris mažamečius vaikus. 

Markas pakėlė akis į Li. Toji buvo paliovusi čiupinėti savo 
vyno taurę ir klausėsi su nebylia kančia. Neturėjo ką sakyti, ne- 
turėjo ką daryti. Ji jautėsi belaisvė prie šito stalo, įkalinta neiš- 
vengiamos pasakojimo nelemties. 

- Ir jis žinojo... jis žinojo, kokia bus pabaiga. Šlapimo ir iš- 
matų nelaikymas. Negalėjimas kalbėti, valgyti, nieko daryti. 
Lėtas merdėjimas. Jis nyko stačiai mūsų akyse... kiekvienąkart, 
kai jį matydavau... - Markas papurtė galvą, mėšlungiškai nurijo 
seiles. — Aš žinojau, ko jis ruošiasi mūsų paprašyti. Vieną po- 
pietę jis pasikvietė Kareną ir mane; vaikus išsiuntė. Ir pasakė 
mudviem, žmonėms, visame pasaulyje labiausiai jį mylintiems, 

kad nori mirti. Karena pakvaišo. Išvadino jį bailiu, ir dar blo- 
giau — kad jis nenorįs kovoti, kad pasiduodantis. Apkaltino jį, 
kad palieka ją ir vaikus. Dieve, ji prišnekėjo siaubingų dalykų! 
Pamaniau, ji tiesiog... paklaiko iš sielvarto. Maniau, pakeis savo 
požiūrį. Nes iš pat pradžių to troškau. Aš nenorėjau jo prarasti — 
kaži ką būčiau padaręs, kad jį išsaugočiau. Bet išsaugoti nebuvo 
galimybių — ir jis, ir aš tai žinojome. Ir būčiau bet ką padaręs, 
kad tik nutraukčiau jo kančias. Maniau, Karena galiausiai tą 
pripažins, bet... ne. Ji buvo nepalenkiama. Savižudybė jai buvo 
nepriimtina, žinoma, ir žmogžudystė. Taip ji mane išvadino, kai 
stengiausi ją įtikinti. Žudiku. 

Praėjo dar šeši mėnesiai, ir nors apie tai nekalbėjome, tai 
tvyrojo tarp mūsų. Kiekvieną kartą, kai ateidavau. Kiekvieną 
kartą Karenos akyse būdavo tas žvilgsnis — tas siaubingas, pik- 
tas, perspėjantis žvilgsnis. Įspėjantis mane apie tai neužsiminti. 
Ir kiekvieną kartą, kai būdavau vienas su Džeimsu, jis maldavo 
padėti jam. Tuomet jau nebegalėdavo vienas nei atsisėsti į krės- 
lą, nei atsistoti. Į namus keturiskart per dieną ateidavo slaugy- 
tojai. Ėmė pildytis jo baisiausias košmaras. - Markas vėl nutilo, 
akimirkai ranka užsiėmė burną, tarsi nenorėdamas leisti ištrūkti 
žodžiams. - Aš parašiau laiškus, kur išdėsčiau, jog toks yra jo 
noras, o aš tik darau tai, ko jis manęs maldauja padaryti. Jis kaip 
beįstengdamas juos pasirašė. Vieną rytą ypač švelniai atsisvei- 
kino su vaikais, prieš jiems išeinant į mokyklą. Paskui, kai Ka- 
rena išvažiavo jų paimti, aš daviau jam migdomųjų. Tiek, kiek 
jis įstengė nuryti. Pirkau juos internetu... Dievas žino, kas juose 
buvo. Bet jie suveikė. Jis... mirė. Jis mirė. 

— Markai, man taip gaila... 

— Dar neišgirdai svarbiausios dalies. Karena sureagavo... 


372 


Katherine Webb + Nematomieji 


kaip ir reikėjo tikėtis, sakyčiau. Maža to, kai jai parodžiau laiš- 
kus, ji juos suplėšė. Tai mano kvaila klaida, reikėjo pasidaryti 
kopijas. Ji juos sunaikino ir nuėjo tiesiai į policiją pranešti apie 
nužudymą. Aš tiesiog nežinau... Nežinau, kodėl ji taip elgėsi! 
Aš vis dar nesuprantu... kaip ji galėjo šitaip viską paneigti ir 
nežinoti giliai širdyje, kad Džeimsas šito norėjo. Kad tai buvo 
geriausias, švelniausias dalykas, ką galima buvo jam padaryti. 
Paskui buvo perskaitytas jo testamentas, kuriuo jis visus pini- 
gus paliko man, - kad dar palaikyčiau tėtį namuose ir nerei- 
kėtų parduoti namo. Kai apie tai suuodė spauda, jie sudraskė 
mane į gabalus. 

— Tačiau teismas baigėsi beveik nė neprasidėjęs... visi supra- 
to, kad tu veikei grynai iš užuojautos. Teisėjas net pasakė, kad 
byla išvis neturėjo pasiekti teismo... - 

— Pasakyk tai Karenai ir vaikams. Ir žurnalistams su jų pra- 
keiktom antraštėm „Kainas ir Abelis“. Ji prišnekėjo vaikams 
siaubingų dalykų, Li. Aš nežinau, ar dar kada su jais pasimaty- 
siu. Ar jie kada nors man atleis. 

- Bet... argi jie nežinojo, kad jis merdi? Ar nežinojo? 

- Negaliu tiksliai pasakyti. Niekad su jais apie tai nekalbė- 
jau... Karena man pasakė, kad pasirūpins tuo. Taigi aš nežinau. 
Nežinau. 

— Bet... kai jie užaugs, kai patys supras, koks jis buvo ligonis... 
esu tikra, jie panorės su tavim susitikti, — pabandė ji. 

— Ką gi. Manau, tik laikas viską parodys. Taigi dabar esame 
tik mudu, aš ir tėtis. Jis vienintelis man likęs artimas žmogus. 
Kuris dar nori su manimi kalbėtis. Kartais. 

— Tai siaubinga, Markai. Aš... aš tikrai nežinau, ką pasakyti, - 
bejėgiškai tarė Li. 

— Nėra ko sakyti. Bet dabar tu Žinai; ir norėčiau pasakyti, kad 
jaučiuosi geriau tau išsipasakojęs. Tačiau nieko panašaus. - Jis 
giliai atsikvėpė, išleido ilgą, trūkčiojantį atodūsį. 

— Tau dar gerokai per anksti tikėtis geresnės savijautos, - at- 
sargiai tarė ji. - Netekai brolio, o visas tas paskui užgriuvęs mėš- 
las nepaliko tau galimybės normaliai gedėti. 

— Na, bet dabar juk turiu tam laiko? Iš darbo mane atleido, 
savaime aišku. Pasakė, esą jau kuris laikas mano darbo rezultatai 
prastėjo ir kad tai neturi nieko bendra su nagrinėjama byla. Ne- 
sąmonė, ir tiek. 

— Mes galėtume paduoti juos į teismą, - pasakė Li. 

Mes. Kaip netikėtai tas žodis nuslydo jai nuo liežuvio. Jai net 
skrandį sutraukė, bet Markas, regis, neatkreipė dėmesio. 

— Kas iš to? Nenoriu nieko susigrąžinti. Nieko iš senojo gy- 
venimo. Kaipgi galima grįžti atgal? Kai viskas suniokota? Tie- 
siog reikia pradėti iš naujo. Tarkim, apsigyventi kitur. Susirasti 
naują darbą, - tarė Markas, pagaliau siurbtelėdamas iš savo 
taurės. 

— Taip, turi pradėti viską iš naujo, - pritarė Li. 

Raukšlės jo veide buvo pradingusios, jas išlygino guodžian- 
tis žvakių švytėjimas. Ji suėmė ant stalo gulinčias jo rankas, vien 
norėdama trumpai palaikyti, suteikti stiprybės per tą gyvo žmo- 
gaus prisilytėjimą. Tačiau Markas tvirtai suspaudė jos pirštus ir 
nebepaleido. Li sutiko jo atkaklų žvilgsnį, ir skausmas, kurį dėl 
jo išgyveno, pasikeitė, virto kažkuo panašiu į baimę. 

— Pasilik šiąnakt, — tarė jis. 

Li prasižiojo, bet neišspaudė nė žodžio, o jos širdis atsidū- 
rė kažkur gerklėje, dusino. Tyla užsitęsė, ir Markas paleido jos 
rankas. 

— Čiagi pilna miegamųjų, —- nesmagiai pasakė. 

Li giliai įkvėpė, stengdamasi susitvardyti. 

— Galiu grįžti į užeigą. Ne taip ir toli, - tarė. 

Marko lūpos truktelėjo, ir jis vos įžiūrimai šyptelėjo. 
— Žinoma, - sutiko. 


Rytą Li atsikėlė anksti ir gėrė kavą, stovėdama prie lango savo 
kambaryje „Siūbuojančio tilto“ užeigoje. Lango stiklas pernakt 
aprasojo nuo jos drėgnų iškvėpimų, o diena nedrąsiai žadėjo 
giedrą. Po vakarykščiai išgerto vyno jos galva buvo sunki ir 
maudė, irji niekaip negalėjo aiškiai surikiuoti minčių apie Marką 
ar apie tai, ką jis pasakė jai. Iš virtuvės sklido šurmulio garsai, 
skambčiojo metalo prikaistuviai ir stalo įrankiai. Šoninės kvapas, 
atsklidęs laiptais, pasiekė durų apačią, ir jos pilvas suurzgė, bet 
pusryčiams ji neturėjo laiko. 

Pusę dešimtos, vos atsidarius bibliotekai, Li jau buvo tenai. 
Jai parodė mikrokortų kolekciją ir kaip naudotis aparatais, ir ne- 
trukus ji jau naršė po šimto metų senumo vietinius laikraščius, 
lūkestingai dunksint širdžiai. Pasikliaudama nuojauta, ji pradėjo 
nuo tų metų, kai Robinas Darentas darė savo vėliau diskredi- 
tuotas fotografijas, ir, prisimindama Esteros laiškus, pasirinko 
vasaros mėnesius. Dar neprisikasusi iki 1911 metų rugpjūčio 
vidurio, ji netekusi amo nejučiom užsiėmė ranka burną. Ten 
buvo viskas, visa istorija, per kelias savaites nusitęsusi į tų metų 
rudenį. Ji vis skaitė ir skaitė, bandė užsirašyti į bloknotą keletą 
svarbiausių faktų, bet rašysena jos buvo nesuvaldoma, iškrikusi, 
vos perskaitoma. Šypsodamasi metė tą užsiėmimą ir išsitraukė 
telefoną. Nekreipdama dėmesio į šalia prie aparato besidarbuo- 

jančio lankytojo rūstų žvilgsnį ir nepritarimo garsus, ji surinko 
Marko numerį. 

— Li? Ar ką nors radai? — atsišaukė jis, ir iš kapotų jo žodžių 
Li atspėjo dviprasmiškumą, kokį ir pati jautė rytą. Kol kas atidė- 
jusi tą faktą į šalį, ji giliai įkvėpė. 

— Markai, aš radau viską. Čia viskas yra! Ir nuotraukos... pui- 
kiausios Esteros ir Alberto, ir teosofo nuotraukos... Viskas! 

— Tai kažko tikrai būta? Kada? 

— Tą vasarą - tą vasarą, apie kurią rašė Estera. 1911-ųjų va- 
sarą, — suspaustu iš susijaudinimo balsu pasakė Li. - Ir manau... 
manau, jog žinau, kodėl mūsų kareivis saugojo būtent tuos du 
Esteros laiškus... 

- Li, papasakok, kas atsitiko! Ar buvo žmogžudystė? 

— O, taip, žmogžudystė buvo. Klaiki ir žiauri. 

— Tai kas ten įvyko? Ką nužudė? Ir kas? - nekantravo Markas. 


II 


Rugpjūčio 4, 1911 
Mieliausioji Amelija, 


kaip norėčiau, kad tebebūtum čia, kad padėtum ir su- 
teiktum man stiprybės. Šitie namai nebėra jauki vieta. Gerai 
nė nežinau, nuo ko pradėti. Albertas. Albertas kaip nesavas. 
Jis keistas, nedraugiškas ir toks pasidavęs troškimui vėl iš- 
vysti pasigailėtinus elementalus, kad jo širdyje ir galvoje ne- 
beliko vietos nei man, nei parapijiečiams, nei jo pareigoms, 
nei dar kam nors. Valgo jis mažai, nebeliečia jokios mėsos, ir 
jau daug dienų nemačiau jo miegant. Jis įprato budėti prie 
apylinkės smuklių ir alinių ir pamokslauti praeiviams apie 
tai, kokie jie nuodėmingi. Ame! Aš tiesiog galvos netekau 
dėl viso šito! Tegaliu nuspėti vieną įmanomą šitų nerimą 
keliančių pokyčių priežastį - Robiną Darentą. Kuris vis 
dar gyvena pas mus po visų tų ilgų savaičių, nors niekuo ne- 
prisideda prie namų ūkio. Kai užsiminiau apie tai Berčiui, 

jis kone leido suprasti, kad jam tai juokinga. Kad aš jam 
juokinga. Jis apibūdina Darentą kaip „mūsų garbingąjį sve- 
čią“, ir, patikėk manim - labiau gerbti žmogaus jau turbūt 
neįmanoma. Kad ir ką ponas Darentas pasiūlytų, Albertas 
sutinka. Tiesiog taip paprastai. Tarytum mano brangusis 
vyras visiškai neteko proto! 

Ketė, mūsų tarnaitė, irgi kaip nesava. Albertas ją pamatė 
vienoje Tačamo aludėje ir pareiškė, kad už tokį nusižengimą 
ją būtina atleisti. Aš prieštaravau, užsistojau, nes jau buvau 
ėmusi mėgti ir branginti ją, tačiau jai leido pasilikti tik tuo- 
met, kai ją užsistojo Robinas Darentas. Albertas primygtinai 
reikalauja, kad nakčiai ji būtų užrakinama, taip ir daroma; 
bet aš suprantu, kad po kalėjimo Londone ji iš tiesų negali 
tverti uždaryta ir siaubingai nusimena kiekvienąsyk, kai du- 
rys uždaromos. Aš manau, kad tai žiaurus ir bereikalingas 
veiksmas, bet Albertas spiriasi, ir šį kartą Robinas neketina 
su juo ginčytis. Gal jį linksmina jos kančia. O! Žinau, kad 
rašau apie jį siaubingus dalykus, bet staiga supratau, jog ne- 
pasitikiu juo, nemėgstu jo ir nenoriu, kad jis čia būtų! 

Ketė mieste turi mylimąjį. Štai kodėl ji norėdavo vakarais 
išeiti - susitikti su juo. Kai jinai pirmąsyk apie tai užsiminė, 
pamaniau, kad tai su Robinu Darentu ji slaptai susitikinėja. 
Mačiau juodu kartu, kieme. Jie labai familiariai kalbėjosi. 
Bet jis primygtinai tvirtina nieko apie tai nežinantis, ir aš, 
tiesą sakant, negaliu įsivaizduoti, kad Ketė juo domėtųsi. Gal 
dėl to ją taip užjaučiu, nes jei ji myli tą vyrą taip, kaip aš 
myliu Bertį, tai uždaryti ją prieš jos valią iš mūsų pusės dar 
labiau nežmoniška. Pasiūliau, kad ji parašytų jam laiške- 
lį ir paaiškintų, kodėl nebeateina, bet ji man aiškina, jog jis 

nemoka skaityti. Koks jis turėtų būti vargšas. Pasistengiau, 
kad Albertas ničnieko apie tai nežinotų. Kai tokia jo dabar- 
tinė nuotaika, manau, jis nuvarytų juos tiesiai į bažnyčią ir 
sutuoktų, net jei daugių daugiausia jie sau leido bučinį ar 
rankų paspaudimą. Man net širdis plyšta nuo minties, kad.ir 
aš esu prisidėjusi prie jų atskyrimo. Nes ir aš taip jaučiuosi - 
atskirta nuo Alberto, nušalinta. Aš jo ilgiuosi, Ame! 

Nerašysiu čia visų smulkmenų, bet apytikriai prieš sa- 
vaitę, paskutinį kartą, kai Albertas buvo atsigulęs miegoti 
į mūsų lovą, kai kas atsitiko, kas man parodė, kaip turėtų 
vykti tai, ko dar niekad neįvyko tarp mudviejų kaip vyro 
ir žmonos. Šį kartą, tau neabejotinai palengvės tai išgirdus, 
aš pagaliau supratau. Tačiau vos padariusi šitą atradimą 
atsidūriau dar toliau nuo savo vyro nei bet kada anksčiau. 
Jis atšlijo nuo manęs su pasibjaurėjimu, Amelija. Nuo mano 
rankų prisilietimo. 

Štai. Kur link dabar man bepasukti? Nes aš žinau, nors 
ir negaliu tiksliai paaiškinti kaip, jog jeigu nuo šiol ir gali 
kaip nors pasitaisyti mano santykiai su Albertu, tai šito ne- 
gali įvykti, kol Robinas Darentas liks mūsų gyvenimuose ir 
po mūsų stogu. Kol jis yra čia, Alberto kaip ir nėra. Ar gal- 
būt nėra manęs. Ar aš suprantamai pasakiau? 

Ką gi. Turbūt perskaitei laikraštyje apie mūsų elementa- 
lus? Kaip suprantu, pora šalies laikraščių ruošiasi perspaus- 
dinti tą pasakojimą, kai mūsų vietinį laikraštį po nuotrau- 
kų išspausdinimo užgriuvo laiškų lavina. Regis, labai daug 
kas reaguoja į fotografijas taip pat kaip tu, Ame. Darentas 
dar turi gauti oficialų pritarimą iš Teosofų draugijos, tai jį 
baisiausiai erzina. Jis prašo jų atsiųsti liudininkų, kai darys 

kitas fotografijas, kad įrodytų jų tikrumą. Iš kur aš visa tai 
žinau? Ogi klausiausi prie durų, mieloji sesute. Taip, savo 
pačios namuose! Alberto brošiūrai sekasi ne taip gerai. Jam 
dar reikia susirasti knygyną, kuris sutiktų priimti jų partiją, 
ir jis įdėjo skelbimą į laikraštį. Kasdien gauna po du ar tris 
užsakymus paštu, po tris pensus už vienetą. 

Iš visos širdies norėčiau, kad tu būtum čia; taip pat 
džiaugiuosi, kad tavęs čia nėr, - nes nenorėčiau, kad dar koks 
nors žmogus patirtų šituose namuose vyraujančią atmosferą, 
juoba toks brangus kaip tu. O kaipgi tu? Kaip tavo pačios 
bėdos su Arčiu? Labai tikiuosi, kad tau pavyko atkurti šio- 
kią tokią santarvę ir kad tavieji namai laimingesni nei mano. 
Norėčiau tau duoti kokį nors patarimą, bet jaučiuosi baugiai 
nemokšiška. Neįsivaizduoju, ką galėtum patarti man, esant 
tokioms neįprastoms ir nepalankioms aplinkybėms. Bet jei 
vis dėlto turėtum ką patarti, meldžiu, brangioji sesute, pa- 
rašyk man greit ir atsiųsk savąjį patarimą. Aš nežinau, ką 
daryti, ko nedaryti ir kiek ilgai pajėgsiu visa tai ištverti. 


Su nuoširdžiausia meile — 
Estera. 


1911 


Kai spynoje pasisuka raktas, Ketės ausis užgula toks gaudesys, 
jog jinai išsigąsta, kad gali sprogti galva. Nesvarbu, kad ponios 
Bel veidas aptemęs iš nerimo ir nesmagumo tai darant. Nesvarbu, 
kad už lango vis dar kyla mėnulis, užliedamas stiklą sidabrine 
šviesa. Nesvarbu, kad išaušus rytui ji vėl galės išeiti. Niekas ne- 
svarbu, kaip tik tai, kad ji ir vėl belaisvė, bejėgė, kad negali įeiti 
ir išeiti kada tinkama. Ji kaip Džentelmeno kanarėlė, kuri tik 
pakreipdavo galvutę į jo pusę, bet nečiulbėdavo. Tyla buvo jos 
paskutinis ginklas, paskutinis dalykas, kurį ji galėjo kontroliuoti. 
Ketės paskutinis ginklas yra balsas. Baimės ir įsiūčio pagauta, ji 
šaukia prie durų, šaukia prarėkdama gerklę, šaukia, kad perrėktų 
dundesį savo galvoje. Ji nenurims, neleis ir namiškiams nurimti. 
Kumščiais ji tranko durų medį, trypia kojomis, keikiasi, prisie- 
kinėja ir rauda. Mano triukšmaujanti pakankamai garsiai, kad 
jos būtų galima nepaisyti. Tačiau kai pagaliau susmunka išsekusi 
palei duris, išgirsta Sofi Bel knarkimą, pro dvejas duris negarsiai 
besiskverbiantį žemyn į prieškambarį. 

Taip ji sėdi, pernelyg nusikamavusi kovoti toliau. Sėdi atrė- 


381 


Katherine Webb - Nematomieji 


musi nugarą į duris, o šiurkščios medinės grindų lentos bado 
kojų odą. Gerklė dega, galvą lyg lankai veržia įtampa ir skaus- 
mas. Mėgina galvoti apie Džordžą, apie tai, kaip jaučiasi būda- 
ma su juo. Apie jo kvėpavimo gyvybinę jėgą, ir kaip jo šypsena, 
jo prisilietimas, skonėjimasis juo kantriai žadina pačią jos esybę, 
glūdinčią kietu branduoliu giliai joje. Mėgina galvoti apie savo 
mamą, kokia ji buvo iki susirgdama džiova; apie Tesę tą pirmąją 
popietę, kai jos išspruko į viešą susirinkimą, apie džiaugsmą, 
nuspalvinusį jos veidą it vaivorykštė. Tačiau tos mintys jos ne- 
paguodžia. Džordžo vaizdinys susitraukia į siluetą, į tolimą šešė- 
lį atmintyje. Jai lieka vien jo kontūrai, tarsi už nugaros jam nuo- 
lat šviestų saulė, ir jos akys nepajėgtų susidoroti su šviesa. Liga 
ir mirtis pasiglemžė jos mamą; kalėjimas, o vėliau prieglauda — 
Tesę. Ketė vėl savo kameroje šaltomis, drėgnomis sienomis, su 
kampe stovinčio skardinio išmatų kibiro smarve; su lakstan- 
čiom po galvą utėlėm ir varančiu į pasiutimą niežuliu. Jų buvo 
patalynėje. Čiužinio užvalkale, skurdžių antklodžių raukšlėse ir 
siūlėse. Jai į galvą neatėjo patikrinti - niekad anksčiau nebuvo 
tekę būti ten, kur tyko utėlės lyg pilkos vaškuotos dėmės, gata- 
vos ropštis ant neapdairios aukos. Akmeninės sienos buvo drėg- 
nos, aptrauktos sluoksniu pelėsių, šliaužiančių aukštyn, nuo jų 
juodavo kalkių baltalas. 

Darbo klasės merginoms nebuvo taikoma jokių nuolaidų, 
ne taip kaip jų draugėms iš vidurinės ir aukštesniosios klasių. 
Nei privilegijų, nei patogumų. Joms nebuvo leidžiama rašyti 
laiškų nei dėvėti savų drabužių. Jas išleisdavo iš kamerų bloko 
vienai valandai per dieną paslankioti po ankštą akmenimis grįs- 
tą kiemą. Ketė ir Tesė vaikščiodavo kartu, susiglaudusios, supy- 
nusios pirštus. Ketė mėgino prajuokinti Tesę perpasakodama 

paskalas, kurdama nebūtas istorijas apie kalėjimo prižiūrėto- 
jas ir kitas kalines, ir kaip jiedvi prisivalgys pyragų švęsdamos 
savo išsilaisvinimą. Vienos prižiūrėtojos užvis labiau bijojo vi- 
sos moterys. Iš sudėjimo ji panėšėjo į gyvatę, buvo plona, liesa, 
bet raumeninga. Vien gyslos ir kaulai, nė ženklo iškilumų, kurie 
būtų galėję sušvelninti šlaunis ar krūtinę. Veidas jos buvo atšiau- 
rus. Turėjo tamsius plaukus, tvirtai susmaigstytus ant pakaušio, 
šaltas melsvas akis, žiaurią belūpę burną aukštyn pakeltais kam- 
pučiais — ta išraiška neturėjo nieko bendro su geru humoru - ir 
smailią, aštrią nosį. Ketė dėl to praminė ją Varna, ir ilgom vie- 
natvės valandom ji kurdavo apie ją pašaipius rimuotus eilėraš- 
tukus ir dainuodavo juos Tesei, kai jos sukdavo ratus po kiemą. 
Tesė nesijuokė, bet nusišypsoti įstengdavo. Jos akys amžinai 
buvo pilnos ašarų, paburkusios ir paraudusios. 

Prižiūrėtojos prikišdavo joms nepaklusnumą - šis kaltini- 
mas aprėpė per lėtą ar per greitą vaikščiojimą, per smarkų ko- 
sėjimą, piktžodžiavimą, burnojimą prieš Dievą, švilpavimą, dai- 
navimą, atsikalbinėjimus. Jau antrą savo trijų mėnesių bausmės 
rytą Ketė, kurios anksčiau niekad gyvenime nemušė, užsidirbo 
prakirstą lūpą ir klibantį dantį. Greit pasklido žinia, kad jos dėl 
tokio elgesio turinčios skelbti streiką. Tą jos - sufražistės - ir 
padarė. Jos siekė būti priskirtos politinių kalinių, o ne paprastų 
nusikaltėlių kategorijai. Jos norėjo geresnių buities sąlygų, ge- 
resnio maisto, geresnio elgesio ir joms priklausančių privilegijų. 
Dar iki įkalinimo joms apie tai aiškino MSPS narės. Ketė visa 
tai žinojo, žengdama pro sunkius akmeninius Holovėjaus var- 
tus, dantytus nelyginant pasakų pilies, tik be jokios laimingos 
pabaigos joje. Jos turėjo visų tų dalykų pareikalauti ir atsisakyti 
valgyti, kol to negaus arba bus paleistos. Tuomet Ketės dar ne- 

baugino uždara erdvė. Pradžioje ne. Pirmąją naktį užrakintos 
durys jai nesukėlė nerimo. Tuomet ji nežinojo, ką tai reiškia. 
Ji dar nebuvo išbandžiusi savo naujojo pasaulio ribų, nežinojo, 
kaip arti jos yra, kaip labai gali žeisti. 


Pirmoji diena be maisto buvo palaima. Duona visuomet būdavo 
kieta ir sužiedėjusi, sriuba ne ką geresnė už vandenį, kuriame 
prižiūrėtojos virdavosi daržoves, - skysta ir blogo kvapo. Brotono 
gatvėje Ketė buvo pratusi prie gero maisto, o dar anksčiau valgį 
jai virdavo mama. Negalėjo prisiliesti prie kalėjimo šlamšto ne- 
žiaukčiodama. Skrandį jai greit pradėjo deginti, protestuodamas 
jis susitraukė, bet jai tas nieko nereiškė. Maistas, kurio ji nevalgė, 
buvo paliktas pradvokti. Prižiūrėtojos baudė ją už maištavimą; 
Varna užlaužusi už nugaros ranką tąsė už plaukų po kamerą. Ji visa 
tai ištvėrė, ir jos negalėjo priversti valgyti. Jos negalėjo pasiekti 
pergalės. Taip tęsėsi penkias dienas, o šeštąją ji nebeįstengė pakilti 
nuo čiužinio. Visos gretimos kameros irgi aptilo, nes sufražistės 
buvo laikomos vienoj krūvoj, ir ji tiesiog gulėjo klausydamasi 
tylos. Tai buvo draugiška tyla, ji bylojo apie jų bendrą silpnumą — 
kūnų apatiją, protų jėgą ir ryžtą. Tyla truko iki šeštosios dienos 
pabaigos. Paskui ją pripildė nauji garsai. 

Vežimėlio ratų cypimas. Daugybė žingsnių, judančių tikslo 
link. Raktų, kažkokių metalinių įrankių žvangesys. Ketė pakė- 
lė galvą nuo sudususio čiužinio, įsiklausydama į nepažįstamą 
triukšmą. Pagalvojo, kad reiktų atsikelti ir prispausti veidą prie 
mažų grotelių duryse, - gal pavyktų pamatyti, kas dedasi. Oda 
nejaukiai pašiurpo, nežinia kodėl. Tuomet pasigirdo dar dau- 
giau garsų, ir ji suprato, jog instinktas neapgavo. Klyksmai, vel- 

kamų kojų brūkšėjimas. Baldų, trankomų į sieną, bildesys, vėl 
metalo žvangtelėjimas, prižiūrėtojų keiksmai, taip pat ir vyrų 
balsai. Du iš jų murmėjo tyliai, lyg pro sukąstus dantis. Riksmai 
virto spiegimu, vis aukštesniu, panišku, o paskui jis buvo uždu- 
sintas, užsmaugtas, jį pakeitė kosėjimas ir žiaukčiojimas. Šlykš- 
tūs gyvuliški garsai, Ketė niekad nebuvo girdėjusi, kad tokius 
leistų žmogus. Kai triukšmo kėlėjai paliko tą kamerą, jie paliko 
joje tylą. Baisią, pribloškiančią, slegiančią tylą. Ir kai vežimėlio 
ratai pririedėjo prie jos durų, Ketės širdis taip suspurdėjo, kad 
kone iššoko iš krūtinės. 

Atėjojos eilė. Trys prižiūrėtojos sutaršytais plaukais, apdras- 
kytom rankom ir skruostais. Veidai niūrūs kaip mirtis. Viena iš 
jų buvo Varna. Tuodu vyrai, kuriuos ji girdėjo, vilkėjo baltus cha- 
latus kaip daktarai, aptaškytus ir išteptus kažkokia substancija. 
Gelsvom dėmėm, pataškuotom raudonai. Visą penketą atlydėjo 
prakaito ir baimės dvokas. Ketė pamažėle atsisėdo. Jai išsyk apsi- 
suko galva, ir svaigulio sukeltas šokas neleido mąstyti nei veikti. 

— Na, pridarei mums rūpesčių, bet tik sau blogiau pasidarei. 
Girdi? — pasakė jai Varna. Moteris, kuri prieš keletą diėnų šyp- 
sojosi prakirtusi Ketei lūpą kieta atgalia ranka. 

- Pasitrauk nuo manęs, - pasakė jai Ketė. 

Ji bandė atsistoti, bet kojos buvo kaip be kaulų. Griebėsi už 
čiužinio, kad išsilaikytų, dar sykį pabandė stotis. 

— "Tai tavo pačios labui, panelyte, - ištarė vienas vyriškis. 

— Tai tegu ji lieka lovoje, - įsiterpė prižiūrėtoja. 

Ketė rėkė, šaukė „Ne!“ Bet jie kaipmat atsidūrė prie jos, dvi 
moterys laikė prispaudusios už rankų, o vienas vyras laikė galvą. 
Ji spyriojosi iš visų jėgų, - o tų jėgų ne kažkiek tebuvo, - stengėsi 
išsisukti iš jų gniaužtų. Jos sąnariai traškėjo, odą nusėjo mėlynės 

ten, kur jie laikė. Antrasis vyras, paėmęs nuo vežimėlio, pripylė 
skardinį puodelį ir padavė Varnai. Ta įrėmė kelį Ketei į krūti- 
nę, vyras kilstelėjo jos galvą ir prispaudė puodelį prie burnos. 
Ji užuodė šleikštų pienišką skystos avižinės košės kvapą ir kiek 
begalėdama sukando dantis, neketindama pasiduoti. Prižiūrė- 
toja dar smarkiau prispaudė puodelį, spaudė jai prie dantų, kol 
metalinis kraštas sužeidė dantenas, ir ji pajuto lūpas suvilgantį 
kraują. Tačiau ji nepasidavė. Košės gurvuoliukas vis dėlto pate- 
ko į burną, ir kai tik moteris atsitraukė nuo krūtinės, įnirtingai jį 
ant jos išspjovė. Skaisčiai raudonos seilės su pieniškais tirščiais. 

— Viešpatie! Tu prakeikta kvailė, - pasakė jai Varna. 

Ketė švokštė gaudydama orą. Ji įtempė kiekvieną raumenė- 
lį, plūdo juos visokiais nepadoriausiais žodžiais, kokių tik buvo 
girdėjusi iš gatvės prekeivių. Vyras, laikantis jos galvą, susižvalgė 
su antruoju prie vežimėlio. Jiedu kits kitam linktelėjo. Akimirkai 
vienas jos galvą paleido, bet tuomet darbo ėmėsi Varna - stipriai 
sugriebė jos kaukolę ir žiauriai spaudė nykščiais smilkinius. Ketė 
suklykė. Kai atsimerkė, prie jos buvo abu vyriškiai: pirmas laikė 
ploną guminę žarnelę, antras prie kito jos galo tvirtino piltuvėlį. 
Ketė nesuprato. Ji vėl sukando dantis, tarsi šitaip įstengtų juos 
nugalėti. Tačiau žarnelė buvo įstumta jai į nosį. Į šnervę, iš pra- 
džių tai buvo nepatogu, keista, paskui ėmė kelti kančią. Tarsi už 
akies būtų smeigiamas peilis. Ji suriko, galų gale pražiojo burną 
kapituliuodama, tačiau jie toliau dirbo savo darbą. Žarnelė buvo 
stumiama dar giliau. Ji jautė ją giliai gerklėje ir springo, burna 
prisipildė rūgšties. Ji nepajėgė kvėpuoti, akys iš panikos išsprogo, 
ji duso, kosėjo, mažais gurkšneliais gaudė brangų orą. 

— Na, štai. Paruošta, - trumpai pranešė vyras, kuris stūmė 
žarnelę. 


386 


Katherine Webb „ Nematomieji 


Jo kolega į piltuvėlį ėmė pilti skystą košę. Penkias minutes, 
kurios Ketei pasirodė kaip visas gyvenimas, jis pylė, stebėjo, kaip 
ji varva per žarnelę, vėl pylė. Kai žarnelė galiausiai atsitraukė, 
gerklėje liko lipnių pieniškų, drėgnų gleivių, tos skverbėsi jai į 
plaučius. Nosis ištraukus žarnelę gausiai kraujavo, burnoje jautė- 
si kraujo ir tulžies skonis. Jie paliko ją gulinčią ant šono, ištepliotą 
ir kosinčią. Kosulys buvo gilus ir draskantis, nes plaučiai stengė- 
si atsikratyti tos šlykštynės. Skausmas galvoje ir krūtinėje buvo 
stulbinantis. Ji kosėjo ištisas valandas, kosėjo ištisas savaites. 

— Tas pats bus ir per pavakarius, ką, gražuole? - lipšniai pa- 
sakė Varna. 

— Gana, - griežtai nukirto vienas iš vyrų. - Mišinyje buvo vė- 
mimą slopinančių vaistų, bet po pusvalandžio ją patikrinkite. Jei 
bus vis dėlto išvėmusi, praneškite ir mes pakartosime procedūrą. 

Ketė gulėjo palikta likimo valiai, kamuojama įtūžio ir skaus- 
mo; skaudėjo visą kūną, sakytum, po išprievartavimo. Tas pats 
bus per pavakarius. 


— Kete? - Nestiprus beldimas į duris pažadino iš atgijusių ir 
ją apnikusių košmarų. - Kete, ar nemiegi? - Tai Esteros balsas, 
švelnus ir tylus. 

Ketė sumirksi, apsidairo, mato, kad dar tamsu. Ji neįsivaiz- 
cluoja, kelinta galėtų būti valanda. 

— Taip, ponia, - atsiliepia ji ir atsikrenkščia. Gerklę jai peršti, 
tarytum tie vyrai su žarnele iš tikrųjų buvo čia sugrįžę. 

— Ar galiu įeiti? - klausia Estera, ir Ketė supratimo neturi, ką 
atsakyti. 


Tuomet pasigirsta negarsus palaimingas džerkštelėjimas, ir 

durys atsidaro. Ketės kojos sustingusios. Ji šiaip ne taip atsiklau- 
pia, pasisuka, nusitveria už staktos ir pajunta pro durų plyšį oro 
dvelksmą. Už jos sumerktų vokų pražysta šviesa. Ji nesuvokia, 
ar tai Esteros Kaning lempelė, ar palengvėjimas, džiaugsmas ir 
išsivadavimas. 

— Ak, Kete! Tavo vargšės rankos! 

Estera pastato žvakę ant stalelio ir padeda Ketei atsistoti. 
Oda apie jos krumplius nubrozdinta ir kraujuoja. 

— Prašau. Prašau, neberakinkite manęs daugiau, — prabyla 
Ketė. Ji nebežino, kiek naktų tai tęsėsi po to pirmojo karto. Gal 
tik dvi ar tris, o gal daugiau. 

Esteros akys pilnos gailesčio. 

— Niekas nežino, kad aš turiu šį raktą. Jis atrakina bet kurias 
namų duris, - sako ji, laisvai laikydama jį ant delno. - Eikš, sės- 
kis ant lovos. Nuplausiu tau rankas. Ak, kiek rakščių! 

— Aš galiu ir pati, ponia. Nėra reikalo, - bejausmiu balsu iš- 
taria Ketė. 

Ji neleis Esterai prisigerinti. Neleis jai pasijusti geriau. Stoja 
nejauki tyla. Estera tvirčiau susisiaučia chalatą, nervingai užsi- 
kiša diržo galus. 

- Ar labai buvo baisu? Turiu omeny - kalėjime? - klausia 
Estera. 

Ketė spokso į ją, svarstydama, kaip paaiškinti. 

— Taip, - teištaria galiausiai, beveik krankteli. 

— Kete, aš vis pasvarstydavau... koks buvo tavo nusikaltimas? 
Kodėl jie tave uždarė? - klausia Estera. 

Sakytum, čionai, tamsoje, tarnaitės kambaryje, ji kaip ir 
nebe savam pasauly. Gali klausinėti dalykų, kurių šiaip niekuo- 
met neklaustų, nes taisyklės čia kitos. Ketė šaltai šypteli. 

— Visi nori žinoti, — taria ji. - Buvau kalinama du mėnesius 
kartu su savo drauge Tese ir kitomis. Už ką? Už trukdymą. 

— Trukdymą? 

— Toks buvo kaltinimas. Taip pat, pasak jų, mes ketinome 
pažeisti viešąją tvarką. Aš turėjau kišenėje pusę plytos, bet dar 
nieko nebuvau su ja padarius. Tuo metu, kai mane suėmė, nieko 
nebuvau sviedusi, bet jie rado ją mano kišenėje ir žinojo, kokiam 
tikslui. Ir aš būčiau ją metusi. — Ji įžūliai kilsteli smakrą. - Į mo- 
distės krautuvės langą Vakarų gatvėje, toks buvo mano planas. 
Ten ypač puošni, didelė vitrina veidrodiniais stiklais, o joje pui- 
kios skrybėlės su plunksnomis ant manekenių galvų. Skrybėlės, 
kokių tokioms kaip Tesė ir aš niekad neteks dėvėti. Norėjau jį 
iškulti. Būčiau iškūlusi! 

— Ša, Kete! Mūsų neturi išgirsti, - sukužda Estera. — Bet tu 
tos plytos nemetei? 

— Neturėjau progos. Šeštą valandą, toks buvo nustatytas lai- 
kas, mes visos turėjome išsiskirstyti, nueiti į įvairias numatytas 
kaip taikiniai vietas ir laukti. Turėjome atakuoti, kai Didysis Be- 
nas išmuš pusę septynių. Bet pirmiausia tą popietę mes nuėjo- 
me į Liberalų partijos susirinkimą. Turėjome laikyti plakatus ir 
skanduoti šūkius kaip galima garsiau, kad visi, atėję pasiklausyti 
kalbėtojų, girdėtų ir mus, nes mūsų neleido į vidų užduoti klau- 
simų ar kelti savo reikalavimų. Mūsų buvo dvylika, visos - ak- 
tyvistės iš mūsų MSPS poskyrio. Ir Tesė. Tesė, mano draugė. Ji 
nenorėjo būti aktyviste, bet aš ją priverčiau. Aš ją priverčiau. — 
Ketė nutyla, giliai, trūkčiojamai atsikvepia ir užsimerkia. Nepa- 
keliama apie tai galvoti. - Mums buvo duoti griežti nurodymai. 
Įstatymai nedraudžia to, ką mes darėme, kol tu stovi gatvėje. 
Jei tik žengi ant šaligatvio, jie gali pavadinti tai trukdymu ir nu- 

tempti šalin. Stovėti gatvėje ir skanduoti šūkius — ne nusikal- 
timas. O stovėti ant tuščio šaligatvio, mažiau nei per jardą, ir 
skanduoti šūkius yra nusikaltimas. Koks teisingas ir protingas 
įstatymas! Taigi prisistatė policininkai ir ėmė mus ginti šalin. Iš 
pradžių nesupratau, kas vyksta. Pareigūnai susikabino rankomis 
ir labai iš lėto pajudėjo mūsų link. Pusę žingsnio per dvidešim- 
tį minučių ar daugiau. Kol mums nieko kito nebeliko, kaip tik 
kristi jiems po kojom, lipti viena kitai ant pečių arba žengti ant 
šaligatvio. Mes pasirinkom pastarąjį variantą, ir mus suėmė. Vi- 
sas iki vienos. 

— Tave uždarė į kalėjimą keliems mėnesiams už tai? - nepa- 
tikliai klausia Estera. 

— Dabar matote, kokią siaubingą piktadarę nusisamdėte? - 
su kartėliu atsiliepia Ketė. 

Estera žiūri į ją išpūtusi akis, nerasdama žodžių. Galiausiai 
nukreipia žvilgsnį, atsistoja ir prieina prie lango, nors už jo nie- 
ko nematyti, tik išvien juodas dangus. 

— Aš vargu ar bežinau dabar, kas yra teisinga ar dora, Kete. 
Bet kad tave uždarė į kalėjimą už šitą nedidelį prasižengimą, 
nėra teisinga. Visiškai neteisinga, - sako ji nelaimingu balsu. 

— Mus mušdavo kalėjime, ponia. Mušdavo ir... elgėsi taip, 
kad negaliu jums nė papasakoti! O dabar... o dabar aš vėl belais- 
vė! Ar suprantate? Ar galite suprasti — aš to neištveriu! 

- Taip, aš suprantu! Nurimk, Kete! Štai - paimk. - Ji ištiesia 
raktą Ketei, ši nepatikliai į jį žiūri. - Paimk jį. Galėsi atsirakinti 
duris, kai ponia Bel jas užrakinusi nueis. Prieš pasišalindama ji 
ištraukia iš spynos raktą, aš patikrinau. - Ketė griebia visraktį, 
stipriai suspaudžia kumštyje, tarsi Estera galėtų pamėginti jį at- 
siimti. Šaltas metalinis gelbėjimo ratas, talismanas, galingesnis 

net už Holovėjaus medalį. - Bet tu privalai prisiekti, Kete, priva- 
lai man pažadėti, kad neišeisi iš savo kambario naktimis. Prašau, 
prisieki! Jei išeisi, jei Albertas sužinos, kad daviau tau šį raktą... 
Prašau, prisiek man, - meldžia Estera, pasilenkdama prie Ketės 
ir versdama žiūrėti jai į akis. | 

- Prisiekiu. —- Žodis nenorom pats išsprūsta Ketei iš lūpų. — 
Bet man būtina susisiekti su... su Džordžu. Su savo žmogum. 
Mes prieš tai susiginčijome. Jis gali manyti, kad aš prapuoliau 
todėl... todėl, kad jo nebenoriu. 

Ketės sumišimui, Esteros akyse pasirodo ašaros, lūpos kiek 
suvirpa, ir ji suspaudžia jas. 

— Ar tu jį myli? - klausia Estera. 

Ketei pasirodo be galo neįprasta štai taip laisvai kalbėtis su 
vikaro žmona. Tačiau naktis tamsi, kambarys virtęs kalėjimo ka- 
mera, o Estera Kaning pasiūlė jai atidėti nuosprendžio vykdymą. 

- Visa širdimi ir kūnu, ponia. Visa savo esybe, - atsako ji. 

Estera panarina galvą, ir ant jos sugniaužtų rankų tekšteli 
ašara. Ilgą laiką Estera tyli, negiliai kvėpuoja ir, regis, iš paskuti- 
niųjų mėgina susitvardyti. Paskui vėl pakelia akis. 

— Rytoj popiet kokia nors dingstimi aš tave išsiųsiu. Kokiu 
nors reikalu į Tačamą. Galėsi jo tuomet paieškoti. Bet prižadėk 
man - tik ne naktį. Ne tada, kai tave laisvėje galėtų kas nors pa- 
stebėti. 

— Aš jums pažadu, - sako Ketė, pati nustebusi dėl savo nuo- 
širdumo. 

— Tuomet gerai. Paslėpk raktą ir rūpestingai jį saugok! Vėl 
užsirakink iš ryto iki poniai Bel ateinant tavęs išleisti. Neteisin- 
ga buvo tave užrakinti, Kete. Niekada nemaniau, kad tai teisin- 
ga. Bet pastaruoju metu aš nebesijaučiu šių namų šeimininke. 

Vietoj manęs atsirado du šeimininkai, - beviltiškai sako Estera 
stodamasi ir imdama savo žvakę. Šiltoje jos šviesoje, ant pečių 
išsklidusiais plaukais, didelėm blizgančiom akim vikaro žmona 
atrodo visai miela. 

— Kaip suprantu, šeimininkas tik vienas, - niūriai pastebi 
Ketė. - Ar negalite jo atsikratyti? — Jei jau jiedvi atvirai šnekasi, 
tai ir Ketė turi ką pasakyti. 

Estera apstulbusi sumirksi. | 

— Bandžiau užsiminti, kad būtų laikas jam grįžti namo... 

— Kiek man žinoma ir ką nugirstu iš ponios Bel paskalų, tas 
žmogus kitų namų neturi. Ir savų pinigų ne per daugiausia. Tė- 
vas labai griežtai riboja jo finansinę laisvę. Tikisi, kad sūnus pats 
atsistos ant kojų, — atsargiai ištaria Ketė. Ji stebi Esterą Kaning, 
mato, kaip ji virškina tą nemalonią informaciją. 

— Neturi namų? Net nesinuomoja kur nors būsto? 

— Ne, ponia. Manau, bus keblu jo atsikratyti, kol vikaras taip 
labai juo džiaugiasi. 

Estera nuolankiai sulinkčioja. 

— Tuišties daug nutuoki, Kete Morlėj. 

— Niekas taip gerai nepažįsta namų ir jų gyventojų kaip tar- 
nai, ponia. Tai neišvengiama. 

— O ką dar tu žinai apie poną Darentą? 

— Tik viena: nepasitikėkite juo. Jis melagis. Jei rasite kokį 
nors būdą jį iškrapštyti, tai taip ir padarykite, - rimtai sako Ketė. 

Sunerimusi Estera kurį laiką spokso į ją, paskui linkteli ir pa- 
sisuka eiti. 

— Rytoj, - sako ji jau nuo slenksčio, - turi viskas būti taip, lyg 
tarp mūsų nieko tokio nevyko. - Jos veidas išduoda šiokį tokį 
nesmagumą. 

— Žinoma, - nėmaž nesutrikusi atsako Ketė. 
Esterai išėjus, o durims likus praviroms, ji atsigula į lovą ir 
galų gale užmiega. 


Kitą dieną karštis spirginte spirgina. Virtuvėje Ketė su ponia 
Bel verda uogienę iš aviečių bei gervuogių, kurių kaupinas pin- 
tines sodininkas nuolat tempia į virtuvę. Storoji-ūkvedė stovi 
prie viryklės, nenuilstamai maišydama, kad ištirptų visas cukrus 
didžiuliame vario prikaistuvyje. Ketė plikina stiklainius, virin- 
dama vieną arbatinį vandens po kito, kad gerai juos sterilizuotų 
prieš supilstant uogienę. Abi dirba apsipylusios prakaitu, jis teka 
veidais ir nugarom, tarp krūtų, į drabužių klostes. Jų skruostai 
raudoni kaip ta kunkuliuojanti uogų masė, akys apniauktos bu- 
kaus, nuolankaus pykčio - neapibrėžto, nukreipto pusiau į dienos 
karštį, pusiau į niekuo dėtas avietes. Virtuvėje trošku nuo kvapnių, 
saldžių garų. Jie geriasi joms į plaukus, veidus ir rankas. Ketė trečią 
kartą nusidegina, sušnypščia iš skausmo ir panardina ranką į šalto 
vandens kibirą, kur laikomas pienas. Ponia Bel nebeturi jėgų jai 
priekaištauti ar liepti būti atsargesnei. 

Jos palieka uogienę nusistovėti ketvirčiui valandos, kad masė 
išsilygintų, o paskui išpilsto — ir dar daugiau apsidegina. Ant pli- 
kų riešų tykšta deginančio karštumo lašai, reikia nušluostyti per 
viršų drimbančią uogienę, krūpčiojančiais nuo karščio pirštais 
užsukti karštus stiklinius indus. 

— Dieve gailestingas, kad tai būtų pabaiga! Po savaitės ateis 
eilė juodiesiems serbentams, - atsidūsta ponia Bel, laikydama 
ranką prie burnos ir čiulpdama beiškylančią pūslę. 

— Man reikia išeiti, - sako Ketė, atsirėmusi alkūnėm į lipnų 

stalo paviršių ir lenkdamasi į priekį, kad ištiesintų nugarą. - Bai- 
giu uždusti. 

- Čia karščiau nei pragare, pripažįstu, - sutinka ponia Bel. 

Kiaurą dieną Ketė žvilgčiojo į tarpdurį, žvilgčiojo į laiptus, 
žvilgčiojo į Esterą, iškraudama priešpiečių patiekalus ant bu- 
feto; laukė žadėtojo pavedimo, kad galėtų ištrūkti ir susirasti 
Džordžą. Visą dieną nieko neįvyko, ir laukimas sulig kiekviena 
minute ją vis labiau erzino. Ketvirtą valandą ji nuneša į viršų 
arbatos padėklą su dubeniu šviežios uogienės ir lėkšte sklindžių. 
Kai lipa laiptais, jos kojos kaip švininės, judesiai kampuoti. Nie- 
kaip negali numalšinti troškulio, kad ir kiek gertų. Svetainėje 
vikaras ir jo žmona sėdi su Robinu Darentu ir klausosi jo skai- 
tomo laiško. Esteros Kaning veidas plokščias ir blizgantis, plau- 
kai ant kaktos netvarkingai susigarbanoję. Ji atrodo paskendusi 
mintyse ir nepastebi Ketės, kad ir kaip toji stengiasi patraukti jos 
dėmesį. Vikaro akys nenustygsta. Jos laksto nuo Robino veido 
prie rankų, prie laiško, kurį jis laiko, o kai Ketė prieina arčiau, 
jis užsimerkia ir nusuka galvą, kiek suvirpėdamas, sakytum, jį 
įžeidžia jos kvapas. 

Sukandusi iš įtūžio dantis, Ketė perdėtai rūpestingai pastato 
arbatos padėklą ir nešioja arbatos rykus į stalą taip lėtai, kaip tik 
galima, kol dar neatrodo, jog tyčia taip daro. 


Tai suteikia milžinišką pasitenkinimą mums abiem, kad tu 
pagaliau... kad tu pradėjai užsitarnauti garbę ir tapti pripa- 
žintas tavo pasirinktoje srityje. Nusipelnei būti pasveikintas 
dėl savo pastarojo meto laimėjimų. Aš laukiu kito mudviejų 
susitikimo ir tolesnės diskusijos tiek apie tavo atradimų po- 
būdį, tiek ir apie jų reikšmę, nes straipsniai laikraščiuose, 

kuriuos mes kuo stropiausiai sekame, gan šykščiai nušviečia 
faktus, užtat pernelyg dosniai aprašinėja tiek džiugų susi- 
jaudinimą, tiek pašaipas. Esu tikras, kad nesiliaujantis tavo 
triūsas ir pastangos toje srityje atneš tau dar platesnes pers- 
pektyvas ir didesnę šlovę. Tavo etc... 


Robinas Darentas numeta laišką sau ant kelių ir plačiai nusi- 
šypso Kaningams. -. 

— Tai štai! Kaip nuostabu gauti tokį laišką iš savo tėvo! — 
šūkteli jis. — Aš tikrai žinau, kad senukas per visą savo gyve- 
nimą neperpras ezoterinių teosofijos teorijų, o vis dėlto siūlo 
man savo paramą ir, manau, pradeda pagarbiai žiūrėti į tai, jog 
bent jau šioje srityje mano supratimas pranoksta jojo. Ir mano 
brolių, - iškloja teosofas virpančiu iš susijaudinimo balsu ir 
šypsosi mėgaudamasis savo pasiekimais. Jį regimai suerzina, 
kad nė vienas iš Kaningų poros nieko neatsako. Jis bakština 
juos, topteli Ketei, kaip žmogus bakštintų apatišką naminį gy- 
vūnėlį, ragindamas žaisti. - Ką jūs pasakysite, Albertai? Estera? 
Ar nemanote, kad tai nuostabu - įtikinti tokį senamadį ir tra- 
dicinių pažiūrų žmogų kaip mano tėvas atverti savo protą šiai 
naujai tikrovei? 

— O, taip, Robinai. Jus iš tiesų reikia pasveikinti, - parei- 
gingai patikina jį Albertas, vis dar nugręžęs veidą nuo Ketės 
ir konvulsyviai gurgtelėdamas po savo žodžių. Po dengiančių 
nosį ir skruostus įdegiu jo veidas pilkas kaip pelenai. Jis atrodo 
nesveikas. 

Ne labiau, nei nusipelnė, širsta širdyje Ketė. Estera lyg ketina 
prašnekti, bet tik krenkšteli ir vartalioja vėduoklės rankeną, tad 
teosofo žvilgsnis grįžta prie jos vyro. 

— Ar jau viskas, ponia? —- pabrėžtinai klausia Ketė, sugavusi 
Esteros žvilgsnį ir nutaisiusi reikšmingą veidą. 

— O, taip, ačiū, Kete, - santūriai atsiliepia Estera. 

Ketė dirsteli į Robiną, negeru žvilgsniu nudelbia neprie- 
kaištingą, savim patenkintą šypseną jo veide ir išeina iš kam- 
bario. 


— Kad ją kur velniai parautų, tą moterį! - nusikeikia Ketė, 
grįžusi į virtuvę ir pildamasi puodelį vandens. 

— Kas dabar? - klausia ponia Bel. 

Ji užrašinėja uogienės etiketes, prisilenkusi kuo arčiau 
plunksnos, suraukusi iš įstangos veidą. Jos rašysena tokia smul- 
ki ir suspausta, kokia ji pati stambi ir besiveržianti per kraštus. 

— Tegu tavo plunksna juda lengvai kaip tavo mintys, - sako 
Ketė, žiūrėdama jai per petį. - Tegu rašalas teka kaip lėta upė. — 
Ponia Bel sviedžia jai niršų žvilgsnį, ir Ketė atsitraukia. - Taip 
man kalė į galvą, kai mokė rašyti. - Ji gūžteli pečiais. 

— Na, aš nesimokau. Aš pakankamai gerai rašau, - burbteli 
Sofi Bel. 

— Sofi... man reikia išeiti, - staiga pareiškia Ketė. 

— Ko tau reikia? - Ji nepakelia galvos nuo savo etikečių. 

— Man reikia išeiti. Prašau... tik valandai. Man tik reikia 
įkvėpti gryno oro ir truputį pabūti toliau nuo šių namų. Grįšiu 
laiku ir sutvarkysiu arbatos indus, pažadu... 

— Ak, pažadai, pažadai. Žinau, eini pasimatyti su Džordžu 
Hobsonu ir negrįši, kol nesugulsi su juo į lovą, - sako ūkvedė, — 
dabar ji pakelia akis ir mato, kaip iš nuostabos Ketei atvimpa 
žandikaulis ir kaip ji neranda žodžių paprieštarauti. Sofi Bel nu- 

sišypso —- nepasakytum, kad nemaloniai. - Tu kaip niekas kitas 
turėtum žinoti, kad labai nedaug kas nutinka šioje parapijoje, 
apie ką aš nesužinočiau, Kete Morlėj. Gana žmonių matė tave 
su juo, ir gana daug kartų. 

- Ir jūs tikriausiai mane už tai smerkiate? 

Ponia Bel mažumėlę susiraukia, vėl pasiima plunksną, bet 
nerašo. 

— Ne kažin kiek tų džiaugsmų tarnaitės gyvenime. Aš nesu 
tokia sena ir surūgusi, kaip tu mane pavadinai, kad pavydėčiau 
jaunesnei trupučio pramogos. Džordžas Hobsonas iš padorių- 
jų, kad ir netašytas, - sumurma jinai. 

— Sofi Bel... kas jau kas, bet kad jūs būtumėt mano pusėje... — 
Ketė stebėdamasi kraipo galvą. 

— Tai parodo, kiek tu supranti, ar ne? 

— Na, tuomet — prašau. Man reikia su juo pasimatyti, tik 
trumpam. Man tik reikia kai ko jo paklausti, ir viskas. Negaliu 
pasiųsti laiškelio, nes jis nemoka skaityti. Prašau. Jei manęs pa- 
siges, pasakykite jiems, kad buvau nualpusi ir išėjau prigulti pus- 
valandžiui... Aš kaipmat grįšiu, pažadu. 

— Nežinau... kai statai ant kortos savo tarnybą, tai viena, bet 
visai kas kita pradėti statyti ir manąją, gal ne? 

— Tuomet sumeluokit. Pasakykit, kad išsprukau netarus nė 
žodžio, ojūs nieko nesupratote. Kai grįšiu... kai grįšiu, pasakysiu 
jums paslaptį, - paerzina Ketė. 

Ponia Bel pakelia į ją akis, kurį laiką tiria žvilgsniu, paskui 
sukikena. 

— Kad ir kokia ji ten būtų, galiu lažintis, kad jau žinau. Tai 


dumk - ir paskubėk! 

Saulė danguje kaip įkaitintas metalas, nuožmi ir slegianti. Ketė 
išeina pro pagrindinius vartus, nesirūpindama, kad ją gali pama- 
tyti. Ji žengia skubiai, kartais pabėgėdama. Jos kišenėje pieštuko 
galelis ir popieriaus skiautė — senas skalbinių kvitas. Nors ji ir 
negali parašyti Džordžui laiškelio, jei neras jo valtyje, galės palikti 
ženklą, kokį simbolį, rodantį, kad jo ieškojo. Ji pasvarsto kokį ir 
nusišypso. Juoda katė. Štai ką ji nupieš. Tačiau po dvidešimties 
minučių, prisiartinusi prie jo valties visiškai išdžiūvusia gerkle, ji 
pamato jį denyje. Jis guli ant nugaros, sulenkęs kelius, pėdos basos, 
rankos sukryžiuotos ant veido dangstantis nuo spiginančios saulės. 

— Džordžai! - pašaukia Ketė, nesulaikydama plačios neval- 
domos šypsenos. - Paklausyk! 

Ji sustoja prie valties ir giliai giliai įkvepia iki pat plaučių 
dugno. Plaučiai sausi. Jokio kliuvinio anei burbulo, jokio skys- 
čio, verčiančio kosėti. Džordžas paskersakiuoja į ją suglumęs ir 
nusišypso. 

— Tai pagaliau išsilaižei, - sako jis. 

Ketė linkteli, ranka persibraukia slidžią kaktą. Jos plaukai 
ant sprando šlaputėliai. 

- Pagaliau dingo likučiai to šlamšto, kur į mane pylė. Ar galiu 
pas tave užeiti? 

— Gali. - Džordžas linkteli ir atsistoja palaikyti jos už rankų, 
kai ji sverdėdama žengia trapu. 

Stovėdama šalia jo, taip arti, kad vos aprėpia žvilgsniu, Ketė 
darsyk giliai įkvepia. Tas jo kvapas, toks pažįstamas ir viliojan- 
tis. Kaip šilto valties medžio, kaip šalto kanalo vandens, kaip 
šviežios aitriai kvepiančios lapijos aplinkui. Visa tai įsigėrė jam į 
odą, susimaišė ir virto nuostabiu aromatu. Tokiu nuostabiu, kad 
ji užmerkia akis, susvyruoja ir leidžiasi paimama į glėbį. 

— Tu ilgokai nesirodei. Svarsčiau, ar beateisi, ar policija bus 
tave įbaiminus, - sako Džordžas. 

Jo balsas lygus, žodžių jis nepabrėžia. Bet pasižiūrėjus į jį 
mato, kad jo veide grumiasi jausmai - netikrumas ir palengvėji- 
mas, meilė, baimė ir užgautas išdidumas. 

— Nenorėjau, kad taip išeitų. Jie mane buvo užrakinę, Džor- 
džai! Negalėjau tau pasiųsti žinios... vikaras matė mane „Arto- 
juje“. Jis išsikraustė iš galvos! Norėjo, kad susidėčiau daiktus, 
bet kai kas mane užtarė. Bet jie užrakindavo mane kambaryje, 
kiekvieną vakarą po darbo! 

— Jie tave užrakina? Tai neteisinga... jie neturi teisės! 

— Žinau. Vikaro žmona yra mano pusėje. Ji davė man raktą 
durims atsirakinti, todėl bent jau nepraleidžiu kiekvienos nak- 
ties kaip įsibaiminusi kalinė... bet vis tiek turėjau jai prisiekti, 
kad daugiau naktimis neišeisiu. Man tai nepatinka, bet... aš pri- 
siekiau! 

— Tuomet mudu ne kažkiek ir matysimės. Ne taip kaip anks- 
čiau. Jei ketini laikytis savo žodžio, - raukydamasis sako Džor- 
džas. 

— Tam tikra prasme taip, tam tikra prasme tai nebesvarbu... 

— Ką nori tuo pasakyti? Eikš — eikš ir sėskis. Atrodo, gavai 
saulės smūgį! — Jis švelniai nutempia ją į kajutės šešėlį, ir jiedu 
susėda ant laiptelių. - Kaip suprasti - nebesvarbu? 

— Džordžai, - ištaria Ketė. Ji žiūri į jį, myli jį; uždeda ranką 
ant šiurkštaus jo žando. - Aš nebegaliu ilgiau ten likti. Kad ir at- 
sirakinu dabar naktį duris... Vis tiek tebesu belaisvė. Nepakęsiu, 
kad vikaras nusisuka nuo manęs lyg nuo kokios bjaurasties! Ne- 
pakęsiu, kad man nurodinėja, kur turiu būti ir kaip turiu būti, 
kiekvieną mano gyvenimo akimirką - ar miegant, ar budint! Net 

vikaro žmona... kad ir nori padėti, vis tiek žiūri į mane kaip į ne- 
mąstančią vargo pelę. Ji siekia valdyti mano mintis ir veiksmus, 
ir aš... to... nepakęsiu! Daugiau nebe! - šaukia ji, purtydama galvą 
ir sulig kiekvienu išrėkiamu žodžiu daužydama rankomis kaulė- 
tus savo kelius. Oda užgautose vietose dilgčioja, ir jai tas pojūtis 
patinka. 

— Tai ką tu siūlai? - Džordžas tebesirauko, vis dar dvejoda- 
mas ir dėljos, ir dėl savęs. 

— Aš sumaniau išeiti. Pabėgsiu iš ten. Tik dar turiu vieną da- 
lyką padaryti, ir tai bus netrukus padaryta. O tuomet aš pra- 
dingsiu. Kaip ryto migla, kaip ištartas žodis. Paspruksiu iš ten, ir 
niekas iš jų negalės manęs sustabdyti nei žinoti, kur dingau. Pa- 
matysiu tuomet, kaip jie mane kontroliuos! Kaip mane valdys! 
To nebus! Bet kur aš eisiu... kur aš eisiu, spręsti tau, Džordžai. 

— Ar tikrai? 

— Aš pabėgsiu, o tuomet atbėgsiu tiesiai pas tave, jei mane 
priimsi. Aš netekėsiu už tavęs, Džordžai, bet liksiu pas tave ir 
būsiu tau ištikima. Bet dabar ta akimirka, kai... turiu išgirsti tavo 
atsakymą. O jei ne... jei ne... tuomet aš vis tiek pabėgsiu, nors tai 
sudaužytų man širdį, Džordžai. Tu sudaužytum man širdį. 

— Nesudaužyčiau, - atsiliepia jis suspaustu, virpančiu iš 
įtampos balsu. - Už nieką pasaulyje, ir tu esi mano, žmona ar 
ne. - Jis uždeda ranką jai ant sprando ir suglaudžia jųdviejų kak- 
tas taip stipriai, kad kone skauda. — Taigi, Kete, bėk. Kai tik ga- 
lėsi. Aš tavęs lauksiu. 

Ketė klausosi šio pažado ir šypsosi; šypsosi, ir ta šypsena kiau- 
rai ją visą persmelkia, kaip būdavo tik vaikystėje. Džordžas ją pa- 
bučiuoja, bet ji negali numaldyti šypsenos, ji virsta juoku, kuris 
užkrečia ir Džordžą. Palengvėjimo, paprasto džiaugsmo juokas. 


400 


Katherine Webb „ Nematomieji 


— Jėzau švenčiausias, Kete, tavo bučiniai šiandien sūrūs! — 
sako jai Džordžas. Jos oda lipni ir blyški. 

— O, aš nuo pirmų aušros spindulių prakaituoju kaip parše- 
lis! - Ji vėl persibraukia veidą, bet rankos tokios pat lipnios, be 
to, nešvarios. 

— Koks tas paskutinis reikalas, kūrį tau reikia atlikti? 

— Aš... negaliu tau pasakyti. Nekenčiu turėti nuo tavęs pa- 
slapčių, bet kol turiu grįžti į tuos namus, privalau ją saugoti. Kai 
tik atsidursime toli nuo čia, aš tau papasakosiu, prižadu. 

— Ar pinigai ateina iš ten? - Jo balse nejauki įtampa. 

— Taip. Aš daug apie tai galvojau ir galiu tau pasakyti, kad 
tai nepažeidžia įstatymų. Kol kas daugiau apie tai neklausinėk, 
meldžiu tave, - sako ji, spausdama jam ranką. 

Džordžas kilsteli jųdviejų susipynusius pirštus, pabučiuoja 
gležnus jos krumplius ir linkteli. 

— Juk tu neatsiduosi kitam vyrui, tiesa, Kete? — švelniai pa- 
klausia jis. 

Ji spusteli jam ranką iš visų jėgų. 

— Niekuomet, Džordžai. Prisiekiu. 

Po valtimi pliuškena vanduo - garsas toks, lyg kas švelniai 
plyštų. Medžių šešėlyje jo paviršius juodas ir smaragdiškai žalias 
su šokančiais sidabro blyksniais. Ketė, neatplėšdama akių, žiūri 
į jį su didžiuliu ilgesiu. 

— Kaip aš trokštu vėl išvysti jūrą! Mačiau ją vieną kartą, kai 
buvau vaikas. Ji tokia neaprėpiama, atvira ir... graži. Trokštu vėl 
ją pamatyti. Ar galėsime? Nors mudu ir nesiruošiame tuoktis, 
bet gal galėtume nukeliauti į pajūrį, kai ištrūksiu? Kaip sakai? 

— Keliausime, kur tik tu panorėsi, Juodoji Kate, - nusišypso 
Džordžas. 


401 


Katherine Webb „ Nematomieji 


Laiminga Ketė giliai atsidūsta. 

— Išsimaudykim, - siūlo ji. 

- Išsimaudyti? Kanale? 

- Kodėl gi ne? | 

— Jis nelabai švarus, meile mano... 

— Manau, švaresnis nei aš dabar. 

— Ten yra vėžių... ir lydekų, ir ungurių... 

— Velniop ungurius! - nusijuokia Ketė. - Ar tu bijai ungurių? 

— Ne, nebijau. Ne visai... - vengia tiesiai atsakyti Džordžas. 

— Gerai. Eikš. — Ji atsistoja, ištiesia jam ranką. Jis paima ją, 
leidžiasi nutempiamas iki denio krašto. Valtis nuo jųdviejų svo- 
rio pasvyra. — Pasirengęs? 

— Nuleisk kojas, Kete! Čia nėr gilu. O kaip tavo suknelė? 

— Velniop mano suknelę! Jie gali mane už tai atleisti ir te- 
pamato, kiek man tas rūpi! - šūkteli ji ir šoka į vandenį, tvirtai 
laikydamasi Džordžo rankos. 

Vanduo tik keturių pėdų gylio, ir jos kojos atsitrenkia į 
dugną, ji pajunta jas grimztantį dumblą ir purvą. Tačiau vandens 
vėsa nelyginant užrakintų durų atvėrimas, nelyginant brėkštan- 
ti aušra. Jis plūsteli ant jos įkaitusios odos, plaukų, kiekvienos 
blakstienos, dundėdamas kliūsteli į ausis. Jos širdis atsiveria ir 
išsilieja, vanduo ją plauna, kol nelieka nei pykčio, nei baimės. Tą 
vieną akimirksnį ji yra laisva. Pirmą kartą gyvenime, pagalvoja ji, 
rankom ir kojom kabindamasi į Džordžą, šlapiom rankom, slys- 
tančiom kaip unguriai, surakindama jo liemenį. Ji atlošia galvą ir 
užsižiūri į aukštai virš jų plytintį dangų. 

Audra prasideda tam tikra nusistovėjusia tvarka. Karštis ir 
drėgmė, kurie laikosi penkias ar šešias dienas, pasiekia kulmi- 
naciją tokią dieną kaip ši, kai oras toks tvankus ir prisodrintas 
drėgmės, jog sunku net mąstyti, ką jau kalbėti apie kasdienę 
ruošą. Tačiau Ketės žingsniai buvo lengvi it vaiko, kai atnešė į 
viršų vakarienę. Visiems jiems leipėjant, - net Robino Darento 
plepėjimas nors kartą pritilo, - jinai sukinėjosi kaip niekur nieko 
paspyruokliuodama ant pėdų, kai manėsi niekieno nestebima, 
o lūpų kampučiuose žaidė slapukiška šypsenėlė. Estera mėgina 
vaizduotis, jog tai dėl to, kad ji turi visraktį, bet argi vien to būtų 
užtekę šitokiai permainai? Ji prisimena merginos klyksmus, jos 
raudą ir maldavimus, kai buvo užrakintos jos durys. Gal jai už- 
tenka vien turėti raktą... 

Estera stovi prie svetainės lango. Ji atšovė Ketės uždary- 
tas langines ir vieną nustūmė šalin, kad galėtų žvelgti į lauką. 
Šviesos kambaryje užgesintos, ir ji vilki chalatą. Ji nuėjo mie- 
goti įprastu laiku, bet neilgai trukus nubudo. Žinoma, viena, 
iš vakarų pusės ataidint pirmiesiems griaustinio grumėjimams 
po vaiduokliškų žaibų blykčiojimų. Beveik antra nakties, o pro 
Alberto kabineto durų apačią nesmygso joks šviesos spindulė- 
lis. Jo nėra svetainėje, nėra niekur namuose. Į langą subarbena 
lietus. Iš pradžių tik paskiri lašai stiklu ir priešokiais, paskui pra- 
pliumpa kaip reikiant. Vanduo garma stiklu nenutrūkstama sro- 
ve, šokčioja ant sodo takelio, šniokščia kaip tolima jūra. Kur tu, 
Berti? Ji pasiunčia šią liūdną trumpą mintį į naktį, nesitikėdama 
atsakymo. Neįstengia prisiminti, kada būtų jautusis tokia vieni- 
ša. Kambarį perskrodžia dar vienas žaibo blyksnis, ir tuoj po jo 
sudunda griaustinis, nuo jo Estera nejučia krūpteli. Už nugaros 
kažkas tyliai susijuokia, ir ji aiktelėjusi greit pasisuka ir mato ei- 

nantį prie jos Robiną Darentą. Jis su tomis pačiomis susiglam- 
žiusiomis kelnėmis, kurias perdien dėvėjo, marškiniai prasegti. 
Krūtinė lygi ir plokščia, oda aptempusi šešėliuotas šonkaulių 
vagutes. Estera užgniaužia kvapą ir skubiai apsidairo. Niekada 
ji nematė taip apsinuoginusio jokio kito vyro, tik Albertą. Šitas 
yra stambesnis, tamsesnis, tvirtesnės išvaizdos nei jos vyras. At- 
rodo gyvuliškesnis ir nepažeidžiamas. 

— Arjus gąsdina griaustinis? - švelniai paklausia jis. Jo drau- 
giškas, meilus balso tonas jai ima kelti šiurpą. 

— Ne, - sušnibžda ji, purtydama galvą. Žengia žingsnį ata- 
tupsta, bet kojos užkliudo plačią palangę, ir jai tenka jos nusi- 
tverti, kad išlaikytų pusiausvyrą. Jai nėra kur trauktis. Robinas 
atslenka įkandin ir sustoja pernelyg arti. Jis stūkso iškilęs virš 
jos, nors ir nėra taip labai už ją aukštesnis. Estera pasižiūri į savo 
kojas, pasižiūri pro jį į atviras duris ir įsivaizduoja pro jas išei- 
nanti. Jos šnerves pakutena jo aromatas. Vėlgi gyvuliškas, kiek 
išsivadėjęs nuo dienos karščio, bet tuo pat metu prikaustantis. Ji 
kovoja su noru įkvėpti giliau. 

— Ar aš jus gąsdinu? - teiraujasi jis, bet Estera neatsako. — 
Kažkas jus tikrai gąsdina, mieloji Hete. Jūs drebate kaip lapelis. 

— Prašau... - šiaip ne taip išspaudžia ji, nes žodžiai painiojasi 
ir kliūva gerklėje, nesiduoda išsakomi. - Prašau, palikite mane 
ramybėje. 

— Ša, nekalbėkite šitaip. Manau, žvalgotės Alberto? - Jis se- 
kundėlę pažiūri į pliaupiantį lietų, paskui nerūpestingai prunkš- 
teli. - Mielai jums pasakyčiau, kur jis, jei tik žinočiau. Žinau, kad 
kaltinate mane dėl to jo naujojo krikščioniško uolumo, Hete, 
bet, prisiekiu, aš niekad to jam nepiršau. Bent jau neturėjau gal- 
voje. Jis kažkaip iškreiptai suvokė tai, ko jį bandžiau išmokyti. 

— Jūs pusiau išvarėte jį iš proto! - Esteros balsas pridusęs iš 
jaudulio. 

- Tai ne mano darbas! Kam man šito reikėtų? Jis pasirodė 
esąs labai nuovokus mokinys ir naudingas bendradarbis... iš pra- 
džių. Bet nesijaudinkite. Manau, jam tiesiog reikia išsimiegoti. 
Kai tik išvažiuosiu, jis vėl nurims, drįstu sakyti. 

- Jūs išvažiuojate? — žiopteli Estera užplūdus vilties bangai. 

Robinas šypsosi. Jis paima Esteros ranką - ši suglebusi it 
bekaulė - ir prideda prie savo apnuogintos krūtinės. Esteros 
širdis baisiai daužosi. Pasaulis taip pasikeitė, kad niekas nebe- 
turi prasmės, o ji bejėgė ką nors veikti, ji viso labo keleivė ma- 
žyčiame laivelyje, neišvengiamai artėjančiame į sūkurį. Jo oda 
karšta ir sausa. Estera pirštais jaučia jo gyvaplaukius, jie, atrodo, 
duria. ša 

— Greitai, greitai. Ar jūs labai džiaugsitės, matydama mane 
iškeliaujant? 

— Taip! O taip! - atsako Estera ir pradeda verkti, bejėgiškai, 
nė nebandydama slėptis. Ji nenusuka veido, nesišluosto akių. 

Robinas Darentas meta žvilgsnį į jos nelaimingą veidą ir pra- 
pliumpa žaviu juoku. 

— Estera! Mieloji mergyte, ko gi taip kremtatės? Liaukitės, 
jūs darotės negraži. Kodėl jūs taip labai norite, kad aš dingčiau? 
Ar aš toks baisus svečias? — Viena ranka jis suima jos veidą ir 
nykščiu brauko išilgai skruostikaulių linijos. 

— Nes... nes... Bertis taip jus myli! Kur kas labiau nei mane... 
nei kada nors mylėjo mane! Kai jūs čia, aš tarsi ir... tarsi ir neeg- 
zistuoju! 

— Ne, ne! Jūs labai klystate, Hete. Jis tikrai jus myli. Problema 
slypi kitur, tai Alberto bėdos. Man jis jaučia ne meilę, o kai ką 

kita. Kai ką, ko, drįstu pasakyti, nė pats nesupranta. Arba nepri- 
sipažįsta sau. 

Pamažėle Estera liaujasi verkti. Ji pastebi, kad tebelaiko ran- 
ką jam ant krūtinės, nors jis ją paleidęs. 

— O kas tai yra? Kąjis jaučia? - klausia ji. 

Robinas žengia dar žingsnį arčiau, ir dabar jam kalbant jo 
lūpos liečia jos kaktą, nuo to per nugarą jai ritasi virpuliukai. 

— Judu tokie nekalti! Jūs ir vikaras. Sunku patikėti, kad toks 
nekaltumas gali šitaip užsitęsti santuokoje. Paprastai po tiek lai- 
ko nekaltumas būna išnykęs, jį pakeičia pasitenkinimas, žino- 
jimas ir patirtis, o paskui - familiarumas ir antipatija. Negaliu 
tvirtinti pats turintis santuokos patirčių, bet pakankamai to pri- 
sižiūrėjau draugų ir savo šeimoje. 

Jis laisvai apglėbia ją nesiliesdamas rankomis, bet Estera pa- 
sijunta užspeista. Jo kvapas pripildo kiekvieną jos įtraukiamo 
oro gurkšnį, jo kūnas taip arti, kad josios oda liepsnoja karščiu, 
tarsi jiedu jau liestųsi. 

— Ar nieko panašaus nesate patyrusi su juo? Net savo vestu- 
vių naktį? Ar jis niekada nelietė jūsų, nebučiavo? - kužda Robi- 
nas. Estera nepajėgia prabilti. Ji nežymiai papurto galvą - nors 
nė vienas iš jųdviejų negalėtų pasakyti, ar atsakydama įjo klausi- 
mą, ar reaguodama į apkabinimą. - Koks pareigos nevykdymas! 
Ir koks siaubingas švaistymas. Jis atsisako suteikti jums vieną 
iš didžiųjų gyvenimo malonumų, Estera, o jūs tokia gera, kad 
saugote save jam. — Robinas papurto galvą ir prispaudžia lūpas 
jai prie kaktos. Estera stovi sustingusi, galutinai įkalinta gąsdi- 
nančio jaudulio ir jo prisilytėjimo nederamumo, neįstengdama 
nei judėti, nei mąstyti. Ji užsimerkia; Robinas pabučiuoja jos 
akių vokus. - Ar parodyti jums, ką jis turėjo daryti? Estera? Jūs 

tokia graži štai taip išleistais plaukais ir ašarotais skruostais. Jei 
būtumėte mano žmona, veltui nešvaistyčiau nė vienos akimir- 
kos su jumis... —- Aš nesu jūsų žmona! - be garso surinka Estera, 
tačiau vis tiek nepasijudina, nes, nepaisydama savo pasibjaurėji- 
mo, kad išduoda Albertą, savo baimės ir sumišimo, ji nori patirti 
tuos dalykus, kuriuos jis siūlosi parodyti. Ji desperatiškai trokšta 
tai patirti. Kambarys tamsus, saugus. Jame ji nematoma, jame 
jinai pranyksta. - 

Kai jis bučiuoja ją į lūpas, ji linksta prie jo, nes virpančios 
kojos nebeatlaiko. Ji nebeįstengia kvėpuoti. Jėgos ją apleidžia, 
ir nors gindamasi atstato prieš jį rankas, jos burna atsakydama 
jį bučiuoja prieš jos pačios valią. Jis atsitraukia, nežymiai šyp- 
sodamasis. Jei tai būtų jo įprasta šypsena, ji greičiausiai elgtųsi 
kitaip. Jei tai būtų triumfo, pasitenkinimo ar pašaipi šypsena, ji 
greičiausiai rastų savyje ryžto nuo jo pabėgti. Tačiau tai švel- 
ni, miela šypsena, grožėjimosi ir geismo šypsena, kokią ji taip 
troško išvysti, nors ir kito vyriškio veide. Šėlstanti lauke audra 
vėl nušviečia jo veidą, kiekvieną jo lopinėlį nežemišku švytėji- 
mu, tokiu ryškiu, kad Estera krūpteli. Jis gražus, tai tikra tiesa. 
Ji daugiau nebeatsimerkia, bet leidžiasi jo liečiama, bučiuojama 
ir apkabinama. Sulig kiekvienu jo rankų ir lūpų judesiu ji jaučia 
savo kylantį geismą, skausmingai, nebepakeliamai maudžiantį 
pačiose jos esybės gelmėse. Robinas praskleidžia jos drabužius 
ir stumteli ją atgal ant palangės. Skausmas, jam pasiekus to mau- 
dulio šerdį, priverčia ją sudrebėti ir sukąsti dantis, bet tai tuo pat 
metu nuostabu. Prieš akis jai siaučia spiečius kibirkščių, ištaško 
mintis, nutvieskia kiekvieną jos kūno kertelę ir visą ją uždega. 
Tą trumpą laiko tarpą ji nebėra pati savim. Ji netgi nebeegzis- 
tuoja. 

Kai atsimerkia, Robinas Darentas tempiasi kelnes ir sagsto- 
si praskiepą, gaudydamas kvapą. Dabar jam ant krūtinės blizga 
prakaitas, ir ant kaktos. Estera vėl stovi ant kojų, vis dar prie lan- 
go, širdis po truputėlį rimsta, ir ją pykina nuo kylančio, stiprė- 
jančio šalto siaubo. Tarp šlaunų aštriai peršti, degina, ir kažkas 
ima varvėti. Pirštais ji paliečia tą kažką, pamato išsitepusi krau- 
ju ir dar kažkuo, ko neatpažįsta. Robinas, šiurkščiai kišdamasis 
marškinius į kelnes, pakelia į ją akis. 

— Grįžk į lovą, Hete. Albertas šiąnakt pats savim pasirū- 
pins, - nekantriai sako jis. 

Estera gurgteli. Jos gerklė perdžiūvusi, nualinta. Nenorin- 
čiomis paklusti rankomis iš lėto susisiaučia chalatą ir grabinėjasi 
diržo. Visą tą laiką neatitraukia nuo jo išplėstų akių, o galvoje 
viskas maišosi. Robinas pamato tą jos veido išraišką — nesusi- 
vokimą ir sukrėtimą. Jis vos pastebimai pavarto su panieka akis, 
prieina prie jos ir vėl uždeda ranką ant veido. 

— Viskas gerai, Estera. Niekas niekada nesužinos. Tai visiškai 
natūralu — tai ne nusikaltimas, supranti! Gulkis į lovą ir miegok. 
Niekuomet neprasitarsiu nė vienai gyvai būtybei, prisiekiu. 

Jis kalba nuobodžiaujančiojo tonu, lyg aiškintų vaikui. To- 
kia jinai jam ir yra, suvokia Estera. Silpnavalė kvailė, kurią jis 
išnaudoja savo tikslams. Dabar Estera nugręžia veidą nuo jo. 
Dabar ji gali judėti, nerangiai ir lėtai, nes kojos nutirpusios. Ta- 
čiau ji žino negalinti kaltinti vien tiktai jo. Ji išeina iš kambario 
padėrusiom, bereikšmėm kaip lunatikės akim. Vienodai, tyliai 
lipa laiptais, ir sulig kiekvienu žingsniu kaltės našta darosi vis 
sunkesnė. 

Dabar, apsisprendusi ir išsiaiškinusi su Džordžu, Ketė nebenu- 
stygsta iš nekantrumo. Ji trokšta išsilaisvinti, būti su juo, važiuoti 
traukiniu į pajūrį. Ne pusdieniui, kuris jai duodamas kaip visos 
savaitės laisvalaikis, ne vienai brangiai dienai, kuri jai suteikiama 
kas du darbo mėnesiai. O dviem dienom, trims, keturioms. Tiek, 
kiek jiedu panorės, ir bus iki tolimo horizonto besidriekianti 
sidabrinio pilkumo jūra, bus sūraus vandens kvapas, besismel- 
kiantis jiems į odą. Kurį laiką svarstė, gal turėtų užsiminti Este- 
rai, kažkaip ją perspėti. Bet paskui prisiminė sulaužytą Esteros 
pažadą išsiųsti ją pasimatyti su Džordžu ir šūkį išsiuvinėtame 
rankdarbyje, kabančiame ant Ketės sienos, - „Nuolankumas yra 
tikrasis tarno kilnumas“. Tuomet aš neturiu nei vieno, nei kito, su 
niūriu pasitenkinimu pagalvoja ji. Žodžiai atsikartoja jos min- 
tyse, sukeldami pasišlykštėjimą, ir ji užkietina savo širdį vikaro 
žmonai. Tegu vieną rytą randa pusryčių stalą nepadengtą, tegu 
nors kartą pati pajudina pirštą. Bet jai sunku ir toliau pykti ant 
moters, kai vakare atneša jiems vakarienę. Esterai po akimis tam- 
sūs ratilai, vokai paraudę. Veidas persikreipęs, išraiška priblokšto 

žmogaus. Ji atrodo itin pasigailėtinai, ir Ketė turi užgniaužti 
nejaukumo virptelėjimą, nelauktą norą susiieškoti ją, sužinoti 
tokio nusiminimo priežastį. 

Galų gale ji taria sau, kad vis tiek niekuo negalėtų padėti 
Esterai, net jei ir sužinotų, kas ją slegia. Ji tarnaitė, nematoma 
būtybė. Ne žmogus, ne draugė. Vakaras vėl tvankus, šiltas ir 
aromatingas, o vėjelio dvelkčiojimas švelnus nelyginant myjli- 
mojo pirštai, braukantys jos rankas, kai ji stovi, rūko ir laukia 
pasirodant Robino Darento. Ilgai laukti netenka. Dabar, kai nori 
su juo pasikalbėti, jai užtenka sugauti jo žvilgsnį prie stalo. Jam 
artinantis, ji nusispiria batus, padais jaučia šiltas kiemo plyteles 
ir elastingus samanų šepetėlius tarp jų nelyginant plono kilimo 
ruožus. Dabar, kai ji žino būsianti laisva, viskas atrodo tikroviš- 
kiau, gyviau, ryškiau. 

— Na? Kaip einasi mano brangiai atsieinančiam modeliui ir 
mūzai? — pasiteirauja Robinas, irgi prisidegdamas cigaretę, at- 
versdamas švarko skverną ir susibrukdamas ranką į kišenę kaip 
mokinukas. 

- Aš išeinu, Robinai. Jei norite dar nuotraukų, tai reikia pa- 
daryti greitai. Ryt arba poryt. 

— Ką čia šneki - ryt arba poryt? Teosofų draugija dar nė ne- 
nusprendė, ką daryti, kokį žmogų atsiųsti... taip greitai nieko 
nebus! Mums teks kiek palaukti... - Jis suraukia antakius. 

— Ne, aš nelauksiu. Aš rimtai, teosofe. Turiu savų planų ir ne- 
keisiu jų dėl jūsų, taipgi norėčiau gauti iš jūsų kitą užmokesčio 
dalį. Ryt arba poryt, - nenusileidžia ji. 

— Ką nori pasakyti tuo savo „išeinu“? Kur tu eisi? Kaip ap- 
skritai ketini išeiti, kai kiaurą dieną esi stebima, o nakčiai tave 
užrakina? — irzliai klausia jis. 

— Turiu savų priemonių, - sako ji ir šypsosi. Jos kišenėje rak- 
tas, jo svoris nuolat nuteikia raminamai. 

— Negali išeiti, kol aš nepasirengęs! Maniau, mudu susita- 
rėm... Maniau, kad liepiau tau... 

— Ką gi, man nusibodo paliepimai! Kaip jūs mane sustab- 
dysite? Ieškosite manęs, nors mano Džordžas partiestų bet kurį 
vyrą penkiasdešimties mylių spinduliu? Jei pamėginsite, aš im- 
siu pasakoti apie tas jūsų nuotraukas. Pasakosiu bet kam, kas tik 
klausysis, - o nė neabejoju, kad rasčiau žmonių, kuriems būtų 
įdomu išgirsti. — Ji palinksta į jo pusę, iš lėto užsitraukia cigaretę, 
perveria jį negeru žvilgsniu. - Man nusibodo paliepimai. Tiek 
jūsų, tiek visų kitų. Taigi dabar nurodinėsiu aš. Už sutartą pinigų 
sumą leisiu jums nufotografuoti mane ryt arba poryt, ir paskui 
niekuomet apie tai neprasižiosiu. Tai mano paskutinis siūlymas. 
Man nusibodo visa tai. —- Kalbėdama Ketė jaučia, koks tvirtas 
joje glūdintis ryžtas. Ji niekam neleis stotis skersai kelio. 

Robinas savo ruožtu spokso į ją kokią minutę, o paskui pla- 
čiai išsišiepia. Jis tyliai susijuokia, apsisuka ant kulnų, atkraginęs 
galvą, lyg šaukdamasis dangų liudininku. 

— Dieve! Man tavęs trūks, Kete! - sako jis. Ketė sutrikusi su- 
mirksi. - Tu tikrai esi šviežio oro gurkšnis. Gaila, kad mudu susi- 
tikome tokiomis keistomis aplinkybėmis ir kad tu tarnaitė. Ma- 
nau, būtume galėję tapti draugais, - sako tebesišypsodamas jai. 

Ketė paskubom apsvarsto jo žodžius. 

— Labai dėl to abejoju, - pagaliau ištaria. - Jūs melagis ir 
veidmainis. 

— Ką gi, puiku, Juodoji Kate. Tu išties užsispyrusi kaip katė 
ir lygiai taip pat sunkiai suvaldoma. Tuomet poryt. Auštant, toje 
pačioje vietoje. Mes vėl įamžinsime elementalą, ir man teks im- 

tis šiokios tokios magijos, kai jie atsiųs savo liudininką, - jei jie 
spirsis, kad į aparatą būtų įdėta jų juosta. Tam tikras kadrų su- 
keitimas tamsiame kambarėlyje — voild! — šūkteli jis netikėtai, 
plačiai kaip fokusininkas išskėsdamas rankas. - Aš juos visus 
nugalėsiu, pamatysi. 

Ketė vėl įsispiria į batus, sutrina bato nosimi cigaretę. 

— Aš nepamatysiu. Bet jūs tęskite, ką pradėjęs. - Ji patyli. - 
Kas yra poniai Kaning? Kas jai atsitiko? — prieš savo pačios norą 
paklausia ji. 

Robino šypsena išblanksta, ir jo veide šmėsteli kažkas, ko 
Ketė neatpažįsta. Pyktis? Ar kaltė? 

— O, nesirūpink dėl Hetės. Jai viskas bus gerai. Nedidelis šei- 
myninis vaidas, aš taip manau, - sako jis nenatūraliu balsu. 

Ketė norėtų jį daugiau paspausti, bet apsigalvoja. 

— Nepamirškite atsinešti pinigų, - sako ji ir palieka jį vieną. 

Vėliau, kai Sofi Bel pasišalina per saugų atstumą, Ketė vėl 
atsirakina duris. Praveria jas per kelis colius ir laukia, kol sulėtės 
pulsas, o kvėpavimas taps gilesnis ir lygesnis. Vis dar jausdama 
šleikštulį ir maudžiančia galva ji sėdasi ant lovos krašto, prisi- 
traukia naktinį stalelį ir parašo du laiškus. 


Brangioji Tese - ką gi, aš sukūriau planą, kaip ir žadėjau. 
Aš greit paliksiu šitą vietą ir iškeliausiu su savo išrinktuoju, 
kuris vardu Džordžas Hobsonas. Jei pasiklausinėsi, kas nors 
žinos, kaip mus rasti. Sakau tau šitai todėl, kad ketinu pa- 
rašyti savo dabartinei šeimininkei prieš pabėgdama ir pa- 
prašyti jos pasamdyti tave vietoj manęs. Manau, ji padarys, 


* Štai! (Pranc.) 

kaip aš siūlau. Aš jai truputį nupasakojau tavo padėtį ir kaip 
mus areštavo ir žinau, kad ji pasielgs kaip dera. Tad tikė- 
kis netrukus gauti iš jos žinių, nes aš ne artimiausią, bet dar 
kitą rytą išvažiuosiu su Džordžu. Negaliu tau apsakyti savo 
džiaugsmo ir lūkesčio, Tese! Pagaliau galėsiu daryti, kas man 
patinka, ir niekas man nevadovaus. Jaučiu, kad tuoj prasi- 
dės naujas gyvenimas, kuriame pagaliau būsiu laiminga. 
Aš tokia susijaudinusi, jog vargiai pajėgsiu nutaisyti ramų 
veidą, dirbdama namų ruošos darbus! Tikiuosi, tau čia bus 
geriau, nei buvo man. Tu visada buvai už mane geresnė. Vi- 
karo žmona gera moteris, ji nuolat stengiasi būti maloni. Bet 
jei tau nepavyktų įsitaisyti čia, Tese, yra ir kitų galimybių! 
Anądien mėsinėje susipažinau su moterim, kuri penkiolika 
metų tarnavo Kaulio Parke - tai didžiulis namas nėtoli nuo 
čia. Dabar ji dirba komutatorinėje. Ji turi specialybę! Ir jai 
nebereikia tarnauti. Reikalai keičiasi, Tese, ir tik į gera, aš tuo 
tikiu. Kad ir kaip tau čia bus, vis tiek nepalyginti geriau nei 
Frošam Hause. Aš su tavim susisieksiu, pažadu. Mudvi grei- 
tai pasimatysime. Žiūrėk savęs ir, maldauju, išlik pakanka- 
mai stipri, kad galėtum atvažiuoti čia ir užimti mano vietą. 


Su meile - tavo draugė Ketė 


Ponia Kaning - jei skaitote šį laišką, vadinasi, ieškojote 
manęs ir supratote, kad pabėgau. Atsiprašau, kad neįspėjau, 
bet kartais reikia paklausyti savo širdies ir savo impulsų ir 
dėl to pakovoti. Aš nebegaliu ilgiau būti tarnaite ir kaip lais- 
vas žmogus palieku šiuos namus be jūsų leidimo. Meldžiu 

jus tik vieno dalyko - prašau, priimkite į mano vietą Teresą 
Kemp. Ji prieglaudoje, kaip sakiau jums. Prieglauda vadina- 
si Frošam Hausas, - Sidalo kelias, Londonas. Ji gera, maloni 
mergaitė, nė kiek nepanaši į mane. Dabartinė varginga jos 
būklė yra grynai mano kaltė, ne jos, ir ji bus jums gera mer- 
gaitė ir uoliai dirbs. Liepkite poniai Bel švelniai su ja elgtis. 
Aš žinau, kad Sofi širdis gera, nors liežuvis ir aštrus, o Tesei 
labai reikės palaikymo, kai čia atvyks. Ji dar beveik vaikas. 

Turiu jums pasakyti dar vieną dalyką. Galbūt jus ste- 
bino mano ne visai deramas elgesys ir nenoras susitaikyti 
su tarnaitės gyvenimu. Prisiimu kaltę dėl to, kaltinu savo 
temperamentą, bet dalis kaltės taip pat tenka ir mano tėvui. 
Jis suteikė man išsilavinimą, kuris gerokai pranoksta mano 
padėtį, ir išmokė, kad esama plataus ir paslaptingo pasau- 
lio, kurio aš niekad nepamatysiu. Iš jo pusės tai buvo labai 
neteisinga. Tai vertė mane nuolat galvoti apie savo padėtį 
pasaulyje, ir kai sakydavo, jog kaltas mano kraujas - tai 
yra mano kilmė, - jis vėl tapdavo didžiausia kliūtimi tuo 
patikėti. Mano tėvas yra jūsų dėdė - tas pats Džentelmenas, 
atsiuntęs mane jums. Mano motina dirbo Brotono gatvėje, 
kai buvo jauna, ir jie - dėl jo užgaidos - buvo meilužiai, ir 
ji tapo nėščia manimi. Žinoma, jai teko palikti darbą, bet 
o kai ji mirė, jis pasiėmė mane į savo namus. Mama man 
viską papasakojo gulėdama mirties patale, o ji niekada ne- 
meluodavo. Galbūt šią vasarą jums teko šiek tiek daugiau 
sužinoti apie vyrų prigimtį ir elgesį, ir jums nebus per sunku 
tuo patikėti. Mudvi esame pusseserės, ponia Kaning; ir nors 
mama manė, jog geriausia man bus žinoti tiesą apie savo 

kilmę, tas žinojimas tik sukelia kančią. Aš gimiau nei šis, nei 
tas - nei panelė, nei tarnaitė - ir nuo šiol ketinu niekuo ir 
nebūti. Aš ketinu pati rinktis savo kelią. 

Robinas Darentas yra klastingas, juo pasitikėti negali- 
ma. Manau, jūs tai jau žinote, bet aš vėl pasakysiu - jei gali- 
te jo atsikratyti, padarykite tai tučtuojau. Gal neturiu teisės 
siūlyti jums savo patarimo, bet kadangi daugiau nebepasi- 
matysime, aš jį pasiūlysiu. Žinau kai ką apie jūsų vargus 
su vikaru. Tarnai norom nenorom sužino tokius dalykus. 
Londone buvo toks ponas, mano tėvo draugas, retsykiais jį 
aplankydavęs. Visada kartu atsivesdavo jaunų dailių vyriš- 
kių - kompanionų, paikino juos kaip naminius gyvūnėlius. 
Jis laikė moteris visais atžvilgiais prastesnėmis už vyrus ir 
vengė jų draugijos tiek gyvenime, tiek lovoje. Jei jums kils 
įtarimas, jog jūsų vyras jaučia panašiai, tuomet jūs niekad 
nebūsite laiminga, kol jo nepaliksite arba nepriimsite jo to- 
kio, koks yra, ir nepasiieškosite sau draugijos iš šalies. 

Sudie, ir meldžiu nepamiršti, ką parašiau apie Teresą 
Kemnp. Jos dėka jūs gaunate progą padaryti labai daug gera. 
Aš parašiau jai laišką ir išsiųsiu jį pati - jame liepiau laukti 
žinios iš jūsų. Žinau, tai įžūlu iš mano pusės, bet aš tikiu, kad 
padarysite gerą ir gailestingą darbą. Linkiu jums visa ko ge- 
riausio ir tikiuosi, kad savo širdyje linkite man to paties. 


Jūsų pusseserė Katerina Morlėj 


Ketė baigia rašyti laiškus mėšlungio varginama ranka, nes jos 
raumenys labiau pratę prie valymo, o ne rašymo. Ji įdeda juos į 

vokus, ant abiejų užrašo adresą ir padeda skirtąjį Esterai Kaning 
ant naktinio stalelio taip, kad būtų gerai matomas. Laišką Tesei 
įsibruka į krepšį, kuriame sudėtas negausus jos turtas ir sutau- 
pyti pinigai. Už lango kybo pilnas mėnulis, blyškus kaip šviežias 
pienas. Jis nušviečia grafito pilkumo šešėlių ir sidabrinių apybrėžų 
peizažą, ir šitoje tobuloje tyloje ir ramybėje Ketė užmiega. 


Iš pastoriaus Alberto Kaningo dienoraščio 
ANTDRADIENIS, RUGPJŪČIO 8, 1911 


Išmušė valanda. Jis liepė man laikytis atstu, jis jaučia, kad laikas 
atėjo, ir aš taip pat jaučiu. Jis išeina su savo fotoaparatu, taigi aš 
žinau, aš žinau. Jis vėl juos išsikvies, jis nori padaryti daugiau nuo- 
traukų. Aš irgi eisiu ir būsiu ten, ir įrodysiu, kad esu vertas, nes 
neišsiduosiu, leisiu jam netrukdomam atlikti savo didį darbą, o kai 
vaizdai bus nufotografuoti, atskleisiu, kad buvau ten su juo, ir tuo 
įrodysiu, jog esu pasirengęs, esu tyras, ir elementalai gali pažvelgti 
į mano širdį ir įsitikinti, jog esu visiškai toks, koks privalau būti. Ši 
naktis buvo ilga, bet aš ją ištvėriau. Ir visos mano naktys pievose 
nebuvo bergždžios. Be saulės energijos eterinės būtybės lieka pasislė- 
pusios - kaip saulutės žiedas suglaudžia vainiklapius ir užsimerkia 
tamsoje, taip jos sumiega. Tačiau aš praleidau ilgas valandas, vienas 
ir tamsos gaubiamas, aš ištyriau savo sielą ir širdį, aš pažvelgiau į 
savo vidų ir išroviau visas aistras ir materialinius troškimus, ir visus 
blogus jausmus, kuriuos velnias pastaruoju metu buvo siuntęs manęs 
kankinti, ir apsivaliau nuo viso to, ir nebeliko nieko kito, vien šviesa 
ir mano astralo bei eterinės šerdies tyroji energija. Esu pasirengęs, 
aš tą žinau. Aš tą žinau. Vien melsdamasis niekuomet nesu patyręs 

tokių gyvų svajonių ir jausmų. Kokie negyvi ir šalti dabar atrodo 
mano bažnyčios akmenys, o juk šitaip ilgai tikroji bažnyčia buvo 
visai šalia, o aš negalėjau jos regėti. Iki dabar! Gyvosios šviesos ir 
gyvojo alsavimo, ir gyvosios dvasios viso to, kas šventa ir gera, baž- 
nyčia plyti aplinkui mus savo žalioje ir auksinėje grožybėje, ir aš 
pagaliau pasiruošęs ją išvysti ir į ją įsilieti. O tie, kurių širdys ne- 
tyros, kurių sąmonė nepajėgi aprėpti tų didingų tiesų, pasiliks kur 
besantys - pažeminti, nublokšti atgal, ant žemesnės pakopos nei 
mes, keliaujantys į nušvitimą. Jų lauks dar daug gyvenimų, daug 
ciklo apsisukimų, kad išpirktų nuodėmes, kurios padarė juos nepa- 
jėgius tobulėti šiame gyvenime. Net mano žmona privalo išpirkti 
nuodėmes. Kaip ir visų moterų, jos širdis kupina geismų ir troškimų. 
Dabar išmušė valanda - sulig šia aušra. Aš esu pasirengęs ir eisiu, 
aš išvysiu, ir visa kas išsipildys. Aušra brėkšta, dangus giedras, jau 
ima busti ir sklisti šventoji saulės šviesa. Greit prasidės šokis, ir aš 
taip pat jį šoksiu, aš paliksiu šį išsikristalizavusios dvasios kiautą 
ir surasiu tikrąjį savo pavidalą. Aš pasirengęs. 


1911 


Prieš auštant Ketė atmerkia akis. Paskutinį kartą, sako ji sau ir 
nusišypso. Paskutinį kartą ji pabunda tarnaitės lovoje, paskutinį 
kartą ji namuose, kur privalo triūsti, būti už visus mažesnė ir ne- 
turėti laisvės. Ji kiek padelsia, atkreipia dėmesį į duobėtą čiužinį, 
spaudžiantį nugarą, ir į maudžiančius nuo šonkaulių iki klubų 
raumenis, nes vakar šveitė rūsio grindų plyteles. Ji įsidėmi kvapą 
mielių, įsimušusių į panages minkant duoną už Sofi Bel, kai toji 
perkaito ir jai pasidarė bloga. Ji prisimena, kad šiandien turėtų 
skalbti krūvą Kaningų apatinių, jei pasiliktų. Visa tai apmąsčiusi 
ir su panieka atmetusi, ji atsikelia ir ima praustis veidą ir rankas. 
Vanduo ją pažvalina, verčia virpėti. Jis teškena į emaliuotą dubenį, 
pripildo kambarį tylių aidų. Visas pasaulis atrodo sulaikęs kvapą. 

Ji stabteli prie Sofi Bel kambario durų. Nepasakė jai, kad 
išeina, ir per visą jos jaudulį smilkteli kaltės jausmas. Pro du- 
ris aiškiai girdėti garsus, sunkus moteriškės alsavimas, ir Ketė 
trumpam prispaudžia prie medžio ranką. Dabar jau per vėlu 
ko nors imtis. Mintimis tardama jai sudie, Ketė nusprendžia jai 
parašyti, kai tik jiedu su Džordžu susiras, kur apsigyventi. Gal 

Hangerforde, o gal Bedvine. Maži miesteliai ir kaimai išsidėstę 
išilgai kanalo vakarų kryptimi lyg vėrinio karoliukai. Kuo ty- 
liausiai ji nusėlina prie užpakalinių durų, nes žino vikarą nebe- 
nakvojant savo lovoje. Jo pagalvė kiekvieną rytą lygi, paklodės 
jo pusėje nesuglamžytos. Bibliotekos durys uždarytos, ir nors 
pro apačią nematyti šviesos, jos, atrodo, stebi ir laukia, tyla ana- 
pus jų budri, pasirengusi. Ketė dvejodama stabteli, ištempusi 
ausis klausosi, bene išgirs viduje ką judant. Kai vėl žengia eiti, 
jos širdis daužosi. Viršutinė rūsio laiptų pakopa sugirgžda, ir ji 
sustingsta. Tariasi nugirdusi žingsnius už tų uždarų durų. Kėdės 
girgžtelėjimą kažkam stojantis. Bet ji negrįžta atgal, priešingai — 
pasileidžia bėgti kiek įmanydama tyliau. Žemyn rūsio laiptais, 
per virtuvę ir į lauką pro užpakalines duris. Atšaunama velkė 
tyloje griausmingai pokšteli. 

Lauke pasaulis dar bespalvis, monotoniškas ir siurrealistinis 
nuo to keisto priešaušrio švytėjimo - nei tamsos, nei šviesos, 
nei dienos, nei nakties. Pakibusi akimirka, kai visa, kas buvo, yra 
dingę, o kas turi būti - dar neprasidėję. Ketė žengia per tą tar- 
pinę laiko juostą ir jaučia gyslose vėsų, gyvybingą kraują. Oras 
drėgnas, ir ta drėgmė vilgo jai skruostus ir plaukus. Prie sodo 
vartelių ji stabteli ir atsigręžusi pasižiūri į kleboniją aukštom sie- 
nom ir uždarytais langais. Kaip panašu į kalėjimą, - ir ji nura- 
mina save, jog niekad daugiau neįkels ten kojos. Ji giliai įkvepia, 
vildamasi, jog tai, kas jai buvo kalėjimas, Tesei bus prieglobstis 
ar bent kažkas panašaus. Saugus uostas, vieta žaizdoms užsigy- 
dyti. Ji tikisi, kad pasirūpindama perkelti Tesę čionai ji pradeda 
atpirkti visą klaikumą, kurią užtraukė savo draugei. 

Priverstinis maitinimas kai kurias įkalintas sufražistes ypač pa- 
veikė. Jų veidai buvo nusėti mėlynėmis ir subraižyti, joms dažnai 
kraujavo nosis, jos kentė nevaldomus nervinius priepuolius; dau- 
gelį kamavo krūtinės uždegimas, draskantis kosulys, neleidžiantis 
atsikvėpti. Vis dėlto kai kurios iš jų ėmė jaustis tvirčiau. Maistas, 
prievarta joms pilamas, maitino jų kūnus, ir kuriam laikui svai- 
gulys ir apatija išsisklaidė. Po trijų teroro ir smurto dienų Tesė, 
Ketė ir keletas kitų išsvyravo iš savo kamerų, įgavusios jėgų atsi- 
stoti ir desperatiškai trokšdamos išvysti dangų. Pasiremdamos 
viena į kitą kaip senyvų našlių pora, abi Brotono gatvės tarnaitės 
lėtai išslinko į kiemą. Ketė vos prisivertė Žiūrėti į apdraskytą ir 
šašuotą Tesės veidą, kreidinį odos blyškumą ir nesiliaujantį jos 
drebėjimą, nors diena buvo šilta. 

— Tese... aš taip gailiuosi, kad įvėliau tave į visa tai, - sušnibž- 
dėjo Ketė, kai jos stovėjo saulėčiausiame kiemo kampe. 

Tesė bandė nusišypsoti, bet neįstengė. Siena už jų buvo gliti 
nuo ankstyvos rytmečio drėgmės, šaltus akmenis vagojo tam- 
sūs ruožai. 

— "Tai ne tavo kaltė, Kete. Tai vis tie policininkai... 

— Ne, tu niekad nebūtum čia atsidūrusi, jei ne aš! Būtum sau 
namie, saugi ir sveika... 

— Man jau verčiau eiti ir būti su tavim, nei kiurksoti tuose 
namuose, net jei ir atsidūrėme čionai, Kete, dievaži, verčiau. Tu 
mano geriausia draugė, vienintelė, kurią turiu... 

Tesės žodžius nutraukė kimus gargaliuojantis kosulys. 

— Ne, netiesa! - Ketė pakratė galvą, nes į akis plūstelėjo pyk- 
čio ašaros. - Nutrauk streiką, Tese. Maldauju. Tau nėra reikalo jį 
tęsti... aš streikuosiu už mus abi! Pradėk valgyti, ir tave netrukus 
išleis. Džentelmenas priims tave atgal, aš įsitikinusi... 

— Gal jis ir priimtų, jei tu mane užtartum? — Tesės akys vil- 
tingai nušvito. 

- Žinoma, užtarsiu! Priversiu jį tave priimti, pažadu. 

— Bet... aš negaliu nutraukti streiko. Negaliu vienintelė jiems 
pasiduoti, Kete! Ir jei žinosiu, kad ir tu nepasiduodi, tai aš 
įstengsiu, tikrai įstengsiu. 

— Bet aš negaliu apie tai nė pagalvoti, Tese! Negaliu pagalvo- 
ti, kaip kankiniesi tu, o kalta dėl to aš viena! - Iš sielvarto Ketės 
balsas nuslopo iki kranksėjimo. 

— Tik neverk, Kete, šito tai aš negaliu pakelti! Vis tiek verčiau 
badausiu, nei valgysiu šitą buzą, kur mums kiša. Dieve - jei taip 
dabar sudorojus vieną iš Elenos pyragų? Su jautiena ir šviesiuo- 
ju alumi, gausiai apipiltą riebiu padažu ir su bulvėmis... - Tesė 
užsimerkė, įsivaizduodama tokią puotą. 

Ketės burnoje prisirinko seilių. 

— Tokį ir suvalgysime, kai ištrūksime iš čia. Vieną iš tų di- 
džiųjų, perpjautą perpus kaip tik mudviem, karštą ir garuojan- 
tį, - pažadėjo ji. 

— O prie jo didelį gabalą mėlynojo sūrio, o paskui migdolinių 
pyragaičių. Štai dėl tokio maisto verta nutraukti bado streiką, o ne 
dėl tos baisios sriubos, kur mums duoda. Ten turbūt tiesiog ne- 
švarus vanduo - greičiausiai tas, kuriame Varna mazgojosi kojas! 

Tesė padarė grimasą, todėl atsivėrė žaizda ant perskeltos 
lūpos. Ji krūptelėjo, kai Ketė palaidinės rankogaliu švelniai su- 
šluostė besisunkiantį kraują. 

— Varna? Mazgojasi kojas? Nejuokauk. Aš girdėjau, ji ištisą 
dešimtmetį jų nemazgojo. Girdėjau, kad ji nė kojinių nemūvi — 
tai jos purvina pilka oda! - atitarė ji, ir Tesė išspaudė menką 
šypsenėlę. 

— Kaip bjauru! - sukuždėjo ji. 

— Maža to, dėl tų savo kojų ji liko be išteklių ir amžiams įstri- 
go šitoje drėgnoje smirdančioje skylėje. Matai, ji turėjo ištekė- 
ti, - leidosi improvizuoti Ketė. 

— Varna - ištekėti? Nieku gyvu nepatikėsiu! 

— O, taip, prieš daugel metų, tuomet, pasakojama, ji dar tu- 
rėjo elegancijos, nors grožio - niekada. Tačiau vestuvių išvaka- 
rėse jaunikis ją aplankė, ir jo aistringai apkabinta ji užsimiršo, 
nusimetė batus... ir jos kojų kvapas vargšą vaikiną pribaigė! - Ji 
plačiai atmetė rankas ir teatrališkai susmuko ant grindinio, nors 
nuo to apsisuko galva. 

Tesė tyliai susijuokė, vogčiom suplodama delnais. Staiga lio- 
vėsi, jos veidas sukrito. 

Ketė pažvelgė aukštyn ir išvydo virš jos stovinčią tamsia- 
plaukę prižiūrėtoją sukryžiuotom rankom ir rytmečio švieso- 
je šaltai blizgančiom akim. Ketė pamėgino stotis, bet kvaitulys 
pergalėjo ir ji liko gulėti ant drėgnos žemės, staiga užėjus norui 
vemti. 

— Išgirdai kažką juokingo, ar ne? - klastingai ramiu, kone 
draugiškų balsu paklausė Tesės Varna. Tesė nebyliai papurtė 
galvą. Vėl ėmė krėsti drebulys, purtė ją visą. - Man pasirodė, 
kad tu juokeisi. Tavo draugė sukūrė dar vieną linksmą dainelę 
ar eilėraštį, taip? — Tesė vėl papurtė galvą. - Nagi, nesidrovėk. 
Pasiklausykim, - įsakė prižiūrėtoja. 

Tesė stovėjo tyli ir apmirusi, jos veide neliko nė lašo kraujo. 
Sukaupusi visas jėgas, Ketė pašoko. 

— Palik ją ramybėje, - pasakė ji prižiūrėtojai. - Ji nieko blogo 
nepadarė. 

— Apie tai spręsiu aš. Nagi, greičiau, aš noriu žinoti, ką ji 

sakė. Jei nepasakysi, imsiu manyti, kad turi ypatingų priežasčių 
nutylėti, - grėsmingai pabrėžė Varna. 

Tesė beviltiškai dirstelėjo į Ketę, o toji laužė galvą, ką pasa- 
kyti, kad moteris nusiramintų. 

— Aš pasakiau, kad... ee... aš pasakiau... - sumiknojo ji. 

Prižiūrėtojos lūpas perkreipė pikta pašaipa, dėl jos Tesė ėmė 
trauktis atatupsta, kol atsitrenkė pečiais į sieną. Varna prisikišo 
prie pat jaunesniosios merginos. Toji pradėjo žliumbti. 

— Aš pasakiau, kad jūs pikta sena gyvatė, dvokianti kaip atma- 
tų krūva! Šekit — dabar galit bausti mane už tai! - riktelėjo Ketė. 

— O, taip, nubausiu, - pasakė prižiūrėtoja, stverdama Tesę už 
riešo savo stipriomis liesomis rankomis. — Bet labiausiai mane 
dabar erzina ne tai, ką pasakei, bet kad ta mažoji kalė iš to juokėsi. 

Ji užlaužė Tesei ranką ir nutempė atgal link kamerų korpuso, 
ir Tesė silpnai riktelėjo apimta didžiulės baimės. 

— Ne! Palikit ją ramybėje! - sušuko Ketė, bėgdama joms iš 
paskos. 

Varna atsisuko ir atgalia ranka taip stumtelėjo Ketę, kad ši 
vėl pargriuvo ant žemės. Kokią minutę nepajėgė atsistoti. Ji ko- 
sėjo ir stengėsi atgauti pusiausvyrą, o kai pagaliau pakilo, Tesės 
niekur nebesimatė. 

Ketė nuskubėjo laiptais aukštyn ir atgal į koridorių, kur 
buvo jos ir Tesės kameros, klupinėdama iš įstangos, prieš akis 
jai sukosi tamsios dėmės. 

— Kas čia darosi? - paklausė viena kalinė nubalusiomis lūpo- 
mis pelenų pilkumo veide. - Varna rankoje nešėsi vėzdą. 

Tesės kameros durys buvo uždarytos, ir Ketė, nors ir ži- 
nodama, kad nėra prasmės, kumščiais daužė jas, šaukdama ją 
įleisti, kol priėjusios kitos dvi prižiūrėtojos nuvedė ją į kamerą 

ir užtrenkė duris. Jiedvi nepritariamai susižvalgė, girdėdamos 
iš Tesės kameros sklindančius garsus, bet daugiau nieko neda- 
rė. Suspaudė lūpas ir nuėjo šalin. Apmirusi iš siaubo, priblokš- 
ta kaltės, Ketė sėdėjo atsirėmusi į sieną, klausydamasi smūgių, 
girdėdama klyksmus ir verksmą. Manė sprogsianti iš gėdos ir 
įtūžio. Bet to neįvyko. Aplinkui ją susispietė šešėliai, pripildė 
visą patalpą, dusino, ir ji žinojo, kad tas jausmas jau niekad jos 
nebepaliks: nekaltos būtybės žudymo, bejėgiškumo, padarytos 
žalos nebeatšaukiamumo jausmas. 

Kai Tesės durys pagaliau atsidarė, Tesė pro jas neišėjo. Ji tū- 
nojo susirietusi tolimajame kampe suplėšytais drabužiais, ant 
šviežutėlių žaizdų džiūvo kraujas, odoje brinko gal šimtas nau- 
jų mėlynių. Kažkuri gyvybiškai svarbi jos esybės dalis paliko 
žvilgsnis. Ketė ilgai stovėjo tarpduryje išplėstom akim žiūrėda- 
ma į tai, ką padarė, ir leido sau kankintis dėl savo veiksmų pada- 
rinių. Kartojo sau, kad niekada nebus gana kentėti. 


Tačiau galbūt, svarsto ji, atsukdama nugarą klebonijai, galbūt 
dabar jau gana. Ji visa tai daugelį kartų išgyveno nesuskaičiuoja- 
muose košmaruose, ji užsikrovė triuškinančią kaltės naštą. Menkai 
temiegojo, menkai tevalgė. Ji apvalė savo kūną ir sielą. Po kelių 
savaičių, kelių mėnesių ji vėl pamatys Tesę. Tuomet ir įsitikins, 
ar - nepaisydama jos netesėtų pažadų ir visos krūvos nelaimių, 
kurias joms abiem užtraukė, - ar nepaisydama viso to Tesė dar ją 
myli, ar ji tebėra jos draugė. Giliai širdyje Ketė nujaučia būsimą 
atleidimą. Priekyje pamato jos laukiančią figūrą. Robinas linkteli 
šykščiai šyptelėdamas, kai ji, įveikusi lipynę, prisiartina prie jo. 

— Labas rytas. Ar pasirengusi šokiui, gluosnio dvasia? — pa- 
sisveikina jis. 

— Ar atnešėte pinigus? — ramiai pasiteirauja ji. 

Neleis jam išvysti jos džiaugsmo, jos jaudulio; pasilaikys visa 
tai sau vienai. Robinas nutaiso gailų veidą, išima iš kišenės kelis 
sulankstytus banknotus ir saują monetų. Ketė greit juos paima 
ir saugiai paslepia savo krepšyje. 

— Na, štai. Už tokį atlyginimą verčiau pasistenki šokti gražiai. 
Čia tavo maskuotė. - Jis patapšnoja savo odinę kuprinę nepajėg- 
damas nuslėpti susijaudinimo balse, jo nervai įtempti. 

— Dar vienas kartas. Imkimės to, - sako Ketė. 

Jie kerta pievą ir apsistoja prie laukiančio jų gluosnio. 

Kai Ketė užsimeta plevenantį baltą apdarą ir užsideda ilgą 
besidriekiantį platininės spalvos peruką, ji pasijunta stebima. 
Ne vien teosofo ar beauštančios dienos. Ne, ją stebi dar kažkas — 
gal daiktas, gal gyva būtybė. Ji išsitiesia, oda ant sprando pa- 
šiurpsta. Akimis šaudo į horizontą, iš lėto apžvelgia visą akiratį. 
Nieko nematyti. Bet žolė ir augalai aukšti, daiktais iki juosmens 
aukštumo. Ketė stebeilijasi į juos, visur kur aplinkui, bet nieko 
nepamato. Jokių išdavikiškų ženklų - nulaužytų ilgų žalių stie- 
belių, nukrėstos nuo žiedų galvučių rasos - tik tose vietose, kur 
ką tik eita jųdviejų su Robinu. Jokio judesio, jokio pasislėpusio 
stebėtojo krustelėjimo. Ir vis tiek ji tai jaučia, įtempia akis ir au- 
sis — kaip kiškis, pajutęs ore lapės kvapą. Šmėsteli liepsnotoji 
pelėda, sklendžianti tyliais baltais sparnais link medžių šiauri- 
nėje pusėje. 

— Kas yra? Kas negerai? — klausia Robinas, pakeldamas akis 
nuo aparato, kur kuitėsi prie objektyvo ir tikrino kadro nuotolį. 

Ketė trukteli petį. 

— Nieko, - pameluoja. Sulanksto suknelę į gniūtulą ir pakiša 
po savo krepšiu. 

- Pasirengusi? - klausia jis, ir ji linkteli. 

Pirmiausia Ketė prieina prie upelio, užsižiūri į akmenukus ir 
žoles jo dugne po dangaus atspindžiu. Ji nejaučia tokios šokio 
nuotaikos kaip anąkart. Visas ją deginęs įniršis išgaravęs, ji dabar 
laimingesnė, mažiau beturinti su kuo kovoti. Ji išskečia rankas 
kaip paukštis sparnus, atkragina galvą į tuoj patekėsiančią saulę 
ir užsimerkia. Vėl atsimerkusi išvysta jį: su niekuo nesupainioja- 
mus vikaro šviesius plaukus ir rausvą veidą, jo liesus pečius, juo- 
dą dvasininko švarką aukšta standžia apykakle, švelnius bruožus 
įrėminančias žandenas. Jis stovi gerokai atokiai, sustingęs nuo 
jos vaizdo, pusiau susilenkęs lyg slėpdamasis. Ketės širdis šokteli 
iki burnos, skrandį susuka. Dabar jiedu tikrai demaskuoti. Ji dar 
pasvarsto, ar Robinas nutuokia, kad anas yra čia, - gal vikaras irgi 
pakviestas į žaidimą. Bet ne, ji žino, kad jis neturi šito pamatyti. 
Vikaras yra Robino šalininkas, jo gynėjas. Jam, kaip niekam ki- 
tam, svarbu neperprasti apgaulės. Iš nerimo perdžiūvusia gerkle 
Ketė įtraukia oro ir jau ruošiasi pranešti Robinui Darentui apie 
Albertą. Teosofas prisilenkęs prie žemės, visiškai įsitraukęs į savo 
darbą nieko nenutuokia apie besiartinantį atvykėlį. Ketė jaučia 
Alberto žvilgsnį, nors jis dar per toli nuo jos, kad aiškiai įžiūrėtų 
jo veidą. Jo atkaklus žvilgsnis tiesiog apčiuopiamai juntamas, ne- 
lyginant kieti gniaužtai, siekiantys ją laikyti, turėti. 

Bet tada ją užplūsta nerūpestingumas ir net šioks toks išdy- 
kėliškumas. Tarkim, vikaras juos užklupo. O jai kas? Jai net smal- 
su pasižiūrėti, kas bus toliau, - pasižiūrėti, ko Albertas Kaningas 
griebsis ir kaip teosofas bandys jį numaldyti. Jos lūpos vos šyp- 
teli, ir ji pradeda šokti - ne pašėlusiai kaip anąkart, bet ramiai ir 

užtikrintai. Ilgi šuoliai, pabrėžiantys pėdas. Ji tai plačiai išskečia 
rankas, tai atmeta už nugaros ištiesdama pirštus. Ji sukasi žiūrė- 
dama į dangų, lėtais ratais, bet pakankamai greitai, kad suknelė 
sūkuriuotų, pasikeltų atidengdama kojas į jos judesių ritmą. Ne- 
trukus tas jos šokis, šįkart ramus ir hipnozinis, vėl ją įtraukia. Jos 
sąmonė ištuštėja, ją pagauna ritmas, saulė jau daugiau nušviečia 
dangų, nes sekundės taip ir tiksi, ir ji užmiršta vikarą ir teosofą, 
žino tik viena — ji gyva. Ir greitai — laisva, labai greitai. Švarūs 
plaučiai, švari galva, švarus, ryžtingas jos širdies plakimas. 

Nuo žolės vakarinėje gluosnio pusėje pakyla vikaras. Jis pa- 
mažėle atslinko iki jų žemai pasilenkęs, slepiamas miežių, rasme- 
nių ir laukinių vilkdalgių. Dabar jis atsistoja tiesiai priešais ją, ir ji 
aiktelėjusi sustingsta ir nusvarina rankas. Teosofas guli ant žemės 
užjos. Ar jis tai fotografuos? - nusistebi ji. Tą vikaro veido išraišką. 
Nes tai reginys kaip reikiant — blyški oda, blyškios melsvos akys, 
tokios išsprogusios, kad kone virsta lauk. Žandikaulis atkaręs, 
liežuvis už dantų atpalaiduotas. Ant apatinės lūpos blizga seilės, 
jų pėdsakų matyti burnos kampučiuose, truputis ir ant smakro. 
Ketė nesusilaiko nenusišypsojus. Pagalvoja, gal nusilenkti jam 
ir šitaip baigti savo pasirodymą, bet kažkas jo išvaizdoje ją sulai- 
ko. Ji supranta, kad jis atpažino ją. Judantys veido raumenys ir 
besikeičiantys bruožai byloja apie pokyčius. Paskutiniai minčių 
pėdsakai pranyksta iš akių ir nieko nepalieka. Ta tuštuma staiga 
ją išgąsdina. Ketė nustoja šypsotis, stovi nejudėdama. Tik vieną 
širdies tvinksnį, du ar tris. Jai reikėtų pajudėti —- jos raumenys 
pradeda įsitempti. Reikėtų žengti į šalį, pasileisti bėgti pas Džor- 
džą ir palikti tuodu vyriškius pačius išsiaiškinti, susitvarkyti su 
savo melagystėmis, tikėjimais ir strategijomis, jei įmanoma. Tuš- 
čių vikaro akių veriama Ketė ūmai panūsta žūtbūt nusišlapinti, o 

plaučiuose, regis, nebelieka oro. Tačiau jau per vėlu. Vikaras iš- 
kelia ranką. Toje rankoje dreba jo žiūronai, sunkūs ir juodi. Ketė 
mato, kaip jie pakimba aukštai viršum galvos. Keistas, nenatūra- 
lus pavidalas tolimo dangaus fone. Tuomet jie krinta. 


Tamsoje Ketė girdi balsus. Jie plevena ir trūkinėja, iškraipydami 
visas prasmes ir reikšmes. Skausmas galvoje apakina - net ir atsi- 
merkusi, bent taip jai atrodo, ji nieko nemato. Jos gerklė sklidina 
šilto skysčio, jis lėtai burbuliuoja, praleisdamas šitaip sunkiai 
traukiamą orą, ir tai atima visas jėgas. Ji vėl pabando atsimerkti, 
pamatyti. Šviesa sprogte sprogsta jos galvoje; skausmas nepake- 
liamas. Vėl užsimerkia, laiko vokus kietai suspaustus. Žemė po 
ja siūbuoja ir kilojasi aukštyn žemyn nelyginant vanduo. Jūra? 
pagalvoja ji nudžiugusi ir sutrikusi tuo pat metu. Ji nesusivokia. 
Vėl pasigirsta balsai, skardūs, paskui tylūs, skubūs, paskui lėti. Ša, 
pagalvoja ji. Per garsiai. Po truputį balsai išsilygina, tampa vienu 
skardžiu baimės ir negalėjimo patikėti balsu. 

— O Dieve - ką tu padarei? Ką tu padarei! 

Jai pažįstamas šitas balsas, ji iš paskutiniųjų bando jam ras- 
ti vardą. Gražus, o sykiu žiaurus veidas, besijuokiančios akys. 
Robinas. Ji mėgina jo paklausti, kas atsitiko, kur ji. Kodėl taip 
skauda širdį, kodėl jos akys nieko nemato, o burna pilna krau- 
jo — sūraus, su geležies prieskoniu. 

- Albertai! Tu ją nužudei! Tu... tu ją nužudei! Albertai! 

Dar daugiau žodžių. Jų reikšmė po truputį išsisijoja per 
skausmo ir sutrikimo sluoksnius. Ji saglumsta. Ką nužudė? Ma- 
nęs nenužudė! — sako ji, tačiau žodžiai lieka vien galvoje. Ji ne- 
įstengia pakrutinti lūpų, neįstengia priversti liežuvį dėlioti žo- 

džius. Tas nepaklusimas ją siutina. Ji bando giliai įkvėpti, bando 
rasti ryžto sukaupti jėgas ir pasijudinti, atsisėsti, tačiau jos gerklė 
užsikimšusi ir viskas pernelyg sunku, pernelyg skausminga. Jos 
galva akmeninė ir pamažėle pati save traiško. 


Kurį laiką balsų nebegirdėti. Kelias sekundes, gal minutes, metus. 
Ketė nesuvokia kiek. Ji plūduriuoja tai iškildama, tai grimzdama. 
Pajunta ant veido saulės šilumą ir jai atrodo, kad tai ugnis, kurią ji 
užkūrė savo merdinčiai mamai sušildyti. Tyla gaudžia jos galvoje, 
dunda kaip milžiniškas būgnas, dunda ir dunda. Tai jos širdies 
dūžiai, jų spaudimas ausyse. 

— Jie... ji... jos neturi surasti, Albertai. Mes privalome nieko 
nesakyti! Viskas žus... Paimk šituos, paimk suknelę. Albertai! 
Paklausyk manęs! Viskas sužlugs... visas mūsų darbas... Alber- 
tai! - Balsas vėl pradeda, dabar skubus ir maniakiškas, kupinas 
baimės ir drebantis iš klaikios nevilties. 

Šiurkščios rankos ją kelia, tempia. Rankos, trūkčiojančios 
iš panikos. Ją krato, numauna peruką. Ji nori protestuoti, nori 
būti palikta ramybėje. Kiekvienas judesys yra kančia, skausmo 
diegliai varsto kaukolę net baisiau už Holovėjaus maitinimo žar- 
nelę, grūdamą į jos ištinusią ir kraujuojančią nosį dešimtą dieną 
iš eilės. Ji privalo prisišaukti Džordžą. Jis juos visus išvaikys, jis 
apgins ją nuo tų rankų, tų balsų; jis padės jai atsisėsti, atsikosėti 
ir išvalyti gerklę. 

— Albertai! Paimk šituos. O Jėzau mieliausias... jos veidas... 
Albertai. Paimk šituos - paimk šituos! Grįžk namo ir nieko nesa- 


kyk. Ar girdi mane? Albertai? Nieko nesakyk! 

Ketę kelia aukštyn. Akimirką ji pasijunta skrendanti, bet tik aki- 
mirką, nes paskui ją vėl kresteli, ir viską apgaubia skausmo de- 
besis. Laikas pradingo, jis nebeturi prasmės. Balsas dabar kitoks. 
Skausmingas, kosėjantis, prismaugtas kaip ji pati. 

— O, Kete... Kete. O Dieve... 

Jis verkia. Jis verkia, suvokia ji. Nuleisk mane ant žemės! - be 
garso ištaria Ketė. Jai nejauku. Ji nori atsistoti, nori atsimerkti. 
Užesys ausyse rimsta, slopsta, ir tai turėtų būti palengvėjimas, 
bet palengvėjimo nėra. Nėra. Džordžai! - bando ji. - Padėk - 
man. Prašau. Teosofo kvėpavimas šiurkštus ir nelygus, kresčio- 
jimas skubesnis ir smarkesnis. Paskui - į šnabždesį panašus gar- 
sas, tylus šniokštimas. Medžiai? Kanalas? Robinas gaikčioja ir 
kūkčioja. 

— Man taip gaila, Kete! - kartoja ir kartoja jis:— Man taip 
gaila. 

Dabar Ketė išsigąsta, klaikiai išsigąsta. Su pašėlusiu ryžtu, 
kurio nė nenutuokė turinti, ji atmerkia kairę akį. Šviesa smo- 
gia į ją, netvirtai prasigauna į sąmonę. Medžiai, kanalas, tiltas 
pievos pakrašty, kur kertasi takai. Kaip jie čia atsidūrė? Figūra 
tolumoje, tokia pažįstama, tokia brangi. Džordžai! - klykia ji be 
garso. Jis bėga taku prie jos, skubėdamas iš paskutiniųjų. Paskui 
ji atsiduria vandeny, jaučia jį susiliejant virš veido. Akimirką jis 
numalšina skausmą, apgaubia ją vėsia žalia tamsa. Ji nekvėpuo- 
ja, regis, kad to ir nebereikia; ji nurimusi. Džordžas ateina. Jis 
išgelbės ją, apgins, iškels ir leis jai laimingai ištrūkti. Ji laukia, ir 
štai iš tiesų pajunta ant savęs jo rankas, pažįstamą jų svorį, kietus 
raumenis ant stiprių kaulų. Ją iškelia į viršų, ir pasaulis vėl ryš- 
kus ir nuožmus, viskas sukasi. Ji norėtų atsimerkti ir pažvelgti į 
jį, norėtų nusišypsoti. Šypsena yra jos širdyje, nes žino, kad jis 

laiko ją. Ji saugi. Užimas ausyse nutyksta. Ji leidžia jam nutilti, ir 
nebelieka nieko. Net ir tamsos. 


Estera sėdi prie savo tualetinio stalelio, spitrijasi į veidrodį ir 
mėgina pudra ir dažais kaip nors paslėpti veide atsispindinčią 
katastrofą. Ji mato ją kiekviename bruoželyje, kiekviename 
galvos plauke. Drėgnuose lūpų kampučiuose, raukšlėje, nuo 
apatinės lūpos nusidriekusioje iki smakro, tarpe tarp antakių, 
kur brėžiasi plonytė linija. Svetimautojo palikti pėdsakai ma- 
tomi visur. Ji nesuvokia, kaip Albertas, kaip visi kiti jų taip pat 
nemato. Žinoma, Albertas dabar nieko nemato. Nieko, išskyrus 
fėjas ir Robiną Darentą. Jos akys patinusios, nes naktį ji vėl 
verkė. Estera beveik norėtų pasišaukti Ketę, kad toji atneštų 
agurko griežinėlių užsidėti ant vokų, bet nevalioja prisiversti. 
Negalėtų pakelti supratingos merginos veido išraiškos, to skvar- 
baus tamsių akių žvilgsnio. Nepajėgia atsikratyti minties, kad 
Ketė pamatys jos kaltę - akimirksniu ją atpažins ir aplies ją 
panieka dėl to, ką ji padarė. Ta mintis nepakeliama. Nes juk pa- 
galiau Ketė ją įspėjo - nepasitikėti tuo žmogum ir atsikratyti jo, 
jei tik galima. Užuot tai padarius, ji leido jam paimti viršų, leido 
jam nuplėšti jos nekaltybę, kurią ji taip ilgai saugojo Albertui. 
Taip labai ilgai. Akis aptraukia migla, ir ji, nieko nematydama, 
negali dažytis. O ir kokią teisę ji turi slėpti savo bjaurumą? Bjau- 
rumą to, ką ji padarė. Estera nirtulingai patrina akis ir pakyla 
eiti, lipti žemyn. 

Padėjusi koją ant žemutinio laiptelio, Estera stabteli. Ji 
kaipmat supranta, jog kažkas negerai, kažkas ne taip. Tarsi ore 
sklistų keistas kvapas ar laikrodis būtų paliovęs tiksėti. Ji del- 

sia, klausosi ir bando susigaudyti, iš kur tas jausmas. Virtuvėje 
ponia Bel tarškina arbatos rykais kiek begalėdama tyliau, gar- 
sai atsimuša nuo grindų lentų. Prieškambaryje laikrodis garsiai 
tiksi kaip tiksėjęs, bibliotekos durys uždarytos, šviesa vis taip 
pat liejasi pro įmantrų langą virš paradinių durų. Bet ne iš val- 
gomojo ir ne iš svetainės. Jų atviruose tarpduriuose tamsu, o 
šito Estera nepratusi matyti - nepamena, ar išvis kada matė. 
Ji dirsteli į kiekvieną kambarį, ir jai sutraukia skrandį, kai pa- 
sižiūri į svetainės langą. Langinės vis dar uždarytos. Ji klausosi 
sulaikius kvapą. Namuose, išskyrus virtuvę, tvyro visiška tyla. 
Tai neįprasta, bet ji dar ne visai tuo tikra. Ketė vaikšto be garso 
kaip ta, kurios pravardę nešioja. Estera pasuka prie rūsio laiptų 
ir nusileidžia į virtuvę. 

— Labas rytas, ponia Bel, - pasisveikina ji su ūkvede, kuri 
kelia nuo viryklės garuojantį virdulį, ruošdamasi plikyti arbatą. 

— Labas rytas, ponia, - atsiliepia Sofi, statydama virdulį ir 
šluostydamasi į prijuostę rankas. - Kaip vikaras? Ar viskas gerai? 

— Na, taip - tai yra aš šįryt nemačiau Alberto... dar. Kodėl 
klausiate? — Estera truputį suraukia antakius. Ji jaučia, kad ūkve- 
dė vertina jos veido būklę - jo blyškumą, violetinius ratilus po 
akimis. Estera susigėdusi nusuka akis. 

— Pamaniau, kad jis bus kažkaip susižeidęs - kai nulipau že- 
myn, radau prie kriauklės šitą virtuvinį rankšluostį visą kruvi- 
ną. - Sofi parodo į dėmėtą skudurą vandens kibire prie durų. — 
Tuoj pat jį užmerkiau, o Ketė vėliau galės išskalbti, tik aš negaliu 
pažadėti, ponia, kad visos dėmės išsiskalbs. Ant jo buvo labai 
daug kraujo. 

— O! Kaip baisu... aš tikiuosi... - Estera nutyla. Kažkodėl 
skrandis ima taip vartaliotis, kad jai suspaudžia krūtinę ir ji ne- 

begali kalbėti. Prispaudžia pirštus prie paširdžių, liepia sau nusi- 
raminti. - Sofi, - ištaria keistai įtemptu balsu. - Viršuje langinės 
dar uždarytos. Kur Ketė? 

— Dar uždarytos? Ji tikrai negali tebegulėti lovoje — aš pasu- 
kau raktą ir padaužiau į duris, kad pabustų. Prieš gerą valandą. — 
Sofi susiraukia. 

— Bet jūs nematėte jos? 

— Ne, bet kur dar ji galėtų būti? Aš užrakinau duris, kai mu- 
dvi nuėjom į viršų, kaip kad buvo liepta... 

Jas nutraukia garsus beldimas į duris. Abi moterys nutyla, 
klausosi, bene pasigirs atsiliepiantys žingsniai. Nieko negirdėti. 
Jos susižvalgo, ir Sofi ima atsirišti prijuostę. 

— Ne, ne. Aš atidarysiu, ponia Bel. Jūs nesivarginkite, - sako 
Estera. 

Ji užlipa į prieškambarį, praeina kurčiai tamsius priekinius 
kambarius, dar nepasiekiamus skaisčiai ryto saulei. Už durų be- 
stovįs vyras dailia uniforma, jaunas, šviesiaplaukis, dorai nė ne- 
prasikalusiais rusvais ūsiukais. Estera pažįsta jį kaip parapijietį. 
Jo skruostai iš susijaudinimo iškaitę. 

— Konsteblis Pirsas, tiesa? - sako ji, stengdamasi nusišypso- 
ti, bet viso labo tik truputį suvirpina lūpas. 

— Labas rytas, ponia Kaning. Labai atsiprašau už sutrukdy- 
mą. Bijau, kad atnešiau rimtų naujienų, išties labai rimtų. Ar 
jūsų vyras namie? Man labai reikėtų su juo pasikalbėti, - greito- 
mis išberia jaunasis policininkas. 

— Aš ne... tai yra jis gali būti savo kabinete, bet tokiu metu 
dažnai būna išėjęs... Man reikėtų... - Ji nutyla, taip stipriai su- 
nerdama rankas, kad raumenis mažne sutraukia mėšlungis. - O 
kokios naujienos? Susimildamas, pasakykite. 

Konsteblis Pirsas perkelia kūno svorį nuo kairės kojos ant 
dešinės, jo akis apniaukia netikrumas. 

— Verčiau pirma pakalbėsiu su jūsų vyru, ponia Kaning. Tai, 
ką turiu pasakyti, nedera... 

— Jaunuoli, jei turite žinių apie ką nors iš mano namiškių, 
prašyčiau tučtuojau jas pateikti! - kerta Estera, o širdis daužosi 
taip, kad ji net dreba. 

Policininkas dar tamsiau išrausta, visa jo esybė aiškiai rodo 
nenorą. 

— Tai jūsų tarnaitė, ponia Kaning — Katerina Morlėj. Šįryt 
ją rado negyvą. Bijau, kad nužudytą, - sako jis, neįstengdamas 
nuslėpti virpulio balse. 

— Ką? - sušnibžda Estera. Akimirksnį viskas nuščiūva, nu- 
tyla. Laikas sulėtėja, pauzė tarp laikrodžio tik ir tak siaubingai 
prailgsta, oras nebegrįžtamai išsiveržia Esterai iš krūtinės. Ji su- 
mirkčioja ir ištaria: - Ne, jūs tikrai suklydote. 

Tačiau dar tebesakydama tuos žodžius apsigręžia, grįžta prie 
laiptų ir ima kopti į viršų. 

— Ponia Kaning? - netvirtai pašaukia konsteblis Pirsas, te- 
bestypsodamas ant slenksčio, bet Estera nekreipia į jį dėmesio. 

Jos žingsniai virsta bėgimu, paskui kabarojimusi aukštyn 
palėpės laiptais ir koridoriumi prie Ketės durų. Ji atlapoja jas, 
galvoje regėdama vaizdą merginos, alkūnėmis pasirėmusios ant 
palangės ir neatplėšiančios akių nuo saulėto dangaus. Ji taip aiš- 
kiai ją mato — trumpus tamsius plaukus, augančius smailiu tri- 
kampiu ant gležno sprando, - kad ją bemaž ištinka šokas suvo- 
kus, jog Ketės tenai nėra. Lova tvarkingai paklota ir nelikę nieko 
iš jos daiktų. Estera desperatiškai apžvelgia kambarį, jausdama 
besismelkiantį ledinį siaubą, ir akys užkliūva už nedidelio balto 

voko ant praustuvo. Išgirsta, kaip apačioje pradeda raudoti Sofi 
Bel. Sofi, kuri visuomet viską iš žmonių išpešdavo. 

Keista tyla užkrinta Esterą. Pats namas pilnas triukšmo - 
sunkūs žingsniai policininkams vedant Sofi Bel atgal į virtuvę 
ir mėginant išgauti iš jos parodymus, ir nepaliaujamas garsus, 
bjaurus moteriškės gokčiojimas. O jinai juk vos pakęsdavo Ketę, 
lyg tarp kitko šmėsteli Esterai. Ji paima voką, ant kurio užrašytas 
jos vardas, ir atsargiai jį atplėšia. Ketės rašysena, kurios ji niekad 
nėra mačiusi, elegantiška ir įžambi. Kur kas elegantiškesnė, nei 
būtų galima tikėtis iš tarnaitės. Kur kas elegantiškesnė nei jos 
pačios. Žodžiai sklandžiu ritmu vingiuoja popieriumi, ir Estera 
žvilgsniu vedžioja per juos visus, paskui susigriebia nesuvokusi 
nė vieno prasmės. Ji įsikiša laišką į kišenę ir vėl lipa žemyn su- 
medėjusiomis kojomis, tokiomis nelanksčiomis ir apsunkusio- 
mis, kad ne sykį klupteli. 

Bibliotekos durys vis taip pat uždarytos. Jei Albertas viduje, 
jis nepasikėlė pažiūrėti, iš kur tas visas sąmyšis. Iš lauko pasi- 
girsta nauji garsai - vežimas, pakinkytas pora arklių, privažiuoja 
keliuku ir sustoja priešais kleboniją. Vėl žingsniai, vėl beldimas 
į paradines duris. Estera nekreipia dėmesio. Ji stovi prie pat 
bibliotekos durų; mato kiekvieną medžio skaidulą. Ji kvėpuoja 
greitai, negiliai, nepanašu, kad įkvėptų pakankamai deguonies. 
Pakelia ranką pasibelsti, bet sustoja, negalėdama prisiversti. 
Kažkokiu būdu suvokia, jog nėra prasmės. Ar Albertas viduje, 
ar ne, nėra prasmės belstis. Nesuvaldomai drebėdama šiltame 
ore, ji pasuka rankeną ir žengia į vidų. 

Kambarys skendi tamsoje, sunkios aksomo užuolaidos glau- 
džiai sustumtos. Akimirką ji padelsia ant slenksčio, kad akys ap- 
siprastų su šešėliais. Pasigirdus žingsniams prieškambaryje jai 

už nugaros, skubiai žengia pirmyn ir atsargiai užveria duris, kad 
niekas nepastebėtų. Oras viduje sunkus ir troškus, tarsi patalpa 
ištisas savaites nebuvo vėdinama. Prie rašomojo stalo niūkso 
tamsus siluetas, ir Esteros širdis suspurda, bet ji susizgrimba, jog 
tai tik Alberto švarkas, užmestas ant kėdės atkaltės. Tai dabar 
aš bijausi savo pačios vyro? - nusistebi. Jos ryžtas susigūžia kaip 
šalto skersvėjo pagauta žvakės liepsna. Ant stalo guli „Frena“ 
fotoaparatas, kuriuo ji taip žavėjosi Robinui pirmąkart atvykus, 
ir Alberto dienoraštis, ne užverstas ir užraišiotas, kaip paprastai 
jį palikdavo, bet su įspraustu tarp puslapių plunksnakočiu, ta- 
rytum vidury rašymo jis būtų pakilęs ir nuėjęs šalin. Kambarys 
tuščias, ir Esteros nervai mažumą atsileidžia. Ji eina į gilumą, 
ketindama atitraukti užuolaidas ir atlapoti langą, išvėdinti slogų 
orą, dygų, pilną dulkių ir užterštą slapumu ir niūriais Albertą už- 
valdžiusiais apžavais. Nenuėjusi nė trijų žingsnių, ji užkliūva už 
kažkokio gremėzdo ir klumpa, pasitempdama kulkšnį. Pasigra- 
balioja po kojom. Robino Darento odinis krepšys. Raukdama 
antakius, Estera jį pakelia. Odinis diržas kažkuo išteptas, lipnus 
ir drėgnas. Ji nėra mačiusi, kad Robinas kada nors būtų išėjęs be 
šio savo krepšio. Estera nusineša jį prie lango, arčiau šviesos, bet 
praskleidusi užuolaidas ir primerktom akim įsižiūrėjusi sukrės- 
ta jį išmeta. Jos rankos, lietusios krepšį, išterliotos raudonomis 
dėmėmis. Dėmėmis su neįmanomu apsirikti geležies kvapu — 
kraujo dėmėmis. Estera springsta, viduriai iš siaubo susigniau- 
žia. Ilgai stovi sustingusi, vos alsuodama, varstoma ledinių ne- 
apsakomos baimės adatų. 


437 


13 
2011 


Negalėdama nustygti vietoje, Li nekantriai laukė, kol atsilieps 
telefonu. Ji sėdėjo blankioje saulėkaitoje lauke prie bibliotekos, 
kol Markas skaitė laikraščių straipsnius apie Katerinos Morlėj 
nužudymą. Medinis suolelis buvo šaltas ir drėgnas, ji tai jautė 
per džinsus, bet dangus virš galvos buvo žavingo porcelianinio 
žydrumo. Eismo srautas, praėjus piko valandai, buvo nurimęs, o 
nuo bibliotekos link kanalo besidriekiantis parkas atrodė žalesnis, 
ryškesnis nei vos prieš porą dienų. Pagaliau linijos gale pasigirdo 
trakštelėjimas — ragelį pakėlė. 

— Kriso Vordo bendrovė, - kranktelėjo balsas. 

— O, sveiki, - netikėtai užklupta pasakė Li. Balsas nuskam- 
bėjo kaip iš rūsio. - Atsiprašau, kad trukdau. Man jūsų pavardę 
pasakė Kevinas Knolis, Tačamo „mėlynųjų apsiaustų“ mokyk- 
los prižiūrėtojas. Jei gerai supratau, praeitais metais jūs ten atli- 
kote restauravimo darbus? 

— Taip, teisybė, — atsiliepė vyras, jo balsą pertraukė kosu- 
lys. Li krūptelėjo, kiek atitraukė telefoną nuo ausies ir palaukė, 
kol priepuolis praėjo. Girdėjo pašnekovą švokščiant ir gaudant 

orą. - Bijau, mieloji, kad šią savaitę negalėsiu priimti jokių užsa- 
kymų. Aš nedirbu, sergu, - pasakė jis. 

— Taip, aš girdžiu - prasti jūsų popieriai. - Vyriškis šaižiai 
sukikeno. - Tiesą sakant, aš ne dėl užsakymų. Rašau straips- 
nį apie „mėlynųjų apsiaustų“ mokyklą ir pagalvojau, gal galė- 
čiau greitomis užduoti jums porą klausimų apie jūsų atliktus 
darbus? 

— Kokių klausimų? - Ar jai tik pasirodė, ar iš tiesų balse pasi- 
girdo kažkokia gynybinė gaidelė? 

— Na, kokios būklės pastato būta viduje prieš prasidedant 
darbams, ar daug ką iš tenykštės statybos teko keisti... 

— Ką gi, su tokiais klausimais jums reikia kreiptis į prižiūrė- 
toją ir į komitetą, tikrai. Jie turi visas tyrimų ataskaitas ir pana- 
šius dalykus, - nutraukė ją Krisas Vordas. | 

— O gal radote ką nors, kai ten dirbote? Tarkim, po tinku... 
arba po grindų lentomis? - mygo Li. 

Kitame linijos gale stojo apstulbimo tyla, kupina - neįma- 
noma suklysti - nesmagumo. 

- Arradome? Ne, ne. Nieko neradome, išskyrus kelias padvė- 
susias žiurkes ir galybę dulkių. Apgailestauju, kad negaliu dau- 
giau kuo padėti... — ištarė jis leisdamas suprasti, jog kalba baigta. 
Vaizduotėje ji taip ir matė, kaip jis padeda ragelį ant aparato. 

— Nedėkite ragelio — ar jūs tikras? Visiškai nieko? Kartais 
tų senovinių pastatų statytojai palikdavo smulkių atpažinimo 
ženklų arba į grindų plyšius įkrisdavo pamestų monetų... jūs 
nieko tokio neradote? 

- Visai nieko. Turiu baigti pokalbį dėl tos savo gerklės. Ap- 
gailestauju, kad negalėjau padėti. Viso. - Jis padėjo ragelį, ir Li 
šyptelėjo į tylintį telefoną. 

Ji grįžo vidun ieškoti Marko, kuris su didžiausiu domesiu 
tebežiūrėjo mikrokortą. 

— Kur tu buvai? - paklausė jis tyliai. 

— Man šovė idėja - iš Kevino Knolio gavau statybininko nu- 
merį ir paskambinau jam. 

- Kokio statybininko? Ak, taip - „mėlynųjų apsiaustų“? Ar 
kalbėjai su juo? 

— Taip. Jis aiškina nieko neradęs. - Ji susijaudinusi šypte- 
lėjo. 

— O kodėl tu tokia patenkinta? - paklausė jis, pažvelgęs į ją. 

— Nes jis meluoja, - paaiškino jam Li. 


Kriso Vordo bendrovės adresu buvo, kaip Li ir manė, gyvena- 
masis namas, stovintis tarp Niuberio ir Tačamo. Modernus 
mūrinis pastatas, didelis ir tvirtai pastatytas, ryški vaikiškų plas- 
tikinių žaislų rikiuotė priekiniame sode. Veja, nors ir ankstyvas 
metų laikas, atrodė nepriekaištingai. 

— Nepanašu, kad jis darbo dieną būtų namie, - pastebėjo 
Markas, kai Li pastatė gatvėje automobilį ir jie išlipo. 

— Jis namie. Serga, visai leisgyvis, sprendžiant iš balso. 

— O, nuostabu. Nusilpęs ir beginklis, vadinasi, - sausai pa- 
sakė Markas. Li dirstelėjo į jį, o jis raminamai sumosikavo ran- 
komis. - Tiesiog... apsieik švelniai. Nes šiandien atrodai karinga 
kaip tanklaivis. 

— Žinoma! Tikrai tikrai. Aš būsiu maloni. — Li sulėtino žings- 
nį ir giliai atsikvėpė. — Ir tai sako žmogus, liepęs man nešdintis, 
kai pirmą kartą susitikom, - pridūrė ji. 

Markas geraširdiškai šyptelėjo ir patraukė pečiais. 

Krisas Vordas pravėrė duris tik per plyšelį, jame pasimatė 
raukšlėtas prisimerkęs veidas su kupeta plieno žilumo plaukų. 

— Neikite per arti, aš užkrečiamas. Kuo galiu padėti? — su- 
gergždė jis. 

— Pone Vordai? Aš Li Hikson, mudu visai neseniai kalbėjo- 
mės telefonu. Apie „mėlynųjų apsiaustų“ mokyklą, - prisistatė 
ji. — Čia mano kolega Markas Kaningas. 

— Kaningas? - išsprūdo statybininkui. 

- Jums pažįstama šita pavardė? - kilstelėjo antakius Li. Du- 
rys sujudėjo, matyt, Krisas Vordas ketino jas uždaryti. Li ištiesė 
ranką stabdydama jį. - Prašau! Pone Vordai, mes nenorime su- 
kelti rūpesčių jums ar kam kitam. Mes neįvardysime jūsų kaip 
savo šaltinio ar panašiai... jei tik gautume pemabyo, kąj jūs radote 
po grindimis... 

— Aš nieko po tom prakeiktom grindim neradau! 

— O mano galva, radote. Prašau. Mes tik norime pažiūrėti. 
Nebandysime to iš jūsų paimti, prisiekiu... 

Akimirką vyriškis spoksojo į juos nustėręs ir kramtė lūpą. 

— "Tai labai labai svarbu, - pridūrė Li. 

Žmogus linktelėjo, pravėrė duris kiek plačiau ir išlindo į 
lauką. 

— Aš viską laikau garaže, - sumurmėjo. 

— Viską? - pertarė Markas. 

— Savo kolekciją, - nesmagiai paaiškino statybininkas. 


Metalinės Baro durys, i "UEypu5ios atsidarė, ir Ptammšoje 2 


0oya- eo 


išvydo keisčiausią kolekciją —- nuo purvinų aulinių ir stiklo bu- 

telių iki parudavusių šautuvų tūtų; nuo Antrojo pasaulinio karo 
laikų alavinio šalmo iki porcelianinės lėlės įdaužtu skruostu. Kai 
kurie objektai buvo sudėti į mažus uždarus akvariumus - impro- 
vizuotas stiklines dėžes. Visi turėjo etiketes - tvarkingas baltas 
korteles su spausdintais užrašais. Dvelkė palieta sena alyva ir 
žemėmis. 

— Kas čia per daiktai? - paklausė Markas, iš lėto eidamas pa- 
lei lentynas. 

— Mano kolekcija. Aš, matote... esu lyg ir archeologas mė- 
gėjas. Taip pat daug dirbu su metalo ieškikliu - štai kaip visa tai 
aptikau. Viduramžių ir romėnų monetas, - išdidžiai paaiškino 
Krisas Vordas, rodydamas į vieną akvariumą, kur ant balto sku- 
durėlio gulėjo dailiai išdėliotos septynios ar aštuonios nedide- 
lės monetos. - Ir, žinoma, būdamas restauravimo specialistas, 
surandu daugybę artefaktų tuose pastatuose, kur tenka dirbti, — 
pridėjo jis kiek nenatūralesniu tonu. 

— O kai ką nors surandate, ar pasakote savininkams? — griež- 
tai paklausė Li. 

Krisas Vordas suspaudė lūpas, nusuko akis į šalį. 

— Iš pradžių pasakydavau. Bet jie niekad man neleisdavo... 

- Jie niekad neleisdavo jų pasilaikyti? Žinote, pone Vordai, 
tai būtų galima pavadinti ir vagyste. 

Markas sviedė jai kritišką žvilgsnį. 

— Vis dėlto labai jums ačiū, kad visa tai mums parodėte, — 
pabrėžė jis. 

Li dėmesį patraukė stiklo akvariumas su mažyčių vaikiškų 
batukų kolekcija; dauguma buvo labai primityvūs, ne ką dau- 
giau nei kreivi odos lopai su virvutės atraiža jiems pritvirtinti. 

— Lažinuosi, kad šitie rasti šiaudiniuose stoguose? Tiesa? — 

paklausė ji. Statybininkas nenorom linktelėjo. - Žinote, paimti 
juos labai blogas ženklas. 

Vyriškis nesmagiai pasimuistė. 

— Va tie daikčiukai, kurių ieškote. Jie buvo po rytinės pusės 
grindimis, šone. Lentos buvo tokios išsiklaipiusios, kad bet kas 
galėjo juos pasiimti — tam nė įrankių nebūtų reikėję. Bet, regis, 
niekas to nepadarė. Per visą tą laiką. 

— Arba tie, kurie rado, nepasiėmė radinių, - pabrėžė Li. 

— Klausykite, panele - tūkstančiai statybininkų būtų tiesiog 
suvertę visa tai prie kitų šiukšlių ir išgabenę su visom iškasom 
nė sekundės nesusimąstę, supratote? Aš tas senienas išsaugau! 
Čia jos saugios! 

- Li, verčiau jau baik ir ateik pasižiūrėti, ką radome, gerai, — 
pasiūlė Markas. j 

Tai buvo didelis odinis krepšys su ilga rankena, užmetama 
ant peties. Maždaug aštuoniolikos colių aukščio ir dvylikos 
pločio, didesnis už mokyklinę kuprinę, patamsėjęs nuo laiko ir 
sustiręs kaip lenta. Metalinės sagtys surūdijusios, pažeistos ko- 
rozijos. Raukdama antakius, Li pirštais perbraukė jį išilgai. Jos 
rankos lietė tai, ką kadaise lietė Esteros Kaning rankos. Ji susi- 
kaupusi mąstė, stengėsi ją įsivaizduoti. Kaip ji slepia šitą krepšį, 
apimta baimės ir nevilties. Paslepia ir niekuomet prie jo negrįž- 
ta, bet taip pat niekuomet nepamiršta. 

— Aš palikau jame viską kaip radau. Visada stengiuosi iš- 
laikyti daiktus taip, kaip randu. Atidarykite jį. Pasižiūrėkite, — 
paragino juos Krisas Vordas, akivaizdžiai tebejaudinamas savo 
radinio. 

Li atsargiai atvertė viršų ir nejučiom sulaikė kvapą — viltin- 
gai, pagarbiai. Lėtai ištraukė iš vidaus keturis daiktus ir galiau- 

siai - pluoštą popierių, tokių suteptų ir suirusių, jog nebuvo 
ko tikėtis kada nors perskaityti, kas ten parašyta. Li spoksojo 
į tuos daiktus, ir netikėtai ją nusmelkė atpažinimas. Kokią mi- 
nutę trijulė stovėjo tylėdami, o Li galvoje sukosi klausimų ir 
atsakymų spiečius. 

— Aš... perskaičiau dienoraštį, - kiek padvejojęs prisipažino 
Krisas Vordas. - Iš ten ir sužinojau Kaningų pavardę. Tačiau tai 
nepaaiškina, kas tie kiti daiktai. Ar ką jie reiškia. 

— Aš tiksliai žinau, kas jie yra. Ir tiksliai žinau, ką jie reiškia, — 
tyliai ištarė Li. 


1911 


Estera sugniaužia rankas į kumščius, slėpdama kraujo dėmes. Ji 
negali tverti jas matydama, negali tverti jausdama jas ant savo 
odos, tačiau bibliotekoje nėra nieko, kuo ji galėtų jas nusivalyti 
nepalikdama išdavikiškų žymių. Ji stovi nejudėdama kaip įbesta ir 
bando mąstyti, stengiasi kvėpuoti. Ji galvoja ir galvoja, bet neranda 
jokių atsakymų. Nieko, kas turėtų prasmės. Už durų, prieškam- 
baryje, yra policininkas. Kitas, vyresnis. Jis vėl ją pašaukia žemu, 
solidžiu balsu. Jausdama šleikštulį, Estera mėšlungiškai gurgteli ir 
išeina į prieškambarį. Uždaro paskui bibliotekos duris. 

— O, ponia Kaning, meldžiu atleisti, kad įsiveržiau į jūsų na- 
mus. Durys buvo atidarytos, o tarnaitės neprisikviečiau... - sako 
jis, paskui, regis, suvokia savo žodžių potekstę ir rausteli. Estera 
pajunta besikaupiančias akyse karštas, nevaldomas ašaras. - At- 
leiskite, - sumurma vyras. 

— Manau, kad vikaro nėra namie. - Esteros balselis silpnas ir 
plonas. - Taip pat ir pono Robino Darento, mūsų namų svečio. 
Šiuo paros metu jie dažnai būna vandens užliejamosiose pievo- 
se į Tačamo pusę, jie... 

— O, mes žinome, kur yra Robinas Darentas, nesirūpinkit. Jis 
suimtas ir saugomas trejeto vyrų. 

— Ką tuo norite pasakyti? Kodėl jis saugomas? 

— Gal norėtumėte prisėsti, ponia Kaning? Aš suprantu, kad 
tai siaubingas sukrėtimas visiems namiškiams... 

Iš apačios su nauja jėga prasiveržia graudūs Sofi Bel kūkčio- 
jimai. 

— Aš nenoriu sėstis! Kodėl Robiną Darentą saugo trejetas 
vyrų? 

— Ką gi, ponia Kaning, tai Robinas Darentas įvykdė žmogžu- 
dystę. Jį matė du vyrai tuo metu, kai jis mėgindamas atsikratyti 
merginos kūno įmetė jį į kanalą. Jis netgi nebandė bėgti ir visas 
buvo siaubingai išsitepęs jos krauju. Dabar jis sėdi tylėdamas ir 
niekam netaria nė žodžio, net paneigimo. Mano patirtis sako, 
kad tikresnio kaltumo įrodymo nė nebegali būti. Tai baisus da- 
lykas, tikrai baisus. - Policininkas pakrato galvą. 

Esteros galvoje kažkas ima tuksėti, prislopintai, nelygiai. 
Prieš akis susiūbuoja pilki šešėliai. 

— Čia neabejotinai kokia nors klaida, - sušnibžda ji, atsirem- 
dama į sieną, kad išsilaikytų ant kojų. 

— Leiskite jums padėti, ponia. Sėskitės. Liepsiu atnešti jums 
stiklinę vandens... 

— Ne, ne, nevarginkite Sofi. Ji per daug nusiminusi, - papra- 
šo Estera, bet taip tyliai, kad vargu ar žmogus ją išgirsta. 

— Konstebli Pirsai! Prašom atnešti stiklinę vandens poniai 
Kaning! - suriaumoja jis į laiptų apačią. Griausmingas jo balsas 
lūžta Esteros galvoje kaip audros bangos. - Meldžiu jūsų, ponia 
Kaning, gal nujaučiate, kur galėčiau rasti vikarą? Mums būtinai 
reikia su juo pasikalbėti. 

Policininkas palinksta į Esterą taip, kad jai susvaigsta galva. 
Ji nežino, ką atsakyti. 

— Bažnyčia. Pamėginkit ieškoti bažnyčioje, - pagaliau iš- 
spaudžia. 

— O, žinoma. Ir kaip nesusiprotėjau. 

Pareigūnas dingsta. 


„o 


Estera visai nenutuokia, kiek laiko išsėdėjo ant kietos medinės 
kėdės prieškambaryje su šalia stovinčia nepaliesta vandens 
stikline. Jos gerklė perdžiūvusi ir peršti, bet ji nedrįsta atgniaužti 
rankos ir ištiesti į stiklinę. Žino, ką pamatys, kas yra ant jos rankų. 
Pagauta panikos, ji pasižiūri į sieną, kur neseniai buvo atsirėmusi, 
bet dažyta siena švari. Kraujas jau buvo išdžiūvęs. Ji spokso į 
vandenį stiklinėje, tokį skaidrų ir tyrą, žvilgantį dienos šviesoje, 
sklindančioje pro paradines duris, kurios tebėra paliktos pra- 
viros, retsykiais sugirgždinamos vėjo. Tačiau bibliotekos durys 
prieškambario gale traukte traukia jos žvilgsnį. Jos baugina; jos 
tamsios, paslaptingos, stebinčios. Estera kovoja su pagunda atsi- 
stoti, išbėgti į saulę ir niekada nebegrįžti. Jis visas buvo siaubingai 
išsitepęs jos krauju... - ataidi jos mintyse žodžiai. Ak, Kete! Aik- 
telėjusi Estera pašoka ir puola pro bibliotekos duris, ko! ryžtas 
galutinai neišsisklaidė. Šviesoje, krintančioje pro jos stumtelėtų 
užuolaidų plyšį, ji apžiūrinėja grindis. Randa Alberto žiūronus, 
paskubom įgrūstus į futliarą, bet neuždarytus. Atidžiai juos ap- 
žiūri ir mato, jog visi jie išteplioti kažkuo tamsiu ir žvilgančiu. 
Nesuvaldomai drebančiom rankom atsargiai ištraukia juos ir 
atsuka į šviesą. Lęšiai sudaužyti, stiklo skeveldrėlės prikibusios 
prie metalo podraug su kažkokia sukrešėjusia medžiaga. Stiklas 

ir ploni juodi plaukai. Estera, įsmeigusi akis, žiūri į juos, negai- 
lestingai pasibaisėjusi atpažindama. Iš vieno cilindro iškrinta 
kažkoks daiktelis ir minkštai atsitrenkia į kilimą. Nustėrusi Es- 
tera pasilenkia ir pakelia jį. Jis kietas, lygus ir kampuotas kaip 
akmens atplaiša, ir kruvinas. Raukydamasi Estera patrina jį tarp 
pirštų, kad bent kiek apvalytų. Vėl imasi jį žiūrinėti ir pagaliau 
atpažįsta. Dantis. Žmogaus dantis, smarkiai nuskeltas priekinėje 
dalyje. Estera suklykia. Ji išmeta žiūronus, ir tie nukrinta su tokiu 
bildesiu, jog net grindys sudreba. 

Ji gaudo orą nelygiais, skubiais kvėptelėjimais. Laukia, kol 
policija ateis ir ras ją, įsiverš į biblioteką išgirdę klyksmą ir ieško- 
dami triukšmo priežasties; suras ją išsikruvinusią ir paklaikusią. 
Iš nevilties ji vėl ima galvoti apie pasprukimą - išliptų pro langą ir 
bėgtų, kiek jos silpnos kojos neša, nors supratimo neturi kur. Ta- 
čiau žino, kad jei tik pasijudintų - nualptų. Prireikia nemažai lai- 
ko, kad ją sukausčiusi panika kiek atlėgtų, ir paaiškėja, jog niekas 
nenugirdo jos riksmo. Jokie žingsniai nesiartina prie bibliotekos 
durų. Ji užsimerkia ir būna taip, kol spaudimas krūtinėje atslūgs- 
ta ir galvoje prašviesėja tiek, kad įstengtų samprotauti. Pritūpusi 
ant žemės ji atidaro Robino krepšį ir ištraukia sidabriškai švie- 
sų peruką ir perregimą baltą suknelę. Kruvinus ir suniokotus. Ji 
akimirksniu juos atpažįsta, ne veltui tiek laiko studijavo Robino 
nuotraukas. Tą akimirksnį ji suvokia: elementalas buvo Ketė. O 
Dieve, o Dieve, o Dieve... Estera nenutuokia, ar šitą trumpą nevil- 
ties maldą ištarė garsiai, ar tik mintyse. Nes jeigu Robinas buvo 
sulaikytas su Ketės kūnu ir išvesdintas tiesiai iš žmogžudystės 
vietos, tuomet tik vienintelis žmogus galėjo parnešti tuos daik- 
tus į namus. Nusiplauti rankas virtuvės kriauklėje ir palikti su- 
dėmėtą virtuvės rankšluostį. Mano brangusis Berti. Kas čia įvyko? 

Ištuštėjusioje Esteros galvoje telieka viena mintis - apsaugo- 
ti Albertą. Ji atsargiai įdeda kostiumą atgal į Robino krepšį ant jo 
laiškų — šie netrukus susitepa ir pasidaro neišskaitomi. Suknelės 
medžiaga po jos pirštais plonytė ir švelni. Perukas slidus, gyvas. 
Estera sudreba, kone springdama, tarsi tai būtų pačios Ketės 
plaukai, dalis nužudytos merginos palaikų. Ji sukanda dantis, 
iš paskutiniųjų stengdamasi neprarasti galvos. Paskui kartu su- 
deda ir žiūronus, dabar jau verkdama, užuosdama nuo futliaro 
sklindantį sukrešėjusio kraujo kvapą. Šleikštų, kraupų mėsinės 
kvapą. Pakėlusi akis, prisimena Alberto dienoraštį, kuriame aki- 
vaizdžiai neseniai rašyta, paliktą ant rašomojo stalo. Estera jo 
neatverčia, neskaito įrašų. Ji neturi jokio noro dar ką nors suži- 
noti. Ji norėtų žinoti mažiau, kur kas mažiau. Įdeda dienoraštį į 
odinę kuprinę ant kitų daiktų, užsega to šiurpaus inkriminuo- 
jančio krovinio sagtis ir nukiša po rašomuoju stalu tolyn nuo 
akių, kur jo neįmanoma pastebėti, nebent tik uoliai ieškotum. 
Visa tai padaro nesusitepdama suknelės, bet jos rankos išteplio- 
tos raudonai ir rudai. Ketės kraujas. Ketė negyva. Esterą supyki- 
na. Ji išsverdi iš bibliotekos, uždaro duris ir vos spėjusi pasiekti 
tualetą apsivemia. 


Vėliau ji nueina į virtuvę pas Sofi Bel. Ukvedė nepaguodžiama, ji 
sėdi visa tirtėdama prie stalo su puoduku arbatos, kuriame arbat- 
žolės virtusios aitria pliurza, o negainiojamos musės apspitusios 
pieno ąsočio kraštus. 

— Kodėl kažkam prireikė ją nužudyti? Kodėl kažkam reikė- 
jo taip padaryti mūsų Ketei? Ji tokia vėjo perpučiama, niekam 
nedarė žalos... - vis vapa jinai, kažin ar pastebėdama Esterą, sto- 

vinčią šalia jos kurį laiką, nesmagiai tylinčią. Pasisukusi eiti, Es- 
tera pamato kampe stovintį kibirą vandens su tebemirkstančia 
sutepta pašluoste. Jos skrandis persiverčia, burna vėl prisipil- 
do tulžies. Nieko negalvodama, ji priklaupia, išgręžia skudurą 
ir meta į krosnį. Geležinės durelės žvangtelėjusios užsidaro, ir 
Estera atsistoja, beveik nedrįsdama atsigręžti į ponią Bel. Tačiau 
Sofi tebespokso tiesiai prieš save, nieko nepastebėdama. Estera 
vis mazgojasi ir mazgojasi rankas, bet, visai kaip ledi Makbet, 
jaučia, kad žymių vis tiek liko. Ištisas dienas jos šnervėse laikosi 
įsigėręs kraujo kvapas. 


Vyriausiojo konsteblio pėdsekiai Pančeris ir Hodas greit ap- 
tinka nužudymo vietą. Ji šalia upelio, kur žolė išmindžiota, o 
išdžiūvusios gėlės išbarsčiusios plunksniškas sėklas ant lopinėlio 
žemės, ant jos pralietas kraujas, čia suka ratus ir puotauja vabz- 
džiai. Ten guli Ketės krepšys su visu jos menkučiu turtu, o šalia 
sulankstyta jos kasdieninė suknelė. Visa tai Estera sužino per 
tardymą, kuris yra atviras ir vyksta parapijos tarybos namuose 
Tačame, o jam vadovauja Džeimsas Angusas Sedžkraftas, vakarų 
Berkšyro koroneris. Šalia jos sėdi ponia Bel, nenuleisdama nuo 
Robino Darento neapykanta liepsnojančių akių. Žmogžudystės 
įrankio taip ir nerado, bet gretimame upelyje pilna didelių, ne- 
lygių titnago gabalų, ir nuspręsta, jog vienu iš jų pasinaudota 
merginos kaukolei praskelti, o paskui jis vėl įmestas į upelį, taip 
paslepiant įkaltį. Tik profesorius Palmeris, specialusis medicinos 
konsultantas prie Vidaus reikalų ministerijos, atsiųstas čionai 
Skotland Jardo apžiūrėti kūno ir padėti vyresniajam inspektoriui 
Holtui tirti šią bylą, lieka neįtikintas. Jis ypač atkreipia dėmesį į 

užpuoliko įsiūtį ir į tai, kad jis buvo nukreiptas būtent į merginos 
veidą, tarsi ketinta ištrinti patį jos egzistavimo faktą. Kai kuriose 
Ketės Morlėj giliose žaizdose jis rado stiklo duženų, o tam nėra 
jokio paaiškinimo. Estera, tai išgirdusi, tiesiog suledėja iki kaulų 
smegenų. Jai dingteli mintis apie sudaužytus žiūronus, o sykį 
apie tai pagalvojusi nebegali liautis. Alberto žiūronai. Tie patys, 
be kurių jis niekad neidavo iš namų. 


Tą vakarą Estera paima iš bibliotekos odinį krepšį ir juo nešina 
nueina iki „mėlynųjų apsiaustų“ mokyklos. Ji nesugalvoja jokios 
kitos saugesnės vietos, kur niekas nesiims šniukštinėti. Nes pro- 
fesoriaus Palmerio akys įžvalgios, o veidas dvejojantis ir įtarus, ir 
kaijis atėjo į kleboniją išklausinėti namiškių, ji pastebėjo, kaip tos 
įžvalgios akys naršo po visus kampus. Ieškodamos, ieškodamos. 
Kai ji su juo kalbėjosi, jos žodžiai taip ir dvelkė nenuoširdumu, 
net ir tuomet, kai sakė gryną tiesą. Nes ji buvo persisunkusi melo 
ir apgavysčių. Jautė, kaip jie sunkiasi iš kiekvienos kūno poros. 
Krepšys negali likti namuose ir yra per didelis, kad įgrūstum į 
krosnį ir sudegintum kaip rankšluostį. Be to, žiūronai nesudegtų. 
Nėra būdo jų sunaikinti. O Estera jaučia ir tai, kad jai nederėtų 
nieko naikinti. Tiesiog tam atvejui... tam atvejui, jei iškils rei- 
kalas - kas nors tokio, ko ji neapgalvojo, nes jos mintys tokios iš- 
krikos ir susipainiojusios, — ir prireiks krepšio turinio. „Mėlynųjų 
apsiaustų“ mokykla niekad nerakinama, ir kai ji žengia į įprastą 
savo vietą klasės priekyje, atsiknojusios grindų lentos klapsi ir 
siūbuoja po kojomis, ir ji suklumpa ant kelių, drasko jas nagais, 
verkdama iš palengvėjimo, kad slėptuvė pati jai siūlosi. 

Tris dienas trunka tyrimas, ir visą tą laiką Robinas Darentas ne- 
ištaria nė žodžio. Džordžas duoda parodymus koroneriui ir pri- 
siekusiesiems, pasakoja jiems, kaip Ketė planavo su juo pabėgti, 
kaip jinai jį mylėjo, ir kad nesvarbu, dėl kokios priežasties ji tą rytą 
buvo pievose, vis tiek tai nebuvo meilės pasimatymas su Robinu 
Darentu, kaip spėja policija. Šis jo įsitikinimas nepalaužiamas, jis 
prisispyręs tai tvirtina; tačiau tik viena Estera žino - jis teisus, o ne 
tiesiog apakintas meilės. Ji žiūri į jį išplėtusi akis, kaip jis stovi ir 
verkia, nesivaldydamas, nesigėdydamas, ir jos širdis dėljo tiesiog 
plyšta. Žodžiai patys rikiuojasi ant liežuvio, bet lieka neištarti. 
Aš žinau, kodėl ji ten buvo! Aš žinau, ką darė Robinas Darentas! 
Bet ji negali prabilti. Negali su niekuo kalbėtis. Žodžiai lieka jos 
gerklėje nebylūs, nesukrutantys, tarsi liežuvį kaustytų kažkokie 
kerai. Lūpos sustingusios ir bejausmės kaip ir visa kas joje. Jis 
gražus, tas Ketės išrinktasis. Atrodo stiprus ir doras. Jis kalba apie 
Ketę su tokia aistra ir meile, kad Esterą nudiegia visiškai nede- 
ramas pavydas. Koks tai turėjo būti džiaugsmas - planuoti pa- 
bėgti su tokiu vyru kaip Džordžas Hobsonas. Bet Ketės planams 
buvo sukliudyta. Siaubingai, negrįžtamai. Ji turėtų būti įsiutus, 
dingteli Esterai. Užsimerkia pagauta tos minties. Kad ir kur dabar 
yra Ketė, ji turėtų būti įsiutus. 


Kai Ketės geras vardas galutinai suteršiamas, žodžio paprašo 
ponia Bel ir užsistoja merginą. Ji irgi neigia, kad Ketė buvo kaip 
nors susipainiojusi su Robinu Darentu, ir pateikia užuominą, jog 
teosofas kažkokiu būdu bus prievarta ją išviliojęs iš kambario, 
jog bus radęs būdą atrakinti jos duris ir nusitempęs ją į pievas, 
nes išvakarėse pati savo rankomis saugiai užrakino merginą. Kai 

paaiškėja, kad ji negalinti duoti jokio protingo paaiškinimo, da- 
lyviai susižvalgo, šį tą užsirašo ir nutariama, kad ūkvedė jaučia 
kaltę dėl pamirštų užrakinti durų ir bando pateisinti savo klaidą. 
Estera visa tai girdi ir tyli. Ji galvoja apie visraktį, kurį davė Ketei, 
ir tyli. Ilgą laiką nė nesumirksi, nes pamiršta tai daryti, kol jos 
akys ima peršėti ir degti. 

Pienininkas Baretas Andersas paliudija važiavęs savo pieno 
vežimu į pietus keliuku nuo Londono kelio, skubėdamas prista- 
tyti produktus į kaimą, ir būdamas netoli tilto išvydęs Robiną 
Darentą, einantį per pievą link kanalo su mergina ant rankų, visa 
sumaitota ir negyva, ir kad jis partrenkęs žudiką, o tuo metu 
taku ėjęs Džordžas Hobsonas šokęs į vandenį ištraukti mergi- 
nos, nors ji buvo akivaizdžiai nebegyva ir jai niekaip nebebuvę 
galima padėti. Estera stengiasi atsiriboti nuo to; nuo nepake- 
liamo skausmo, kurį turėjo jausti Džordžas, matydamas Ketę 
tokią. Ketę, su tekančiu nuo plaukų skaisčiai raudonu vande- 
niu, suglebusiom plonom rankom ir kojom, subjaurotu paukš- 
tišku veideliu. Tie vaizdai čaižo ją it botago kirčiai. „Tik kelias 
minutes pavėlavau ją išgelbėti, - aimanuoja Džordžas sielvarto 
perkreiptu veidu. - Tik kelias minutes.“ Robinas Darentas ap- 
kaltinamas tyčine žmogžudyste ir atiduodamas teisti Berkšyre 
per artimiausią prisiekusiųjų teismo sesiją. Jis nereaguoja į nuo- 
sprendį. Jis į nieką nereaguoja. 


Sekmadienį po Ketės mirties pastorius Albertas Kaningas kaip 
paprastai sako pamokslą prisikimšusioje bažnyčioje, dūzgiančioje 
nuo slopinamo jaudulio - nederamo, nepagarbaus jaudulio, kurio 
parapijiečiai neįstengia tvardyti. Jie atėjo pasižiūrėti į Kaningus, 

visą ilgą vasarą glaudusius po savo stogu žmogžudį; į tuos, kurių 
tarnaitė buvo mirtinai uždaužyta akmeniu; kurie atsidūrė pačiame 
centre visų didžiausio skandalo, koks tik yra buvęs parapijoje. Es- 
tera sėdi priekinėje eilėje kaip ir visuomet - sustingusia nugara ir 
degančia oda. Kuždesių banga kyla, apsiaučia jai sprandą, grasina 
susiskliausti virš galvos. Albertas savo pamoksle Ketės nepamini. 
Estera klauso su baime, bet jis nepamini. Jis kartoja pamokslą, jo 
pasakytą tik prieš tris ar keturias savaites, apie materialinę gerovę, 
žvelgdamas į bažnyčios galą, tarsi jo mintys klydinėtų už milijono 
mylių; kapoti žodžiai krinta jam iš burnos kaip medžio skiedros. 
Kieti, sausi ir negyvi. Tarytum jis pats nebetiki nė vienu iš jų. 
Namie jis sėdi svetainėje ir nė karto nepaklausia apie savo dieno- 
raštį, odinį krepšį ar žiūronus. Jis nė karto apie juos neužsimena, 
ir Estera nė karto apie tai neprabyla: Jos Albertas dingo, o vietoj jo 
štai šis miegantysis atvirom akim, šis ledinis žmogus, šita miglota 
asmenybė, veik nešnekantis, veik nevalgantis ir tik atliekantis 
bažnytines pareigas; žmogus, kurio ji iš viso nepažįsta, - tuščias 
kiautas, melagis. Ji stebi jį kupina išgąsčio širdim, bijodama jo ir 
to, ką padarė, kad jį apsaugotų. Tas vyras - kaip sukeistas vaikas, 
jis yra svetimasis. Ir galbūt, galbūt jis yra žudikas. 


Trečiadienis, spalio 15, 1911 
Brangus pone, 


kodėl jūs neatsakote į mano laiškus? Aš nežinau, su kuo 
dar galėčiau pasikalbėti, o būtinai turiu pasidalyti nors iš 
dalies savo mintimis, kitaip išsikraustysiu iš proto. Paprastai 
rašydavau savo seseriai, tarp mudviejų nebuvo jokių paslap- 
čių, bet dabar atsirado dalykų, apie kuriuos negaliu net jai 
rašyti, todėl belieka rašyti jums. Kodėl jūs neprabylate? Jei 
tiesa tokia, kaip aš manau, kodėl jūs tebetylite? Galbūt aš 
žinau priežastį. Kad išlaikytumėt savąją paslaptį - apie ele- 
mentalą ir tas išspausdintas nuotraukas. Išsaugoti vardą ir 
vietą istorijoje, kurią jūs susikūrėte, bet kokia kaina. Tačiau 
kokiame apgailėtiname pasaulyje mes gyvename, jei nešlo- 
vė dėl melo didesnė už pelnytą žmogžudyste. Ar jūs tikrai 
manote pasirinkęs mažesnįjį nusikaltimą būti apkaltintam? 

Ašradau jūsų krepšį, parneštą į namus. Radau, kas jame 
buvo, ir Alberto žiūronus. Aš žinau jūsų paslaptį. Paslaptį, 
vardan kurios jūs eisite į kalėjimą. Ar jūs norite dėl to mirti? 
Jus gali pakarti! Ir kokia gi nauda iš jūsų kaip teosofo repu- 
tacijos, jei jūs praradote visą savo reputaciją kaip žmogus? 
Argi jūsų brangioji Draugija tebelaikys savo gretose nuteistą 
žudiką? Aš taip nemanau. Nemanau. Tad kam taip atkak- 
liai tylėti? Kokia jums iš to nauda? Jūsų teismo diena artėja. 

Laiko nedaug. Jei jus pakars, kas tada? Ar to jūs ir norite - 
manote, kad net jei ir nutrūks jūsų gyvenimas, jūsų vardas 
gyvuos per amžius? Kad jūs visiems laikams liksite teosofas, 
išgavęs elementalų egzistavimo įrodymą? Sakau jums - ne- 
verta. Jau dabar randasi tokių, kurie netiki jūsų darbu ir 
jūsų nuotraukomis, ir jų tik daugės. Jus užmirš, ir jūsų veiklą 
taip pat. Prabilkite ir turėsite laiko pradėti viską iš naujo! 
Jūsų tėvas mieliau turėtų sūnų nevykusį teosofą ar net suk- 
čiautoją nei žmogžudį - tuo aš tvirčiausiai įsitikinusi. 
Vienu metu aš laikiau jus kilniu, maniau, jog pasiauko- 
jote dėl Alberto. Tačiau taip manyti buvo kvaila. Kodėl tu- 
rėtumėte taip elgtis? Visa, ką darėte, buvo tik dėl jūsų paties, 
nuo pat tos akimirkos, kai atvykote į mano namus ir apver- 
tėte juos aukštyn kojom. Ak, kodėl jūs iš viso atvažiavote! 
Kaip norėčiau, kad nebūtumėte čia pasirodęs ir kad Ketė 
tebebūtų gyva, tegu ir pabėgusi su savo Džordžu. Ji buvo 
mano pusseserė, ar žinojote tai? Ji man apie tai parašė laiš- 
ke, kurį, jos patvarkymu, turėjau rasti tuoj po jos pabėgimo. 
Gal anksčiau ir nebūčiau patikėjusi, kad mano dėdė galėtų 
sugyventi vaiką su viena iš savo tarnaičių, o paskui apgy- 
vendinti tą vaiką mano namuose netgi nieko man nepasa- 
kęs. Dabar manau, kad nėra nieko, ko vyrai nepadarytų, jei 
jiems taip naudingiau. Nėra nieko, ko jie nepadarytų. 
Mano manymu, aš laukiuosi vaiko. Simptomai vis labiau 
ryškėja, jų nebepaneigsi. Pamaniau, jog turiu jums pranešti, 
nors nėmaž nenutuokiu, ką jūs su šia naujiena darysite. Ar 
tai iš viso jus kaip nors paveiks. Mane tiesiog drasko sumi- 
šimas, džiaugsmas ir abejonės. Džiaugsmas - kaip dar gali 
būti jo šiuose namuose? Kada nors vėl? Džiaugsmo, juoko, 

linksmybės. Ko aš visų labiausiai troškau, tai vaiko, o dabar 
imu suprasti, koks teisingas posakis, kad turėtume būti atsar- 
gesni su savo troškimais. Albertas panašus į vaiduoklį. Nuo 
jo sklinda šaltis. Jis kelia man šiurpą. Mano pačios vyras. 
Nepasakiau jam apie kūdikį. Kaip galiu pasakyti? Nors gan- 
greit jis pamatys. Kas tuomet? Ar aš irgi būsiu nušluota nuo 
žemės paviršiaus? Ar tai bus mano galas? Tai negali toliau 
tęstis — mes taip ilgiau nebegalime visko palikti Kažkas turi 
pasikeisti. Tiesa privalo iškilti aikštėn. Negaliu viena pakelti 
šitos naštos, ji man per sunki. Diena po dienos jaučiu, kaip 
ji mane triuškina. Aš paslėpiau visus daiktus, kuriuos radau 
tą nelemtą rytą. Jie tebėra, jie pasakoja savo istoriją. Teisybė 
laukia, kad jūs ją pasakytumėt, pone Darentai. Jei padarysite 
taip, aš jums padėsiu. Prisiekiu. Aš papasakosiu apie savo 
vaidmenį, taip pat Alberto, ir atsiimsiu, ką užsitarnavusi. 
Gal jie manęs pasigailės žinodami, jog veikiau iš baimės ir 
iš meilės vyrui. O gal ir ne. Ak, bet kaip tada mūsų kūdikis? 
Kas nutiks jam? Aš nežinau, ką daryti. Padėkite man. 


Estera Kaning 


14 
2011 


Visą savaitę Li skaitė policijos bylas, susijusias su Kete Morlėj, ir 
naršė 1911 metų laikraščius, ieškodama Robino Darento teismo 
smulkmenų. Ji atidžiai apžiūrinėjo jo nuotrauką, kuri buvo de- 
dama prie visų tos istorijos atpasakojimų; į elegantiškai išlenktą 
viršutinę lūpą, kokią prisiminė mačiusi negyvo kareivio veide 
už daugybės mylių, Belgijoje. Ją trikdė atpažinimas, jog tuodu 
veidai, gyvojo ir mirusiojo, yra vienas. Jis buvo apkaltintas ty- 
čine žmogžudyste ir padaryta išvada, jog tai būta nusikaltimo iš 
aistros, nes Ketės reputacija nebuvo gera ir ji buvo rasta vilkinti 
vien apatinuku. Dėl to prisiekusieji buvo linkę sušvelninti bausmę 
ir nusprendė jį įkalinti iki gyvos galvos, o ne pakarti. Tik vienas 
teismo dalyvis pareiškė abejonių dėl šios bylos, kuri šiaip būtų 
buvusi pripažinta aiški ir išspręsta. Vidaus reikalų ministerijos pa- 
reigūnas profesorius Palmeris atkreipė dėmesį, jog Ketės apatinis 
buvo kur kas mažiau išteptas krauju, nei galėjo būti, jei užpuolimo 
ir nužudymo metu ji būtų vilkėjusi vien juo; ir jei jų pasimatymas 
buvo meilės pasimatymas, dėl kažkokių priežasčių sužlugęs, tai 
jam pasirodę keista, kad ji buvo numačiusi susitikti su kitu savo 

meilužiu, Džordžu Hobsonu, ir su juo pabėgti tą patį rytą. Ir dar 
tai, kad ji rūpestingai nusivilko savo suknelę ir tvarkingai ją su- 
lankstė. Nepanašu į elgesį poros, apimtos aistros spazmų. Taip pat 
stiklo skeveldrėlės merginos veide, taip ir likusios nepaaiškintos. 

Prie bylos buvo pridėtas ir papildomas ponios Sofi Bel, kle- 
bonijos virėjos ir ūkvedės, pareiškimas. Praėjus kelioms savai- 
tėms po tardymo, prieš pat Robino Darento teismą, ponia Bel 
papasakojo radusi sukruvintą rankšluostį klebonijos virtuvėje 
žmogžudystės rytą, o vėliau jis prapuolęs. Paklausta, kodėl ne- 
pranešė apie tai anksčiau, moteriškė pasakė tuo metu buvusi 
pernelyg sukrėsta ir nusiminusi ir apie tai visai pamiršusi. Taip 
pat ji pareiškė, jog po žmogžudystės vikaras ir jo žmona elgėsi 
labai savotiškai, nors kartu pabrėžė, kad jiedu visada buvę geri 
ir malonūs darbdaviai, ir tas pokytis visiškai galėjęs atsirasti dėl 
sukrėtimo. Dar buvo profesoriaus Palmerio nuomonė, jog šis 
pareiškimas priskirtinas bylos įkalčiams ir kad reikėtų pratęsti 
tyrimą klebonijoje ir apklausti jos gyventojus, tačiau į šią reko- 
mendaciją nebuvo atsižvelgta. 

Li, skaitydama bylos popierius, nesitvėrė savame kailyje. Ji 
žinojo, kaip Ketei ant veido pateko stiklo - nuo žmogžudystės 
įrankio, Alberto Kaningo žiūronų. Ji žinojo, kodėl ant apatinio 
Ketės rūbelio buvo nedaug kraujo - nužudymo metu ji buvo 
persirengusi elementale. Ir dar ji žinojo, kodėl vikaras, kurio 
dienoraštis aiškiai rodė žmogų sparčiai netenkant realybės jaus- 
mo, galėjo smogti merginai. Jis buvo apkvailintas, neabejotinai 
ir visiškai. Šis atradimas turėjo sukrėsti visą jo esybę ir pastū- 
mėti ant beprotybės slenksčio. Ji žinojo, kodėl Estera Kaning, 
pradžioje beviltiškai stengusis nukreipti bet kokį įtarimą nuo 
savo vyro, paslėpė įkaltį, kurį rado klebonijoje žmogžudystės 

dieną, ir kodėl vėliau, pradėjusi įtarinėti vyrą, ji kamavosi kalte 
ir baime. Li knietėjo su visu savo žinojimu pulti pas ką nors iš 
vyresnybės, papasakoti policijai, spaudai, bet kam. Tarsi ji būtų 
galėjusi pakeisti tuos šimto metų senumo įvykius. Tarsi tikrasis 
žudikas galėtų būti atiduotas į teisingumo rankas ir Esterai ne- 
tektų nugyventi šešėlių gaubiamo gyvenimo šalia jo. 

Teisminio nagrinėjimo metu laikraščiai įsigudrino atkaps- 
tyti derančių šiai istorijai iliustracijų. Jie išspausdino Kaningų 
vestuvinę nuotrauką, darytą 1909 metais. Iš puslapio romiai 
žvelgė sutuoktinių pora - dvi poros blyškių akių švelniuose 
jaunuose veiduose, rainelės tokios skaidrios, jog netgi iš ne- 
spalvotos fotografijos buvo galima aiškiai spėti jas buvus švie- 
siai melsvas ar žalsvas. Estera vos vos šypsojosi, švytinti iš lai- 
mės. Vikaras, tuokęsis su savo bažnytiniais apdarais, atrodė 
kiek nerimastingas, jo lūpos nesišypsojo. Li žvelgė į moters vei- 
dą, ir jai atrodė, kad ją atpažįsta. Buvo įdėta nuotrauka ir Ketės 
Morlėj, nužudytosios kambarinės, kurios dėjimasis elementale 
niekuomet nebuvo viešai aptariamas, net jei tuo metu ir būta 
įtarinėjančių žmonių. Tai buvo prastos kokybės atvaizdas, nu- 
fotografuotas iš tolo Šaltųjų Uosių Giraitėje vykusioje Karū- 
navimo šventėje 1911-ųjų birželį. Grupelė dailiai apsirengusių 
damų, tarp jų ir Estera Kaning, trumpam nutraukė savo links- 
mybes, kad būtų nufotografuotos. Vėliavos ir skėčiai, arbatos 
stalai, užtiesti skaisčiai baltomis staltiesėmis, ir trijų aukštų 
padėklai pyragaičiams. O už jų - mažutė, liesa mergina pilka 
suknele, švaria prijuoste, tvirtai surišta už nugaros, ir minkšta 
medvilnės kepuraite ant galvos. Ji laiko sidabrinį arbatinuką, 
lyg trumpam paliovusi pilstyti į priešais išrikiuotus porceliano 
puodelius. Tai nebuvo gera nuotrauka, ir atstumas per didelis, 

kad aiškiai matytųsi jos veidas. Iš po kepuraitės kyšo trumpos 
juodų plaukų sruogos, o veidas susiraukęs - gal dėl skaisčios 
saulės šviesos, o gal ir ne dėl to. Tamsūs antakiai liesame pra- 
kauliame veide suraukti. Elementalė, pagalvojo Li, ir jai sugny- 
bo širdį iš užuojautos merginai. 

Kuo daugiau Li skaitė, tuo aiškesni jai darėsi Esteros laiškai, 
faktai ir užuominos stojosi į vietas. Ji pradėjo rašyti savo straips- 
nį — jis vis plėtėsi ir plėtėsi — tiek nušviesdama tiesą, kurios taip 
troško Estera Kaning, tiek prikeldama iš užmaršties žuvusią 
merginą, kurios vaidmens visoje toje istorijoje niekas anksčiau 
kaip reikiant nesuprato. O žiūrėdama į Kaningų veidus ir minty- 
se grįždama prie Esteros laiškų Robinui Darentui, ji padarė dar 
vieną kaip dukart du aiškią išvadą. 

Penktadienio popietę jos apmąstymus nutraukė Marko tele- 
fono skambutis. 

— Labas, nepažįstamoji. Ar dabar, kai turi savo siužetą, tu 
mane ignoruoji, ar kaip? — tarė jis. 

Li nusišypsojo, dirstelėjo į laikrodį ir pajuto, kad kojos nutir- 
pusios, o nugarą maudžia. 

— Ne! Atleisk, Markai. Visai ne. Tiesiog taip įsitraukiau pil- 
dyti visas spragas... Tiesą sakant, turiu tau gana reikšmingų nau- 
jienų. Saugojau tai akimirkai, kai galėsiu įteikti tau baigtą kūrinį, 
bet gal turėčiau pasakyti anksčiau. 

Ji pakilo nuo stalo skaitykloje ir pasirąžė. 

— O kas tai? - paklausė jis. 

— O, tikrai ne tokia naujiena, kurią galima pranešti telefonu. 
Gal nueikime pavalgyti į aludę, - bet pirmiausia susitikime Šal- 
tųjų Uosių Giraitės bažnyčioje. Tarkim, po valandos? 

— Sutarta. 

- Ir atsinešk tą savo senelio Tomo nuotrauką. 

Diena buvo nešalta, vėjuota. Drėgnas vėjas pūsčiojo į juos ir 
šiureno žolę jiedviem vaikštant palei eiles antkapių, supančių 
Šv. Petro bažnyčią. Li po pažastim pasikišusi nešėsi puokštę gėlių, 
celofanas tyliai traškėjo. Baltos lelijos ir vyšniniai žiedai - didelė, 
ekstravagantiška puokštė. 

— Jeigu ieškai Esteros ir Alberto, tai jie ten, - Markas parodė 
į pailgą kapą netoli gąsdinančio didumo kukmedžio. 

— Mes prie jų prieisime. Man reikės nufotografuoti jų kapą 
straipsniui. Bet pirma noriu pamatyti dar kai ką. 

— Tas tavo straipsnis pučiasi kaip reikiant. Gal tau reikėtų 
paversti jį knyga? — pasiūlė jis. 

Li patylėjo, jos veide pražydo šypsena. 

— Tai absoliučiai nuostabi mintis. Ir kodėl gi ne? Turiu į va- 
lias apie ką rašyti. Teosofija, apgaulė su fėjomis, žmogžudystė, 
teismo klaida... 

— O ką, būta teismo klaidos? Juk dėl jos nužudymo kaltas 
buvo teosofas, sprendžiant iš to, ką man papasakojai. 

— Taip, bet ir vikaras turėjo sulaukti atpildo už tai, ką padarė. 
Ne vien tavo prosenelis, - pasakė Li ir luktelėjo, kol Markas su- 
virškins šią pastabą. 

— Ką nori pasakyti „vikaras, ne vien mano prosenelis“? Vika- 
ras buvo mano prosenelis, - pasakė jis. | 

Li šypsodamasi papurtė galvą. 

— Ne, - pasakė. - Kas sieja tuos du laiškus, kuriuos saugojo 
Robinas Darentas? Ką Estera juose abiejuose mini? 

— Na... abejonės, baimė, įtarimai... meldimas informaci- 
jos... 

— O kas dar? - neatlyžo ji. Markas papurtė galvą. - Jos vaikas, 
Markai. Abiejuose ji pasakoja apie savo vaiką. Pirmame - kad ji 

greit gimdysianti ir mananti, jog tai bus berniukas, antrame išsa- 
miai nupasakoja jau pradėjusį vaikščioti. 

— Galbūt, bet kas iš to? Ji greičiausiai rašė apie jį ir visuose 
kituose laiškuose. 

— Gal taip, o gal ne. Gal jis neketino atsikratyti kitų. Bet ko- 
dėl ji iš viso užsiminė apie savo kūdikį žmogui, nuteistam už 
nužudymą, kuriam rašyti jai aiškiai nesmagu ir kuriam ji turi 
svarbesnių dalykų apsakyti? ja 

- Nežinau... o ar ne visos jaunos mamytės šiek tiek kuoktelė- 
jusios dėl savo vaikelių? — atrėmė jis. 

Iš užpakalinės kišenės Li išsiėmė spausdintą lapą. 

— Radau laikraščio archyve - tai Estera ir Albertas savo ves- 
tuvių dieną. 

— O, tai štai kaip jie atrodė. Nuostabu, - tarė Markas. 

— Ar atsinešei Tomo nuotrauką? Esteros sūnaus? Galiu pa- 
žiūrėti? — paprašė Li. Markas ištraukė nuotrauką iš apsiausto 
kišenės ir padavė jai. Ji sudėjo abu atvaizdus greta. Plonas spaus- 
dintas lapas šiek tiek plazdeno vėjyje. - Ar pastebi ką? 

Markas, kurį laiką klusniai patyrinėjęs portretus, patraukė 
pečiais. 

— Nežinau. O ką turėčiau pamatyti? 

— Akys, Markai. Bet kuris A lygio biologijos studentas tau 
pasakytų — dviem mėlynakiams sutuoktiniams turėti rudų akių 
vaiką beveik neįmanoma. Tomas nebuvo Alberto sūnus. Jis — 
Robino Darento sūnus. 

— Dieve mano... ar tu įsitikinusi? 

— Taip, aš įsitikinusi. Jiedu, matyt, turėjo trumpą meilės ro- 
maną ar kažką panašaus. Kažką, kas, žinoma, baigėsi labai ne- 
kaip, kai įvyko žmogžudystė ir visa kita. Jei nori, Federalinė karo 

aukų laidojimo komisija gali tau atlikti DNR testą. Tavo prose- 
nelis buvo teosofas, nuteistas už žmogžudystę, kurios nepadarė, 
ir išsiųstas kovoti į apkasus kaip daugybė kitų nuteistųjų. Ir žuvo 
tenai drauge su visom savo neatskleistom paslaptim. Iki dabar. 

Jie dar kiek pavaikščiojo ieškodami, ir Li akys nušvito pama- 
čius ieškomą vardą. 

— Štai! Štai kur ji, - šūktelėjo, bet jos jaudulys greit dingo, 
užslopintas kitų jausmų. 

Tai buvo nedidelis antkapis, toks nugairintas vėjų ir apžė- 
lęs kerpėmis, kad lengvai galėjo likti nepastebėtas. Jis buvo kiek 
įkypai įdubęs, o priešais jį niekieno neprižiūrimos kuokštais 
augo žolės. Vos matėsi iškalti žodžiai - vardas ir epitafija. Kate- 
rina Morlėj, 1889 balandis-1911 rugpjūtis. Saugi Viešpaties prie- 
globstyje. 

— Jos pravardė, sprendžiant iš bylos dokumentų, buvo Juo- 
doji Katė, - tarė Li. 

— Kodėl? - paklausė Markas, jiedviem palinkus ties ant- 
kapiu. 

Jis ištiesė ranką ir nykščiu nubraukė šiurkščias kerpes nuo 
iškalto vardo. 

— Kas žino? Po tiekos metų kai kurių dalykų tiesiog nebe- 
įmanoma išsiaiškinti. Greičiausiai tai užuomina į jos charakte- 
rį, - atsiduso Li. 

Ji padėjo ant kapo puokštę gėlių, irjos atrodė netinkamos tai 
vietai dėl savo perdėto ryškumo. 

— Dieve, jai tebuvo dvidešimt dveji. Tokia jaunutė. Ar kartais 
nesiruoši man pateikti dar kokios staigmenos? Gal Ketė Morlėj 
buvo mano seniai prarasta pusseserė ar kas panašaus? - nusi- 
šypsojo Markas. 

Li papurtė galvą. 

— Ne. Nieko panašaus. 

— Ką gi, tau pavyko. - Jis paplekšnojo per Ketės Morlėj ant- 
kapį. — Išsiaiškinai negyvo kareivio tapatybę ir kartu įminei 
žmogžudystės mįslę. Ir sugebėjai ištraukti mane iš namų. Ačiū 
tau, Li, - rimtai pasakė jis. 

— Nedėkok man - tai tau ačiū už visą tavo pagalbą! Be tavęs 
nebūčiau to padariusi, - susidrovėjusi atsiliepė Li. 

— Būtumei. 

— Ką gi. Dėkui Dievui, kad tą pirmąjį vakarą nusprendei už- 
sukti į „Siūbuojantį tiltą“ pintos alaus. Nesu tikra, kad man būtų 
užtekę ryžto dar kartą pasibelsti į tavo duris po ano pirmojo pri- 
ėmimo. 

— O aš greičiausiai nebūčiau atidaręs. Ir padaręs milžinišką 
klaidą, - tarė jis. 

Li šykščiai šyptelėjo ir nudūrė akis į antkapį tarp jųdviejų. 
Įdėmus jo pilkų akių žvilgsnis trikdė, jai buvo sunku susikaupti. 
Stojo nejauki pauzė, ir tik vėjas tyliai šiureno spalvingas gėles. 

— Taigi... kada bus tasai susitikimas su tavo... kontaktiniu as- 
meniu iš Karo aukų laidojimo komisijos? Kur bus paskelbtas 
didysis atradimas - kareivio vardas? - paklausė Markas tariamai 
dramatiška gaida, tariamai abejingu tonu. 

Kurį laiką Li stebėjo jį, stovintį už Ketės kapo, paskui jis nu- 
suko žvilgsnį tolyn per kapines, į niūksantį tamsų kukmedį. 

— Rytoj. Jo tėvų namuose bus vakarėlis. Pasakiau, kad ten vis- 
ką ir atskleisiu. — Ji norėjo dar ką nors pridurti, bet nerado žodžių. 

— Vakarėlis. Skamba gerai. Ar nori, kad tave nuvežčiau? Re- 
gis, sakei pirma, kad Saryje? Tai netoli. Tuomet galėsi ramiai 
išgerti, - nerūpestingai pasiūlė jis. 

— O, labai miela iš tavo pusės, bet tikrai nėra reikalo var- 
gintis... 

- Čia joks vargas, - skubiai pasakė jis. 

— Tiesiog gali būti... šiek tiek... na, supranti, - nesmagiai su- 
murmėjo ji. Suvokė nenorinti, kad jis atsidurtų netoli Rajano. 
Tarsi Markas kažkaip nuo to galėtų užsikrėsti, susitepti jos li- 
guistais jausmais, nuodingais jos praeities skutais. 

— Keblu? - spėjo jis. 

Li patraukė pečiais, nesiryždama pažvelgti jam į akis. Staiga 
pasijuto siaubingai kalta, tarytum būtų nutverta sukčiaujant. 

— Galbūt. 

— Klausyk, aš neužeisiu į vidų ar panašiai. Tik pavėžėsiu 
tave. Jei tinkamai suprantu, tau ten nukakus neprošal bus iš- 
gerti. Gerai? 

Li žvilgtelėjo į jį ir nusišypsojo. 

— Gerai. Ačiū. 


— Tai ką tu dabar veiksi? — pasiteiravo Markas kitą dieną 
jiems važiuojant į rytus M4 magistrale. 

Kelionė buvo keista ir nejauki; Li jaudulys dėl savo atradi- 
mo, kurį ruošėsi atskleisti Rajanui, pynėsi su įtempta tyla auto- 
mobilyje. 

— Manau, grįšiu namo, - tarė ji. - Atgal į Londoną, pradėti 
rašyti knygos. Turiu pasikalbėti su savo agentu — ir prisistatyti 
leidėjams. - Ji pažvelgė į jį. Markas linktelėjo, nusišypsojo, bet 
nieko nepasakė. — O kaip tu? - paklausė Li. 

— Ko gero, turėčiau pagalvoti apie naują pradžią. Imtis darbo 
paieškų, nustoti graužtis pasislėpęs tėčio name. Gal mėginsiu 

jį parduoti. — Jo balsas išdavė, kaip mažai entuziazmo jam kelia 
tokie ateities planai. 

— Neprieštarausi, jei prieš jį parduodant atvažiuosiu padary- 
ti vienos kitos nuotraukos? Savo knygai? 

— Tu gali atvažiuoti bet kada, kada tik nori, Li, - švelniai tarė 
jis, ir Li pasimuistė sėdynėje, nevikriai čiupinėdama aplanką su 
dokumentais, gulintį sterblėje. 

— Tikiuosi, tai nepaveiks prašomos kainos - kad atskleisiu 
visam pasauliui, jog čia kadais gyveno žudikas, jo svetimaujanti 
bendrininkė ir apsišaukėlis teosofas! 

— Bet koks viešumas yra į naudą, tiesa? —- nusijuokė Mar- 
kas. - Aš nemanau, kad taip jau ir teisinga būtų vadinti Esterą jo 
svetimaujančia bendrininke, kaip tu sakai. 

— Neteisinga. Nesijaudink - aš padarysiu viską, kad skaity- 
tojai suprastų, kaip sunkiai ji su tuo grūmėsi, - užtikrino jį Li. 

Jie važiavo toliau tylėdami, ir Li apmąstė penkis skirtin- 
gus būdus pokalbiui užmegzti, paeiliui vieną po kito atmesdama. 


— Štai, va šitas namas, - pasakė ji, palinkdama į priekį ir jaus- 
dama staigius nervinės įtampos spazmus skrandyje. 

Markas įvažiavo į dailų, platų gudronuotą kelią su varteliais 
po penkis skersinius iš abiejų pusių. Namas buvo nepriekaištin- 
gi naujojo Jurgių stiliaus rūmai, trijų aukštų, su ilga eile garažų, 
papuoštų žalvario vėtrungėmis, blyksinčiomis saulėje. 

— Gražu, - pastebėjo Markas. - Šitiems nepristigtų vieno ar 
kito skatiko, ar ne? 

— Nei trijų, nei keturių, - neutraliai sutiko Li. 

Ji atsisegė diržą, nubraukė atgal plaukus ir nervingai aplaižė 

lūpas. Įkvėpė oro, ketindama padėkoti Markui už atvežimą, bet 
jis užbėgo jai už akių. 

- Jei nori, kad vėliau tave paimčiau... 

— Ne, ne. Viskas gerai. Iki stoties penkios minutės taksi, o 
nuo ten važiuosiu atgal į „Siūbuojantį tiltą“. Labai ačiū už atveži- 
mą ir už... visą tavo pagalbą, Markai. Tu buvai fantastiškas. 

— Gal ne toks ir fantastiškas, - tyliai pasakė jis. 

Li nurijo seiles, apsimetė neišgirdusi pastabos, nesupratusi 
jo prašymo. Jos širdis plakė aukštai gerklėje. 

— Na, šiaip ar taip, aš grįšiu. Ir gana greit - man reikia dar 
kartą peržiūrėti Niuberio policijos bylas, laikraščio archyvus... 

— Žinoma. - Jis žiūrėjo į šalį, trindamasis skruostą. — Klau- 
syk, ar tikrai nenorėtum, kad truputuką tavęs palaukčiau? Aš 
nieko prieš. Gali būti... šiek tiek keblu tenai. Susirinkusi visa šei- 
ma ir panašiai... 

— Neabejoju, kad taip ir bus. Bet man viskas bus gerai, tik- 
rai — nelauk manęs. Aš nežinau, kiek viskas užtruks, ir negaliu 
pakęsti minties, kad tu čia sėdėsi laukdamas manęs... - Li nu- 
raudo, lyg staiga jos žodžiai būtų ėmę reikšti kažką nepalyginti 
svarbesnio nei pavėžėjimas atgal į Berkšyrą. 

Markas atidžiai ją stebėjo, bet Li nesusigriebė, ką dar pasakyti. 

- Jei tu tikrai įsitikinusi, - tarė jis. 

Li pasilenkusi pabučiavo jį į skruostą. Jo oda buvo šilta, 
šiurkštoka, jau prašėsi skustuvo. Jo kvapas keistai atsiliepė jai 
paširdžiuose. Jos pulsas pagreitėjo, mintys susipynė. 

— Dėkui, Markai. Aš... netrukus pasimatysime. 

Ji išlipo iš automobilio jam nespėjus praverti burnos. Krūti- 
nę keistai spaudė, ir ją užliejo baimingas jaudulys, kad pamatys 
Rajaną. Išgirdo, kaip už nugaros Markas apsuka automobilį įva- 

žiavęs į keliuką ir išvažiuoja atgal į kelią. Nuo to garso ji apmirė ir 
greit atsigręžė pažvelgti į jį. Jam išvažiavus, ūmai pasijuto nuoga 
ir pažeidžiama. Stabtelėjo ant laiptelio prie paradinių durų, su- 
stingusi, dvejodama. 

Kaip tik tuomet durys atsidarė, ir išėjo besišypsantis jai Ra- 
janas. 

— Man pasirodė, kad išgirdau automobilį. Tu kaip visada 
pačiu laiku. Užeik. Ar išsiaiškinai, kas tas mūsų paslaptingasis? 
Mirštu iš smalsumo, - išbėrė jis. 

— Aš... išsiaiškinau, - pasakė Li, ūmai pristigusi kvapo. 

Jos akys naršė jo veidą, pažįstamus, nuostabius jo bruožus. 
Kažkas buvo pasikeitę. Kažkas, ko ji negalėjo tiksliai įvardyti. Jis 
atrodė kažkoks netikroviškas. Dirbtinis. Jo netvarkingi plaukai 
ir žaisminga berniokiška šypsena nebetiko jo amžiui, buvo pa- 
viršutiniška. 

— Aš taip džiaugiuosi, kad atvažiavai, Li, - tarė jis švelniai, 
lyg jausdamas jos dvejones. Pirštu patapšnojo jos laikomą seg- 
tuvą. - Ar čia ta medžiaga? Tai, ką tu ištyrei? Užeik gi, ko stovi — 
nestypsok ant laiptelio. 

Li vienu gaistu peržengė slenkstį, bet ir vėl sustojo. 

— Taip. Taip, tai ta medžiaga. Rajanai, aš... man reikia su tavim 
pasikalbėti. Apie tai, kas įvyko Belgijoje... - pradėjo ji, bet ją su- 
stabdė ūmai prapliupęs moters juokas ir prieškambaryje švystelėję 
kaštoniniai plaukai. Ji pamatė, kaip įsitempia Rajano veidas, kaip 
mažumėlę krypteli jo šypsena. Pamatė, kaip budriai jis stebi ją. 

— Ar ten Ana? 

- Li, nepradėk... 

— Nepradėti? Nepradėti? - Pyktis ją nutvilkė it žaibo blyks- 
nis. - Tu nesakei, kad ji čia bus. Maniau, ji dar Valstijose. 

— Na, taip. Bet kažin ar ji galėjo praleisti savo tėvo gimtadie- 
nio šventę, ką? 

— Patėvio gimtadienio šventę, - pataisė Li. - Labai svarbus 
skirtumas, ar nemanai? 

— Tik ne šiuo atveju. Li, paklausyk. Mano tėvai tikrai nori tave 
pamatyti. Jie pasiilgo tavęs, mes visi pasiilgome. Ar negalėtum 
tiesiog užeiti ir... pamiršti visa kita? Dabar ne laikas kelti scenas. 

Jis kalbėjo švelniai meilikaujančiu balsu, kuriam kadais atro- 
dė neįmanoma atsispirti. Nepajėgė jam atsispirti jo kambaryje 
Belgijoje. Dabar jis skambėjo įsiteikiamai ir gailiai. Rajanas pa- 
ėmė jos ranką ir nykščiu perbraukė krumplius. Ji laukė, kad jo 
prisilietimas nudegins, laukė nuvilnijančių per odą šiurpuliukų. 
Nieko neįvyko. 

— Tu teisus, - visai ramiai tarė ji. Ištraukė savo ranką. - Dau- 
giau scenų aš nekelsiu. Bent jau ne tau. Tu miegojai su savo 
įsesere man nežinant visą tą laiką, kai buvome kartu, o paskui 
privertei mane laikyti tai paslaptyje. Meluoti visai tavo šeimai, 
kurią, turėčiau pridurti, aš visada mėgau ir gerbiau ir kuri tikrai 
nenusipelno turėti tokį sūnų kaip tu. Ir kas tu per subingalvis, 
Rajanai? — Ji nepatikliai pakratė galvą. 

Už jų koridoriuje kažkas sujudėjo, paskui stojo pribloškianti 
tyla, kokia ištinka žmones, negalinčius patikėti savom ausim. 

- Li, tyliau, po perkūnais! - sušnypštė įsiutęs Rajanas. 

— Regis, jau per vėlu, - šaltai atsakė ji. - Sudie, Rajanai. Ne- 
sitikėk dar kada mane pamatyti ir iš rimtųjų — iš rimtyjų - ne- 
bandyk vėl susisiekti su manim. - Ji atsuko nugarą jam ir jo ne- 
patikliam žvilgsniui, nulipo laiptukais ir pasuko prie vartų. Ten 
stabtelėjo ir atsigręžė. - Kareivis vardu Robinas Darentas. Jis 
buvo kalinys. Gali paieškoti likusių gyvų giminaičių, bet abe- 

joju, ar ką rasi. O dėl viso kito turėsi palaukti, kol išeis mano 
knyga! - šūktelėjo. 

Ji neatsigręžė. Nuėjo šalin, mikliai žengdama ilgais, ryžtin- 
gais žingsniais. Jautėsi nervinga, nekantri, bet eidama susipro- 
tėjo, kad nervinasi ne dėl palikto Rajano, o dėl kito, pas kurį ne- 
tvėrė noru kuo greičiau grįžti. Vildamasi, kad dar ne per vėlu, 
ji išsiėmė iš rankinės telefoną ir nevikriais iš jaudulio pirštais 
pradėjo rinkti numerį. Nuspaudė ne tą klavišą ir tyliai keikda- 
masi turėjo imtis iš naujo. Iš kitos gatvės pusės pasigirdęs kurti- 
namas automobilio signalas ją išgąsdino. Kilstelėjusi galvą išvy- 
do pažįstamą purviną reno, pastatytą už dvidešimties jardų nuo 
namo. Iš už vairo jai mojo Markas, jo akys buvo susirūpinusios, 
bet veide šypsnys. Li veide pražydo plati palengvėjimo šypsena, 
ir nušvitusi ji irgi jam pamojavo. Lengvais džiaugsmingais žings- 
niais ji kirto kelią ir nubėgo prie jo automobilio. | 


1911 


Orai keičiasi, atsėlina ruduo - rytais pastebimai vėsu, medžiai 
visur po truputį ima dabintis bronzos, aukso ir ruda spalva. 
Tesė pakrantės taku eina į Tačamą išsiųsti dviejų ponios Ka- 
ning laiškų. Mintyse ji kruopščiai atkartoja kryptį, susirūpinusi, 
kad gali paklysti, o grįždama neberasti klebonijos. Ji dar tik dvi 
savaites čia dirba, ir viskas dar jai keista - pradedant aplink 
plytinčiomis atviromis didžiulėmis erdvėmis, baigiant tyla ir 
ramybe; o kur dar skanus karštas maistas po tiekos mėnesių 
žiaurybių ir nepritekliaus Holovėjuje ir Erošam Hause. Ji negali 
susilaikyti - suvalgo viską, kas padedama ant stalo, ir įduba tarp 
klubikaulių jau ima išsilyginti, pilvas ir rankos apvalėja. Sofi 
Bel, regis, tuo patenkinta. Virėja kalba nedaug, jos apskritas 
kaip mėnulis veidas iškamuotas rūpesčių, bet ji šypsosi Tesei, 
retsykiais patapšnoja per petį ir gerai su ja elgiasi. Daugiausia 
moteriškės dėmesio atitenka perkarusiai beglobei katytei juodu 
baltu kaileliu, atklydusiai prie virtuvės durų prieš kelias savaites, 
ją Sofi priėmė su kone prietaringu atsidavimu. Peni ją grietinėle 
iš lėkštelės, o ruošdama inkstų pudingą atideda jai nuopjovas. 

Tačiau Sofi Bel nedavė jai jokio vardo ir šaukia tiesiog „kate“, 
taigi Tesė paslapčiom praminė ją Išdykėle. 

Estera Kaning atrodo keista moteris, tikras nervų kamuo- 
liukas, nuolat nerimaujanti, tačiau ji aiškiai stengiasi, kad Tesė 
pasijustų saugi ir laukiama. Jos kalbėjimas švelnus, - ir kaip tai 
skiriasi nuo Džentelmeno ir ponios Hedingli. Nuo daugybės 
įvairių prižiūrėtojų ir šeimininkų, kuriuos pastaruoju metu jai 
teko ištverti. Estera Kaning kalba ir juda taip, tarsi kambario 
kertėje kažkas miegotų, o ji bijotų tą kažką pažadinti. Ji dažnai 
priglaudžia ranką prie pilvo lyg ką saugodama, ir Tesė svarsto, 
ar tik ji nesilaukia. Ji tikisi, kad taip ir yra. Šitie namai atgytų 
gimus vaikeliui. Vikaras išsiblaškęs ir tylus. Jis nėra ištaręs Tesei 
nė poros žodžių; kažin ar išvis pastebėjo jos atvykimą. Tesei tas 
tinka. Per pastaruosius sunkius savo gyvenimo mėnesius ji matė 
užtektinai ir nebėra linkusi pasitikėti vyrais — net ir dvasininku. 
Namų ūkis sklandžiai tvarkomas be jokių pastangų iš jo pusės. 
Ir visur namuose justi, kad nėra Ketės, - tai neminima, bet ir 
neišvengiama. Pievoje paliktame krepšyje policija rado jos pas- 
kutinį laišką Tesei. Pagaliau jis ją pasiekė, kai ji atvyko į Šaltųjų 
Uosių Giraitę ir pirmąsyk išgirdo apie draugės mirtį. Žinia iš 
kapo privertė ją vėl apsiverkti, vos tik susidorojus su pirmąja 
sielvarto banga. Tesė yra čionai todėl, kad nėra Ketės. Visi kle- 
bonijoje tą žino, ir Tesė svarsto, ar taip bus visuomet. 

Ji giliai atsikvepia, sulaiko beištrykštančias ašaras, kurias 
sukėlė mintis apie nužudytą draugę. Ji nenori eiti per niekuo 
dėtas pievas, kur visa tai įvyko. Renkasi ilgesnį kelią - takeliu, 
paskui pakrantės taku šalia tilto. Niekas jai ir nesako, kad turė- 
tų elgtis kitaip. Jei kur nors vaidenasi Ketės šmėkla, tai kaip tik 
tose pievose, piktai vaitodama, kaip arti laisvės ji buvo, kaip arti 

savo naujo gyvenimo pradžios. Kadir kokios būta priežasties jai 
susitikti su teosofu tą rytą, jei tik ji nebūtų to dariusi, jei būtų 
patraukusi tiesiai pas Džordžą, ji dabar būtų su juo, mylinti ir be- 
sijuokianti, spinduliuojanti tą šviesų tvirtumą, kuris Tesę traukė 
kaip mėnulis vandens srovę. Toji neteisybė tokia didžiulė, tokia 
karti, jog Tesė, pykdama ant Dievo, pamaldų pabaigoje nega- 
li kalbėti Viešpaties maldos. Jos akys lieka atmerktos, o lūpos 
sučiauptos. Vieną rytą, netrukus po savo atvykimo, ieškodama 
naktipuodžio, ji po lova rado numestą nedidelį žalvarinį kru- 
cifiksą. Rūpestingai viską apgalvojusi paliko jį tenai. Po to, kas 
padaryta Ketei, Dievas turės įrodyti Tesei savo gerumą. 

| Ji eina ir eina, ir pagaliau palei kanalą ima rodytis pastatai. 
Ji girdi balsus, juoką, vandens pliuškenimą. Nervingai stabtelė- 
jusi, tvirčiau susisiaučia šaliku pečius ir atsargiai žengia toliau. 
Prie tilto, kur jai reikia pasukti į kelią ir eiti juo iki miesto centro, 
maudosi būrelis berniukų, išmėtę savo mokyklinius švarkelius 
ir šiaudines skrybėles ant žolėto kranto. Tai lyg ir improvizuotos 
plaukimo varžybos, paleidus berniukus iš mokyklos, ir ant tilto 
pasižiūrėti į juos susirenka minia — vyrai, moterys, vaikai. Tesė 
prisideda prie jų, neužtikrintai šypsosi, juokiasi iš berniūkščių 
kvailiojimų, mat jie sugalvojo plaukimo su cigarete lenktynes — 
nugalės tas, kuris su ja dusyk perplauks kanalą iki tolimojo kran- 
to ir atgal ir sugebės išlaikyti ją tebedegančią, nepaisydamas 
smarkaus taškymosi aplinkui. 

Galiausiai Tesė pasigręžia eiti į miestą, bet kaip tik tuomet 
pasirodo iš rytų pusės lėtai pukšnojantis garinis laivelis. Ji stab- 
teli pasižiūrėti į jį, o laivininkas, susikišęs į burną pirštus, veria- 
mai sušvilpia įspėdamas, ir berniokai pasitraukia jam iš kelio, 
ropščiasi ant krantų. Laivas senas ir apdaužytas, apsigaubęs garų 

ir dūmų debesimis. Tačiau jis šviežiai nudažytas, nors ir ne iki 
galo. Kajutė išdažyta čigoniškom spalvom - žaliai, raudonai ir 
geltonai. Šonai vis dar išblukę ir apsilupinėję, išskyrus laivo var- 
dą, tvarkingai išraitytą baltom raidėm tamsiai mėlyname fone. 
Juodoji Katė. Tesei suspurda širdis, ir ji pabėgėja prie tilto šono, 
kad geriau įsižiūrėtų. Vyriškis prie šturvalo tvirtai sudėtas, vei- 
das nugairintas vėjo. Jis šypsosi praplaukdamas ir dėkoja bernio- 
kams, bet akys jo liūdnos. Tesė negali atitraukti žvilgsnio nuo jo 
ir jai dingojas, kad pažįsta jį, - tas jausmas toks stiprus, kad vie- 
ną akimirką, kai jis atsiduria arti, ji vos jam nešūkteli. Tesė stebi, 
kaip laivas plaukia tolyn ir dingsta iš akių, ir ūmai nusiramina. 
Rudeniška saulė švelniai glosto jai veidą, ir ji pasuka į Tačamą 
jausdama, kad viskas bus gerai. Kad jai bus gerai. Jaučiasi taip, 
tarytum šalia jos žengtų draugė. 


Padėka 


Reiškiu savo meilę ir dėkingumą mamai ir tėčiui, Charlie ir 
Luke'ui už visą jų paramą, kantrybę ir entuziazmą; savo nuos- 
tabiajai redaktorei Sarai O'Keeffe už visą jos sunkų triūsą ir 
įžvalgas ir ne mažiau nuostabiai savo agentei Nicolai Barr už 
patarimus, skaitymą ir tiesos sakymą. Galiausiai dėkoju Ra- 
naldui Leaskui iš Federalinės karo aukų laidojimo komisijos už 
atsakymus į mano klausimus, susijusius su jų darbo ypatumais. 


"Autorės pastabos 


Siekdama geriau suprasti teosofiją, aš gausiai rėmiausi Rudolpho 
Steinerio „Teosofija“ (Theosophy, 1910), A. P. Blavatsky „Raktas 
į teosofiją“ (The Key to Theosophy, 1889) ir Peterio Tompkinso 
„Slaptasis gamtos gyvenimas“ (The Secret Life of Nature, 1997). 
Taip pat yra puiki Johno M. Lyncho apžvalga jo pratarmėje 
2006 m. „Bison“ išleistam Arthuro Conano Doyle'io tekstui „Fėjų 
pasirodymas“ (The Coming of the Fairies). Visos ir bet kurios te- 
osofijos interpretavimo klaidos yra tik mano ir Robino Darento. 

Robino Darento perpasakotas Geoffrey Hodsono susidū- 
rimas su undinėmis paimtas iš Hodsono susitikimo aprašymo, 
kaip pateikta „Slaptajame gamtos gyvenime“ (žr. anksčiau), — 
nors šis Hodsono susitikimas iš tiesų įvyko tik 1922 metais. 

Ketės prievartinio maitinimo aprašymas remiasi ataskaita, 
išspausdinta British Medical Journal 1912 m. rugpjūčio numery- 
je, taip pat Mary R. Richardson aprašyta savo patirtim knygoje 
„Juokas kaip iššūkis“ (Laugh a Defiance, 1953). 

Nors kai kurios romane aprašomos vietos ir pastatai Tačamo 
apylinkėse tikrai egzistuoja, įskaitant „mėlynųjų apsiaustų“ mo- 
kyklą, ir tam tikra su tom vietom susijusi informacija istoriškai 
tiksli, visos siužeto linijos ir veikėjai yra grynas vaizduotės vaisius. 

Trumpai 


Ketę hipnotizavo traukinio greitis. Ji mielai būtų važia- 
vusi juo visą kelią į Vakarų kraštą, prie jūros. Tai būtų bu- 
vusi tam tikra laisvės apraiška. Kartą ji matė jūrą - vienos 
dienos išvykoje į Vitsteiblį, kai jai buvo aštuoneri, - ir 
įsiminė tai kaip vieną iš laimingiausių dienų savo gyve- 
nime. Ji troško vėl išvysti jūrą. Tačiau pernelyg greitai 
priartėjo jos stotelė, ir traukinys sulėtino greitį, norom 
nenorom išplėšdamas ją iš svajonių. Tačamas buvo maža 
kukli stotis, nušviesta 1911-ųjų ankstyvos vasaros saulės 
spindulių, ir išlipusi iš traukinio Ketė troško būti bet ku- 
rioje kitoje pasaulio vietoje, tik ne čionai. 


Praėjus šimtui metų, Li susigriebė vėl bėganti nuo Raja- 
no. Kodėl ji sutiko atvažiuoti į Iprą? Pirmą kartą išvydu- 
si prieš daugel metų mirusio kareivio kūną, ji vos galėjo 
patikėti savo akimis, taip gerai jis buvo išsilaikęs. Žiūrint 
tam tikru kampu jis beveik atrodė miegantis. Tuomet 
Rajanas kvailai šį tą leptelėjo ir ji neprotingai sureagavo. 
Ji sutiko atvažiuoti ir pasižiūrėti vien todėl, kad Rajanas 
jos paprašė, - apgailėtina... Bet kokia už to galėtų slypėti 
istorija jos reportažui? Federalinė karo aukų laidojimo 
komisija identifikuodavo kareivius, jei galėdavo; gal ji 
galėtų aprašyti procesą, bet visgi... kodėl Rajanas papra- 


šė jos atvažiuoti? Ar jis gailėjosi dėl to, kas tarp jų įvyko? 

anas išsekė paskui ją iš patalpos ir papasakojo 
šį tą daugiau. Prie palaikų buvo rasti laiškai. Kruopščiai 
užsandarinti vandens nepraleidžiančioje skardinėje dė- 
žutėje, jie išliko visus tuos metus ir tebebuvo įskaitomi. 
Laiškai be galo suintrigavo - apie kokią istoriją juose taip 
niūriai užsimenama? Žinoma, tai sugundytų kiekvieną 
žurnalistą... 


Ponia Bel, pasitikusi Ketę stotyje, toli gražu neatrodė to- 
kia, kaip įsivaizdavo Ketė. Sofi Bel vardas skambėjo leng- 
vai ir dailiai, bet vardo savininkės būta milžiniškos. Kai 
ponia Bel įlipo į ponio traukiamą vežimą, šis pavojingai 
pakrypo į šoną. Ponia Bel buvo naujųjų Ketės darbda- 
vių — pastoriaus Alberto Kaningo ir jo žmonos - ūkve- 
dė ir netrukus ėmė aiškinti Ketei apie jos naujas parei- 
gas, tuo pat metu rodydama savo neprielankumą. Ketė 
buvo su tuo apsipratusi, juolab kad jos plaukai neįprastai 
trumpai nukirpti. 


Estera Kaning taip pat turėjo savų nuogąstavimų dėl Ke- 
tės tarnybos, tvirtai tikėdama, kad priimti ją, neatsižvel- 
giant į jos praeitį, būsianti pagirtina krikščioniška gera- 
darybė. Ji taip pat jautė palengvėjimą, kad prisidėjus dar 
porai darbo rankų palengvės našta poniai Bel, nebepajė- 
giančiai sunkiai dirbti. Ji žinojo, kad Ketė turėjo bėdų dėl 
savo sufražistinių įsitikinimų ir net buvo uždaryta į kalė- 
jimą, bet nežinojo apie Ketę slegiančią kaltę - dėl pada- 
ryto blogio, kurį Ketė buvo pasiryžusi žūtbūt atitaisyti. 

Kai Ketė kaip įmanydama geriau įsitaisė savo naujajame 
gyvenime ir Berkšyro kaime įsitvyrojo ilga, karšta vasa- 
ra, Estera susimąstė apie Ketės pravardę - Juodoji Katė. 
Pastorius vis karščiau žavėjosi nauju teosofijos pasauliu 
ir troško pripažinimo jo sluoksniuose. Būdamas visiškai 
įsitikinęs, kad matė elementalus, kuriuos egzistuojant 
teigia teosofija, jis pasikvietė žinomą specialistą Robiną 
Darentą paviešėti į savo namus. 

Tačiau Darentas nebuvo visai toks, koks dėjosi esąs, o 
pastorių užvaldė tam tikras vis stiprėjantis apsėdimas. Ar 
Juodoji Katė atsinešė prakeiksmą? Ir kai galų gale įvyko 


tragedija, ar buvo galima nuslėpti tiesą? 


O ar po šimto metų tiesa galutinai išaiškės? 

„Nematomųjų“ kontekstas 


Pirma paskata romanui atsirasti buvo atsitikimas su Ko- 
tinglio fėjomis 1917 metais, kai dvi jaunos mergaitės pa- 
darė pluoštą fotografijų, lyg ir įrodančių fėjas egzistuo- 
jant. Ne mažiau nei nuotraukos mane įkvėpė faktas, kad 
šitiek daug to metų gerbiamų žmonių, tarp kurių žymiau- 
sias — seras Arthuras Conanas Doyle'is, buvo pasiruošę 
tikėti, jog ir nuotraukos, ir fėjos esančios tikros. Gerokai 
vėliau viena iš mergaičių, Frances Griffiths, prisipažino, 
kad dauguma nuotraukų buvo suklastotos panaudojant 
popieriaus iškarpas, bet primygtinai tvirtino, jog viena 
iš jų - „Fėjos buduaras“ — esanti tikra ir kad Kotinglyje 
tikrai būta fėjų. Tai savaime įkvepianti idėja: pasinaudoti 
klastotėmis, norint įrodyti pasauliui tam tikro dalyko tik- 
roviškumą; ir tai paskatino mane susimąstyti, kiek toli 
žmogus gali eiti, įtikinėdamas kitus patikėti. 


Nuo šito ir pradėjo rutuliotis „Nematomųjų“ siužetas. 
Norėjau suvesti bauginamai skirtingų nuomonių ir pa- 
žiūrų personažus gyventi po vienu stogu ir pasižiūrėti, 
kaip jie sureaguos į naujieną, kad netoliese gyvena fė- 
jos! Bet kuris romanas, kurio veiksmas vyksta Edvar- 
do laikų Anglijoje, neišvengiamai turi paliesti tuometę 
klasinę visuomenės sanklodą, ir taip gimė Ketės Morlėj 
personažas — jaunos moters, tariamai žemesnės už savo 

ur kas pralenkiančios juos protu, 
darbštumu ir liberaliu mąstymu. Pati turėdama tarnys- 
tės patirties, aš galėjau lengvai tapatintis su jos kasdienio 
gyvenimo monotonija, nepasitenkinimu ir jos laisvės il- 
gesiu. Kovodama dėl vietos naujoje pasaulio tvarkoje, 
dėl savarankiško gyvenimo kelio, Ketė parodo mums kai 
kuriuos suvaržymus ir spaudimą, vyravusius visuomenė- 
je prieš šimtą metų. 


Tam tikra prasme Albertas Kaningas ir jo žmona Estera 
atstovauja senajam pasauliui - jiedu yra naivūs, patiklūs 
ir paklūstantys tradiciniams socialiniams ir religiniams 
diktatams. Anglijos kaimo parapija galbūt ryškiausiai 
įkūnijo visus sustabarėjusius Viktorijos laikų idealus, 
kuriuos Edvardo epochos reformuotojai su tokiu vargu 
siekė pakeisti. Tokiems žmonėms kaip Estera ir Albertas 
didelis sukrėtimas susidurti su tokiais kaip Robinas ir 
Ketė ir sujų atsineštomis radikaliomis idėjomis; taigi tai 
pasakojimas ir apie tai, kaip įsisenėję papročiai ir mintys 
apverčiami aukštyn kojomis arba atmetami, arba dėl jų 
kovojama. Staiga visi personažai susidūrė su galingais 
naujais jausmais: geismu, ambicijom, tikėjimu, pavydu, 
skriauda, dorybingumu. 1911 metais Anglija balansavo 
ties eros pabaigos riba, grėsmingai artinosi Pirmasis pa- 
saulinis karas ir visi pokyčiai, kuriuos jis turėjo atnešti. 
Norėjau, kad „Nematomųjų“ siužetas ir personažai dau- 
geliu atvejų tai įkūnytų. 

Kai prireikė sugalvoti knygai veiksmo vietą, nete- 
ko toli ieškoti. Rašydama aš gyvenau Berkšyre netoli 

miestuką, labai žavios. Buvo lengva įsivaizduoti Alber- 


tą, vaikštantį jomis auštant, apžavėtą ir užliūliuotą viso 


to grožio; įsivaizduoti, kaip jis regi daugiau, nei iš tiesų 
būta, - antgamtišką pasaulį drauge su gamtiškuoju. Tai 
pasakiškas, tingiai mirguliuojantis peizažas — kaip tik 
tokia vieta, kur jūs galėtumėte išvysti fėjas... Taip pat 
norėjau, kad Ketė jaustųsi taip, lyg būtų priversta palik- 
ti viską, kas jai pažįstama, o tam, kas užaugo Londono 
tirštumoje, ši kaimiškoji vietovė turėtų būti visiškai sve- 
tima. Aš nusitvėriau galimybės patyrinėti šitą regioną, 
jo kanalų prekybą 1911-aisiais ir įtraukiau kiek galėda- 
ma daugiau tikslios istorinės medžiagos, kad parodyčiau 
to meto gyvenimo tempą ir tai, kaip toli nuo Londono 
anuomet jautėsi žmogus, palyginti su šiandiena. 


Šiuolaikinis Li personažas išties atstovauja mano pačios 
žavėjimuisi istorija: jauduliui, kurį man teikia tikro is- 
torinio siužeto tyrimas, žvalgymasis po seną pastatą ar 
senovinio artefakto naudojimas. Mūsų visų gyvenimai 
yra padarinys istorinių įvykių, apie kuriuos paprastai nė 
nenutuokiame, ir nesužinotume apie juos, jeigu ne vi- 
liojančiai šmėstelintys įspūdžiai, kuriuos mums sukelia 
koks nors daiktas, dokumentas ar pastatas. Li pasiryži- 
mas išsiaiškinti negyvo kareivio tapatybę duoda jai tikslą 
ir atgaivina jos aistrą gyvenimui ir visoms gausioms jo 
istorijoms. Paprastas tiesos apie tuos praeities įvykius at- 
skleidimo džiaugsmas leidžia jai išsiveržti iš skausmingo 
išsiskyrimo stingulio; jos kelionė sužadina virpulį, 

metų tūnojusias nežinioje. Tikiuosi, kad skaitytojai mė- 
gausis šiais a Ž 


dus langą į praeitį ir sugebėjus nušviesti paslaptis, tiek 

Angliją... Jauna naivi pastoriaus žmona Estera Kaning trokšta vyro meilės ir šeimyninės 

